
Prolog: Umbra groazei 


Vântul vuia prin noapte, aducând cu el un miros 
care va schimba lumea. O Umbră deşirată îşi 
înălță capul şi adulmecă aerul. Dacă nu ar fi avut 
părul purpuriu şi ochii roşii, injectați, ar fi putut 
trece drept om. 

Umbra clipi surprinsă. Mesajul fusese corect: cei 
pe care-i aştepta ajunseseră. Sau poate era o 
cursă? Stătu pe gânduri o clipă, apoi spuse, pe un 
ton rece: 

— Răspândiţi-vă! Ascundeţi-vă după copaci şi 
tufişuri! Opriţi din drum pe oricine vine... sau veți 
muri! 

În jurul său se foiau doisprezece urgali înarmaţi 
cu săbii scurte şi cu scuturi rotunde de fier, pe 
care fuseseră pictate cu negru diverse semne. 
Semănau cu nişte oameni cu picioare strâmbe şi 
brațe groase, ca de fiară, făcute să sfărâme. 
Deasupra urechilor mici le creşteau coarne 
răsucite. Monştrii se pierdură imediat în frunziş, 
mârâind în timp ce se ascundeau. În scurt timp, 
foşnetul se potoli, iar pădurea se cufundă din nou 
în tăcere. 

Umbra, ascunsă în spatele unui trunchi gros de 
copac, privi cu grijă pe cărare. Era prea întuneric 
pentru ochii omeneşti, dar pentru ea lumina 
palidă a lunii era la fel de limpede ca razele de 
soare  strecurate printre copaci; privirea sa 
pătrunzătoare deosebea clar fiecare amănunt. 


Rămase nefiresc de liniştită, având în mână o 
sabie lungă, cu o lamă de culoare deschisă. De-a 
lungul lamei se putea zări o dungă, de grosimea 
unui fir de păr. Era o armă destul de subțire 
pentru a se strecura printre coastele unui om, dar 
şi destul de solidă pentru a străpunge grosimea 
unei platoşe. 

Urgalii nu aveau vederea la fel de ascuţită ca 
Umbra; ei bâjbâiau ca nişte cerşetori orbi, 
căutându-şi armele. Ţipătul ascuțit al unei bufnițe 
străpunse tăcerea. Niciunul dintre ei nu se linişti 
înainte ca pasărea să fi zburat mai departe. Apoi, 
monştrii se înfiorară în răcoarea nopții; unul călca 
pe o crenguţă uscată, care trosni sub greutatea 
cizmei. Umbra şuieră mânioasă printre dinți, iar 
urgalii se traseră înapoi şi rămaseră nemişcațţi. 
Încercând să-şi învingă repulsia provocată de 
mirosul lor, ca de carne stricată, se întoarse pe 
călcâie. În fond, erau doar nişte unelte. 

Pe măsură ce minutele de aşteptare se 
transformau în ore, Umbra se lupta să-şi 
stăpânească nerăbdarea. Probabil că simţise 
mirosul cu mult înainte de sosirea celor pe care-i 
aştepta. Nu le permise urgalilor să se ridice sau să 
se încălzească. Nici măcar ea nu-şi îngădui să stea 
mai comod, ci rămase ascunsă după copac, 
supraveghind cărarea. O nouă pală de vânt 
străbătu pădurea. De data aceasta, mirosul se 
simțea şi mai pătrunzător. Buza subțire i se 
strâmbă într-un mârâit care-i trăda nerăbdarea. 


— Pregătiți-vă, şopti Umbra, tremurând din tot 
corpul. 

Vârful sabiei sale se mişca prin aer, descriind 
cercuri înguste. Nu merita ca situația să-i scape 
de sub control tocmai acum, în acest moment, la 
care ajunsese prin multe intrigi şi cu mult chin. 

Ochii urgalilor sticliră, umbriți de sprâncene 
groase, atunci când monştrii îşi încleştară mâinile 
pe mânerul săbiilor. Undeva în fața lor, Umbra 
auzi un zgomot, ca şi cum ceva dur s-ar fi lovit de 
o piatră. Din întuneric, se desprinseră contururi 
neclare, care înaintau pe cărare. 

Trei cai albi, purtându-şi călăreţii, veneau la 
trap către locul ambuscadei; capetele lor se 
înălțau trufaşe, iar pielea luminată de lună le 
sclipea ca argintul topit. 

Călărețul din frunte era un elf cu urechi ascuţite 
la vârf şi cu sprâncene elegant arcuite. Era suplu, 
dar bine clădit, ca o lamă de oţel. Purta pe spate 
un arc de mari dimensiuni, iar la şold avea sabia 
şi o tolbă plină de săgeți cu pene de lebădă la 
coadă. 

Cel care încheia şirul avea un chip la fel de 
luminos, cu trăsături ascuţite, ca şi primul. În 
mâna dreaptă ducea o suliță lungă, iar la şold avea 
un pumnal cu mânerul alb. Pe cap, purta un coif 
din ambră şi aur, foarte frumos lucrat. 

Între cei doi călărea o domniţă elfă cu părul 
negru ca pana corbului, care privea liniştită în jur. 
Ochii ei adânci, încadraţi de şuvițele lungi şi 


negre, scânteiau plini de viață. Deşi purta 
veşminte simple, fără podoabe, frumusețea nu îi 
era umbrită absolut deloc. Avea o sabie la şold şi 
în spate, un arc mare şi o tolbă. Ducea în poală o 
pungă de piele spre care privea des, ca şi cum ar 
fi vrut să se asigure că încă o mai are. 

Unul dintre elfi vorbi cu glas scăzut, aşa că 
Umbra nu putu să-i audă cuvintele. Domnița îi 
răspunse pe un ton evident poruncitor, iar cei doi 
străjeri îşi schimbară locurile. Cel care purta coif 
trecu în frunte, mutându-şi sulița, pentru a o 
putea apuca mai bine. Trecură pe lângă locul unde 
se ascundea Umbra, împreună cu primii dintre 
urgali, fără să bănuiască nimic. 

Umbra simțea deja gustul izbândei, când, 
deodată, vântul îşi schimbă direcția şi începu să 
bată către elfi, purtând mirosul greu al urgalilor. 
Caii nechezară speriaţi, scuturându-şi capetele, 
iar călăreții îşi încordară trupurile şi, rotindu-şi 
privirile încoace şi încolo, se întoarseră în loc şi o 
porniră la galop. 

Calul domniței se năpusti înainte, lăsându-i pe 
străjeri mult în urmă. Urgalii ieşiră din 
ascunzătoare şi, ridicându-se, începură să tragă 
un potop de săgeți. La rândul său, Umbra sări din 
spatele trunchiului de copac, îşi înălță mâna 
dreaptă şi strigă: 

— Garjzla! 

Un fulger roşu țâşni din palma sa către domnița 
elfă, aruncând o lumină sângerie asupra 


copacilor. Îi lovi calul, care se prăbuşi cu un 
nechezat ascuțit, lovindu-se cu pieptul de pământ. 
Ea sări din şa cu o repeziciune supraomenească, 
ateriză uşor pe pământ, apoi se întoarse să-şi 
privească străjerii. 

Săgeţile ucigătoare ale urgalilor reuşiră să-i 
culce de îndată la pământ pe cei doi elfi. Aceştia 
căzură de pe frumoşii lor cai, cu sângele şiroindu- 
le în praf. Când urgalii se năpustiră spre elfii 
răpuşi, Umbra strigă: 

— După ea! Pe ea o vreau! 

Monştrii se repeziră, mormăind, pe cărare. 

La vederea tovarăşilor săi morți, domnița elfă 
lăsă să-i scape un strigăt. Făcu un pas către ei, 
apoi se răzgândi şi, blestemându-şi duşmanii, se 
pierdu în pădure. 

În timp ce urgalii alergau cu zgomot printre 
copaci, Umbra se cățără pe o stâncă de granit care 
se ridica deasupra lor. De sus, se vedea toată 
pădurea, de jur-imprejur. Ridicându-şi mâna, 
rosti: 

— Böetq istalri!! 

Şi pădurea izbucni în flăcări pe o distanţă de un 
sfert de kilometru. Cu o îndârjire sumbră, Umbra 
făcu focul să se răspândească peste tot, până ce 
de jur-împrejurul locului ambuscadei se întinse 
un inel de flăcări pe o suprafață de aproape doi 
kilometri, care aducea cu o coroană din metal 

topit, coborâtă deasupra pădurii. Mulțumită de 
rezultat, Umbra urmărea cu atenție văpaia, ca nu 
cumva să se stingă. 

Cercul de foc se îngroşă, micşorând zona în care 
aveau de căutat urgalii. Deodată, Umbra auzi 
strigăte şi un țipăt răguşit. Privind printre copaci, 
văzu cum trei urgali se prăvălesc grămadă la 
pământ, răniți de moarte. Reuşi să o zărească şi 
pe elfă, care fugea din fața monştrilor rămaşi în 
picioare. 

Alergând cu o repeziciune uluitoare, ea se 
îndreptă către stânca zgrunțuroasă de granit. 
Umbra examină pământul aflat la douăzeci de 
picioare mai jos, apoi sări şi ateriză cu uşurinţă 
drept în fața ei. Elfa se întoarse, poticnindu-se, şi 
o luă la fugă înapoi pe cărare. De pe lama sabiei 
sale picura sânge negru de urgal, pătându-i 
săculețul pe care îl ţinea în mână. 

Mongştrii cu coarne ieşiră din pădure şi o 
înconjurară, blocându-i orice cale de scăpare. Ea 
îşi roti privirile de jur-împrejur, căutând un drum 
liber, apoi, văzând că nu există niciunul, îşi 
îndreptă trupul, afişând un dispreţ suprem. 
Umbra se apropie cu mâna ridicată, îngăduindu- 
şi să se bucure de situația disperată în care se afla 
domnița: 

— Prindeţi-o! 

De îndată ce urgalii păşiră către ea, elfa deschise 
săculețul, scoase ceva de-acolo, apoi îi dădu 
drumul să cadă la pământ. În mâinile ei se afla 


acum un safir mare, în care se reflecta lumina 
flăcărilor mânioase. 

Îl ridică deasupra capului, îngânând în grabă 
nişte vorbe. Umbra mormăi cu disperare: 

— Garjzla!? 

O sferă roşie de foc țâşni din mâna sa, zburând 
ca o săgeată către domnița elfă. Dar era prea 
târziu. Un fulger verde ca smaraldul lumină 
pădurea preţ de o clipă şi piatra dispăru. De 
îndată, domnița se prăbuşi, lovită de flacăra cea 
roşie. 

Umbra urlă de furie şi înaintă cu paşi mari, 
lovind cu sabia în trunchiul unui copac. Lama 
pătrunse până la jumătate şi rămase înfiptă, 
vibrând. Din palma Umbrei țâşniră pe rând nouă 
fulgere de energie care-i uciseră de îndată pe 
urgali. Apoi Umbra îşi smulse sabia din trunchi şi 
se apropie de elfă. 

Jurăminte de răzbunare, rostite într-o limbă 
ciudată, pe care numai ea o ştia, i se revărsară de 
pe buze. Încleştându-şi braţele subţiri unul de 
altul, Umbra privi pieziş către cer. Stelele reci, ca 
nişte paznici de dincolo de lume, îi întorceau 
privirea fără măcar să clipească. Cu buzele 
strâmbate de dezgust, se întoarse către elfa 
prăbuşită fără simţire la pământ. 

Frumuseţea ei, care l-ar fi vrăjit pe orice muritor, 
nu produse asupra Umbrei nicio impresie. După 

ce se convinse că piatra dispăruse, îşi recuperă 
calul care rămăsese ascuns printre copaci şi, 
legând-o pe domniţa elfă de-a curmezişul, se urcă 
în şa şi porni spre ieşirea din pădure. 

Stinse flăcările pe care le întâlni în cale, dar lăsă 
tot restul să ardă. 


Descoperirea 


Eragon îngenunche pe câmpul acoperit cu iarbă 
şi buruieni călcate în picioare şi cercetă semnele 
cu ochi de expert. Urmele îi spuneau că într- 
adevăr cerbii trecuseră pe pajişte, cu numai o 
jumătate de oră înainte. În curând, se vor opri să 
înnopteze. Prada pe care o urmărea, o căprioară 
nu prea mare, care şchiopăta vizibil cu piciorul 
stâng din faţă, se afla încă în turmă. Era de mirare 
că ajunsese atât de departe, fără s-o prindă lupii 
sau urşii. 

Cerul era întunecat şi limpede, iar în aer se 
simțea un vânt uşor. Un nor argintiu, ale cărui 
contururi sclipeau în lumina difuză a lunii pline 
din timpul echinocţiului de toamnă, cuibărite între 
două piscuri, pluti pe deasupra munților care-l 
înconjurau pe băiat. De-a lungul coastelor 
muntoase se prăvăleau torente izvorâte din 
ghețarii masivi sau din câmpurile de zăpadă 
strălucitoare. Fundul văii era acoperit de o ceață 
atât de deasă, încât aproape că nu-şi mai vedea 


picioarele. 

Eragon avea cincisprezece ani, adică în mai 
puţin de un an urma să ajungă la vârsta bărbăţiei. 
Avea ochi căprui, pătrunzători, umbriți de 
sprâncene negre. Purta haine de lucru, ponosite. 
La cingătoare avea o teacă în care se afla un cuțit 
cu mâner de os şi purta un arc din lemn de frasin, 
într-un tub din piele de cerb, care să-l apere de 
ceața umedă. Ducea pe spate o desagă într-un 
cadru de lemn. 

Urmărind cerbii, pătrunsese adânc în Şiră — 
lanțul de munți sălbatici care se întindea de-a 
curmezişul Alaga&siei. Multe poveşti, cel mai 
adesea rău prevestitoare, şi mulți oameni ciudați 
proveneau din aceşti munţi. Totuşi, lui Eragon nu- 
i era frică de Şiră — era singurul vânător de pe 
lângă Carvahall care îndrăznea să-şi urmărească 
prada până în străfundurile cotloanelor sale 
stâncoase. 

Plecase deja de trei zile şi hrana aproape i se 
terminase. Dacă nu răpunea căprioara, nu-i 
rămânea decât să se întoarcă acasă cu mâna 
goală. Dar familia lui avea nevoie de carne pentru 
iarna care se apropia cu repeziciune şi nu-şi 
permiteau să cumpere din Carvahall. 

Eragon se ridică în picioare, liniştit şi sigur pe el, 
în lumina slabă a lunii, apoi se afundă cu paşi 
mari în pădure, îndreptându-se către o văioagă în 
care era sigur că turma îşi făcuse culcuşul. 
Vârfurile copacilor îl împiedicau să vadă cerul şi 


aruncau umbre neregulate pe pământ. Nu mai 
privea urma decât din când în când; ştia drumul. 

Ajuns în văioagă, îşi încordă arcul cu mişcări 
sigure, apoi scoase trei săgeți şi puse una în arc, 
păstrându-le pe celelalte în mâna stângă. Lumina 
lunii dădu la iveală vreo douăzeci de siluete 
ghemuite la pământ, nemişcate - cerbii care se 
culcaseră în iarbă. Căprioara pe care o urmărea se 
afla la margine, cu piciorul stâng întins într-o 
poziție nefirească. 

Încetişor, Eragon se strecură mai aproape, 
ținându-şi arcul la îndemână. Acum, tot chinul lui 
de trei zile încoace urma să dea roade. Respiră 
adânc, încă o dată, ca să se liniştească şi... chiar 
în acel moment o explozie sfâşie întunericul nopții. 

Cerbii săriră în picioare. Eragon se aruncă 
înainte, fugind prin iarbă, în timp ce o pală de vânt 
fierbinte îi atingea obrajii. Se opri brusc şi trimise 
o săgeată către căprioara care tocmai țâşnea din 
loc. Trecând la mai puţin de un deget pe lângă 
țintă, săgeata se pierdu în întuneric cu un foşnet. 
Băiatul blestemă şi se întoarse pe loc, potrivind, 
din instinct, o altă săgeată. 

În spatele său, acolo unde cu o clipă în urmă 
fuseseră cerbii, iarba şi pomii fumegau de jur- 
împrejur. Cei mai mulți dintre pini îşi pierduseră 
acele. Iarba de dincolo de porțiunea pârjolită era 
culcată la pământ. În aer se învălătucea o trâmbă 
de fum care împrăştia miros de ars. Chiar în 
mijlocul zonei afectate se găsea o piatră albastră 


şi netedă. Ceaţa se învolbura peste locul ars şi se 
răsucea deasupra pietrei, ca şi cum ar fi căutat să 
o cuprindă cu braţe transparente. 

Timp de câteva minute, care i se părură foarte 
lungi, Eragon rămase cu urechile ciulite, căutând 
semne de primejdie, dar în jurul său nu se mişca 
nimic în afară de vârtejurile de ceață. Dădu cu 
grijă drumul corzii de la arc, apoi înaintă. Se opri 
în fața pietrei, învăluit în umbra palidă lăsată de 
lumina lunii. Mişcă uşor piatra, folosindu-se de o 
săgeată, şi sări înapoi. Cum nu se întâmplă nimic, 
se aplecă şi o ridică în mâini cu grijă. 

O piatră atât de bine şlefuită nu putea fi opera 
naturii! Suprafața ei perfectă avea o culoare 
albastru-închis, dar pe deasupra, ca o pânză de 
păianjen, se întindeau vinişoare albe. Era rece şi 
foarte alunecoasă la pipăit, ca şi cum ar fi fost 
mătase solidificată, de formă ovală şi lungă cam 
de vreo treizeci de centimetri. Era şi destul de grea, 
deşi părea mai uşoară decât ar fi trebuit să fie. 

Lui Eragon piatra i se părea frumoasă, dar 
totodată înspăimântătoare. „De unde o fi apărut? 
Oare are vreun folos?” Apoi îi veni o idee şi mai 
tulburătoare: „O fi apărut aici din întâmplare sau 
cineva a vrut să ajungă la mine?” Un lucru 
învățase şi el din vechile poveşti, şi anume că 
magia şi cei care se foloseau de ea trebuiau 
abordaţi cu multă grijă. 

„Dar ce să fac eu cu piatra asta?” Ar fi fost 
împovărător să o ia cu el, poate chiar periculos. 


Poate ar fi mai bine să o arunce. Rămase pe 
gânduri, fără să se poată hotărî, şi aproape că-i 
dădu drumul să cadă, dar ceva îl opri. „Aş putea 
s-o folosesc măcar ca să cumpăr de mâncare”, se 
decise el ridicând din umeri şi îi făcu loc în bagajul 
pe care-l purta în spate. 

Văioaga era un loc prea expus pentru a-şi putea 
face acolo culcuşul în siguranță, aşa că se 
strecură din nou în pădure şi îşi alese locul de 
dormit la adăpostul rădăcinilor unui copac 
răsturnat. După o masă rece cu pâine şi brânză, 
se înveli în pături şi adormi, cântărind în minte ce 
se întâmplase. 


Valea Palancar 


A doua zi, soarele răsări ca un superb incendiu 
în tonuri de galben şi roz. Aerul era proaspăt, 
dulce şi foarte răcoros. Râurile înghețaseră la mal, 
iar ochiurile mici de apă erau complet îngheţate. 
După ce-şi mâncă fiertura de grâu, Eragon se 
întoarse în văioagă şi cercetă locul pârjolit. Văzând 
că nici în lumina dimineţii nu mai poate descoperi 
nimic nou, o porni spre casă. 

Poteca nebătătorită, făcută de animale, nu era 
foarte uşor de străbătut şi, în unele porţiuni, 
dispăruse cu totul. În plus, de multe ori se 
întorcea pe propriile urme şi ocolea mult. Totuşi, 
oricum ar fi fost, era drumul cel mai scurt care 


cobora din munți. 

Şira era unul dintre puţinele locuri despre care 
regele Galbatorix nu putea spune că-i aparțineau. 
Încă se mai povestea cum jumătate din armata lui 
dispăruse după ce mărşăluise în străvechile 
păduri de pe-acolo. Deasupra munţilor, părea să 
se întindă un nor care aducea nenorociri şi 
ghinioane. Deşi copacii erau înalți şi cerul 
strălucea viu, puţini oameni puteau rămâne mai 
multă vreme în Şiră fără să aibă vreun accident. 
Eragon era unul dintre ei — dar nu din cauza 
vreunei înzestrări deosebite, din câte credea el, ci 
pentru că era mereu grijuliu şi avea reflexe bune. 
Bătea munții de mulți ani, dar încă nu avea 
încredere în ei. Ori de câte ori i se păruse că nu 
mai au nicio taină, se întâmplase ceva care-l 
făcuse să-şi schimbe părerea despre ei — precum 
apariția pietrei. 

Mergea în ritm alert şi se apropia văzând cu 
ochii. Aproape de căderea nopţii, ajunse la 
marginea unei râpe foarte abrupte. Undeva, 
dedesubt, apele râului Anora curgeau năvalnic 
spre valea Palancar. Umflat de sute de mici pâraie, 
râul era o adevărată forță a naturii; apele sale 
zdruncinau stâncile şi bolovanii care-i îngrădeau 
calea. Zgomotul surd umplea aerul. 

Eragon se opri într-un desiş din apropierea râpei 
şi privi răsăritul lunii, înainte să se culce. 


În următoarele două zile, frigul se înteţi. Eragon 


mergea repede şi nu observă prea multe semne 
lăsate de animalele care se ascundeau din calea 
lui. În cea de a doua zi, puţin după prânz, auzi 
cascada Igualda care acoperea orice alt zgomot cu 
sunetul monoton al căderii miilor de stropi. Poteca 
îl conduse către un prag de ardezie umed, peste 
care râul se revărsa, aruncându-se în gol sau 
scurgându-se peste crestele acoperite cu muşchi. 
În fața lui, se deschidea valea Palancar, întinsă 
ca o hartă desfăcută pe masă. Punctul său cel mai 
nordic era la baza cascadei Igualda, mai mult de 
jumătate de kilometru în jos. În apropierea 
cascadei se afla Carvahall, o adunătură de clădiri 
maronii. Din coşuri, se înălțau fuioare de fum alb, 
parcă pentru a sfida sălbăticia din jur. De la 
înălțimea la care se afla, fermele se vedeau doar ca 
nişte petice pătrate, cam de mărimea unei unghii. 
În jurul lor, pământul era gălbui, nisipos şi iarba 
uscată adia în bătaia vântului. Râul Anora se 
unduia de la poalele cascadei spre capătul de sud 
al văii, reflectând lumina soarelui ca nişte panglici 
late. Undeva, în depărtare, râul curgea pe lângă 
târgul Therinsford şi singuraticul pisc Utgard. 
Dincolo de acestea, din câte ştia Eragon, se 
întorcea spre nord şi se îndrepta către mare. 
După un scurt răgaz, Eragon părăsi vârful de 
stâncă şi o porni în jos pe cărare, strâmbându-se 
din cauza coborârii dificile. Când ajunse jos, 
amurgul se strecura uşor peste toate, făcând ca 
formele şi culorile să se piardă, devenind simple 


siluete cenuşii. Lămpile din Carvahall străluceau 
în apropiere, distingându-se prin lumina slabă a 
asfinţitului; casele lăsau umbre lungi. În afară de 
Therinsford, Carvahall era singurul orăşel din 
valea Palancar, o aşezare izolată, înconjurată de 
un ţinut sălbatic şi frumos. Puţini oameni 
călătoreau până aici, în afara negustorilor şi a 
vânătorilor cu capcane. 

În oraş, majoritatea clădirilor erau construcții 
zdravene din buşteni, cu acoperişuri joase — unele, 
acoperite cu stuf, altele, cu şindrilă. Fumul se 
învălătucea din coşuri, lăsând în aer un miros de 
lemn. Clădirile aveau verande largi, în care 
oamenii se adunau să discute şi să încheie diverse 
înțelegeri. Când şi când, o fereastră se lumina, 
căci înăuntru fusese aprinsă o lumânare sau o 
lampă. Eragon auzi bărbaţi vorbind tare, afară, în 
întuneric, în timp ce nevestele lor se grăbeau să-şi 
recupereze soţii, dojenindu-i pentru întârziere. 

Strecurându-se printre clădiri, Eragon se 
îndreptă spre prăvălia măcelarului - o casă lată, 
cu bârne groase. Undeva, deasupra sa, trâmbe de 
fum ieşeau pe coş. 

Deschise uşa. Încăperea spațioasă în care intră 
era încălzită şi bine luminată datorită focului care 
trosnea într-o vatră de piatră. Vizavi de intrare, se 
întindea o tejghea, complet goală. Pe podea, erau 
presărate paie. Totul era curat lună, ca şi cum 
proprietarul şi-ar fi petrecut tot timpul liber 
ştergând şi cele mai mici urme de murdărie din 


fiecare cotlon. În spatele tejghelei, se afla 
măcelarul Sloan. Era mic de statură şi purta o 
cămaşă de bumbac şi o salopetă lungă, pătată de 
sânge. La  cingătoare, îi atârna un set 
impresionant de cuțite. Avea o față gălbejită şi 
plină de urme de vărsat, şi ochi negri, bănuitori. 
Tocmai curăța tejgheaua cu o cârpă zdrenţuită. 

Văzându-l pe Eragon intrând, Sloan făcu o 
strâmbătură: 

— Ca să vezi, marele vânător revine printre noi, 
muritorii de rând! Câţi ai prins, de data asta? 

— Niciunul, îi răspunse Eragon, scurt. 

Sloan nu-i plăcuse niciodată. Măcelarul îl trata 
întotdeauna cu dispreț, ca şi cum ar fi fost 
murdar. De fapt, Sloan, rămas văduv, părea că 
ține la o singură ființă pe lume - fata lui, Katrina, 
pe care o iubea ca pe ochii din cap. 

— Mă mir, zise Sloan, prefăcându-se uluit. 

Se întoarse cu spatele la Eragon, ca să curețe o 
pată de pe perete: 

— De-asta ai venit? 

— Da, răspunse Eragon, stânjenit. 

— Dacă-i aşa, scoate banii! 

Sloan pocni din degete, văzându-l pe Eragon că 
se foieşte tăcut: 

— Haide, ori ai bani, ori nu ai! Cum e? 

— De fapt, nu am niciun ban, dar am... 

— Cum, n-ai bani? îi reteză măcelarul vorba. Şi 
mai vrei să cumperi carne! Oare ceilalți negustori 
îşi dau mărfurile pe degeaba? Adică, să-ţi dau pur 


şi simplu tot ce vrei, fără să-ţi cer nimic în schimb? 
În plus, zise el deodată, e şi târziu. Vino mâine cu 
bani! Azi am închis. 

Eragon îl privi încruntat: 

— Nu pot să aştept până mâine, Sloan. Şi, 
oricum, am ce să-ți dau în schimb; am găsit ceva 
cu care să-ți plătesc. 

Scoase piatra cu un gest măreț şi o aşeză cu grijă 
pe tejgheaua plină de urme de cuțite. Lumina 
jucăuşă a focului o făcu să sclipească. 

— Mai degrabă ai furat-o, bombăni Sloan, 
aplecându-se asupra pietrei cu interes. 

Fără să-l bage în seamă, Eragon întrebă: 

— E suficient? 

Sloan luă piatra şi o cântări gânditor în mâini. 
Îşi trecu palmele pe suprafaţa ei netedă şi examină 
vinişoarele albe. Apoi o puse la loc pe tejghea, cu 
o privire lacomă: 

— E un lucru drăguţ, dar cât face? 

— Nu ştiu, recunoscu Eragon, dar nimeni nu s- 
ar fi chinuit să o prelucreze dacă n-ar fi deloc 
valoroasă. 

— Evident, zise Sloan, făcând pe răbdătorul. Dar 
cât de valoroasă? De vreme ce nu ştii, îți propun 
să găseşti un neguţător care să-ți spună sau să 
primeşti oferta mea de trei coroane. 

— Ce târg păgubos! Sunt sigur că face pe puţin 
de zece ori pe atâta! protestă Eragon; cu trei 
coroane nu putea cumpăra carne nici măcar 
pentru o săptămână. 


Sloan ridică din umeri: 

— Dacă nu-ţi convine propunerea mea, aşteaptă 
până vin negustorii! Şi, oricum, m-am cam săturat 
de discuţia asta! 

Era un grup de negustori şi artişti ambulanți 
care treceau prin Carvahall în fiecare iarnă şi 
primăvară. Ei cumpărau de la localnici toate 
mărfurile şi produsele care le prisoseau şi le 
vindeau, în schimb, cele necesare pentru anul 
următor: semințe, animale, stofă şi provizii 
precum sarea sau zahărul. 

Dar Eragon nu dorea să aştepte până la sosirea 
acestora; s-ar fi putut să mai treacă ceva timp, iar 
familia lui avea nevoie de carne imediat. 

— Bine, primesc, zise el, răstit. 

— Bine atunci, îți aduc carnea. Şi, nu că ar 
conta, dar unde ai găsit asta? 

— În Şiră, acum două nopti... 

— Afară! strigă Sloan, împingând piatra cât mai 
departe de el. 

Păşi apăsat şi nervos până la marginea tejghelei 
şi începu să curețe petele de sânge închegat de pe 
lama unui cuțit. 

— De ce? întrebă Eragon, trăgând piatra mai 
aproape de el, ca şi cum ar fi apărat-o de furia lui 
Sloan. 

— Nu primesc niciun târg cu ceva ce-ai adus din 
munții ăia blestemațţi! Du-ţi piatra vrăjitorească în 
altă parte! 

Deodată, mâna lui Sloan scăpă de pe cuţit, ceea 


ce îl făcu să se taie la deget, dar părea că nu-şi dă 
seama. Continuă să frece, pătând lama cu sânge 
proaspăt. 

— Aşadar, refuzi să-mi vinzi! 

— Dacă nu-mi plăteşti cu bani, atunci da! mârâi 
Sloan, cântărind cuțitul între degete şi încercând 
să se retragă, fără să-şi ia ochii de la Eragon. leşi 
de bunăvoie sau te dau eu afară! 

Uşa din spatele lor se trânti de perete. Eragon se 
întoarse pe călcâie, pregătit pentru alte necazuri. 
În încăpere intră cu paşi apăsaţi Horst, un bărbat 
voinic. În spatele lui venea Katrina, o fată înaltă, 
de şaisprezece ani, cu o expresie hotărâtă pe față. 
Văzând-o, Eragon rămase surprins; de obicei, ea 
se ținea departe de necazurile provocate de taică- 
său. Sloan îi privi îngrijorat, apoi începu să-l 
învinovățească pe Eragon: 

— Ăsta nu vrea să înţeleagă... 

— Taci! îl preveni Horst cu voce tunătoare, 
trosnindu-şi degetele. 

Ceafa lui groasă şi şorțul zdrenţuit de piele 
arătau că este fierarul din Carvahall. Braţele lui 
puternice erau dezgolite până la cot; cămaşa 
desfăcută lăsa să i se vadă pieptul musculos şi 
păros. Purta o barbă neagră, neîngrijită, încâlcită 
şi plină de noduri, la fel ca falca sa: 

— Ce-ai mai făcut acuma, Sloan? 

— Nimic. 

Sloan îi aruncă o privire ucigaşă lui Eragon, apoi 
scuipă pe jos: 


— Bâietanul ăsta a intrat la mine în prăvălie şi a 
început să mă bată la cap. l-am zis să plece, dar 
nici nu s-a clintit. L-am şi ameninţat, şi tot nu m- 
a băgat în seamă! 

Uitându-se la Horst, Sloan părea că încearcă să 
se facă mai mic. 

— E adevărat? întrebă fierarul. 

— Nu, răspunse Eragon. l-am oferit piatra asta 
drept plată pentru ceva carne şi a primit. Când i- 
am spus că am găsit-o în Şiră, nici n-a mai vrut s- 
o atingă. Ce contează de unde provine? 

Horst se uită curios la piatră, apoi îşi îndreptă 
din nou atenţia către măcelar: 

— De ce nu vrei să-i vinzi, Sloan? Nici mie nu- 
mi e foarte dragă Şira, dar, dacă e vorba de cât face 
piatra, garantez eu cu banii mei. 

O clipă, întrebarea pluti în aer fără răspuns. 
Apoi Sloan îşi umezi buzele cu limba şi zise: 

— E prăvălia mea şi fac numai ce poftesc eu. 

Katrina înaintă din spatele lui Horst şi îşi dădu 
pe spate coama de păr roşcat, ca un văl de aramă 
topită: 

— Tată, dar Eragon chiar vrea să plătească. Dă- 
i carnea şi hai să luăm cina! 

Sloan o privi încruntat, mijindu-şi ochii: 

— Treci înapoi în casă; asta nu-i treaba ta... Ţi- 
am zis să pleci! 

Expresia de pe chipul Katrinei se înăspri, iar ea 
plecă din încăpere ţinându-şi spatele foarte drept. 

Eragon privi dezaprobator scena, dar nu 


îndrăzni să intervină. Horst se trase uşor de barbă, 
apoi zise cu reproş: 

— Bine, atunci vorbeşte cu mine! Ce voiai să 
cumperi, Eragon? 

Vocea sa răsună în toată încăperea: 

— Cât mai multă carne. 

Horst îşi scoase punga cu bani şi puse pe tejghea 
o grămăjoară de monede: 

— Dă-mi cele mai bune bucăţi pe care le ai! Să 
fie de ajuns cât să-i umple sacul lui Eragon. 

Măcelarul ezită, plimbându-şi privirea de la 
Horst la Eragon: 

— N-ar fi deloc indicat să refuzi să-mi vinzi mie, 
mai zise ferm Horst. 

Cu priviri înveninate, Sloan se duse în camera 
din spate, iar cei doi îl auziră grăbindu-se să taie 
carnea, s-o împacheteze şi blestemând cu voce 
joasă. După câteva momente neplăcute, se 
întoarse cu brațele pline de carne împachetată. 
Primi banii lui Horst cu chipul împietrit, apoi 
începu să-şi curețe cuțitul, prefăcându-se că nici 
nu-i mai bagă în seamă. 

Horst luă carnea şi ieşi. Eragon se grăbi după el, 
cărându-şi bagajul şi piatra. Aerul rece al nopții, 
înviorător comparativ cu atmosfera închisă din 
prăvălie, le învălui chipurile: 

— Mulţumesc, Horst! Unchiul Garrow va fi 
încântat. 

Horst râse încet: 

— Nu-mi mulțumi, demult voiam s-o fac. Sloan 


e mereu răutăcios şi caută ceartă; îi prinde bine să 
fie pus la punct. Katrina a auzit ce se întâmpla şi 
a venit fuga după mine. Bine c-am venit - mai 
aveați puţin şi vă luaţi la bătaie. Din păcate, nu 
prea cred că o să vă mai servească, nici pe tine şi 
nici pe cei din familia ta, când o să mai treceţi pe 
la el... chiar dacă veniţi cu bani. 

— Dar de ce a izbucnit aşa? E drept că n-am fost 
niciodată prieteni, dar banii ni i-a primit 
întotdeauna. Şi nu l-am văzut niciodată purtându- 
se aşa cu Katrina, zise Eragon, desfăcându-şi 
bagajul. 

Horst ridică din umeri: 

— Întreabă-l pe unchiu-tău! El ştie mai multe 
decât mine. 

Eragon îndesă carnea în bagaj: 

— Mă rog, acum am încă un motiv să mă grăbesc 
să ajung acasă... trebuie să descâlcesc taina asta. 
Poftim, asta e de-acum a ta! mai zise el, oferindu- 
i piatra. 

Horst chicoti: 

— Nu, nu, păstrează-ți bolovanul ăsta ciudat! 
Cât despre plată, să ştii că Albriech are intenţia să 
plece la Feinster la primăvară. Vrea să ajungă şi el 
meşter fierar, iar eu am nevoie de un ajutor. Poţi 
să vii şi să mă ajuţi în contul datoriei, când ai ceva 
timp liber. 

Încântat, Eragon făcu o mică plecăciune. Horst 
avea doi fii, Albriech şi Baldor, şi amândoi lucrau 
în fierărie. Oferta de a-i lua locul unuia din ei era 


generoasă: 

— Îţi mulţumesc încă o dată! De-abia aştept să 
lucrez cu tine! 

Se simțea bucuros că exista o cale de a-i înapoia 
banii lui Horst. 

Unchiul său nu ar fi primit nimic pe degeaba. 
Deodată, Eragon îşi aminti de ce-i spusese vărul 
său, înainte să plece la vânătoare: 

— Roran m-a rugat să-i transmit un mesaj 
Katrinei; acum că eu nu mai pot s-o fac, ai vrea să 
mă ajuţi tu? 

— Desigur. 

— Voia să-i spună că o să vină în oraş imediat 
după sosirea negustorilor şi că o să treacă s-o 
vadă. 

— Atâta? 

Eragon se simţi uşor stânjenit: 

— Ei, nu, mai voia să-i transmită şi că e cea mai 
frumoasă fată pe care a văzut-o vreodată şi că se 
gândeşte numai la ea. 

Horst zâmbi larg şi-i făcu cu ochiul: 

— Treaba devine serioasă, pare-mi-se. 

— Chiar aşa, răspunse Eragon, aruncându-i un 
zâmbet. Poţi să-i transmiți şi mulțumirile mele? A 
fost frumos din partea ei să-i țină piept lui taică- 
său de dragul meu. Sper să n-o pedepsească 
pentru asta. Roran ar fi supărat să afle că i-am 
făcut probleme. 

— Eu, unul, nu m-aş îngrijora. Sloan nu ştie că 
ea m-a chemat, aşa că mă îndoiesc să fie prea dur 


cu ea. Vrei să iei masa cu noi, înainte să pleci? 

— Îmi pare rău, dar nu pot. Garrow mă aşteaptă, 
zise Eragon, legându-şi la loc bagajul. 

Cu el în spate, o porni pe cărare, făcând cu mâna 
în semn de rămas-bun. 

Carnea era grea, dar era nerăbdător să ajungă 
acasă şi păşea din nou plin de energie. Satul se 
termină brusc, iar luminile lui rămaseră în urmă. 
Globul opac al lunii se îți de dincolo de munți, 
scăldând ţinutul într-o imitație palidă a luminii de 
peste zi. Totul părea alb şi lipsit de dimensiune. 

Când ajunse aproape de destinaţie, părăsi 
drumul care o ţinea înainte spre sud şi o apucă pe 
o cărăruie croită printre ierburile care-i ajungeau 
până la brâu, în susul unui dâmb, aproape 
ascunsă de umbrele protectoare ale ulmilor. Ajuns 
în vârf, văzu o lumină slabă la ferestrele casei sale. 

Casa avea acoperiş de şindrilă şi un horn de 
cărămidă. Acoperişul ieşea în afara zidurilor 
văruite, umbrind pământul de dedesubt. O latură 
a verandei închise era plină cu vreascuri pentru 
foc, iar în cealaltă erau îngrămădite diverse unelte 
pentru lucrul pământului. 

Casa zăcuse abandonată vreo jumătate de veac 
înainte ca ei să se fi mutat aici, după moartea 
soției lui Garrow, Marian. Era la cincisprezece 
kilometri de Carvahall, mai departe decât oricare 
alta. Oamenii considerau periculos să locuieşti la 
o asemenea distanță, căci, la necaz, nu te puteai 
bizui pe ajutorul celor din sat, dar unchiul lui 


Eragon nu stătea să-i asculte. 

Cam la o sută de picioare de casă, într-un 
hambar vopsit în culori închise, se aflau doi cai, 
Birka şi Brugh, câteva găini şi o vacă. Uneori, 
țineau acolo şi un porc, dar anul ăsta nu-şi 
putuseră permite. Între staule, se afla priponită o 
căruță. La marginea ogorului era o fâşie deasă de 
pădure, de-a lungul râului Anora. 

Ajuns cu greu pe verandă, Eragon văzu o lumină 
mişcându-se în spatele unei ferestre: 

— Unchiule, sunt eu, Eragon! Dă-mi drumul! 

Un oblon mic se întredeschise preț de o clipă, 
apoi uşa se deschise. 

Garrow rămase cu mâna pe clanță. Hainele sale 
ponosite atârnau pe el ca nişte zdrențe pe un 
cadru de scânduri. Avea fața trasă, parcă 
înfometată, cu ochi pătrunzători şi cu părul 
cărunt. Ai fi zis că fusese pe jumătate mumificat, 
înainte să observi că e încă în viaţă. 

— Roran doarme, răspunse el, văzând privirea 
întrebătoare a lui Eragon. 

Pe o masă de lemn, atât de veche încât se 
umpluse de şănțulețe, ca urmele degetelor unui 
uriaş, pâlpâia o lampă. Lângă sobă, se înşirau 
obiectele de bucătărie, prinse în cuie grosolane, 
făcute în casă. O a doua uşă dădea în restul casei. 
Podeaua era din scânduri aproape şlefuite de 
picioarele care le călcaseră de-a lungul anilor. 

Eragon îşi dădu jos bagajul şi scoase carnea. 

— Ce-i asta? Ai cumpărat carne? De unde ai avut 


bani? îl întrebă unchiul său cu asprime, văzând 
pachetele. 

Eragon trase aer în piept şi răspunse: 

— Nu eu, Horst ne-a cumpărat-o. 

— L-ai lăsat pe el s-o plătească? Ți-am mai spus, 
nu vreau să cerşim de mâncare! Dacă nu putem 
să ne găsim de-ale gurii, mai bine ne-am muta în 
oraş. Acum parcă văd că o să înceapă toți să ne 
trimită haine vechi şi să ne întrebe dacă putem 
trece de iarnă, zise Garrow, palid de furie. 

— Nu am primit pomană, răspunse, iritat, 
Eragon. Horst a fost de acord să-i plătesc lucrând 
pentru el la primăvară. Are nevoie de ajutor, 
pentru că Albriech pleacă. 

— Şi cum o să ai timp să lucrezi pentru el? Ai de 
gând să laşi baltă lucrurile care sunt de făcut pe 
aici? întrebă Garrow, silindu-se să vorbească mai 
incet. 

Eragon îşi atârnă arcul şi tolba într-un cui de 
lângă uşa din față. 

— Nu ştiu cum o să mă descurc, zise el, supărat. 
Pe lângă asta, am găsit ceva care ar putea aduce 
nişte bani. 

Scoase piatra şi o puse pe masă. 

Garrow se aplecă să o vadă mai bine: figura lui 
înfometată deveni de-a dreptul hămesită, iar 
degetele începură să-i tremure. 

— Ai găsit asta în Şiră? 

— Da, zise Eragon şi îi povesti cele întâmplate. 
Şi, colac peste pupăză, mi-am pierdut săgeata cea 


mai bună. În curând, va trebui să-mi fac altele. 

Rămaseră am îndoi în semiîntuneric, cu ochii la 
piatră. 

— Cum era vremea? întrebă unchiul, ridicând 
piatra şi ţinând-o strâns, ca şi cum i-ar fi fost frică 
să nu dispară dintr-o dată. 

— Frig, răspunse Eragon. Nu a nins, dar în 
fiecare noapte a dat înghețul. 

Garrow părea îngrijorat: 

— Mâine trebuie să-l ajuţi pe Roran să termine 
cu strânsul orzului. Dacă reuşim să strângem şi 
dovlecii, n-o să avem probleme cu înghețţul. 

Îi dădu piatra lui Eragon: 

— Poftim, păstreaz-o! Când vin negustorii, o să 
aflăm cât face. Probabil că ar fi cel mai bine s-o 
vindem. Cu cât avem mai puțin de-a face cu 
magia, cu atât mai bine... De ce a plătit Horst 
carnea? 

În mai puţin de un minut, Eragon îi povesti cum 
se certase cu Sloan: 

— Nu înţeleg ce l-a supărat aşa. 

Garrow ridică din umeri: 

— Ismira, nevasta lui Sloan, a căzut în cascada 
Igualda cam cu un an înainte să fii tu adus la noi. 
De-atunci el nu s-a mai apropiat de Şiră şi n-a mai 
vrut să aibă nimic de-a face cu ea. Dar ăsta nu-i 
un motiv să nu accepte să-i plăteşti. Cred că voia 
numai să-ți facă necazuri. 

Clătinându-se pe picioare de oboseală, Eragon 
zise: 


— Bine că am ajuns acasă! 

Garrow dădu din cap, cu o privire mai blândă. 
Eragon se târi până în camera sa, vâri piatra sub 
pat şi se prăbuşi pe saltea. „Acasă.” Pentru prima 
dată de când începuse vânătoarea, se simți liniştit 
pe deplin înainte de a adormi. 


Poveşti cu dragoni 


În zori, razele soarelui se revărsară prin 
fereastră, încălzindu-i chipul lui Eragon. El se 
ridică pe marginea patului, frecându-se la ochi. 
Simţea sub tălpi răcoarea podelei din lemn de pin. 
Îşi întinse picioarele amorţite şi îşi masă spatele, 
căscând. 

Lângă pat, se afla un raft plin cu obiecte pe care 
le adunase de-a lungul timpului. Erau acolo 
bucăţi de lemn răsucite, cochilii sparte, pietre care 
se sfărâmaseră dându-şi la iveală miezul lucios şi 
fire de iarbă uscată, înnodate. Obiectul lui preferat 
era o rădăcină cu o formă atât de strâmbă, că nu 
se mai sătura privind-o. În restul camerei se mai 
aflau numai un dulap micuţ şi o etajeră cu un 
lighean. 

Se încălță şi rămase pe gânduri, cu capul 
aplecat. Azi era o zi deosebită. Chiar pe la ora asta, 
cu şaisprezece ani în urmă, mama sa, Selena, se 
întorsese din Carvahall singură şi însărcinată. 
Lipsise şase ani, timp în care trăise prin oraşele 


mari. Când se întorsese, purta haine scumpe şi 
avea părul prins cu o plasă de perle. Îşi căutase 
fratele, pe Garrow, şi îl rugase să îi permită să 
rămână la el până după naşterea copilului — adică 
mai puţin de cinci luni. Cu toții rămăseseră uimiți 
când Selena, cu ochii în lacrimi, îi implorase pe 
Garrow şi pe Marian să-l crească ei. Întrebată care 
era motivul, nu făcea decât să plângă, spunând: 
„Aşa trebuie”. Rugăminţile ei deveniseră din ce în 
ce mai disperate, astfel încât, în cele din urmă, cei 
doi se învoiseră. Apoi, dându-i băiatului numele 
de Eragon, ea plecase a doua zi dis-de-dimineaţă 
şi nu se mai întorsese niciodată. 

Eragon încă îşi mai amintea ce simţise atunci 
când Marian îi povestise totul, înainte să moară. 
Dându-şi seama că Garrow şi Marian nu erau 
adevărații lui părinţi, se întristase mult. Dintr-o 
dată, lucruri care păreau veşnice şi neîndoielnice 
deveniseră nesigure. Până la urmă, reuşise să se 
împace cu gândul, dar continua să-l roadă 
bănuiala că mama lui nu-l considerase îndeajuns 
de bun. „Sunt sigur că a avut un motiv întemeiat 
pentru ce-a făcut; numai că aş vrea să-l ştiu şi eu.” 

Îl mai preocupa şi altceva: cine era tatăl său? 
Selena nu dezvăluise nimănui aceasta, iar el, 
oricine ar fi fost, nu venise niciodată să-l caute pe 
Eragon. Băiatul şi-ar fi dorit să-i ştie măcar 
numele. Ar fi fost frumos să afle din cine se trage. 

Oftând, el se duse către etajeră şi se spălă pe 
față; apa care i se scurgea pe gât îl făcu să 


tremure. Simțindu-se împrospătat, scoase piatra 
de sub pat şi o aşeză pe un raft. Lumina zorilor o 
mângâia, lăsând pe perete o umbră caldă. O mai 
atinse o dată, apoi se grăbi spre bucătărie, 
nerăbdător să-şi vadă rudele. Garrow şi Roran 
erau deja acolo, mâncând carne de pui. Când 
Eragon îi salută, Roran se ridică în picioare 
rânjind. 

Roran era cu doi ani mai mare decât Eragon, 
musculos, îndesat şi atent în mişcări. Nici dacă ar 
fi fost cu adevărat fraţi, cei doi nu s-ar fi putut 
simți mai apropiați unul de celălalt. 

Roran zâmbi: 

— Mă bucur că te-ai întors. Cum a fost drumul? 

— Greu, răspunse Eragon. Ţi-a spus unchiul ce 
s-a întâmplat? 

Se întinse după o bucată de pui, pe care o înghiți 
lacom. 

— Nu, spuse Roran. 

De aceea se apucă să-i repete pe scurt povestea. 
La insistenţele lui Roran, Eragon îşi lăsă mâncarea 
pe masă ca să-i arate piatra. Reacţia lui Roran la 
vederea pietrei trădă atât uimire, cât şi teamă. 
Totuşi, nu după mult timp, Roran îl întrebă 
îngrijorat: 

— Ai reuşit să vorbeşti cu Katrina? 

— Nu, n-am mai avut ocazia după ce m-am 
certat cu Sloan. Dar o să te aştepte, după sosirea 
negustorilor. l-am transmis mesajul lui Horst; o 
să-i spună el. 


— l-ai spus lui Horst? îl întrebă Roran, parcă 
nevenindu-i să creadă. Dar era ceva personal! 
Dacă voiam să afle toată lumea, puteam să aprind 
un foc de tabără şi să i-l transmit prin semnale de 
fum. Dacă află Sloan, n-o să mă mai lase s-o văd. 

— Horst o să-ți păstreze secretul, îl asigură 
Eragon. N-o să lase pe nimeni să cadă în ghearele 
lui Sloan, cu atât mai puţin pe tine. 

Roran nu părea convins, dar nu mai zise nimic. 
Se întoarseră la masă, unde-l lăsaseră pe Garrow, 
care nu scoase nicio vorbă. După ce-şi terminară 
ultimele îmbucături, toţi trei plecară pe câmp, la 
muncă. 

Soarele, rece şi palid, nu le era de prea mare 
ajutor. Sub ochiul său vigilent, tot orzul fu adunat 
şi depozitat în hambar. După aceea veni rândul 
dovlecilor care creşteau pe vrejurile lor ţepoase, 
apoi trecură la napii dulci, la sfeclă, mazăre, napi 
şi fasole, toate depozitate în pivnița pentru boabe. 
După câteva ore de muncă, îşi relaxară muşchii 
amorțiți, bucuroşi că terminaseră de recoltat. 

Următoarele zile şi le petrecură punând la 
murat, la sare sau la conservat alimentele pe care 
le pregăteau pentru iarnă. 

La nouă zile după întoarcerea lui Eragon, un 
vânt rece şi puternic începu să bată dinspre munţi 
şi puse stăpânire pe vale. Zăpada începu să cadă 
cu fulgi mari, aruncând o pătură albă deasupra 
pământului. Nu mai îndrăzneau să iasă din casă 
decât pentru lemne de foc şi pentru a hrăni 


animalele, temându-se să nu se rătăcească prin 
vântul care urla în peisajul, devenit de 
nerecunoscut, din jur. Îşi petreceau vremea 
ghemuiţi lângă sobă, în timp ce rafalele de vânt 
zguduiau obloanele masive de la ferestre. Câteva 
zile mai târziu, furtuna trecu, lăsând în urmă o 
lume ciudată, acoperită de troiene moi şi albe. 

— Mi-e teamă că anul ăsta, dacă vremea e atât 
de rea, n-o să mai vină negustorii, zise Garrow. Şi- 
aşa au întârziat. Le mai dăm o şansă şi mai 
aşteptăm un pic, înainte să plecăm spre Carvahall. 
Dar dacă nu apar repede, va trebui să cumpărăm 
provizii de la cei din târg, adăugă el cu o expresie 
de resemnare. 

Pe măsură ce zilele treceau încet, fără vreun 
semn de la comercianţi, cu toții deveniră 
neliniştiți. Nu prea vorbeau între ei şi toată casa 
era cufundată în melancolie. 

În cea de-a opta dimineaţă, Roran ieşi până la 
drum şi se convinse că încă nu trecuseră 
negustorii. Îşi petrecură ziua pregătindu-se pentru 
plecarea la Carvahall, căutând, cu feţe încruntate, 
lucruri pe care le puteau vinde. Seara, Eragon, 
disperat, cercetă din nou drumul, descoperind 
şanţuri adânci prin zăpadă şi multe urme de 
copite printre ele. Plin de încântare, o luă la fugă 
spre casă, chiuind şi îndemnându-i pe ceilalți să 
se pregătească. 

* 


Înainte de răsăritul soarelui, cei trei urcară în 


căruță toate produsele care le prisoseau. Garrow 
puse într-o legătură de piele, pe care şi-o legă cu 
grijă la cingătoare, banii câştigaţi de-a lungul 
anului. Eragon aşeză piatra, învelită într-o pânză, 
printre sacii cu grâne, ca să nu se rostogolească 
dacă roțile căruței s-ar fi lovit de vreun obstacol. 

După ce luară în grabă masa de dimineaţă, 
înhămară caii şi îşi croiră o potecă prin zăpadă, 
până la drum. Căruţele negustorilor spulberaseră 
deja troienele, ceea ce-i ajută să străbată mai 
repede distanța. La prânz, ajunseseră deja 
aproape de Carvahall. 

Văzut la lumina zilei, acesta era doar un sătuc 
nu prea elegant, plin de zgomote şi râsete. 
Comercianţii se opriseră pe o câmpie goală de la 
marginea târgului. Pe toată câmpia se 
răspândiseră grupuri de căruţe, corturi şi focuri, 
care apăreau pe zăpadă ca nişte pete de culoare. 
Cele patru corturi ocupate de trubaduri erau 
împodobite ţipător. Între tabără şi sat se întindea 
un lanț neîntrerupt de oameni. 

O mulțime de oameni se agitau încoace şi încolo, 
în jurul unui şir de corturi pictate în culori vii şi 
de tarabe care aglomerau aleea principală. 
Zgomotul făcea şi caii să necheze. Zăpada fusese 
tasată şi transformată într-o suprafață sticloasă; 
din loc în loc, focurile de tabără o făcuseră să se 
topească. Mirosul puternic de alune coapte se 
simțea mai pătrunzător printre celelalte miresme 
care se înălțau în jurul lor. 


Garrow opri căruţa şi priponi caii, apoi scoase 
câteva monede din buzunar: 

— Luaţi-vă şi voi câte ceva! Roran, poți să faci 
ce-oi vrea, dar să fii la Horst la timp pentru cină. 
Eragon, ia-ţi piatra şi vino cu mine! 

Eragon rânji către Roran şi băgă banii în 
buzunar, plănuind deja cum să-i cheltuiască. 

Roran se îndepărtă imediat, cu o figură de om 
hotărât. Garrow îl conduse pe Eragon prin 
mulțime, făcându-şi loc cu umerii prin 
aglomeraţie. Femeile cumpărau stofă, în timp ce 
alături bărbaţii lor cercetau lacăte, cârlige sau 
unelte noi-nouţe. Copiii fugeau în sus şi în jos pe 
drum, ţipând de încântare. Într-un loc erau 
întinse cuțite, în altul, condimente sau oale 
rânduite în şiruri lucitoare, alături de hamurile de 
piele. 

Eragon se uita plin de curiozitate la ei. Părea să 
le meargă mai prost decât anul trecut. Copiii 
aveau fețele speriate, îngrijorate şi hainele peticite. 
Bărbaţii slăbănogi purtau săbii şi pumnale, de 
parcă ar fi fost un accesoriu obişnuit, şi chiar 
femeile aveau la cingătoare cuțite cu lamă scurtă. 

„Ce s-o fi întâmplat de s-au schimbat aşa? Şi de 
ce au întârziat atâta?” se miră Eragon. Şi-i 
amintea ca pe nişte persoane pline de veselie, dar 
acum nu mai vedea niciun semn că ar fi fost 
cândva aşa. Garrow mergea hotărât în josul aleii, 
căutându-l pe Merlock, un negustor care se ocupa 
cu tot felul de obiecte, printre care şi cu podoabe. 


Îl găsiră în spatele unei tarabe, arătându-le 
broşe unor femei care se strânseseră în jurul lui. 
Cu fiecare podoabă expusă, se înălțau noi strigăte 
de admiraţie. Eragon bănuia că, în curând, mai 
multe pungi cu bani se vor goli. Merlock părea că 
înfloreşte şi se face mai mare de fiecare dată când 
cineva îi lăuda mărfurile. Purta cioc, părea că se 
simte în largul lui şi că priveşte restul lumii cu un 
uşor dispreț. 

Grupul de femei încântate îi împiedica pe 
Garrow şi Eragon să se apropie de negustor, aşa 
că aceştia se aşezară pe o treaptă ca să aştepte. De 
îndată ce lumea din jurul lui Merlock se risipi, se 
grăbiră către el. 

— Şi la ce-ar vrea domnii să se uite? îi întrebă 
Merlock. O amuletă sau vreo mică podoabă pentru 
o doamnă? 

Făcând o piruetă, el scoase de undeva un 
trandafir din argint, cu o lucrătură delicată şi 
desăvârşită. Metalul poleit îi atrase atenţia lui 
Eragon care-l cântări din ochi, încercând să-i 
determine valoarea. Negustorul continuă: 

— Nu costă nici măcar trei coroane, deşi provine 
de-a dreptul de la faimoşii meşteri din Belatona. 

Garrow spuse cu voce joasă: 

— Nu vrem să cumpărăm, ci să vindem. 

De îndată, Merlock puse trandafirul la loc şi îi 
privi cu interes: 

— Aşa. Poate, dacă e ceva de valoare, v-ar 
interesa să schimbaţi obiectul cu una sau două 


dintre aceste superbe piese. 

Făcu o scurtă pauză, în timp ce Eragon şi 
unchiul său rămaseră nemişcați şi stingheriți, 
apoi continuă: 

— Aţi adus, nu-i aşa, obiectul despre care e 
vorba!?! 

— Da, îl avem cu noi, dar am prefera să ţi-l 
arătăm în altă parte, nu aici, zise Garrow cu glas 
ferm. 

Merlock îşi ridică o sprânceană, dar spuse fără 
ezitare: 

— Atunci, dați-mi voie să vă poftesc în cortul 
meu! 

Îşi adună marfa şi o aşeză cu delicateţe într-un 
cufăr cu armături de fier, pe care-l încuie. Apoi îi 
conduse în susul aleii, către tabără. Se strecurară 
printre căruțe, până la un cort întins ceva mai 
departe de restul negustorilor. Cortul era colorat 
în purpuriu în partea de sus şi în galben ca nisipul 
la poale, decorat cu triunghiuri subţiri, colorate, 
care se intersectau. Merlock desfăcu legăturile şi 
dădu la o parte fâşia de pânză care astupa 
intrarea. 

Cortul era plin cu diverse obiecte mici şi cu vreo 
câteva piese de mobilier, printre care un pat 
rotund şi trei scaune sculptate din buturugi de 
copac. Pe o pernă albă, se odihnea un pumnal 
noduros, cu un rubin încrustat în mâner. 

Merlock închise cortul şi se întoarse către ei. 

— Vă rog, aşezaţi-vă! îi pofti el. 


Apoi, după ce aceştia luară loc, le zise: 

— Acum arătaţi-mi de ce ne-am întâlnit aici, în 
particular. 

Eragon dezveli piatra şi o aşeză între cei doi 
bărbați. Merlock se întinse către ea cu o privire 
sticlind de poftă, apoi se opri şi întrebă: 

— Îmi daţi voie? 

Când Garrow îi făcu semn că e de acord, Merlock 
o luă. 

Îşi puse piatra în poală, apoi se întinse într-o 
parte să ia o cutie mai mică. După ce o deschise, 
scoase din ea o balanță mare de aramă, pe care o 
aşeză pe pământ. Cântări piatra, apoi îi studie 
suprafața cu lentile de bijutier, o lovi uşor cu un 
ciocănel de lemn şi trecu pe deasupra ei vârful 
unei pietre foarte mici şi translucide. Îi măsură 
lungimea şi diametrul, apoi înscrise numerele pe 
o tăbliță. Stătu o vreme uitându-se la rezultate, 
după care întrebă: 

— Ştiţi cât valorează? 

— Nu, recunoscu Garrow. 

Pe față i se putu observa o tresărire, iar el se foi 
stingherit pe scaun. 

Merlock strâmbă din nas: 

— Din păcate, nici eu. Dar vă pot spune câteva 
lucruri: vinişoarele albe sunt din acelaşi material 
ca albastrul care le înconjoară, doar că au altă 
culoare. Dar din ce-i făcut lucrul ăsta, habar nu 
am! E mai dur decât orice piatră pe care am văzut- 
o, chiar mai tare ca diamantul. Cine l-a şlefuit a 


folosit unelte pe care eu nu le-am văzut niciodată 
sau poate magie. De asemenea, e gol pe dinăuntru. 

— Poftim? exclamă Garrow. 

Glasul lui Merlock lăsă să răzbată o fărâmă de 
iritare: 

— Ai auzit vreodată o piatră să scoată un zgomot 
ca ăsta? 

Luă pumnalul de pe pernă şi lovi piatra cu latul 
lamei. Un sunet foarte limpede răsună în aer şi se 
stinse de îndată. Eragon se sperie, temându-se ca 
piatra să nu se fi ciobit. Merlock i-o întinse: 

— N-am zgâriat-o şi nici n-am spart-o, chiar 
dacă am lovit-o cu pumnalul. Mă îndoiesc că aş 
putea să-i fac rău în vreun fel, chiar dacă aş da în 
ea cu un ciocan. 

Garrow îşi încrucişă brațele pe piept, cu o 
expresie de reținere, ascunzându-se în spatele 
unui zid de tăcere. Eragon se simțea nedumerit. 
„Ştiam că piatra a apărut, acolo, în Şiră, prin 
magie, dar că a fost şi fabricată prin magie...? Cu 
ce scop, de ce oare?” 

— Cât valorează? bâigui el. 

— Asta nu pot să vă spun, zise Merlock cu regret. 
Sunt sigur că există oameni care ar da bani grei ca 
să o aibă, dar niciunul în Carvahall. Ca să găsiți 
un cumpărător, s-ar putea să fie nevoie să vă 
duceți în oraşele din sud. Un lucru ca ăsta este 
pentru cei mai mulți o curiozitate, nu un obiect pe 
care să dai banii degeaba, când ai nevoie de altele 
mai folositoare. 


Garrow privea fix tavanul cortului, ca un jucător 
de cărți care-şi calculează şansele de câştig: 

— Vrei s-o cumperi dumneata? 

Negustorul răspunse imediat: 

— Nu merită riscul. Aş putea găsi un 
cumpărător bogat în drumurile mele de la 
primăvară, dar nu sunt sigur. Chiar dac-ar fi aşa, 
nu veți fi plătiți până la anul, când mă întorc. Nu, 
va trebui să vă găsiți altul cu care să faceți târgul. 
Totuşi, de curiozitate... de ce ați insistat să-mi 
vorbiți între patru ochi? 

Eragon puse piatra deoparte, înainte să-i 
răspundă. 

— Pentru că, zise el, privindu-l pe celălalt şi 
întrebându-se dacă va izbucni şi el ca Sloan, am 
găsit-o în Şiră, şi celor de pe aici nu prea le place 
asta. 

Merlock îl privi uimit: 

— Ştiţi de ce tovarăşii mei negustori şi cu mine 
am sosit cu întârziere anul ăsta? 

Eragon dădu din cap că nu. 

— Nenorocirile s-au ţinut scai de noi tot drumul. 
Toată Alagaësia pare să se fi cufundat în haos. 
N-am avut cum scăpa de boli, atacuri şi de cele 
mai  blestemate ghinioane. Fiindcă atacurile 
vardenilor s-au întețit, regele Galbatorix a silit 
oraşele să trimită mai mulți soldați la graniță, deşi 
este nevoie de ei pentru a se lupta cu urgalii. 
Monştrii au început să migreze înspre sud, către 
deşertul Hadarac. Nimeni nu ştie de ce şi nici n- 


am avea de ce să ne pese, doar că ei străbat 
ținuturi locuite. Au fost văzuţi pe drumuri şi prin 
apropierea oraşelor. Cel mai rău şi mai rău este că 
se zvoneşte că ar fi şi o Umbră pe undeva, deşi 
nimeni nu poate spune cu siguranţă. Nu multă 
lume scapă cu viață dintr-o asemenea întâlnire. 

— Şi noi de ce n-am auzit de asta? strigă Eragon. 

— Pentru că necazurile au început de-abia de 
câteva luni, îi răspunse Merlock, sumbru. Sate 
întregi au fost silite să se mute în alte părți, pentru 
că urgalii le-au distrus câmpurile şi erau în pericol 
să moară de foame. 

— Prostii, mârâi Garrow. N-am văzut nici picior 
de urgal. Singurul din locurile astea este cel ale 
cărui coarne sunt prinse pe perete în cârciuma lui 
Morn. 

Merlock ridică dintr-o sprânceană: 

— Aşa o fi, dar satul vostru e mic şi ascuns 
printre munţi. Nu-i de mirare că ați scăpat 
neobservați. Totuşi, eu, unul, nu m-aş aştepta să 
țină prea mult. V-am pomenit de asta, pentru că, 
de vreme ce ați găsit aşa o piatră în Şiră, înseamnă 
că şi pe aici se întâmplă lucruri ciudate. 

Cu aceste vorbe neliniştitoare, îşi luă rămas-bun 
de la ei cu o plecăciune şi un surâs uşor. 

Garrow se îndreptă din nou spre Carvahall, cu 
Eragon pe urma lui. 

— Ce crezi de asta? îl întrebă Eragon. 

— Înainte să-ţi spun ce cred, trebuie să aflu mai 
multe. Du piatra înapoi în căruță, apoi poți să faci 


ce vrei. Ne întâlnim la cină la Horst. 

Eragon se strecură prin mulțime şi se repezi 
fericit înapoi la căruţă. Negoţul urma să-i răpească 
unchiului său câteva ore bune, timp în care el îşi 
propunea să se distreze de minune. Îşi ascunse 
piatra printre bagaje, apoi o porni spre târg în pas 
vioi. 

Trecu de la o tarabă la alta, examinând mărfurile 
cu un ochi de cumpărător dornic de achiziții, deşi 
nu avea prea mulți bani. Vorbind cu negustorii, 
aceştia îi confirmară ceea ce spusese Merlock 
despre situaţia nesigură din Alagaesia. Iarăşi şi 
iarăşi auzi acelaşi lucru: „nu mai suntem în 
siguranţă ca anul trecut; au apărut noi pericole şi 
nimic nu mai este la adăpost”. 

Puțin mai târziu, îşi cumpără trei acadele de 
malț şi o plăcinţică de cireşe fierbinte foc. După 
orele petrecute prin zăpadă, mâncarea caldă îi 
făcu foarte bine. Îşi linse siropul lipicios de pe 
degete, cu părere de rău că se terminase, apoi se 
aşeză pe marginea unei verande şi ronţăi o acadea. 
În apropierea lui, nişte băieţi din Carvahall se 
luaseră la trântă, dar nu avea niciun chef să li se 
alăture. 

Pe măsură ce se însera, negustorii se mutară să- 
şi continue afacerile înăuntru, în casele oamenilor. 
Eragon aştepta nerăbdător apropierea serii, când 
venea rândul trubadurilor să-şi spună poveştile şi 
să facă scamatorii. Îi plăcea să audă vorbindu-se 
despre magie, despre zei şi, dacă dădea norocul 


peste el, despre Cavalerii Dragonilor. Era şi în 
Carvahall un povestitor, Brom, prieten bun cu 
Eragon, dar poveştile lui se învecheau o dată cu 
trecerea anilor, în timp ce trubadurii aveau mereu 
unele noi, pe care le asculta cu însuflețire. 

Tocmai rupsese un țurțure de gheață de sub 
scândurile verandei pe care stătea, când îl zări pe 
Sloan în apropiere. Măcelarul nu-l văzuse, aşa că 
Eragon, plecându-şi capul, ţâşni după un colț şi o 
luă spre cârciuma lui Morn. 

Înăuntru era cald şi mult fum de la lumânările 
de seu care pâlpâiau. Deasupra uşii, erau atârnate 
coarnele de urgal, strălucitor de negre; osul lor 
răsucit era la fel de lat cât braţele băiatului întinse 
în lateral. Tejgheaua era lungă şi joasă, iar la un 
capăt se afla un morman de scândurele pe care 
clienții le scrijeleau. Morn se ocupa de servirea 
băuturilor, cu mânecile sumese până la coate. 
Partea de jos a feţei lui era scurtă şi turtită, ca şi 
cum şi-ar fi prins bărbia într-o tocilă. Oamenii se 
îngrămădeau în jurul meselor solide de stejar, 
ascultându-i pe cei doi negustori care-şi 
terminaseră treaba mai devreme şi intraseră să 
bea o bere. 

Morn îşi ridică privirea de la cana pe care tocmai 
o curăța: 

— Eragon! Mă bucur să te văd. Unde-i unchiu- 
tău? 

— Cumpără, zise Eragon ridicând din umeri. O 
să-i mai ia ceva timp. 


— Şi Roran, a venit şi el? întrebă Morn, începând 
să frece cu cârpa o altă cană. 

— Da, anul ăsta nu au mai fost animale bolnave 
care să-l împiedice să vină. 

— Ei, bine, bine. 

Eragon arătă către cei doi negustori: 

— Cine-s ăştia? 

— Negustori de grâu. Au cumpărat de la toți 
seminţe, la nişte prețuri ridicol de mici, iar acum 
au început să povestească verzi şi uscate, şi se 
aşteaptă să-i credem. 

Eragon înțelegea supărarea lui Morn. „Lumea 
are nevoie de bani. Nu ne putem descurca fără ei.” 

— Ce fel de poveşti? îl întrebă el. 

Morn pufni: 

— Păi, zic că vardenii s-au aliat cu urgalii şi 
strâng o armată cu care să ne atace. După cât se 
pare, numai datorită bunăvoinţei regelui am fost 
la adăpost tot timpul ăsta - ca şi cum îi pasă lui 
Galbatorix de viața noastră... Du-te să-i asculți! 
Am şi aşa destulă treabă şi fără să stau să-ţi 
povestesc minciunile lor. 

Primul negustor era atât de gras, încât umplea 
scaunul pe care şedea; la fiecare mişcare, acesta 
scârțâia puternic. Nu avea niciun pic de păr pe 
față, mâinile lui grase erau netede ca de bebeluş şi 
avea o gură cu buze pline care se strâmbau a 
neîncredere ori de câte ori sorbea din cană. Cel de- 
al doilea avea chipul rumen. Pielea de pe fălci îi era 
uscată, plină de movilițe de grăsime întărită, ca 


untul rece şi râncezit. Spre deosebire de gât şi 
fălci, restul trupului său era nefiresc de slab. 

Primul negustor încerca în zadar să se subțieze 
ca să încapă în scaun. Zise: 

— Nu, nu, nu înțelegeţi. Numai datorită regelui, 
care trudeşte neîncetat de dragul vostru, voi puteţi 
acum să vă certați cu noi în siguranţă. Dar dacă 
el, în înțelepciunea lui nemărginită, ar hotări să 
nu vă mai ajute, atunci nenorocire vouă! 

Cineva strigă tare: 

— Aşa, atunci de ce nu ne spui şi că s-au întors 
Cavalerii şi că voi doi ați omorât fiecare câte o sută 
de elfi? Crezi că suntem copii, să-ți mai credem 
poveştile? Putem să ne purtăm de grijă şi singuri! 

Tot grupul chicoti. 

Negustorul încercă să-i răspundă, dar 
însoțitorul lui cel slab interveni, fluturându-şi 
mâna. Pe degetele sale străluceau podoabe 
țipătoare: 

— Nu pricepeți. Ştim bine că Imperiul nu se 
poate ocupa de fiecare dintre voi în parte, aşa cum, 
poate, ați dori, dar el îi poate împiedica pe urgali 
şi alte blestemăţii să cucerească acest... (se opri o 
clipă, căutând cuvântul potrivit) loc. 

Negustorul continuă: 

— Vă supără că Imperiul nu se poartă cu 
dreptate față de toți şi sunteți îndreptățiți să vă 
plângeți de asta, dar niciun stăpânitor nu poate 
mulțumi pe toată lumea. Certuri şi conflicte vor 
exista mereu. Totuşi, cei mai mulți dintre noi nu 


au niciun motiv de să se plângă. 

În orice ţară există câte un grup mic de 
nemulțumiți cărora nu le convine cine are puterea. 

— Da, zise o femeie, asta dacă zici că vardenii 
sunt puţini. 

Grăsanul suspină: 

— V-am explicat o dată că vardenii nu au niciun 
interes să vă ajute. Asta-i o minciuni răspândită 
de trădătorii care încearcă să tulbure Imperiul şi 
să ne convingă astfel că adevăratul pericol vine 
dinăuntru, nu de dincolo de hotare. Ei vor numai 
să-l răstoarne pe rege şi să pună stăpânire pe tot 
pământul. Au iscoade peste tot, pe unde se 
pregătesc să dea năvală. Nu se ştie niciodată cine 
lucrează pentru ei. 

Eragon nu era de acord, dar negustorii vorbeau 
destul de convingător şi oamenii începuseră să-i 
aprobe, dând din cap. Înaintă şi spuse: 

— De unde ştiţi asta? Şi eu pot spune că norii 
sunt verzi, dar asta nu înseamnă că-i adevărat. 
Dovediţi-ne că spuneți adevărul! 

Cei doi bărbați se uitară urât la el, în timp ce 
sătenii stăteau tăcuți şi aşteptau răspunsul. 

Negustorul cel slab vorbi primul, fără să se uite 
în ochii lui Eragon: 

— Copiii voştri nu sunt învățați cum să se 
poarte? Sau le permiteţi băieţilor să-i contrazică 
pe bărbaţi de câte ori au chef? 

Ascultătorii se foiră şi se holbară la Eragon. Apoi 
un bărbat zise: 


— Răspundeţi-i la întrebare! 

— E la mintea cocoşului, răspunse grasul, cu 
buza de sus umezită de transpirație. 

Replica lui îi supără pe săteni şi astfel cearta 
reincepu. 

Eragon se întoarse către tejghea cu un gust 
amar. Nu mai întâlnise până atunci vreun partizan 
al Imperiului care să-i convingă pe cei care i se 
opuneau. În Carvahall, ura împotriva Imperiului 
era puternic înrădăcinată, aproape moştenită. 
Imperiul nu-i ajuta niciodată să treacă de anii grei 
când mai că mureau de foame, iar cei care 
strângeau  birurile erau nemiloşi. Se simți 
îndreptățit să nu fie de acord cu negustorii în 
privința bunăvoinţei regelui, dar căzu pe gânduri 
amintindu-şi de vardeni. 

Aceştia erau un grup de răsculați care prădau şi 
atacau mereu Imperiul. Nu se ştiuse niciodată 
cine-i conducea şi cine-i adunase, în anii următori 
venirii lui Galbatorix la putere, cu mai bine de un 
veac în urmă. Grupul se bucura de multă 
simpatie, pe măsură ce scăpa cu bine de 
încercările lui Galbatorix de a-l distruge. Nu se ştia 
mare lucru despre vardeni, decât că, dacă erai 
fugar şi trebuia să rămâi ascuns sau dacă urai 
Imperiul, te primeau printre ei. Singura problemă 
era să-i găseşti. 

Morn se aplecă peste tejghea şi zise: 

— De necrezut, nu-i aşa? Mai răi ca nişte vulturi 
care dau târcoale unui animal pe moarte. Dacă 


mai rămân mult pe aici, n-o să întârzie să apară şi 
necazurile. 

— Pentru ei sau pentru noi? 

— Pentru ei, zise Morn, în timp ce cârciuma se 
umplea de glasuri mânioase. 

Când cearta amenința să devină violentă, 
Eragon plecă. Uşa se trânti în urma lui, făcând ca 
glasurile să nu se mai audă. Nu se înserase încă 
de tot, dar soarele asfințea repede; casele lăsau 
umbre lungi pe pământ. Când Eragon o apucă în 
josul străzii, îi observă pe Roran şi pe Katrina care 
stăteau pe o alee. 

Roran spuse ceva ce Eragon nu putu să audă. 
Katrina îşi privi mâinile şi îi răspunse în şoaptă, 
apoi se ridică pe vârfuri, îl sărută şi o rupse la 
fugă. Eragon se apropie sprințar de Roran şi 
începu să-l tachineze: 

— Ei, te distrezi? 

Roran mormăi ceva de neînțeles şi porni mai 
departe. 

— Ai auzit ce noutăți ne-au adus negustorii? îl 
întrebă Eragon, mergând după el. 

Cei mai mulți săteni intraseră în case ca să 
converseze cu negustorii sau ca să aştepte să se 
însereze îndeajuns pentru ca trubadurii să-şi 
înceapă reprezentațiile. 

— Da, zise Roran, cu gândul aiurea. Ce părere ai 
de Sloan? 

— Credeam că e limpede. 

— Când o să afle de Katrina şi de mine, o să se 


verse sânge, declară Roran. 

Un fulg de zăpadă căzu pe nasul lui Eragon şi 
băiatul privi în sus. Cerul se înnegurase. Nu-i 
trecea prin cap niciun lucru potrivit de spus. 
Roran avea dreptate. Îşi puse mâna pe umărul 
vărului său şi continuă să meargă alături de el. 

Cina oferită de Horst era copioasă. Peste tot în 
încăpere se auzeau discuții şi râsete. Se 
consumau spirtoase dulci şi bere tare cu toptanul, 
şi atmosfera devenea din ce în ce mai zgomotoasă. 
Când terminară de mâncat, oaspeţii lui Horst 
ieşiră din casă şi o porniră spre tabăra 
negustorilor. Ţăruşi de lemn cu lumânări în vârf 
fuseseră  înfipți în pământ, împrejmuind o 
suprafaţă mare şi goală. În spate, ardeau focurile 
de tabără, care împodobeau pământul cu dansul 
umbrelor lor. Încet-încet, sătenii se adunară în 
jurul împrejmuirii şi aşteptară răbdători, în ciuda 
frigului. 

Trubadurii ieşiră din corturi făcând tumbe, 
îmbrăcați în haine împodobite cu franjuri, iar pe 
urmele lor veniră rapsozii mai vârstnici şi mai 
impozanţi. Rapsozii cântau şi recitau, în timp ce 
tovarăşii lor mai tineri mimau ceea ce se povestea. 
Primele piese erau menite numai să amuze: erau 
fără perdea, pline de poante, de gesturi şi de 
personaje caraghioase. Ceva mai târziu, în 
schimb, când lumânările începură să sfârâie în 
suporturile lor şi cu toţii se adunară laolaltă, 
formând un cerc strâmt, bătrânul povestitor Brom 


ieşi în față. Barba albă şi plină de noduri îi cădea 
pe piept, iar în jurul umerilor gârboviți avea o 
mantie lungă şi neagră, care-i ascundea tot 
trupul. Îşi desfăcu braţele, cu mâinile care-i ieşeau 
din mâneci ca nişte gheare, şi recită. 

— Ca nişte fire de nisip, timpul nu poate fi oprit 
să curgă. Anii trec, fie că vrem sau nu... dar ne 
este dată puterea amintirii. Ceea ce s-a pierdut 
poate încă să trăiască în amintirea noastră. Ceea 
ce veți auzi acum nu este o poveste desăvârşită şi 
întreagă, dar păstraţi-o bine, căci fără voi ea nu 
există. Vă dăruiesc o amintire uitată, ascunsă de 
ceața ireală care zace în urma noastră. 

Ochii lui pătrunzători cercetară chipurile atente 
ale ascultătorilor. La urmă de tot, privirea i se opri 
asupra lui Eragon: 

— Înainte ca taţii bunicilor voştri să se fi născut 
şi, da, chiar înainte de taţii acestora, s-au ivit în 
lume Cavalerii Dragonilor. Rolul lor era să apere şi 
să păzească, şi timp de mii de ani ei chiar au reuşit 
să facă acest lucru. Izbânzile lor de pe câmpul de 
luptă erau de neegalat, căci fiecare avea puterea a 
zece bărbați. Nu mureau decât atingi de sabie sau 
de otravă. Puterile lor erau folosite numai pentru 
a face bine şi sub ocrotirea lor s-au construit oraşe 
şi turnuri de piatră înalte. Cât timp ei păstrau 
pacea, ţinuturile înfloreau. Era o perioadă plină de 
belşug. Elfii ne erau aliați, piticii ne erau prieteni. 
Bogăția se revărsa în oraşele noastre, iar oamenii 
prosperau. Dar plângeți... căci asta nu putea 


dura. 

Brom îşi lăsă capul în jos, în tăcere. În glasul său 
răsunase o nemărginită tristeţe: 

— Deşi niciun duşman nu-i putea înfrânge, ei nu 
s-au putut păzi de ei înşişi. Şi s-a întâmplat că, 
atunci când erau în culmea puterii, un băiat pe 
nume Galbatorix să se nască în ținutul Inzilbeth, 
care azi nu mai e. A fost pus la încercare la vârsta 
de zece ani, cum era obiceiul, şi s-a descoperit că 
avea puteri extraordinare. Cavalerii l-au primit în 
rândul lor. 

Băiatul şi-a făcut ucenicia cu ei şi-i întrecea pe 
toți ceilalți în pricepere. Înzestrat cu o minte 
ascuțită şi cu un trup puternic, a ajuns repede să- 
şi ocupe locul cuvenit în rândul Cavalerilor. Unii 
au înțeles că rapida lui ascensiune este 
periculoasă şi au încercat să-i prevină şi pe 
ceilalți, dar Cavalerii, cu puterea lor, deveniseră 
trufaşi şi nu mai cunoşteau prudenţa. Vai, în acea 
zi s-a născut nefericirea! 

Astfel s-a întâmplat ca, nu la mult timp după ce- 
şi terminase ucenicia, Galbatorix să plece într-o 
nesăbuită călătorie, însoţit de doi prieteni. Au 
mers mult către nord, zi şi noapte, şi au trecut în 
ținutul care rămăsese sub stăpânirea urgalilor, 
crezând  prosteşte că noile puteri de care 
dispuneau îi vor apăra. Acolo, pe un strat gros de 
gheață, care nici în timpul verii nu se topea, au 
fost atacați prin surprindere în timp ce dormeau. 
Deşi prietenii lui fuseseră măcelăriți, împreună cu 


dragonii lor, iar el, grav rănit, Galbatorix a reuşit 
să-şi ucidă atacatorii. Nenorocirea a făcut ca o 
săgeată rătăcită în timpul luptei să străpungă 
inima femelei de dragon pe care călărea. Aceasta a 
murit în brațele lui, căci nu avea meşteşugul să o 
salveze. Atunci s-au semănat semințele nebuniei. 

Povestitorul îşi strânse braţele şi îşi roti uşor 
privirea în jur; peste fața lui îmbătrânită alunecau 
umbre. Următoarele sale cuvinte veniră ca sunetul 
jalnic al unui bocet: 

— Singur, aproape lipsit de putere şi înnebunit 
de pierderea sa, Galbatorix a rătăcit fără speranță 
prin acel ţinut pustiit, căutându-şi moartea. Nu a 
găsit-o, deşi s-a aruncat fără frică împotriva 
oricărei fiinţe vii peste care dădea. Curând, urgalii 
şi ceilalți monştri au început să fugă din calea lui. 
În timpul acesta, el şi-a dat seama că numai 
Cavalerii i-ar putea hărăzi un alt dragon. Împins 
de acest gând, a pornit-o pe drumul greu care-l 
ducea, pe jos, înapoi prin Şiră. l-au trebuit luni de 
zile ca să străbată ţinuturile peste care zburase 
fără trudă, pe spinarea dragonului. Putea să 
vâneze cu ajutorul magiei, dar adesea trecea prin 
locuri prin care nu se abătea niciun animal. Astfel 
că, atunci când, în sfârşit, a coborât din munți, 
era aproape mort. Un fermier l-a găsit prăbuşit în 
noroi şi i-a chemat pe Cavaleri. 

Fără cunoştinţă, el a fost dus pe domeniile lor şi 
vindecat. A dormit patru zile întregi. La trezire, nu 
a dat niciun semn că febra îi cuprinsese mintea. 


Adus în fața sfatului întrunit să-l judece, 
Galbatorix a cerut un alt dragon şi această rugă 
disperată i-a dezvăluit nebunia, iar sfatul l-a văzut 
aşa cum era într-adevăr. Pentru că n-a obţinut ce 
spera, Galbatorix, prin oglinda strâmbă a nebuniei 
sale, a ajuns să creadă că dragonul îi murise din 
vina Cavalerilor. Nopți de-a rândul el s-a 
frământat până ce şi-a făcut un plan pentru a se 
răzbuna. 

Glasul lui Brom scăzuse, devenind o şoaptă 
care-i ţinea pe toți vrăjiți: 

— A întâlnit un Cavaler milos, iar vorbele lui 
şirete au prins rădăcini. Aducându-i mereu alte 
argumente şi folosind spurcatele taine pe care le 
învățase de la o Umbră, el l-a stârnit pe Cavaler 
împotriva mai-marilor săi. Împreună, ei l-au 
ademenit şi l-au ucis mişeleşte pe un senior. De 
îndată ce înfăptuiseră ticăloşia, Galbatorix s-a 
întors împotriva tovarăşului său şi l-a sfârtecat 
fără veste. Atunci l-au găsit Cavalerii, cu mâinile 
pătate de sânge. Un țipăt i s-a desprins de pe buze 
şi a fugit, pierzându-se în noapte. Nimeni nu l-a 
putut găsi, căci nebunia îl făcuse viclean. 

Ani de zile a stat ascuns în pustiuri ca o fiară 
hăituită, ferindu-se mereu de cei care-l urmăreau. 
Cruzimea sa nu fusese uitată, dar, cu timpul, 
căutările au încetat. Atunci soarta rea a făcut ca 
el să-l întâlnească pe un tânăr Cavaler, Morzan, 
puternic la trup, dar slab de minte. Galbatorix l-a 
convins să lase o poartă nezăvorâtă în fortăreața 


Ilirea, care acum se numeşte Urû’baen. Pe aici a 
intrat Galbatorix ca să fure un pui de dragon de- 
abia ieşit din ou. 

Împreună cu ucenicul său, s-a ascuns într-un 
loc spurcat, în care Cavalerii nu îndrăzneau să 
pătrundă. Atunci Morzan şi-a început necurata 
ucenicie şi a învățat tainele magiei interzise, care 
nu ar fi trebuit niciodată dezvăluite. O dată ce şi- 
a terminat învățătura, iar Shruikan, dragonul 
negru al lui Galbatorix, a crescut, acesta din urmă 
s-a arătat lumii, cu Morzan alături. Împreună, ei 
s-au luptat cu toți Cavalerii pe care i-au întâlnit. 
Puterea lor creştea, cu fiecare nouă crimă. 
Doisprezece Cavaleri s-au alăturat lui Galbatorix, 
fie din dorința de putere, fie pentru a-şi răzbuna 
nedreptăţile pe care credeau că le-au avut de 
îndurat. Împreună, cei doisprezece şi Morzan, au 
devenit Cei Treisprezece Trădători. Nepregătiţi, 
Cavalerii au fost învinşi. Şi elfii s-au luptat cu 
îndârjire împotriva lui Galbatorix, dar au fost 
distruşi şi siliți să fugă spre locurile lor secrete, de 
unde nu s-au mai întors niciodată. 

Numai Vrael, căpetenia Cavalerilor, putea să le 
țină piept lui Galbatorix şi Trădătorilor. Vârstnic 
şi înțelept, acesta s-a luptat să salveze ce se mai 
putea şi să împiedice ca dragonii rămaşi să cadă 
în mâinile duşmanilor. În ultima luptă, chiar în 
fața porților cetății Doru Areaba, Vrael l-a înfrânt 
pe Galbatorix, dar, înainte să-i dea ultima lovitură, 
a şovăit. Galbatorix a prins ocazia şi l-a lovit la 


şold. Grav rănit, Vrael a fugit în muntele Utgard, 
unde spera să-şi adune puterile. Dar nu a fost să 
fie, căci Galbatorix l-a găsit. În timp ce se luptau, 
Galbatorix l-a lovit pe Vrael între picioare. Cu 
această lovitură ticăloasă, el l-a pus pe Vrael l-a 
pământ şi i-a tăiat capul cu o sabie de flăcări. 

Atunci, în timp ce puterea i se scurgea prin vine, 
Galbatorix s-a proclamat rege al întregului ţinut 
Alaga&sia. 

Şi, de atunci, el ne conduce. 


Sfârşindu-şi povestea, Brom se retrase 
împreună cu trubadurii. Lui Eragon i se păru că 
vede o lacrimă curgându-i pe obraz. Oamenii, 
plecând, vorbeau unul cu altul, în şoaptă. Garrow 
le spuse lui Eragon şi lui Roran: 

— Consideraţi-vă norocoşi! Am auzit povestea 
asta numai de două ori în viață. Dacă Imperiul ar 
şti că Brom ne-a spus-o, el nu ar mai avea de trăit 
nici măcar o lună. 


Darul sorții 


A doua seară după întoarcerea din Carvahall, 
Eragon se hotări să cerceteze piatra, aşa cum o 
făcuse Merlock. Rămas singur în camera sa, o 
aşeză pe pat şi îşi puse la îndemână trei unelte. 
Mai întâi, o lovi uşor cu un ciocănel de lemn, şi ea 
răsună slab. Mulţumit de rezultat, luă o doua 


unealtă - un ciocan masiv de piele — care o făcu să 
scoată un sunet asemănător dangătului unui 
clopot. În sfârşit, o lovi cu o daltă mică. Metalul nu 
reuşi să ciobească sau să zgârie piatra, dar 
produse sunetul cel mai limpede. În momentul în 
care sunetul se stinse, lui Eragon i se păru că aude 
un chițăit uşor. 

„Merlock a zis că e goală pe dinăuntru; poate că 
are ceva de preţ închis în ea. Dar nu ştiu cum s-o 
desfac, oricum. Cineva trebuie să fi avut un motiv 
întemeiat s-o şlefuiască, dar, oricine ar fi cel care 
a trimis-o în Şiră, nu şi-a dat osteneala s-o ia 
înapoi sau poate nu ştie unde se găseşte. Dar nu- 
mi vine să cred că un magician îndeajuns de 
puternic încât să mute piatra dintr-un loc într- 
altul nu ar fi în stare s-o regăsească. Să însemne 
oare că a vrut să ajungă la mine?” Nu-şi putea 
răspunde la această întrebare. Împăcându-se cu 
ideea că taina era de nedesluşit, îşi strânse 
uneltele şi puse piatra la loc, pe raft. 


În acea noapte, ceva îl trezi brusc din somn. 
Ascultă cu atenţie, dar în jur era linişte. Puțin 
îngrijorat, îşi strecură mâna sub saltea şi-şi apucă 
pumnalul. Aşteptă câteva minute, apoi, încet- 
încet, adormi la loc. 

Un geamăt ascuţit, ca al unui animal, străpunse 
liniştea, aducându-l brusc la realitate. Se rostogoli 
din pat şi-şi trase cuțitul din teacă. Aprinse o 
lumânare,  mânuind  amnarul cu degete 


tremurătoare. 

Uşa de la camera sa era închisă. Deşi zgomotul 
fusese prea puternic, ca să fie scos de un şoarece 
sau şobolan, se aplecă să se uite sub pat. Nimic. 
Se aşeză pe marginea saltelei şi se frecă la ochi, ca 
să se trezească. Se auzi un alt zgomot puternic, 
care-l făcu să tresară. 

De unde venea zgomotul? În podeaua sau în 
pereții de lemn solid nu se putea ascunde nimic. 
Şi nici în pat. lar dacă ceva s-ar fi strecurat în 
timpul nopții în salteaua sa de paie, şi-ar fi dat 
seama. Ochii i se opriră asupra pietrei. O luă de 
pe raft şi, fără să-şi dea seama, o strânse în brațe, 
în timp ce se uita prin cameră. Un nou zgomot îi 
răsună în urechi, făcându-l să se cutremure. 
Venea din interiorul pietrei. 

Piatra asta nu-i dăduse până acum altceva decât 
o senzație de furie neputincioasă, iar acum nici 
măcar nu-l lăsa să doarmă, dar ea stătea bine 
mersi unde o lăsase, piuind din când în când, fără 
să-i pese de privirile lui furioase. Eragon o dădu la 
o parte cu grijă şi se strecură înapoi în pat. Oricare 
i-ar fi taina, putea să aştepte până dimineaţa. 

Când se trezi din nou, lumina lunii se revărsa 
prin fereastră. Piatra se clătina puternic pe raft, 
lovindu-se de perete, scăldată în razele care o 
făceau să pară albă ca laptele. Eragon sări din pat 
ținând cuțitul în mână. Mişcarea ei se opri, dar el 
rămase încordat. Apoi începu să se clatine şi să 
scoată zgomote şi mai puternice decât înainte. 


Blestemând, el începu să se îmbrace. Nici nu-i 
mai păsa că e prețioasă; avea de gând să o ducă 
undeva, departe şi să o îngroape. Piatra se opri din 
clătinat şi se linişti. Tremură puţin, apoi se 
rostogoli şi căzu pe podea, cu o bubuitură 
asurzitoare. Eragon, speriat, se apropie cu paşi 
mici de uşă, în timp ce piatra venea târându-se 
către el. 

Deodată, apăru o crăpătură, apoi încă una şi 
încă una. Împietrit de uimire, Eragon se aplecă 
spre ea, ţinând încă în mână cuțitul. În vârful 
pietrei, de unde porneau toate crăpăturile, o 
bucăţică se clătină, ca şi cum ceva ar fi săltat-o, 
apoi se înălță şi căzu la pământ. După încă o serie 
de zgomote, un căpşor întunecat se îţi din gaură, 
urmat de un trup de o formă foarte curioasă. 
Eragon strânse mai tare cuțitul şi rămase 
nemişcat. Într-o clipă, fiinţa ieşise cu totul din 
piatră. Rămase o clipă pe loc, apoi se târî până ce 
ajunse în bătaia razelor lunii. 

Eragon se trase înapoi, uimit şi speriat. În fața 
lui, îndepărtându-şi cu limba membrana în care 
fusese acoperit, se afla un dragon. 


Trezirea 


Dragonul era lung cam cât antebraţul lui 
Eragon, dar avea o înfăţişare nobilă şi distinsă. 
Solzii erau albaştri ca safirele, colorați la fel ca 


piatra. „Nu, nu piatra, ci oul”, îşi dădu el seama. 
Dragonul îşi desfăcu aripile; din cauza lor îi păruse 
la început aşa de strâmb. Aripile îi erau de câteva 
ori mai lungi decât trupul, străbătute de o 
încrengătură de oase subțiri care treceau dincolo 
de marginea lor, alcătuind un şir de gheare aflate 
la mare distanță una de alta. Capul dragonului 
avea aproape forma unui triunghi, cu doi colți 
micuţi curbați şi care păreau şi foarte ascuțiți, pe 
falca de sus. Ghearele de la picioare erau tot albe, 
ca de fildeş şlefuit, şi uşor dinţate, ca ferăstraiele, 
pe partea interioară. Pe spatele creaturii, de la 
ceafă până în vârful cozii, trecea un şir de ţepi 
mici, mai rari în scobitura dintre gât şi umeri decât 
în restul trupului. 

Eragon se mişcă uşor, iar dragonul îşi întoarse 
brusc capul, pironindu-şi asupra lui privirea dură, 
de un albastru sticlos. Băiatul rămase perfect 
nemişcat: dacă se hotăra să sară la el, animalul 
putea fi periculos. 

Dragonul îşi pierdu interesul pentru Eragon şi, 
în schimb, porni să cerceteze poticnit camera, 
scoțând zgomote ascuţite atunci când se lovea de 
perete sau de mobilă. Fluturând din aripi, sări pe 
pat şi se târî până la pernă, chițăind. Deschidea 
gura larg, ca un pui de pasăre, lăsând să i se vadă 
şirurile de dinți ascuțiți. Eragon se aşeză cu grijă 
pe marginea patului. Dragonul îi adulmecă mâna 
şi-i ronțăi mâneca, până ce îşi trase brațul înapoi. 

Eragon zâmbi uşor, uitându-se la micuța ființă. 


Întinzându-şi cu multă grijă mâna dreaptă, îi 
atinse şoldul. Un fulger de energie rece ca gheața 
îi cuprinse mâna, apoi i se urcă pe braț în sus, 
arzându-i prin vine ca un val de foc. Căzu pe spate, 
scoțând un strigăt sălbatic. Urechile îi pocneau cu 
un zgomot metalic şi, de undeva, auzi un țipăt de 
furie mută. Tot corpul îl durea. Se strădui să se 
mişte, dar nu reuşi. Trecură mai multe ore sau cel 
puţin aşa i se păru, până ce trupul i se încălzi din 
nou; acum se simțea amortit şi săgetat încontinuu 
de ace. Se ridică în capul oaselor, neputând să-şi 
stăpânească tremuratul. Mâna îi amorţise complet 
şi îşi simțea degetele paralizate. Văzu plin de 
groază cum podul palmei sale sclipeşte şi în palmă 
i se conturează un oval alb, cu forme neregulate. 
Pielea îl mânca şi îi ardea, ca după o înțepătură de 
păianjen. Inima îi bătea să-i spargă pieptul. 
Eragon clipi, încercând să înțeleagă ce se 
întâmplase. Simți cum ceva îi atinge mintea, de 
parcă cineva îi plimba un deget pe trup. Senzaţia 
reveni, dar de această dată se întări, ca un 
mănunchi subțire de gânduri care-i lăsa impresia 
unei curiozități crescânde. S-ar fi zis că zidul 
invizibil care-i împrejmuia gândurile se prăbugşise 
şi-acum putea să-şi întindă mintea încoace şi 
încolo. „Dacă nu ar găsi nimic de care să se prindă, 
se gândi el cu teamă, poate că ar ieşi plutind din 
trup şi nu s-ar mai putea întoarce, ar deveni un 
spirit din eter.” înfricoşat, se trase mai departe de 
hotarul nevăzut. Noul simţ pe care-l dobândise 


dispăru, ca şi cum şi-ar fi închis ochii. Se uită 
bănuitor către dragonul care rămăsese nemişcat. 

Simţi un picior solzos cum i se lipeşte de şold şi 
se trase repede înapoi. Dar, de această dată, nu 
mai avu parte de vreun fulger de energie. 
Nedumerit, mângâie dragonul pe cap, cu mâna 
dreaptă. Simţi o gâdilătură uşoară pe braț, în sus. 
Dragonul îl lovi încet cu botul, arcuindu-şi spatele 
ca o pisică. Eragon îşi trecu un deget peste 
membranele subțiri care-i alcătuiau aripile; la 
atingere, păreau a fi făcute din hârtie învechită de 
pergament, catifelate şi calde, dar uşor umezite. 
De-a lungul lor, văzu sute de vinişoare care 
pulsau. 

Mănunchiul de gânduri îi atinse din nou mintea, 
dar de această dată simţi nu curiozitate, ci o foame 
cumplită, ca de lup. Se ridică în picioare, cu un 
suspin. Animalul era periculos, ştia bine, dar 
părea atât de neajutorat, văzându-l cum se târâie 
pe patul său, încât nu putea să nu se întrebe cât 
ar fi de rău să-l păstreze. Dragonul scoase un 
strigăt jalnic şi ascuţit, ca un bocet, ca şi cum 
cerea de mâncare. Imediat, Eragon începu să-l 
mângâie pe cap, ca să se liniştească. „Mă gândesc 
mai târziu la asta”, hotări el şi plecă din cameră, 
închizând uşa cu grijă. 

Când se întoarse, având cu el două bucăţi de 
carne uscată, dragonul stătea pe pervazul 
ferestrei, privind la lună. Eragon tăie mărunt 
carnea şi îi întinse o bucăţică dragonului. Acesta 


o mirosi precaut, după care îşi împinse capul 
înainte ca un şarpe şi i-o smulse dintre degete, 
înghițind-o întreagă, cu mişcări ciudate ale 
capului. Apoi ciuguli uşor mâna lui Eragon, 
căutând să vadă dacă mai e mâncare. 

Băiatul începu să-l hrănească, având grijă să 
nu-i prindă degetele. Când mai rămăsese o 
singură bucăţică de carne, stomacul dragonului 
era deja umflat. Îi întinse şi bucata rămasă; 
dragonul o privi o clipă, apoi o înghiți leneş. 
Terminând de mâncat, i se cățără pe braț şi se 
încolăci la pieptul lui. Sforăi o dată şi din nări îi 
ieşi o pală de fum întunecat. Eragon îl privea cu 
uimire. 

Chiar când credea că adormise, gâtul dragonului 
începu să vibreze şi se auzi un sunet înfundat, ca 
un tors. Îl duse cu grijă la pat şi îl puse pe pernă. 
Dragonul, cu ochii închişi, îşi răsuci mulțumit 
coada pe după stâlpul patului. Eragon se întinse 
lângă el, mişcându-şi braţul pentru a-l dezmorți; 
în cameră era aproape întuneric. 

Se afla într-o adevărată încurcătură: crescând 
lângă el un dragon, putea deveni Cavaler. Miturile 
şi poveştile despre Cavaleri erau la mare preţ, 
aşadar, dacă devenea unul dintre ei, era sigur că 
va avea şi el un loc în legende. Pe de altă parte, 
dacă Imperiul descoperea dragonul, şi el, şi familia 
sa ar fi fost ucişi sau el ar fi fost silit să i se alăture 
regelui. Soluţia cea mai simplă era să omoare pur 
şi simplu dragonul, dar ideea îl revoltă şi o 


abandonă imediat. Dragonii erau ființe care se 
bucurau de prea mult respect ca să se poată gândi 
la asta. „De fapt, ce ne-ar putea da de gol? se gândi 
el. Trăim departe de lume şi n-am făcut nimic care 
să atragă atenţia.” 

Problema era cum să-i convingă pe Garrow şi pe 
Roran să-l lase să păstreze dragonul. Nici unuia 
din cei doi nu i-ar conveni să aibă un dragon prin 
apropiere. „L-aş putea creşte pe ascuns. Într-o 
lună sau două va creşte prea mare pentru ca 
Garrow să mai poată scăpa de el, dar, chiar şi 
atunci, oare va fi de acord? Şi, pe de altă parte, pot 
eu oare să-i dau suficientă mâncare, ținându-l 
ascuns? A mâncat o porţie zdravănă de carne, deşi 
nu-i mai mare decât o pisicuţă. Probabil că, de la 
un timp, va putea să vâneze singur, dar când va fi 
asta? Şi o să poată să îndure frigul de afară?” Una 
peste alta, îşi dorea să păstreze dragonul. Cu cât 
se gândea mai mult, cu atât devenea mai sigur. 
Oricum ar ieşi lucrurile cu Garrow, Eragon era 
hotărât să facă tot ce putea ca să apere dragonul. 
Ajuns la această concluzie, adormi cu dragonul 
cuibărit lângă el. 

La ivirea zorilor, dragonul şedea pe unul dintre 
stâlpii patului, întâmpinând noua zi ca un străjer 
din vremurile de demult. Eragon rămase uimit de 
coloritul lui. Nu mai văzuse niciodată un albastru 
atât de limpede şi de intens. Solzii animalului erau 
ca sute de pietre preţioase minuscule. Observă că 
ovalul alb care i se imprimase pe palmă, când 


atinsese dragonul, avea acum o strălucire argintie. 
Speră să-l poată ţine ascuns, având grijă să aibă 
permanent mâinile murdare. 

Dragonul se desprinse de pe stâlp şi se lăsă pe 
podea. Eragon îl ridică de jos cu blândeţe şi ieşi 
din casa învăluită în tăcere, oprindu-se o clipă să 
ia carne, câteva curele şi cârpe cât putea să ducă. 
Era o dimineață superbă, dar geroasă; deasupra 
fermei se întinsese un nou strat de zăpadă. 
Văzând mica ființă, ţinută la adăpost în braţele lui, 
cum priveşte în jur cu mult interes, zâmbi. 

Traversă repede câmpurile şi intră tăcut în 
pădurea întunecoasă, căutând un loc unde 
dragonul să poată rămâne în siguranță. Găsi până 
la urmă un frasin singuratic, aflat în vârful unui 
dâmb golaş, ale cărui crengi erau ca nişte degete 
cenuşii, acoperite cu zăpadă şi întinse spre cer. 
Aşeză dragonul lângă copac şi împrăştie curelele 
pe jos. 

Din câteva mişcări precise, făcu un laţ pe care-l 
strecură pe gâtul dragonului, în timp ce acesta 
cerceta movilițele de zăpadă din jurul copacului. 
Pielea era roasă, dar încă rezistentă. Se uită cum 
dragonul se mişca încet în jur, apoi desfăcu nodul 
şi făcu din el un ham grosolan pentru picioare, ca 
nu cumva animalul să se strângă de gât. Apoi 
adună un braţ de vreascuri şi construi o căsuță 
improvizată, sus, printre crengile copacului, 
căptuşind interiorul cu cârpe şi aşezând carnea 
înăuntru. La fiecare mişcare a copacului, zăpada 


îi cădea pe față. Atârnă câteva cârpe şi pe dinafara 
adăpostului, ca să păstreze căldura înăuntru. Îşi 
privi opera mulțumit. 

— E momentul să-ţi cunoşti noua locuinţă, zise 
şi ridică dragonul printre crengi. 

Acesta se zbătea, încercând să scape, apoi intră 
în căsuţă nesigur pe el, mâncă o bucată de carne 
şi se aşeză încolăcit, clipind şmechereşte către 
băiat. 

— Aici o să-ţi fie foarte bine, dacă stai înăuntru, 
îi spuse Eragon. 

Dragonul clipi din nou. 

Fiind sigur că nu l-a înţeles, Eragon încercă 
iarăşi să caute în minte, până ce întâlni gândurile 
dragonului. Senzaţia cumplită de deschidere îl 
copleşi încă o dată — un spaţiu atât de larg, încât 
se simțea apăsat ca de o pătură foarte groasă. 
Adunându-şi puterile, se concentră asupra 
dragonului, încercând să-i transmită un singur 
gând: „Rămâi aici”. Legătura mintală îi transmise 
parcă o vagă senzație de înțelegere, dar Eragon se 
întrebă dacă era într-adevăr aşa. „La urma urmei, 
nu-i decât un animal.” întrerupse uşurat legătura 
şi simți cum se întoarce în spațiul sigur al propriei 
minți. 

Eragon plecă de lângă copac, privind din când în 
când înapoi. Dragonul îşi scoase capul din 
adăpost şi îl privi cu ochi mari cum pleacă. 

Întorcându-se în grabă acasă, se strecură înapoi 
în camera sa, ca să scape de cojile de ou. Era 


convins că Garrow şi Roran nu vor băga de seamă 
lipsa oului — le ieşise din minte după ce aflaseră că 
nu-l pot vinde. Când cei doi se treziră, Roran 
pomeni că în timpul nopţii auzise zgomote ciudate, 
dar, spre uşurarea lui Eragon, nu insistă. 
Entuziasmul lui Eragon a făcut ca ziua să treacă 
iute. Semnul din palma sa se dovedi uşor de 
ascuns, aşa că nu-şi mai făcu griji pentru el. 
Destul de curând, putu să o pornească spre frasin, 
ducând cu el nişte cârnaţi pe care-i furase din 
pivniță. Se apropie cu teamă de copac. „Oare un 
dragon poate să reziste afară pe timp de iarnă?” 
Temerile sale se dovediră neîntemeiate. Găsi 
dragonul cocoţat pe o cracă, ronțăind ceva pe care- 
l ţinea între labele din față. Când îl văzu, începu 
să chițăie bucuros. Eragon văzu cu mulțumire că 
nu se dăduse jos din copac, acolo unde animalele 
mari de pradă nu-l puteau ajunge. De îndată ce 
lăsă cârnațţii la rădăcina copacului, dragonul veni 
în zbor. În timp ce acesta hăpăia mâncarea, 
Eragon cercetă adăpostul. Toată carnea pe care o 
lăsase dispăruse, dar căsuţa era neatinsă şi pe 
podea se vedeau smocuri de pene. „E-n regulă! 
Poate să-şi găsească şi singur de mâncare.” 
Deodată-şi dădu seama că nu ştia dacă dragonul 
este mascul sau femelă. Îl ridică de la pământ şi îl 
întoarse cu burta în sus, fără să dea atenție 
zgomotelor prin care acesta îşi manifesta 
dezaprobarea, dar nu izbuti să găsească niciun 
semn distinctiv. „Pare-mi-se că n-o să-mi 


dezvăluie nicio taină fără luptă.” 

Petrecu mult timp alături de dragon. Îl dezlegă, 
şi-l puse pe umăr şi plecă să cerceteze pădurea. 
Copacii încărcați de zăpadă îi vegheau ca nişte 
stâlpi solemni, dintr-o catedrală impozantă. În 
mijlocul acelei pustietăți, Eragon îi arătă 
dragonului tot ce ştia despre pădure, fără să-i pese 
dacă animalul îl înțelegea sau nu. Era îndeajuns 
că-i împărtăşea cunoştinţele. Îi vorbi încontinuu. 
Dragonul se holba la el cu ochi strălucitori, 
sorbindu-i cuvintele. Un timp şezu, pur şi simplu 
cu el în braţe şi-l privi cu mirare, fiind încă plin de 
uimire din cauza tuturor lucrurilor care i se 
întâmplaseră în ultima vreme. La asfinţit, Eragon 
o porni spre casă, conştient că doi ochi albaştri îi 
sfredeleau spatele cu privirea lor oțelită, supăraţi 
că fuseseră părăsiți. 

În acea noapte se tot frământă, gândindu-se la 
ce i se putea întâmpla unui animăluț lăsat 
nesupravegheat. Îl chinuiau gânduri despre 
furtuni de zăpadă şi animale de pradă. Nu reuşi să 
adoarmă decât după mai multe ore şi visă cum 
vulpile şi lupii negri îi sfâşie dragonul. 

O dată cu zorii zilei, Eragon fugi din casă cu 
mâncare şi încă o serie de cârpe cu care să 
căptuşească şi mai bine adăpostul. Îşi găsi 
dragonul treaz şi în siguranţă, privind răsăritul de 
undeva, din vârful copacului, ceea ce-l făcu să le 
ridice mulțumiri din suflet tuturor zeilor, 
cunoscuți sau necunoscuţi. Dragonul cobori de 


îndată ce-l văzu apropiindu-se şi-i sări în brațe, 
cuibărindu-i-se la piept. Frigul nu-i făcuse niciun 
rău, totuşi părea speriat. Scoase o pală de fum 
negru pe nări. Eragon îl mângâie şi se aşeză pe jos, 
sprijinindu-se cu spatele de frasin, vorbindu-i 
încetişor. Rămase nemişcat, în timp ce dragonul 
îşi ascunse capul în haina lui. După o vreme, 
animalul i se desprinse de la piept şi i se cățără pe 
umăr. Îi dădu de mâncare, apoi puse cârpele pe 
care le adusese de jur-împrejurul căsuței. Se mai 
jucară o vreme, dar nu prea mult, căci Eragon 
trebuia să se întoarcă acasă. 


Curând, Eragon îşi făcu un program bine 
stabilit. În fiecare dimineață dădea fuga la copac 
şi-i servea dragonului micul dejun, apoi se 
întorcea grabnic acasă. În timpul zilei, dădea zor 
să-şi termine treburile obişnuite, ca să poată trece 
din nou pe la dragon. Şi Garrow, şi Roran 
observaseră toate acestea şi-l întrebaseră de ce-şi 
petrecea atât de mult timp afară. Eragon dăduse 
pur şi simplu din umeri, dar îşi luase obiceiul să 
se uite în urmă, ca să vadă dacă nu cumva îl 
urmăreşte cineva, când se ducea la copac. 

După primele zile, ideea că dragonului i s-ar 
putea întâmpla o nenorocire încetă să-l mai 
preocupe. Animalul creştea enorm; în scurt timp, 
aproape niciun pericol nu l-ar mai fi putut 
amenința. În prima săptămână, crescuse de două 
ori mai mare. După încă patru zile, îi ajungea 


băiatului la genunchi. Nu mai încăpea în căsuţa 
dintre crengile frasinului, aşa că Eragon se văzu 
silit să-i sape un adăpost bine ascuns în pământ, 
la care munci timp de trei zile. 

Când dragonul împlini două săptămâni, Eragon 
fu obligat să-l lase să umble liber, pentru că avea 
nevoie de foarte multă mâncare. Când îl dezlegă 
pentru prima dată, numai prin puterea voinței 
reuşi să-l împiedice să se ţină după el până la 
fermă. De fiecare dată când dragonul încerca s-o 
ia pe urmele lui, îl respingea cu ajutorul 
gândurilor, până ce animalul învăță să ocolească 
şi casa, şi pe locuitorii ei. 

De asemenea, reuşi să facă dragonul să 
înțeleagă că era foarte important să nu vâneze 
decât prin Şiră, unde pericolul de-a fi observat nu 
era prea mare. Dacă vânatul din valea Palancar ar 
fi început să dispară, fermierii şi-ar fi dat seama. 
Ştiind că dragonul se află la mare depărtare, se 
simțea în acelaşi timp mai sigur pe el, dar şi mai 
neliniştit. 

Cu fiecare zi, legătura mintală dintre el şi dragon 
se întărea. Descoperise că animalul, deşi nu 
înțelegea cuvintele, putea să comunice prin 
intermediul imaginilor şi a senzațţiilor. Era totuşi o 
cale nu prea sigură şi adesea nu se putea face 
înțeles. Distanţa până la care puteau să-şi atingă 
reciproc gândurile se mărea cu repeziciune. În 
scurt timp, Eragon şi dragonul puteau lua 
legătura, aflându-se la trei leghe distanţă. De 


multe ori, băiatul îl căuta cu mintea, iar dragonul, 
la rândul lui, îi înțelegea uşor gândurile. Aceste 
discuții pe tăcute îi umpleau orele de muncă. O 
părticică din el rămânea mereu în legătură cu 
dragonul; uneori, nu o băga în seamă, dar nu uita 
niciodată de existenţa ei. Când vorbea cu cei din 
jur, legătura îl zăpăcea, ca o muscă bâzâindu-i în 
ureche. 

Pe măsură ce dragonul creştea, chițăitul i se 
transformă într-un răget, iar torsul pe care-l 
scotea deveni un tunet înfundat, dar încă nu 
scotea foc pe nări, ceea ce începuse să-l îngrijoreze 
pe Eragon. Îl văzuse scoțând fum, dacă era 
supărat, dar nicio flăcăruie, cât de mică. 

După o lună, umerii dragonului ajunseseră la 
cotul lui Eragon. În acest scurt interval, se 
transformase dintr-un animăluț prăpădit într- 
unul mare şi puternic. Solzii lui erau la fel de duri 
ca o cămaşă de zale, iar dinţii-i erau ca nişte 
pumnale. 

Serile, Eragon se obişnuise să plece în lungi 
plimbări, cu dragonul care tropăia pe urmele lui. 
Dacă ajungeau într-un luminiş, se aşeza sprijinit 
de un copac şi privea dragonul plutind prin 
văzduh, îi plăcea la nebunie să-l vadă zburând şi- 
i părea rău că nu era încă îndeajuns de mare 
pentru a putea încăleca pe spatele lui. Adeseori se 
aşeza alături de dragon şi-i masa gâtul, simțind 
cum nervii şi muşchii încordați se relaxează la 
atingerea mâinilor sale. 


În ciuda tuturor încercărilor lui Eragon de a 
păstra secretă existenţa lui, pădurea din jur se 
umpluse cu semnele trecerii dragonului. Urmele 
uriaşe, lăsate adânc în zăpadă de ghearele sale cu 
patru degete, erau imposibil de şters; în privința 
baligilor uriaşe, care deveniseră din ce în ce mai 
numeroase, nici prin gând nu-i trecea să încerce 
să le ascundă. Dragonul se frecase de copaci, 
smulgându-le scoarța, şi-şi ascuțise ghearele pe 
buturugile prăbuşite, în care lăsase urme foarte 
adânci. Dacă Garrow sau Roran ar fi ieşit vreodată 
din hotarele fermei, l-ar fi descoperit în mod sigur. 
După părerea lui Eragon, asta era calea cea mai 
rea pe care adevărul ar fi putut ieşi la iveală, aşa 
că se hotări să le-o ia înainte şi să le povestească 
totul. 

Voia totuşi să mai facă două lucruri, înainte de 
asta: să-i dea dragonului un nume potrivit şi să 
afle mai multe despre dragoni, în general. Pentru 
asta trebuia să-i vorbească lui Brom, cunoscător 
a numeroase poveşti şi legende — el era singurul 
care mai ştia tradiţiile legate de dragoni. 

Prin urmare, când Roran plecă în Carvahall să- 
şi dea o daltă la reparat, Eragon se oferi să-l 
însoţească. 


În seara dinaintea plecării, Eragon se duse într- 
un mic luminiş din pădure şi chemă dragonul cu 
ajutorul gândurilor. După o clipă, văzu un punct 
care se mişca repede pe cerul slab luminat de 


soarele aflat la asfinţit. Dragonul veni în jos spre 
el, apoi se înălță brusc şi începu să planeze pe 
deasupra copacilor. Auzi şuieratul gros al aerului 
bătut de aripile sale. Animalul viră larg spre 
stânga lui, apoi se lăsă uşor la pământ, bătând 
încă o dată din aripi ca să-şi menţină echilibrul, 
după ce aterizase cu un sunet înfundat. 

Eragon îşi deschise mintea, deşi nu se obişnuise 
încă pe deplin cu ciudata senzație, şi-i spuse 
dragonului că urma să plece. Acesta fornăi 
neliniştit. Încercă să-l calmeze, formându-şi în 
minte o imagine liniştitoare, dar dragonul bătu din 
coadă nemulțumit. Îşi lăsă mâna pe umărul său şi 
încercă să-i transmită o impresie de calm şi pace 
sufletească. Îl mângâie uşor, simțind solzii 
răsunând la atingerea degetelor lui. 

Un cuvânt îi răsună în minte, limpede şi adânc. 

„Eragon.” 

Tonul era trist şi grav, ca şi cum tocmai se 
pecetluise între ei un legământ care nu mai putea 
fi încălcat. Se uită lung la dragon şi simți un fior 
rece urcându-i-se pe braţ. 

„Eragon.” 

Simţi un nod dureros în stomac, în timp ce ochii 
albaştri ca safirul îl fixau, rămânând totuşi de 
nepătruns. Atunci, pentru prima dată, nu se mai 
gândi la dragon ca la un animal; era altceva, 
ceva... special. O luă la fugă spre casă, încercând 
să scape de dragon. „De dragonul meu.” 

„Eragon.” 


Ceai în doi 


Roran şi Eragon se despărțiră la intrarea în 
Carvahall. Eragon se duse încet spre casa lui 
Brom, cufundat în gânduri. Se opri în prag şi 
ridică mâna, pregătindu-se să bată la uşă. 

— Ce vrei, băiete? se auzi un glas răguşit. 

Se răsuci pe călcâie. Brom era în spatele lui, 
sprijinindu-se într-un toiag răsucit, împodobit cu 
crestături ciudate. Purta o robă maronie cu glugă, 
ca a unui călugăr. De cingătoarea ponosită, 
strânsă la brâu, îi atârna o legăturică. Nasul 
coroiat şi mândru ieşea în evidență deasupra 
bărbii albe, încovoindu-se deasupra gurii; era 
trăsătura care-i domina chipul. Îl privea fix pe 
Eragon, cu ochii săi adânciţi în orbite şi umbriți 
de fruntea zbârcită, aşteptând să-i răspundă. 

— Să aflu câte ceva, îi zise Eragon. Roran duce 
o daltă la reparat, iar eu aveam ceva timp liber, 
aşa că am venit să-ți fac o vizită şi să văd dacă-mi 
poţi răspunde la câteva întrebări. 

Bătrânul pufni şi se întinse spre uşă. Eragon 
observă că purta un inel de aur pe mâna dreaptă, 
cu o piatră de safir care strălucea, punând în 
evidenţă simbolul ciudat gravat pe ea: 

— Ei, intră atunci; o să stăm puţin de vorbă. Tot 
timpul ai ceva de întrebat. 

Înăuntru era întuneric beznă, iar în aer plutea 


un miros înecăcios: 

— Să facem un pic de lumină. 

Eragon îl auzi pe bătrân mişcându-se prin jur, 
apoi blestemând cu voce joasă zgomotul unui 
obiect care căzuse pe podea: 

— Ah, gata! 

Tâşni o scânteie albă, apoi apăru o flacără 
tremurătoare. 

Brom stătea în fața căminului, cu o lumânare în 
mână. Grămezi de cărți erau adunate în jurul unui 
scaun adânc de lemn, cu spătar înalt, întors cu 
fața spre cămin. Cele patru picioare aveau forma 
unor gheare de vultur, iar spătarul şi fundul erau 
căptuşite cu piele, pe care era cusut un model 
răsucit, cu trandafiri. Pe câteva scaune mai mici, 
adunate laolaltă, se găseau suluri de hârtii 
îngrămădite. Călimările şi penele erau împrăştiate 
pe masa de scris. 

— Găseşte-ţi un loc, dar, pentru numele regilor 
pierduţi, fii atent! Toate astea sunt de mare preț! 

Eragon păşi peste paginile de pergament, pline 
cu rune de formă ascuţită. Ridică uşor sulurile 
fărâmicioase de pe unul dintre scaune şi le puse 
pe jos. Când se aşeză, în aer se înălță un nor de 
praf. Îi veni să strănute, dar se abţinu. 

Brom se aplecă şi aprinse focul de la lumânare: 

— Bine aşa! Cel mai bun lucru din lume — să stai 
de vorbă lângă foc. 

Îşi dădu gluga pe spate, lăsându-şi la vedere 
părul, nu alb, ci argintiu, apoi atârnă un ceainic 


deasupra focului şi se aşeză comod în scaunul cu 
spătar înalt. 

— Aşadar, ce vrei să ştii? i se adresă el lui 
Eragon, sec, dar nu cu răutate. 

— Păi, zise Eragon, întrebându-se cum să 
ajungă la ce-l interesa, am tot auzit de Cavalerii 
Dragonilor, cât de înzestrați erau... sau, cel puţin, 
aşa se zice. Aproape toată lumea vrea ca ei să vină 
înapoi, dar n-am auzit niciodată povestindu-se 
cum au apărut, de unde au venit dragonii sau de 
ce erau Cavalerii aşa de deosebiți — în afară de 
faptul că aveau dragoni. 

— E mult de povestit, mormăi Brom, privindu-l 
cu atenție pe Eragon. Dacă ţi-aş spune totul ar 
însemna să stăm aici până la iarna viitoare. Va 
trebui să-ți povestesc mai pe scurt, ca să avem 
timp, dar, înainte să începem, am nevoie de pipă. 

Eragon aşteptă răbdător ca Brom să-şi îndese 
tutunul. Îi plăcea Brom. Bătrânul era uneori cam 
supărăcios, dar parcă niciodată nu-l deranja să-şi 
facă timp pentru Eragon. Odată, băiatul îl 
întrebase de unde se trage, şi Brom îi răspunsese 
râzând: „Dintr-un oraş cam la fel cu Carvahall, dar 
nu aşa de interesant”. Foarte curios, Eragon îl 
întrebase pe unchiu-său, dar Garrow nu ştia 
altceva decât că Brom îşi cumpărase o casă în 
Carvahall cu aproape cincisprezece ani înainte şi 
de-atunci trăise liniştit acolo. 

Brom îşi aprinse pipa cu un amnar. Pufăi de 
câteva ori, apoi zise: 


— Aşa, acuma nu mai avem de ce să ne oprim, 
decât pentru ceai. Deci... despre Cavaleri sau 
Shur'tugals, cum le spun elfii. De unde să încep? 
Epoca lor a fost foarte îndelungată, iar atunci când 
se aflau în culmea puterii, stăpâneau de două ori 
mai multe ținuturi decât are acum Imperiul, poate 
şi mai mult. Se povestesc multe despre ei, mai ales 
prostii. Dacă ar fi să crezi tot ce se spune, te-ai 
aştepta ca ei să fi avut puteri ca ale unui zeu dintre 
cei mai mici. Învăţaţii şi-au petrecut viața întreagă 
încercând să separe minciunile de adevăr, dar mă 
îndoiesc să reuşească vreunul. Totuşi, nu e 
imposibil, cu condiția să ne mulțumim cu ce mi-ai 
cerut: cum au apărut Cavalerii, de ce erau aşa de 
respectați şi de unde provin dragonii. Să începem 
cu asta! 

Eragon se lăsase pe spate şi asculta vrăjit glasul 
bătrânului. 

— Dragonii nu au început, căci au apărut o dată 
cu însăşi Alagaesia. lar de dispărut, vor dispărea 
numai când lumea asta va pieri, căci ei suferă la 
un loc cu pământul. Ei, piticii şi alte câteva 
neamuri, puţine la număr, sunt adevărații 
locuitori ai acestui pământ. Au trăit aici înaintea 
tuturor celorlalți, puternici şi mândri de 
splendoarea stihiilor care le-au dat viață. Lumea 
lor a rămas neschimbată până ce primii elfi au 
venit pe mare, cu toate corăbiile lor argintii. 


3 Cavalerii Dragonilor 


— De unde au venit elfii? îl întrerupse Eragon. 
Şi de ce li se zice „Neamul cel Fermecat”? Şi chiar 
există? 

Brom se încruntă: 

— Vrei să-ți răspund la ce m-ai întrebat sau nu? 
N-o să pot, dacă vrei să trecem prin toate tainele. 

— Îmi pare rău, zise Eragon, lăsând capul în jos 
şi încercând să pară abătut. 

— Aiurea, spuse Brom, destul de amuzat. 

Îşi ridică ochii spre foc, privind flăcările care 
mângâiau ceainicul: 

— Dacă vrei să ştii, elfii nu sunt legende şi li se 
zice „Neamul cel Fermecat“ pentru că sunt mai 
plini de farmec decât oricare alt neam. Au venit 
dintr-un loc căruia ei îi zic Alalea, dar nimeni în 
afara lor nu ştie ce e, nici măcar unde e. Aşa, zise 
el, privindu-l cu ochii mari pe băiat, ca să fie sigur 
că nu-l mai întrerupe, pe-atunci elfii erau un neam 
mândru, puternic în magie. La început, i-au privit 
pe dragoni ca pe nişte animale şi din cauza asta 
au făcut o greşeală cumplită. Un tânăr elf nesăbuit 
a vânat un dragon şi l-a omorât ca pe un cerb. 
Revoltaţi, dragonii l-au prins şi l-au măcelărit şi, 
din păcate, vărsarea de sânge nu s-a oprit aici. 
Dragonii s-au adunat şi au atacat întregul neam 
al elfilor. Îngroziți de greşeala oribilă pe care o 
făcuseră, elfii au încercat să oprească războiul, 
dar nu au găsit nicio cale de a vorbi cu dragonii. 

Aşadar, ca să-ți povestesc foarte pe scurt o serie 
de evenimente complicate, a avut loc un război 


foarte lung şi foarte sângeros, pe care ambele 
tabere au ajuns să-l regrete. La început, elfii au 
luptat numai ca să se apere, căci nu doreau ca 
lupta să scape de sub control, dar cruzimea 
dragonilor i-a obligat până la urmă să atace la 
rândul lor, ca să rămână în viață. Asta a durat 
cinci ani şi ar mai fi ținut încă multă vreme, dacă 
un elf pe nume Eragon nu ar fi găsit un ou de 
dragon. 

Eragon clipi surprins din ochi. 

— Aha, văd că nu ştiai nimic despre tizul tău, 
zise Brom. 

— Nu. 

Ceainicul începu să fluiere ascuţit. „De ce mi s- 
a dat numele unui elf?” 

— Ei, atunci totul o să ți se pară şi mai 
interesant, spuse Brom. 

Luă ceainicul de pe foc şi turnă apă clocotită în 
două cești. 

Oferindu-i una lui Eragon, îl preveni: 

— Frunzele astea de ceai n-au nevoie să stea 
prea mult în apă, aşa că bea-l repede, să nu se 
facă prea tare! 

Eragon încercă să guste, dar îşi fripse limba. 
Brom îşi puse ceaşca deoparte şi pufăi mai departe 
din pipă: 

— Nimeni nu ştie cum de s-a pierdut oul. Unii 
spun că părinţii puiului muriseră într-un atac al 
elfilor. Alții cred că dragonii l-au lăsat intenționat 
acolo. Oricum, Eragon şi-a dat seama cât ar fi de 


important să poată creşte un dragon care să-i fie 
prieten. L-a ținut ascuns şi, după cum era obiceiul 
limbii de demult, l-a numit Bid'Daum. Când 
Bid'Daum a crescut suficient de mult, au plecat 
împreună la dragoni şi i-au convins să facă pace 
cu elfii. Între cele două neamuri s-au pecetluit 
legăminte şi, ca să fie siguri că războiul nu va mai 
izbucni niciodată, au hotărât că era necesar să-i 
creeze pe Cavaleri. 

La început, rolul Cavalerilor era numai acela de 
a stabili o legătură între elfi şi dragoni. Totuşi, o 
dată cu trecerea timpului, lumea şi-a dat seama 
de valoarea lor şi li s-a dat şi mai multă putere. 
Până la urmă, s-au stabilit pe insula Vroengard, 
unde au construit un oraş — Doru Areaba. Înainte 
ca Galbatorix să-i învingă, Cavalerii dețineau mai 
multă putere decât toți regii din Alagaesia la un 
loc. Ei bine, cred că am reuşit să-ţi lămuresc unul 
sau două lucruri. 

— Da, zise Eragon, cu gândurile aiurea. 

Părea o coincidență incredibilă ca el să 
primească acelaşi nume cu primul Cavaler. Dintr- 
un motiv oarecare, numele lui nu i se mai părea la 
fel ca înainte: 

— Ce înseamnă Eragon? 

— Nu ştiu, zise Brom. E un nume foarte vechi. 
Nu cred că-şi mai aduce aminte cineva, în afară de 
elfi şi, ca să vorbeşti cu un elf, ar trebui ca norocul 
să-ți surâdă din plin. Dar e un nume bun, oricum; 
ar trebui să fii mândru de el. Nu toată lumea are 


un nume atât de onorabil. 

Eragon îşi scoase din minte întrebarea şi se 
concentră pe ceea ce tocmai aflase de la Brom; 
ceva lipsea: 

— Nu înțeleg, zise el. Noi unde eram când au 
apărut Cavalerii? 

— Noi? îl întrebă Brom, ridicând dintr-o 
sprânceană. 

— Ştii tu, noi toți. Eragon flutură din mână: 
Oamenii în general. 

— Noi, râse Brom, la fel ca elfii, ne-am născut pe 
alt tărâm decât acesta. Strămoşilor noştri le-au 
mai trebuit încă trei sute de ani să ajungă aici şi 
să li se alăture Cavalerilor. 

— Nu se poate, protestă Eragon. Noi am trăit 
mereu în valea Palancar! 

— Da, poate, timp de câteva generații, dar nu 
mai mult de-atât. Cât despre tine, Eragon, nu se 
poate spune că ai rădăcini prea adânc înfipte în 
aceste locuri, îi zise Brom cu blândeţe. Deşi crezi 
că faci parte din familia lui Garrow, şi pe bună 
dreptate, tatăl tău nu era de prin părțile astea. 
Întreabă-i pe oameni şi ai să găseşti mulţi care nu 
trăiesc aici de prea mult timp. Valea asta e 
străveche şi nu ne-a aparținut întotdeauna. 

Eragon se întunecă la față şi mai luă o 
înghițitură mare de ceai. Era încă destul de cald 
ca să-l ardă pe gât. Oricine i-ar fi fost tatăl, casa 
lui era aici! 

— Ce s-a întâmplat cu piticii după distrugerea 


Cavalerilor? 

— Nimeni nu ştie precis. La început, au luptat 
alături de Cavaleri, dar, când a devenit limpede că 
Galbatorix va câştiga, şi-au închis toate intrările 
cunoscute ale tunelelor lor şi-au dispărut sub 
pământ. Din câte ştiu eu, de-atunci n-a mai fost 
văzut niciunul. 

— Dar dragonii? îl întrebă Eragon. Cu ei ce s-a 
întâmplat? Doar n-au fost omorâţi toți! 

— Aceasta, îi răspunse Brom cu multă tristeţe, 
este cea mai mare taină din Alagacsia de astăzi: 
câți dragoni au scăpat de măcelul sângeros pornit 
de Galbatorix? I-a cruțat pe cei care au primit să- 
l slujească, dar numai dragonii corupți ai 
Trădătorilor au căzut de acord să-l ajute în 
nebunia lui. Dacă mai sunt şi alți dragoni în viaţă, 
în afară de Shruikan, înseamnă că s-au ascuns, 
pentru ca Imperiul să nu-i găsească niciodată. 

„Atunci dragonul meu de unde a apărut?” se 
întrebă Eragon. 

— Urgalii erau deja aici când elfii au ajuns în 
Alagaësia? zise el cu voce tare. 

— Nu, au venit peste mare pe urmele elfilor, ca 
nişte căpuşe în căutarea sângelui. Existenţa lor a 
fost unul dintre motivele pentru care Cavalerii au 
început să fie prețuiți pentru curajul lor în luptă 
şi pentru capacitatea lor de a menţine pacea... 
Sunt multe de învățat din povestea asta. Păcat că 
regele a făcut din ea un subiect atât de delicat, zise 
Brom gânditor. 


— Da, ţi-am ascultat povestea, când am fost data 
trecută în oraş. 

— Poveste! tună Brom, cu ochii scânteietori. 
Dacă asta-i o poveste, atunci şi zvonurile despre 
moartea mea sunt adevărate, iar acum stai de 
vorbă cu o fantomă! Respectă trecutul! Nu ştii 
niciodată când o să te-ajungă din urmă! 

Eragon aşteptă ca figura lui Brom să se 
îmblânzească, apoi îndrăzni să-l întrebe: 

— Cât de mari erau dragonii? 

Un fuior de fum întunecat, ca o tornadă 
minusculă, se răsuci în aer deasupra lui Brom. 

— Mai mari decât o casă. Chiar şi cei mici aveau 
o deschidere a aripilor de mai bine de o sută de 
picioare; creşteau încontinuu. Unii dintre cei 
vechi, înainte să-i omoare Imperiul, arătau ca 
nişte ditamai dealurile. 

Eragon se simți copleşit de descurajare. „Cum o 
să pot eu să-mi ascund dragonul peste câţiva ani?” 
Deşi era plin de furie pe dinăuntru, întrebă calm: 

— Şi cam în cât timp creşteau? 

— Păi, zise Brom scărpinându-şi bărbia, nu 
puteau scoate foc pe nări decât de la cinci, şase 
luni încolo şi cam tot pe atunci se puteau şi 
împerechea. Cu cât era mai în vârstă dragonul, cu 
atât scotea mai mult foc. Unii puteau să o țină aşa 
timp de câteva minute. 

Brom suflă un rotocol de fum şi îl privi cum 
pluteşte până în tavan. 

— Am auzit că solzii lor sclipeau ca nişte pietre 


preţioase. 

Brom se aplecă spre el şi mârâi: 

— Ai auzit bine. Aveau tot felul de culori şi 
nuanțe. Se zice că mai mulți dragoni laolaltă 
arătau ca un curcubeu viu care se schimba şi 
sclipea încontinuu. Dar cine ţi-a spus asta? 

Eragon îngheţă de spaimă, apoi minți: 

— Un negustor. 

— Cum îl chema? îl întrebă Brom. 

Sprâncenele sale stufoase se uniseră, formând o 
linie albă şi groasă; ridurile de pe frunte i se 
adânciseră. Pipa i se stinse, nebăgată în seamă. 

Eragon se prefăcu apoi că se gândeşte: 

— Nu ştiu. Stătea la vorbă în cârciuma lui Morn, 
dar n-am aflat cum îl chema. 

— Păcat, murmură Brom. 

— Mai spunea şi că un Cavaler putea auzi 
gândurile dragonului său, zise Eragon repede, 
sperând că povestea cu aşa-zisul negustor o să-l 
apere de bănuieli. 

Brom îşi miji ochii. Cu mişcări lente, luă un 
amnar şi-l scăpără. Pipa începu să fumege, iar el 
trase adânc din ea, dând apoi încet fumul afară, 
după care zise cu un glas inexpresiv: 

— Nu avea dreptate. Am citit toate poveştile, şi 
n-am dat nicăieri peste asta. A mai zis şi altceva? 

— Nu, spuse Eragon, ridicând din umeri. 

Brom părea mult prea interesat de povestea cu 
negustorul şi nu-i mai dădea mâna să continue cu 
minciunile. Prefăcându-se nepăsător, îl întrebă: 


— Dragonii trăiau foarte mult? 

Brom nu-i răspunse imediat. Bărbia îi căzu pe 
piept; începu să bată gânditor cu degetele în pipă, 
în timp ce inelul de pe deget reflecta lumina 
focului. 

— Scuză-mă, eram cu gândurile aiurea! Da, 
dragonii trăiau foarte mult, erau chiar nemuritori, 
de fapt, dacă nu erau ucişi sau dacă nu le murea 
Cavalerul. 

— Dar cum să-ţi dai seama de asta? protestă 
Eragon. Dacă dragonul murea o dată cu Cavalerul 
înseamnă că nu putea trece de şaizeci sau 
şaptezeci de ani. Când ne-ai spus atunci... 
povestea aceea, ai zis că un Cavaler putea trăi mai 
multe sute de ani, dar asta nu e cu putinţă. 

Gândul că s-ar putea să trăiască mai mult decât 
familia şi prietenii săi îl tulbura. 

Brom  zâmbi liniştit şi zise, cu un aer 
şmecheresc: 

— Ceea ce e cu putinţă ţine de fiecare persoană 
în parte. Unii spun că nu poţi călători prin Şiră şi 
să scapi cu viață, dar totuşi tu o faci. Depinde de 
cum priveşti lucrurile. Probabil că tu eşti foarte 
deştept, dacă ştii aşa de multe la vârsta ta fragedă. 

Eragon roşi, ceea ce-l făcu pe bătrân să 
chicotească: 

— Hai, nu te supăra; n-ai de unde să le ştii pe 
toate! Ai uitat că dragonii erau ființe magice — ei 
aveau efecte ciudate asupra tuturor lucrurilor din 
jurul lor. Cavalerii erau foarte legaţi de ei şi aveau 


din plin parte de toate astea. Urmarea cea mai des 
întâlnită era această viaţă foarte lungă. Regele 
nostru a trăit suficient de mult pentru ca totul să 
devină clar, dar cei mai mulți pun asta pe seama 
puterilor lui magice. Mai erau şi alte schimbări, 
mai greu de observat. Toţi Cavalerii erau mai 
puternici, mai inteligenţi şi aveau vederea mai 
bună decât ceilalți. Pe lângă asta, urechile unui 
Cavaler din neamul omenesc ajungeau să capete 
formă ascuţită, deşi nu erau chiar aşa de ascuțite 
ca ale elfilor. 

Eragon trebui să-şi oprească pornirea de a-şi 
pipăi vârful urechilor. „Şi ce alte schimbări o să 
mai aducă dragonul în viața mea? Nu doar că mi 
s-a strecurat în minte, acuma îmi mai schimbă şi 
trupul!2!“ 

— Dragonii ăştia... erau şi foarte inteligenți? 

— N-ai fost atent la ce-ţi povesteam? îl întrebă 
Brom. Cum ar fi putut elfii să cadă la învoială şi 
să facă pace cu nişte fiare fără minte? Erau la fel 
de inteligenți ca mine şi ca tine. 

— Dar erau numai nişte animale, insistă Eragon. 

Brom pufni: 

— Nu erau mai animale decât noi. Din nu ştiu ce 
motive, lumea ridică în slăvi tot ce făceau 
Cavalerii, dar îi uită pe dragoni, presupunând că 
erau doar un mijloc mai neobişnuit de a călători 
dintr-un oraş într-altul. Nu era aşa! Măreţele fapte 
ale Cavalerului erau cu putință numai datorită 
dragonului său. Câţi oameni crezi tu că ar fi 


dispuşi să scoată sabia din teacă, ştiind că o 
şopârlă uriaşă care scoate foc pe nări - mai 
vicleană şi mai înțeleaptă decât oricare rege -— va 
veni într-o clipă peste ei să-i oprească? Hmm? 

Bătrânul scoase un alt rotocol de fum şi îl urmări 
cum pluteşte prin aer. 

— Ai văzut vreodată unul? 

— Nu, zise Brom. Asta se întâmpla cu mult 
înainte să mă nasc eu. 

„Acum, numele.” 

— M-am tot chinuit să-mi aduc aminte numele 
unui dragon de care am auzit pomenindu-se, dar 
îmi scapă. Cred că am auzit de el când au fost 
negustorii în Carvahall, dar nu sunt chiar sigur. 
Poți să mă ajuţi? 

Brom ridică din umeri şi începu să-i citeze o 
întreagă listă de nume: 

— Păi, putea fi Jura, Hirador, Fundor - ei s-au 
luptat cu uriaşul şarpe de mare. Galzra, Briam, 
Ohen cel Puternic, Gretiem, Beroan, Roslarb... 

Lista se făcu din ce în ce mai mare; la sfârşit de 
tot, Brom adăugă, atât de încet, încât Eragon 
aproape că nu-l auzi: 

— ... Şi Saphira. Ei, ţi-ai amintit care era? îl 
întrebă pe băiat, în timp ce-şi golea pipa. 

— Mi-e teamă că nu era niciunul dintre astea, 
zise Eragon. 

Brom îi dăduse mult de gândit şi se făcea târziu: 

— Ei, cred că de-acum Roran a terminat treaba 
cu Horst. Ar trebui să mă întorc, deşi eu, unul, aş 


mai sta. 

Brom ridică dintr-o sprânceană: 

— Ce, gata? Mă aşteptam să stăm aici şi să-ţi tot 
răspund la întrebări până venea Roran după tine. 
Nu vrei să afli despre tactica de luptă a dragonilor 
sau să-ți povestesc vreo luptă prin văzduh care să- 
ți taie respirația? Adică, am terminat? 

— Deocamdată, râse Eragon. Am aflat ce voiam, 
ba chiar mai mult de-atât. 

Se ridică, iar Brom îl urmă: 

— Bine, atunci. 

Îl conduse pe Eragon la uşă: 

— La revedere. Ai grijă de tine şi nu uita să-mi 
spui dacă-ți aminteşti cine era negustorul acela. 

— Aşa o să fac. Mulţumesc. 

Eragon ieşi, în lumina strălucitoare a soarelui de 
iarnă, clipind des. O porni la drum agale, cugetând 
la tot ce auzise. 


Puterea unui nume 


— Astăzi, la Horst, era un străin din Therinsford, 
îi spuse Roran în drum spre casă. 

— Cum îl chema? îl întrebă Eragon, care tocmai 
ocolea un petic de gheață, mergând cu paşi mari. 

Obrajii şi ochii îi ardeau din cauza frigului. 

— Dempton. A venit să-i ceară lui Horst să-i 
fabrice nişte căuşe, zise Roran. 

Picioarele lui solide măturau troienele, croindu-i 


drum şi lui Eragon. 

— Nu există fierar în Therinsford? 

— Ba da, îi răspunse Roran, dar nu-i îndeajuns 
de priceput. 

Trăgând cu ochiul la Eragon, ridică din umeri şi 
adăugă: 

— Dempton are nevoie de căuşe pentru moară. 
Vrea s-o mărească şi mi-a oferit şi mie o slujbă. 
Dacă primesc, o să plec cu el când vine să-şi ia 
căuşele. 

Morarii aveau de lucru tot anul. Iarna, ei 
măcinau tot ce le aduceau oamenii, iar în timpul 
recoltei cumpărau grâu şi îl vindeau apoi sub 
formă de făină. Era o muncă grea şi periculoasă; 
de multe ori, lucrătorii îşi pierdeau câte un deget 
sau chiar o mână din cauza pietrelor uriaşe. 

— Ai de gând să-i spui lui Garrow? îl întrebă 
Eragon. 

— Da, zise Roran, pe fața căruia se zărea un 
zâmbet vag amuzat. 

— De ce? Ştii ce părere are despre plecarea 
noastră! Dacă-i spui, o să ai numai necazuri. Las- 
o încolo, ca să putem lua şi noi masa de seară în 
linişte! 

— Nu pot. Am de gând să primesc slujba. 

Eragon se opri în loc: 

— De ce? 

Se uitară unul la altul, scoțând aburi pe nări din 
cauza frigului: 

— Ştiu că e greu să facem rost de bani, dar ne 


descurcăm, avem mereu din ce trăi. Nu-i nevoie să 
pleci. 

— Nu, nu-i nevoie. Dar banii sunt pentru mine. 

Roran încercă să o pornească din nou la drum, 
dar Eragon nu se mişcă din loc. 

— De ce ai nevoie? îl întrebă el. 

Roran se îndreptă uşor din umeri: 

— Vreau să mă-nsor. 

Eragon se simţi copleşit de uimire şi derută. Îşi 
aminti că-i văzuse pe Roran şi pe Katrina 
sărutându-se, după ce veniseră negustorii, dar... 
să se căsătorească? 

— Cu Katrina? întrebă el cu glasul stins, doar ca 
să fie sigur. 

Roran dădu din cap că da. 

— Al şi cerut-o? 

— Încă nu, dar o s-o fac la primăvara viitoare, 
când o să pot să-mi ridic şi o casă. 

— E prea multă treabă la fermă ca să poţi pleca 
acum, protestă Eragon. Aşteaptă până ce va fi gata 
de semănat! 

— Nu, zise Roran râzând uşor. La primăvară o 
să fie nevoie de mine mai mult chiar decât acum. 
Pământul va trebui arat şi semănat. Va veni şi 
plivitul — ca să nu mai zic de alte treburi pe lângă 
casă. Nu, ăsta-i cel mai bun moment să plec, 
acuma când nu facem decât să aşteptăm să se 
schimbe anotimpul. Tu şi cu Garrow vă puteți 
descurca şi fără mine. Dacă totul merge bine, în 
curând mă voi întoarce să muncesc la fermă şi cu 


o nevastă. 

Eragon îşi dădu seama până la urmă că Roran 
avea dreptate, deşi nu-i convenea. Clătină din cap, 
dar nu ştia dacă o face de uimire sau de mânie: 

— Presupun că nu-mi rămâne decât să-ți urez 
noroc. Dar lui Garrow n-o să-i fie pe plac treaba 
asta. 

— Vedem noi. 

O porniră din nou la drum, dar între ei se 
instalase un zid de tăcere. Eragon îşi simțea 
sufletul tulburat. Va mai trece un timp până să se 
obişnuiască totuşi cu ideea. Ajunşi acasă, Roran 
nu-i spuse nimic lui Garrow despre planurile sale, 
dar Eragon era sigur că o va face în curând. 


Eragon plecă să-şi vadă dragonul pentru prima 
dată după ce acesta îi vorbise. Se apropie cu 
teamă, fiind de-acum conştient că se află în fața 
unui egal al lui. 

„Eragon.” 

— Asta-i tot ce ştii să spui? se răsti el. 

„Da.” 

La auzul neaşteptatei replici, făcu ochii mari şi 
se trânti pe jos. „Acuma şi-a găsit şi simţul 
umorului. Şi ce-o să mai urmeze?” Mânios, frânse 
cu piciorul o creangă uscată. Hotărârea lui Roran 
îi crease o stare de foarte proastă dispoziţie. 
Dragonul îi transmise o senzaţie de curiozitate, 
aşa că îi povesti ce se-ntâmplase. Pe măsură ce 
vorbea, îşi ridica vocea, până ce ajunse să țipe 


degeaba în văzduh. Vorbi încontinuu până ce-şi 
vărsă toți nervii, apoi lovi cu pumnul în pământ 
fără niciun rost. 

— Pur şi simplu nu vreau să plece, zise el 
neajutorat. 

Dragonul îl privea calm, ascultând şi învățând. 
Eragon mormăi şi câteva blesteme alese cu grijă şi 
se frecă la ochi. Îl privi gânditor pe dragon: 

— Ai nevoie de un nume. Astăzi am auzit unele 
care sunau foarte bine; poate că unul dintre ele o 
să-ți fie pe plac. 

Începu să-şi recite în minte lista pe care i-o 
spusese Brom, până ce găsi două nume care-i 
păreau eroice, nobile şi plăcute la auz. 

— Ce-ai zice de Vanilor sau de urmaşul său, 
Eridor? Au fost nişte dragoni măreți, amândoi. 

„Nu”, zise dragonul, părând amuzat de eforturile 
lui.” „Eragon.” 

— Aşa mă cheamă pe mine; nu te poate chema 
şi pe tine la fel, zise el scărpinându-şi bărbia. Mă 
rog, dacă nu-ţi plac astea, mai sunt şi altele. 

O luă de la capăt cu lista, dar dragonul refuză 
fiecare nume la care se oprea el şi părea că face 
haz de ceva ce Eragon nu pricepea. Nu-l băgă în 
seamă şi continuă să aleagă un nume. Mai era şi 
Ingothold, cel care l-a ucis pe... Deodată, dându- 
şi seama de ceva, se opri. „Asta era! Am ales numai 
nume masculine, iar tu eşti fată!” 

„Da”, zise dragonul, strângându-şi aripile cu un 
gest afectat. 


Acum, că ştia ce să caute, alese încă vreo şase 
nume. Se gândi ceva timp la Miremel, dar nu se 
potrivea - la urma urmei, acesta fusese numele 
unui dragon brun. Opheila şi Lenora fură şi ele 
date la o parte. Aproape că renunțase, când îşi 
aminti ultimul nume pe care-l îngânase Brom. Lui 
Eragon îi plăcea, dar oare o să-i placă şi 
dragonului? 

— Saphira ţi se potriveşte? întrebă el. 

Ea îi aruncă o privire inteligentă. În adâncul 
minţii sale, îi simțea mulțumirea. 

„Da.” în minte îi răsună un zgomot sec, iar vocea 
ei căpătă ecou, de parcă venea de foarte departe. 
Drept răspuns, el rânji, iar Saphira începu să 
toarcă gros. 


Un viitor morar 


Până să fie întinsă masa de seară, soarele 
asfințise. Afară sufla un vânt puternic care 
zguduia casa din temelii. Eragon îl privea fix pe 
Roran şi aştepta să se întâmple inevitabilul. Până 
la urmă: 

— Mi s-a oferit o slujbă la moara din 
Therinsford... şi am de gând s-o primesc. 

Garrow îşi mestecă îmbucătura foarte încet, în 
mod intenționat, apoi puse furculița jos. Se lăsă 
pe spate, îşi puse mâinile după cap şi spuse doar 
atât: 


— De ce? 

Roran îi explică situația, în timp ce Eragon se 
juca distrat cu mâncare a. 

— Pricep, zise simplu Garrow, apoi tăcu şi 
începu să se holbeze la tavan. 

Amândoi rămaseră  nemişcați, aşteptându-i 
răspunsul. 

— Ei, şi când pleci? 

— Ce? se miră Roran. 

Garrow se aplecă în față, cu ochii sclipind. 

— Credeai că o să te opresc? Chiar speram să te 
însori curând. O să fie foarte bine să văd că familia 
asta se măreşte din nou. Katrinei o să-i meargă 
bine cu tine. 

Chipul lui Roran reflecta uimire, apoi tânărul 
rânji uşurat. 

— Aşadar, când pleci? îl întrebă Garrow. 

Roran îşi recăpătă glasul: 

— Când se întoarce Dempton să-şi ia căuşele 
pentru moară. 

Garrow dădu din cap: 

— Asta înseamnă... când? 

— În două săptămâni. 

— Bun. Avem timp să ne pregătim. O să fie cu 
totul altfel să rămânem numai noi doi. Dar dacă 
totul merge bine, n-o să dureze prea mult. 

Se uită peste masă la Eragon şi-l întrebă: 

— Eragon, tu ştiai de asta? 

El dădu trist din umeri: 

— Astăzi am aflat... E o nebunie. 


Garrow îşi trecu o mână peste faţă: 

— Asta-i viaţa. 

Se ridică din scaun: 

— O să fie bine; cu timpul, toate se vor aranja. 
Dar acuma haide să spălăm vasele! 

Eragon şi Roran îl ajutară în tăcere. 


Următoarele zile trecură foarte greu. Eragon era 
mereu cu nervii întinşi la maximum. Nu vorbea cu 
nimeni, decât prin răspunsuri foarte scurte la 
întrebările care-i erau adresate. Peste tot 
apăruseră semne că Roran se pregăteşte să plece: 
Garrow îi făcea bagajele, de pe pereţi fuseseră 
coborâte anumite obiecte şi un gol straniu se 
întindea în întreaga casă. Îi luă cam o săptămână 
să-şi dea seama că el şi Roran se înstrăinaseră 
oarecum. Când vorbeau, nu-şi găseau prea uşor 
cuvintele, iar discuțiile îi stânjeneau. 

Saphira era un leac foarte bun pentru supărarea 
lui Eragon. Cu ea putea vorbi fără vreo piedică; îi 
împărtăşea toate emoţiile şi-l înțelegea mai bine 
decât oricine altcineva. În săptămânile de 
dinaintea plecării lui Roran, ea trecu printr-o nouă 
perioadă de creştere rapidă. Se înălță cu vreo 
douăzeci de centimetri, aşa că acum îi trecea de 
umeri lui Eragon. El descoperise că scobitura de 
la baza gâtului, acolo unde i se întâlneau umerii, 
era un loc foarte bun pe care să se aşeze. Se 
obişnuise să stea acolo să se odihnească, pe timp 
de seară, scărpinând-o pe gât şi explicându-i 


înțelesurile diverselor cuvinte. În scurt timp, ea 
începu să priceapă tot ce-i spunea şi să intervină 
adesea în discuţie. 

Această parte a vieţii lui îi plăcea de minune lui 
Eragon. Saphira era la fel de reală şi de complexă 
ca oricare altă persoană. Avea un caracter foarte 
schimbător şi, uneori, complet străin, dar în 
adâncul sufletului se înțelegeau. Faptele şi 
gândurile ei îi dezvăluiau mereu noi laturi ale firii 
sale. Odată prinse un vultur şi îi dădu drumul în 
loc să-l mănânce, spunând: „Nu e drept ca un 
vânător al văzduhului să cadă pradă altuia şi să 
moară aşa. Mai bine mori în zbor decât pironit la 
pământ”. 

Eragon renunţă la ideea de a o arăta pe Saphira 
familiei sale, pe de o parte din cauza anunţului 
făcut de Roran şi pe de altă parte din pricina 
avertismentelor pe care chiar Saphira i le dăduse. 
Ea nu dorea să fie văzută, iar el căzu de acord, 
într-o bună măsură din egoism. Îşi dădea seama 
că, o dată ce se va afla de existenţa ei, el se va alege 
cu ţipete, acuzaţii şi priviri temătoare... aşa că 
amână. Îşi spuse că aşteaptă un semn că venise 
momentul potrivit. 

Cu o seară înainte de plecarea lui Roran, Eragon 
se duse să-i vorbească. Străbătu cu paşi grei 
coridorul până la uşa lui Roran, care era deschisă. 
Pe o noptieră, se afla o lampă cu ulei, care arunca 
asupra pereţilor o lumină caldă şi tremurătoare. 
Umbrele alungite ale stâlpilor de la pat întunecau 


rafturile goale care se înălțau până la tavan. 
Roran, întors cu spatele, astfel încât nu i se 
vedeau ochii, ci doar muşchii încordați ai cefei, îşi 
strângea hainele şi lucrurile, împachetându-le în 
pături. Se opri o clipă, apoi luă un obiect de pe 
pernă şi îl cântări puţin în palmă. Era o piatră 
şlefuită pe care i-o dăruise Eragon cu mulți ani în 
urmă. Păru că vrea să-i facă loc în bagaj, apoi se 
opri şi o puse pe un raft. Eragon simți un nod 
dureros în gât şi se retrase. 


Străini în Carvahall 


Mâncarea pregătită pentru dimineaţă era rece, 
dar ceaiul era fierbinte. Gheaţa de la ferestre se 
topise datorită focului din cămin, iar acum se 
scurgea pe podeaua de lemn, lăsând băltoace 
murdare şi închise la culoare. Eragon se uită la 
Garrow şi la Roran care stăteau alături, lângă 
sobă, şi se gândi că nu-i va mai vedea împreună 
timp de mai multe luni. 

Roran şedea pe un scaun, legându-şi încălțările. 
Bagajul lui, deja plin, se afla alături, pe podea. 
Garrow stătea în picioare între ei, cu mâinile 
vârâte adânc în buzunare. Cămaşa îi atârna 
neîngrijit şi părea tras la față. Oricât încercară 
tinerii să-l înduplece, refuză să meargă cu ei. Ca 
răspuns la întrebările lor insistente, le zise doar că 
era mai bine aşa. 


— Ţi-ai luat tot? îl întrebă Garrow pe Roran. 

— Da. 

Garrow dădu aprobator din cap şi scoase din 
buzunar o punguliță pe care i-o înmână lui Roran. 
Din ea se auzi clincănitul unor monede: 

— Am adunat banii ăştia pentru tine. Nu e mare 
lucru, dar, dacă vrei să-ți cumperi vreun flecuşteţ, 
o să-ţi ajungă. 

— Mulţumesc, dar n-am de gând să-mi dau banii 
pe nimicuri, îi răspunse Roran. 

— Fă ce vrei; sunt ai tăi de-acum, îi zise Garrow. 
Altceva nu mai am ce să-ți dau, doar 
binecuvântarea mea. la-o dacă vrei, dar să ştii că 
nu face prea mult. 

— Mă simt onorat s-o primesc, mărturisi Roran, 
cu vocea înecată de emoție. 

— Primeşte-o atunci şi du-te în pace! îi spuse 
Garrow şi-l sărută pe frunte. 

Apoi se întoarse şi rosti cu vocea mai puternică: 

— Să nu crezi că te-am uitat, Eragon! Am ceva 
să vă spun amândurora. E momentul, acum că vă 
pregătiți să păşiți în lume. O să vă fie de folos 
dacă-mi dați ascultare. 

Îi privi cu severitate: 

— Mai întâi, nu lăsați pe nimeni să vă 
poruncească şi ce să faceţi, şi ce să gândiţi. Aveţi 
mare grijă mai ales ca gândurile să vă rămână 
neîncătuşate. Chiar şi un om liber poate, uneori, 
să fie legat mai strâns decât un sclav. Ascultaţi-i 
pe oameni, dar nu vă deschideţi inima. Arătaţi-le 


respect stăpânitorilor, dar nu-i urmaţi orbeşte! 
Gândiţi logic şi cu bun-simt, dar nu comentaţi! Nu 
considerați pe nimeni mai presus de voi, oricare 
le-ar fi rangul şi poziția. Purtaţi-vă corect cu toţi, 
dacă nu o să caute să se răzbune pe voi. Rămâneți 
credincioşi lucrurilor în care credeți şi-i veți face 
astfel pe ceilalți să vă asculte. 

Apoi continuă, vorbind mai rar: 

— În problemele de dragoste... nu pot să vă 
sfătuiesc decât să fiți cinstiți. Asta-i unealta cea 
mai puternică pentru a sfărâma lacătele unei inimi 
sau pentru a dobândi iertare. Asta-i tot ce am avut 
de spus, încheie el, părând uşor jenat de tot acest 
discurs. 

Ridicând bagajul lui Roran de la pământ, mai 
zise: 

— E vremea să plecați. Zorii se apropie şi 
Dempton probabil că vă aşteaptă. 

Roran îşi puse bagajul pe umeri şi îl îmbrățişă: 

— Mă întorc cât de repede pot! 

— Bine, atunci! îi răspunse Garrow. Acuma însă 
du-te şi nu-ţi face griji pentru noi! 

Se despărțiră cu părere de rău. Eragon şi Roran 
ieşiră din casă, apoi se întoarseră să-i facă semn 
cu mâna. Garrow îşi ridică şi el mâna slăbănoagă, 
privindu-i cu ochi trişti cum se chinuiau să ajungă 
la drumul principal. După câteva clipe foarte 
lungi, închise uşa. Auzind sunetul care răsuna 
prin aerul dimineţii, Roran se opri. 

Eragon privi în urmă, plimbându-şi ochii peste 


pământuri, zăbovind o clipă asupra clădirilor 
însingurate. Păreau aşa de mici şi de fragile, încât 
îți făceau milă. Firicelul de fum care se înălța pe 
coş era singura dovadă că ferma acoperită de 
zăpadă era locuită. 

— Asta-i toată lumea noastră, observă Roran, 
sumbru. 

Eragon tremură de nerăbdare şi mormăi: 

— Şi e bună aşa cum e. 

Roran făcu un semn de aprobare, apoi îşi 
îndreptă spatele şi porni spre viața care-l aştepta. 
Casa dispăru din aria lor vizuală pe măsură ce 
coborau dealul. 

* 

Ajunseră devreme în Carvahall, dar găsiră deja 
deschise uşile fierăriei. Înăuntru era o căldură 
plăcută. Baldor mânuia încet două perechi de 
foaie, legate la un cuptor plin cu cărbuni 
strălucitori. În fața fierăriei, se afla o nicovală 
neagră şi un butoi plin cu apă sărată. Pe un rând 
de ţăruşi înfipți în perete, cam la înălțimea gâtului, 
stăteau atârnate şiruri de obiecte: cleşti mai mari 
sau mai mici, ciocane de diverse forme şi mărimi, 
dălți, bolțuri, poansoane, pile, raşpele, strunguri, 
bare de fier şi oțel care-şi aşteptau rândul să fie 
prelucrate, menghine, foarfece, târnăcoape şi 
lopeţi. Horst şi Dempton stăteau lângă o masă 
lungă. 

Dempton se apropie, zâmbind pe sub mustaţa 
zbârlită, de culoare roşu-aprins: 


— Roran! Mă bucur c-ai venit. Acum, că am 
pietre noi de moară, o să fie mai multă treabă 
decât pot duce. Eşti gata de plecare? 

Roran îşi potrivi bagajul pe umăr: 

— Da. Plecăm curând? 

— Mai am câteva lucruri de făcut mai întâi, dar 
într-o oră vom fi pe drum. 

Eragon se foi când Dempton se întoarse către el, 
trăgându-se de un colț al mustății: 

— Tu trebuie să fii Eragon. Ţi-aş da şi ție o 
slujbă, dar e de lucru numai pentru un om şi l-am 
luat deja pe Roran. Poate peste un an sau doi, da? 

Eragon zâmbi, nesigur pe el, şi-i strânse mâna. 
Omul părea prietenos şi Eragon l-ar fi plăcut, dacă 
lucrurile ar fi stat altfel; însă, pe moment, îşi dorea 
cu amărăciune ca morarul să nu fi venit niciodată 
în Carvahall. Dempton pufăi: 

— Bine, tare bine. 

Îşi îndreptă din nou atenţia către Roran şi 
începu să-i explice cum funcționează o moară. 

— Sunt gata, îl întrerupse Horst, arătându-i 
câteva boccele care se odihneau pe masă. Poţi să 
ți le iei când doreşti. 

Îşi strânseră mâinile, apoi Horst ieşi din fierărie, 
făcându-i un semn lui Eragon în timp ce pleca. 

Eragon se luă după el, plin de interes. Îl găsi pe 
fierar în drum, stând cu braţele încrucişate. 
Eragon arătă cu degetul mare spre morar şi-l 
întrebă: 

— Ce zici de el? 


— E om bun, rosti înfundat Horst. O să se 
înțeleagă bine cu Roran. 

Îşi scutură şorțul de pilitură de fier, cu mişcări 
automate, apoi puse o mână uriaşă pe umărul lui 
Eragon. Băiete, mai ţii minte când te-ai certat cu 
Sloan? 

— Să ştii că n-am uitat de banii pe carne, dacă 
de asta-i vorba. 

— Nu, băiete, am încredere în tine! Voiam să ştiu 
dacă mai ai piatra aia albastră. 

Eragon tresări. 

„De ce-o fi vrând să ştie? Poate că a văzut-o 
cineva pe Saphira!” Străduindu-se să nu se arate 
speriat, zise: 

— Da, dar de ce întrebi? 

— Scapă de ea, imediat ce ajungi acasă. 

Horst nu dădu nicio atenţie strigătului scos de 
Eragon: 

— [eri au venit doi oameni. Nişte indivizi ciudati, 
îmbrăcaţi în negru şi înarmaţi cu săbii. Numai 
când i-am văzut, mi s-a făcut pielea de găină. 
Seara trecută au început să-i întrebe pe oameni 
dacă cineva a găsit o piatră ca a ta. Şi astăzi tot 
asta fac. 

Eragon păli. 

— Niciun om cu scaun la cap nu le-a spus nimic. 
Ştiu să recunoască necazurile de la prima vedere, 
dar sunt şi câțiva care o să-şi dea drumul la gură 
şi ştiu şi cine. 

Eragon se îngrozi. În sfârşit, cei care trimiseseră 


piatra în Şiră îi luaseră urma. Sau poate că 
Imperiul aflase de existența Saphirei. Nici nu ştia 
ce-ar fi fost mai rău. „Gândeşte! Gândeşte! Oul a 
dispărut. De-acum nu-l mai pot găsi. Dar dacă 
ştiu ce era, atunci le va fi limpede ce s-a 
întâmplat... Poate că Saphira e în pericol!” 
Adunându-şi toate puterile, reuşi totuşi să pară 
degajat: 

— Mulţumesc că mi-ai spus. Ştii cine sunt? 

Se simțea mândru că vocea nu-i tremura 
aproape deloc. 

— Să ştii că nu am ţinut să te previn pentru că 
aş fi crezut că trebuie să te vezi cu oamenii ăştia! 
Pleacă din Carvahall! Du-te acasă! 

— Bine, bine, zise Eragon ca să-l liniştească pe 
fierar, aşa o să fac dacă tu zici că-i bine. 

— Chiar asta zic, îi răspunse Horst, părând mai 
liniştit. Poate exagerez eu, dar străinii ăştia îmi 
dau fiori. Mai bine ai sta acasă până pleacă. O să 
încerc să-i ţin departe de fermă, deşi nu ştiu cât o 
să pot face treaba asta. 

Eragon îl privi recunoscător. Ar fi vrut să-i poată 
povesti despre Saphira. 

— Plec acum, zise el şi se întoarse în grabă la 
Roran, îl apucă de braţ şi-şi luă rămas-bun. 

— Nu mai stai? îl întrebă Roran surprins. 

Eragon aproape că izbucni în râs. Nici el nu ştia 
de ce, dar întrebarea i se părea foarte caraghioasă. 

— Nu mai am nimic de făcut şi n-am de gând să 
aştept până pleci. 


— Bine, zise Roran cu îndoială, atunci cred că n- 
o să ne mai vedem preţ de câteva luni. 

— Sunt sigur că n-o să ni se pară aşa de mult, 
spuse repede Eragon. Ai grijă de tine şi întoarce-te 
repede! 

Îl îmbrăţişă pe Roran, apoi plecă. Horst era tot 
în drum. Dându-şi seama că fierarul îl urmăreşte, 
Eragon se îndreptă spre ieşirea din Carvahall. 
După ce fierăria nu se mai văzu, se dădu după 
colțul unei case şi se întoarse în sat pe furiş. 

Rămase în umbră, în timp ce scotoci fiecare 
drum, ascultând şi cele mai mici zgomote cu 
urechea ciulită. Se tot gândea la arcul care atârna 
într-un cui, în camera sa; ar fi dorit să-l aibă în 
mâini. 

Dădu târcoale prin tot satul, ocolindu-i pe toți, 
până ce auzi o voce şuierată venind de după colțul 
unei case. Deşi avea auzul fin, trebui să se 
chinuiască să audă ce se vorbea. 

— Când s-a întâmplat asta? 

Vorbele erau alunecoase, ca sticla unsă cu ulei, 
şi parcă se târau prin aer ca nişte şerpi. Vocea 
avea un şuierat uşor şi ciudat care-l făcu pe 
Eragon să simtă fiori pe pielea capului. 

— Cam acum trei luni, răspunse altcineva. 

Eragon îl recunoscu pe Sloan. 

„Pe sângele Umbrei, le povesteşte totul...” Se 
hotări să-l pocnească pe Sloan când îi va mai ieşi 
în cale. 

Vorbi şi o a treia persoană, cu un glas gros şi 


umed, care-l trimise cu gândul la putreziciune, 
mucegai şi la alte lucruri de care mai bine nu te 
atingi: 

— Eşti sigur? Nu ne-ar plăcea deloc să credem 
că te-ai înşelat. Ar fi foarte... neplăcut să fie aşa. 

Eragon îşi putea închipui cu uşurinţă ce-ar face 
cei doi. Oare altcineva în afară de oamenii 
Imperiului ar fi avut curajul să rostească 
asemenea amenințări? Probabil că nu, dar, pe de 
altă parte, cei care trimiseseră oul, oricine ar fi 
fost, puteau fi îndeajuns de puternici pentru a 
recurge nestingheriţi la acte de violenţă. 

— Da, sunt sigur. O avea cu el atunci. Nu mint. 
Multă lume ştie asta. Duceţi-vă şi întrebaţi-i! 

Sloan părea speriat. Adăugă ceva ce Eragon nu 
putu să audă. 

— Ei... n-au prea fost de ajutor. 

Vorbele erau pline de batjocură. Se lăsă un 
moment de tăcere. 

— Ne-ai spus lucruri folositoare. N-o să te uităm. 

Eragon era convins că aşa şi era. 

Sloan bâigui ceva, apoi Eragon auzi zgomot de 
paşi care se îndepărtau în grabă. Privi cu atenţie 
pe după colţ, ca să vadă ce se întâmpla. În drum, 
stăteau doi bărbați înalți, îmbrăcați în mantii lungi 
şi negre, ridicate peste tecile care li se zăreau la 
nivelul picioarelor. Pe piept aveau însemne 
complicate, cusute cu fir de argint. Feţele le erau 
ascunse de glugi şi purtau mănuşi. Aveau spatele 
cocoşat într-un mod ciudat, de parcă îşi vârâseră 


cârpe pe dedesubtul hainelor. 

Eragon se mişcă uşor pentru a-i putea vedea mai 
bine. Unul din cei doi străini se încorda şi-i spuse 
ceva celuilalt, scoțând un mormăit straniu. 
Amândoi se întoarseră pe călcâie şi se ghemuiră la 
pământ. Lui Eragon i se tăie respiraţia. Îl cuprinse 
o frică de moarte. Privirea lui se fixă asupra celor 
două chipuri acoperite de glugi şi, în acel moment, 
o forță îi înăbuşi gândurile, pironindu-l în loc. Se 
zbătu să scape şi-şi strigă în sinea sa: „Mişcă-te!” 
Picioarele i se clătinară, dar în zadar. Străinii o 
porniră către el, alunecând cu mişcări lente şi 
tăcute. Ştia că de-acum îi pot vedea fața. Aproape 
ajunseseră la colțul casei, cu mâinile încleştate pe 
mânerul sabiei... 

— Eragon! 

Auzindu-se strigat, tresări. Străinii rămaseră pe 
loc, şuierând printre dinți. Brom veni repede către 
el, dintr-o parte, cu capul gol şi cu toiagul în 
mână. Bătrânul nu-i putea vedea pe cei doi străini. 
Eragon încercă să-l prevină, dar nu-şi putea mişca 
nici limba, nici brațele. 

— Eragon! strigă din nou Brom. Străinii îi mai 
aruncară o privire lui Eragon, apoi se pierdură 
printre case. 

Eragon căzu la pământ, tremurând din toate 
încheieturile. Fruntea îi era transpirată, iar 
palmele lipicioase. Bătrânul îi întinse mâna şi-l 
ridică de la pământ cu un braț puternic: 

— Pari bolnav. Ți-e bine? 


Eragon înghiți în sec şi dădu din cap, fără să 
vorbească. Privi repede de jur-îimprejur, căutând 
să observe ceva neobişnuit. 

— Am ametit, aşa, dintr-o dată... Mi-a trecut. 
Tare ciudat a fost — nici nu ştiu de ce am pățit aşa. 

— O să-ţi treacă, zise Brom, dar poate ar fi mai 
bine să te întorci acasă. 

„Da, trebuie să ajung acasă! Trebuie să ajung 
înaintea lor.” 

— Cred că ai dreptate. Poate m-am îmbolnăvit. 

— Atunci acasă e cel mai bine pentru tine. Ai 
mult de mers, dar sunt sigur că până ajungi o să 
te simți mai bine. Hai să te însoțesc până la drum! 

Eragon nu protestă când Brom îi luă braţul şi o 
porni cu paşi repezi la drum. Toiagul lui Brom 
scârțâia în zăpadă, în timp ce treceau pe lângă 
case: 

— De ce mă căutai? 

Brom ridică din umeri: 

— Numai din curiozitate. Am aflat că eşti în sat 
şi mă întrebam dacă ţi-ai amintit cum îl chema pe 
negustor. 

„Negustor? Ce vrea să zică?” Eragon privea în 
gol, fără să priceapă; aerul lui încurcat îi atrase 
atenția lui Brom, care-l privi insistent. 

— Nu, zise el, apoi se corectă. Tot nu mi-am 
amintit, din păcate! 

Brom suspină scurt, ca şi cum i se dovedise 
ceva, apoi îşi frecă nasul coroiat: 

— Ei, atunci... dacă-ți aminteşti, vino şi spune- 


mi! Negustorul ăsta care pretinde că ştie atâtea 
despre dragoni mă interesează în mod deosebit. 

Eragon dădu din cap cu un aer distrat. Merseră 
în tăcere până la drum, apoi Brom îi spuse: 

— Grăbeşte-te să ajungi acasă! Nu cred că-i bine 
să mai pierzi vremea pe drum. 

Îi întinse o mână zbârcită. 

Eragon i-o strânse, dar când îi dădu drumul, 
ceva din palma lui Brom se prinse de mănuşa lui 
şi i-o trase de pe mână. Mănuşa căzu la pământ. 
Bătrânul o ridică: 

— Neîndemânatic mai sunt, îşi ceru el scuze şi 
i-o dădu înapoi. 

Când Eragon luă mănuşa, degetele puternice ale 
lui Brom îi prinseră încheietura, răsucind-o brusc. 
Mâna i se întoarse o clipă cu palma în sus, 
dezvăluind semnul argintiu. Ochii lui Brom 
sclipiră, dar el îl lăsă pe Eragon să-şi tragă mâna 
şi să şi-o îndese în mănuşă. 

— La revedere, se sili Eragon, tulburat, să 
spună, apoi o apucă grăbit pe drum. 

În spatele lui, îl auzea pe Brom fredonând o 
melodie veselă. 


Fugind de soartă 


Grăbindu-se să ajungă acasă, Eragon era tot mai 
agitat. Alerga cât putea de repede şi nu se opri nici 
măcar când începu să gâfâie din toți rărunchii. În 


timp ce mergea cu paşi apăsați pe drumul 
înghețat, scotocea cu mintea după Saphira, dar ea 
era prea departe ca s-o poată contacta. Se gândi 
ce să-i spună lui Garrow. De-acum nu mai avea de 
ales. Trebuia să îi dezvăluie existența Saphirei. 

Ajunse acasă, respirând din greu şi cu inima 
bătând să-i spargă pieptul. Îl găsi pe Garrow lângă 
hambarul în care se aflau caii. Eragon ezită. „Oare 
să-i spun acum? Nici n-o să mă creadă dacă 
Saphira nu-i aici, s-o vadă... mai bine s-o găsesc 
întâi.” Se strecură pe după fermă şi intră în 
pădure. „Saphira!” strigă, cu ajutorul gândurilor. 

„Vin”, veni răspunsul slab, de undeva, de 
departe. Din glas îi răzbătea neliniştea. Aşteptă 
nerăbdător, dar nu trecu mult până ce zgomotul 
aripilor ei umplu văzduhul. Se lăsă la pământ, 
într-o trâmbă de fum. „Ce s-a-ntâmplat?” îl întrebă 
ea. 

Eragon îi atinse umărul şi închise ochii. 
Liniştindu-şi gândurile, îi povesti de îndată 
noutățile. Auzind de străini, Saphira începu să 
tremure, se cabră, scoase un răget asurzitor şi 
începu să lovească aerul cu coada deasupra 
capului său. El se trase îndărăt uimit, lăsându-se 
în jos când coada ei lovi zăpada troienită. Simţea 
valuri uriaşe şi dezgustătoare de frică şi de sete de 
sânge venind dinspre ea. „Foc! Duşmani! Moarte! 
Ucigaşi!” 

„Ce s-a-ntâmplat>?” gândi el, adunându-şi toate 
puterile, dar mintea ei era înconjurată de un zid 


de fier care-i ascundea gândurile. 

Scoase din nou un răget şi începu să brăzdeze 
pământul înghețat cu ghearele, sfâşiindu-l. 
„Opreşte-te! O să te audă Garrow!” 

„Jurăminte încălcate, suflete ucise, ouă 
sfărâmate! Sânge peste tot! Ucigaşii!” 

El încercă disperat să-şi scoată din minte 
senzațiile Saphirei şi-i urmări mişcările cozii. 
Când trecu pe lângă el, se năpusti către ea şi o 
apucă de unul dintre țepii de pe spate. Apucându- 
l strâns, se ridică în scobitura de la baza gâtului 
şi se ținu acolo cum putu mai bine când ea se 
cabră din nou. 

— Saphira, gata! ţipă el. 

Potopul de senzaţii se opri brusc. Îi mângâie 
solzii, şoptindu-i: 

— Totul o să fie bine. 

Ea se ghemui şi-şi întinse aripile; o clipă, 
rămaseră nemişcate, apoi începură să fluture şi 
Saphira îşi luă zborul spre cer. 

Eragon scoase un țipăt când văzu pământul 
îndepărtându-se brusc sub ei şi se înălțară 
deasupra copacilor. Curenţii de aer îl loveau, 
tăindu-i respirația. Saphira nu-i luă în seamă 
groaza şi viră către Şiră. Reuşi să vadă, sub el, 
ferma şi râul Anora. Stomacul îi zvâcnea. Cuprinse 
strâns, cu braţele, gâtul Saphirei şi-şi fixă ochii pe 
solzii de care-şi lipise nasul, încercând să nu 
vomite, în timp ce ea urca din ce în ce mai sus. 
Când încetă să se mai înalțe, Eragon îşi făcu un 


pic de curaj şi privi în jur. 

Era atât de frig, încât genele îi îngheţaseră. 
Ajunseseră în munţi mai repede decât ar fi crezut 
vreodată că e cu putinţă. Din văzduh, piscurile 
păreau nişte dinți uriaşi, foarte ascuțiți, aşteptând 
să-i facă fărâme. Pe neaşteptate, Saphira se 
clătină, iar Eragon alunecă într-o parte. Îşi umezi 
buzele, simțind un gust neplăcut, şi îşi lipi fața de 
gâtul ei. 

„Trebuie să ne întoarcem”, o imploră el. „Străinii 
se îndreaptă spre fermă. Trebuie să-l prevenim pe 
Garrow. la-o înapoi!” Nu primi niciun răspuns. 
Încercă să-i pătrundă în minte, dar aceasta era 
ascunsă în spatele unui vârtej de frică şi mânie. 
Hotărât s-o facă să se întoarcă, începu să-şi 
croiască drum, neînduplecat, prin armura ei 
mintală. O atacă direct în locurile mai slabe, 
încercă să-i zdruncine părțile mai puternice şi se 
luptă cu ea s-o facă să-l asculte, dar degeaba. 

În scurtă vreme, erau înconjurați de munti, ca 
de nişte ziduri albe, înspăimântătoare, sparte ici şi 
colo de stânci de granit. Printre vârfuri tronau 
ghețari albaştri, ca nişte râuri îngheţate. 
Dedesubtul lor, se deschideau văi lungi şi defilee. 
Undeva, jos de tot, auzi ţipetele îngrozite ale 
păsărilor, care-o văzuseră pe Saphira apărând din 
senin. Văzu o turmă de capre lânoase sărind din 
pisc în pisc pe o pantă stâncoasă. 

Vârtejurile stârnite de aripile Saphirei îl loveau 
pe Eragon şi, de fiecare dată când ea îşi mişca 


gâtul, el era aruncat dintr-o parte într-alta. Părea 
să nu mai obosească niciodată. Băiatul se temu că 
o să zboare toată noaptea. Până la urmă, când 
începuse deja să se întunece, ea se lăsă deodată 
într-un picaj abrupt. 

Privi înainte şi-şi dădu seama că se îndreptau 
către un luminiş mic, ascuns într-o vale. Saphira 
venea în cercuri în jos, plutind uşor peste vârfurile 
copacilor. Apropiindu-se de pământ, ea îşi 
schimbă poziția, se lăsă pe spate, deschizându-şi 
larg aripile, şi ateriză pe picioarele din spate. 
Muşchii săi puternici se încordară, atenuând 
şocul impactului. Se lăsă pe toate cele patru 
picioare şi făcu un pas pentru a-şi recăpăta 
echilibrul. Eragon se lăsă să alunece jos, fără să 
mai aştepte ca ea să-şi strângă aripile. 

Când atinse pământul, genunchii îl lăsară şi se 
prăbuşi cu fața în zăpadă. Scoase un geamăt 
înfundat, simțind o durere insuportabilă în 
picioare, care-l făcea să lăcrimeze. Mugşchii îi 
tremurau puternic, amorțiți de lungul răstimp în 
care stătuse ghemuit. Se răsuci pe spate, 
tremurând, şi-şi întinse trupul de bine cât putea. 
Apoi se sili să privească în jos. Două pete 
întunecate se întindeau pe pantalonii săi de lână, 
pe partea interioară a coapselor. Stofa era umedă 
la pipăit. Îngrijorat, îşi trase în jos pantalonii şi se 
încruntă văzându-şi coapsele însângerate, cu 
pielea jupuită din pricina solzilor groşi ai Saphirei. 
Îşi pipăi uşor rănile şi aproape urlă. Ca să nu 


îngheţe, îşi trase la loc pantalonii, care se frecară 
de rănile dureroase, făcându-l să tipe. Încercă să 
se ridice, dar nu se putu ţine pe picioare. 

Noaptea care se lăsa întuneca împrejurimile; 
pantele umbrite ale munţilor nu-i erau cunoscute. 
„Sunt undeva, nu ştiu unde, prin Şiră, în miezul 
iernii, cu un dragon turbat după mine, nu pot să 
merg, nu pot să-mi caut adăpost. Se înnoptează, 
iar mâine trebuie să ajung îndărăt la fermă, şi n- 
am cum altfel decât dacă zbor, iar asta n-o mai pot 
îndura.” Respiră adânc. „Of, ce-aş vrea ca Saphira 
să poată scoate foc pe nări!” Se întoarse şi o văzu 
ghemuită la pământ, lângă el. Îi atinse trupul şi o 
simți tremurând. Obstacolul din mintea ei 
dispăruse. Fără el, îi putea simți groaza, care-l 
pârjolea. O înconjură cu propriile gânduri şi 
încercă să o potolească, transmițându-i imagini 
blânde. „De ce te-ai speriat de străinii aceia?” 

„Ucigaşi”, şuieră ea. 

„Garrow este în pericol, iar tu m-ai luat cu forța 
în călătoria asta absurdă! Nu eşti în stare să mă 
aperi?” Ea mârâi adânc şi-şi trosni fălcile. „Păi, 
dacă eşti în stare, de ce-ai fugit?” 

„Moartea e otravă.” 

Înăbuşindu-şi sentimentele de mânie 
neputincioasă, se ridică într-un cot. „Saphira, 
uită-te unde suntem! Soarele a apus, iar picioarele 
mele sunt jupuite de la zbor ca solzii de peşte. Asta 
voiai?” „Nu.” 

„Atunci de ce-ai făcut-o?” o întrebă el. Prin 


intermediul firelor nevăzute care-l legau de 
Saphira, simţi că ei îi pare rău de durerea lui, dar 
nu şi de ce făcuse. Îşi întoarse privirea şi refuză 
să-i răspundă. Gerul făcuse picioarele lui Eragon 
să amorțească; deşi acum nu mai simțea atâta 
durere, el ştia că nu-i e bine deloc, aşa că schimbă 
tactica. „Dacă nu-mi faci un adăpost sau măcar o 
groapă în care să mă pot încălzi, o să îngheţ. Merge 
chiar şi o grămadă de crengi şi ace de pin.” 

Ea păru uşurată că nu-i mai punea întrebări. 
„Nu-i nevoie. O să mă încolăcesc în jurul tău şi o 
să te acopăr cu aripile — focul din mine o să te 
încălzească.” 

Eragon se prăbuşi din nou cu capul pe pământ. 
„Bine atunci, dar dă la o parte zăpada. O să fie mai 
comod aşa.” Drept răspuns, Saphira lovi cu coada 
un troian, îndepărtându-l dintr-o singură lovitură, 
apoi mătură încă o dată locul, ca să îndepărteze şi 
ultimul strat de zăpadă întărită. Eragon se uită 
urât la peticul de pământ curăţat. „Nu pot să merg 
până acolo. Trebuie să mă ajuţi.” Capul Saphirei, 
mai mare decât bustul lui, se îndreptă spre el şi se 
lăsă la pământ alături. El îi privi lung ochii mari, 
de culoarea safirelor, apoi apucă unul dintre ţepii 
ei albi ca fildeşul. Ea îşi săltă capul şi-l trase uşor 
către locul curăţat. „Încet, încet.” Când alunecă 
peste un colț de stâncă, văzu stele verzi, dar izbuti 
să se țină în continuare. După ce el îşi dădu 
drumul, Saphira se rostogoli pe o parte, arătându- 
şi stomacul cald. El se ghemui lângă solzii netezi 


de pe abdomen. Aripa ei dreaptă se întinse peste 
el şi-l scufundă într-un întuneric dens, ca un cort 
însuflețit. Aproape imediat, aerul din jur începu să 
se încălzească. 

Eragon îşi scoase brațele din mânecile hainei, pe 
care şi le legă în jurul gâtului. Pentru prima dată, 
îşi dădu seama că foamea îi rodea stomacul, dar 
asta nu-i luă mintea de la principala sa grijă: 
Putea, oare, să ajungă la fermă înaintea străinilor? 
Şi ce se întâmpla, dacă nu reuşea? „Chiar dacă m- 
aş putea sili să încalec din nou pe Saphira, n-avem 
cum să ajungem până după prânz. Străinii ar 
putea veni cu mult înaintea noastră.” închise ochii 
şi simți o lacrimă alunecându-i pe obraz. „Ce-am 
făcut?” 


Osânda pentru nevinovăție 


Când Eragon deschise ochii de dimineață, i se 
păru că se prăbuşise cerul pe el. Deasupra 
capului, i se întindea o suprafață netedă şi 
albastră, care se prelungea până la pământ. Pe 
jumătate adormit, întinse o mână nesigură şi pipăi 
o membrană subțire. Îi trebui destul de mult să-şi 
dea seama ce vedea. Îşi răsuci uşor gâtul şi privi 
lung la coapsa solzoasă pe care-şi odihnea capul. 
Îşi întinse încet picioarele, din poziția ghemuită în 
care dormise, simțind încheieturile trosnindu-i. 
Nu-l mai durea atât de tare ca în ziua precedentă, 


dar încă nu se putea gândi să meargă pe jos. 
Foamea îl chinuia, amintindu-i că sărise peste 
câteva mese. Îşi adună toate puterile ca să se 
poată mişca şi lovi uşor trupul Saphirei. 

— Hei, îi strigă el. Trezeşte-te! 

Ea tresări şi-şi ridică aripa, lăsând lumina 
soarelui să se reverse. O clipă, zăpada îl orbi şi-l 
făcu să clipească des. Lângă el, Saphira se întinse 
ca o pisică şi căscă, arătându-şi şirurile de dinţi 
albi. Când ochii lui Eragon se obişnuiră cu 
lumina, el începu să cerceteze locul în care se 
aflau. Erau înconjurați de munți impozanți, 
necunoscuți, ale căror umbre groase se întindeau 
peste luminiş. Undeva, pe o latură, zări o potecă 
tăiată prin zăpadă, care se cufunda în pădure, 
într-un loc dinspre care se auzea infundat 
clipocitul unui pârâu. 

Se ridică, gemând şi clătinându-se pe picioare, 
apoi merse împiedicat şi înțepenit până la un 
copac. Apucă o creangă şi se sprijini pe ea cu toată 
greutatea corpului. Creanga rezistă o clipă, apoi se 
rupse cu un trosnet puternic. O curăţă de frunze, 
îşi potrivi unul din capete sub braț, iar pe celălalt 
îl înfipse bine în pământ. Ajutându-se de cârja 
improvizată, şchiopată până la pârâul acoperit de 
un strat de gheaţă. Sparse crusta şi luă în palme 
apă limpede şi amară. După ce-şi potoli setea, se 
întoarse în luminiş, iar când ieşi dintre copaci, 
recunoscu, în cele din urmă, munții şi zona în care 
se găseau. 


Se aflau chiar acolo unde oul Saphirei apăruse 
pentru prima dată, cu un zgomot asurzitor. 
Eragon se sprijini cu umerii de un trunchi aspru 
de copac. Nu încăpea nicio îndoială, acum că 
putea vedea copacii cenuşii ale căror ace fuseseră 
măturate de explozie. „Cum de-a găsit Saphira 
locul ăsta? Doar era încă în ou când a fost aici. 
Probabil că amintirile mele au ajutat-o să-l 
găsească.” Clătină din cap pe tăcute, uimit de cele 
întâmplate. 

Saphira îl aştepta răbdătoare. „Mă duci acasă, te 
rog?” o întrebă. Ea îşi lăsă capul pe o parte. „Ştiu 
că nu vrei s-o faci, dar trebuie. Îi suntem datori lui 
Garrow, amândoi. El a avut grijă de mine şi, prin 
urmare, şi de tine. Chiar nu-ţi pasă de asta? Ce se 
va spune peste ani despre noi, dacă nu ne 
întoarcem - că ne-am ascuns aici ca nişte laşi, 
lăsându-l pe unchiul meu în primejdie? Parcă aud 
povestea: Cavalerul cu dragonul fricos! Chiar şi o 
Umbră ar fugi din calea ta, dar tu te ascunzi în 
munți ca un iepure speriat.” 

Eragon urmărea s-o mânie şi reuşi. Mârâi 
înăbuşit, din fundul gâtului, coborându-şi capul 
la câţiva centimetri de chipul lui. Îşi dezgoli colții 
şi-l privi fix, scoțând fum pe nări. Eragon începu 
să se teamă că mersese prea departe. Gândurile 
ei, roşii de furie, ajunseră până la el. „Sânge 
pentru sânge. O să lupt. Suntem legați de wyrda+ 


4 Destin 


— de soartă, dar nu-mi pune răbdarea la încercare! 
O să te duc, pentru că avem o datorie, dar să ştii 
că zburăm în calea primejdiei ca doi nesăbuiţi.” 

— Nesăbuiţi sau nu, se adresă el văzduhului, n- 
avem de ales; trebuie să plecăm. 

Îşi rupse în două cămaşa şi-şi îndesă cele două 
bucăţi în pantaloni, ca să se protejeze. Se cățără 
pe spinarea Saphirei cu mişcări blânde şi se prinse 
de gâtul ei. „De data asta, îi spuse, zboară mai jos 
şi mai repede. Nu avem mult timp la dispoziţie.” 

„Tine-te bine”, îl preveni ea, apoi se înălță spre 
cer. Se ridicară deasupra pădurii şi începură de 
îndată să zboare drept, trecând la mică distanţă 
de crengi. Eragon îşi simți stomacul zvâcnind şi se 
bucură că nu mâncase nimic. 

„Mai repede, mai repede”, o îndemnă el. Saphira 
nu răspunse, dar începu să dea şi mai repede din 
aripi. Eragon închise ochii şi-i ţinu aşa, 
aplecându-şi umerii înainte. Nădăjduise să-şi 
protejeze picioarele cu ajutorul cămăşii, dar, de 
fapt, fiecare mişcare îi provoca un spasm de 
durere. În scurt timp, pârâiaşe de sânge fierbinte 
începură să-i curgă pe coapse. Saphira părea 
îngrijorată şi începu să zboare şi mai repede, 
încordându-şi aripile. Pământul trecea în goană pe 
dedesubtul lor, ca şi cum l-ar fi tras cineva. Din 
câte îşi imagina Eragon, nimeni nu i-ar fi putut 
distinge, privindu-i de pe pământ. 

Când de-abia trecuse de prânz, se aflau deja 
deasupra văii Palancar. Spre sud, nu putea vedea 


nimic din cauza norilor. Spre nord, se afla 
Carvahall. Saphira se lăsă să plutească în jos, în 
timp ce Eragon căuta cu privirea ferma. Zărind-o, 
tresări de spaimă. Deasupra ei, se înălța o coloană 
de fum negru, cu flăcări portocalii dansându-i la 
bază. 

„Saphira! Du-mă acolo jos! Imediat!” zise el, 
arătându-i cu degetul. 

Ea încetă să mai bată din aripi şi o luă brusc în 
jos, apropiindu-se de pământ cu o repeziciune 
înspăimântătoare. Apoi îşi schimbă puţin direcția 
şi se îndreptă spre pădure. Eragon îi strigă, 
încercând să se facă auzit peste zgomotul 
vântului: 

— Lasă-te pe câmp! 

Se prinse mai strâns de gâtul ei, în timp ce 
coborau drept spre pământ. Saphira aşteptă până 
ce ajunse foarte aproape, apoi bătu tare din aripi 
de câteva ori. Atinse pământul cu toată greutatea; 
Eragon îşi pierdu echilibrul, căzu grămadă la 
pământ şi se ridică apoi cu greu, gâfâind. 

Casa fusese sfărâmată din temelii. Scândurile şi 
buştenii din pereți şi din acoperiş zăceau 
împrăştiați de jur-împrejur. Lemnul era fărâmițat, 
ca şi cum ar fi fost lovit cu un ciocan uriaş. 
Şindrila acoperită de funingine se răspândise 
peste tot. Din sobă nu mai rămăseseră decât nişte 
plăci strâmbe de metal. Vasele de bucătărie ciobite 
şi bucăţile de cărămidă desprinse din coşul de fum 
zăceau în zăpadă. Din hambarul care ardea 


mocnit, se înălța o trâmbă groasă de fum uleios. 
Animalele dispăruseră, fie că fuseseră ucise, fie că 
fugiseră înfricoşate. 

— Unchiule! strigă Eragon, fugind printre ruine, 
căutându-l pe Garrow prin toate încăperile 
distruse. 

Nu găsi nicio urmă. 

— Unchiule! strigă el încă o dată. 

Saphira ocoli casa şi veni lângă el. 

„Jalea e în floare aici”, îi zise ea. 

— N-ar fi fost aşa dacă nu mă luai pe sus! 

„N-ai mai fi fost în viață dacă rămâneai.” 

— Uită-te ce-i aici! ţipă el. L-am fi putut preveni 
pe Garrow! E numai vina ta că el n-a scăpat. 

Lovi cu pumnul într-un stâlp, jupuindu-şi pielea 
de pe dosul palmei. leşi din casă cu paşi apăsaţi şi 
cu degetele pătate de sânge. Se împletici până la 
cărarea care dădea în drumul mare şi se aplecă să 
cerceteze zăpada. Observă câteva urme, dar 
privirea îi era încețoşată şi nu putea vedea 
limpede. „Oare orbesc?” se întrebă. Îşi atinse 
obrajii cu o mână tremurătoare şi îi descoperi uzi 
de lacrimi. 

Saphira veni lângă el, umbrindu-l cu trupul ei 
masiv şi protejându-l cu aripile. „Linişteşte-te! mai 
este o speranţă.” Privi în sus către ea, întrebător. 
„Priveşte semnele! Ochii mei văd numai două urme 
diferite. Nu aveau cum să-l ia cu ei şi pe Garrow.” 

Eragon privi cu atenție zăpada călcată în 
picioare, văzând urmele lăsate de două perechi de 


încălțări de piele care se îndreptau spre casă şi, 
deasupra lor, aceleaşi urme care plecau în direcție 
opusă. Plecând, cei doi duceau cu ei aceeaşi 
greutate ca la venire. „Ai dreptate, Garrow trebuie 
să fie încă aici!” Sări în picioare şi se întoarse spre 
casă. 

„Caut eu în jurul clădirilor şi în pădure”, îi zise 
Saphira. 

Eragon dădu buzna în ceea ce rămăsese din 
fosta bucătărie şi începu să sape disperat într-un 
morman de dărâmături. Bucăţi uriaşe de zid, pe 
care în mod normal nici nu le-ar fi putut urni, 
păreau că se mişcă din propria voinţă. Un dulap 
de vase, aproape neatins, îl stânjeni o clipă, dar 
reuşi să-l ridice şi să-l arunce într-o parte. 
Trăgând de o scândură prăbuşită, auzi ceva 
mişcându-se în spatele lui. Se răsuci pe călcâie, 
pregătindu-se să facă față unui atac. 

O mână se înălță de sub o bucată de acoperiş, 
căzută la pământ, mişcându-se cu greutate. 
Eragon o apucă, strigând: 

— Unchiule, mă auzi? 

Nu primi niciun răspuns. Începu să tragă de 
bucăţile de lemn, fără să bage în seamă aşchiile 
care i se înfigeau în palme. Reuşi să elibereze un 
braţ şi un umăr al lui Garrow, dar restul trupului 
acestuia rămase ascuns de o bârnă grea. O 
împinse cu umărul, din toate puterile, dar toate 
încercările sale fură zadarnice: 

— Saphira! Am nevoie de tine! 


Ea sosi de îndată, păşind peste pereţii dărâmați 
şi făcând lemnul să-i trosnească sub picioare. 
Fără niciun cuvânt, îşi făcu loc pe lângă el şi se 
propti cu şoldul de bârnă. Îşi înfipse ghearele în 
ceea ce mai rămăsese din podea şi îşi încordă 
muşchii. Bârna se ridică, pârâind, iar Eragon se 
năpusti sub ea. Garrow zăcea pe burtă, cu hainele 
zdrențuite. Eragon îl scoase dintre dărâmături. 
După ce ei ajunseră în siguranţă, Saphira lăsă 
bârna să cadă grămadă la podea. 

Eragon trase trupul lui Garrow în afara casei şi- 
l întinse cu blândeţe la pământ, pipăindu-l uşor. 
Pielea unchiului său era cenuşie şi părea lipsită de 
viață şi uscată, ca şi cum febra ar fi făcut să se 
evapore orice picătură de transpiraţie. Avea buza 
crăpată şi o tăietură lungă de-a curmezişul unui 
obraz, dar asta n-ar fi fost nimic. Aproape tot 
trupul îi era acoperit de arsuri adânci, neregulate, 
de culoare albă; din ele curgea un lichid 
transparent. Trupul  răspândea un miros 
înecăcios, care-ţi făcea greață - ca un fruct 
putrezit. Respira întretăiat, de parcă şi-ar fi dat 
duhul de fiecare dată. 

„Ucigaşii”, şuieră Saphira. 

„Nu spune asta. Îl mai putem salva! Trebuie să- 
l ducem la Gertrude. Dar eu nu-l pot căra până în 
Carvahall.” 

Saphira îi transmise mintal imaginea trupului 
lui Garrow spânzurând dedesubtul ei, în zbor. 

„Poţi să ne duci pe amândoi?” 


„Trebuie.” 

Eragon scotoci printre dărâmături până ce găsi 
o scândură şi nişte curele de piele. O puse pe 
Saphira să găurească cu ghearele fiecare colț al 
scândurii, apoi trecu câte o bucată de piele prin 
găuri şi le legă de picioarele ei din față. Verifică 
nodurile şi rostogoli trupul lui Garrow pe 
scândură, legându-l bine. Între timp, din mâna 
unchiului său căzu un petic de stofă neagră, care 
se potrivea cu veşmintele în care-i văzuse 
îmbrăcaţi pe cei doi străini. Şi-l îndesă furios în 
buzunar, se urcă pe spinarea Saphirei şi închise 
ochii; trupul îi pulsa încontinuu de durere. „Hai!” 

Ea îşi luă avânt, proptindu-şi picioarele din 
spate în pământ. Se înălță încet, bătând aerul cu 
aripile. Tendoanele i se încordau şi pocneau, în 
timp ce se lupta cu greutatea care-o trăgea în jos. 
O clipă, care păru lungă şi dureroasă, nu se 
întâmplă nimic, dar apoi ea se avântă înainte şi se 
înălță. După ce ieşiră din pădure, Eragon îi spuse: 
„Ţine-te după drum! Aşa o să ai loc de ajuns dacă 
trebuie să cobori”. 

„Aş putea fi văzută.” 

„De-acum, nu mai contează!” Ea nu se mai 
opuse, ci o coti de-a lungul drumului şi se îndreptă 
spre Carvahall. Sub ei, Garrow se clătina încoace 
şi încolo; numai corzile subțiri de piele îl ţineau să 
nu cadă. 

Saphira zbura mai încet din cauza greutăţii. În 
scurtă vreme, capul începu să-i atârne, iar în 


» 


colțurile gurii îi apăru o spumă. Se chinuia să 
înainteze, dar, când mai aveau încă o leghe până 
în Carvahall, îşi strânse aripile şi se lăsă în jos 
spre drum. 

Picioarele ei din spate atinseră pământul, 
împrăştiind zăpada. Eragon căzu de pe spatele ei, 
lăsându-se pe o parte ca să nu-şi vatăme 
picioarele. Se ridică destul de greu şi începu să 
dezlege corzile de piele de pe picioarele Saphirei. 
Auzind-o cum gâfâie, îi spuse: „Caută-ţi un loc să 
te odihneşti! Nu ştiu cât o să lipsesc, aşa că va 
trebui să te descurci singură o vreme.” 

„O să aştept”, îi răspunse ea. 

Strângând din dinţi, Eragon porni pe drum, 
târâindu-l după el pe Garrow. Primii paşi îi 
provocară o durere groaznică: 

— Nu pot! strigă el către cer, apoi mai făcu câţiva 
paşi. 

Gura i se încleşta într-un rânjet. Silindu-se să 
țină pasul, privea fix pământul de sub picioare. 
Lupta din greu cu trupul care refuza să i se 
supună - şi nu-şi permitea să piardă. Minutele se 
scurgeau cu o încetineală dureroasă. Fiecare 
metru parcurs îi părea o distanță mult mai mare. 
Se întreba disperat dacă mai exista Carvahall, 
dacă nu cumva străinii îl arseseră şi pe el. După 
un timp, prin ceața dureroasă care-l înconjura, 
auzi voci şi privi în sus. 

Brom venea către el în fugă, cu ochii mari, cu 
părul în dezordine; pe un obraz i se vedeau pete de 


sânge închegat. Îşi flutură disperat braţele, apoi 
dădu drumul toiagului şi-l apucă pe Eragon de 
umăr, spunându-i ceva pe un ton ridicat. Eragon 
clipi nedumerit, fără să-l înțeleagă. Pe neaşteptate, 
i se păru că pământul se înalță către el. Simţi 
gustul sângelui, apoi leşină. 


Priveghiul 


În mintea lui Eragon se învârtejeau vise care se 
înmulțeau şi trăiau după propriile legi. Vedea un 
grup de oameni, călărind pe cai mândri, 
apropiindu-se de un râu singuratic. Mulţi aveau 
părul argintiu şi duceau cu ei sulițe lungi. O 
corabie ciudată, frumoasă îi aştepta, scânteind în 
lumina lunii. Siluetele urcară încet pe punte; două 
dintre ele, mai înalte decât celelalte, mergeau braţ 
la braţ. Aveau chipurile acoperite de glugi, dar se 
putea observa că una din siluete era a unei femei. 
Se opriră pe puntea corabiei şi se îndreptară cu 
fața spre țărm. Pe plaja de pietriş rămăsese un 
bărbat, singurul care nu se urcase pe corabie. Îşi 
dădu capul pe spate şi scoase un strigăt lung, 
răscolitor. Când zgomotul se stinse, corabia 
începu să alunece pe suprafața râului, fără vânt şi 
fără vâsle, dispărând în peisajul neted şi gol. 
Imaginea se întunecă, dar, chiar înainte să 
dispară, Eragon zări doi dragoni pe cer. 

Cel dintâi lucru pe care-l auzi Eragon fu 


scârțâitul; înainte şi înapoi, înainte şi înapoi. 
Zgomotul persistent îl făcu să deschidă ochii; zări 
partea de dedesubt a unui acoperiş din stuf. Era 
dezbrăcat şi acoperit cu o pătură aspră. Cineva îi 
bandajase picioarele şi-i legase mâna cu o cârpă 
curată. 

Se afla într-o colibă cu o singură încăpere. Pe o 
masă, alături de ghivece cu diferite plante, era un 
mojar cu un pisălog înăuntru. Pe pereți, atârnau 
buchete de ierburi uscate, care răspândeau 
mirosuri plăcute şi puternice. Flăcările se 
zvârcoleau în cămin, iar în fața acestuia şedea o 
femeie cu o față rubicondă, într-un balansoar de 
răchită era Gertrude, vindecătoarea din sat, cu 
ochii închişi şi capul lăsat pe piept. Ţinea în poală 
o pereche de andrele şi un ghem de lână. 

Deşi se simțea sleit de puteri, Eragon se sili 
totuşi să se ridice în capul oaselor, ceea ce-l ajută 
să-şi limpezească mintea. Îşi trecu în revistă 
amintirile ultimelor două zile. Mai întâi de toate se 
gândi la Garrow, apoi la Saphira. „Sper că a ajuns 
într-un loc sigur.” încercă să ia legătura cu ea, dar 
nu reuşi. Oriunde ar fi fost, era la mare distanță 
de Carvahall. „Măcar Brom a reuşit să mă aducă 
în Carvahall. Mă întreb ce s-o fi întâmplat cu el. 
Era plin de sânge.” 

Gertrude tresări şi-şi deschise ochii limpezi şi 
strălucitori. 

— Oh, zise ea, bine că te-ai trezit! 

Avea un glas puternic, dar blând: 


— Cum te simţi? 

— Destul de bine. Unde-i Garrow? 

Gertrude îşi trase scaunul mai aproape de pat: 

— La Horst. Aici nu era loc pentru voi amândoi. 
Şi, ce să zic, am cam avut de lucru, m-am tot dus 
de colo-colo să văd dacă sunteţi bine. 

Mascându-şi îngrijorarea, Eragon întrebă: 

— Cum se simte? 

Gertrude rămase mai mult timp tăcută, 
privindu-şi mâinile, apoi spuse: 

— Nu prea bine. Febra tot nu-i scade şi nici 
rănile nu i se vindecă. 

— Trebuie să-l văd, zise el, încercând să se 
ridice. 

— Mai întâi mănânci, îi replică ea pe un ton 
sever, silindu-l să se întindă la loc. Doar nu crezi 
că mi-am pierdut atâta timp păzindu-te ca apoi tu 
să pleci şi să te răneşti din nou. Aveai aproape 
toată pielea de pe picioare jupuită, iar febra nu ţi- 
a scăzut decât azi noapte. Nu-ţi face griji pentru 
Garrow! O să se facă bine. E rezistent. 

Gertrude atârnă un ceaun deasupra focului, 
apoi începu să taie păstârnac pentru ciorbă. 

— De cât timp sunt aici? 

— De două zile. 

„Două zile!” Aşadar, ultima lui masă fusese cu 
patru dimineţți în urmă! Eragon se simți slăbit 
numai gândindu-se. „Saphira a rămas singură 
atâta vreme; sper că n-a pățit nimic.” 

— Tot satul vrea să ştie ce s-a-ntâmplat. Câţiva 


oameni au fost trimişi până la ferma voastră şi au 
găsit-o distrusă. 

Eragon dădu din cap; se aşteptase la asta. 

— Hambarul era ars din temelii... Aşa s-a rănit 
Garrow? 

— Nu, nu ştiu, zise Eragon. Nu eram acolo când 
s-a-ntâmplat. 

— Ei, n-are a face! O să descoperim noi ce-a fost, 
sunt convinsă. 

Gertrude se apucă din nou să tricoteze, în timp 
ce mâncarea fierbea în ceaun: 

— Ai o ditamai cicatricea în palmă. 

— Da, zise el, strângându-şi pumnul din 
instinct. 

— Ce-ai păţit acolo? 

Mai multe răspunsuri îi veniră în minte şi îl alese 
pe cel mai simplu: 

— O am dintotdeauna. Nu l-am întrebat 
niciodată pe Garrow de unde m-am ales cu ea. 

— Mda. 

Amândoi rămaseră tăcuți până când ciorba 
începu să clocotească. Gertrude turnă într-o 
farfurie pe care i-o dădu lui Eragon împreună cu o 
lingură. El o primi recunoscător şi sorbi cu grijă. 
Era delicioasă. 

După ce termină, întrebă: 

— Acum pot să merg la Garrow? 

Gertrude oftă: 

— Încăpăţânat mai eşti! Ei, dacă asta vrei, n-o 
să te opresc. Pune-ţi hainele şi hai să mergem! 


Se întoarse cu spatele, în timp ce el îşi trase 
pantalonii, strâmbându-se de durere când îşi 
atinse bandajele, apoi îşi puse şi cămaşa. 
Gertrude îl ajută să se ridice. Îşi simţea picioarele 
slăbite, dar nu-l mai dureau ca înainte. 

— Fă câţiva paşi! îi ceru ea. 

Apoi spuse sec: 

— Măcar nu trebuie să te târăşti până acolo. 

Afară, vântul puternic le suflă în faţă fumul de 
la casele învecinate. Şira era ascunsă în spatele 
unor nori groşi care acopereau întreaga vale, iar o 
perdea de zăpadă se îndrepta spre sat, învăluind 
dealurile. Străbătură târgul, Eragon sprijinindu- 
se din greu pe Gertrude. 

Horst îşi construise o casă cu două etaje în 
vârful unui deal, ca să se poată bucura de 
priveliştea munților. O făcuse cu tot meşteşugul. 
Acoperişul din ţiglă se întindea deasupra unui 
balcon împrejmuit de o balustradă, către care se 
deschidea o fereastră înaltă de la etajul al doilea. 
Burlanele erau sculptate în chip de gargui cu feţele 
rânjite, iar uşile şi ferestrele erau împodobite de 
jur-împrejur cu desene de şerpi, cerbi, corbi şi 
corzi noduroase de viță. 

Uşa le-o deschise Elain, soția lui Horst, o femeie 
măruntă şi slabă ca o trestie, cu trăsături nobile 
şi cu părul blond şi mătăsos, prins într-un coc. 
Purta o rochie modestă şi curată, şi se mişca plină 
de grație. 

— Intraţi, vă rog, zise ea încet. 


Pătrunseră într-o încăpere mare şi bine 
luminată. O scară cu balustrada şlefuită cobora în 
spirală spre podea. Pereţii erau vopsiți în culoarea 
mierii. Elain îi zâmbi trist lui Eragon, dar îi vorbi 
lui Gertrude: 

— Tocmai voiam să trimit după voi. Nu-i este 
prea bine, ar trebui să mergi imediat să-l vezi. 

— Elain, Eragon are nevoie de ajutor ca să urce 
scările, zise Gertrude, apoi se grăbi să urce, sărind 
treptele două câte două. 

— Nu, nu, pot şi singur. 

— Sigur? îl întrebă Elain. 

El dădu din cap că da, dar ea nu păru convinsă: 

— Păi... după ce termini, vino până în bucătărie. 
Am o plăcintă proaspătă care cred că o să-ți placă. 

De îndată ce ea plecă, Eragon se sprijini cu 
umerii de perete, simțind nevoia să se sprijine de 
ceva. Apoi urcă treptele, cu paşi mici şi dureroşi. 
Ajuns sus, privi în lungul unui coridor spaţios, în 
care dădeau multe uşi. Cea din capăt era 
întredeschisă. Îşi făcu puţin curaj şi porni 
împleticindu-se către ea. 

Katrina şedea lângă cămin, fierbând nişte cârpe. 
Îl privi, murmură câteva vorbe cu părere de rău, 
apoi se întoarse la treabă. Gertrude stătea lângă 
ea, mărunţind ierburi din care să facă un prişniț. 
La picioarele ei, se afla o găleată cu zăpadă topită. 

Garrow zăcea pe un pat, acoperit cu mai multe 
pături. Avea chipul transpirat, iar ochii închişi i se 
mişcau pe sub pleoape. Pielea de pe chip era 


zbârcită, ca de cadavru. Nu scotea niciun sunet şi 
abia respira întretăiat. Eragon atinse fruntea 
unchiului său, parcă nevenindu-i să creadă. 
Ardea. Ridică marginea păturilor cu teamă şi văzu 
că multele răni ale lui Garrow fuseseră bandajate 
cu fâşii de pânză. Câteva, al căror bandaj trebuia 
schimbat, erau  dezvelite. Nici măcar nu 
începuseră să se vindece. Eragon o privi 
deznădăjduit pe Gertrude: 

— Nu poţi face nimic cu rănile astea? 

Ea udă o cârpă cu apă rece ca gheaţa din găleată 
şi o întinse pe fruntea lui Garrow. 

— Am încercat de toate: alifii, prişnițe, tincturi, 
dar n-au niciun efect. Dacă i s-ar închide rănile, 
ar avea mai multe şanse. Dar încă mai poate scăpa 
cu bine. E un om puternic şi rezistent. 

Eragon se duse într-un colț şi se lăsă să alunece 
la podea. „N-ar trebui să fie aşa!” Liniştea îi înghiți 
gândurile. Privea fix către pat, fără să-l vadă. După 
o vreme, o observă pe Katrina care îngenunchease 
lângă el, cuprinzându-l cu braţul. Văzând că nu-i 
răspunde, ea se retrase timidă. 

Ceva mai târziu, uşa se deschise şi intră Horst. 
Îi spuse ceva lui Gertrude, cu voce joasă, apoi se 
apropie de Eragon: 

— Haide! Trebuie să pleci de aici! 

Înainte ca Eragon să poată obiecta, Horst îl 
ridică şi îl conduse afară. 

— Vreau să mai stau, se plânse el. 

— Ai nevoie de linişte şi de aer proaspăt. Nu te 


teme, curând ai să te poți întoarce, îl consolă 
Horst. 

Fără tragere de inimă, Eragon îl lăsă pe fierar să- 
l ajute să coboare, apoi să-l ducă în bucătărie. 
Mirosurile îmbătătoare ale mai multor feluri de 
mâncare - bine condimentate şi asezonate — se 
ridicau în aer. Albriech şi Baldor erau şi ei acolo, 
vorbind cu mama lor care frământa pâine. 
Văzându-l pe Eragon, cei doi frați tăcură, dar el 
auzise deja îndeajuns ca să ştie că vorbiseră 
despre starea lui Garrow. 

— Poftim, aşază-te! zise Horst, oferindu-i un 
scaun. 

Eragon se aşeză cu bucurie: 

— Mulţumesc. 

Mâinile îi tremurau uşor, aşa că şi le încleştă în 
poală. O farfurie plină ochi cu mâncare îi fu 
aşezată în faţă. 

— Nu-i musai să mănânci, zise Elain, dar, dacă 
vrei, ai aici. 

Se întoarse să-şi vadă de treabă, în timp ce el lua 
furculița. De-abia putu să ia câteva înghițituri. 

— Cum te simţi? îl întrebă Horst. 

— Groaznic. 

Fierarul aşteptă o clipă, apoi spuse: 

— Ştiu că nu-i momentul cel mai potrivit, dar 
trebuie să ştim... ce s-a întâmplat. 

— Nu prea îmi aduc aminte. 

— Eragon, zise Horst aplecându-se către el, eu 
am fost unul dintre cei care au mers până la ferma 


voastră. Casa nu s-a prăbuşit pur şi simplu — 
cineva a dărâmat-o. De jur-împrejur erau urmele 
unei fiare uriaşe pe care eu n-am mai văzut-o 
niciodată şi nici n-am auzit de ea. Le-au mai văzut 
şi alții. Dacă este vreo Umbră sau vreun monstru 
care dă târcoale prin jur, trebuie s-o ştim, iar tu 
eşti singurul care ne poate spune. 

Eragon îşi dădu seama că trebuie să spună o 
minciună: 

— Când am plecat din Carvahall acum... patru 
zile, zise el socotind timpul scurs, erau în sat nişte 
străini care întrebau de o piatră asemănătoare cu 
aceea pe care-am găsit-o eu. 

Făcu un gest către Horst: 

— Mi-ai povestit de ei şi, din cauza asta, m-am 
grăbit acasă. 

Toate privirile erau îndreptate către el. Îşi umezi 
buzele cu limba. 

— În noaptea aia nu... nu s-a-ntâmplat nimic. A 
doua zi dimineață, mi-am făcut treburile şi am 
plecat să mă plimb în pădure. După puţin timp, 
am auzit o bubuitură şi am văzut fum pe deasupra 
copacilor. Am dat fuga înapoi cât de repede am 
putut, dar făptaşii, oricine ar fi fost, plecaseră 
deja. Am căutat printre dărâmături şi... l-am găsit 
pe Garrow. 

— Şi atunci l-ai pus pe scândură şi l-ai târât 
până aici? îl întrebă Albriech. 

— Da, zise Eragon, dar înainte să plec am 
cercetat cărarea care ducea la drum. Erau două 


perechi de urme pe ea, amândouă de bărbat. 

Băgă mâna în buzunar şi scoase bucata de stofă 
neagră: 

— Garrow ţinea asta încleştată în pumn. Cred că 
seamănă cu ce purtau cei doi străini. 

Puse peticul pe masă. 

— Chiar aşa, zise Horst părând îngrijorat şi 
mânios în egală măsură. Dar ce-ai pățit la 
picioare, cum te-ai rănit? 

— Nu ştiu sigur, spuse Eragon clătinând din 
cap. Cred că a fost atunci când l-am scos pe 
Garrow, dar nu ştiu. Am observat de-abia când a 
început să-mi curgă sângele pe picioare. 

— Ce groaznic! exclamă Elain. 

— Ar trebui să pornim în urmărirea celor doi, 
declară înfierbântat Albriech. Nu-i putem lăsa să 
scape. Dacă luăm câte doi cai de fiecare, până 
mâine putem să-i prindem şi să-i aducem înapoi. 

— Scoate-ţi din cap prostiile astea! zise Horst. Ar 
fi probabil în stare să te ridice ca pe-un prunc şi 
să te azvârle cu capul de-un copac. Adu-ţi aminte 
ce-au făcut la casă! Nu cred că ne-am dori să le 
ieşim în cale ălora. În plus, de-acum au ce şi-au 
dorit. Îl privi pe Eragon: 

— Au luat piatra cu ei, nu? 

— Nu mai era în casă. 

— Atunci nu mai au niciun motiv să se întoarcă, 
dacă au obținut-o. 

Îi aruncă o privire pătrunzătoare lui Eragon: 

— De urmele alea ciudate n-ai pomenit nimic. 


Ştii cumva de unde au apărut? 

Eragon clătină din cap: 

— Nu le-am văzut. 

Baldor interveni brusc: 

— Treaba asta nu-mi place. Aduce cam mult a 
vrăjitorie. Cine sunt oamenii ăştia? Să fie Umbre? 
De ce voiau piatra şi cum altfel ar fi putut distruge 
casa decât cu o putere necurată? Poate că ai 
dreptate, tată, şi nu voiau decât piatra, dar eu 
spun că o să mai auzim de ei. 

După vorbele lui, se lăsă tăcerea. 

Eragon avea impresia că un lucru fusese trecut 
cu vederea, dar nu ştia ce. Apoi îşi dădu seama. 
Cu inima cât un purice, întrebă: 

— Roran nu ştie, nu-i aşa? „Cum de-am uitat de 
el?” 

Horst clătină din cap: 

— Dempton şi cu el au plecat cu puțin în urma 
ta. Dacă n-au avut greutăți pe drum înseamnă că 
au ajuns în Therinsford de vreo două zile. Voiam 
să trimitem vorbă, dar ieri şi alaltăieri a fost prea 
frig. 

— Baldor şi cu mine tocmai ne pregăteam să 
plecăm, când te-ai trezit tu, adăugă Albriech. 

Horst îşi trecu o mână prin barbă: 

— Hai, duceți-vă! Vin să vă ajut să înşeuați caii. 

Baldor se întoarse spre Eragon. 

— O să-i dau vestea pe ocolite, îi promise el, apoi 
se luă după Horst şi Albriech, şi ieşi din bucătărie. 

Eragon rămase la masă, cu privirile aţintite 


asupra unui nod din lemn. Vedea fiecare detaliu, 
cât de mic: linia şerpuită, o moviliţă cu formă 
neregulată, trei şănțuleţe cu o pată de culoare. Tot 
privind nodul, descoperea alte şi alte detalii. Căuta 
să afle acolo răspunsuri la întrebările lui, dar, 
dacă acestea existau, el nu le putea descifra. 

Prin stratul dens de gânduri, ajunse până la el 
un strigăt slab. Parcă striga cineva din afara casei. 
Nu-l băgă în seamă. „Să se ocupe altcineva.” După 
câteva minute, îl auzi încă o dată, ceva mai tare 
decât înainte. Supărat, încercă să nu-l mai audă. 
„De ce nu fac linişte? Garrow se odihneşte.” 
Aruncă o privire spre Elain, dar ea nu părea 
deranjată de zgomot. 

„ERAGON!“ Răgetul se auzi atât de puternic, 
încât îl făcu aproape să cadă de pe scaun. Privi 
speriat în jur, dar nu văzu nimic schimbat. 
Deodată, îşi dădu seama că strigătele răsunaseră 
doar în mintea lui. 

„Saphira?” întrebă el, îngrijorat. 

„Da, surdule”, i se răspunse după o clipă de 
linişte. 

Respiră uşurat. „Unde eşti?” 

Ea îi transmise imaginea unui pâlc de copaci. 
„Am tot încercat să iau legătura cu tine, dar nu te- 
am putut ajunge.” 

„Am fost bolnav... dar acum mi-e mai bine. Puțin 
mai devreme, nu te puteam auzi. De ce?” 

„M-a cuprins foamea, după două nopţi de 
aşteptare. A trebuit să vânez.” 


„Ai prins ceva? 

„Un cerb tânăr. Era îndeajuns de înțelept ca să 
se apere de vânătorii de pe pământ, dar nu şi de 
cei din cer. Când l-am prins cu dinţii, a lovit 
puternic cu o copită şi a încercat să fugă. Dar eu 
am fost mai puternică şi, când a văzut că a fost 
înfrânt, a renunţat şi a murit. Garrow se luptă şi 
el cu ceea ce nu poate fi ocolit?” 

„Nu ştiu.” îi spuse detaliile, apoi adăugă: „N-o să 
pot merge acasă multă vreme, sau poate niciodată. 
O să treacă pe puţin două zile până să te pot 
vedea. Cred c-ar fi bine să-ți găseşti un loc 
primitor.” 

Cu tristeţe, ea îi spuse:, Aşa o să fac. Dar să nu 
dureze prea mult”. 

Se despărțiră cu părere de rău. Eragon se uită 
pe o fereastră şi descoperi surprins că soarele 
asfințise. Simţindu-se foarte obosit, şchiopătă 
către Elain, care înfăşură plăcintele cu carne într- 
o pânză cernită. 

— Mă întorc la Gertrude să mă culc, spuse el. 

Ea îşi termină treaba şi-l întrebă: 

— De ce nu rămâi la noi? O să fii mai aproape de 
unchiu-tău, iar Gertrude o să-şi poată folosi din 
nou patul. 

— Aveţi loc îndeajuns? o întrebă el, clătinându- 
se pe picioare. 

— Desigur. 

Elain îşi şterse mâinile: 

— Hai cu mine; o să pregătesc totul. 


Îl duse sus, într-o cameră goală. El se aşeză pe 
marginea patului. 

— Mai ai nevoie de ceva? îl întrebă ea. 

El făcu semn că nu. 

— Atunci eu mă duc jos. Dacă ai nevoie de 
ajutor, cheamă-mă! 

El o ascultă coborând scările, apoi deschise uşa 
şi se strecură pe coridor până la camera lui 
Garrow. Gertrude îi zâmbi slab uitându-se peste 
andrelele care se mişcau cu repeziciune. 

— Cum îi merge? şopti Eragon. 

Cu glasul răguşit din cauza oboselii, ea îi 
răspunse: 

— E slăbit, dar febra i-a scăzut un pic, iar unele 
dintre răni arată ceva mai bine. Mai avem de 
aşteptat până să fim siguri, dar asta ar putea 
însemna că se vindecă. 

Eragon se întoarse în cameră, oarecum 
înseninat, şi se ghemui sub pături. Întunericul i 
se părea duşmănos. Până la urmă adormi, 
vindecându-şi rănile de pe trup şi din suflet. 


Cruzimea vieţii 


Era întuneric atunci când Eragon se ridică brusc 
în capul oaselor în pat, gâfâind. În cameră era cam 
răcoare. Pe umeri şi pe brațe, i se făcuse pielea de 
găină. Mai erau câteva ceasuri până la răsărit — 
era momentul când nimic nu se mişca, iar viața 


aştepta primele atingeri calde ale luminii soarelui. 

Inima bătea să-i spargă pieptul, în ghearele unei 
presimțţiri îngrozitoare. Era ca şi cum peste lume 
s-ar fi întins un giulgiu, iar peste camera sa — 
capătul cel mai întunecat al acestuia. Se dădu 
repede jos din pat şi se îmbrăcă. Plin de teamă, se 
grăbi să străbată coridorul. Văzând uşa lui Garrow 
deschisă şi oamenii adunați înăuntru, îl străbătu 
un fior de grijă. 

Garrow zăcea liniştit pe pat. Fusese îmbrăcat cu 
haine curate, părul îi fusese pieptănat cu grijă, iar 
chipul îi era liniştit. Părea că doarme, dacă n-ar fi 
avut legată de gât o amuletă de argint şi un 
mănunchi de frunze uscate de cucută pe piept — 
ultimele daruri ale celor vii pentru cei morți. 

Katrina stătea lângă pat, cu chipul palid şi cu 
ochii plecaţi. O auzi şoptind: 

— Speram să-i pot spune tată într-o zi... 

„Să-i spună tată, se gândi el cu amărăciune, nici 
măcar eu nu am dreptul ăsta.” Se simţea ca un 
strigoi, lipsit de orice urmă de viață. Nimic nu mai 
conta, în afara chipului lui Garrow. Obrajii lui 
Eragon se scăldară în lacrimi. Stătea cu umerii 
tremurând, dar nu izbucni în plâns. Mamă, 
mătuşă, unchi — îi pierduse pe toți. Povara durerii 
sale îl zdrobea, era ca o putere monstruoasă care- 
l făcea să se clatine. Cineva îl conduse înapoi în 
cameră, şoptindu-i vorbe de mângâiere. 

Căzu pe pat, prinzându-şi capul cu braţele, şi 
începu să suspine dureros. O simți pe Saphira 


atingându-i mintea, dar o împinse la o parte şi se 
lăsă să se cufunde în durere. Nu putea să se 
împace cu gândul morţii lui Garrow. De-acum, în 
ce se mai putea încrede? Numai în lumea cea 
crudă şi nepăsătoare, care făcea vieţile să se stingă 
ca nişte lumânări bătute de vânt. Neputincios şi 
îngrozit, îşi întoarse fața udă de lacrimi spre ceruri 
şi strigă: 

— Ce zeu ar putea face un asemenea lucru? 
Arată-te! 

Auzi oameni venind în fugă spre camera sa, dar 
de deasupra nu-i veni niciun răspuns. 

— Nu o merita! 

Simţi atingerea unei mâini blânde şi îşi dădu 
seama că Elain se aşezase pe pat lângă el. Ea îl 
tinu strâns în braţe în timp ce plângea şi, în cele 
din urmă, fără să vrea, el se cufundă, ostenit, în 
somn. 


Sabie de Cavaler 


De îndată ce se trezi, Eragon se simți cuprins din 
nou de durere. Deşi îşi ţinea ochii închişi, nu se 
putu împiedica să nu izbucnească iar în plâns. 
Căută o idee sau o speranţă care să-l ajute să nu 
înnebunească. „Nu pot trăi aşa”, gemu el. 

Atunci nu o face”, îi răsunară în minte cuvintele 
Saphirei. 

„Ce vrei să spui? Garrow s-a dus pentru 


totdeauna! Şi, la un moment dat, va trebui şi eu 
să mor. Totul s-a risipit - dragoste, familie, 
realizări — şi în urma lor n-a mai rămas nimic. 
Nimic din ceea ce facem n-are valoare.” 

„Valoarea constă în fapte. Când îţi pierzi voința 
de a te schimba şi de a da piept cu viața, îţi pierzi 
şi valoarea. Ai de ales: apucă pe o cale şi consacră- 
te acesteia. Faptele îți vor reda speranţa şi 
menirea.” 

„Dar ce pot să fac?” 

„Numai inima te poate călăuzi. Numai dorinţa ei 
cea mai puternică te poate ajuta.” 

Saphira tăcu, lăsându-l să cântărească ce-i 
spusese. Eragon îşi cercetă sentimentele şi 
constată, surprins, că purta în suflet o mânie 
devastatoare, mai puternică decât durerea. „Ce-ai 
vrea să fac... să pornesc pe urmele străinilor?” 

„Da.” 

Răspunsul ei direct îl nedumeri. Respiră adânc, 
simțind un fior. „De ce?” 

„Îţi aduci aminte ce-mi spuneai când eram în 
Şiră? Mi-ai adus aminte că dragonii au o datorie şi 
m-am întors cu tine în pofida celor dictate de 
instincte. La fel şi tu trebuie să înveți să te 
stăpâneşti. În ultimele zile, m-am gândit mult şi 
mi-am dat seama ce înseamnă să fii dragon şi 
Cavaler: soarta noastră este să încercăm 
imposibilul, să facem fapte mari neținând cont de 
frică. Suntem răspunzători pentru viitorul 
nostru.” 


„Nu-mi pasă ce spui; astea nu-s motive să plec!” 
ţipă Eragon. „Atunci mai am şi altele să-ți dau. Mi 
s-au văzut urmele, iar oamenii şi-au dat seama de 
existența mea. Până la urmă, voi fi observată. Mai 
mult chiar, aici nu mai e nimic care să te rețină. 
Nici ferma, nici familia, nici...” 

„Roran n-a murit!” îi zise el, ferm. 

„Dar, dacă rămâi, va trebui să îi explici ce s-a- 
ntâmplat. El are dreptul să afle cum a murit tatăl 
lui şi de ce. Şi ce va face când va afla de mine?” 

Argumentele Saphirei se învârtejeau în mintea 
lui Eragon, dar ideea de a părăsi valea Palancar 
nu-l atrăgea deloc; aici era casa lui. Şi totuşi, 
gândul că se va răzbuna pe cei doi străini îi oferea 
o crudă mângâiere. „Am, oare, destulă putere ca 
să o fac?” 

„Mă ai pe mine.” 

Îndoiala îl încolţi. Era o încercare prea disperată, 
cu prea puţine şanse de reuşită. Apoi simţi că se 
disprețuieşte pe sine pentru această îndoială şi un 
surâs aspru îi înflori pe buze. Saphira avea 
dreptate. Nimic nu mai conta, în afara faptei în 
sine. Şi ce i-ar putea da mai multă satisfacție decât 
să o pornească pe urmele străinilor? Se simți plin 
de energie şi de o putere înspăimântătoare, care 
puse stăpânire pe senzațiile sale şi făcu din ele un 
lingou de mânie, cu un singur cuvânt gravat pe el: 
„răzbunare”. Simţindu-şi sângele pulsându-i în 
urechi, zise cu hotărâre: „Am s-o fac”. 

Rupse legătura cu Saphira şi se rostogoli jos din 


pat, cu trupul încordat ca un arc. Era încă foarte 
devreme în zori; nu dormise decât câteva ore. „Cel 
mai periculos lucru din lume este un duşman care 
n-are nimic de pierdut, gândi el. Şi eu tocmai asta 
sunt.” 

Cu o zi înainte, de-abia reuşea să păşească, dar 
acum se mişca sigur pe el, împins de o voinţă de 
fier. Îşi impuse, foarte hotărât, să nu bage în 
seamă senzațiile de durere pe care i le trimitea 
trupul. 

Strecurându-se afară din casă, auzi doi oameni 
vorbind cu glas scăzut. Se opri curios să-i asculte. 
Glasul blând al lui Elain: 

— ... Un loc de stat. Avem spaţiu suficient. 

Horst răspunse ceva, cu şoaptele lui groase, dar 
nu putu să audă. 

— Da, sărmanul, îi răspunse Elain. 

De data aceasta, Eragon putu distinge şi replica 
lui Horst: 

— Poate că... 

Apoi, după o pauză lungă: 

— M-am gândit la ce ne-a povestit Eragon şi nu 
sunt convins că ne-a spus totul. 

— Ce vrei să spui? îl întrebă Elain, îngrijorată. 

— Când am plecat spre fermă, am găsit drumul 
curățat de scândura pe care îl târâse pe Garrow. 
Apoi am ajuns într-un loc în care toată zăpada era 
călcată în picioare şi împrăştiată. Urmele lui şi cele 
lăsate de scândură se opreau acolo, dar mai erau 
şi câteva urme uriaşe ca acelea de la fermă. Şi ce 


zici de picioarele lui? Nu pot să cred că nu şi-a dat 
seama că şi-a jupuit pielea atât de rău. Când am 
vorbit mai înainte, n-am vrut să-l silesc să-mi 
răspundă, dar acum cred că am s-o fac. 

— Poate că s-a speriat într-atât de ce-a văzut, că 
nici nu vrea să vorbească despre asta, îi sugeră 
Elain. Ai văzut cât era de zăpăcit. 

— Asta tot nu ne lămureşte cum a putut să-l 
aducă pe Garrow aproape tot drumul până aici 
fără să lase urme. 

„Saphira are dreptate, gândi Eragon. E timpul să 
plec. Prea multe întrebări, de la prea mulți oameni. 
Mai devreme sau mai târziu, vor afla şi 
răspunsurile.” Trecu mai departe prin casă, 
tresărind la fiecare scândură care îi scârțâia sub 
picioare. 

Pe drum, nu era nimeni; nu multă lume se 
trezise aşa devreme. Se opri o clipă şi se sili să se 
concentreze. „De cal n-am nevoie. Voi încăleca pe 
Saphira, dar ei îi trebuie o şa. Poate să vâneze 
îndeajuns pentru amândoi, deci nici cu mâncarea 
nu vor fi probleme — deşi oricum ar trebui să iau 
câte ceva cu mine. Restul lucrurilor de care am 
nevoie le pot găsi îngropate la noi acasă.” 

Se furişă până la tăbăcăria lui Gedric, aflată la 
ieşirea din Carvahall. Mirosul îngrozitor îi făcu 
greață, dar continuă să meargă, îndreptându-se 
către o colibă săpată la poalele dealului, unde erau 
depozitate pieile prelucrate. Desprinse trei piei 
mari de bou dintre cele atârnate de tavan. Se simţi 


vinovat că fură, dar se gândi: „Nu e chiar aşa. 
Cândva o să-i dau banii înapoi lui Gedric şi lui 
Horst”. Înfăşură pieile cele groase şi le ascunse 
între nişte copaci, departe de intrarea în sat. 
Lăsându-le între crengile unui copac, se întoarse 
în Carvahall. 

„Acum, hrana.” Se duse până la cârciumă, având 
intenţia să fure de-acolo, apoi zâmbi crispat şi se 
întoarse pe călcâie. Dacă tot era să fure, atunci 
mai bine lua de la Sloan. Se furişă până la casa 
măcelarului. Uşa din față era zăvorâtă ori de câte 
ori Sloan lipsea de-acasă, dar uşa laterală era 
închisă doar cu un lanț subțire, pe care reuşi să-l 
rupă uşor. Înăuntru era întuneric. O luă pe dibuite 
până când simți că dăduse peste grămezile de 
carne învelite cu pânză. Îşi îndesă sub cămaşă cât 
putu de mult, apoi ieşi grăbit şi închise uşa cu 
grijă. 

Undeva, în apropiere, un glas de femeie îl strigă 
pe nume. Îşi prinse bine poalele cămăşii, ca să nu- 
i cadă carnea, şi se strecură după un colţ. Îl 
străbătu un fior când îl văzu pe Horst trecând 
foarte aproape de el, printre două clădiri. 

De îndată ce Horst nu se mai văzu, Eragon o luă 
la fugă. Picioarele îi ardeau în timp ce străbătea în 
goană aleile care-l duceau înapoi la pâlcul de 
copaci. Se strecură printre trunchiurile lor, apoi se 
întoarse să vadă dacă nu cumva era urmărit. 
Nimeni. Uşurat, respiră adânc şi băgă mâna să 
scoată pieile dintre crengi. Dispăruseră. 


— Pleci undeva? 

Eragon se întoarse iute pe călcâie. Brom stătea 
privindu-l lung şi cu mânie, având o rană urâtă la 
tâmplă. La şold îi atârna o sabie scurtă, într-o 
teacă brună. Ţinea în mâini pieile. 

De supărare, ochii lui Eragon se îngustară. Cum 
de reuşise bătrânul să se furişeze în spatele lui? 
Peste tot era atâta linişte, că ar fi putut jura că nu 
mai era nimeni pe acolo. 

— Dă-mi-le înapoi! se răsti el. 

— De ce? Ca să poți s-o ştergi fără s-aştepţi 
măcar să-l îngroape pe Garrow? zise Brom pe un 
ton dur şi acuzator. 

— Nu-i treaba ta! ripostă Eragon, mâniat. De ce 
te-ai ținut după mine? 

— Nu m-am ţinut, mormăi Brom. Te-am aşteptat 
aici. Încotro zici că te îndrepţi? 

— Nicăieri. 

Eragon se întinse şi smuci pieile din mâinile lui 
Brom. Acesta nu schiță niciun gest să-l oprească. 

— Sper că ai suficientă carne să-ți hrăneşti 
dragonul. 

Eragon îngheţă: 

— Ce vrei să spui? 

— Nu-ţi bate joc de mine, zise Brom, 
încrucişându-şi braţele pe piept. Ştiu de unde 
provine semnul din palma ta, gedwey ignasia?, 
„palma strălucitoare”: ai atins un pui de dragon 


5 Palma strălucitoare 


de-abia ieşit din ou. Ştiu de ce mi-ai pus atâtea 
întrebări: Cavalerii sunt din nou printre noi. 

Eragon scăpă carnea şi pieile pe jos. „În sfârşit, 
s-a întâmplat... trebuie să scap! Nu pot să fug mai 
repede ca el cu picioarele rănite, dar dacă...” 
„Saphira!” strigă el. 

Timp de câteva clipe foarte lungi, ea nu-i 
răspunse, dar apoi o auzi: „Da”. 

„Am fost descoperiți! Am nevoie de tine! îi 
transmise imaginea locului în care se afla, iar ea 
porni de îndată. Acum rămânea doar să-l întârzie 
pe Brom. 

— Cum ai aflat? îl întrebă el cu vocea trădându- 
i uimirea. 

Brom privi în gol şi-şi mişcă buzele fără zgomot, 
ca şi cum vorbea cu altcineva. Apoi spuse: 

— Erau indicii şi semne peste tot; nu trebuia 
decât puţină atenţie. Oricine putea s-o facă, dacă 
avea cunoştinţele necesare. Spune-mi, cum se 
simte dragonul tău? 

— E bine, zise Eragon. Nici ea, nici eu nu eram 
la fermă când au venit străinii. 

— Aha, rănile de la coapse. Aţi zburat? 

„Cum de şi-a dat Brom seama? Şi dacă străinii 
l-au silit să facă asta? Poate că vor ca el să 
descopere unde mergem, ca să ne întindă o cursă. 
Unde-i Saphira?” îşi răspândi gândurile împrejur 
şi o descoperi dând târcoale undeva, pe deasupra 
lor. „Haide!” 

„Nu, o să rămân aici să fac de pază, 


deocamdată.” 

„De ce?” 

„Din pricina masacrului de la Doru Areaba.” 

„Poftim?” 

Brom se sprijini de un copac, zâmbind uşor: 

— Am vorbit cu ea şi a fost de acord să nu 
coboare până când nu ajungem la o înțelegere. 
După cum vezi, n-ai de ales, trebuie să-mi 
răspunzi la întrebări. Acuma, zi-mi unde plecai?! 

Zăpăcit, Eragon îşi duse mâna la tâmplă. „Cum 
de Brom putea vorbi cu Saphira?” Simţea sângele 
urcându-i-se la cap şi un vârtej de gânduri care-l 
duceau către o singură concluzie: n-avea de ales, 
trebuia să-i spună ceva bătrânului. 

— Căutam un loc sigur în care să stau până 
când mă vindec, îi spuse el. 

— Şi după aceea? 

Întrebarea nu putea fi ignorată. Capul începu 
să-i zvâcnească şi mai rău. Îi era imposibil să 
gândească; nimic nu-i mai părea limpede. Nu-şi 
dorea decât să-i poată povesti cuiva despre tot ce 
se întâmplase în ultimele luni. Faptul că taina îl 
costase viața lui Garrow îl sfâşia. Renunţă la luptă 
şi spuse cu vocea tremurată: 

— Voiam să-i caut pe cei doi străini şi să-i omor. 

— O sarcină foarte grea pentru cineva aşa de 
tânăr, spuse Brom pe un ton firesc, ca şi cum 
Eragon şi-ar fi propus cel mai normal şi cel mai 
potrivit lucru din lume. E o încercare demnă de 
laudă, desigur, una pe care o poți duce la bun 


sfârşit, dar pare-mi-se că nu ți-ar strica puţin 
ajutor. 

Scotoci într-un tufiş şi scoase de acolo o boccea; 
glasul i se înăspri: 

— Oricum, n-am de gând să stau degeaba în 
timp ce un mucos are parte de aventuri cu un 
dragon. 

„Chiar îmi oferă ajutorul sau e o cursă?” Eragon 
se temea de ce puteau face misterioşii săi 
duşmani. „Dar Brom a convins-o pe Saphira să 
aibă încredere în el şi au vorbit între ei cu ajutorul 
gândurilor. Dacă pe ea n-o îngrijorează...” Se 
hotări să-şi lase bănuielile deoparte, deocamdată. 

— N-am nevoie de ajutor, zise Eragon. 

Apoi adăugă fără tragere de inimă: 

— ... Dar poţi să vii cu mine. 

— Atunci ar fi bine s-o pornim, zise Brom. 

Rămase o clipă cu chipul împietrit: 

— De-acuma cred că dragonul tău o să-ţi dea iar 
ascultare. 

„Saphira?” o întrebă Eragon. 

„Da.” 

Se abținu s-o ia la întrebări. „Vrei să ne întâlnim 
la fermă?” 

„Da. Aţi ajuns deci la o înţelegere?” 

„Pare-se că da.” Ea rupse legătura şi plecă în 
goană. El privi spre Carvahall şi văzu oameni care 
fugeau de la o casă la alta: 

— Cred că mă caută. 

Brom ridică dintr-o sprânceană: 


— Probabil. Mergem? 

Eragon ezită: 

— Aş vrea să-i las un mesaj lui Roran. Nu cred 
că-i cinstit să fug fără să-i explic de ce. 

— Am avut eu grijă, îl asigură Brom. Am lăsat la 
Gertrude o scrisoare pentru el, în care i-am 
explicat câte ceva. L-am prevenit şi să fie cu ochii 
în patru după anumite primejdii. E bine aşa? 

Eragon încuviință. Înfăşură carnea în pieile de 
bou şi porni. Avură grijă să rămână nevăzuţi până 
ce ajunseră la drumul mare, apoi grăbiră pasul, 
dornici să se îndepărteze de Carvahall. Eragon 
mergea hotărât înainte, cu paşi mari, deşi pielea 
de pe picioare îl ustura. Ritmul automat al 
mersului îi îngăduia să gândească. „După ce 
ajungem acasă, îşi spuse hotărât, nu merg mai 
departe cu Brom decât dacă primesc nişte 
răspunsuri. Sper că-mi poate spune mai multe 
despre Cavaleri şi despre cei cu care mă lupt.” 

Când începu să se zărească tot ceea ce mai 
rămăsese din fermă, sprâncenele lui Brom se 
subțiară de mânie. Cu tristeţe, Eragon observă cât 
de repede natura sălbatică invadase ferma. Deja, 
în casă se îngrămădiseră zăpada şi noroiul, care 
ascundeau urmele violentului atac al străinilor. 
Din hambar nu mai rămăsese decât un dreptunghi 
de funingine care dispărea cu repeziciune. 

De îndată ce zgomotul produs de aripile Saphirei 
se auzi pe deasupra copacilor, Brom îşi ridică 
privirile spre cer. Saphira plană pe deasupra lor, 


venindu-le din spate, aproape atingându-le 
creştetele. Cei doi se clătinară pe picioare din 
cauza vârtejului de aer stârnit de trecerea cei. 
Saphira viră pe deasupra fermei şi ateriză cu 
grație; solzii îi străluceau. 

Brom înaintă câțiva paşi, având o expresie care 
trăda, în egală măsură, solemnitate şi bucurie. 
Ochii îi străluceau, iar pe obraz îi sticli o lacrimă 
care, apoi, i se pierdu în barbă. Rămase multă 
vreme în picioare, respirând adânc şi privind-o pe 
Saphira, care-l privea la rândul ei. Eragon îl auzi 
mormăind ceva şi veni mai aproape ca să asculte. 

— Aşadar... începe din nou. Dar cum şi unde se 
va sfârşi? Asta nu pot s-o văd; nu-mi pot da seama 
dacă se va ajunge la o tragedie sau la o farsă, căci 
lucrurile pot aluneca în ambele direcţii... Oricum 
ar fi, locul meu este acelaşi, iar eu... 

Restul cuvintelor sale se pierdură când Saphira 
se apropie de ei cu mersul mândru. Eragon trecu 
pe lângă Brom, făcându-se că n-a auzit nimic, şi o 
salută. Între ei era de-acum ceva diferit, ca şi cum 
începeau să se cunoască din ce în ce mai bine, deşi 
erau încă străini unul de altul. O mângâie pe gât 
şi simţi o gâdilătură în palmă când gândurile li se 
întâlniră. Dinspre ea venea o puternică senzaţie de 
curiozitate. 

„N-am mai văzut niciun om până acum, în afară 
de tine şi de Garrow, care era oricum foarte grav 
rănit”, zise ea. 

„L-ai văzut prin ochii mei.” 


„Nu-i acelaşi lucru.” Saphira se apropie şi îşi 
întoarse capul alungit ca să-l poată urmări pe 
Brom cu un ochi mare şi albastru. „Chiar că 
sunteți ființe ciudate”, zise ea pe un ton critic, 
continuând să-l privească. Brom rămase 
nemișcat, în timp ce ea adulmeca aerul din jur, 
apoi întinse o mână către ea. Saphira îşi aplecă 
uşor capul, permițându-i să o atingă pe frunte, 
apoi, pufnind, se trase înapoi şi se ascunse în 
spatele lui Eragon, bătând pământul cu coada. 

„Ce  s-a-ntâmplat?” o întrebă el, fără să 
primească răspuns. 

Brom se întoarse către el şi-l întrebă în şoaptă: 

— Cum o cheamă? 

— Saphira. 

Pe fața lui Brom apăru o expresie ciudată. El îşi 
înfipse cu atâta forță vârful toiagului în pământ, 
încât articulațiile degetelor i se albiră. 

— Dintre toate numele pe care le-am aflat de la 
tine, numai ăsta i-a plăcut. Cred că i se potriveşte, 
adăugă repede Eragon. 

— Chiar că se potriveşte, zise Brom pe un ton pe 
care Eragon nu-l putu înţelege. 

Exprima poate dor, uimire, frică, invidie? Nu-şi 
putea da seama: poate niciuna dintre toate 
acestea sau poate toate la un loc. Cu voce tare, 
Brom zise: 

— Te salut, Saphira! Sunt onorat să te cunosc. 

Făcu un gest ciudat, răsucindu-şi palma, apoi se 
înclină. 


„Omul ăsta îmi place”, zise Saphira încet. 

„Sigur că-ţi place; oricui îi place să fie linguşit.” 
Eragon îi atinse umărul, apoi se duse către 
rămăşiţele casei. Saphira şi Brom veniră în urmă. 
Bătrânul părea emoţionat şi foarte însuflețit. 

Eragon sări peste zidul casei şi se strecură 
printre rămăşiţele unei uşi în ceea ce fusese 
camera sa. De-abia putea s-o recunoască, din 
pricina  mormanelor de bârne sfărâmate. 
Orientându-se după ceea ce-şi amintea, căută 
locul în care fusese peretele interior şi-şi găsi acolo 
ranița goală. Cadrul era spart ici şi colo, dar putea 
fi reparat cu uşurinţă. Scotocind în continuare, 
descoperi până la urmă şi capătul arcului, care se 
afla încă la adăpost în învelişul său din piele de 
tap. 

Deşi pielea era zgâriată şi jupuită, băiatul 
observă cu bucurie că lemnul uns cu ulei 
rămăsese intact. „În sfârşit, un lucru cu noroc.” 
încordă arcul şi trase de coardă de încercare. Se 
îndoia uşor, fără să scârțâie sau să plesnească. 
Mulțumit, porni să-şi caute tolba, pe care o găsi în 
apropiere, îngropată sub dărâmături. Majoritatea 
săgeților erau rupte. 

Desprinzând din nou coarda arcului, i-l înmână 
lui Brom, împreună cu tolba. 

— Ai nevoie de un braţ puternic ca să încordezi 
ăsta, zise Brom, iar Eragon acceptă în tăcere 
complimentul. 

Scotoci şi prin restul casei, în căutarea unor 


lucruri care ar fi putut fi folositoare, şi le 
îngrămădi pe toate la picioarele lui Brom. Nu erau 
prea multe. 

— Acum ce facem? îl întrebă Brom, sfredelindu- 
l cu ochi pătrunzători. 

Eragon îşi întoarse privirile: 

— Găsim un loc în care să ne ascundem. 

— Te-ai şi gândit la ceva? 

— Da. 

Împachetă toate proviziile, cu excepţia arcului, 
într-o boccea mică, pe care o legă strâns şi o ridică 
în spate, apoi zise: 

— Haide după mine, şi se îndreptă înspre 
pădure. 

„Saphira, urmează-ne în zbor! După urmele tale 
se poate ţine oricine cu uşurinţă.” De îndată, ea se 
înălță în zbor, în spatele lor. 

Locul către care se îndreptau era aproape, dar 
Eragon alese un drum ocolit, încercând să-şi 
zăpăcească eventualii urmăritori. Trecuse mai 
bine de oră până ce el se opri, în cele din urmă, 
într-un desiş de mărăcini bine ascuns. 

Luminişul cu formă neregulată din mijloc era 
suficient de mare pentru a cuprinde un foc, doi 
oameni şi un dragon. În jurul lor, veverițe roşii se 
cățărară în salturi pe trunchiurile copacilor, 
chițăind de supărare că le fusese invadat 
teritoriul. Brom se eliberă dintr-o coardă în care se 
încurcase şi privi în jur cu mult interes: 

— Mai cunoaşte cineva locul ăsta? îl întrebă el. 


— Nu. L-am găsit chiar după ce ne-am mutat 
aici. Mi-a luat o săptămână să sap până în centru 
şi încă una să curăț toate vreascurile. 

Saphira ateriză lângă ei şi-şi strânse aripile, 
având grijă să nu se înțepe. Se încolăci şi-şi lăsă 
capul pe pământ, urmărindu-i îndeaproape cu 
ochii ei de nepătruns. Vreascurile trosneau sub 
greutatea solzilor ei. 

Brom se propti în toiag şi începu să o privească 
fix, într-un mod care-l irita pe Eragon. Băiatul îi 
urmări o vreme, până ce foamea îl sili să treacă la 
acțiune. Făcu focul, umplu o oală cu zăpadă şi o 
puse la topit deasupra flăcărilor. După ce apa se 
încălzi, tăie câteva bucăţi de carne şi le aruncă în 
oală împreună cu un bulgăre de sare. „Nu-i cine 
ştie ce ospăț, se gândi el cu regret, dar o să 
meargă. Probabil că tot asta o să mănânc mai 
multă vreme de-acum încolo, aşa că mai bine m- 
aş obişnui de pe-acum.” 

Fiertura clocotea liniştit, umplând luminişul de 
miros. Saphira îşi strecură afară vârful limbii, 
adulmecând aerul. După ce carnea se frăgezi, 
Brom se apropie şi el, iar Eragon îi servi masa. 
Mâncară în tăcere, ferindu-şi privirile unul de 
celălalt. După masă, Brom îşi scoase pipa şi şi-o 
aprinse în tihnă. 

— De ce vrei să călătoreşti cu mine? îl întrebă 
Eragon. 

Un nor de fum, desprins de pe buzele lui Brom, 
se înalță în spirală printre copaci, până ce dispăru. 


— Am un interes profesional să te țin în viaţă, 
zise acesta. 

— Cum adică? îl întrebă Eragon. 

— Ca să nu lungim vorba, meseria mea este să 
spun poveşti şi se întâmplă să cred că a ta va fi 
una foarte reuşită. Eşti primul Cavaler într-o sută 
de ani care nu se află în puterea regelui. Ce va fi 
până la urmă? Oare vei muri ca un martir? Te vei 
alătura  vardenilor? îl vei ucide pe regele 
Galbatorix? Ce întrebări fascinante! lar eu voi fi 
acolo, cu orice preț, ca să pot urmări fiecare 
moment. 

Stomacul lui Eragon se strânse. Nu-şi putea 
închipui cum să facă el vreunul din toate aceste 
lucruri (mai ales să moară ca un martir). „Vreau 
să mă răzbun, dar după aceea... nu mai am nicio 
dorință.” 

— Bun, aşa o fi, dar, spune-mi, cum de poţi vorbi 
cu Saphira? 

Brom trase de timp, umplându-şi din nou pipa 
cu tutun. După ce o aprinse şi şi-o aşeză bine în 
gură, zise: 

— Ei, dacă vrei răspunsuri, asta vei primi, dar s- 
ar putea să nu-ţi convină. 

Se ridică, îşi aduse bagajul lângă foc şi scoase 
din el un obiect lunguieț, învelit cu o pânză. Avea 
cam un metru şi jumătate în lungime şi, judecând 
după modul în care îl ţinea Brom în mână, părea 
destul de greu. 

Bătrânul desfăcu pânza, bucată cu bucată, ca şi 


cum ar fi scos bandajele unei mumii. Eragon 
rămase cu gura căscată de uimire: era o sabie. 
Baza lamei, făcută din aur, avea forma unei 
lacrimi, iar laturile ei fuseseră tăiate în aşa fel 
încât să dezvăluie un rubin încrustat, de mărimea 
unui ou. Mânerul era învelit în fir de argint, atât 
de bine poleit, încât strălucea ca o stea. Teaca era 
roşie ca vinul şi netedă ca sticla, împodobită doar 
cu un simbol încrustat, negru, de formă ciudată. 
Lângă sabie, se afla o curea de piele, cu o cataramă 
mare şi grea. După ce o dezvelise complet, Brom îi 
întinse arma lui Eragon. 

Mânerul se potrivea cu palma băiatului, de 
parcă ar fi fost făcut chiar pentru el. Eragon trase 
încet sabia, care ieşi fără zgomot din teacă. Lama 
era plată, de culoare roşu-aprins, şi sclipea în 
lumina focului. Laturile sale ascuţite se rotunjeau 
cu graţie, întâlnindu-se în vârf. În metalul din care 
era făcută lama fusese încrustată o replică 
identică a simbolului negru. Sabia era perfect 
echilibrată, încât părea o prelungire firească a 
braţului său, spre deosebire de uneltele grosolane 
cu care se obişnuise la fermă. Lăsa o impresie de 
putere, ca şi cum în miezul ei ar fi fost ascunsă o 
forță de neoprit. Deşi fusese creată pentru 
încleştări sălbatice şi bătălii, pentru a pune capăt 
vieții unor oameni, avea un soi de 
înspăimântătoare frumusețe. 

— Cândva, asta a fost sabia unui Cavaler, zise 
Brom, solemn. Când un Cavaler îşi termina 


ucenicia, elfii îi dăruiau o sabie. Meşteşugul lor de 
făurari a rămas învăluit în taină. Dar săbiile lor 
sunt mereu ascuţite şi nu ruginesc. Tradiţia cerea 
ca sabia să aibă aceeaşi culoare ca dragonul 
Cavalerului, dar cred că de data asta putem face o 
excepție. Sabia se numeşte Zarroc. Nu ştiu ce 
înseamnă, probabil, ceva important pentru 
Cavalerul căruia i-a aparținut, mai zise el, 
privindu-l pe Eragon cum răsuceşte sabia prin 
aer. 

— De unde o ai? îl întrebă Eragon, strecurând 
cu regret sabia înapoi în teacă. 

I-o întinse lui Brom, dar acesta nu făcu niciun 
gest ca s-o ia. 

— Nu contează asta, zise Brom. O să-ți spun 
doar că am trecut printr-o serie de aventuri 
neplăcute şi periculoase ca s-o obțin. E a ta de- 
acum! Ai mai multe drepturi asupra ei decât mine 
şi, din câte cred, o să ai nevoie de ea, până să duci 
totul la bun sfârşit. 

Cadoul îl luă pe nepregătite pe Eragon: 

— Îţi mulțumesc, este un dar demn de un prinţ. 

Neştiind ce să mai spună, mângâie uşor teaca. 

— Ce este simbolul acesta? mai întrebă el. 

— Era blazonul personal al Cavalerului. 

Eragon încercă să-l întrerupă, dar Brom îl privi 
încruntat, făcându-l să tacă. 

Ei, află acum că oricine se poate deprinde să-i 
vorbească unui dragon, dacă primeşte învățătura 
cuvenită. În plus, zise el ridicând un deget ca să- 


şi întărească spusele, faptul că poţi vorbi cu un 
dragon nu înseamnă nimic special. Eu cred că ştiu 
mai multe lucruri despre dragoni şi puterile lor 
decât oricare om în viață; sau aproape. De unul 
singur, probabil că ţi-ar lua ani de zile să înveţi 
ceea ce-ţi pot arăta eu. Îţi ofer cunoştinţele mele, 
ca o scurtătură, dar n-am de gând să-ţi spun de 
unde ştiu toate astea. 

Când Brom termină de vorbit, Saphira se ridică 
şi veni uşor lângă Eragon. El scoase sabia din 
teacă şi i-o arătă. „Are putere”, zise ea, atingând 
lama cu botul. La contactul cu solzii ei, suprafața 
scânteietoare a metalului se văluri şi se încreți ca 
apa. Ea îşi înălță capul, pufnind mulțumită, iar 
aspectul sabiei reveni la normal. Tulburat, Eragon 
o vâri la loc în teacă. 

Brom ridică din sprâncene: 

— Exact despre asta vorbeam. Dragonii te 
uimesc întotdeauna, în jurul lor se întâmplă 
diverse lucruri, lucruri misterioase care, nicăieri 
altundeva, nu sunt cu putință. Nici chiar 
Cavalerii, care au stat timp de secole alături de 
dragoni, nu le-au înțeles în totalitate puterile. Unii 
spun că nici dragonii înşişi nu şi le cunosc cu 
adevărat. Între ei şi acest pământ există nişte 
legături care le permit să treacă peste piedici 
imense. Ceea ce tocmai a făcut Saphira dovedeşte 
ce ziceam mai devreme: mai sunt încă multe 
lucruri pe care nu le cunoşti. 

Se lăsă un lung moment de tăcere, apoi Eragon 


zise: 

— Aşa o fi, dar pot să le învăţ. Iar acum, lucrul 
cel mai important pe care trebuie să-l aflu este ce- 
i cu străinii. Ştii cumva cine ar putea fi ei? 

Brom răsuflă adânc: 

— Li se zice Ra’zac, dar nimeni nu ştie dacă 
acesta-i numele neamului lor sau dacă aşa au 
hotărât ei să fie cunoscuți. Oricum, numele lor 
individuale, dacă au aşa ceva, sunt ţinute în 
secret. Aceşti Ra’zac nu fuseseră niciodată văzuți 
înainte ca Galbatorix să preia puterea. Probabil că 
el este cel care i-a găsit, în cursul călătoriilor sale, 
şi i-a luat în slujba lui. Despre ei se ştiu puţine 
lucruri, de fapt, mai nimic, dar ceva tot pot să-ţi 
spun: nu sunt oameni. Am reuşit să zăresc capul 
unuia dintre ei şi părea să aibă un fel de cioc şi 
ochi negri, mari cât pumnul meu; totuşi, nu pot 
să-mi dau seama cum de reuşesc să vorbească pe 
limba noastră. Şi restul trupului lor pesemne că 
este la fel de pocit, de-asta umblă mereu învăluiți 
în mantii, indiferent de vreme. Cât despre ce pot 
face, află că au mai multă putere decât orice om, 
că pot să sară la înălțimi incredibile, dar nu pot 
folosi magia. Pentru asta ar trebui să fii 
recunoscător, căci, dacă ar fi putut, tu ai fi acum 
în slujba lor. Mai ştiu şi că urăsc lumina soarelui, 
deşi nici măcar asta nu-i opreşte, dacă sunt 
hotărâți. Să nu faci greşeala de a subestima un 
Ra’zac: sunt vicleni şi-ţi pot întinde tot felul de 
capcane. 


— Câţi sunt la număr? îl întrebă Eragon, 
mirându-se că Brom ştia atât de multe lucruri. 

— Din câte ştiu eu, numai cei doi pe care i-ai 
văzut. Poate că mai sunt şi alții, dar n-am auzit 
niciodată de ei. Or fi ultimii dintr-un neam aflat pe 
cale de dispariţie. Vezi tu, ei sunt vânători de 
dragoni, supuşi direct regelui. Ori de câte ori 
zvonurile despre apariția vreunui dragon în acest 
ținut ajung la urechea lui Galbatorix, el îi trimite 
pe cei doi Ra’zac să cerceteze. Adesea, pe urmele 
lor se răspândeşte moartea. 

Brom suflă câteva rotocoale de fum şi le privi 
cum plutesc în sus, printre mărăcini. Eragon nu 
le băgă în seamă, până când observă că brusc îşi 
schimbă culoarea şi se reped încoace şi încolo. 
Brom îi făcu şmechereşte cu ochiul. 

Eragon ştia cu siguranță că nimeni nu o 
observase pe Saphira, aşa că nu înţelegea cum de 
auzise Galbatorix de existenţa ei. Îi împărtăşi 
această obiecţie lui Brom, care-i răspunse: 

— Ai dreptate, pare greu de crezut ca o persoană 
din Carvahall să-l fi informat pe rege. Spune-mi, 
mai bine, de unde ai luat oul şi cum ai crescut-o 
pe Saphira — poate mă lămuresc. 

Eragon ezită, apoi îi povesti tot ce se întâmplase 
din momentul în care găsise oul în Şiră. 
Sentimentul că, în sfârşit, putea avea încredere în 
cineva era minunat. Brom îi puse şi câteva 
întrebări, dar cel mai mult îl ascultă cu mare 
atenţie. Soarele stătea să apună când Eragon 


termină povestirea. Amândoi rămaseră tăcuți, în 
timp ce norii îşi schimbau culoarea, devenind de 
un roz-stins. Până la urmă, Eragon rupse tăcerea: 

— Tare aş mai vrea să ştiu de unde vine Saphira, 
dar ea nu-şi mai aminteşte. 

Brom îşi lăsă capul într-o parte: 

— Nu ştiu ce să zic... Mi-ai lămurit multe 
nedumeriri. Sunt sigur că, în afară de noi doi, 
nimeni nu a mai văzut-o pe Saphira. Cei doi Ra'zac 
au avut, probabil, o sursă de informații din afara 
acestei văi, cineva care de-acum pesemne că a 
murit... lar tu ai avut multe de îndurat, şi ai şi 
realizat multe. Sunt impresionat! 

Eragon rămase o vreme privind în gol, apoi 
întrebă: 

— Ce-ai păţit la cap? Zici că te-a lovit cineva cu 
o piatră. 

— Asta nu, dar eşti pe aproape, zise Brom, 
trăgând adânc din pipă. După lăsarea 
întunericului, mă furişam prin locul în care cei doi 
Ra'zac îşi făcuseră tabăra, încercând să aflu câte 
ceva, dar ei m-au luat prin surprindere într-un loc 
cufundat în umbră. Mi-au întins o capcană bună, 
dar m-au subestimat; am reuşit să-i alung, dar tot 
m-am ales cu această urmă a propriei prostii, mai 
zise el, zâmbind strâmb. Am căzut la pământ, mi- 
am pierdut cunoştinţa şi nu m-am mai trezit până 
a doua zi, când ei ajunseseră deja la ferma voastră. 
Era prea târziu ca să-i mai opresc, dar tot am 
pornit-o după ei. Şi atunci ne-am întâlnit pe drum. 


„Cine se crede, să-i înfrunte pe Razac de unul 
singur? I-au căzut în spate pe întuneric şi a scăpat 
numai cu o lovitură la cap?” Neliniştit şi mânios, 
Eragon îl întrebă: 

— Când ai văzut în palma mea semnul, gedwey 
ignasia, de ce nu mi-ai povestit despre Ra'zac? Aş 
fi putut să-l previn pe Garrow, în loc să mă duc 
întâi s-o caut pe Saphira, şi am fi putut fugi toți 
trei. 

Brom suspină: 

— Pe moment, nu am ştiut ce să fac. M-am 
gândit că-i pot împiedica să ajungă la tine, ca, 
după plecarea lor, să obţin explicaţii în legătură cu 
Saphira. Numai că m-au tras pe sfoară. Regret 
profund această greşeală, mai ales că te-a costat 
atât de mult. 

— Cine eşti, de fapt? îl întrebă Eragon, care se 
simțea dintr-o dată întristat. Cum a ajuns un 
simplu povestitor dintr-un sat să aibă sabia unui 
Cavaler? De unde ştii atâtea despre Ra'zac? 

Brom îşi lovi uşor pipa cu unghiile: 

— Ți-am spus o dată şi cred că a fost destul de 
limpede, că n-am de gând să-ţi vorbesc despre 
asta. 

— Dar unchiul meu a murit din cauza asta. A 
murit! ţipă Eragon, lovind aerul cu palma. Până 
acum am avut încredere în tine pentru că Saphira 
te respectă, dar gata! Nu mai eşti cel pe care l-am 
cunoscut de atâția ani în Carvahall. Spune-mi 
adevărul! 


Brom rămase multă vreme cu privirile aţintite 
asupra fumului care se răsucea în aer, între ei, cu 
fruntea încrețită de gânduri. Nu se mişca decât ca 
să mai tragă încă o dată din pipă. Într-un târziu, 
zise: 

— Probabil că nici nu ţi-a trecut prin cap, dar eu 
mi-am petrecut cea mai mare parte a vieţii în afara 
văii Palancar. Numai când am ajuns în Carvahall, 
mi-am luat rolul de povestitor. Am jucat însă 
multe roluri, pentru diverşi oameni — am un trecut 
foarte încâlcit. Unul dintre motivele pentru care 
am venit aici a fost să scap de acest trecut. Aşadar, 
ai dreptate, nu sunt cel care credeai că aş fi. 

— Nu zău! pufni Eragon. Atunci cine eşti? 

Brom zâmbi blând: 

— Sunt un om care vrea să te ajute. Nu dispreţui 
aceste vorbe - sunt pe deplin sincere. Dar la 
întrebările tale n-am să răspund. În acest 
moment, nu ai nevoie să-mi auzi povestea vieții, 
nici nu ţi-ai câştigat dreptul să o afli. Da, am tot 
felul de cunoştinţe pe care Brom, povestitorul, n- 
ar fi avut de unde să le dobândească, dar şi 
reprezint mai mult decât reprezenta el. Va trebui 
să înveți să accepți lucrul ăsta, precum şi faptul 
că nu obişnuiesc să-mi povestesc viața oricui mă 
întreabă! 

Eragon îl privi posomorât. 

— Mă duc să mă culc, zise el, plecând de lângă 
foc. 

Brom nu părea surprins, totuşi în ochi i se citea 


tristeţea. Îşi întinse păturile lângă foc, în timp ce 
Eragon se culcă alături de Saphira. Peste tabără 
se răspândi o linişte de gheaţă. 


Se făureşte o şa 


Când Eragon deschise ochii, amintirea morții lui 
Garrow îl cotropi. Îşi trase pătura peste cap şi 
plânse în tăcere, protejat de întunericul cald. 
Părea foarte plăcut să zaci acolo, pur şi simplu... 
să te ascunzi de lumea din afară. Până la urmă, 
lacrimile i se opriră, îl blestemă pe Brom, apoi, fără 
tragere de inimă, îşi şterse obrajii şi se ridică. 

Brom tocmai pregătea micul dejun. 

— Bună dimineaţa, zise el şi, drept răspuns, 
Eragon mormăi. Îşi strânse degetele îngheţate la 
subsuoară şi se ghemui lângă foc până ce fu gata 
mâncare a. Terminară repede, încercând să 
mănânce totul înainte să se răcească. După ce 
termină, Eragon îşi spălă cu zăpadă castronul, 
apoi desfăcu pielea furată şi o întinse pe pământ, 
în fața sa. Ce-ai de gând cu asta? îl întrebă Brom. 
N-o putem căra după noi. 

— O să fac o şa pentru Saphira. 

— Aşa, zise Brom venind mai aproape. Păi, de 
obicei, dragonii aveau două tipuri de şei. Una era 
tare şi modelată ca o şa de cal, numai că ţi-ar lua 
timp şi ai avea nevoie de unelte ca să faci una din 
astea şi nu avem de nici unele. Al doilea tip era o 


şa subțire, practic, doar un strat de piele aşternut 
între Cavaler şi dragon. Acest tip de şa se folosea 
atunci când contau viteza şi flexibilitatea, dar ele 
nu erau nici pe departe la fel de confortabile 
precum cele lucrate. 

— Ştii cum arătau? îl întrebă Eragon. 

— Mai mult decât atât, pot să-ţi şi fac una. 

— Atunci, te rog s-o faci, zise Eragon, dându-se 
la o parte. 

— Cu plăcere, numai fii şi tu atent. Poate că într- 
o zi va trebui să faci asta de unul singur. 

Cu permisiunea Saphirei, Brom îi măsură gâtul 
şi pieptul. Apoi tăie cinci benzi de piele şi schiță pe 
ele cam o duzină de contururi. După ce tăie 
bucăţile, decupa şi ceea ce mai rămăsese din piele, 
făcând din ea nişte corzi lungi, pe care le folosi ca 
să coasă totul la un loc. Numai că, pentru fiecare 
cusătură, pielea trebuia găurită de două ori. 
Eragon îl ajută să facă asta. În loc de catarame, 
Brom lucră nişte noduri meşteşugite. Fiecare 
bucată fu croită mai lungă decât era necesar, 
pentru ca şaua să rămână pe măsura Saphirei şi 
în lunile care urmau. 

Partea principală a şeii fu alcătuită din trei 
bucăţi de formă identică, cusute laolaltă, cu 
straturi protectoare între ele. În față, fusese cusut 
un laț gros, care se potrivea foarte bine pe unul 
dintre ţepii de pe gâtul Saphirei; benzile late 
cusute de-o parte şi de alta erau destinate să i se 
înfăşoare în jurul stomacului şi să se lege 


dedesubt, în loc de scări existau o serie de lațuri 
care coborau pe fiecare din cele două benzi. Odată 
strânse, ele aveau menirea de a-i ține picioarele lui 
Eragon la locurile lor. Brom mai croi şi o fâşie 
lungă care să fie petrecută printre picioarele din 
faţă ale Saphirei, despărțită în două, iar apoi să se 
unească iar cu şaua. 

În timp ce Brom lucra, Eragon îşi refăcu ranița 
şi organiză proviziile care le rămăseseră. Până ca 
ei să-şi termine treaba, ziua trecuse. Obosit de 
efortul intens, Brom puse şaua pe Saphira, ca să 
verifice dacă totul i se potrivea. Mai făcu şi câteva 
mici ajustări, apoi o dădu jos, mulțumit. 

— Ai făcut un lucru foarte bun, recunoscu 
Eragon, împotriva voinţei sale. 

Brom lăsă capul în jos: 

— Am încercat să fac totul cât am putut de bine. 
Cred că-ţi va fi de folos; pielea e destul de solidă. 

„Nu vrei s-o încerci?” îl întrebă Saphira. 

„Poate mâine”, zise Eragon, punând şaua la un 
loc cu păturile sale. „Acum e prea târziu.” La drept 
vorbind, nu era prea dornic să zboare din nou, 
după sfârşitul dezastruos al precedentei încercări. 

Masa fu pregătită la repezeală. Deşi simplă, avea 
gust bun. În timp ce mâncau, Brom îl privi pe 
Eragon peste foc şi-l întrebă: 

— Mâine plecăm? 

— Nu mai avem niciun motiv să rămânem aici. 

— Da, cred că aşa e... 

Brom se foi pe loc: 


— Eragon, trebuie să-mi cer iertare pentru ceea 
ce s-a-ntâmplat. Nu mi-am dorit asta nicio clipă. 
Familia ta nu merita o asemenea tragedie. Aş face 
orice, numai să pot schimba toate acestea. Este un 
lucru groaznic pentru noi toți. 

Eragon rămase tăcut, evitându-i privirile, până 
ce Brom spuse: 

— Vom avea nevoie de cai. 

— Tu, poate, dar eu o am pe Saphira. 

Brom clătină din cap: 

— Nu există niciun cal care să se poată ţine după 
un dragon în zbor, iar Saphira e prea tânără ca să 
ne poată duce pe amândoi. Mai mult, ar fi mai 
sigur să rămânem laolaltă, iar călăritul e mai rapid 
decât mersul pe jos. 

— Dar aşa va fi mai greu să-i prindem din urmă 
pe cei doi Ra’zac, protestă Eragon. Cu Saphira, i- 
aş putea găsi, probabil, într-o zi sau două. Pe cai, 
ne va lua mult mai mult — şi poate că, pe pământ, 
nici nu-i vom putea ajunge. 

Brom zise încetişor: 

— Va trebui să-ți asumi acest risc, dacă vrei să 
te însoțesc. 

Eragon căzu pe gânduri. 

— Bine, mârâi el în cele din urmă, o să căutăm 
cai. Dar tu trebuie să-i cumperi. Eu nu am niciun 
ban şi nu mai vreau să fur. Nu e drept. 

— Depinde din ce punct de vedere priveşti, îl 
corectă Brom, zâmbind uşor. Înainte să începi 
această treabă, adu-ţi aminte că duşmanii tăi, cei 


doi Ra'zac, sunt slujitorii regelui. Oriunde merg, ei 
vor avea parte de protecţie. Legile nu-i opresc. În 
oraşe, vor avea la dispoziţie tot felul de resurse şi 
oameni care să-i asculte de bunăvoie. Ţine minte 
şi că, pentru Galbatorix, lucrul cel mai important 
este să te atragă de partea lui sau să te omoare — 
deşi probabil că veştile despre tine nu i-au ajuns 
încă la urechi. Cu cât mai mult reuşeşti să-i eviți 
pe cei doi Razac, cu atât mai disperat va fi el, 
ştiind că tu devii mai puternic cu fiecare zi şi că 
fiecare clipă care trece îți oferă o altă ocazie de a fi 
te alătura duşmanilor săi. Trebuie să ai mare grijă, 
pentru că din vânător poţi deveni cu mare 
uşurinţă vânat. 

Aceste vorbe dure îl reduseră pe Eragon la 
tăcere. Gânditor, el luă un beţişor şi începu să-l 
rotească între degete. 

— Gata cu vorba, zise Brom. E târziu şi mă dor 
oasele. Vom mai vorbi şi mâine. 

Eragon aprobă din cap şi strânse tăciunii 
laolaltă, ca focul să poată arde mocnit. 


Therinsford 


În zori, cerul era cenuşiu, acoperit de nori, şi 
sufla un vânt tăios. Pădurea era cufundată în 
tăcere. După o masă uşoară, Brom şi Eragon 
stinseră focul şi-şi luară bagajele pe umeri, 
pregătindu-se de plecare. Eragon îşi atârnă arcul 


şi tolba pe o latură a raniţei, la îndemână. Saphira 
purta şaua, urmând să o ducă până ce vor fi făcut 
rost de cai. Eragon mai legă, cu multă grijă, pe 
spatele ei, şi sabia Zar'roc, nedorind să-şi mai ia o 
greutate în plus. Mai mult decât atât, în mâinile 
lui sabia ar fi fost la fel de folositoare ca o bâtă. 

În desişul de mărăcini, Eragon se simţise în 
siguranţă, dar, odată ieşit, începu să se mişte cu 
mare atenţie. Saphira se înălță în văzduh şi începu 
să se rotească pe deasupra lor. Copacii se 
împuţinară, pe măsură ce se apropiau de fermă. 

„Voi ajunge să revăd acest loc, îşi spuse Eragon, 
cu insistență, privind clădirile distruse. Nu poate 
fi vorba de un exil permanent, n-am să îngădui 
asta! Cândva, când voi fi în siguranță, mă voi 
întoarce...” Îndreptându-şi spatele, el privi către 
sud şi către ţinuturile ciudate, sălbatice, care se 
întindeau acolo. 

În timp ce ei mergeau pe jos, Saphira viră spre 
munți şi dispăru din raza lor vizuală. Privind-o 
cum se duce, Eragon se simți stingherit. Nici 
măcar acum, când nu mai era nimeni în preajma 
lor, nu-şi puteau petrece zilele împreună. Trebuia 
ca ea să rămână ascunsă, în caz că s-ar fi întâlnit 
cu vreun alt călător. 

Urmele lăsate de cei doi Razac pe zăpada 
aproape topită nu erau prea uşor de văzut, dar 
asta nu-l îngrijora pe Eragon. Nu părea probabil 
ca ei să fi părăsit drumul principal, care era calea 
cea mai uşoară pentru a ieşi din vale, şi să o fi luat 


prin pustietate. Totuşi, în afara văii, erau mai 
multe locuri în care drumul se bifurca. Le va veni 
destul de greu, cu siguranţă să vadă pe unde o 
apucaseră cei doi. 

Mergeau în tăcere, încercând să străbată cât mai 
mult din drum. Picioarele lui Eragon sângerau în 
continuare, acolo unde coaja rănilor se crăpase. 
Ca să-şi mai alunge gândul de la durere, el 
întrebă: 

— Până la urmă, ce pot face dragonii, mai 
precis? Mi-ai spus că ştii câte ceva despre puterile 
lor. 

Brom  râse, gesticulând prin aer cu inelul 
sclipitor cu safir: 

— Din păcate, nu ştiu nici pe departe câte mi-aş 
dori! Oamenii au încercat timp de secole să 
răspundă la această întrebare, aşa că trebuie să- 
nțelegi că orice ți-aş spune eu ar fi, prin firea 
lucrurilor, incomplet. Dragonii au fost 
dintotdeauna nişte ființe misterioase, deşi, poate, 
nu şi-ar fi dorit asta. Înainte să-ţi pot răspunde cu 
adevărat la întrebare, trebuie să afli lucrurile de 
bază despre dragoni. Dacă începem cu mijlocul 
unui astfel de subiect complicat, fără să înţelegi 
lucrurile elementare, te vei zăpăci cu totul. O să 
încep cu ceea ce se ştie despre ciclul vieții unui 
dragon, iar dacă asta nu te oboseşte, putem trece 
şi la altceva. 

Brom îi explică modul în care se împerecheau 
dragonii şi în ce condiţii ieşeau puii din ou. 


— Vezi tu, zise el, de îndată ce oul de dragon este 
depus, puiul dinăuntru e gata să iasă. Dar 
aşteaptă împrejurările potrivite, ceea ce poate 
însemna uneori şi câțiva ani. Când dragonii trăiau 
în sălbăticie, împrejurările propice pentru ieşirea 
puiului din ou erau legate, în general, de prezența 
hranei. lar după ce s-au aliat cu elfii, un anumit 
număr de ouă, dar de obicei nu mai mult de unul 
sau două, le era dăruit, în fiecare an, Cavalerilor. 
Puii aflaţi în aceste ouă nu ieşeau la lumină până 
ce persoana care era destinată să le fie Cavaler nu 
se afla acolo — dar nu se ştie cum îşi dădeau seama 
de acest lucru. Se obişnuia ca lumea să stea la 
rând pentru a atinge ouăle, fiecare sperând că el 
va fi cel ales. 

— Adică s-ar fi putut ca Saphira să nu iasă din 
ou în prezența mea? îl întrebă Eragon. 

— Sigur că da, dacă nu i-ai fi fost pe plac. 

Băiatul se simți onorat că, dintre toți oamenii din 
Alaga&sia, ea îl alesese tocmai pe el. Se întrebă cât 
timp stătuse ea în aşteptare, apoi se cutremură la 
gândul de a sta înghesuit într-un ou, înconjurat 
de întuneric. 

Brom îşi continuă prelegerea. Îi explică, astfel, ce 
mâncau dragonii şi când. Un dragon ajuns la 
maturitate, sedentar, putea sta fără mâncare luni 
de zile, dar în timpul sezonului de împerechere 
aveau nevoie să mănânce în fiecare săptămână. 
Anumite plante îi puteau vindeca de boli, iar altele, 
dimpotrivă, îi îmbolnăveau. Existau mai multe 


moduri de a-şi îngriji ghearele şi de a-şi curăța 
solzii. 

Îi mai explică şi meşteşugurile folosite pentru a 
ataca în lupta cu un dragon şi ce trebuia făcut 
pentru a înfrunta unul, fie pe jos, fie pe cal, fie 
călărind un alt dragon. Pieptul lor era foarte bine 
apărat, ca de o armură, dar subsuorile, nu. 
Eragon îl întrerupea mereu cu întrebări, ceea ce 
lui Brom părea să-i facă plăcere. Orele treceau 
nebăgate în seamă, în timp ce ei vorbeau. 

La căderea nopţii, se aflau în apropiere de 
Therinsford. Cerul se întuneca şi, pe când căutau 
un loc pentru a-şi face tabăra, Eragon întrebă: 

— Cine a fost Cavalerul care a avut-o în 
stăpânire pe Zar'roc? 

— Un mare războinic, zise Brom, care, la vremea 
lui, a fost foarte temut şi a deținut o mare putere. 

— Cum îl chema? 

— Asta n-am să-ţi spun. 

Eragon protestă, dar Brom rămase de neclintit: 

— Nu că aş vrea să te ţin în necunoştință de 
cauză, nici vorbă de asta, dar, în acest moment, să 
afli anumite lucruri ar fi periculos pentru tine şi 
ti-ar abate atenția. Nu am niciun motiv să te 
îngrijorez cu asta, până când nu vei avea timpul şi 
puterea de a le face față. Vreau doar să te apăr de 
cei care s-ar putea folosi de tine în scopuri rele. 

Eragon îl privi chiorâş: 

— Ştii ce? Cred că pur şi simplu îţi face plăcere 
să spui lucruri misterioase. Aproape că-mi vine să 


mă despart de tine, ca să nu-mi mai bat capul cu 
toate astea. Dacă ai de gând să-mi spui ceva, 
atunci spune-o, nu mai bate câmpii cu tot felul de 
vorbe fără înțeles! 

— Răbdare! Totul va fi dezvăluit la timpul 
potrivit, spuse Brom cu blândeţe. 

Eragon mormăi fără să fie convins. 

Găsiră un loc potrivit pentru a-şi petrece 
noaptea şi-şi făcură tabăra acolo. Saphira sosi 
exact când mâncarea fusese pusă pe foc. „Ai avut 
răgaz să vânezi ceva?” o întrebă Eragon. 

Ea pufni amuzată: „Mergeţi voi doi doar puţin 
mai încet şi o să am timp să zbor peste mare şi 
înapoi, fără să rămân în urmă!” 

„Nu ne mai vorbi de rău, o să mergem mai repede 
după ce facem rost de cai.” 

Saphira suflă pe nări o trâmbă de fum. „Poate, 
dar oare va fi de ajuns ca să-i prindem pe Ra'zac? 
Au un avans de câteva zile şi au străbătut cale 
lungă, iar mie mi-e teamă că ar putea bănui că 
suntem pe urmele lor. De ce să fi distrus ferma 
într-un mod atât de sălbatic, dacă nu ca să te 
provoace să-i urmăreşti>” 

„Nu ştiu ce să spun”, zise Eragon, tulburat. 
Saphira se încolăci lângă el, iar el se propti cu 
spatele de stomacul ei, bucurându-se de căldură. 
Brom stătea de cealaltă parte a focului, netezind 
cu un cuţit două bețe lungi. Dintr-o dată aruncă 
unul, care vâjâi pe deasupra focului către Eragon; 
băiatul îl prinse din reflex. 


— Apără-te! se răsti Brom, ridicându-se în 
picioare. 

Eragon privi bățul pe care-l avea în mână, observ 
în d că i se dăduse forma unei săbii grosolane. 
Adică Brom voia să se lupte? Ce şanse avea 
bătrânul împotriva lui? „Ei, dacă vrea să ne jucăm 
aşa, fie, dar dacă are impresia că mă va învinge, 
cred că o să-i fac o surpriză.” 

Se ridică şi el, în timp ce Brom dădea târcoale 
focului. Se priviră o clipă, apoi Brom atacă, 
fluturându-şi bățul. Eragon încercă să pareze, dar 
fu prea lent. Brom îl lovi în coaste, iar el se clătină 
şi făcu un pas în spate, gemând de durere. 

Fără să se gândească, se întinse înainte, dar 
Brom pară cu uşurinţă lovitura. Eragon gesticulă 
cu bățul către capul bătrânului, apoi, în ultimul 
moment, se răsuci şi încercă să-l lovească la şold. 
Zgomotul puternic al lemnelor lovite între ele 
umplu tabăra. 

— Improvizezi, e bine! exclamă Brom, sclipind 
din ochi. 

Îşi mişcă braţul cu multă repeziciune, iar Eragon 
simți o explozie de durere pe o latură a capului. Se 
prăbuşi la pământ, ameţit, ca un sac golit de 
conținut. 

Se trezi la realitate, simțindu-se deodată stropit 
cu apă rece, şi se ridică de la pământ, scuipând. Îi 
vâjâia capul, iar pe față avea sânge închegat. Brom 
se aplecă deasupra lui cu o cratiţă plină cu zăpadă 
topită. 


— Nu era musai să faci asta, zise Eragon nervos, 
proptindu-se ca să se ridice în picioare. 

Se simțea ametit şi nesigur pe el. 

Brom ridică dintr-o sprânceană: 

— Zău? Un duşman adevărat nu-şi face griji cât 
de tare loveşte, aşa că n-o s-o fac nici eu. Ai prefera 
să mă plec în fața neputinței tale, numai ca să te 
fac să te simți mai bine? Nici gând! 

Ridică bățul pe care îl scăpase Eragon şi i-l 
întinse: 

— Hai, apără-te! 

Eragon privi bucata de lemn fără nicio expresie, 
apoi clătină din cap: 

— Las-o baltă; mi-a ajuns. 

Se întoarse cu spatele, apoi se împletici dintr-o 
dată când ceva îl pocni tare în spate. Se întoarse 
nervos pe călcâie. 

— Niciodată să nu stai cu spatele la duşman! se 
răsti Brom, apoi îi aruncă băţul şi îl atacă. Eragon 
dădu înapoi în fața asaltului, păşind în jurul 
focului. 

— Trage-ţi coatele înăuntru! Ține-ţi genunchii 
îndoiți! ţipă Brom. 

Îi mai dădu câteva instrucțiuni, apoi se opri o 
clipă pentru a-i arăta lui Eragon exact cum să facă 
o anumită mişcare. 

— Fă-o din nou, dar de data asta mai lent! 

Trecură prin toate loviturile cu mişcări foarte 
lente, apoi reîncepură să se lupte energic. Eragon 
învăţa repede, dar, orice ar fi încercat, nu-i putea 


rezista lui Brom decât preţ de câteva lovituri. 

La sfârşit, Eragon se prăbuşi gemând pe pături. 
Îl durea peste tot - băţul lui Brom nu-l cruţase 
deloc. Saphira scoase un mârâit lung şi înecat, 
strâmbându-şi buza, ceea ce dădu la iveală un şir 
de dinți amenințători. 

„Ce te-a apucat?” o întrebă el supărat. 

„Nimic, replică ea. E distractiv să vezi cum un 
puişor ca tine o încasează de la unul mai în 
vârstă.” Scoase un sunet la fel ca înainte, iar 
Eragon se înroşi, dându-şi seama că râde de el. 
Încercând să-şi păstreze o urmă de demnitate, se 
întoarse pe o parte şi adormi. 

A doua zi se simți şi mai rău; avea braţele pline 
de vânătăi şi aproape că nu se putea mişca de 
durere. Brom, care tocmai pregătea o fiertură, îşi 
ridică ochii spre el şi rânji: 

— Cum te mai simţi? 

Eragon mârâi şi se apucă să-şi hăpăie masa de 
dimineaţă. 

Porniră iar la drum şi merseră suficient de 
repede pentru a ajunge în Therinsford, înainte de 
prânz. După o bucată, drumul se lărgea şi undeva, 
în depărtare, se zărea fum. 

— Ar trebui să-i spui Saphirei să zboare înainte 
şi să ne aştepte de cealaltă parte a oraşului, zise 
Brom. Pe-aici trebuie să fie atentă, altfel precis că 
o s-o observe cineva. 

— De ce nu-i spui chiar tu? îl provocă Eragon. 

— Nu e politicos să intervii în discuţia cu 


dragonul altuia. 

— Nu ai avut probleme de felul ăsta în Carvahall. 

Pe buzele lui Brom flutură un surâs: 

— Am făcut ceea ce trebuia făcut. 

Eragon îl privi pieziş, dar transmise mai departe 
instrucțiunile. Saphira îl preveni: „Ai grijă; 
slujitorii Imperiului pot fi ascunşi oriunde”. 

Pe măsură ce şanțurile de pe drum lăsate de roți 
se adânceau, Eragon observă că se înmulțeau şi 
urmele de paşi. Apariţia fermelor le arăta că se 
apropiau de Therinsford. Oraşul era mai mare 
decât Carvahall, dar fusese ridicat la întâmplare, 
cu casele înşirate fără nicio ordine. 

— Ce amestecătură, observă Eragon. 

Moara lui Dempton nu se zărea. „Pesemne că 
până acum Baldor şi Albriech s-au întors, cu 
Roran cu tot.” Oricum, Eragon nu-şi dorea să-l 
întâlnească pe vărul său. 

— De urât e urât, n-ai ce zice, fu de acord şi 
Brom. 

Între locul în care se aflau şi oraş curgea râul 
Anora, străbătut de un pod rezistent. Când se 
apropiară de el, un om slinos ieşi din spatele unui 
tufiş şi le tăie calea. Avea o cămaşă prea scurtă 
pentru el, iar burta murdară i se revărsa peste 
funia pe care o folosea pe post de cingătoare. 
Buzele îi erau crăpate, iar dinţii — ca nişte pietre 
de mormânt mâncate de vreme: 

— Stati pă loc! Asta-i podu’ meu şi tre’ să scoateț 
banv’ ca să treceţi! 


— Cât? îl întrebă Brom, resemnat, scoțând o 
pungă cu bani, ceea ce-l făcu pe paznicul podului 
să se înveselească. 

— Cinci coroane, zise el, zâmbind larg. 

Auzind de acest preț uriaş, lui Eragon îi sări 
țandăra şi începu să protesteze vehement, până ce 
Brom îl opri, aruncându-i o privire furişă. 
Monedele trecură fără alte vorbe dintr-o mână 
într-alta. Omul le vâri într-o pungă care-i atârna 
la brâu. 

— Vă mulțumesc din suflet, zise el în bătaie de 
joc şi se dădu la o parte din drum. 

Pornind mai departe, Brom se împiedică şi se 
prinse de braţul paznicului, ca să nu cadă. 

— Vezi pă unde calci! se răsti jegosul, 
îndepărtându-se. 

— Îmi pare rău, zise Brom, apucând-o din nou 
spre pod împreună cu Eragon. 

— De ce nu te-ai tocmit? Te-a jupuit de viu! 
exclamă Eragon, de îndată ce nu mai puteau fi 
auziți. Cred că nici nu e podul lui. Puteam să 
trecem bine mersi pe lângă el. 

— Probabil că da, fu de acord Brom. 

— Şi-atunci de ce l-ai mai plătit? 

— Pentru că nu te poți ciondăni cu toţi proştii de 
pe lume. E mai simplu să le faci pe voie, apoi să-i 
păcăleşti când nu mai sunt atenți. 

Brom îşi deschise palma în care scânteia o 
grămăjoară de monede. 

— l-ai tăiat punga! zise Eragon, nevenindu-i să 


creadă. 

Brom băgă banii în buzunar, făcându-i cu 
ochiul: 

— Şi am găsit mai mult decât mă aşteptam. 
Omul ăsta ar trebui să înveţe să nu-şi mai ţină toți 
banii într-un singur loc. 

Deodată, de pe celălalt mal, se înălță un vaiet 
plin de jale. 

— Cred că amicul tocmai a descoperit ce-a 
pierdut. Să-mi spui dacă vezi vreun paznic. 

Zicând acestea, Brom îl apucă de umăr pe un 
băiețaş care fugea de colo-colo printre case şi-l 
întrebă: 

— Ştii de unde putem cumpăra nişte cai? 

Copilul îl privi serios, cu ochii mari, apoi arătă 
către un hambar aflat la marginea 
Therinsfordului. 

— Mulţumesc, zise Brom, aruncându-i o 
monedă mică. 

Uşile mari, duble, ale hambarului erau deschise, 
dând la iveală două rânduri de staule. Peretele din 
fund era acoperit cu şei, hamuri şi alte 
instrumente. Tot în fund, în picioare, stătea un om 
cu brațe vânjoase care ţesăla un armăsar alb. Le 
făcu semn cu mâna să se apropie. 

Ajuns lângă el, Brom spuse: 

— Ce animal frumos! 

— Da, aşa e. Îl cheamă Văpaia Zăpezii. lar pe 
mine Haberth, zise omul, întinzându-le o mână 
aspră şi scuturându-le puternic mâinile lui Brom 


şi lui Eragon. Apoi făcu o pauză, politicos, 
aşteptând ca şi ei să-şi spună numele. Văzând că 
n-au de gând, îi întrebă: 

— Pot să vă ajut cu ceva? 

Brom dădu din cap că da: 

— Avem nevoie de doi cai, cu tot harnaşamentul 
necesar. Să fie rapizi şi rezistenți; avem mult de 
călătorit. 

O clipă, Haberth căzu pe gânduri: 

— Nu am multe animale de felul ăsta, iar cei pe 
care-i am nu sunt ieftini deloc. 

Armăsarul se mişcă nervos şi el îl linişti, 
mângâindu-l. 

— Preţul nu contează. Îți cumpăr ce ai mai bun, 
zise Brom. 

Haberth dădu aprobator din cap şi, fără să 
vorbească, legă armăsarul de o iesle. Se duse la 
peretele din fund şi începu să adune şeile şi 
celelalte lucruri necesare, făcând două grămezi 
identice. Apoi se duse la unul din şirurile de staule 
şi aduse doi cai, unul murg şi celălalt bălțat. 
Murgul trăgea de funia cu care era legat. 

— E puţin cam supărat, dar, dacă aveţi mâna 
sigură, n-o să vă facă probleme, zise Haberth, 
oferindu-i funia lui Brom. 

Brom îi întinse calului mâna, să i-o miroasă; 
animalul acceptă să fie mângâiat pe gât. 

— ÎI luăm, zise Brom, apoi se uită la bălţat. 
Despre ăsta însă nu ştiu ce să zic. 

— Are picioare destul de bune. 


— Mmmm... pe Văpaia Zăpezii cât ceri? 

Haberth îşi privi armăsarul cu afecţiune: 

— N-aş prea vrea să-l vând. E cel mai bun cal pe 
care l-am avut vreodată — aş vrea să-l împerechez 
ca să am parte şi de urmaşii lui. 

— Dar dacă te-ai hotări să-l vinzi, cât m-ar costa, 
cu totul? îl întrebă Brom. 

Eragon încercă să atingă murgul, cum făcuse 
Brom, dar calul se trase înapoi. Instinctiv, băiatul 
îşi întinse gândurile către el, ca să-l încurajeze, şi 
împietri de uimire când atinse mintea animalului. 
Legătura nu era limpede şi puternică, ca atunci 
când vorbea cu Saphira, dar putea oricum să 
comunice cu murgul, într-un mod sumar. Încercă 
să-l facă să înţeleagă că îi este prieten. Calul se 
linişti şi îl privi cu ochii săi căprui, umezi. 

Haberth făcu totalul, socotind pe degete: 

— Două sute de coroane, niciun ban mai puțin, 
zise el zâmbind, convins că nimeni n-ar putea plăti 
atât de mult. 

Fără niciun cuvânt, Brom îşi deschise punga şi 
numără banii. 

— Ajunge atât? îl întrebă el. 

Se lăsă un lung moment de tăcere, în timp ce 
Haberth arunca priviri când spre Văpaia Zăpezii, 
când spre grămăjoara de monede. Suspină, apoi 
zise: 

— ȚI-l dau, deşi nu prea mă lasă inima. 

— O să mă port cu el ca şi cum ar fi urmaşul lui 
Gildintor, cel mai vestit armăsar din legendă, zise 


Brom. 

— Mă bucură ce-mi spui, îi răspunse Haberth, 
plecându-şi uşor capul. 

Îi ajută să pună şeile pe cai, apoi, când erau gata 
de plecare, le zise: 

— Aşadar, rămas-bun! De dragul armăsarului 
meu, sper să nu aveți parte de vreo nenorocire. 

— Nu te teme, o să am grijă de el, promise Brom, 
îndepărtându-se. Poftim, zise el către Eragon, 
dându-i hăţțurile calului, du-te la ieşirea din 
Therinsford şi aşteaptă-mă acolo! 

— De ce? îl întrebă Eragon, dar Brom deja se 
pierduse în depărtare. 

Bosumflat, băiatul ieşi din Therinsford cu cei doi 
cai şi se puse să aştepte la marginea drumului. 
Mai la sud, putea vedea silueta învăluită în ceață 
a piscului Utgard, care, ca un monolit uriaş, 
veghea ieşirea din vale. Vârful său străpungea 
norii, imposibil de văzut, ca o siluetă masivă 
deasupra piscurilor mai scunde care-l înconjurau. 
Contururile sale întunecate, rău prevestitoare, îl 
făcură pe Eragon să simtă mâncărimi pe pielea 
capului. Brom se întoarse în scurt timp şi-i făcu 
lui Eragon semn să-l urmeze. Continuară să 
meargă pe jos până ce Therinsford se pierdu 
printre copaci. Apoi Brom zise: 

— E clar că au trecut pe aici cei doi Ra’zac. Se 
pare că s-au oprit să-şi ia cai, la fel ca noi. Am 
reuşit să găsesc un om care i-a zărit. Mi i-a 
descris, tremurând tot, şi mi-a spus că au pornit- 


o în galop din Therinsford, ca nişte demoni care 
fugeau urmăriți de un preot. 

— Ce impresie puternică i-au făcut! 

— Chiar aşa. 

Eragon mângâie caii: 

— Când eram în hambar, am atins fără să vreau 
mintea armăsarului. Nu ştiam că pot să fac aşa 
ceva. 

Brom se încruntă: 

— Nu-i ceva obişnuit ca unul aşa tânăr ca tine 
să aibă această putere. Cei mai mulți Cavaleri 
aveau nevoie de ani întregi de antrenament ca să 
poată să intre în legătură cu vreo altă ființă, în 
afara propriului dragon. 

Uitându-se spre Văpaia Zăpezii, chipul său 
deveni gânditor, apoi zise: 

— Scoate tot ce ai în bagaje şi pune în coburi; 
leagă pachetul deasupra. 

Eragon făcu întocmai, în timp ce Brom se urca 
în şa. 

Băiatul îşi privi gânditor armăsarul; era cu mult 
mai mic decât Saphira, atât de mic, încât, într-un 
moment de absurditate, se întrebă dacă-l putea 
duce. Oftând, se cațără neîndemânatic în şa. Nu 
călărise până atunci decât fără şa şi pe distanţe 
scurte. 

— Crezi că o să mă rănesc la picioare, la fel ca 
atunci când am călărit pe Saphira? întrebă el. 

— Cum te simţi acum? 

— Destul de bine, dar am impresia că, dacă merg 


mult timp călare, rănile mi se vor redeschide. 

— O s-o luăm încet, îi promise Brom. 

Îi dădu câteva sfaturi despre cum să călărească 
mai uşor, apoi o porniră, nu foarte repede. În scurt 
timp, peisajul începu să se schimbe, câmpurile 
cultivate lăsând locul ținutului sălbatic. De-a 
lungul drumului, se înşirau mărăcini şi buruieni 
încâlcite, precum şi tufişuri înalte de trandafiri, în 
care li se agățau hainele. Din pământ se înălțau 
stânci masive, ca nişte martori sumbri ai prezenţei 
lor prin acele locuri. În aer plutea o senzaţie de 
duşmănie, o ură împotriva nepoftiților. 

Deasupra lor, devenind din ce în ce mai mare pe 
măsură ce se apropiau, se vedea piscul Utgard, cu 
pantele sale pline de crăpături şi străbătute în 
lung şi în lat de canioane înzăpezite. Stânca 
neagră a muntelui absorbea lumina ca un burete 
şi umbrea totul împrejurul ei. Între Utgard şi 
munții care formau latura de răsărit a văii 
Palancar se afla un pas foarte adânc — singura cale 
accesibilă de ieşire din vale. Drumul mergea drept 
într-acolo. 

Copitele cailor începură să răsune din cauza 
pietrişului, iar drumul se îngustă, ajungând o 
biată cărăruie, pe măsură ce înconjura piscul 
Utgard. Eragon aruncă o privire către muntele 
care se înălța amenințător deasupra lor şi se 
minună văzând un turn zvelt cocoţat în vârful 
acestuia. Acoperişul său, mâncat de vreme, stătea 
să cadă, dar turnul continua să vegheze valea ca 


un străjer. 

— Ce-i acolo? îl întrebă Eragon, arătând cu 
degetul. 

Brom nu-şi ridică ochii, ci răspunse cu un glas 
trist şi amar: 

— Un avanpost al Cavalerilor - se află acolo de 
când s-a înființat ordinul lor. Aici s-a refugiat 
Vrael şi tot aici, prin trădare, l-a găsit şi l-a învins 
Galbatorix. Întregul ţinut a fost murdărit de 
prăbuşirea lui Vrael. Fortăreața se numea 
Edoc'sil 6 , „Cea de necucerit”, căci pantele 
muntelui sunt atât de abrupte, încât nimeni nu 
poate ajunge în vârf decât în zbor. După moartea 
lui Vrael, oamenii de rând i-au zis Utgard, dar mai 
are şi un alt nume — Ristvak'baen?, „Locul de Jale”. 
Aşa îi spuneau Cavalerii, chiar înainte de a fi ucişi 
de rege. 

Eragon privi în jur plin de respect. Aici se afla o 
rămăşiţă vizibilă a gloriei Cavalerilor, deşi 
murdărită de hărțuiala neîncetată a timpului. 
Atunci îşi dădu seama cât de străveche era vremea 
Cavalerilor şi că el era moştenitorul unei tradiții 
eroice care se întindea până în antichitate. 

Călătoriră încă multe ore, înconjurând Utgardul, 
care forma un perete solid în dreapta lor, atunci 
când intrară în pasul care despărțea lanţul 
muntos. Eragon se înălță în scări, nerăbdător să 
vadă ce era dincolo de valea Palancar, dar distanţa 


6 Cea de necucerit 
7 Locul de Jale (Capitala Imperiului) 


era încă prea mare. O vreme, merseră prin pasul 
abrupt care şerpuia peste dealuri şi văioage, 
urmând cursul râului Anora. Apoi, când soarele 
cobora undeva în spatele lor, ajunseră în vârful 
unei culmi, de unde puteau vedea pe deasupra 
copacilor. 

Lui Eragon i se tăie răsuflarea. Munţii erau de 
ambele părți, dar dedesubtul lor se întindea o 
câmpie vastă, care, în depărtare, atingea orizontul 
şi se topea în văzduh. Era de un maroniu mat — 
culoarea ierbii uscate. Deasupra lor treceau nori 
lungi, pufoşi, bătuţi de vânturi puternice. 

Acum pricepea de ce Brom insistase să cumpere 
cai. Pe jos, le-ar fi luat săptămâni sau chiar luni 
să străbată întreaga distanță. Undeva, deasupra, 
o vedeau pe Saphira dând târcoale - atât de sus, 
încât putea fi luată drept o pasăre. 

— O să coborâm panta mâine, îi zise Brom. O să 
ne ia aproape toată ziua, aşa că mai bine ne-am 
opri chiar acum. 

— Cât de întinsă e câmpia? îl întrebă Eragon, 
încă plin de uimire. 

— Depinde în ce direcție mergi; poate să-ți ia 
două-trei zile să o străbați sau chiar două 
săptămâni. E pustie, aproape ca deşertul Hadarac, 
de la răsărit, dacă nu pui la socoteală triburile 
nomade care bântuie prin părțile astea; aşa că nu 
o să dăm peste multe aşezări. Totuşi, mai la sud, 
câmpia nu-i aşa de aridă şi e mai populată. 

leşiră de pe cărare şi descălecară pe malul 


Anorei. În timp ce scoteau şeile de pe cai, Brom 
arătă spre murgul lui Eragon şi zise: 

— Ar trebui să-i dai un nume. 

Eragon se gândi în timp ce-şi priponea calul: 

— Am găsit ceva. Nu sună aşa de nobil ca Văpaia 
Zăpezii, dar merge. 

Îşi puse o mână pe spatele murgului şi zise: 

— Îţi dau numele Cadoc. Aşa-l chema pe bunicul 
meu, aşa că arată-te demn! 

Brom dădu din cap aprobator, dar Eragon se 
simți cam ridicol. 

După ce Saphira ateriză lângă ei, el o întrebă: 
„Cum arată câmpia?” 

„Monotonă. Peste tot numai iepuri şi buruieni.” 

După ce mâncară, Brom se ridică în picioare şi 
strigă scurt: 

— Prinde! 

Eragon de-abia avu timp să-şi ridice braţul şi să 
prindă bucata de lemn care era cât pe ce să-l 
lovească în cap. Văzând că era o altă sabie 
rudimentară, începu să geamă. 

— Iarăşi?! se plânse el. 

Brom se mulțumi să zâmbească, făcându-i semn 
să se ridice. Eragon se supuse, fără tragere de 
inimă. Începură să-şi dea târcoale, rotindu-şi 
beţele, iar băiatul se alese cu o lovitură peste braț. 

Antrenamentul dură mai puţin decât înainte, 
dar destul de mult pentru ca Eragon să adune o 
nouă colecție de vânătăi. Odată terminată lupta, el 
aruncă nemulțumit bățul şi se îndepărtă de foc, 


pentru a-şi îngriji rănile. 


Tunetul bubuie şi fulgerul spintecă tot cerul 


A doua zi dimineaţă, Eragon se strădui să-şi 
alunge din minte tot ce i se întâmplase în ultimele 
zile; amintirile erau prea dureroase, în schimb, îşi 
concentră forțele încercând să decidă cum să-i 
găsească pe cei doi Ra'zac şi să-i omoare. „O să-mi 
folosesc arcul”, se hotări el, imaginându-şi cum ar 
arăta cele două siluete învăluite în mantii, 
străpunse de săgeți. 

Îi era greu chiar şi să se ridice în picioare. La 
fiecare mişcare, îşi simțea muşchii amorțiți, iar un 
deget i se umflase şi era infectat. Când fură gata 
de drum, se urcă în şaua lui Cadoc şi zise tăios: 

— Dacă o ținem tot aşa, o să mă rupi în bucăți. 

— Nu te-aş chinui atâta dacă aş crede că nu eşti 
suficient de puternic. 

— Nu m-ar deranja să ai o părere mai proastă 
despre mine, cel puţin de data asta, bombăni 
Eragon. 

La apropierea Saphirei, Cadoc începu să se 
foiască nervos. Ea îl privi aproape dezgustată, apoi 
zise: „Pe câmpie nu e niciun loc ascuns, aşa că n- 
are cine să mă vadă. De-acum, am să zbor chiar 
pe deasupra voastră”. 

Ea se înălță în văzduh, iar cei doi începură să 
coboare panta abruptă. De multe ori cărarea 


aproape dispărea, ceea ce-i obliga să-şi caute 
singuri drumul; uneori, erau siliți să descalece şi 
să-şi ducă de dârlogi caii, ţinându-se de copaci ca 
să nu alunece. Pe jos, erau o sumedenie de pietre 
care stăteau să se prăvălească, aşa că trebuia să 
aibă grijă unde puneau piciorul. Tot efortul îi făcu 
să uite de frig erau încinşi şi nervoşi. 

Pe la prânz, ajunseră la poale şi se opriră să se 
odihnească. Râul Anora făcea o curbă spre stânga 
şi continua să curgă spre nord. Un vânt aspru, 
care-i biciuia fără milă, bântuia peste câmpie. 
Pământul era arid, iar ochii li se umplură de praf. 

Totul era plat, ceea ce-l scotea din sărite pe 
Eragon; nu se zărea niciun deluşor, nicio movilă. 
Băiatul îşi trăise întreaga viață printre munți şi 
dealuri; fără ele se simțea expus şi vulnerabil, ca 
un şoarece sub privirile ascuţite ale vulturului. 

La intrarea în câmpie, cărarea se împărțea în 
trei: unul dintre braţe se întorcea spre nord, către 
Ceunon, unul dintre oraşele mari de la nord; cel 
de-al doilea străbătea câmpia drept înainte, iar 
ultimul mergea spre sud. Le examinară pe toate, 
căutând urmele lăsate de cei doi Ra’zac, pe care le 
găsiră până la urmă, întinzându-se drept spre 
inima câmpiei. 

— Pare-se că merg spre Yazuac, zise Brom uimit. 

— Unde? 

— Spre răsărit, cale de patru zile, dacă totul 
merge bine. E un orăşel pe malul râului Ninor. 

Arătă spre Anora, care se îndepărta de ei, 


curgând către nord. 

— Asta e singura noastră sursă de apă, aşa că 
ar trebui să umplem burdufurile, înainte să o 
pornim prin câmpie. De-aici până la Yazuac nu 
mai sunt nici bălți, nici pâraie. 

Eragon se simţea deja însuflețit de bucuria 
urmăririi. În câteva zile, poate mai puţin de-o 
săptămână, o să-şi folosească săgețile pentru a 
răzbuna moartea lui Garrow. Dar apoi... Refuză să 
se gândească la ce s-ar mai putea întâmpla după. 

Îşi umplură burdufurile, adăpară caii şi băură şi 
ei pe săturate din apa râului. Saphira veni şi ea şi 
luă câteva înghiţituri bune. Simţindu-se plini de 
puteri, se întoarseră spre răsărit şi porniră să 
străbată câmpia. 


Eragon ajunsese la concluzia că primul lucru 
care-l va face să înnebunească era vântul. Toate 
neplăcerile - buzele uscate, limba umflată, ochii 
iritați — de-aici proveneau. Rafalele îi urmăriră 
toată ziua, neîncetat, iar seara vântul nu doar că 
nu se domoli, ci deveni mai puternic. 

Nu exista niciun adăpost, aşa că fură siliți să-şi 
facă tabăra în loc deschis. Eragon găsi nişte 
tufişuri sălbatice, un soi de plante mici şi dure 
care se înmulțeau în condiţii vitrege, şi smulse 
câteva pentru foc. Făcu o grămăjoară şi încercă să 
le aprindă, dar tulpinile nu făceau decât să 
fumege, răspândind un miros înțepător. Enervat, 
îi aruncă amnarul lui Brom: 


— Nu pot să le dau foc, mai ales cu vântul ăsta 
blestemat. Vezi dacă te descurci tu, că altfel o să 
luăm o cină rece. 

Brom îngenunche lângă grămada de vreascuri, 
privind-o gânditor. Aranjă la loc câteva crenguțe, 
apoi scăpără amnarul, trimițând o cascadă de 
scântei; ieşi ceva fum, dar nimic mai mult. Brom 
se încruntă şi mai încercă o dată, dar nu avu mai 
mult noroc decât avusese Eragon. 

— Brisingr!8 blestemă el nervos, scăpărând din 
nou cremenea. 

Dintr-o dată, focul se aprinse; bătrânul se dădu 
la o parte, cu o expresie de mulțumire pe chip. 

— Poftim! Probabil că deja ardea mocnit pe 
dinăuntru. 

Aşteptând să fie gata mâncarea, se antrenară 
din nou cu săbii din lemn. Pe amândoi îi chinuia 
oboseala, aşa că lupta nu dură prea mult. După 
masă, se întinseră şi adormiră lângă Saphira, 
recunoscători pentru adăpostul oferit. 

De dimineaţă, îi întâmpină acelaşi vânt rece care 
bătea peste oribila câmpie. În timpul nopţii, buzele 
lui Eragon crăpaseră; de fiecare dată când vorbea 
sau zâmbea, i se umpleau de picături de sânge. 
Încercă să-şi treacă limba peste ele, umezindu-le, 
dar îşi făcu mai rău. La fel suferea şi Brom. Înainte 
să încalece, îşi adăpară caii pe săturate din 
provizia de apă. Întreaga zi nu făcură altceva decât 


8 Numele focului 


să meargă fără oprire. 


A treia zi, Eragon se trezi odihnit; se oprise şi 
vântul, aşa că se simţi plin de bună dispoziţie. 
Totuşi, vederea cerului de deasupra lui, plin de 
nori negri de furtună, îl descumpăni un pic. 

Brom privi norii şi se strâmbă: 

— În mod normal, n-aş îndrăzni să merg mai 
departe printr-o furtună ca asta, dar, orice-am 
face, tot o să ne prindă, aşa că mai bine mai 
străbatem ceva cale până începe. 

Când ajunseră la hotarul furtunii, era încă 
linişte. Intrând în umbra ei, Eragon privi în sus. 
Norul avea o formă ciudată, ca o catedrală 
naturală cu bolta imensă, arcuită. Cu puţină 
imaginaţie putea vedea pilaştri, ferestre, cupole 
înalte şi chipuri hidoase de gargui. Era frumos şi 
sălbatic. 

Când Eragon îşi cobori privirea, văzu un val 
uriaş de aer care înainta repede către ei, culcând 
iarba la pământ. Îi luă câteva clipe să-şi dea seama 
că era vorba de o pală uriaşă de vânt. Brom o 
văzuse şi el, aşa că se opriră cu umerii aplecați, 
pregătindu-se de furtună. 

Vijelia aproape ajunsese la ei, când prin mintea 
lui Eragon trecu un gând îngrozitor; el se răsuci în 
şa, ţipând şi cu glas tare, şi cu gândurile: 
„Saphira! Coboară!” Brom păli. O zăriră deasupra 
lor, lăsându-se în grabă la pământ. „N-o să ajungă 
la timp!” 


Saphira se întoarse pe direcția din care veniseră 
şi ei, încercând să câştige timp. Ei o priveau, când 
dezlănțuirea furtunii îi lovi ca un ciocan. Eragon 
gâfâi, trăgând aer în piept, şi se agăță de şa; un 
muget înnebunitor îi umplea auzul. Cadoc se 
clătină şi-şi înfipse copitele în pământ, în timp ce 
vântul îi învolbura coama. Hainele le fâlfâiau ca şi 
cum degete nevăzute le smuceau încoace şi încolo, 
iar văzduhul se întunecase din cauza norilor 
umflați de praf. 

Eragon îşi miji ochii, încercând să o zărească pe 
Saphira. O văzu lăsându-se greu la pământ, apoi 
ghemuindu-se şi înfigându-şi ghearele în sol. 
Vântul o prinse chiar când începea să-şi strângă 
aripile. O lovi în plin şi o sili să şi le desfacă, 
ridicând-o în aer. Rămase o clipă suspendată, 
imobilizată de puterea furtunii, apoi se prăbuşi din 
nou pe spate. 

Cu o sforțare sălbatică, Eragon îl întoarse pe 
Cadoc şi porni în galop pe cărare, îmboldind calul 
cu călcâiele şi cu mintea. „Saphira, strigă el, 
încearcă să rămâi la pământ! Vin!” Simţi cum ea îi 
răspunde, îngrijorată. Când să o ajungă, Cadoc se 
împiedică, dar Eragon sări jos şi fugi către ea. 

Arcul i se izbi de ceafă. O rafală puternică îl 
dezechilibra şi îl făcu să se prăbuşească înainte, 
căzând peste pieptul ei. Alunecă, apoi se ridică 
gemând şi străduindu-se să ignore tăieturile care- 
i brăzdau adânc pielea. 

Saphira era la câțiva metri, dar fâlfâirea aripilor 


ei îl împiedica să se apropie. Ea se străduia să şi 
le strângă, în mijlocul puternicei vijelii. Eragon se 
repezi către aripa ei dreaptă, căutând să o tragă în 
jos, dar vântul o smulse pe Saphira de la pământ, 
făcând-o să se rostogolească prin aer pe deasupra 
lui. Ţepii de pe spatele ei îi trecură la câţiva 
centimetri de creştet. Saphira îşi înfipse din nou 
ghearele în pământ, încercând să rămână jos. 

Aripile începură din nou să i se desfacă, dar, 
înainte să o răstoarne, Eragon se aruncă asupra 
celei din stânga. Aripa se plie din încheieturi şi 
Saphira şi-o strânse bine pe lângă corp. Eragon 
sări peste ea şi se prăvăli lângă cealaltă aripă, care 
se desfăcu dintr-o dată, culcându-l la pământ. El 
se rostogoli, atenuând căderea, apoi sări în 
picioare şi apucă din nou aripa. Saphira începu să 
o strângă, iar el împinse cu toată forța. Vântul se 
mai luptă cu ei câteva clipe, dar cu o ultimă 
sforțare reuşiră să-l învingă. 

Eragon se sprijini gâfâind de Saphira. „Ai pățit 
ceva?” o întrebă, simțind cum tremură. 

După câteva clipe, ea răspunse. „Cred... cred că 
nu.” Părea zguduită. „Nu mi-am rupt nimic. N- 
aveam ce să fac; vântul nu-mi dădea drumul. 
Eram neajutorată”, mai zise ea, se înfioră apoi şi 
tăcu. 

Eragon o privi îngrijorat. „Nu-ţi face probleme, 
acum eşti în siguranţă.” îl zări pe Cadoc undeva, 
mai la distanță, stând cu spatele în direcția din 
care bătea vântul. În gând, băiatul îi transmise să 


se întoarcă la Brom, apoi se urcă pe spinarea 
Saphirei. Ea o porni cu paşi mici pe drum, 
luptându-se cu vijelia, în timp ce el se ghemuise 
pe spatele ei, ţinându-şi capul jos. 

Ajunseră la Brom, care strigă, încercând să 
acopere zgomotul furtunii: 

— E rănită? 

Eragon dădu din cap că nu, apoi cobori. Cadoc 
veni lângă el, nechezând încet. Mângâind botul 
alungit al calului, îl văzu pe Brom care îi arăta o 
perdea întunecată de ploaie, care venea către ei în 
valuri cenuşii, tremurătoare. 

— După asta ce-o mai veni? îi strigă Eragon, 
adunându-şi hainele pe lângă corp. Când potopul 
îi ajunse, el se înfioră — picăturile de ploaie erau 
reci ca gheața; în scurtă vreme, cu toții tremurau, 
uzi până la piele. 

Fulgerele  brăzdau cerul, aprinzându-se şi 
stingându-se imediat. Scăpărări albastre, prelungi 
se întindeau peste orizont, urmate de tunete care 
făceau să le tremure pământul sub picioare. Era 
frumos, dar şi periculos. Ici şi colo, trăsnetele 
aprinseră iarba uscată, dar ploaia stinse de îndată 
flăcările. 

Dezlănţuirea furtunii nu se potoli prea repede, 
dar după ceva timp se mută în altă parte. Cerul se 
limpezi din nou, iar soarele care apunea începu să 
strălucească puternic. Razele de lumină colorau 
norii în tonuri aprinse şi totul în jur căpătă un 
contrast puternic: pe o latură -inundat de lumină, 


pe alta — scufundat în umbră. Lucrurile dădeau o 
impresie ciudată de forță; firele de iarbă păreau 
solide ca stâlpii de marmură. Fiecare detaliu banal 
se umpluse de o frumusețe nepământească. 
Eragon avea impresia că se află într-o pictură. 

Pământul  reîntinerit mirosea a proaspăt, 
limpezindu-le gândurile şi umplându-i de bună 
dispoziție. Saphira se întinse, desțepenindu-şi 
gâtul, şi începu să ragă fericită. Caii se dădură 
înapoi, ferindu-se, dar Eragon şi Brom zâmbiră, 
văzându-i bucuria. 

Înainte de lăsarea întunericului se opriră să 
înnopteze într-o scobitură nu prea adâncă. Se 
duseră direct la culcare, căci erau prea obosiţi să 
se mai antreneze. 


Descoperirea de la Yazuac 


Cu toate că furtuna îi ajutase să-şi umple din 
nou o parte din burduturi, în dimineața următoare 
rămaseră fără apă. 

— Sper că mergem în direcția bună, îi zise 
Eragon, mototolind un burduf golit, pentru că, 
dacă nu ajungem azi la Yazuac, am încurcat-o. 

Brom nu părea îngrijorat: 

— Am mai călătorit prin părțile astea şi înainte. 
Până apune soarele, o să putem vedea orăşelul. 

Eragon râse neîncrezător: 

— Probabil că vezi ceva ce eu nu pot să văd. Cum 


poţi să fii aşa sigur, când totul împrejur arată 
exact la fel până-n depărtare? 

— Pentru că nu mă iau după ce e pe pământ, ci 
după stele şi soare, iar cu ele n-o să ne rătăcim. 
Hai să mergem! E o prostie să chemi nenorocirea 
acolo unde nu-şi are locul. O să ajungem în 
Yazuac. 

Cuvintele sale se adeveriră. Saphira zări prima 
orăşelul, dar ceilalți nu-l putură observa decât 
mult mai târziu, ca un ghemotoc întunecat 
deasupra orizontului. Era încă foarte departe şi se 
putea vedea numai pentru că întreaga câmpie era 
întinsă. Când se apropiară, observară o linie 
şerpuitoare care îl înconjura pe ambele părți şi se 
pierdea în depărtare. 

— Râul Ninor, zise Brom, arătând spre ea. 

Eragon strânse frâiele, făcându-l pe Cadoc să se 
oprească: 

— Dacă mai stă mult timp cu noi, Saphira va fi 
observată. Crezi că ar trebui să-şi găsească un 
ascunziş cât stăm noi în Yazuac? 

Brom îşi scărpină bărbia şi privi către oraş: 

— Vezi cotul pe care îl face râul? Trimite-o să 
aştepte acolo! E destul de departe de Yazuac, încât 
nimeni n-ar trebui să dea peste ea, dar şi suficient 
de aproape ca să n-o pierdem. Noi o să intrăm în 
oraş, o să facem rost de ce avem nevoie şi-apoi ne 
întâlnim cu ea. 

„Asta nu-mi place”, zise Saphira, după ce Eragon 
îi explică planul. „Mă supără faptul că trebuie să 


mă ascund mereu ca o ucigaşă.” 

„Doar ştii ce s-ar întâmplă dacă ţi-ai dezvălui 
existența.” Ea mârâi, dar cedă şi porni în zbor, 
aproape de pământ. 

Gândindu-se că în curând se vor bucura de 
mâncare şi băutură, cei doi îşi continuară drumul 
în ritm alert. Apropiindu-se de primele case 
micuţe, zăriră fumul care se înălța din mai multe 
coşuri, dar niciun om pe străzi. Orăşelul era 
învăluit într-o tăcere nefirească. Înţelegându-se 
fără cuvinte, se opriră în fața primei case. Eragon 
zise brusc: 

— Nu latră niciun câine. 

— Nu. 

— Totuşi, asta nu înseamnă nimic. 

=a NUI, 

Eragon făcu o pauză: 

— Până acum trebuia să ne vadă cineva. 

— Da. 

— Atunci, de ce n-a ieşit nimeni? 

Brom privi în soare, mijindu-şi ochii: 

— Poate că le e frică. 

— Poate, zise Eragon, apoi rămase câteva clipe 
tăcut. Dar dacă-i o capcană? Poate că cei doi 
Ra'zac ne aşteaptă. 

— Avem nevoie de provizii şi de apă. 

— Putem lua apă din râu. 

— Dar provizii de unde? 

— Asta aşa e. 

Eragon privi în jur: 


— Aşadar, intrăm? 

Brom strânse hățurile: 

— Da, dar nu ca nişte fraieri. Asta e principala 
intrare în Yazuac. Dacă e vreo ambuscadă, aici va 
fi. Nimeni nu se va aştepta să ne vadă venind 
dintr-o altă direcție. 

— Atunci să ocolim? îl întrebă Eragon. 

Brom făcu semn că da şi-şi scoase sabia, 
punând-o pe şa, fără teacă. Eragon îşi încordă 
arcul şi scoase şi el o săgeată. 

Ocoliră oraşul în trap uşor şi intrară grijulii. 
Străzile erau pustii, cu excepţia unei vulpi mici 
care, văzându-i, o luă la fugă. Casele erau 
întunecate şi amenințătoare, cu ferestrele ferecate 
de obloane. Multe uşi atârnau cu balamalele 
sparte. Caii îşi roteau capetele speriaţi. Eragon 
simți o mâncărime în palmă, dar se abţinu să se 
scarpine. Când ajunseră în centrul oraşului, mâna 
i se încordă pe arc şi păli. 

— O, zei din ceruri! şopti el. 

În faţa lor, se înălța un munte de cadavre, ţepene 
şi schimonosite. Şi hainele, şi pământul umed 
dimprejur erau îmbibate de sânge. Bărbaţi 
măcelăriți zăceau deasupra femeilor pe care 
încercaseră să le apere, mamele aveau mâinile 
încă  încleştate pe trupurile copiilor, iar 
îndrăgostiții care încercaseră să se acopere unul 
pe altul se odihneau acum în recea îmbrăţțişare a 
morții. Peste tot se vedeau capetele săgeţilor negre 
care li se înfipseseră în trup. Nimeni nu fusese 


cruțat: nici tineri, nici bătrâni. Dar lucrul cel mai 
oribil era sulița cu ghimpi care se înălța din vârful 
grămezii, în care fusese înfipt trupul unui prunc. 

Ochii lui Eragon se umplură de lacrimi; încercă 
să privească în altă parte, dar chipurile moarte îi 
atrăgeau încontinuu atenţia. Se uita la ochii lor 
rămaşi deschişi şi se întreba cum de viața putuse 
să-i părăsească atât de uşor. „Ce mai înseamnă 
viața noastră, dacă se poate sfârşi aşa?” Un val de 
disperare îl dobori. 

Din cer cobori un corb, ca o umbră neagră, şi se 
opri în vârful suliței. Îşi lăsă capul pe o parte şi 
privi cu lăcomie cadavrul pruncului. 

— Ah, nu, nici să nu te gândeşti! ţipă Eragon, 
trăgând coarda arcului şi dând drumul săgeţii cu 
un zbârnâit. Corbul se prăbuşi pe spate într-un 
nor de fulgi, cu săgeata ieşindu-i din piept. Eragon 
puse o altă săgeată în arc, dar deodată fu cuprins 
de greață şi vomită, întorcându-se pe o parte. 

Brom îl bătu uşor pe spate şi, după ce se 
terminase totul, îl întrebă cu blândeţe: 

— Vrei să mă aştepţi la ieşirea din Yazuac? 

— Nu... rămân, zise Eragon cu glasul 
tremurându-i, ştergându-se la gură. Evită să 
privească spectacolul îngrozitor din fața ochilor. 
Cine ar fi putut să facă... încercă el să zică, dar nu 
fu în stare să isprăvească fraza. 

Brom îşi plecă fruntea: 

— Cei care se bucură de durerea şi de suferința 
celorlalți. Au multe chipuri şi se prefac în multe 


feluri, dar au un singur nume: ticăloşi. Noi nu-l 
putem înțelege, putem doar să ne milostivim de 
victimele lor şi să le cinstim. 

Cobori din şa şi păşi în jur, cercetând cu atenţie 
pământul bătătorit. 

— Cei doi Ra’zac au trecut pe aici, zise el, dar n- 
au făcut-o ei. Asta-i treabă de urgal; sulița e de-a 
lor. Pe-aici a trecut o întreagă companie, poate 
chiar în jur de o sută. E ciudat; după ştiinţa mea, 
numai de câteva ori s-a întâmplat să se adune 
atât... 

Îngenunche şi cercetă foarte încordat o urmă, 
apoi, blestemând, veni în fugă către Văpaia Zăpezii 
şi sări în şa. 

— Fugi, şuieră el scurt, îmboldind calul cu 
călcâiele. Mai sunt încă urgali pe aici! 

Eragon îşi înfipse şi el călcâiele în coastele lui 
Cadoc. 

Calul făcu un salt înainte şi o porni în goană 
după Văpaia Zăpezii. Se năpustiră pe lângă case 
şi aproape că ieşiseră din Yazuac, când palma lui 
Eragon începu din nou să-l mănânce. Văzu o 
mişcare furişă undeva la dreapta lui, apoi un 
pumn uriaş îl dădu jos din şa. Se repezi îndărăt 
spre Cadoc, dar se izbi de un zid, reuşind numai 
din instinct să nu-şi scape arcul din mână. 
Gâfâind amețit, se ridică cu greu în picioare, 
ținându-se de şold. 

Deasupra lui se afla un urgal, cu un rânjet 
grosolan pe chip. Monstrul era înalt, masiv, mai 


lat în umeri decât o uşă, cu pielea cenugşie şi 
ochişori galbeni ca de porc. Avea braţele 
musculoase, la fel ca pieptul acoperit de o platoşă 
prea mică pentru el. Un coif de fier se sprijinea pe 
cele două coarne de berbec răsucite pe care le avea 
la tâmple, iar de un braţ avea legat un scut rotund. 
În mâna-i puternică ţinea o sabie scurtă, foarte 
ascuțită. 

În spatele lui, Eragon îl zări pe Brom, care 
strângea frâiele încercând să se întoarcă, oprit la 
rândul lui de apariția unui al doilea urgal, de data 
aceasta cu o secure de luptă în mână. 

— Fugi, prostule! îi strigă Brom lui Eragon, 
încercând să-şi spintece duşmanul. 

Urgalul care îl atacase pe băiat scoase un răget 
şi lovi puternic cu sabia. Eragon sări înapoi, 
țipând speriat, iar lama îi vâjâi pe lângă obraz. Se 
întoarse pe călcâie şi o luă la fugă spre centrul 
oraşului, cu inima bătând să-i spargă pieptul. 

Urgalul îl urmărea, tropăind cu încălțările sale 
mari. Eragon strigă disperat după Saphira, apoi se 
sili să fugă şi mai repede, dar urgalul câştiga teren, 
în ciuda eforturilor sale; colții lui imenşi erau 
întredeschişi, într-un soi de muget tăcut. Când 
aproape îl ajunsese, Eragon puse o săgeată în arc, 
se întoarse, ţinti şi dădu drumul săgețţii. Urgalul 
îşi ridică braţul şi opri săgeata tremurătoare cu 
ajutorul scutului. Monstrul se izbi de Eragon 
înainte ca acesta să fi reuşit să mai tragă o dată, 
şi căzură amândoi grămadă la pământ. 


Eragon țâşni în picioare şi se năpusti înapoi 
către Brom, care schimba lovituri furioase cu 
duşmanul său, fiind încă în şa. „Oare unde sunt 
restul de urgali?” se întreba Eragon, îngrozit. „Să 
fie ăştia singurii rămaşi în Yazuac>” Se auzi 
zgomotul puternic al unei izbituri, iar Văpaia 
Zăpezii se ridică pe picioarele din spate, 
nechezând. Brom se ghemui în şa, cu sângele 
curgându-i din braț. Urgalul de lângă el urlă 
victorios şi-şi ridică securea, căutând să-i dea 
ultima lovitură. 

Eragon scoase un strigăt asurzitor şi se repezi 
către urgal, cu capul înainte. Monstrul se opri 
uimit, apoi se întoarse către el cu dispreț, rotindu- 
şi securea prin aer. Eragon se lăsă în jos, evitând 
lovitura, şi îşi înfipse unghiile în şoldul urgalului, 
lăsând urme însângerate. Chipul monstrului se 
schimonosi de mânie; el încercă din nou să 
lovească, dar rată ţinta, căci Eragon se aruncase 
pe o parte şi o luase la fugă pe alee. 

Băiatul se concentră, încercând să-i îndepărteze 
de Brom pe cei doi urgali. Se strecură într-un 
spaţiu îngust dintre două case, dar se opri, văzând 
că era o fundătură. Încercă să plece, dar urgalii 
blocaseră deja intrarea şi înaintau către el, 
blestemându-l cu glasurile lor răguşite. Eragon 
privi în toate părțile, căutând o cale de scăpare, 
dar nu exista niciuna. 

Se întoarse cu fața spre urgali, în timp ce prin 
minte îi treceau tot felul de imagini: oamenii ucişi, 


îngrămădiţi în jurul suliței, şi pruncul nevinovat 
care, de-acum, nu va mai putea să devină adult. 
Gândindu-se la soarta lor, simţi în tot corpul o 
putere imensă, arzătoare, mai mult chiar decât 
dorința de a face dreptate; întreaga lui ființă se 
revolta împotriva morții, a faptului că nu va mai fi. 
Puterea crescu în el din ce în ce mai mult, până ce 
simți că e gata să plesnească. 

Îşi îndreptă spatele, fără să mai simtă vreo urmă 
de teamă, şi-şi ridică arcul dintr-o mişcare. Urgalii 
râseră şi-şi ridicară scuturile. Eragon privi atent, 
aşa cum mai făcuse de sute de ori, şi îndreptă 
capătul săgeții drept spre ţintă. Energia pe care o 
simțea în el ardea la un nivel insuportabil; dacă 
nu o elibera, l-ar fi mistuit. Pe negândite, îi veni pe 
buze un cuvânt, şi trase strigând: 

— Brisingr! 

Săgeata şuieră prin aer, înconjurată de o 
scânteiere albastră. Îl lovi în frunte pe primul 
urgal, iar în aer răsună zgomotul unei explozii. O 
undă albastră de şoc se răspândi din capul 
monstrului, ucigându-l pe loc şi pe al doilea. 
Ajunse şi la Eragon, înainte ca el să fi avut timpul 
să reacționeze, dar trecu prin el fără să-i facă 
vreun Tău şi se risipi în pereţii caselor. 

Eragon rămase câteva clipe gâfâind, apoi îşi privi 
palma înghețată. Semnul gedwey  ignasia 
strălucea ca metalul încins la alb, dar, chiar în 
timp ce-l privea, îşi reveni la normal. Îşi strânse 
pumnul, simțindu-se copleşit de un val de 


oboseală, ciudat de slab, ca şi cum n-ar fi mâncat 
de mai multe zile. Se sprijini de un zid, cu 
genunchii tremurând. 


Dojeni 


După ce-şi recăpătase, cât de cât, puterile, 
Eragon ieşi împleticindu-se din fundătură, ocolind 
trupurile celor doi monştri. Nu ajunsese prea 
departe, când Cadoc veni la trap lângă el. 

— Bun, n-ai păţit nimic, mormăi Eragon. 

Observă, fără să-i pese prea mult, că mâinile îi 
tremurau puternic şi că se mişca necontrolat, dar 
se simțea distant, ca şi cum tot ce vedea i se 
întâmpla altcuiva. 

Îl găsi pe Văpaia Zăpezii cu nările mărite şi cu 
urechile lipite de cap, învârtindu-se pe lângă colțul 
unei case, gata să țâşnească în galop. Brom zăcea 
încă în şa, nemişcat. Eragon linişti armăsarul cu 
ajutorul gândurilor şi, după ce animalul se potoli, 
se apropie de Brom. 

Pe brațul drept al bătrânului se întindea o 
tăietură lungă, care sângera abundent, dar nu era 
nici adâncă, nici prea lată. Totuşi, Eragon îşi dădu 
seama că trebuia bandajată, înainte ca Brom să 
piardă prea mult sânge. Îl mângâie puţin pe 
Văpaia Zăpezii, apoi îl dădu pe Brom jos din şa. Se 
dovedi că bătrânul era prea greu ca să-l poată 
duce, aşa că trupul său căzu grămadă la pământ. 


Eragon se simți uimit de propria-i slăbiciune. 

Deodată, un strigăt de furie îi umplu gândurile. 
Saphira veni în picaj din cer şi ateriză mânioasă în 
faţa lui, cu aripile pe jumătate deschise. Cu ochii 
arzând de furie, scuipa ca o pisică, bătând din 
coadă; când aceasta îi trecu peste cap, pe Eragon 
îl străbătu un fior de teamă. „Eşti rănit?” îl întrebă 
ea, cu glasul sugrumat de mânie. 

— Nu, o linişti el, culcându-l pe Brom pe spate. 

Ea mârâi şi zise tare: „Unde sunt cei care-au 
făcut asta? O să-i rup în bucăţi!” 

Eragon arătă vag cu degetul înspre alee: 

— Nu-i nevoie; sunt morți deja. 

„Tu i-ai omorât?” Saphira părea surprinsă. 

El dădu din cap: 

— Da, nici nu prea ştiu cum. 

Din câteva cuvinte, îi povesti în linii mari ce se 
întâmplase, în timp ce scotocea în coburi, căutând 
cârpele în care fusese învelită Zar'roc. Saphira 
zise, pe un ton serios: „Ai crescut”. 

Eragon mârâi. Găsise o cârpă lungă, aşa că se 
apucă să-i ridice mâneca lui Brom, cu mare grijă. 
Din câteva mişcări pricepute, curăță rana şi o legă 
strâns. „Mi-aş dori să fim tot în valea Palancar, îi 
zise Saphirei. Măcar acolo aş fi ştiut ce plante să 
strâng ca să-l vindec. Aici n-am habar ce l-ar 
putea ajuta.” Luă sabia lui Brom de la pământ, o 
curăță şi o puse la loc în teaca de la cingătoarea 
bătrânului. 

„Mai bine plecăm, zise Saphira. Poate mai sunt 


ceva urgali care dau târcoale pe aici.” 

„Poţi să-l duci pe Brom în spate? Şaua o să-l 
susțină, iar tu poţi să-l aperi.” 

„Da, dar nu vreau să te las nici pe tine singur.” 

„Bine atunci, zboară pe lângă mine, dar hai să 
plecăm de aici!” Legă şaua pe spatele Saphirei, 
apoi îl apucă pe Brom şi încercă să-l ridice; nici de 
data asta puterile sale slăbite nu-l ajutară. 
„Saphira, ajută-mă”! 

Ea îşi strecură capul pe lângă el, apucă în dinți 
spatele veşmântului lui Brom, apoi, arcuindu-şi 
gâtul, îl ridică pe bătrân de la pământ, cum ar fi 
făcut o pisică cu puiul ei, şi-l urcă pe spinare. 
Eragon strecură picioarele lui Brom în scările de 
la şa şi le legă. Auzindu-l pe bătrân că geme şi se 
foieşte, îşi ridică ochii către el. 

Brom clipi nesigur, ducându-şi mâna la cap, 
apoi îl privi îngrijorat pe Eragon: 

— A ajuns la timp Saphira? 

Eragon dădu din cap că nu: 

— O să-ți spun mai târziu. Eşti rănit la braţ. Te- 
am bandajat cât de bine am putut, dar o să ai 
nevoie de un loc sigur de odihnă. 

— Da, zise Brom, atingându-şi uşor brațul. Ştii 
cumva unde mi-e sabia? Aha, văd că ai găsit-o. 

Eragon termină de legat curelele: 

— Saphira o să te ducă şi o să vină pe sus pe 
urmele mele. 

— Sigur vrei să călăresc eu pe spatele ei? îl 
întrebă Brom. Pot să-l iau pe Văpaia Zăpezii. 


— Nu, cu braţul ăla nu poți călări. Aşa, chiar 
dacă leşini, n-ai cum să cazi. 

Brom acceptă, dând din cap: 

— Mă simt onorat. 

Îşi puse braţul sănătos pe după gâtul Saphirei, 
iar ea se înălță rapid, sus de tot, pe cer. Eragon se 
dădu câţiva paşi înapoi, dezechilibrat din cauza 
curenților stârniți de mişcarea aripilor, şi se 
întoarse la cai. 

Îl legă pe Văpaia Zăpezii în spatele lui Cadoc, 
apoi părăsi oraşul, întorcându-se la drum şi 
apucând-o spre sud. Traversă o zonă stâncoasă, o 
coti spre stânga şi continuă să meargă pe lângă 
cursul râului Ninor. Pe marginea drumului se 
vedeau ferigi, porțiuni acoperite cu muşchi şi 
câteva tufişuri de mici dimensiuni. Sub copaci era 
o răcoare plăcută, dar Eragon nu se lăsă păcălit 
de atmosfera liniştitoare; încă nu se simțea în 
siguranță. Se opri puţin ca să-şi umple 
burdufurile şi lăsă caii să se adape. Privind în jos, 
văzu şi urmele lăsate de cei doi Razac. „Măcar 
mergem în direcția cea bună.” Saphira se rotea 
prin văzduh, deasupra lui, păzindu-l atent. 

Faptul că văzuse doar doi urgali îl neliniştea. 
Fusese nevoie de o întreagă hoardă ca să-i omoare 
pe toţi locuitorii şi să devasteze orăşelul, dar unde 
se afla aceasta acum? „Poate că noi i-am întâlnit 
numai pe cei care formau ariergarda sau fuseseră 
lăsaţi să-i atragă în capcană pe cei care s-ar fi 
putut lua după grupul principal.” 


Se gândi din nou la modul în care îi omorâse pe 
urgali. O idee, o descoperire, îşi făcea loc, încet- 
încet, în mintea lui. El, Eragon - un băiat de 
fermieri din valea Palancar - făcuse o vrajă. 
„Magie!” Era singurul cuvânt potrivit pentru ceea 
ce se-ntâmplase. Părea imposibil, dar nu putea 
nega ceea ce văzuse cu ochii lui. „Nu ştiu cum, dar 
am ajuns un vrăjitor sau un magician!” Numai că 
nu ştia cum să folosească din nou această putere 
de-abia descoperită, nici cât de departe putea să 
meargă sau cât era de periculos. „Cum de am 
această putere? Oare era ceva obişnuit printre 
Cavaleri? Şi dacă Brom ştia de asta, de ce nu mi- 
a spus?” Clătină din cap, zăpăcit de uimire. 

Schimbă câteva cuvinte cu  Saphira, 
interesându-se de starea lui Brom şi 
împărtăşindu-i gândurile care-i treceau prin 
minte. Şi ea era la fel de nedumerită de ideea 
magiei. „Saphira, poţi să găseşti un loc în care să 
ne oprim? De-aici, de jos, nu pot vedea prea 
departe.” în timp ce ea căuta, Eragon îşi continuă 
drumul pe malul râului. 

Chiar când începea să se întunece, îi simți 
chemarea. „Vino!” Saphira îi transmise imaginea 
unui luminiş retras, undeva printre copacii de pe 
mal. Eragon întoarse caii în direcția potrivită şi-i 
îmboldi la trap. Cu ajutorul Saphirei, găsi cu 
uşurinţă locul, dar acesta era atât de bine ascuns, 
încât nu credea că altcineva l-ar putea observa. 

Când ajunse în luminiş văzu un foc mic, care 


ardea deja, fără să scoată fum. Lângă el stătea 
Brom, îngrijindu-şi braţul, pe care-l ţinea într-o 
poziție nefirească. Saphira se aşezase alături, 
încordată. Ea îl privi lung pe Eragon şi-l întrebă: 
„Sigur nu eşti rănit?” 

„Trupeşte nu... dar în rest, nu sunt chiar sigur.” 

„Ar fi trebuit să ajung mai devreme.” 

„Nu-ţi face griji! Astăzi am greşit cu toții. Ar fi 
trebuit să mă ţin mai aproape de tine.” Simţi un 
val de recunoştinţă din partea ei, apoi se îndreptă 
către Brom: 

— Cum te simţi? 

Bătrânul îşi privi brațul: 

— E o crestătură destul de mare şi mă doare 
groaznic, dar ar trebui să se vindece destul de 
repede. Îmi trebuie un alt bandaj; ăsta n-a ţinut 
cât mi-aş fi dorit. 

Fierseră nişte apă, pentru a curăța rana, apoi 
Brom îşi legă braţul cu o cârpă curată şi zise: 

— Am nevoie de mâncare, şi tu arăţi la fel de 
flămând. Hai să luăm masa întâi şi vorbim după 
aceea! 

După ce mâncară pe săturate şi se încălziră, 
Brom îşi aprinse pipa: 

— Aşa, acum cred că-i momentul să-mi spui ce 
s-a mai întâmplat după ce mi-am pierdut 
cunoştinţa. Sunt tare curios. 

Jocul flăcărilor i se oglindea pe chip, scoțându-i 
puternic în evidență sprâncenele. 

Eragon îşi încleştă mâinile, nervos, şi-i spuse 


toată povestea fără înflorituri. Brom ascultă în 
tăcere, cu o expresie de nepătruns, apoi, când 
Eragon tăcu, îşi lăsă privirea în pământ. O vreme 
îndelungată se mai auzi decât focul trosnind. În 
cele din urmă, Brom tresări şi zise: 

— Ai mai folosit vreodată această putere? 

— Nu. Ştii ceva despre ea? 

— Putin, zise Brom părând gânditor. Se pare că- 
ți sunt dator pentru că mi-ai salvat viața. Sper ca 
într-o zi să-mi pot plăti această datorie. Poţi să fii 
mândru de tine; nu mulți scapă nevătămațţi când 
omoară primul urgal din viața lor. Dar modul în 
care ai procedat a fost foarte periculos. Te-ai fi 
putut distruge şi pe tine, şi întregul oraş. 

— Nu prea am avut de ales, zise Eragon, 
simțindu-se  dojenit. Urgalii aproape că mă 
prinseseră. Dacă mai aşteptam puţin, mă făceau 
bucățele. 

Brom îşi încleştă dinţii pe pipă: 

— Habar n-aveai ce făceai! 

— Atunci spune-mi tu, îl provocă Eragon. Am 
căutat să înţeleg taina asta, dar nu găsesc nicio 
explicație. Ce s-a întâmplat? Cum de-am putut 
folosi magia? Nimeni nu mi-a explicat niciodată 
cum se face, nici nu m-a învăţat vreo vrajă. 

Brom îl fulgeră cu privirea: 

— Ăsta nu-i un lucru pe care e bine să-l înveţi — 
cu atât mai puțin să-l foloseşti! 

— Bine, dar chiar l-am folosit acum şi poate că 
voi mai avea vreodată nevoie de el, într-o luptă. 


Dar, dacă nu mă ajuţi, n-am s-o mai pot face. Şi 
care-i problema? E vreo taină pe care nu trebuie 
s-o aflu până când nu ajung bătrân şi înțelept? 
Sau poate nici tu nu ştii nimic despre magie? 

— Băiete, se răsti Brom, modul în care îmi ceri 
să-ți răspund este de o îndrăzneală rar întâlnită. 
Dac-ai şti ce-mi ceri, n-ai mai fi aşa dornic să afli. 
Nu mă provoca! 

Se opri, apoi luă o atitudine mai binevoitoare: 

— Ceea ce vrei să ştii este mai complicat decât 
poți înțelege. 

Eragon începu să protesteze vehement: 

— Mă simt de parcă aş fi fost aruncat într-o lume 
cu legi ciudate, pe care nimeni nu vrea să mi le 
explice. 

— Înţeleg asta, zise Brom, jucându-se cu un fir 
de iarbă. E târziu şi ar trebui să ne culcăm, dar, 
ca să nu mă mai baţi la cap, o să-ţi povestesc câte 
ceva chiar acum. Magia — căci despre ea este vorba 
— are şi ea legi, ca tot restul lumii. Dacă le încalci, 
pedeapsa cuvenită e moartea, fără greş. Ceea ce 
faci este determinat de propriile puteri, de 
cuvintele pe care le cunoşti şi de propria 
imaginație. 

— Cum adică — de cuvinte? îl întrebă Eragon. 

— Alte întrebări! îi strigă Brom. O clipă, am 
sperat că rămăseseşi fără. Dar asta e o întrebare 
bună. Când ai tras cu arcul în urgali, nu ai rostit 
nimic? 

— Ba da, brisingr. 


Focul pâlpâi, iar trupul lui Eragon fu străbătut 
de un fior. Dintr-un motiv pe care nu-l cunoştea, 
cuvântul îl făcea să se simtă incredibil de viu. 

— M-am gândit eu. Brisingr este un cuvânt 
dintr-o limbă străveche, pe care o vorbeau cândva 
toate fiinţele vii. Cu timpul, ea a fost uitată, iar în 
Alaga€sia nimeni n-a vorbit-o pentru vreo câteva 
epoci, până când elfii au readus-o cu ei, venind de 
peste mare, şi au instruit şi celelalte neamuri, care 
au folosit-o pentru a făuri şi a înfăptui lucruri 
mari. În această limbă există câte un nume pentru 
fiecare lucru, numai să poți să-l afli. 

— Şi ce-are asta de-a face cu magia? îl 
întrerupse Eragon. 

— Totul! Este temeiul oricărei puteri. Această 
limbă descrie adevărata natură a lucrurilor, nu 
aspectele superficiale pe care le vede toată lumea. 
De exemplu, focul se numeşte brisingr. Acesta nu 
este doar un nume pentru foc, ci chiar numele 
focului. Dacă eşti destul de puternic, poți folosi 
brisingr pentru a trimite focul acolo unde vrei. Şi 
asta s-a întâmplat şi azi. 

Eragon rămase o clipă pe gânduri: 

— Dar de ce focul era albastru? Şi cum de-a 
făcut exact ce voiam eu, dacă n-am spus decât atât 
— foc? 

— Culoarea se schimbă de la om la om, depinde 
cine rosteşte cuvântul. Cât priveşte modul în care 
focul a făcut ceea ce doreai de la el, asta ţine de 
antrenament. Cei mai mulți începători trebuie să 


spună exact ce vor să se întâmple, dar, pe măsură 
ce acumulează experiență, nu mai e nevoie de 
asta. Un adevărat maestru poate spune doar apă 
pentru a crea ceva cu totul diferit, cum ar fi o 
piatră prețioasă. Tu n-ai fi în stare să înţelegi cum 
a făcut-o, dar înseamnă că maestrul va fi găsit 
legătura dintre apă şi piatră, pe care o va fi folosit 
pentru a-şi concentra puterea asupra ei. 
Antrenamentul este o artă - mai mult decât oricare 
alt lucru. Ce-ai făcut tu a fost extrem de greu. 

Saphira întrerupse firul gândurilor lui Eragon. 
„Şi Brom e magician! Numai aşa a reuşit să 
aprindă focul, acolo, pe câmpie. Nu numai că ştie 
câte ceva despre magie, ci o poate folosi el însuşi!” 

„Ai dreptate!” Ochii lui Eragon se măriră din 
cauza uimirii. 

„Pune-i întrebări despre această putere, dar ai 
grijă ce spui! Nu e înţelept să te joci cu cei care au 
asemenea daruri. Dacă e vrăjitor sau magician, 
cine ştie ce motive a avut să se stabilească în 
Carvahall!” 

Eragon se gândi la asta şi zise cu prudență: 

— Saphira şi cu mine tocmai ne-am dat seama 
de ceva. Şi tu poți folosi magia, nu-i aşa? Aşa ai 
reuşit să aprinzi focul, în prima zi pe care am 
petrecut-o în câmpie. 

Brom îşi lăsă capul într-o parte: 

— Am o oarecare putere. 

— Atunci de ce n-ai folosit-o ca să te lupţi cu 
urgalii? De fapt, îmi vin în minte mai multe 


momente în care ar fi fost de ajutor — puteai să ne 
aperi de furtună sau să ne fereşti ochii de praf. 

După ce-şi umplu din nou pipa, Brom răspunse: 

— Dintr-un motiv foarte simplu, la urma urmei. 
Nu sunt Cavaler şi asta înseamnă că tu eşti mai 
puternic decât mine, chiar în momentele tale de 
maximă slăbiciune. În plus, am cam trecut de 
tinereţe; nu mai am aşa multă putere ca altădată. 
De fiecare dată când recurg la magie, devine din 
ce în ce mai greu. 

Eragon îşi lăsă ochii în jos, ruşinat: 

— Îmi pare rău. 

— N-ai de ce, zise Brom schimbându-şi poziția 
brațului. Tuturor li se întâmplă asta. 

— Când ai învăţat să foloseşti magia? 

— Lucrul ăsta am să-l păstrez pentru mine... 
Mulţumeşte-te să afli că eram într-un ţinut foarte 
îndepărtat şi că am avut un profesor foarte bun. 
Măcar am cui să-i transmit mai departe lecţiile lui. 

Brom îşi stinse pipa cu ajutorul unei pietricele: 

— Ştiu că mai ai şi alte întrebări; îți voi 
răspunde, dar va trebui să aştepţi până mâine 
dimineaţă. 

Se aplecă spre Eragon, fulgerându-l din priviri: 

— Până atunci, îți spun un lucru, ca să nu 
cumva să te apuci să experimentezi: magia 
consumă la fel de multă energie, ca şi cum ţi-ai 
folosi brațele şi spatele. De-asta te-ai simțit aşa de 
obosit după ce i-ai omorât pe urgali. Şi de-asta m- 
am supărat. Ai trecut printr-o primejdie 


îngrozitoare. Dacă vraja ar fi consumat mai multă 
energie decât exista în trupul tău, te-ar fi ucis. 
Magia nu trebuie folosită decât pentru treburi pe 
care nu le poți duce la îndeplinire în mod obişnuit. 

— Şi de unde ştii dacă o vrajă nu-ţi va folosi 
cumva toată energia? îl întrebă Eragon, 
înspăimântat. 

Brom îşi ridică braţele: 

— De cele mai multe ori, nu ştii. De-asta 
vrăjitorii trebuie să-şi cunoască foarte bine limitele 
şi chiar şi atunci să fie grijulii. O dată ce te-ai 
angajat la un lucru şi ai dat drumul magiei, n-o 
poţi chema înapoi, chiar dacă te va ucide. Te 
previn: nu încerca nimic până când nu afli mai 
multe! Acum, gata; e destul pentru seara asta! 

În timp ce-şi întindeau păturile, Saphira 
comentă mulțumită: „Devenim din ce în ce mai 
puternici, Eragon, şi tu, şi eu. În curând, nimeni 
nu ne va putea face față”. 

„Aşa-i, dar pe ce cale să apucăm?” 

„Pe cea pe care ne-o dorim”, zise ea, trufaşă, 
făcându-şi culcuş pentru noapte. 


Ce simplă e magia! 


— Ce părere ai? De ce urgalii ăia doi rămăseseră 
în Yazuac? îl întrebă Eragon, la câtva timp după 
ce porniseră la drum. Nu văd niciun motiv pentru 
care ei să fi rămas în urmă. 


— Presupun că au părăsit grupul principal ca să 
prade oraşul. Dar lucrul ciudat este că, după 
ştiinţa mea, urgalii nu s-au adunat laolaltă decât 
de două sau trei ori în toată istoria lor. E 
îngrijorător să vezi că se întâmplă tocmai acum. 

— Crezi că atacul a fost provocat de Ra'zac? 

— Nu ştiu. Pentru noi, cel mai bun lucru de făcut 
este să ne îndepărtăm cât putem de repede de 
Yazuac. De altfel, tot pe-aici au luat-o şi cei pe 
care-i urmărim: spre sud. 

Eragon încuviinţă: 

— Totuşi, rămâne problema proviziilor. Mai e 
vreun oraş prin apropiere? 

Brom clătină din cap: 

— Nu, dar dacă o fi să trăim numai cu carne, 
Saphira poate să vâneze pentru noi. Prin pâlcul 
ăsta de copaci, deşi poate ţi se pare mic, se găsesc 
multe animale. Râul este singura sursă de apă pe 
o distanță destul de mare, aşa că aici vin să se 
adape cam toate animalele din câmpie. N-o să 
murim de foame. 

Eragon tăcu, mulțumit de răspunsul lui Brom. 
Păsări zgomotoase treceau repede pe lângă ei, în 
timp ce călăreau, iar râul curgea înainte liniştit. 
Locul era plin de forfotă, de viaţă şi de energie. 
Eragon întrebă: 

— Cum de-a reuşit urgalul ăla să te rănească? 
Totul s-a întâmplat aşa de repede, că n-am putut 
să observ. 

— Un adevărat ghinion, mormăi Brom. Văzând 


că eu îi pot ţine piept cu uşurinţă, l-a lovit pe 
Văpaia Zăpezii. Prostul de cal s-a ridicat pe 
picioarele din spate şi m-a dezechilibrat, destul 
pentru urgal ca să-mi facă tăietura asta. 

Se scărpină pe bărbie şi adăugă: 

— Presupun că tot te mai gândeşti la magie. 
Acum că ai descoperit-o, avem o problemă 
spinoasă. Nu multă lume ştie, dar toţi Cavalerii 
puteau folosi magia, deşi cu puteri diferite. Au 
ținut secretă această capacitate, chiar când se 
aflau în culmea puterii, pentru că aşa aveau un 
mare avantaj față de duşmanii lor. Dacă s-ar fi 
ştiut, legăturile lor cu oamenii de rând ar fi fost 
mai grele. Mulţi cred că puterile magice ale regelui 
provin din faptul că el este magician sau vrăjitor. 
Dar nu-i aşa! Explicaţia e că şi el e Cavaler. 

— Şi care-i diferența”? Faptul că am folosit magia 
nu mă face magician? 

— Câtugşi de puţin! Magicianul, la fel ca o Umbră, 
foloseşte spiritele pentru a realiza ceea ce doreşte. 
Puterile tale sunt cu totul diferite. Nici solomonar 
nu eşti, căci puterile acestora nu depind de 
ajutorul vreunui spirit sau dragon. Şi, în mod 
sigur, nu eşti vrăjitor; vrăjitorii îşi dobândesc 
puterea din diferite licori magice sau vrăji. Şi-aşa 
ajungem de unde-am plecat. Problema pe care o 
reprezinţi tu. Tinerii Cavaleri, ca tine, erau supuşi 
unui regim de viață foarte strict, pentru a-şi întări 
trupurile, dar şi puterea minții. Asta dura luni de 
zile, poate ani, până când Cavalerii erau 


considerați suficient de responsabili pentru a se 
apuca de magie. Până atunci, niciun ucenic nu 
afla ce potenţial are. Dacă vreunul descoperea 
magia din greşeală, era luat imediat şi educat 
separat de ceilalți. Oricum, nu se întâmpla des ca 
să descopere cineva magia de unul singur, mai 
zise el, aplecându-şi capul către Eragon, dar, e 
adevărat, nici nu erau supuşi tensiunii în care ai 
trăit tu. 

— Şi atunci cum se antrenau, până la urmă, să 
folosească magia? îl întrebă Eragon. Nu văd cum 
ar putea cineva să învețe asta. Dacă ai fi încercat 
să-mi explici acum două zile, n-aş fi priceput 
NIMIC. 

— Ucenicii erau supuşi mai multor exerciții 
inutile, pentru a le crea un sentiment de frustrare. 
De exemplu, li se poruncea să mute grămezi de 
pietre, numai cu ajutorul picioarelor, să umple cu 
apă vase sparte şi alte lucruri imposibile. După o 
vreme se înfuriau îndeajuns pentru a putea folosi 
magia. De cele mai multe ori, procedeul dădea 
roade. 

— Asta înseamnă, continuă Brom, că vei avea un 
dezavantaj dacă întâlneşti vreodată un duşman 
care a trecut prin acest tip de antrenament. Mai 
sunt încă în viață ființe care au apucat acele 
vremuri: regele, de exemplu, ca să nu mai vorbim 
de elfi. Oricare dintre ei te-ar putea rupe în bucăţi 
cu mare uşurinţă. 

— Atunci, ce pot face? 


— N-avem timp pentru un antrenament în toată 
puterea cuvântului, dar putem face multe lucruri 
în timp ce călătorim, zise Brom. Cunosc multe 
metode pe care le poți deprinde pentru a dobândi 
putere şi a o putea controla, dar nu poţi, peste 
noapte, să capeți disciplina pe care o aveau 
Cavalerii. Va trebui, adăugă el, privindu-l amuzat 
pe Eragon, să o câştigi la fața locului. La început, 
o să fie greu, dar şi răsplata e mare. Poate o să te 
bucuri să afli că niciun Cavaler de vârsta ta nu a 
folosit vreodată magia aşa cum ai făcut tu ieri cu 
cei doi urgali. 

Eragon zâmbi, auzindu-se lăudat: 

— Mulţumesc. Dar limba asta străveche, are şi 
ea un nume? 

Brom râse: 

— Da, numai că nimeni nu-l ştie. Ar fi un cuvânt 
cu o putere de necrezut, ceva cu ajutorul căruia ai 
putea controla întreaga limbă şi pe toţi cei care-o 
folosesc. Cuvântul a fost îndelung căutat, dar 
nimeni nu l-a putut descoperi. 

— Tot nu înţeleg cum funcționează magia asta, 
zise Eragon. Spune-mi mai limpede, cum fac s-o 
folosesc? 

Brom părea uimit: 

— Nu ţi-am explicat o dată? 

— N-am priceput. 

Brom inspiră adânc şi zise: 

— Ca să foloseşti magia, trebuie să ai o anumită 
putere înnăscută, care în vremurile noastre se 


întâlneşte foarte rar. Mai trebuie şi să poţi invoca 
această putere, atunci când doreşti. O dată ce o 
invoci, trebuie fie s-o foloseşti, fie s-o laşi să se 
risipească. Ai înțeles? Bun, acuma, dacă vrei să 
foloseşti puterea, trebuie să rosteşti un cuvânt sau 
o frază din limba străveche, pentru a-ți descrie 
intenţiile. De exemplu, dacă ieri tu n-ai fi rostit 
brisingr, nu s-ar fi întâmplat nimic. 

— Asta înseamnă că puterile mele depind de cât 
de bine cunosc limba asta? 

— Exact, zise Brom, repede. Mai mult, când o 
vorbeşti, este imposibil să înşeli. 

Eragon clătină din cap a neîncredere: 

— Asta nu se poate. Oamenii mint întotdeauna. 
Cuvintele astea străvechi n-au cum să-i oprească. 

Brom ridică dintr-o sprânceană şi zise: 

— Fethrblaka, eka weohnata neiat haina ono. 
Blaka eom iet lam. ? Deodată, o pasăre se 
desprinse de pe o cracă şi i se aşeză pe mână. 
Ciripea veselă şi îi privea cu ochii ei ca două 
mărgele. După câteva clipe, Brom zise: 

— Eitha.10 

Şi pasărea plecă în zbor. 

— Cum ai făcut asta? îl întrebă Eragon, plin de 
uimire. 

— l-am făgăduit să nu-i fac niciun rău. Poate că 
pasărea n-a înțeles exact ce vreau să spun, dar în 
limba aceasta a puterii, sensul cuvintelor mele era 


9 „Pasăre, n-o să-ți fac rău! Vino şi te aşază pe mâna mea!” 
10 A pleca 


limpede. Pasărea a avut încredere în mine, pentru 
că ştie ceea ce ştiu toate animalele, şi anume că 
oamenii care vorbesc această limbă trebuie să-şi 
țină cuvântul. 

— Şi elfii vorbesc limba asta? 

— Da. 

— Aşa că ei nu mint niciodată? 

— Nu-i chiar aşa, recunoscu Brom. Ei susțin că 
nu şi într-un fel e adevărat, dar au un meşteşug 
desăvârşit de a spune altceva decât cred, de fapt. 
Nu poţi şti niciodată ce gânduri au sau dacă le-ai 
înțeles bine. De multe ori, ei dezvăluie numai o 
parte din adevăr, iar restul îl ţin ascuns. Cel care 
vrea să aibă de-a face cu neamul lor are nevoie de 
o minte ascuțită şi subtilă. 

Eragon se gândi la asta, apoi zise: 

— Dar numele proprii? înseamnă ceva în limba 
asta? îți dau putere asupra oamenilor? 

Ochii lui Brom străluciră aprobator: 

— Da, chiar aşa. Cei care vorbesc limba au două 
nume. Cel dintâi este folosit zi de zi şi nu are prea 
multă putere. Al doilea, în schimb, este numele lor 
adevărat şi numai câțiva oameni de încredere îl 
cunosc. Era o vreme când nimeni nu-şi ascundea 
numele adevărat, dar epoca noastră nu mai este 
aşa de blândă. Cine-ţi cunoaşte numele adevărat 
capătă o putere enormă asupra ta, ca şi cum ţi-ai 
fi pus viața însăşi în mâinile sale. Cu toţii avem un 
nume ascuns, dar puţini şi-l cunosc. 

— Şi cum îți afli numele adevărat? îl întrebă 


Eragon. 

— Elfii şi-l cunosc din instinct. Dar niciun alt 
neam nu are această înzestrare. Oamenii care 
deveneau Cavaleri plecau de obicei în călătorii 
pentru a-l descoperi sau găseau un elf care să le 
spună, deşi asta nu se întâmplă des, căci elfii nu 
fac risipă cu lucrurile pe care le cunosc, îi 
răspunse Brom. 

— Aş vrea să mi-l ştiu pe al meu, zise Eragon cu 
regret. 

Chipul lui Brom se întunecă: 

— Ai grijă. Să ştii că poate fi un lucru groaznic. 
Să afli cine eşti cu adevărat, fără iluzii şi fără 
cruțare, este un moment de iluminare din care 
nimeni nu scapă cu totul nevătămat. Unii au 
înnebunit din pricina acelui moment de adevăr 
pur. Cei mai mulți încearcă să-l uite. Dar, la fel 
cum numele le dă altora putere asupra ta, şi tu 
poţi să dobândeşti putere asupra propriei ființe, 
dacă adevărul nu te striveşte cu greutatea lui. 

„Sunt convinsă că nu va fi aşa”, declară Saphira. 

— Tot aş vrea să-l aflu, zise Eragon, hotărât. 

— E bine că nu te laşi prea uşor descurajat, căci 
numai cei decişi îşi află identitatea, dar cu asta eu 
nu te pot ajuta. Va trebui să cauţi de unul singur. 

Brom îşi schimbă poziția brațului rănit şi se 
strâmbă de durere. 

— Şi de ce nu-ți putem vindeca braţul prin 
magie, fie tu, fie eu? îl întrebă Eragon. 

Brom clipi: 


— Nu văd de ce nu - doar că nu m-am gândit la 
asta, pentru că e peste puterile mele. Tu probabil 
c-ai putea, dacă foloseşti cuvântul potrivit, dar eu, 
unul, nu vreau să-mi pierd puterile. 

— Te-aş putea scuti de mult chin şi durere, 
protestă Eragon. 

— O să le-ndur, zise Brom scurt. Să foloseşti 
magia pentru vindecarea unei răni îţi cere tot atâta 
energie ca şi cum s-ar vindeca singură. Nu vreau 
să te oboseşti şi să nu mai fi bun de nimic vreo 
câteva zile. N-ar trebui să încerci să faci un lucru 
aşa dificil, cel puţin nu încă. 

— Totuşi, dacă e posibil să-ţi vindec braţul, crezi 
că pot scula pe cineva din morți? 

Întrebarea îl luă prin surprindere pe Brom, dar 
acesta răspunse repede: 

— TȚi-aduci aminte ce ţi-am spus, despre 
încercările care pot să te omoare? Asta-i una 
dintre ele. Cavalerilor le era interzis să încerce să 
readucă morţii la viaţă, pentru binele lor. Dincolo 
de hotarul vieţii, există o prăpastie unde magia nu 
înseamnă nimic. Dacă te aventurezi în ea, toate 
puterile te vor lăsa, iar sufletul ți se va topi în 
întuneric. Vrăjitori, magicieni, Cavaleri — cu toții 
au eşuat şi au murit pe acel hotar. Mulțumeşte-te 
cu ce se poate realiza — vindecarea tăieturilor, a 
vânătăilor, poate chiar a oaselor rupte; cât despre 
morți — cu siguranţă, nu! 

Eragon se încruntă: 

— Totul e cu mult mai complicat decât credeam 


eu. 

— Chiar aşa, zise Brom. Şi dacă nu înţelegi ce 
faci, o să încerci ceva care-ţi depăşeşte puterile şi 
o să mori. 

Se răsuci în şa, apoi se aplecă, luând de jos un 
pumn de pietricele. Se îndreptă cu oarecare 
greutate şi le aruncă pe toate la loc, cu excepția 
uneia: 

— Vezi pietricica asta? 

— Da. 

— Ia-o! 

Eragon se supuse şi examina pe toate fețele 
banalul obiect. Avea o culoare neagră mată, era 
netedă, cam la fel de voluminoasă ca vârful 
degetului lui mare. Pe cărare, erau sute de pietre 
care arătau exact la fel. 

— Ăsta ţi-este antrenamentul! 

Eragon îl privi nedumerit: 

— Nu înţeleg. 

— Sigur că nu, zise Brom nerăbdător. De-asta 
eu te învăţ pe tine, şi nu invers. Acuma taci sau n- 
o să mai ajungem nicăieri. Ceea ce vreau de la tine 
este să faci piatra să-ți plutească din palmă şi s-o 
ţii în aer cât de mult poți. Cuvintele de care ai 
nevoie sunt stenr reisa!!. Spune-le şi tu! 

— Stenr reisa. 

— Bun! Hai, încearcă! 

Îmbufnat, Eragon se concentră asupra pietrei, 


|? 


11 „Piatră, pluteşte 


scotocind în minte după urmele valului de energie 
care-l arsese pe dinăuntru în ziua precedentă. 
Piatra rămânea nemişcată, în timp ce el se holba 
la ea, transpirat şi frustrat. 

„Şi cum s-o fac, mă rog?” în cele din urmă, îşi 
încrucişă braţele şi zise răstit: 

— E imposibil. 

— Nu, îi tăie Brom vorba. Eu o să-ţi spun ce e 
imposibil şi ce nu. Luptă-te, doar n-o să renunți 
aşa uşor. Mai încearcă o dată! 

Încruntându-se, Eragon închise ochii, lăsând la 
o parte toate gândurile care-i puteau abate 
atenţia. Inspiră adânc şi începu să caute până în 
cele mai adânci colțuri ale minţii sale, încercând 
să găsească locul în care i se ascundeau puterile. 
În căutarea sa, găsea numai gânduri şi amintiri, 
până ce dădu peste ceva diferit — o moviliţă care 
făcea şi nu făcea parte din el. Încântat, începu să 
caute acolo, încercând să descopere taina pe care- 
o ascundea. Simți că i se opune rezistenţă, ca un 
obstacol în mintea sa, dar ştiu că de cealaltă parte 
se afla puterea. Încercă să străpungă obstacolul, 
dar, în ciuda eforturilor lui, acesta rămânea întreg. 
Începând să se mânie, Eragon se năpusti asupra 
lui, împingând din toată puterea, până ce 
obstacolul se sfărâmă ca un geam subțire de 
sticlă, inundându-i mintea cu un potop de lumină. 

— Stenr reisa, îngână el. 

Pietricica se înălță în aer, plutind deasupra 
palmei sale care strălucea slab. Se chinui să o țină 


aşa, dar puterea îi scăpă printre degete şi se topi 
îndărăt în spatele obstacolului. Pietricica îi căzu, 
cu un zgomot uşor, în palma care-şi reveni şi ea la 
normal. Se simțea puţin obosit, dar gândul la 
reuşită îl făcu să rânjească. 

— Binişor, ţinând cont că a fost prima dată, zise 
Brom. 

— De ce mâna mea se comportă astfel? Parc-ar 
fi o lampă micuță. 

— Nimeni nu ştie sigur, recunoscu Brom. 
Dintotdeauna, Cavalerii preferau să-şi dirijeze 
puterea prin mâna pe care purtau şi gedwëy 
ignasia. Poţi să-ţi foloseşti şi palma cealaltă, dar 
nu-i aşa uşor. 

Îl privi o clipă pe Eragon, apoi continuă: 

— O să-ți cumpăr nişte mănuşi, în următorul 
oraş în care ne oprim, dacă nu-i şi ăsta distrus. Te 
descurci şi singur să ascunzi semnul ăla, dar nu 
ne-am dori să-l vadă cineva din greşeală. În plus, 
poate că va veni vremea când nu-ţi vei dori ca 
strălucirea din palmă să-l avertizeze pe duşman. 

— Ai şi tu vreun semn? 

— Nu. Doar Cavalerii au, zise Brom. Ar mai 
trebui să afli şi că magia este influențată de 
distanțe, ca o săgeată sau o suliță. Dacă încerci să 
ridici sau să mişti ceva ce se află la mare distanță 
de tine, o să-ți consumi mai multă energie decât 
dac-ar fi fost aproape. Aşa că, dacă vezi duşmanii 
năvălind spre tine din depărtare, nu folosi magia 
până ce nu se apropie. Gata, treci din nou la 


treabă! mai încearcă o dată să ridici piatra! 

— Iar? îl întrebă Eragon cu voce slabă, 
gândindu-se la efortul pe care-l făcuse prima dată. 

— Da! Şi mai repede, de data asta! 

Continuară cu exercițiile aproape toată ziua. 
Când, în sfârşit, se opri, Eragon era obosit şi prost 
dispus. Ajunsese să urască pietricica şi tot ce era 
legat de ea. Dădu să o arunce, dar Brom îi zise: 

— Nu. Păstreaz-o! 

Eragon se uită urât la el, dar, împotriva voinţei 
lui, îşi puse piatra într-un buzunar. 

— N-am terminat încă, îl preveni Brom, aşa că 
nu te aşeza prea comod. Asta se cheamă delois:2, 
adăugă, arătând cu degetul spre o plantă mititică. 

Apoi începu să-l instruiască pe Eragon în tainele 
străvechii limbi, dându-i cuvinte să le țină minte, 
de la vândr!5, care era un băț subţire şi drept, până 
la Aiedail!+, luceatărul de dimineaţă. 

Seara, se luptară din nou în jurul focului. Brom 
ținea sabia în mâna stângă, dar se dovedea la fel 
de priceput. 


Zilele următoare se scurseră în acelaşi mod. Mai 
întâi, Eragon se chinuia să învețe străvechile 
cuvinte şi să mişte pietricica. Apoi, seara, se 
antrena, luptându-se cu Brom cu săbii de lemn. 
Era mereu obosit şi îl durea tot trupul, dar încet- 


12 Plantă mică şi verde cu flori roşii 
13 Băţ subţire şi drept 
14 Luceafărul de dimineață 


încet începu să se schimbe, aproape fără să-şi dea 
seama. Curând, piatra nu mai tremura, când o 
ridica în aer. Reuşi să ducă la bun sfârşit primele 
exerciţii la care-l supusese Brom şi trecu la altele 
mai grele; de asemenea, cunoştea din ce în ce mai 
bine străvechea limbă. 

Când se luptau, Eragon avea mai multă 
încredere în el şi se mişca mai repede, lovind ca 
un şarpe. Începu să dea cu mai multă forță, iar 
brațul nu-i mai tremura când para atacurile. Pe 
măsură ce învăța cum să-i țină piept lui Brom, 
încleştările se prelungeau. De-acum Eragon nu 
era singurul care-şi îngrijea vânătăile, când 
mergeau la culcare. 

Şi Saphira continua să crească, dar mai puţin 
decât înainte. Zbura la distanţe mari şi din când 
în când vâna, ceea ce o ţinea în formă şi 
sănătoasă. De-acum depăşea în înălțime un cal şi, 
cu atât mai mult, în lungime. Din cauza mărimii 
şi a solzilor strălucitori, era foarte uşor de 
observat. Brom şi Eragon îşi făceau griji din 
această cauză, dar n-o puteau convinge să se 
murdărească, pentru ca praful să-i ascundă 
strălucirea pielii. 

Continuau să meargă spre sud, pe urmele celor 
doi Ra’zac. Eragon se simţea frustrat de faptul că, 
oricât de repede călătoreau, aceştia rămâneau în 
fața lor, la câteva zile distanță. Uneori se simțea 
gata să renunţe, dar apoi se întâmpla să găsească 
o urmă sau vreun semn care le reda speranţa. 


Nici de-a lungul râului Ninor, nici în câmpie nu 
existau semne ale prezenţei oamenilor, aşa că toți 
trei mergeau netulburaţi cât era ziua de lungă. 
Până la urmă se apropiară de Daret, prima aşezare 
pe care-o întâlneau de când plecaseră din Yazuac. 

* 

Cu o noapte înainte să ajungă, Eragon visă ceva 
tare frumos. 

Se făcea că-i vede pe Garrow şi pe Roran, stând 
acasă, în bucătăria distrusă. Îi cereau ajutorul 
pentru a reconstrui ferma, dar el nu făcea decât 
să clatine din cap, simțind în inimă înțepătura 
dorului. 

— Acum îi urmăresc pe ucigaşii tăi, îi şopti 
unchiului. 

Garrow îl privi pieziş şi-l întrebă: 

— ŢI se pare c-aş fi mort? 

— Nu te pot ajuta, îi zise încet Eragon, cu lacrimi 
în ochi. 

Deodată, se auzi un răget şi Garrow se 
transformă în cei doi Ra'zac. 

— Mori, atunci, sâsâiră ei, sărind la el. 

Se trezi cu o stare foarte proastă şi începu să 
privească stelele mişcându-se lent pe cer. 

„O să fie bine, micuţule”, îi zise, blând, Saphira. 


Daret 


Daret se afla pe malul râului Ninor - altfel, n-ar 


fi putut exista. Era un oraş mic, neîngrijit şi nu se 
vedea niciun semn că ar fi locuit cineva acolo. 
Eragon şi Brom se apropiară cu mare grijă. De 
data aceasta, Saphira se ascunsese în apropiere; 
dacă era vreun semn de primejdie, putea ajunge 
lângă ei în câteva clipe. 

Intrară în Daret călare, încercând să nu facă 
zgomot. Brom îşi ținea sabia cu mâna sănătoasă, 
căutând cu ochii în toate părțile. Eragon îşi ţinea 
şi el arcul la-ndemână, în timp ce se strecurau 
printre casele tăcute, privindu-se cu teamă unul 
pe celălalt. „Nu-mi miroase a bine”, îi transmise 
Eragon Saphirei. Ea nu-i răspunse, dar o simți 
pregătindu-se să se năpustească pe urmele lor. 
Privi în jos şi se simți uşurat să observe urme 
proaspete de copii. „Dar pe unde sunt?” Ajungând 
în centrul oraşului şi găsindu-l gol, Brom se 
încordă. Pe străzile pustii bătea vântul, stârnind 
ici şi colo vârtejuri de praf. Brom îl întoarse pe 
Văpaia Zăpezii, spunând: 

— Hai să plecăm de-aici! Nu-mi place totuşi ce 
văd! îşi îndemnă calul la galop, iar Eragon îl urmă, 
îimboldindu-l pe Cadoc. 

Făcuseră numai câțiva paşi, când nişte căruţe se 
prăbuşiră din spatele caselor, tăindu-le drumul. 
Cadoc necheză şi se propti în copite, oprindu-se 
cu greu lângă Văpaia Zăpezii. Un bărbat voinic 
sări peste o căruţă şi se postă în fața lor, cu o sabie 
lată la şold şi cu un arc încordat în mână. Eragon 
îşi scoase şi el arcul şi-l îndreptă către străin, care 


le porunci: 

— Opriţi-vă! Jos armele! Sunteţi înconjurați de 
şaizeci de arcaşi. Dacă faceți vreo mişcare, trag. 

Ca la un semnal, un şir de bărbați se ridicară în 
picioare, pe acoperişurile caselor dimprejur. 

„Rămâi acolo, Saphira! îi strigă Eragon. Sunt 
prea mulți. Dacă vii, o să tragă cu săgeți în tine 
înainte să poți cobori. Rămâi acolo!” Ea îl auzise, 
dar Eragon nu era sigur că-l va asculta. Se pregăti 
să folosească magia. „Va trebui să opresc săgețile 
înainte să ajungă la mine sau la Brom.” 

— Ce vreţi? îl întrebă, calm, Brom. 

— De ce-ațţi venit încoace? vru să ştie omul. 

— Ca să cumpărăm provizii şi să auzim ce mai e 
nou, doar atât. Mergem spre casa vărului meu din 
Dras!5-Leona. 

— Sunteţi tare bine înarmaţi. 

— Şi voi la fel, zise Brom. Trăim în timpuri 
periculoase. 

— Aşa-i! 

Omul îi privi cu atenţie. 

— Nu cred că ne-ați pus vreun gând rău, dar am 
avut de prea multe ori de-a face cu urgalii şi 
bandiții, aşa că nu pot să vă cred pe cuvânt. 

— Dacă, orice-am spune, tot nu contează, atunci 
ce facem? îi replică Brom. 

Bărbaţii cocoțaţi pe case nu se mişcaseră din loc, 
ceea ce-l făcea pe Eragon să creadă că erau fie 

foarte disciplinati... fie speriați de moarte. Spera 
că al doilea răspuns era cel corect. 

— Zici că vreţi doar provizii. Eşti de acord să 
rămânețţi aici până ce v-aduc lucrurile de care 
aveți nevoie, apoi să plătiți şi să plecați imediat? 

— Da. 

— Atunci e în regulă, îi zise omul, coborându-şi 
arcul, deşi continua să-l ţină la-ndemână. Îi făcu 
semn unuia dintre arcaşi, care cobori şi fugi către 
ei. Spune ce vreți. 

Brom îi enumeră câteva lucruri, apoi adăugă: 

— Şi, dacă aveți o pereche de mănuşi pe măsura 
nepotului meu, le cumpăr şi pe ele. 

Arcaşul dădu din cap aprobator şi plecă în fugă. 

— Mă cheamă Trevor, spuse omul care stătea în 
faţa lor. În mod normal, v-aş strânge mâinile, dar, 
în condiţiile astea, mai bine nu mă apropii. 
Spuneţi-mi, de unde veniți? 

— Dinspre nord, zise Brom, dar n-am rămas 
nicăieri aşa de mult, încât să zicem că locuim 
acolo. Din cauza urgalilor aţi fost siliți să luați 
măsurile astea? 

— Da, zise Trevor, a lor şi a unor duşmani şi mai 
periculoşi. Aveţi noutăți de prin alte oraşe? Aflăm 
destul de rar ce se-ntâmplă cu ele, dar am auzit 
zvonuri că ar fi şi ele asediate. 

Brom se întunecă la faţă: 

— Aş vrea să nu fi fost eu acela care să vă dea 
veştile. Acum aproape două săptămâni am trecut 
prin Yazuac şi l-am găsit prădat. Locuitorii 


fuseseră măcelăriți şi îngrămădiți laolaltă. Am fi 
încercat să-i îngropăm cum se cuvine, dar ne-au 
atacat doi urgali. 

Răvăşit, Trevor făcu un pas înapoi şi-şi plecă în 
jos ochii plini de lacrimi: 

— Vai, ce zi cu adevărat tristă! Totuşi, nu-mi dau 
seama cum au putut doi urgali să-i învingă pe toți 
oamenii din Yazuac la un loc. Cei de-acolo erau 
luptători buni — unii mi-erau prieteni. 

— Erau semne că oraşul fusese devastat de o 
întreagă ceată de urgali, îi explică Brom. Cred că 
aceia pe care i-am întâlnit noi erau dezertori. 

— Cât de mare era grupul? 

Brom se jucă timp de câteva clipe cu tocul 
pistolului ce îi atârna la şa. 

— Destul de numeros ca să distrugă oraşul, dar 
destul de mic ca să treacă neobservat prin zonele 
nelocuite. Undeva între o sută şi cincizeci. Dacă 
nu mă înşel, oricum ar fi, sunt prea mulți pentru 
voi. 

Trevor dădu din cap cu tristețe. 

— Ar trebui să plecați de aici, continuă Brom. 
Ținutul ăsta a devenit prea periculos ca să mai 
poți trăi în linişte. 

— Ştiu, dar oamenii de pe-aici refuză să se 
gândească la plecare. Asta-i casa lor — şi a mea, 
deşi eu sunt aici doar de vreo doi ani — şi o 
consideră mai presus decât viața. 

Trevor îi privi cu seriozitate. 

— l-a respins pe câțiva urgali singuratici şi asta 


le-a dat locuitorilor o încredere care le depăşeşte 
cu mult posibilitățile. Mi-e teamă ca într-o 
dimineaţă să nu ne trezim cu toţii cu gâtul tăiat. 

Arcaşul ieşi grabnic dintr-o casă, cu brațele 
încărcate de diverse provizii. Le aşeză lângă cai, iar 
Brom îi plăti. După ce omul plecă, Brom îl întrebă: 

— De ce te-au ales pe tine să le aperi oraşul? 

Trevor ridică din umeri: 

— Am servit câțiva ani în armata regelui. 

Brom cercetă cumpărăturile, îi dădu lui Eragon 
perechea de mănuşi şi împachetă restul în coburi. 
Eragon îşi trase mănuşile pe mâini, ţinându-şi, cu 
grijă, palma în jos, şi-şi mişcă degetele. Pielea 
părea solidă şi tare, deşi purta semne de folosinţă. 

— Bun, zise Brom, acum plecăm, cum am 
promis. 

Trevor dădu din cap: 

— Când ajungeţi în Dras-Leona, vreţi să ne faceţi 
un serviciu? Anunţaţi Imperiul despre pericolele 
prin care trecem şi noi, şi celelalte aşezări. Dacă la 
urechile regelui n-a ajuns până acum niciun 
cuvânt, avem motive de îngrijorare. lar dacă el ştie, 
dar a decis să nu ia măsuri, e la fel de îngrijorător. 

— O să ducem mesajul. Fie ca săbiile să nu vi se 
tocească! zise Brom. 

— Nici vouă! 

Căruţele fură date la o parte din drumul lor, iar 
ei ieşiră din Daret, mergând printre copacii de pe 
malul râului Ninor. Eragon îi transmise Saphirei: 
„Ne întoarcem. Totul s-a terminat cu bine”. 


Singurul ei răspuns fu o senzaţie de mânie 
înăbuşită. 

Brom se trase gânditor de barbă: 

— Imperiul o duce mai rău decât mi-am 
imaginat. Când au fost negustorii în Carvahall, ne- 
au adus şi ei veşti despre aceste tulburări, dar nu 
puteam să cred că sunt atât de răspândite. Cu toţii 
urgalii ăştia prin jur, ai zice că Imperiul însuşi este 
atacat, dar n-au fost trimise niciun fel de trupe, 
niciun soldat. Ca şi cum regele nu este interesat 
să-şi apere stăpânirile. 

— E ciudat, căzu de acord şi Eragon. 

— Ţi-ai folosit puterile cât eram în Daret? îl 
întrebă Brom, aplecându-se ca să treacă pe sub o 
ramură. 

— N-aveam de ce. 

—  Greşit, îl corectă Brom. Puteai cerceta 
intenţiile lui Trevor. Chiar şi eu, cu puterile mele 
limitate, am putut s-o fac. Dacă locuitorii ar fi fost 
hotărâți să ne ucidă, n-aş fi stat aşa liniştit. 
Totuşi, mi s-a părut că există o şansă bună să 
cădem la învoială, adică tocmai ce-am făcut. 

— Cum să aflu ce gândea Trevor? îl întrebă 
Eragon. Adică ar trebui să pot citi minţile 
oamenilor? 

— Ei, hai, îl dojeni Brom, ar trebui să ştii deja 
răspunsul. Ai fi putut descoperi ce plănuia Trevor 
aşa cum comunici cu Cadoc sau cu Saphira. 
Minţile oamenilor nu sunt foarte diferite de mintea 
unui dragon sau a unui cal. E un lucru simplu, 


dar care trebuie folosit rar şi cu mare grijă. Mintea 
unui om este ultimul său refugiu, care nu trebuie 
atacat decât dacă împrejurările te obligă. Cavalerii 
aveau legi foarte stricte cu privire la asta; dacă 
erau încălcate fără vreun motiv întemeiat, urma o 
pedeapsă severă. 

— Şi tu poţi face asta, chiar dacă nu eşti 
Cavaler? îl întrebă Eragon. 

— Ți-am mai zis, oricine poate vorbi cu ajutorul 
minţii, dacă are pregătirea potrivită — deşi nu toți 
au acelaşi succes. Totuşi, e greu de spus dacă-i 
vorba de magie. Sigur, puterile magice sau 
legătura dintre om şi dragon declanşează această 
capacitate, dar am întâlnit mulți oameni care au 
învăţat şi singuri. Gândeşte-te: poţi vorbi cu orice 
ființă inteligentă, chiar dacă legătura nu e foarte 
clară. Poţi să-ți petreci zile întregi ascultând 
gândurile vreunei păsări sau aflând cum se simte 
o râmă în timpul unei furtuni. Însă mie, unuia, 
păsările nu mi s-au părut niciodată prea demne de 
interes. Îți sugerez să începi cu o pisică — pisicile 
au o fire neobişnuită. 

Eragon strânse hăţurile lui Cadoc, gândindu-se 
la urmările celor spuse de Brom. 

— Dar, dacă pot intra în mintea cuiva nu 
înseamnă că şi alții îmi pot face asta mie? De unde 
ştiu dacă cineva trage cu urechea la ce gândesc? 
Pot să-l împiedic? 

— Sigur că da. Nu ţi s-a-ntâmplat ca Saphira să 
te alunge din gândurile ei? 


— Ba da, de câteva ori, recunoscu Eragon. Când 
m-a dus cu forța în Şiră, nu puteam vorbi deloc cu 
ea, ca şi cum nu m-ar fi băgat în seamă; nici nu 
cred că mă putea auzi. Erau ca nişte ziduri în jurul 
minţii ei, pe care nu le puteam străpunge. 

Brom îşi aranjă bandajul preț de câteva clipe, 
ridicându-şi-l pe braț: 

— Puţini oameni îşi pot da seama când cineva le 
scotoceşte prin minte şi nici dintre aceia nu sunt 
mulți cei care te-ar putea împiedica să pătrunzi. 
Asta ţine de antrenament şi de modul în care 
gândeşti. Datorită puterilor tare magice, tu vei şti 
întotdeauna când cineva îți umblă prin minte. O 
dată ce-ai aflat, ca să-i opreşti nu trebuie decât să 
te concentrezi asupra unui lucru, excluzându-le 
pe toate celelalte. E simplu! De exemplu, dacă te 
gândeşti numai la un zid de cărămidă, numai asta 
va găsi duşmanul în mintea ta. Totuşi, să opreşti 
pe cineva pentru multă vreme îți ia o mare 
cantitate de energie şi cere multă disciplină. Dacă 
te laşi distras, fie şi de cel mai mic lucru, apărarea 
ta va slăbi, iar duşmanul se va strecura prin 
punctul slab. 

— Cum pot să învăţ asta? îl întrebă Eragon. 

— Ai un singur lucru de făcut: exerciţiu, 
exercițiu şi iar exercițiu. Imaginează-ţi ceva şi 
concentrează-te cât poţi de mult asupra acelui 
lucru, omițându-le pe toate celelalte! Este o 
tehnică foarte avansată; numai câțiva o stăpânesc, 
îi răspunse Brom. 


— Nu vreau să o stăpânesc la perfecţie, numai 
să fiu în siguranţă. „Şi dacă pot să intru în mintea 
cuiva, oare pot să-i schimb felul în care gândeşte? 
Cu cât învăţ mai multe lucruri despre magie, cu 
atât am mai puţină încredere în ea.” 

Când ajunseră la Saphira, ea îi luă prin 
surprindere, îndreptându-şi brusc capul spre ei. 
Caii dădură speriați înapoi. Saphira îl privi pe 
Eragon cu atenție, scuipând uşor. Avea privirea de 
gheață. Eragon îl privi îngrijorat pe Brom — n-o mai 
văzuse niciodată pe Saphira aşa de supărată — 
apoi întrebă: „Cine te-a supărat?” 

„Tu, mârâi ea. Tu eşti de vină.” 

Eragon se încruntă şi cobori din şaua lui Cadoc. 
De cum pusese picioarele jos, Saphira îl culcă pe 
spate, lovindu-l cu coada, şi-l pironi la pământ cu 
ghearele. 

— Ce faci? ţipă el, zbătându-se să se ridice; ea 
era însă prea puternică. 

Brom îi privea cu atenţie din şa. 

Saphira îşi îndoi gâtul până ce ea şi Eragon 
ajunseră să se privească ochi în ochi. Sub privirea 
ei fixă, băiatul se foi neliniștit. „Tu! De câte ori 
pleci de lângă mine, ai necazuri. Îţi bagi nasul în 
toate, de parc-ai fi un puişor de-abia ieşit din ou. 
Şi ce-o să faci când o să dai peste ceva care 
muşcă”? Atunci cum o să scapi cu viaţă? Nu te pot 
ajuta dacă sunt departe. Am rămas ascunsă până 
acum, ca să nu mă vadă nimeni, dar s-a terminat! 
Nu mai stau deoparte, când asta te poate costa 


viața.” 

„Înţeleg de ce eşti supărată, zise Eragon, dar eu 
sunt mult mai în vârstă ca tine şi pot să-mi port 
de grijă. La o adică, tu eşti aceea care trebuie 
protejată.” 

Ea scoase un răget şi clănțăni din dinți pe lângă 
urechea lui. „Aşa zici?” îl întrebă. „Mâine călăreşti 
pe spinarea mea - nu pe căpriorul ăla amărât 
căruia îi zici cal — sau, dacă nu, te iau în gheare şi 
te duc. Eşti sau nu eşti Cavaler? Nu-ţi pasă deloc 
de mine?” 

Întrebarea îl răni pe Eragon şi-l făcu să lase ochii 
în jos. Ştia că Saphira avea dreptate, numai că-i 
era frică să călărească pe spatele ei. Zborurile de 
până atunci fuseseră încercarea cea mai 
dureroasă prin care trecuse vreodată. 

— Ei? îl întrebă Brom. 

— Vrea să călăresc mâine pe spinarea ei, zise 
Eragon şovăielnic. 

Brom căzu pe gânduri, cu ochii scăpărând: 

— Păi, de-acum ai şi şa. Presupun că n-o să fie 
nicio problemă, câtă vreme aveţi grijă să nu fiți 
văzuți. 

Saphira îi aruncă o privire, apoi reveni cu ochii 
la Eragon. 

— Şi dacă tu eşti atacat sau se întâmplă vreun 
accident? N-o să pot ajunge la timp şi... 

Saphira se lăsă puţin mai greu pe pieptul lui, 
tăindu-i vorba. „Exact asta ziceam şi eu, 
micuţule!” 


Brom păru că încearcă să-şi ascundă un 
zâmbet: 

— Merită riscul. Oricum, trebuie să înveţi să 
călăreşti. Gândeşte-te aşa: dacă zbori înaintea 
mea şi urmăreşti ce se-ntâmplă jos, o să poți 
observa toate capcanele, ambuscadele sau alte 
surprize neplăcute. 

Eragon o privi pe Saphira şi zise: „Bine, o fac şi 
pe asta. Dar lasă-mă să mă ridic”. 

„Dă-mi cuvântul!” 

„Chiar e nevoie?” o întrebă el, iar ea clipi din 
ochi. „Bine, atunci. Ai cuvântul meu că mâine zbor 
cu tine. Suficient?” 

„Sunt mulțumită.” 

Saphira îl lăsă să se ridice, apoi se înălță în aer, 
împingându-se cu picioarele. Văzând-o cum se 
răsuceşte prin văzduh, pe Eragon îl străbătu un 
mic fior. Morocănos, se întoarse la Cadoc şi-l urmă 
pe Brom. 

Nu se opriră până aproape de asfinţit. Ca de 
obicei, înainte de masă, Eragon se duelă cu Brom. 
În mijlocul luptei, el dădu o lovitură atât de 
puternică, încât ambele bețe se rupseră ca nişte 
vreascuri. Bucăţile se răspândiră cu zgomot prin 
întuneric, într-un nor de aşchii. Brom aruncă în 
foc bucata care-i rămăsese în mână şi zise: 

— Gata cu astea! Aruncă-l şi pe al tău! Ai învăţat 
bine, dar nu putem merge mai departe cu bețe. Nu 
mai ai ce să faci cu ele. E timpul să-ţi foloseşti 
sabia. 


O scoase pe Zar'roc din bagajul lui Eragon şi i-o 
dădu. 

— O să ne tăiem în bucăţi, protestă acesta. 

— Nici vorbă! Iar ai uitat de magie, zise Brom. 

Îşi scoase sabia şi o ţinu în aşa fel încât lumina 
focului se reflecta în lama pe care o luă între 
degete, concentrându-se într-atât încât ridurile de 
pe frunte i se adânciră. Timp de câteva clipe nu se 
întâmplă nimic, apoi el rosti: 

— Geuloth du knifr!165 

Şi dintre degetele sale scăpără o scânteie mică şi 
roşie, care se deplasa încoace şi încolo. Brom îşi 
trecu degetele pe lamă în jos, apoi o întoarse şi 
făcu la fel pe partea cealaltă. În clipa în care 
degetele se desprinseră de pe metal, scânteia 
dispăru. 

Bătrânul îşi ridică braţul, cu palma în sus, şi lovi 
cu sabia. Eragon sări să-l oprească, dar era prea 
târziu. Se minună văzându-l pe Brom zâmbind şi 
arătându-i mâna, care scăpase nevătămată. 

— Ce-ai făcut? îl întrebă el. 

— Pune mâna pe tăiş, zise Brom. 

Eragon atinse sabia şi pipăi o suprafață 
nevăzută. Obstacolul avea aproape un centimetru 
şi era foarte alunecos. 

— Fă şi tu la fel cu Zar'roc, îl învăță Brom. 
Acoperământul tău va fi puţin diferit de al meu, 
dar ar trebui să aibă acelaşi efect. 


| kéd 

Îi arătă cum să pronunţe cuvintele şi-l îndrumă 
ce trebuia să facă. Eragon nu reuşi din prima 
încercare, dar nici nu-i luă mult. Încrezător în 
sine, se aşeză în poziţie de luptă. Înainte să 
înceapă, Brom îl preveni: 

— Acum, săbiile n-o să ne taie, dar tot ne pot 
rupe oasele. Aş prefera să nu se întâmple, aşa că 
nu te agita cum faci de obicei. O lovitură la gât ar 
putea fi mortală. 

Eragon dădu din cap, apoi atacă fără veste; 
Brom pară lovitura. Lamele scoteau scântei, iar 
zgomotul loviturilor umplu tabăra. După ce 
luptase cu beţele atâta timp, sabia i se părea lui 
Eragon grea şi înceată. Neputând s-o mişte 
suficient de repede, se alese cu o lovitură bunicică 
la genunchi. 

Când se opriră, amândoi erau plini de vânătăi, 
Eragon având parcă mai multe decât Brom. El se 
miră că Zar'roc nu fusese zgâriată sau ciobită de 
loviturile dure pe care le încasase. 


Prin ochii unui dragon 


În dimineața următoare, Eragon se trezi 
înțepenit şi plin de vânătăi violete. Îl văzu pe Brom 
mergând către Saphira, cu şaua în brațe, şi 
încercă să-şi înăbuşe teama. Înainte ca micul 
dejun să fie gata, bătrânul terminase de legat şaua 
pe Saphira şi de atârnat de ea coburii lui Eragon. 


După ce termină de mâncat, Eragon îşi luă arcul 
şi merse către Saphira, fără să spună vreo vorbă. 
Brom zise: 

— Acuma, ţine minte: strânge bine genunchii, 
condu-o cu ajutorul gândurilor şi stai cât poţi de 
jos pe spatele ei. Totul va ieşi bine, dacă nu intri 
în panică. 

Eragon făcu semn că a înţeles, în timp ce-şi 
închidea arcul neîncordat în tubul său de piele. 
Apoi, Brom îl ridică în şa. 

Saphira aşteptă nerăbdătoare ca Eragon să-şi 
lege corzile în jurul picioarelor. 

„Eşti gata?” îl întrebă ea. 

El trase în piept aerul proaspăt al dimineții şi îi 
răspunse: 

„Nu, dar hai să pornim!” Ea aprobă cu entuziasm 
şi se ghemui, în timp ce băiatul se încordă. 
Picioarele ei puternice se destinseră; Eragon simți 
aerul trecând rapid pe lângă el, tăindu-i 
răsuflarea. Din trei bătăi ale aripilor sale 
puternice, Saphira se şi înălțase, urcând repede în 
văzduh. 

Ultima dată când băiatul călărise pe spatele ei, 
fiecare bătaie din aripi fusese un chin; acum, 
Saphira zbura în ritm egal şi fără efort. Eragon îşi 
încleştă braţele în jurul gâtului ei în timp ce ea 
vira, înclinându-se pe o parte. Dedesubtul lor, râul 
se transformase într-o linie cenuşie şi ceţoasă; 
norii pluteau de jur-împrejur. 

Când se echilibrară, ajunşi undeva sus, 


deasupra câmpiei, copacii de dedesubt se vedeau 
numai ca nişte pete de culoare. Aerul era rarefiat, 
răcoros şi foarte limpede. 

— Este minu... încercă el să spună, dar cuvintele 
îi îngheţară pe buze când Saphira se lăsă pe o 
parte şi se rostogoli prin aer. Pământul se roti 
amețitor, iar Eragon se simți cuprins de ameţeală. 

— Nu mai face asta, ţipă el. Am impresia că o să 
cad din şa! 

„Obişnuieşte-te! Dacă mă atacă cineva cât sunt 
în văzduh, asta e una dintre cele mai simple 
manevre pe care le pot face”, replică ea. Nu-i veni 
în minte niciun argument prin care s-o contrazică, 
aşa că se concentră să-şi stăpânească greaţa. 
Saphira se înclină înainte şi se apropie, încet, de 
pământ. 

Deşi stomacul lui Eragon tresărea la fiecare 
mişcare, el începu să se simtă mai bine. Îşi 
descleştă puţin braţele şi-şi dădu capul mai pe 
spate, admirând peisajul. Saphira îl lăsă câtva 
timp să se bucure de ce vedea, apoi spuse: 

„Acum să-ţi arăt ce înseamnă cu adevărat să 
zbori.” 

„Cum?” o întrebă el. 

„Relaxează-te şi nu te mai teme”, îi răspunse ea. 

Mintea ei o invadă pe a lui, scoțându-l afară din 
propriul trup. O clipă, Eragon opuse rezistenţă, 
apoi cedă, lăsând-o să preia controlul. Privirea i se 
înceţoşă, apoi se trezi privind prin ochii Saphirei. 
Totul părea schimbat: culorile deveniseră nişte 


nuanțe ciudate, străine; albastrul devenise mai 
viu, iar roşul şi verdele se atenuaseră. Eragon 
încercă să-şi întoarcă ochii şi să-şi mişte trupul, 
dar nu izbuti. Se simţea ca o fantomă scăpată din 
eter. 

În timp ce urca mai sus în văzduh, Saphira nu 
mai putea de bucurie. Se simțea că iubeşte 
libertatea care-i îngăduia să meargă încotro dorea. 
După ce se înălțaseră sus de tot, ea îl privi pe 
Eragon, iar el se văzu prin ochii ei, ţinându-se de 
ea cu privirea lipsită de expresie. Putea să simtă 
cum i se încorda trupul la contactul cu aerul, căci 
ea folosea curenţii de aer pentru a se înălța. Tot 
trupul ei era la fel ca al lui. Îi simţi coada tăind 
aerul, ca o cârmă gigantică pe care-o folosea ca să 
se mențină pe drumul cel bun, şi fu surprins să 
constate cât de mult se baza pe acest lucru. 

Legătura dintre ei deveni şi mai puternică, până 
ce identitățile lor nu mai puteau fi deosebite. Îşi 
strânseră aripile şi se lăsară drept în jos, ca o 
suliță zvârlită din înalt. Groaza că ar putea să cadă 
nu-l atingea pe Eragon, care fusese înghițit de 
bucuria Saphirei. Vântul le adia peste chip. Coada 
lor tăia aerul, iar minţile lor reunite se bucurau de 
această experienţă. 

Nici chiar când plonjau spre pământ nu se 
temură de o izbitură, îşi deschiseră brusc aripile, 
exact la momentul potrivit, oprindu-şi căderea 
prin forțele lor reunite. Ridicându-se spre cer, 
țâşniră în sus, apoi se lăsară pe spate, într-o 


uriaşă tumbă. 

După ce reveniră în poziția normală, mințile lor 
începură să se despartă, devenind din nou 
personalități distincte. O fracțiune de secundă, 
Eragon îşi simți şi propriul trup, şi pe cel al 
Saphirei. Apoi, privirea i se tulbură şi se trezi din 
nou stând pe spatele ei. Gâfâi şi se prăbuşi în şa. 
Timp de câteva minute, continuă să-şi simtă inima 
bătând nebuneşte şi respiraţia, întretăiată. După 
ce-şi reveni, exclamă: „A fost de necrezut! Cum de- 
ți mai vine să aterizezi, când îți place aşa de mult 
să zbori?” 

„Mai trebuie să şi mănânc, îi răspunse ea, 
amuzată. Mă bucur că ţi-a plăcut.” 

„E puţin spus, pentru aşa o experienţă. Îmi pare 
rău că n-am zburat mai mult cu tine; n-am crezut 
că poate fi aşa. Mereu vezi aşa mult albastru?” 

„Aşa e firea mea. Aşadar, de-acum o să zburăm 
mai mult împreună?” 

„Da! De câte ori avem prilejul.” 

„Bun”, îi răspunse ea mulțumită. 

Mai  schimbară multe gânduri în timpul 
zborului, vorbind cât n-o făcuseră timp de 
săptămâni întregi. Saphira îi arătă lui Eragon cum 
se ascundea după dealuri şi copaci, şi cum se 
putea face nevăzută în umbra unui nor. Cercetară 
şi drumul pe care mergea Brom, ceea ce se dovedi 
mai greu decât crezuse Eragon. Nu puteau zări 
cărarea decât dacă Saphira zbura foarte aproape 
de ea, iar atunci erau în primejdia de a fi observați. 


Pe la prânz, urechile lui Eragon începură să ţiuie 
într-un mod neplăcut, iar el simți o apăsare 
ciudată asupra minţii sale. Îşi scutură capul, 
încercând să scape de ea, dar asta nu făcu decât 
s-o întărească. Îşi aduse aminte de vorbele lui 
Brom, despre modul în care un om putea intra în 
mintea altuia, şi încercă disperat să-şi golească 
gândurile. Se concentră asupra unuia dintre solzii 
Saphirei şi se sili să nu bage de seamă nimic 
altceva. Apăsarea scăzu o clipă, apoi reveni, mai 
tare ca niciodată. Saphira se dezechilibra din 
pricina unui vârtej neaşteptat, şi toată 
concentrarea lui Eragon se risipi. Înainte să se 
poată gândi la vreun mod de apărare, puterea 
străină reuşi să pătrundă, numai că în locul 
prezenţei duşmănoase a unei alte minți, auzi doar 
câteva cuvinte: 

„Ce crezi că faci? Coboară imediat, am găsit ceva 
important!” 

„Brom?” îl întrebă Eragon. 

„Da”, zise bătrânul supărat. „Spune-i şopârlei 
ăleia uriaşe să coboare. Sunt aici...” şi-i transmise 
o imagine a locului în care se afla. Imediat, Eragon 
îi spuse Saphirei unde să meargă, iar ea se lăsă în 
jos către râu. Între timp, el îşi încordă arcul şi 
pregăti câteva săgeți. 

„Dacă e vreo problemă, am să fiu gata s-o 
înfrunt.” 

„Şi eu”, zise Saphira. 

Ajungând la Brom, îl găsiră într-un luminiş, 


făcându-le semne cu brațele. Saphira se lăsă la 
pământ, iar Eragon sări din şa şi căută din ochi 
pericolul. Caii erau legaţi de un copac la marginea 
luminişului, dar în rest Brom era singur. Eragon 
se grăbi spre el şi-l întrebă: 

— Care-i problema? 

Brom îşi scărpină bărbia, murmurând un şir de 
blesteme: 

— Să nu mă mai respingi vreodată aşa! Mi-e 
destul de greu să te contactez, darmite să mă mai 
şi lupt ca să mă fac auzit! 

— Îmi pare rău. 

— Ajunsesem undeva, mai în josul râului, pufni 
bătrânul, când am observat că urmele celor doi 
Ra'zac dispăruseră. M-am întors să găsesc locul în 
care încetează. Uită-te-n jos şi spune-mi ce vezi! 

Eragon îngenunche, cercetând pământul, şi 
descoperi o seamă de semne amestecate şi greu de 
descifrat. Mai multe urme de Ra’zac se înşirau una 
peste alta. Eragon aprecie că erau vechi de numai 
câteva zile. Deasupra lor, pământul fusese brăzdat 
de şanţuri lungi şi adânci. Păreau familiare, dar 
nu-şi dădea seama de ce. 

Clătinând din cap, se ridică: 

— Habar n-am ce... 

Apoi privirea i se opri asupra Saphirei şi-şi dădu 
seama ce ființă lăsase acele şanţuri. De câte ori se 
înălța, ghearele ei din spate se înfigeau în pământ, 
brăzdându-l chiar în acel mod. 

— N-are niciun sens, zise el, dar singurul lucru 


la care mă pot gândi este că, într-adevăr, cei doi 
Ra'zac au pornit în zbor pe spatele unor dragoni. 
Dacă nu, înseamnă că s-au căţărat pe nişte păsări 
uriaşe şi au dispărut în ceruri. Spune-mi că ai o 
explicație mai bună. 

Brom ridică din umeri: 

— Am auzit eu zvonuri cum că ăştia doi se mişcă 
din loc în loc cu o repeziciune incredibilă, dar asta- 
i prima dovadă peste care am dat. Dacă au la 
dispoziție ființe înaripate, va fi aproape imposibil 
să-i mai găsim. Dar nu-s dragoni - măcar atâta 
ştiu sigur. Niciun dragon nu ar fi vreodată de 
acord să ducă în spate un Ra'zac. 

— Şi acum ce facem? Saphira nu le poate găsi 
urmele prin aer şi, chiar dac-ar putea, te-am lăsa 
cu mult în urmă. 

— Taina asta n-are nicio soluție uşoară, zise 
Brom. Hai să mâncăm, cât ne gândim la ea! Poate 
ne vine inspiraţia. 

Posomorât, Eragon scoase mâncarea din coburi. 
Mâncară în tăcere, privind înspre pustietatea 
văzduhului. 

Din nou Eragon se întoarse cu gândul acasă şi 
se întrebă ce făcea Roran. Imaginea fermei 
incendiate îi apăru dinaintea ochilor, iar durerea 
ameninţă să-l copleşească. 

„Ce mă fac dacă nu-i putem ajunge pe cei doi 
Ra'zac? Atunci ce-mi mai rămâne de făcut? M-aş 
putea întoarce în Carvahall... — rupse o crenguță 
de jos şi o frânse între degete — sau aş putea să 


merg mai departe cu Brom şi să-mi continuu 
antrenamentul.” Rămase cu ochii la câmpie, 
încercând să se liniştească. 

După ce Brom termină de mâncat, el se ridică şi- 
şi dădu gluga pe spate: 

— M-am gândit la toate şmecheriile pe care le 
cunosc, la toate vorbele de putere pe care le am la 
dispoziție, la toate câte putem face, dar tot nu-mi 
dau seama cum îi putem găsi pe cei doi Ra'zac. 

Disperat, Eragon se sprijini de trupul Saphirei. 

— Saphira s-ar putea arăta undeva, în vreun 
oraş, continuă Brom. Atunci cei doi ar veni ca 
muştele atrase de miere. Dar lucrul ăsta e extrem 
de periculos; ar veni cu soldați după ei şi poate că 
regele va fi destul de interesat ca să vină şi el, ceea 
ce-ar însemna moarte sigură şi pentru tine, şi 
pentru mine. 

— Atunci, ce facem? îl întrebă Eragon, 
ridicându-şi brațele. „Saphira, tu ai vreo idee?” 

„Nu.” 

— Tu hotărăşti, zise Brom. Misiunea asta-ţi 
aparţine. 

Eragon strânse nervos din dinți şi se îndepărtă 
de Brom şi de Saphira. Chiar înainte să ajungă 
sub copaci, lovi cu piciorul într-un obiect greu. Pe 
jos zăcea o ploscă de metal, cu o curea de piele, 
îndeajuns de lungă pentru a putea fi purtată pe 
umăr. Pe ea se afla încrustat un simbol argintiu. 
Eragon recunoscu însemnele celor doi Ra'zac. 

Plin de interes, el ridică plosca şi-i scoase dopul. 


În aer se răspândi un miros greu — acelaşi pe care- 
| mirosise când îl găsise pe Garrow printre 
dărâmăturile casei. Aplecă plosca şi o picătură de 
lichid limpede şi strălucitor îi căzu pe deget. De 
îndată, degetul începu să-i ardă de parcă ar fi luat 
foc. Tipă înăbuşit şi-şi şterse mâna, frecând-o de 
pământ. Într-o clipă, durerea slăbi, rămânând ca 
o pulsaţie abia perceptibilă. O porțiune mică de 
piele i se jupuise. 

Strâmbându-se de durere, se năpusti îndărăt 
către Brom: 

— Uite ce-am găsit! 

Brom luă plosca şi o cercetă, apoi turnă puţin 
lichid în dop. Eragon încercă să-l prevină: 

— Ai grijă, o să-ţi arzi... 

— Pielea, ştiu, zise Brom. Presupun că tu te-ai 
grăbit şi ţi-ai turnat pe mână. Aa, pe deget? Ei, 
măcar ai avut suficientă minte să nu bei. N-ar mai 
fi rămas din tine decât o băltoacă. 

— Ce-i asta? îl întrebă Eragon. 

— Uleiul extras din petalele plantei numite 
Seithr 17, care creşte pe o insuliță din mările 
înghețate ale nordului. În starea lui naturală, 
uleiul se foloseşte pentru păstrarea perlelor - le 
face strălucitoare şi tari. Dar când a fost descântat 
într-un anume fel şi i s-a adus şi un sacrificiu de 
sânge, el capătă puterea de a arde carnea. Şi nici 
chiar aşa nu ar fi prea special — există mulți acizi 


17 Vrăjitoarea 


care topesc fibra şi osul —, numai că are puterea 
de a lăsa tot restul neatins. Poţi scufunda orice 
lucru în acest ulei, şi-l poţi scoate în bună stare, 
cu condiția să nu fi făcut vreodată parte din trupul 
vreunui om sau animal. Din cauza asta a devenit 
o armă predilectă pentru torturi şi asasinate. 
Poate fi păstrat în vase de lemn, uns pe vârful unei 
sulițe sau turnat pe cearşafuri, iar prima persoană 
care le atinge va arde. Îl poţi folosi în mii de feluri, 
numai să ai imaginaţie. Rănile pe care le provoacă 
se vindecă încet. E destul de rar şi de scump, mai 
ales în forma asta. 

Eragon îşi aminti de arsurile cumplite de care 
era acoperit trupul lui Garrow. „Asta au folosit”, îşi 
dădu el seama, cu groază. 

— Mă întreb cum de au lăsat plosca aici, dacă-i 
aşa de valoroasă. 

— Probabil, le-a căzut când au plecat în zbor. 

— Şi de ce nu s-au întors s-o ia? Nu cred că 
regelui o să-i convină c-au pierdut-o. 

— Nu, n-o să-i convină, zise Brom, dar şi mai 
puţin i-ar conveni dacă ar întârzia să vină cu veşti 
despre tine. De fapt, dacă cei doi Ra'zac au şi ajuns 
la el, poți fi sigur că regele ştie cum te cheamă. Şi 
asta înseamnă că va trebui să fim mult mai atenţi 
când intrăm în vreun oraş. O să se umple Imperiul 
de veşti şi porunci. 

Eragon stătu o clipă pe gânduri: 

— Cam cât e de rar uleiul ăsta, până la urmă? 

— Ca un trifoi cu patru foi, zise Brom. 


După câteva clipe se corectă: 

— Mă rog, uleiul în forma lui naturală e folosit 
de bijutieri, dar numai de cei care şi-l pot permite. 
— Aşadar, există oameni care fac negoţ cu el. 

— Unul, poate doi. 

— Bun, zise Eragon. Mai spune-mi, oraşele de 
pe lângă coastă țin evidenţa transporturilor pe 
care le fac? 

Ochii lui Brom se luminară: 

— Sigur că da. Dacă am putea ajunge să le 
vedem, am afla cine a adus uleiul în sud şi unde a 
plecat după aceea. 

— lar înregistrarea cumpărăturilor făcute de 
Imperiu ne va spune unde trăiesc cei doi Ra’zac! 
conchise Eragon. Nu ştiu cât de multă lume îşi 
poate permite să cumpere ulei dintr-ăsta, dar nu 
poate fi prea greu să ne dăm seama care dintre 
cumpărători nu lucrează pentru Imperiu. 

— Genial! exclamă Brom, zâmbind. Ce n-aş da 
să mă fi gândit la asta acum mulți ani; m-ar fi 
scutit de multă bătaie de cap. Coasta este înțesată 
de oraşe mari şi mici în care poate acosta o 
corabie. Cred că ar trebui să începem cu Teirm, 
pentru că pe acolo se face cel mai mult negoțţ. 

Brom făcu o pauză: 

— După ultimele veşti pe care le-am primit, acolo 
trăieşte vechiul meu prieten, Jeod. Nu ne-am 
văzut de mulți ani, dar poate că va accepta să ne 
ajute. Şi, fiind negustor, poate chiar ne va înlesni 
căutările. 


— Cum ajungem la Teirm? 

— Trebuie s-o luăm spre sud-vest, până ce 
ajungem la o trecătoare înaltă, care traversează 
Şira. Traversând-o, ne putem îndrepta spre Teirm 
în susul coastei, zise Brom. 

Un vânt uşor îi flutura părul. 

— În cât timp ajungem la trecătoare? Mai puţin 
de-o săptămână? 

— Sigur. Dacă o luăm spre dreapta, 
îndepărtându-ne de Ninor, putem zări munții 
chiar mâine. 

Eragon se urcă din nou în spatele Saphirei: 

— Atunci ne vedem la cină. 

După ce se înălțaseră destul de mult, el îi spuse: 

„Mâine călăresc pe Cadoc. Înainte să protestezi, 
află că fac asta numai pentru că vreau să vorbesc 
cu Brom.” 

„Cred că ar fi bine să călăreşti din două în două 
zile pe el. Aşa, tu o să-ți poţi continua învăţătura, 
iar eu o să pot vâna.” 

„Nu te supără asta?” 

„N-am încotro.” 

Când se opriră pentru noapte, Eragon observă 
cu bucurie că nu-l dureau picioarele. Şaua îl 
apărase bine de contactul cu solzii Saphirei. 

Eragon şi Brom se luptară, ca în fiecare noapte, 
dar nu cu prea mult elan, căci amândoi erau 
preocupaţi de ce se petrecuse peste zi. Când 
terminară, muşchii braţelor lui Eragon îl dureau 
îngrozitor, din cauza greutății neobişnuite a sabiei 


Zar'roc. 


Cântec pentru drum 


A doua zi, în timp ce călăreau, Eragon îl întrebă 
pe Brom: 

— Cum arată marea? 

— Trebuie s-o fi auzit cândva descrisă, zise 
Brom. 

— Da, dar vreau să ştiu cum e în realitate. 

Ochii lui Brom se tulburară, ca şi cum privea o 
imagine ascunsă: 

— Marea este întruchiparea emoțiilor. Iubeşte, 
urăşte, plânge. Sfidează orice încercare de a o 
prinde în cuvinte şi refuză să fie încătuşată. Orice 
spui despre ea, rămâne mereu ceva ce nu poți 
spune. Ți-aduci aminte că ţi-am povestit cum elfii 
au venit de peste mare? 

— Da. 

— Deşi trăiesc acum departe de coastă, ei şi-au 
păstrat totuşi pasiunea pentru oceanul care încă- 
i vrăjeşte. Zgomotul valurilor care se sparg de mal, 
mirosul sărat al aerului îi impresionează puternic 
şi le-au inspirat multe cântece, dintre cele mai 
frumoase. Unul vorbeşte despre dragoste - poate 
vrei să-l asculți. 

— Aş vrea, zise Eragon cu interes. 

Brom îşi drese vocea, apoi spuse: 

— O să traduc din limba străveche cât de bine 


pot. N-o să fie perfect, dar poate îţi vei face o idee 
despre cum sună în original. 

Opri calul şi închise ochii. Rămase o vreme 
tăcut, apoi începu să cânte încetişor: 


„Fluidă vrăjitoare, sub cerul azuriu 

A ta imensitate străluce şi mă cheamă 

Și m-aş tot duce înainte 

Dacă n-ar fi domnița 

Care mă cheamă, tot mă cheamă. 

Ea inima mi-o leagă, cu-o bandă albă ca un crin, 
Ce nu poate fi ruptă, decât poate de mare, 
Mereu să se sfâşie între copaci şi valuri”. 


Cuvintele cântecului răscoliră mintea lui Eragon. 

— Mai este încă mult din acest cântec, zise 
Brom, numit Du Silbena Datia!18. Ţi-am recitat doar 
o strofă. Este o poveste tristă despre doi 
îndrăgostiți, Acallamh şi Nuada, pe care dorul de 
mare i-a despărțit. Ascultând acest cântec, elfii 
descoperă în el multe înțelesuri. 

— E frumos, zise simplu Eragon. 

În acea seară, când se opriră, la orizont se 
întrezărea Şira. 


Ajunşi la poalele munților, ei schimbară direcția 


şi porniră spre sud. Eragon se simțea bucuros să 
se afle din nou în apropierea lor; ei reprezentau un 


18 Negura Suspinelor (poem) 


hotar sigur al lumii. Trei zile mai târziu, ajunseră 
la un drum larg, brăzdat de urme de roți. 

— Ăsta-i drumul principal care leagă Uri'baen, 
capitala, de Teirm, zise Brom. E foarte folosit şi 
este drumul preferat al negustorilor. Trebuie să 
fim mai prudenți. Nu suntem chiar în perioada cea 
mai aglomerată a anului, dar tot trebuie să fie 
câțiva oameni pe drum. 

Zilele treceau repede, în timp ce ei continuau să 
dea ocol Şirei, căutând trecătoarea. Eragon nu se 
putea plânge de plictiseală. Atunci când nu lua 
lecţii de limbă elfă, fie învăța să aibă grijă de 
Saphira, fie făcea exerciții de magie. Învățase şi să 
vâneze cu ajutorul ei, ceea ce-i ajuta să 
economisească timpul pe care şi l-ar fi petrecut cu 
vânătoarea: lua o piatră în mână şi o arunca spre 
pradă. Nu avea cum să greşească ţinta. Roadele 
eforturilor sale se coceau în fiecare noapte pe foc. 
lar după cină, el şi Brom se duelau cu săbiile sau, 
câteodată, se luptau cu pumnii. 

Zilele lungi şi munca grea eliminaseră orice 
urmă de grăsime de pe trupul lui Eragon. Braţele 
sale deveniseră vânoase, iar muşchii îi jucau pe 
sub pielea bronzată. „Am devenit puternic, din 
toate punctele de vedere”, se gândea el. 

Când, în sfârşit, ajunseră la trecătoare, Eragon 
observă că din ea curgea un râu care intersecta 
drumul. 

— Acesta este Toark, îi explică Brom. O să ne 
ținem după el până ajungem la mare. 


— Cum aşa, râse Eragon, câtă vreme curge în 
direcția asta, izvorând din Şiră? N-are cum să 
ajungă la ocean, decât dacă se întoarce pe 
propriile urme. 

Brom îşi răsuci inelul de pe deget: 

— Pentru că între munți se află Lacul Woadark. 
De la fiecare din capetele sale izvorăşte un râu, şi 
ambele se numesc Toark. Ăsta-i cel dinspre 
răsărit. Curge spre sud şi şerpuieşte prin câmpie 
până ce se varsă în Lacul Leona. Celălalt se varsă 
in mare. 

După două zile petrecute în Şiră, ajunseră la un 
prag de stâncă de pe care puteau vedea limpede 
dincolo de munți. Eragon observă cum pământul 
devine tot mai jos în depărtare şi gemu, văzând cât 
mai aveau de mers. Brom îi arătă cu degetul: 

— Acolo jos, spre nord, este Teirm. E un oraş 
vechi. Unii spun că acolo este locul în care s-au 
oprit elfii, când au venit prima dată în Alagaesia. 
Fortăreaţa lui n-a fost niciodată cucerită şi nici 
războinicii lui — înfrânți. 

Apoi îl îmboldi cu călcâiele pe Văpaia Zăpezii şi 
cobori de pe colțul de stâncă. 


Coborârea printre dealuri le luă până a doua zi 
la prânz, când ajunseră de cealaltă parte a Şirei, 
unde pământul împădurit deveni brusc mai neted. 
Nemaiavând munţii în spatele cărora să se 
ascundă, Saphira zbura jos, folosindu-se de orice 
scobitură şi movilă ca să rămână nevăzută. 


Dincolo de pădure, observară o schimbare. 
Ţinutul era acoperit cu iarbă mică şi cu buruieni 
în care li se afundau tălpile. Toate pietrele erau 
acoperite de muşchiul care se întindea în lungul 
pârâiaşelor care brăzdau solul. În locurile 
bătătorite de cai, drumul era vârstat cu băltoace 
de noroi. În scurtă vreme, şi Brom, şi Eragon erau 
împroşcați cu nămol. 

— De ce e verde totul? îl întrebă Eragon. Pe-aici 
nu e iarnă? 

— Ba da, dar blândă. De pe mare se înalță cețuri 
şi neguri care menţin vegetaţia în viață. Unora le 
place, dar mie mi se pare trist şi deprimant. 

La căderea serii, se opriră în cel mai uscat loc pe 
care-l putură găsi. În timp ce mâncau, Brom zise: 

— Ar trebui să călăreşti în continuare pe Cadoc, 
până ajungem la Teirm. Acum, că am ieşit din 
Şiră, e probabil să întâlnim alți călători şi-ar fi mai 
bine să fii alături de mine. Un bătrân care 
călătoreşte singur dă motive de bănuială. Dacă 
eşti cu mine, nimeni n-o să ne pună întrebări. În 
plus, nu vreau să ajung în oraş şi să dau peste 
cineva care m-a văzut pe drum şi care să se mire 
de unde-ai apărut şi tu, pe neaşteptate. 

— Ne vom folosi numele adevărate? îl întrebă 
Eragon. 

Brom căzu pe gânduri: 

— Pe Jeod nu-l putem înşela. Îmi ştie deja 
numele şi cred că i-l putem încredința şi pe al tău. 
Dar pentru toţi ceilalți eu voi fi Neal, iar tu nepotul 


meu, Evan. Dacă ne ia gura pe dinainte şi ne 
trădăm, probabil că n-o să conteze, dar nu vreau 
ca numele noastre să-i rămână cuiva în minte. 
Oamenii au prostul obicei să-şi amintească lucruri 
pe care ar fi fost mai bine să le uite. 


Primele impresii despre Teirm 


După două zile de călătorie spre nord, către 
ocean, Saphira zări oraşul Teirm. O ceaţă groasă 
se întindea deasupra pământului, întunecând 
privirile lui Brom şi Eragon, până ce briza venită 
dinspre răsărit o risipi. Eragon rămase cu gura 
căscată, văzând oraşul apărându-i brusc în față, 
cuibărit la malul mării tremurătoare; corăbii 
mândre, cu pânzele strânse, erau trase la mal. În 
depărtare, se auzea mugetul înfundat al valurilor. 

Oraşul era împrejmuit de un zid alb — înalt de o 
sută de picioare şi gros de treizeci — înțesat de 
şiruri de creneluri dreptunghiulare, având în vârf 
o pasarelă pentru soldați şi gărzi. Suprafața 
netedă a zidului era întreruptă de două porți 
suspendate din fier, una îndreptată spre apus, 
către mare, alta deschizându-se spre drumul care 
venea din sud. Deasupra zidului, în partea sa de 
nord-est, se înălța o fortăreață uriaşă, construită 
din blocuri mari de piatră şi turnulețe, în turnul 
cel mai înalt se afla un far, care strălucea puternic. 
Castelul era singurul lucru care se putea zări pe 


deasupra fortificațiilor. 

Poarta din sud era păzită de soldaţi, dar aceştia 
îşi ţineau sulițele deoparte şi nu erau prea 
vigilenţi. 

— Asta-i prima încercare! zise Brom. Să sperăm 
că n-au primit nicio veste despre noi de la Imperiu 
şi că n-o să ne oprească. Orice s-ar întâmpla, nu 
intra în panică şi nu da de bănuit! 

„Mai bine cobori pe undeva şi te ascunzi. Noi 
intrăm”, îi zise Eragon Saphirei. 

„Îţi bagi nasul unde nu-ţi fierbe oala. Iarăşi”, zise 
ea, cu amărăciune. 

„Aşa e. Dar Brom şi cu mine avem nişte avantaje 
pe care cei mai mulți nu le au. O să fie bine.” 

„Dacă se întâmplă ceva, te ţintuiesc pe spatele 
meu şi nu-ți mai dau drumul.” 

„Şi eu te iubesc.” 

„Atunci o să te leg cu atât mai strâns.” 

Eragon şi Brom merseră călare către poartă, 
încercând să pară degajaţi. Deasupra intrării, 
flutura un stindard galben, pe care se vedea un 
leu şi o mână care ţinea o floare de crin. 
Apropiindu-se de ziduri, Eragon întrebă uimit: 

— Cât de mare e oraşul ăsta? 

— Mai mare decât oricare altul pe care l-ai văzut 
până acum, zise Brom. 

La intrarea în Teirm, străjerii stăteau mai drepţi 
şi blocau poarta cu sulițele încrucişate. 

— Cum vzice? întrebă unul dintre ei, pe un ton 
plictisit. 


— Mă cheamă Neal, zise Brom cu voce pițigăiată, 
ținându-şi un umăr mai sus ca altul şi cu o 
expresie de stupizenie mulțumită. 

— Ş-ăsta cin-i? îl întrebă străjerul. 

— Păi, tocma voiam s'spun. Ăsta mi-i nepotă- 
miu, Evan. Îi fiu” lu” sor-mea, nu-i... 

— Mda, mda, îi zise străjerul, dând din cap cu 
nerăbdare. Şi ce treabă aveţi p-aici? 

— Merge să-şi vadă un preten vechi, îi spuse 
Eragon, folosind un accent pronunţat. lo am veni 
cu el, ca-s’ nu să piardă cumva, ştiț cum îi. Nu 
mai îi tânăr — şi l-a cam prins soarele acu’ fo’ câţva 
ani. A cam luat-o razna, ştiț. 

Brom dădu fericit din cap. 

— Bine. Treceţi, zise străjerul, făcând un semn 
cu mâna şi coborându-şi sulița. Fii atent să nu 
facă vreun necaz! 

— Nu, nu. O să am grijă, îi promise Eragon. 

Îl îmboldi pe Cadoc şi intrară în Teirm. Pavajul 
răsuna sub copitele cailor. 

După ce se îndepărtaseră de străjeri, Brom se 
îndreptă şi mârâi: 

— Am luat-o razna, ai? 

— Doar nu era să te las să te distrezi numai tu, 
îl tachină Eragon. 

Brom tuşi a nemulțumire şi întoarse capul. 

Casele erau triste şi rău-prevestitoare. Ferestrele 
MICI şi groase nu lăsau să treacă decât puţine raze 
de lumină. Uşile erau înguste şi mici. 
Acoperişurile erau plate - cu excepţia unor 


balustrade de metal — şi acoperite, toate, cu plăci 
de ţiglă. Eragon observă că nicio casă din 
apropierea zidului exterior nu avea mai mult de un 
etaj, dar pe măsură ce înaintau, clădirile deveneau 
mai mari. Cele de lângă fortăreață erau cele mai 
înalte, deşi nici nu se puteau compara cu aceasta. 

— Ai zice că locul ăsta e gata de război, zise 
Eragon. 

Brom aprobă dând din cap: 

— În Teirm, atacurile piraţilor, ale urgalilor şi ale 
altor duşmani au devenit o tradiţie. Oraşul a fost 
de mult un centru comercial, iar când se adună 
atâtea bogății, e normal să apară conflicte. 
Locuitorii au fost siliți să ia măsuri foarte stricte 
ca să nu fie cuceriti. Îi ajută şi faptul că Galbatorix 
le dă soldați să apere oraşul. 

— De ce unele case sunt mai înalte decât 
celelalte? 

—  Uită-te la fortăreață, răspunse Brom, 
arătându-i cu degetul. De-acolo poți vedea în tot 
oraşul. Dacă zidul exterior ar fi străpuns, pe toate 
acoperişurile ar fi plasați arcaşi. Pentru că şi 
casele din față, de lângă zid, sunt mai joase, 
oamenii aflați mai în spate pot să tragă pe 
deasupra lor, fără să se teamă că-şi lovesc 
tovarăşii. lar dacă duşmanii cuceresc casele acelea 
şi pun şi ei arcaşi să tragă de acolo, aceştia sunt 
uşor de doborât. 

— N-am mai văzut niciun oraş care să fie 
construit aşa, zise Eragon uimit. 


— Aşa-i, dar asta s-a făcut de-abia după ce 
oraşul Teirm a ars aproape din temelii în urma 
unui atac al piraților, îi explică Brom. 

În timp ce mergeau în susul străzii, oamenii le 
aruncau priviri atente, dar nu stârniră vreun 
interes ieşit din comun. 

„Faţă de cum am fost primiţi în Daret, aici se 
poate spune că am fost foarte bine veniți. Poate că 
Teirm a scăpat de atenţia urgalilor”, se gândi 
Eragon, dar îşi schimbă părerea când un bărbat 
îşi croi drum pe lângă ei, cu o sabie la şold. Mai 
erau şi alte semne, mai greu de observat, că 
vremurile erau periculoase: nu era niciun copil 
care să se joace pe străzi, oamenii aveau chipurile 
aspre, iar multe case erau părăsite, pline de 
buruieni care creşteau prin crăpăturile curților 
pavate cu pietre. 

— Pare-mi-se că au avut şi ei parte de necazuri, 
zise Eragon. 

— Ca peste tot, spuse Brom, sumbru. Trebuie 
să-l găsim pe Jeod. 

Îşi mânară caii peste drum, spre un han, şi-i 
legară de un stâlp. 

— Castanul verde... minunat, murmură Brom, 
privind semnul mâncat de vreme care atârna 
deasupra lor, în timp ce intrau. 

Camera înghesuită dădea un sentiment de 
nesiguranţă. În vatră ardea mocnit un foc, gata să 
se stingă, dar nimeni nu-şi dădea osteneala să mai 
pună lemne. Câţiva oameni singuratici, aşezaţi 


prin colțuri, sorbeau băuturile cu expresii 
posomorâte. La o masă îndepărtată şedea un 
bărbat cu două degete lipsă, care-şi tot privea 
cioturile tremurătoare. Hangiul avea un surâs 
cinic pe buze şi ținea în mână un pahar pe care-l 
ştergea încontinuu, deşi era spart. 

Brom îşi puse coatele pe tejghea şi întrebă: 

— Nu ştii cumva unde-l putem găsi pe un bărbat 
căruia-i zice Jeod? 

Eragon rămase lângă el, jucându-se cu un capăt 
al arcului, care-i ajungea la şold. Îl purta pe spate, 
dar în momentul acela şi-ar fi dorit să-l aibă în 
mână. 

Cu o voce mult prea răsunătoare, hangiul zise: 

— Păi, de unde să ştiu eu aşa ceva? Crezi că le 
țin socoteala tuturor răpciugilor din locul ăsta 
prăpădit? 

Eragon clipi cu teamă, când toţi ochii se 
întoarseră către ei. Brom continuă să vorbească 
liniştit: 

— Şi n-ai putea fi convins să-ți aminteşti? zise 
el, strecurând pe tejghea câteva monede. 

Omul se înveseli şi puse jos paharul: 

— Poate că da, îi răspunse el, coborând vocea, 
dar memoria mea trebuie mult îmboldită. 

Brom se înnegură la față, dar mai puse câteva 
monede pe tejghea. Hangiul îşi sugea falca 
nehotărât. 

— Ei, bine, zise el în cele din urmă şi dădu să ia 
banii. 


Înainte să ajungă la ei, omul cu două degete 
lipsă strigă de la masa lui: 

— Hei, Gareth, ce naiba faci? Orice om de pe 
stradă le poate spune unde stă Jeod. De ce le iei 
banii? 

Dintr-o mişcare, Brom îşi puse banii înapoi în 
pungă. Gareth îl privi cu ură pe omul de la masă, 
apoi le întoarse spatele şi luă iar paharul. Brom se 
apropie de străin şi zise: 

— Mulţumesc. Mă cheamă Neal, iar el e Evan. 

Omul înălță cana în semn de salut: 

— Eu sunt Martin, iar pe Gareth, desigur, l-aţi 
cunoscut deja. 

Avea un glas jos şi răguşit. Martin le făcu semn 
către două scaune libere: 

— Haide, şedeți! Nu mă supăr! 

Eragon luă un scaun şi-l aşeză în aşa fel încât se 
afla cu spatele la perete şi cu fața la uşă. Martin 
ridică dintr-o sprânceană, dar nu zise nimic. 

— Tocmai m-ai ajutat să cruț ceva bani, spuse 
Brom. 

— Îmi pare bine c-am fost de ajutor. Dar nu-l pot 
învinui nici pe Gareth -— treburile n-au mers prea 
bine de ceva timp. 

Martin se scărpină pe bărbie: 

— Jeod locuieşte în partea de apus a oraşului, 
chiar lângă Angela, cea care face leacuri. Aveţi 
treabă cu el? 

— Cam aşa ceva, zise Brom. 

— Ce să zic, n-o să vrea să vă cumpere nimic; 


tocmai şi-a mai pierdut o corabie acum câteva zile. 

Brom ascultă veştile cu interes: 

— Ce s-a-ntâmplat? Doar nu urgalii? 

— Nu, zise Martin, ei au plecat din ţinutul ăsta. 
Nimeni nu i-a mai văzut de vreun an. Se pare că 
s-au dus înspre sud şi est. Dar problema nu-i cu 
ei. Vezi tu, negoțul nostru se face mai ales pe 
mare, cred că ştii asta. Ei, şi, mai zise el, oprindu- 
se apoi ca să ia o înghițitură, începând de acum 
câteva luni, cineva ne tot pradă corăbiile. Nu-s 
pirații obişnuiţi, pentru că sunt atacate numai 
corăbiile anumitor negustori, printre care şi Jeod. 
Totul a ajuns aşa de rău, că niciun căpitan de 
corabie nu mai primeşte să ia mărfurile acestor 
neguțători, aşa că viața pe-aici a devenit cam grea. 
Mai ales că unii dintre ei au afaceri dintre cele mai 
mari din Imperiu. Sunt nevoiți să trimită mărfurile 
pe pământ, aşa că prețurile au urcat groaznic şi 
caravanele nu ajung întotdeauna. 

— Bănuieşti cumva cine-ar putea fi de vină? 
Trebuie să existe martori, zise Brom. 

Martin clătină din cap: 

— Nimeni nu scapă cu viață. Corăbiile pleacă, 
dispar şi nimeni nu mai ştie nimic de ele. 

Se aplecă spre ei şi le zise încet: 

— Corăbierii spun că-i vorba de magie. 

Dădu din cap, le făcu cu ochiul, apoi se lăsă din 
nou pe spate. 

Vorbele lui păreau să-l îngrijoreze pe Brom: 

— Dar tu ce zici? 


Martin ridică nepăsător din umeri: 

— Habar n-am. Şi nici nu cred c-o să aflu, decât 
dacă am ghinionul să mă găsesc pe una dintre 
corăbiile capturate. 

— Eşti corăbier? îl întrebă Eragon. 

— Nu, mârâi Martin. Arăt eu a corăbier? 
Căpitanii mă angajează ca să le apăr corăbiile de 
pirați, dar tâlharii ăia nemernici nu prea s-au mai 
arătat în ultima vreme. Oricum, e o slujbă bună. 

— Dar periculoasă, zise Brom. 

Martin ridică iar din umeri, apoi dădu pe gât 
toată berea care-i rămăsese în cană. Brom şi 
Eragon îşi luară rămas-bun şi se îndreptară spre 
partea de vest a oraşului, una dintre cele mai 
frumoase zone din Teirm. Casele erau curate, 
frumos împodobite şi mari. Oamenii de pe stradă 
purtau stofe scumpe şi păşeau cu un aer de 
autoritate. Eragon se simţea expus şi destul de 
ciudat. 


Un vechi prieten 


Prăvălia femeii cu leacurile avea la intrare un 
semn în culori vii şi era uşor de găsit. Lângă uşă, 
stătea o femeie scundă, cu părul cârlionțat. Ținea 
o broască într-o mână, iar cu cealaltă scria. 
Eragon presupuse că aceasta era Angela. Pe 
ambele laturi ale prăvăliei se afla câte o casă. 

— Care crezi că e? îl întrebă el. 


Brom cugetă, apoi spuse: 

— Hai să aflăm! 

Se apropie de femeie şi o întrebă politicos: 

— Poţi să-mi spui unde locuieşte Jeod? 

— Da, pot, zise ea continuând să scrie. 

— Vrei să-mi spui? 

— Da. 

Ea tăcu, dar tocul i se mişca mai repede ca 
înainte. Broasca pe care o ţinea în mână orăcăi şi 
se uită la ei cu ochii mari. Brom şi Eragon 
aşteptară câteva clipe stânjeniți, dar femeia nu 
mai zise nimic. Eragon era cât pe ce să scape 
câteva vorbe, când Angela îşi ridică ochii: 

— Sigur că o să vă spun! Nu trebuie decât să 
întrebaţi. Mai întâi, m-ai întrebat dacă pot să vă 
spun, apoi, dacă vreau, dar nu m-ai întrebat pur 
şi simplu. 

— Atunci, să te întreb cum se cuvine, zise Brom 
zâmbind. Care-i casa lui Jeod? Şi de ce ţii în mână 
o broască? 

— Aşa mai merge, zise ea, mucalită. Jeod stă în 
casa din dreapta. Cât despre broască, de fapt, e o 
broască râioasă. Încerc să demonstrez că broaştele 
râioase nu există — că sunt broaşte pur şi simplu. 

— Cum să nu existe, dacă ţii chiar acum una în 
mână? o întrerupse Eragon. Şi, în plus, cu ce te- 
ajută să demonstrezi că sunt broaşte pur şi 
simplu? 

Femeia scutură din cap cu putere, făcând să-i 
tresalte cârlionţii de culoare şaten-închis. 


— Nu, nu, n-ai înțeles! Dacă reuşesc să 
demonstrez că broaştele râioase nu există, atunci 
asta-i o broască pur şi simplu, n-a fost niciodată 
una râioasă. Aşa că broasca râioasă la care te uiţi 
acum nu există. Şi, adăugă ea ridicând un deget 
micuț, dacă pot să demonstrez că sunt broaşte pur 
şi simplu, atunci astea râioase n-o să mai fie în 
stare de lucruri rele — să-ţi strice dinţii, să-ți facă 
negii să crească, să-i otrăvească pe oameni sau să- 
i omoare. lar vrăjitoarele nu-şi vor mai putea folosi 
vrăjile rele, pentru că, fireşte, nu vor mai exista 
broaşte râioase. 

— Înţeleg, zise Brom cu delicateţe. Pare 
interesant şi-aş vrea să aflu mai multe despre 
asta, dar acum trebuie să mergem să-l vedem pe 
Jeod. 

— Sigur, sigur, zise ea, făcându-le cu mâna şi 
reîntorcându-se la scris. 

Când negustoreasa de leacuri nu-i mai putea 
auzi, Eragon spuse: 

— E nebună! 

— Poate, zise Brom, dar nu se ştie niciodată. 
Poate descoperi ceva folositor, aşa că n-o mai vorbi 
de rău. Cine ştie, poate broaştele râioase chiar 
sunt broaşte pur şi simplu. 

— Da, şi încălțările mele sunt din aur, îi replică 
Eragon. 

Se opriră în fața unei uşi pe care atârna un 
mâner din fier şi care avea un prag de marmură. 
Brom ciocăni de trei ori, dar nu-i răspunse nimeni. 


Eragon se simțea destul de prost. 

— Poate-am greşit casa. Hai să încercăm la 
cealaltă, zise el. 

Brom nu-l băgă în seamă şi ciocăni din nou, 
lovind cu putere din mâner. 

Nici acum nu răspunse nimeni. Eragon se 
întoarse pe călcâie, scos din răbdări, apoi auzi pe 
cineva fugind către uşă. O tânără cu tenul palid şi 
părul blond-deschis întredeschise uşa. Avea ochii 
umflați, de parcă ar fi plâns, dar un glas perfect 
calm. 

— Da, ce doriți? 

— Aici stă Jeod? îl întrebă Brom blând. 

Femeia îşi plecă puţin capul. 

— Da, e soțul meu. Vă aşteaptă? îi întrebă ea, 
fără să deschidă uşa mai mult. 

— Nu, dar trebuie să-i vorbim, zise Brom. 

— E foarte ocupat. 

— Am venit de departe. E foarte important să-l 
vedem. 

Chipul ei se înăspri: 

— E ocupat! 

Brom se zbârli, dar vocea îi rămase calmă: 

— Atunci, dacă nu-l putem vedea, vreți să-i 
transmiteți un mesaj? 

Ea strâmbă din buze, dar acceptă. 

— Spuneţi-i că aşteaptă afară un prieten din 
Gil'ead. 

Femeia avu un aer bănuitor, dar zise: 

— Desigur. 


Apoi închise brusc uşa şi Eragon îi auzi paşii 
îndepărtându-se. 

— N-a fost prea politicoasă, comentă el. 

— Ţine-ţi părerile pentru tine, se răsti Brom. Şi 
să nu spui nimic. Lasă-mă pe mine să vorbesc! 

Îşi încrucişă braţele şi începu să bată din degete. 
Eragon îşi puse lacăt la gură şi privi în altă parte. 

Deodată, uşa se deschise larg şi un bărbat înalt 
se năpusti afară din casă. Purta haine scumpe, 
dar boțite, avea părul cărunt şi rar, şi un chip trist, 
cu sprâncene scurte. La cap avea o cicatrice lungă, 
care i se întindea până la tâmplă. 

Văzându-i, făcu ochii mari şi se sprijini de tocul 
uşii, rămas fără grai. Deschise şi închise gura de 
câteva ori, ca un peşte pe uscat, apoi întrebă încet, 
cu glas neîncrezător: 

— Brom...? 

Brom îşi duse degetul la buze şi întinse mâna, 
prinzându-l de braț: 

— Ce bine că te văd, Jeod! Mă bucur că nu te-a 
lăsat memoria, dar să nu mai foloseşti numele 
ăsta! N-ar fi bine să afle cineva că sunt aici. 

Jeod privi speriat în jur, părând zguduit. 

— Credeam c-ai murit, şopti el. Ce s-a- 
ntâmplat? De ce nu m-ai căutat niciodată? 

— O să-ţi explic totul. Ai vreun loc în care să 
putem vorbi liniştiți? 

Jeod şovăi, plimbându-şi privirile de la Eragon 
la Brom, cu chipul de nepătruns. Până la urmă, 
zise: 


— Aici nu putem, dar aşteptaţi o clipă şi vă duc 
undeva unde se poate. 

— Bine, zise Brom. 

Jeod dădu din cap şi dispăru în spatele uşii. 

„Sper să aflu câte ceva despre trecutul lui Brom”, 
se gândi Eragon. 

Când Jeod reapăru, avea la şold o sabie subțire. 
Pe umeri îi atârna neglijent o haină brodată, 
asortată cu o pălărie cu pană. Brom cercetă stofa 
fină cu un ochi mustrător, iar Jeod ridică din 
umeri stânjenit. 

Îi conduse prin Teirm către fortăreață. Mergând 
în spatele celor doi, Eragon ducea caii. Jeod le 
arătă către ce se-ndreptau. 

— Risthart, castelanul din Teirm, a hotărât ca 
toți negustorii să-şi aibă cartierul general în 
castelul lui. Deşi cei mai mulți dintre noi ne 
încheiem afacerile în altă parte, tot trebuie să 
ținem camere cu chirie acolo. E o prostie, dar ne 
supunem, ca să nu-l supărăm. Acolo n-o să tragă 
nimeni cu urechea. Zidurile-s groase. 

Trecură prin poarta principală şi intrară în 
fortăreață. Jeod merse către o uşă laterală şi le 
arătă un inel de fier: 

— Caii îi puteți lăsa acolo. Nimeni n-o să se lege 
de ei. 

După ce Văpaia Zăpezii şi Cadoc fuseseră bine 
priponiți, el deschise uşa cu o cheie de fier şi-i 
invită înăuntru. 

Camera era un coridor lung şi gol, luminat de 


torţe fixate în zid. Eragon fu surprins să constate 
cât era de frig şi de umed. Atingând peretele, simți 
cu degetele un strat alunecos de mâzgă, care-l 
făcu să se-nfioare. 

Jeod smulse o torță din soclu şi-i conduse de-a 
lungul coridorului. Se opriră în fața unei uşi grele 
din lemn. O descuie şi intrară cu toții într-o 
cameră unde trona un preş din piele de urs, pe 
care se aflau mai multe scaune umplute cu paie. 
Pereţii erau acoperiţi cu volume legate în piele. 

Jeod îngrămădi vreascuri în cămin şi propti torța 
sub ele. Pe dată, focul începu să ardă. 

— Bătrâne, ai să-mi dai nişte explicații! 

Chipul lui Brom se schimonosi într-un zâmbet: 

— Pe cine faci tu bătrân? Când te-am văzut 
ultima dată, n-aveai niciun fir alb. Acum părul tău 
arată de parcă s-ar descompune. 

— Iar tu arăţi la fel ca acum douăzeci de ani. 
Pare-se că timpul te-a păstrat în forma asta de 
bătrân deşirat, numai ca să bagi cu forța 
înțelepciunea în mințile fiecărei noi generații. Gata 
cu asta! Treci la povestit! Dintotdeauna te-ai 
priceput la asta, zise Jeod nerăbdător. 

Eragon ciuli urechile şi aşteptă cu nerăbdare să 
audă ce avea de zis Brom. 

Brom se aşeză comod într-un scaun şi-şi scoase 
pipa. Încetişor, suflă un rotocol de fum care se 
făcu verde, se năpusti în cămin, apoi zbură pe 
horn în sus: 

— Ți-aduci aminte ce făceam în Gilead? 


— Da, sigur că da, îi răspunse Jeod. Un lucru de 
genul ăsta e greu de uitat. 

— Cam puţin spus, dar adevărat, totuşi, zise 
Brom sec. Când am fost... despărțiți, n-am mai 
izbutit să te găsesc. În mijlocul întregii nebunii, 
am ajuns din greşeală într-o cămăruţă. Înăuntru, 
nu era nimic ieşit din comun - numai lăzi şi cutii 
—, dar, de curiozitate, am continuat să scotocesc 
pe acolo. Atunci, Norocul mi-a zâmbit —- am găsit 
ce căutam. 

Pe chipul lui Jeod se aşternu o expresie de 
stupoare. 

— O dată ce-aveam obiectul, continuă Brom, nu 
mai puteam să te aştept. În fiecare clipă puteam fi 
descoperit  şi-atunci totul era pierdut. 
Deghizându-mă cât am putut de bine, am fugit din 
oraş şi am ajuns în... 

Brom ezită, aruncându-i o privire lui Eragon, 
apoi continuă fraza: 

— ... Am ajuns la prietenii noştri. Ei au închis 
obiectul într-o hrubă, pentru a-l apăra, şi m-au 
pus să promit că voi avea grijă de cel care-l va 
primi. Până în ziua în care urma să fie nevoie de 
mine, trebuia să dispar. Nimeni nu trebuia să afle 
că trăiesc — nici chiar tu —, deşi nu-mi convenea 
să-ți provoc o durere fără rost. Aşa că am plecat 
spre nord şi m-am ascuns în Carvahall. 

Eragon strânse din dinți, înfuriat că Brom îi 
ascundea, intenţionat, anumite lucruri. Jeod se 
încruntă şi întrebă: 


— Atunci... prietenii noştri au ştiut tot timpul că 
eşti în viață? 

— Da. 

— Ei, suspină el, presupun că o asemenea 
înşelăciune era de neocolit, totuşi mi-aş fi dorit să- 
mi spună. Cât despre Carvahall — nu e un oraş de 
mai la nord, de cealaltă parte a Şirei? 

Brom făcu semn că da. Jeod îl cercetă pentru 
prima dată pe Eragon cu privirea. Ochii lui cenugşii 
inspectară fiecare detaliu. Ridică din sprâncene şi 
zise: 

— Presupun, aşadar, că acum îți îndeplineşti 
misiunea. 

Brom clătină din cap: 

— Nu, nu-i chiar aşa de simplu. Obiectul a fost 
furat acum ceva timp — cel puţin, eu asta cred, căci 
n-am mai primit veşti de la prietenii noştri şi mi-e 
teamă că mesagerii lor au fost opriți din drum —, 
aşa că am hotărât să aflu ce pot. S-a-ntâmplat ca 
şi Eragon să călătorească în aceeaşi direcţie. 
Suntem împreună de ceva timp. 

Jeod părea uimit: 

— Dar dacă nu ţi-au trimis nicio veste, de unde 
ştii că a fost... 

Brom îi tăie brusc vorba, spunând: 

— Unchiul lui Eragon a fost ucis în mod brutal 
de către Ra’zac. l-au incendiat casa şi a fost cât pe 
ce să-l prindă şi pe el. Are dreptul să se răzbune, 
dar cei doi au plecat fără să lase urme, aşa că 
avem nevoie de ajutor ca să-i găsim. 


Chipul lui Jeod se mai linişti: 

— Pricep... dar de ce-ai venit încoace? Habar n- 
am unde se ascund cei doi Ra’zac, iar cei care ştiu 
n-o să-ți spună. 

Ridicându-se în picioare, Brom îşi băgă mâna în 
buzunarul robei şi scoase plosca pe care o 
găsiseră. l-o aruncă lui Jeod: 

— Înăuntru este ulei de Seithr - din soiul 
periculos. Cei doi Ra'zac o aveau cu ei. Au pierdut- 
o în drum şi noi am găsit-o din întâmplare. Trebuie 
să aruncăm o privire prin registrele de transport 
din Teirm, ca să putem urmări calea pe care 
Imperiul a cumpărat uleiul. Aşa ar trebui să 
putem afla unde le e bârlogul. 

Chipul lui Jeod se umplu de riduri, în timp ce se 
gândea. Apoi arătă cu degetul spre cărțile de pe 
rafturi: 

— Vedeţi astea? Toate sunt înregistrările afacerii 
mele. O singură afacere. V-aţi înhămat la o treabă 
care ar putea să vă ia luni de zile. Şi mai e o 
problemă şi mai complicată. Înregistrările pe care 
le căutaţi sunt depozitate în castel, dar numai 
Brand, administratorul comerțului, slujbaşul lui 
Risthart, are acces la ele în mod curent. Negustorii 
de rând, cum sunt eu, nu au voie să le vadă. Se 
tem că am putea falsifica cifrele, privind Imperiul 
de prețioasele sale dări. 

— O să ne ocupăm de asta la momentul potrivit, 
zise Brom. Dar, înainte să ne putem gândi s-o 
pornim mai departe, avem nevoie de câteva zile de 


odihnă. 

— Se pare, zâmbi Jeod, că e rândul meu să-ţi 
dau ajutor. Casa mea e şi a voastră, desigur. Aveţi 
alte nume sub care să fiți cunoscuţi cât timp 
rămâneți aici? 

— Da, zise Brom, eu sunt Neal, iar băiatul — 
Evan. 

— Eragon, zise Jeod, gânditor. Ai un nume foarte 
rar. Puţini sunt cei botezați după primul Cavaler. 
În toată viaţa mea, am citit despre numai trei 
persoane cu numele ăsta. Eragon era uimit că 
Jeod îi cunoştea originea numelui. Brom se 
întoarse către el: 

— Vrei să vezi ce-i cu caii, să te asiguri că n-au 
pățit nimic? Nu cred că l-am legat bine pe Văpaia 
Zăpezii. 

„Încearcă să-mi ascundă ceva. Cum plec eu de- 
aici, o să-nceapă să vorbească despre asta.” 
Eragon se ridică brusc din scaun şi ieşi din 
cameră, trântind uşa după el. Văpaia Zăpezii nu 
se mişcase din loc; nodul de care era priponit era 
intact. Scărpinând caii pe gât, Eragon se propti 
bosumflat de peretele castelului. 

„Nu-i cinstit, se plânse. Măcar dac-aş putea auzi 
ce vorbesc.” Apoi sări în sus, nerăbdător. Într-una 
din zile, Brom îl învățase câteva cuvinte care să-l 
ajute să audă mai bine. „Nu-i chiar ceea ce vreau, 
dar cred că pot să folosesc cuvintele alea. La urma 
urmei, să ne gândim ce-am reuşit cu brisingr!” 

Se concentra adânc şi-şi adună puterea. O dată 


ce o simți la dispoziţia lui, îmbibând cuvintele cu 
propria voinţă, rosti: 

— Thverr stenr un atra eka hârna!!9 

În timp ce puterea se scurgea din el, auzi o 
şoaptă slabă în urechi, dar nimic mai mult. 
Dezamăgit, se lăsă la loc lângă perete, apoi tresări, 
auzind vocea lui Jeod: 

— ... Şi asta am făcut de-aproape opt ani. 

Eragon privi în jur. Nu era nimeni acolo, în afara 
câtorva străjeri care stăteau proptiți de peretele 
îndepărtat al fortăreței. Rânjind, se aşeză jos, în 
curte, şi închise ochii. 

— Nu mă aşteptam să devii negustor, zise Brom. 
După tot timpul pe care ţi-l petreceai cu cărțile. Şi 
după ce-ai găsit tunelul cu atâta uşurinţă! Ce te-a 
făcut să te-apuci de comerț, în loc să rămâi 
învăţat? 

— După povestea din Gil'ead, nu prea mai aveam 
chef să stau în camere îmbâcsite, citind 
pergamente. M-am hotărât să-l ajut pe Ajihad cât 
puteam mai bine, dar nu-s bun de războinic. Şi 
tata a fost negustor — poate-ţi aduci aminte. El m- 
a ajutat să mă pun pe picioare. Totuşi, în linii 
mari, afacerea mea nu este decât o acoperire, ca 
să pot trimite mărfuri în Surda. 

— Dar înţeleg că treburile au mers rău de ceva 
vreme încoace, zise Brom. 

— Da, niciun transport n-a ajuns la destinaţie, 


|? 


19 „Străbate zidul şi fă-mă să aud 


în ultimul timp, iar cei din Tronjheim2 au cam 
rămas fără provizii. Nu ştiu cum, dar Imperiul — 
cel puţin, eu asta bănuiesc — i-a descoperit pe 
aceia dintre noi care-i ajută pe cei din Tronjheim 
să supravieţuiască. Totuşi, nu sunt încă sigur că 
Imperiul e de vină. Nimeni n-a văzut vreun soldat 
prin împrejurimi. Nu pricep. Poate Galbatorix a 
angajat mercenari care să ne hărțuiască. 

— Am auzit că tocmai ai pierdut o corabie. 

— Ultima pe care-o mai aveam, îi răspunse Jeod 
cu amărăciune. Toţi oamenii din echipaj erau loiali 
şi curajoşi. Nu cred c-o să-i mai văd vreodată... de- 
acum, tot ce-mi rămâne de făcut este să trimit 
caravane spre Surda sau Gil'ead -— care ştiu bine 
că nu vor ajunge la destinație, oricâți străjeri aş 
tocmi — sau să închiriez corăbiile altcuiva. Dar 
nimeni nu mai e dispus să-mi transporte 
mărfurile. 

— Câţi negustori te ajută? îl întrebă Brom. 

— A, destul de mulți, din susul şi din josul 
țărmului. Toţi au avut aceleaşi necazuri. Ştiu la ce 
te gândeşti; şi eu m-am perpelit multe nopţi din 
cauza asta, dar nu pot îndura gândul că există un 
trădător, care ştie atâtea şi are atâta putere. Dacă- 
i aşa, suntem cu toții în mare pericol. Ar trebui să 
te întorci în Tronjheim. 

— Şi să-l duc pe Eragon acolo? îl întrerupse 
Brom. L-ar rupe în bucăţi. E locul cel mai prost în 


20 Căpetenia uriaşilor 


care ar putea fi acum. Poate în câteva luni sau, şi 
mai bine, într-un an. Poţi să-ți imaginezi ce-ar face 
piticii? Cu toţii ar încerca să-l influenţeze, mai ales 
Islanzadi. Saphira şi cu el nu vor fi în siguranţă în 
Tronjheim, cel puţin până nu-i ajut să treacă de 
tuatha du orothrim.21 

„Pitici! se gândi Eragon încântat. Unde-o fi acest 
Tronjheim? Şi cum de i-a spus lui Jeod despre 
Saphira? N-ar fi trebuit s-o facă fără să mă- 
ntrebe!” 

— Totuşi, am impresia că le lipseşte puterea şi 
înțelepciunea ta. 

— Înţelepciune, pufni Brom. Nu sunt decât ce-ai 
spus tu mai devreme — un bătrân deşirat. 

— Mulţi ar zice altceva. 

— N-au decât. Nu simt nevoia să dau explicații. 
Nu, Ajihad va trebui să se descurce fără mine. Ce 
fac acum e cu mult mai important. Dar 
posibilitatea unui trădător ridică probleme 
îngrijorătoare. Mă-ntreb dacă nu cumva aşa a aflat 
Imperiul unde să... 

Cuvintele sale se pierdură. 

— Iar eu mă-ntreb de ce nimeni n-a luat legătura 
cu mine, ca să-mi dea veştile, zise Jeod. 

— Poate c-au încercat. Dar dacă există un 
trădător... 

Brom făcu o pauză: 

— Trebuie să-i trimit vorbă lui Ajihad. Ai un 


21 Ascuţirea minţii ucenicului nătâng (o etapă din instruirea Cavalerului) 


mesager de încredere? 

— Cred că da, zise Jeod. Depinde unde ar trebui 
să meargă. 

— Nu ştiu, zise Brom. Am stat atâta timp 
deoparte, încât oamenii mei de legătură probabil 
c-au murit sau au uitat de mine. Nu-l poți trimite 
la persoana care primeşte transporturile de 
mărfuri? 

— Ba da, dar va fi periculos. 

— În vremurile astea, ce nu-i periculos? Cât de 
repede poate pleca? 

— Mâine dimineaţă. O să-l trimit în Gilead. O să 
meargă mai repede aşa, zise Jeod. Ce-ar putea lua 
cu el, ca să-l convingă pe Ajihad că mesajul vine 
de la tine? 

— Poftim, dă-i inelul meu! Şi spune-i că, dacă-l 
pierde, o să-i sfâşii ficatul cu mâinile mele. Regina 
însăşi mi l-a dăruit. 

— Ce vesel mai eşti, comentă Jeod. 

Brom mârâi, apoi spuse, după o lungă pauză: 

— Hai să ieşim, să mergem la Eragon! Nu-mi 
place să-l las singur. Flăcăul ăsta are un talent 
nefiresc să dea numai de necazuri. 

— Te surprinde? 

— Nu prea. 

Eragon auzi zgomotul scaunelor trase la locurile 
lor. Îşi retrase iute gândurile şi deschise ochii: 

„Ce se întâmplă? mormăi în sinea lui. Jeod şi 
ceilalți negustori au necazuri pentru că-i ajută pe 
cei pe care Imperiul nu-i agreează. Brom a găsit 


ceva în Gilead şi s-a dus să se ascundă în 
Carvahall. Ce-ar putea fi obiectul ăsta aşa 
important, încât el să-l facă să creadă chiar şi pe 
prietenul său că a murit, vreme de douăzeci de 
ani? A pomenit şi de-o regină — dar în niciun regat 
din cele cunoscute nu există aşa ceva — şi de piticii, 
despre care chiar el mi-a spus că au dispărut 
acum mult timp sub pământ”. 

Voia să afle răspunsurile! Dar nu era momentul 
să se certe cu Brom, riscând să-şi pună misiunea 
în pericol. Nu, va aştepta să plece din Teirm, apoi 
va insista până ce bătrânul îi va explica toate 
tainele. Gândurile lui Eragon încă se învârtejeau 
de colo-colo, când uşa se deschise. 

— Caii erau bine? îl întrebă Brom. 

— Foarte bine, îi răspunse Eragon. 

Dezlegară caii şi ieşiră din castel. Când 
ajunseseră din nou în partea principală a 
oraşului, Brom zise: 

— Aşadar, Jeod, în sfârşit te-ai însurat. Şi, în 
plus, îi făcu el şiret cu ochiul, ai luat o tânără 
foarte frumoasă. Felicitări! 

Jeod nu părea prea mulțumit de compliment. Cu 
umerii plecaţi, el privea fix în josul străzii: 

— Nu sunt sigur că merit felicitări, cel puţin nu 
acum. Helen nu-i prea fericită. 

— De ce? Ce-i lipseşte? îl întrebă Brom. 

— Ca de obicei, zise Jeod, ridicând resemnat din 
umeri. O casă bună, copii fericiți, masa plină şi 
companie plăcută. Problema e că ea provine dintr- 


o familie bogată; tatăl ei a băgat mulţi bani în 
afacerea mea. Dacă pierderile astea nu se opresc, 
n-o să mai fie bani de ajuns pentru ca ea să-şi 
continue viața cu care s-a obişnuit. Dar, te rog, 
continuă Jeod, necazurile mele nu te privesc! 
Gazda nu are voie să-şi tulbure oaspeţii cu grijile 
ei. Cât timp rămânețţi la mine, n-o să vă îngădui să 
suferiți de altceva, decât că ați mâncat prea mult. 

— Mulţumesc pentru ospitalitate, zise Brom. Am 
călătorit mult în condiții destul de grele. Nu ştii 
cumva unde găsim o prăvălie mai ieftină? Avem 
nevoie de haine noi, astea s-au distrus de la 
călărie. 

— Sigur că da, doar cu asta mă ocup, zise Jeod, 
înveselindu-se. 

Le vorbi cu însuflețire despre preţuri şi mărfuri, 
până ce ajunseră înapoi la locuința lui, apoi îi 
întrebă: 

— V-ar deranja să mergem să mâncăm în altă 
parte? Dacă intrați acum, s-ar putea să fie cam 
neplăcut. 

— Cum te simţi tu mai bine, zise Brom. 

Jeod părea uşurat: 

— Mulţumesc. Haide să vă lăsaţi caii în grajdul 
meu! 

Făcură întocmai, apoi merseră cu el până la o 
cârciumă mare. Spre deosebire de Castana Verde, 
aceasta era zgomotoasă, curată şi plină de oameni 
cheltuitori. Când sosi felul principal - purcel de 
lapte umplut —, Eragon se înfruptă plin de energie 


din carne, dar cel mai mult îi plăcură cartofii, 
morcovii, napii şi merele dulci servite ca garnitură. 
De multă vreme nu mai mâncase altceva decât 
vânat. 

Masa dură mai multe ore, timp în care Brom şi 
Jeod povestiră cu rândul. Asta nu-l supără pe 
Eragon. Îi era cald, în fundal răsuna o muzică 
veselă, iar mâncarea era mai mult decât 
suficientă. Zumzăitul viu al vocilor din cârciumă îi 
mângâia plăcut urechile. 

Când, în sfârşit, ieşiră din cârciumă, soarele 
tocmai se apropia de orizont. 

— Duceţi-vă înainte; eu trebuie să verific ceva, le 
zise Eragon. Voia s-o vadă pe Saphira şi să se 
asigure că era bine ascunsă. 

Brom încuviință, fără să-i dea prea multă 
atenţie: 

— Ai grijă! Nu sta prea mult! 

— Aşteaptă! zise Jeod. Vrei să ieşi din Teirm? 

Eragon ezită, apoi, fără prea mare tragere de 
inimă, făcu semn că da. 

— Ai grijă să intri înapoi înainte de căderea 
întunericului. Atunci, porţile se închid, iar străjerii 
n-o să-ți mai dea drumul până dimineaţă. 

— N-o să-ntârzii, îi promise Eragon, apoi se 
întoarse şi se strecură pe o străduţă laterală, către 
zidul exterior. 

Odată ieşit din oraş, respiră adânc, bucurându- 
se de aerul proaspăt. „Saphira!” o strigă el. „Unde 
eşti?” Ea îl conduse afară de pe drum, către poalele 


unei culmi acoperite cu muşchi şi înconjurate cu 
arțari. Văzându-i capul ițindu-se de după copacii 
din vârf, băiatul îi făcu semn cu mâna, întrebând- 
o: „Cum crezi tu că am să pot ajunge acolo?” 

„Găseşte un luminiş; cobor eu şi te iau.” 

„Nu, zise el, privind panta, nu-i nevoie. O să urc 
pur şi simplu.” 

„E prea periculos.” 

„Eşti tu prea fricoasă. Lasă-mă puţin să mă 
distrez!” 

Eragon îşi scoase mănuşile şi începu să se 
cațere. Efortul fizic îi făcea plăcere. Erau multe 
locuri în care se putea propti în mâini, aşa că 
urcuşul era uşor. Curând, se afla mult deasupra 
copacilor. La jumătatea distanței, se opri să-şi 
tragă răsuflarea pe un prag. 

După ce-şi recăpătase puterile, se întinse 
încercând să ajungă la sprijinitoarea următoare, 
dar nu avea brațele îndeajuns de lungi. Pus în 
dificultate, el începu să caute o altă crevasă ori 
vreun prag pe care să-l apuce, dar nu exista 
niciunul. Încercă să coboare, dar nu putea ajunge 
cu piciorul la ultimul loc în care se sprijinise. 
Saphira îl privea fără să clipească. În cele din 
urmă, el cedă şi spuse: 

„Aş cam avea nevoie de ajutor.” 

„E numai vina ta.” 

„Da! Ştiu. Mă ajuţi să cobor sau nu?” 

„Dacă n-aş fi eu pe aici, ai fi într-o situaţie foarte 
dificilă.” Eragon îşi dădu ochii peste cap: 


„Nu, zău! N-am nevoie să-mi mai spui şi tu!” 

„O, aşa el La urma urmei, cum să aibă un bărbat 
ca tine nevoie de un amărât de dragon să-i spună 
ce să facă? De fapt, cu toţii ar trebui să ne 
înclinăm în fața talentului tău de a găsi singura 
fundătură din jurul întregii culmi. Ce mai, dacă 
porneai să urci numai la câțiva metri în stânga sau 
în dreapta, drumul spre vârf ar fi fost limpede.” Ea 
îşi lăsă capul pe-o parte, privindu-l cu ochi 
strălucitori. 

„Ei, da! Am greşit. Acuma, te rog, scoate-mă de 
aici!” se smiorcăi el. Ea îşi retrase capul de la 
marginea crestei. După o clipă, Eragon strigă: 

„Saphira!” Deasupra lui se aflau numai copaci, 
ale căror crengi se mişcau în bătaia vântului. 
„Saphira! întoarce-te!”, strigă el îi din toate 
puterile. 

Cu un zgomot puternic, Saphira se rostogoli din 
vârful culmii, răsucindu-se în aer. Veni plutind 
către Eragon, ca un liliac uriaş, îl apucă cu 
ghearele de cămaşă, zgâriindu-l pe spate. El dădu 
drumul stâncilor de care se ţinea, simțind cum ea 
îl saltă în aer. După un zbor scurt, îl lăsă jos cu 
blândeţe în vârful stâncii, şi-şi scoase ghearele din 
cămaşa lui. 

„Ce prostie”, zise, liniştită, Saphira. 

Eragon privi în altă parte, cercetând peisajul. 
Culmea le oferea o vedere nemaipomenită asupra 
împrejurimilor, mai ales asupra mării înspumate, 
dar şi adăpost împotriva privirilor celor nepoftiți. 


Numai păsările puteau s-o găsească acolo pe 
Saphira. Era locul ideal. „Prietenul lui Brom e 
demn de încredere?” îl întrebă ea. 

„Nu ştiu.” Eragon începu să-i povestească ce se- 
ntâmplase peste zi. „Ne dau târcoale nişte puteri 
de care noi nu ne dăm seama. Uneori, mă întreb 
dacă putem măcar să înțelegem adevăratele 
motivații ale oamenilor din jurul nostru. Parcă toți 
au secrete.” 

„Aşa-i lumea. Încrede-te mai bine în firea fiecărui 
om, nu în ceea ce plănuieşte să facă. Brom e un 
om bun. Nu trebuie să ne fie frică de intențiile lui.” 

„Sper”, zise el, privindu-şi mâinile. 

„Mi se pare ciudat că voi vreţi să-i găsiți pe cei 
doi Ra'zac prin intermediul unor scrieri, observă 
ea. Nu există nicio cale de-a folosi magia ca să poți 
vedea notițele fără să trebuiască să pătrunzi în 
încăpere?” 

„Nu ştiu sigur. Ar trebui combinat echivalentul 
lui a vedea cu cel al cuvântului distanța... sau 
poate echivalentele cuvintelor distanță şi lumină. 
În orice caz, pare greu. O să-l întreb pe Brom.” 

„Ar fi bine s-o faci.” Amândoi alunecară într-o 
tăcere liniştită. 

„Ştii, s-ar putea să fie nevoie să rămânem destul 
de mult pe aici.” 

Răspunsul Saphirei era destul de tăios: „Ca de 
obicei, pe mine o să mă laşi să aştept undeva, 
departe. 

„Nu vreau să se întâmple asta! Curând, o să 


călătorim din nou împreună.” 

„Fie ca ziua aceea să sosească repede 

Eragon zâmbi şi o îmbrăţțişa, observând apoi cât 
de repede se făcea seară. „Acum trebuie să plec, 
înainte să se închidă porţile oraşului. Mergi mâine 
la vânat şi ne vedem pe seară.” 

Ea-şi desfăcu aripile. „Haide, te duc jos!” El se 
urcă în spinarea ei solzoasă şi se tinu strâns, în 
timp ce ea porni în zbor din vârful culmii, pluti 
deasupra copacilor, apoi cobori pe o moviliţă. 
Eragon îi mulțumi şi fugi înapoi spre Teirm. 

Ajunse în apropierea porții glisante exact când 
aceasta începea să se închidă. Strigându-le 
străjerilor să aştepte, el mări pasul şi se strecură 
înăuntru, numai cu câteva clipe înainte ca poarta 
să se închidă cu zgomot. 

— A fost cât pă ce, observă unul dintre străjeri. 

— N-o să se mai întâmple, promise Eragon, 
aplecându-se ca să-şi tragă răsuflarea. 

Apoi o porni, pe căi ocolite, până la locuinţa lui 
Jeod. Afară, ca un semnal, fusese atârnat un 
felinar. 

Uşa îi fu deschisă de un valet îndesat, care-l pofti 
înăuntru fără vorbe. Pereţii de piatră erau 
acoperiţi cu tapiserii. Parchetul din lemn lustruit 
era înțesat de covoare cu țesături complicate, care 
străluceau în lumina celor trei candelabre aurite, 
atârnând din tavan. Fumul plutea prin aer şi se 
aduna în înălțimi. 

— Pe aici, domnule! Prietenul dumneavoastră se 


» 


află în birou. 

Trecură printr-o sumedenie de uşi, până când 
valetul deschise una care dădea într-un birou. 
Pereţii camerei erau acoperiți de cărți, dar, spre 
deosebire de cele din încăperea lui Jeod din 
fortăreață, acestea aveau toate formele şi 
mărimile. Încăperea era încălzită de un cămin plin 
cu buşteni aprinşi. Brom şi cu Jeod stăteau la o 
măsuţă de scris ovală, vorbind prieteneşte. 
Văzându-l, Brom ridică pipa şi spuse cu un glas 
jovial: 

— Aha, ai ajuns şi tu! Ne cam îngrijoraserăm. 
Cum a fost plimbarea? 

„Mă întreb ce l-a bine dispus aşa. De ce nu dă 
cărțile pe față şi nu mă întreabă ce-i cu Saphira?” 

— Plăcută, dar străjerii mai aveau puţin şi mă 
lăsau pe afară. Şi Teirm e un oraş mare. Mi-a venit 
greu să găsesc casa. 

— Trebuie să vezi Dras-Leona, chicoti Jeod, 
Gil'ead sau chiar Kuasta, şi atunci n-o să te mai 
impresioneze atâta orăşelul ăsta de coastă. Totuşi, 
mie-mi place aici. Când nu plouă, Teirm e chiar 
frumos. 

Eragon se întoarse spre Brom: 

— Ai idee cam cât o să rămânem aici? 

Brom îşi desfăcu brațele, cu palmele în sus: 

— E greu de spus. Depinde dacă putem ajunge 
la registre şi cât ne va lua să găsim ce ne trebuie. 
O să fie mult de muncă; trebuie să contribuim cu 
toții. Mâine o să vorbesc cu Brand, să vedem dacă 


ne lasă să ne uităm în registre. 

— Nu cred că o să pot fi de ajutor, zise Eragon, 
mişcându-se de pe un picior pe altul. 

— De ce nu? îl întrebă Brom. O să fie multă 
treabă şi pentru tine. 

Eragon plecă ochii: 

— Nu ştiu să citesc. 

Brom se îndreptă din umeri neîncrezător: 

— Adică Garrow nu te-a învăţat? 

— Ştia să citească? îl întrebă Eragon uimit. 

Jeod îi privea cu interes. 

— Fireşte! pufni Brom. A fost un prost fudul — 
ce-o fi fost în mintea lui? Trebuia să-mi dau seama 
că n-o să te-nveţe. Probabil că el vedea asta ca pe- 
un lux nefolositor. 

Brom se încruntă şi se trase nervos de barbă. 
Asta-mi dă planurile peste cap, dar nu de tot. 
Trebuie numai să te-nvăţ să citeşti. N-o să-mi ia 
prea mult, dacă pui şi tu osul la treabă. 

Eragon clipi temător. Lecţiile lui Brom erau, în 
general, dure, la obiect şi brutale. „Cât mai pot să 
învăţ, aşa, dintr-o dată?” 

— Dacă trebuie, murmură el, fără tragere de 
inimă. 

— O să-ți placă. Din cărți şi din pergamente poți 
afla multe lucruri, zise Jeod, arătându-şi pereţii 
plini. Cărţile astea sunt prietenii şi tovarăşii mel. 
Mă fac să râd, să plâng şi să descopăr sensul vieţii. 

— Pare interesant, recunoscu Eragon. 

— Ai fost şi-ai rămas un savant, aşa-i? îl întrebă 


Brom. 

Jeod ridică din umeri: 

— De-acum nu. Mi-e teamă că am devenit pur şi 
simplu un cărturar. 

— Ce anume? îl întrebă Eragon. 

— Unul care iubeşte cărțile, îi explică Jeod, 
reluându-şi discuția cu Brom. 

Plictisit, Eragon cercetă rafturile. Atenţia îi fu 
atrasă de o carte elegantă, care avea coperte 
aurite. O luă de pe raft şi o cercetă plin de 
curiozitate. 

Era legată în piele neagră, încrustată cu rune 
misterioase. Eragon pipăi coperta, plăcându-i 
netezimea ei răcoroasă. Literele dinăuntru erau 
tipărite cu cerneală roşie, strălucitoare. Frunzări 
paginile cu degetele, atrăgându-i atenția o 
coloană, tipărită cu alt fel de litere decât restul. 
Cuvintele erau lungi, curgătoare, alcătuite din 
curbe grațioase şi puncte ascuțite. 

Eragon îi duse cartea lui Brom. 

— Ce-i asta? îl întrebă el, arătând spre scrisul 
straniu. 

Brom privi atent pagina şi ridică mirat din 
sprâncene. 

— Jeod, se pare că ţi-ai mărit colecţia! De unde- 
ai luat asta? N-am mai văzut un exemplar de 
secole! 

Jeod întinse gâtul ca să poată vedea cartea: 


— A, da, Domia abr Wyrda.22 Acum câţiva ani, a 
trecut pe-aici un om care încerca să i-o vândă unui 
negustor de pe lângă docuri. Din fericire, s-a 
întâmplat să fiu şi eu acolo şi am reuşit să salvez 
cartea, salvându-i şi lui pielea. N-avea habar ce 
este. 

— Ciudat, Eragon, că ai pus mâna exact pe asta, 
pe Stăpânirea sorții, zise Brom. Dintre toate 
lucrurile din casă, e probabil cel mai valoros. Este 
o istorie completă şi amănunțită a Alagaesiei — 
începând cu mult înainte ca elfii să vină încoace şi 
sfârşindu-se acum vreo câteva zeci de ani. E o 
carte foarte rară şi cea mai bună, în felul său. 
Când a fost scrisă, Imperiul a decretat că-i 
blasfemie şi l-a ars pe rug pe autor - călugărul 
Heslant. Nu credeam să mai existe vreo copie. 
Literele de care m-ai întrebat sunt cele ale limbii 
străvechi. 

— Ce zice? îl întrebă Eragon. 

Brom petrecu vreo câteva clipe citind textul: 

— E o parte dintr-un poem al elfilor, care 
povesteşte despre vremea în care s-au luptat cu 
dragonii. Pasajul ăsta e o descriere a lui 
Ceranthor, unul dintre regii lor, care pleacă la 
luptă. Elfii iubesc acest poem şi-l recită cu 
regularitate, deşi, ca s-o faci cum trebuie, îţi ia trei 
zile — îi ajută să nu mai repete greşelile trecutului. 
Din când în când, îl interpretează aşa de frumos, 


22 Stăpânirea sorții (carte) 


încât chiar stâncile par că stau să plângă. 

Eragon se întoarse la scaunul pe care stătea 
înainte, ţinând cartea cu grijă. „Ce uimitor că un 
mort poate vorbi cu ceilalți oameni prin 
intermediul acestor pagini! Cât trăieşte cartea, 
supravieţuieşte şi ideea. Mă întreb dacă are vreo 
informaţie despre cei doi Ra’zac.” 

Frunzări cartea, în timp ce Brom şi Jeod îşi 
continuară discuţia. Orele treceau şi Eragon 
începu să moțăie. Făcându-i-se milă de oboseala 
lui, Jeod le zise noapte bună. 

— Valetul o să vă conducă în camere. 

Pe drumul spre etajul de sus, servitorul spuse: 

— Dacă aveţi nevoie de ajutor, trageţi de 
clopoţelul de lângă pat. 

Se opri în fața a trei uşi, apropiate una de alta, 
se înclină şi apoi se retrase. 

Când Brom se pregătea să intre pe uşa din 
dreapta, Eragon îl întrebă: 

— Pot să-ţi vorbesc? 

— Tocmai am vorbit, dar, mă rog, hai, intră! 

Eragon închise uşa după el: 

— Saphira şi cu mine am avut o idee. Există... 

Brom îl opri, ridicând o mână, apoi închise 
fereastra şi trase perdelele: 

— Când vorbeşti despre astfel de lucruri, ar fi 
bine să te-asiguri că nu-s urechi nepoftite prin 
preajmă. 

— Îmi pare rău, zise Eragon, mustrându-se 
pentru această greşeală. Oricum, crezi că e posibil 


să faci să apară, prin magie, o imagine a ceva ce 
nu poți vedea? 

Brom se aşeză pe marginea patului: 

— Lucrul despre care vorbeşti se numeşte a 
vedea la distanță. E foarte posibil şi, în anumite 
situaţii, foarte folositor, dar are un dezavantaj 
major. Nu-i poţi observa decât pe oameni, locurile 
şi lucrurile pe care le-ai văzut deja o dată. Dacă ai 
încerca să-i vezi pe Ra’zac, ai reuşi fără probleme, 
dar nu şi împrejurimile în care se află. Şi mai sunt 
şi alte greutăți. Să zicem că vrei să vezi o pagină 
dintr-o carte, una pe care-ai văzut-o deja o dată. 
N-o poți face, decât dacă acea carte este deja 
deschisă la pagina cu pricina. Dacă este închis, la 
momentul în care încerci isprava, îți apare complet 
neagră. 

— Şi de ce nu poţi vedea lucruri pe care nu le 
cunoşti? îl întrebă Eragon. 

Chiar şi aşa, îşi dădu el seama, vederea la 
distanță ar putea fi foarte utilă. „Mă întreb dac-aş 
putea vedea la o distanță mare şi aş putea folosi 
magia pentru a schimba ce se întâmplă acolo.” 

— Pentru că, zise Brom răbdător, ca să vezi la 
distanţă, trebuie să ştii la ce te uiţi şi spre ce să-ţi 
îndrepți puterea. Chiar dacă cineva ţi l-ar descrie 
pe un om pe care nu-l ştii, ar fi aproape imposibil 
să-l vezi, ca să nu mai vorbesc de locul în care se 
află sau de alte lucruri din jurul lui. Înainte să poți 
vedea la distanță, trebuie să ştii ce anume eşti pe 
cale să observi. Eşti mulțumit cu răspunsul? 


Eragon căzu pe gânduri o clipă: 

— Dar cum se face? Invoci imaginea, astfel ca ea 
să-ți apară dinaintea ochilor din senin? 

— În general, nu, zise Brom, clătinându-şi 
capul. Îţi consumă mai multă energie decât să o 
proiectezi pe o suprafață care reflectă, precum o 
apă stătătoare sau o oglindă. Unii Cavaleri 
obişnuiau să călătorească peste tot, încercând să 
vadă cât mai multe lucruri. Apoi, când izbucnea 
un război sau se întâmplă vreo altă nenorocire, ei 
puteau vedea toate lucrurile care aveau loc, 
oriunde în Alagasia. 

— Pot să încerc şi eu? îl întrebă Eragon. 

Brom îl privi atent: 

— Nu, acum nu. Eşti obosit, iar vederea la 
distanță îți solicită multă putere. O să-ţi spun 
cuvintele, dar numai dacă-mi promiți că nu încerci 
în seara asta. Şi aş prefera s-o faci după ce plecăm 
din Teirm; mai am şi alte lucruri să te-nvăţ. 

Eragon zâmbi: 

— Promit! 

— Foarte bine, atunci, zise Brom, aplecându-se 
şi şoptindu-i încet la ureche. Draumr k6pa25. 

În câteva clipe, Eragon memorase cuvintele. 

— Poate, după ce plecăm din Teirm, o să-l văd 
de la distanță pe Roran. Mi-ar plăcea să aflu cum 
îi merge. Mi-e teamă ca nu cumva cei doi Ra’zac să 
o ia pe urmele lui. 


23 A vedea la distanță 


— N-aş vrea să te sperii, dar asta este, evident, 
o posibilitate, zise Brom. Deşi Roran a fost plecat 
cea mai mare parte din timpul cât au stat în 
Carvahall, sunt sigur că au pus întrebări şi despre 
el. Cine ştie, poate l-au şi întâlnit cât au stat în 
Therinsford! Oricum, mă îndoiesc că şi-au potolit 
curiozitatea! La urma urmei, tu ai scăpat, iar 
regele probabil că-i ameninţă cu pedepse grele 
dacă nu te găsesc. Dacă ajung suficient de 
dezamăgiţi, o să se-ntoarcă să-l interogheze pe 
Roran. E numai o chestiune de timp. 

— Dacă-i aşa, atunci singura cale de a-l ţine pe 
Roran în siguranţă este să le spunem unde sunt, 
ca să vină după mine şi să nu mai meargă după 
el. 

— Nu, nu-i bine nici aşa! Nu-ţi pui mintea la 
contribuţie, îl dojeni Brom. Dacă nu-ţi poţi înţelege 
duşmanii, cum vrei să le ghiceşti mişcările? Chiar 
dacă le dezvălui unde eşti, cei doi Ra’zac tot o să 
se țină după Roran. Ştii de ce? 

Eragon se îndreptă în scaun şi încercă să 
prevadă fiecare posibilitate: 

— Păi, dacă stau ascuns destul timp, ar putea 
să devină nerăbdători şi să-l prindă pe Roran ca 
să mă silească să ies la lumină. Dacă nu le-ar ieşi 
bine lucrurile, l-ar omori doar ca să mă facă să 
sufăr. De asemenea, dacă ajung un duşman al 
Imperiului, l-ar putea folosi ca momeală ca să mă 
prindă. lar dacă m-aş întâlni cu Roran şi ei ar afla, 
l-ar tortura ca să afle unde sunt. 


— Foarte bine. Ai pus totul cap la cap aşa cum 
trebuie, zise Brom. 

— Şi-atunci, care-i soluția? Nu-i pot lăsa să-l 
omoare! 

Brom îşi încrucişă braţele pe piept: 

— Soluția e la mintea cocoşului. Roran trebuie 
să-nveţe să se apere. Poate o să-ți pară un lucru 
nemilos, dar, după cum chiar tu ai spus-o, nu poți 
risca să te-ntâlneşti cu el. Nu cred că mai ştii — 
erai cu minţile aproape rătăcite când am plecat din 
Carvahall —, dar ţi-am zis că i-am lăsat o scrisoare 
în care-l preveneam, aşa încât să-şi dea seama de 
pericol. Dacă are cât de cât minte, când cei doi 
Ra'zac apar din nou în Carvahall, o să-mi asculte 
sfatul şi-o să fugă. 

— Nu-mi place asta, zise Eragon, nefericit. 

— A, dar ai uitat ceva. 

— Ce? îl întrebă el. 

— E ceva bun şi în treaba asta. Regele nu-şi 
poate permite să-l lase să umble liber pe un 
Cavaler pe care el nu-l controlează. În afară de 
tine, Galbatorix este singurul Cavaler cunoscut, 
aflat încă în viaţă, numai că i-ar plăcea să-l aibă 
pe altul la porunca sa. Înainte să te ucidă, pe tine 
sau pe Roran, o să-ți dea şansa să-l slujeşti. Din 
nefericire, dacă ajunge vreodată destul de aproape 
de tine ca să-ți facă această propunere, o să fie 
prea târziu s-o mai refuzi, dacă vrei să rămâi în 
viaţă. 

— Şi zici că ăsta-i un lucru bun?! 


— E singurul care-l apără pe Roran. Câtă vreme 
regele nu ştie de ce parte te-ai dat, n-o să rişte să 
te-ndepărteze, făcându-i rău vărului tău. Ține bine 
minte asta! Cei doi Ra’zac l-au ucis pe Garrow, dar 
cred că hotărârea lor a fost nechibzuită. Din câte 
îl cunosc pe Galbatorix, n-ar fi fost de acord cu ea, 
decât dacă avea ceva de câştigat. 

— Şi cum să pot să refuz dorințele regelui, când 
mă amenință cu moartea? îl întrebă Eragon tăios. 

Brom oftă, apoi se duse la noptieră şi-şi înmuie 
degetele într-un vas cu apă de trandafiri: 

— Galbatorix vrea să îl slujeşti de bunăvoie. 
Altfel, îi eşti mai mult decât nefolositor. Aşa că 
întrebarea se pune: „Dacă vreodată ai de ales, eşti 
gata să mori pentru lucrurile în care crezi?” Căci 
numai aşa îl poţi refuza. 

Întrebarea rămase suspendată în aer. 

În cele din urmă, Brom spuse: 

— E greu de răspuns şi n-ai cum s-o faci până 
în momentul respectiv. Ţine minte că mulți 
oameni au murit pentru credinţa lor; e un lucru 
destul de des întâlnit, la urma urmei. Adevăratul 
curaj înseamnă să trăieşti şi să suferi pentru 
lucrurile în care crezi. 


Vrăjitoarea şi pisica fermecată 


De dimineaţă, Eragon se trezi târziu. Se îmbrăcă, 
se spălă pe față în vasul cu apă, apoi ridică oglinda 


şi-şi perie părul. Imaginea sa reflectată îl făcu să 
se oprească şi să se privească mai de-aproape. 
Chipul i se schimbase de când fugise din 
Carvahall, nu cu foarte mult timp în urmă. Nu mai 
era aşa bucălat ca un copil; călătoria, luptele şi 
antrenamentul îl făcuseră să slăbească. Pomeţii îi 
deveniseră mai proeminenți, iar linia maxilarului 
- mai bine conturată. Avea în jurul ochilor o 
culoare ciudată, care, atunci când îl priveai de 
aproape, îi dădea chipului său un aspect sălbatic 
şi diferit de al celorlalți. Ţinu oglinda la capătul 
braţului întins, iar chipul său apăru din nou ca 
mai înainte — dar tot nu părea să fie întru totul al 
lui. 

Puțin tulburat, îşi luă arcul şi tolba pe spate, şi 
părăsi încăperea, înainte să fi apucat să ajungă la 
capătul coridorului, valetul îl ajunse din urmă şi-i 
spuse: 

— Domnule, Neal a plecat ceva mai devreme la 
castel, cu stăpânul meu. A spus că puteți face tot 
ce doriți, pentru că n-o să se întoarcă până 
diseară. 

Eragon îi mulțumi pentru veste, apoi plecă plin 
de însuflețire să cerceteze oraşul. Umblă mai 
multe ore pe străzi, intrând în fiecare prăvălie 
care-i atrăgea atenţia şi pălăvrăgind cu mai mulți 
oameni, în cele din urmă, stomacul gol şi faptul că 
nu avea niciun ban îl siliră să se întoarcă la Jeod. 

Ajungând pe strada unde locuia negustorul, se 
opri la uşa de alături —- cea a negustoresei de 


leacuri. Era un loc neobişnuit pentru o prăvălie. 
Celelalte se aflau jos, lângă zidul oraşului, nu 
înghesuite între case luxoase. Încercă să privească 
printr-un geam, dar erau toate acoperite cu un 
strat gros de plante agățătoare, aflate înăuntru. 
Plin de curiozitate, intră. 

La început, nu putu să vadă nimic, fiindcă 
prăvălia era extrem de întunecoasă, dar până la 
urmă ochii i se obişnuiră cu lumina slabă, verzuie, 
care trecea prin ferestre. O pasăre foarte colorată, 
cu o coadă stufoasă şi un cioc ascuțit şi puternic, 
îl privi pe Eragon cu atenție, dintr-o colivie 
spânzurată lângă fereastră. Pereţii erau acoperiți 
cu plante. Din tavan, atârnau coarde de viță care 
acopereau totul, cu excepția unui vechi 
candelabru, iar pe podea se afla un vas mare cu o 
floare galbenă în el. Pe o tejghea lungă, se zăreau 
mojare de tot soiul, pisăloage, vase de metal şi un 
glob de cristal, mare cât capul lui Eragon. 

Băiatul înaintă până la tejghea, păşind cu grijă 
pe lângă maşinării complicate, lăzi pline cu pietre, 
grămezi de pergamente şi alte obiecte care nu ştia 
ce sunt. Peretele din spatele tejghelei era plin cu 
desene de toate mărimile. Unele nu erau mai mari 
decât degetul lui cel mic, altele — mari cât un butoi. 
Pe rafturile aflate mult deasupra lui, se observa un 
spaţiu gol, de aproape un metru. 

Deodată, de acolo sclipiră doi ochi roşii, iar o 
pisică mare şi fioroasă sări pe tejghea. Era slabă, 
cu umeri puternici şi labe foarte mari. Faţa ei 


ascuțită era înconjurată de o coamă încâlcită; la 
urechi, avea smocuri de păr negru şi i se zăreau şi 
colții ascuțiți şi curbați. Pe scurt, nu aducea cu 
niciuna dintre pisicile pe care le văzuse Eragon 
până atunci. Îl cercetă cu ochi ageri, apoi dădu 
disprețuitoare din coadă. 

Fără să ştie nici el de ce, Eragon încercă să o 
contacteze cu gândul şi să-i atingă mintea. O 
îmboldi uşor cu propriile gânduri, încercând s-o 
facă să-nţeleagă că-i era prieten. 

„Nu-i nevoie de asta.” 

Eragon privi în jur, alarmat. Pisica nu-l băgă în 
seamă şi-şi linse o lăbuţă. „Saphira? Unde eşti?” o 
întrebă el. Nu-i răspunse nimeni. Nedumerit, se 
sprijini de tejghea şi se întinse către un obiect care 
aducea cu un toiag de lemn. 

„Te-aş sfătui să n-o faci.” 

„Gata cu joaca, Saphira!” se răsti el şi luă 
toiagul. Un şoc electric îi străbătu tot trupul şi el 
căzu la pământ, zvârcolindu-se. Durerea dispăru 
treptat, lăsându-l cu respirația întretăiată. Pisica 
sări jos şi-l privi. „Nu eşti prea deştept, pentru un 
Cavaler. Te-am prevenit.” 

„Tu vorbeai!” exclamă Eragon. Pisica îşi deschise 
fălcile şi căscă, apoi se întinse şi îşi croi drum pe 
podea, printre diversele obiecte. „Cine altcineva?” 

„Dar eşti doar o pisică!” protestă el. 

Pisica miorlăi şi se îndreptă din nou spre el. Îi 
sări pe piept şi se cuibări acolo, privindu-l cu ochi 
strălucitori. Eragon încercă să se ridice, dar ea 


» 


mârâi, arătându-şi colții. „Ti se pare că arăt ca alte 
pisici?” „Nu...” 

„Atunci, ce te face să crezi că asta sunt?” Eragon 
încercă să spună ceva, dar animalul îi înțepă 
pieptul cu ghearele. „E clar că nu ai primit prea 
multă educaţie. Eu - ca să ştii — sunt o pisică 
fermecată. Nu au mai rămas multe din rasa mea, 
dar cred că până şi un băiat de fermieri ar fi trebuit 
să audă de noi.” 

„Nu ştiam că existaţi cu adevărat”, zise Eragon 
fascinat. O pisică fermecată! Se putea considera 
de-a dreptul norocos. Acestea apăreau când şi 
când prin câte o poveste, dând sfaturi, dar fără să 
se implice prea mult. Dacă era adevărat ce 
spuneau legendele, pisicile fermecate aveau puteri 
magice, trăiau mai mult ca oamenii şi cunoşteau, 
de obicei, o sumedenie de taine. 

Pisica fermecată clipi leneş. „A şti şi a fi sunt 
două lucruri diferite. Nici eu nu ştiam că exişti, 
înainte să dai buzna aici şi să mă trezeşti din 
somn. Dar asta nu-nseamnă că înainte să apari 
nu existai.” Raționamentul ei îl zăpăci pe Eragon. 
„Îmi pare rău că te-am deranjat!” 

„Oricum, trebuia să mă trezesc”, zise ea. Sări din 
nou pe tejghea şi-şi linse o lăbuţă. „Te-aş sfătui să 
nu mai ţii prea mult toiagul ăla în mână. În câteva 
clipe, o să te rănească iar.” 

El se repezi să pună toiagul în locul în care-l 
găsise. „Ce-i ăsta?” „Un obiect magic banal şi 
plicticos, spre deosebire de mine.” „Dar, la ce 


foloseşte?” 

„N-ai observat?” Pisica fermecată îşi termină de 
curățat lăbuța, se întinse din nou, apoi sări înapoi 
în locul în care dormise. Se aşeză acolo, cu 
lăbuţele strânse sub ea, şi închise ochii, începând 
să toarcă. 

„Cum te cheamă?” o întrebă Eragon. 

Pisica deschise unul din ochii săi oblici. „Am 
multe nume. Dacă vrei să-l afli pe cel adevărat, 
caută în altă parte.” Ochiul se închise. Eragon 
renunță şi dădu să plece. „Totuşi, poţi să-mi spui 
Solembum.” 

„Mulțumesc”, zise Eragon cu seriozitate. 
Solembum începu să toarcă şi mai tare. 

Uşa prăvăliei se deschise, lăsând să pătrundă o 
rază de soare. Angela intră, cărând o geantă de 
pânză plină cu plante. Ea se uită la Solembum şi 
păru dintr-odată foarte mirată: 

— Zice că i-ai vorbit. 

— Şi tu poţi să-i vorbeşti? o întrebă Eragon. 

Ea dădu din cap: 

— Fireşte, deşi asta nu înseamnă că-mi şi 
răspunde. 

Lăsă plantele pe tejghea, apoi se duse în spatele 
acesteia, cu fața la Eragon. 

— Te place, continuă ea. Asta nu-i ceva obişnuit. 
În general, Solembum nu se arată în faţa clienţilor. 
De fapt, mi-a zis că promiți destul de mult, cu ceva 
ani de muncă. 

— Mulţumesc. 


— Venind din partea lui, e chiar un compliment. 
Eşti a treia persoană, numai a treia, care a intrat 
aici şi a reuşit să-i vorbească. Prima a fost o 
femeie, acum mulți ani; al doilea — un cerşetor orb; 
şi-acum, tu. Mda, dar nu ţin prăvălia ca să stau la 
taclale. Vrei ceva? Sau ai intrat numai ca să te 
uiţi? 

— Doar ca să mă uit, îi răspunse Eragon, 
gândindu-se în continuare la pisica fermecată. În 
plus, nu am nevoie de ierburi. 

— Dar eu mă pricep şi la altele, zise Angela cu 
un rânțjet. Bărbaţii de viță nobilă, bogați şi 
prostănaci, mă plătesc pentru poţiuni de dragoste 
şi alte cele. Eu nu le zic că dau rezultate, dar, nu 
ştiu de ce, se tot întorc şi mai cer. Tu însă nu cred 
că ai nevoie de flecuştețe de-astea. Vrei să-ţi 
ghicesc viitorul? Fac şi asta, pentru femeile de viță 
nobilă, bogate şi prostănace. 

Eragon râse: 

— Nu, mi-e teamă că viitorul meu e de neghicit. 
Şi n-am nici bani. 

Angela se uită curioasă la Solembum. 

— Cred... începu ea să zică, arătând apoi spre 
globul de cristal de pe tejghea. Ăsta-i numai de 
ochii lumii, oricum - nu face nimic. Dar am pe 
undeva... Stai aici! Mă-ntorc imediat! 

Intră în fugă într-o cameră din fundul prăvăliei, 
de unde se întoarse cu răsuflarea tăiată, ducând 
în mână o pungă de piele pe care o aşeză pe 
tejghea. 


— N-am folosit astea de-atâta timp, că aproape 
am uitat unde le-am pus. Acum, aşază-te în fața 
mea şi-o să-ți arăt de ce mi-am dat atâta 
osteneală. 

Eragon găsi un scăunel pe care se aşeză. Ochii 
lui Solembum sclipeau din spaţiul gol de pe raft. 

Angela întinse pe tejghea o pânză groasă, pe care 
înşiră o mână de oase şlefuite, toate puțin mai 
lungi decât un deget. Pe laturi, oasele aveau 
încrustate rune şi simboluri. 

— Astea, zise ea, atingându-le uşor, sunt 
falangele unui dragon. Nu mă-ntreba de unde le- 
am luat; e o taină pe care n-o să ţi-o dezvălui. Dar, 
spre deosebire de frunzele de ceai, de globurile de 
cristal sau chiar de cărțile de ghicit, astea au 
putere adevărată. Nu mint niciodată, deşi e... 
complicat să înţelegi ce vor să spună. Dacă vrei, o 
să le împrăştii şi o să le citesc pentru tine. Dar 
trebuie să pricepi că a-ți cunoaşte soarta poate fi 
un lucru groaznic. Trebuie să fii sigur de hotărârea 
ta. 

Eragon privi oasele cu frică. Astea au făcut parte 
din ceva ce a fost odată neam cu Saphira. Să-ţi 
cunoşti soarta... Cum să mă hotărăsc, dacă nici 
nu ştiu ce m-aşteaptă şi dacă o să-mi convină? 
Chiar că e mai fericit cel care nu ştie.” 

— De ce-mi oferi asta? o întrebă el. 

— Datorită lui Solembum. O fi el cam 
nepoliticos, dar faptul că ţi-a vorbit îmi dovedeşte 
că eşti o persoană deosebită. La urma urmei, e o 


pisică fermecată. M-am oferit să fac asta şi pentru 
celelalte două persoane care i-au vorbit. Numai 
femeia a acceptat. O chema Selena. Ah, şi ce rău 
i-a mai părut! Soarta ei era tristă şi dureroasă. Nu 
cred că m-a crezut — cel puţin nu la-nceput. 

Emoţia îl cuprinse pe Eragon, făcându-l să-i dea 
lacrimile. 

„Selena”, şopti în sinea lui. Numele mamei sale. 
„Poate fi vorba chiar de ea? A fost soarta ei atât de 
groaznică, încât să fi fost nevoită să mă 
părăsească?” 

— Îţi mai aduci aminte ceva despre soarta ei? o 
întrebă, simțindu-se cam rău. 

Angela clătină din cap, suspinând: 

— A fost demult şi amănuntele au dispărut din 
memoria mea, care nu mai e aşa bună ca pe 
vremuri. În plus, n-am de gând să-ți spun nici 
măcar ce-mi amintesc. Numai ei i-a fost dat să 
audă. Totuşi, era ceva tare trist; încă-mi amintesc 
expresia de pe chipul ei. 

Eragon închise ochii, încercând să se liniştească. 

— De ce te plângi că ţi-a slăbit memoria? o 
întrebă el, ca să-şi abată gândurile. Nu eşti chiar 
aşa bătrână! 

Angela surâse, cu gropiţe în obraji: 

— Mulţumesc, eşti drăguţ că spui asta, dar nu 
te lăsa amăgit; sunt mult mai bătrână decât par. 
Aspectul ăsta tineresc vine, probabil, din faptul că, 
în vremuri mai grele, sunt silită să mănânc din 
propriile ierburi. 


Eragon zâmbi şi inspiră adânc. „Dacă a fost 
mama şi a acceptat să i se ghicească viitorul, 
atunci pot şi eu s-o fac.” 

— Împrăştie oasele! zise el solemn. 

Chipul Angelei deveni serios; ea luă oasele cu 
ambele mâini. Ochii i se închiseră, iar buzele i se 
mişcară într-o şoaptă neauzită. Apoi zise tare: 

— Manin! Wyrda! Hugin!2+ 

Şi, cu aceasta, aruncă oasele pe pânză. Ele 
căzură în diverse poziții, sclipind în lumina slabă. 

Cuvintele răsunau în urechile lui Eragon; el îşi 
dădu seama că sunt în limba străveche şi se gândi 
cu teamă că, de vreme ce le folosise în scopuri 
magice, Angela trebuie să fi fost vrăjitoare. Nu 
minţise; urma cu adevărat să-i citească viitorul. 
Trecură câteva minute, timp în care Angela cercetă 
oasele. Apoi ea se lăsă pe spate, oftând adânc. Îşi 
şterse fruntea şi scoase de sub tejghea un burduf 
cu vin. 

— Vrei şi tu? îl întrebă. 

Eragon făcu semn că nu. Ea ridică din umeri şi 
luă o înghiţitură bună. 

— Asta, zise ea, ştergându-se la gură, este cea 
mai grea sarcină pe care-am avut-o vreodată. Ai 
avut dreptate. Viitorul tău este aproape imposibil 
de citit. N-am mai auzit de nimeni a cărui soartă 
să fie aşa de încâlcită şi de încețoşată. Totuşi, am 
reuşit, cu multe eforturi, să smulg câteva 

răspunsuri. 

Solembum sări pe tejghea şi se aşeză acolo, 
privindu-i pe amândoi. Eragon îşi încleştă mâinile, 
în timp ce Angela îi arăta unul dintre oase. 

— O să încep de-aici, zise ea încet, pentru că este 
cel mai uşor de înțeles. 

Simbolul încrustat pe os era o linie orizontală 
lungă, cu un cerc deasupra ei. 

— Eternitate sau viață lungă, zise Angela 
încetişor. E prima dată când simbolul ăsta se 
arată în viitorul cuiva. De cele mai multe ori, apare 
plopul sau ulmul; ambele semne arată că o 
persoană va trăi un număr obişnuit de ani. Nu 
sunt sigură dacă asta înseamnă că vei trăi veşnic 
sau că vei avea doar o viață nefiresc de lungă. 
Orice-ar fi, poți fi sigur că mai ai de trăit mulţi ani 
de-acum încolo. 

„Asta-i normal - doar sunt Cavaler”, se gândi 
Eragon. Oare Angela o să-i spună şi alte lucruri 
decât cele pe care le ştia deja? 

— Acum oasele devin mai greu de citit, căci 
restul sunt amestecate şi îngrămădite la un loc, 
zise Angela, atingând un grup de trei. Aici se află 
drumul rătăcitor, trăsnetul şi corabia plutitoare, 
una lângă cealaltă - n-am mai văzut niciodată 
alăturarea asta, doar am citit despre ea. Drumul 
rătăcitor arată că viitorul îți rezervă multe alegeri, 
şi cu unele ai să te confrunți chiar de-acum. Văd 
lupte crâncene în jurul tău, unele iscate chiar din 
cauza ta. Văd cum marile puteri ale acestui 


pământ se luptă să-ţi controleze voinţa şi destinul. 
Te aşteaptă nenumărate viitoruri posibile — toate 
pline de sânge şi de violență —, dar numai unul 
dintre ele îți va aduce fericire şi linişte. 

Ai grijă să nu te rătăceşti, căci eşti unul dintre 
puţinii care sunt cu adevărat liberi să-şi aleagă 
soarta! Această libertate este un dar, însă totodată 
şi o răspundere care te leagă mai strâns decât 
orice lanţ. 

Apoi chipul i se întristă: 

— Şi totuşi, parcă pentru a contrazice asta, 
apare trăsnetul. E un semn groaznic. Asupra ta 
atârnă o osândă, dar nu ştiu să-ţi spun de ce fel. 
O parte ţine de moarte — se apropie cu repeziciune 
moartea cuiva, care-ţi va provoca o mare durere în 
suflet. Restul are de-a face cu o lungă călătorie. 
Priveşte cu atenţie osul! Poţi vedea cum capătul lui 
stă deasupra celui al corabiei plutitoare. Aici n-am 
cum greşi. Soarta ta va fi să părăseşti pentru 
totdeauna acest pământ. Nu ştiu unde vei ajunge, 
dar nu te vei mai întoarce în Alagaesia. Este 
imposibil de schimbat. Se va întâmplă, chiar dacă 
te lupţi să nu fie aşa. 

La auzul vorbelor ei, Eragon se simţi speriat. „O 
altă moarte... acum pe cine urmează să mai 
pierd?” Se gândi de îndată la Roran. Apoi se gândi 
la ținutul său natal. „Ce-ar putea să mă silească 
să plec? Şi unde să mă duc? Dacă există 
pământuri dincolo de mare, către răsărit, numai 
elfii le cunosc.” 


Angela îşi masă tâmplele şi respiră adânc: 

— Osul care urmează este mai uşor de citit şi 
poate aduce veşti un pic mai plăcute. 

Eragon se uită de-aproape la el şi văzu un boboc 
de trandafir, desenat între coarnele lunii noi. 

Angela zâmbi şi zise: 

— Te-aşteaptă o mare poveste de dragoste, ieşită 
din comun, aşa cum ne arată luna - căci acesta 
este un simbol magic —, şi îndeajuns de puternică 
pentru a dura mai mult decât un imperiu. Nu-ţi 
pot spune dacă această patimă se va sfârşi cu 
bine, dar cea pe care-o vei iubi este de viță nobilă, 
din neam ales. Este puternică, înțeleaptă şi 
frumoasă dincolo de orice închipuire. 

„De viță nobilă”, se gândi, surprins, Eragon. 
„Cum aşa? Eu sunt numai un sărăntoc, un băiat 
de fermieri şi nimic mai mult.” 

— Iar ultimele două oase, copacul şi rădăcina de 
măceş, au căzut limpede unul peste altul. Mi-aş fi 
dorit să nu iasă aşa - nu pot însemna decât alte 
nenorociri dar e sigur că vei fi trădat. Şi trădarea 
va veni din partea unuia din familia ta. 

— Roran n-ar face asta! protestă, vehement, 
Eragon. 

— N-am de unde să ştiu, zise Angela cu 
prudență. Dar oasele n-au mințit niciodată, şi- 
acum asta spun. 

În mintea lui Eragon se strecură o îndoială, pe 
care încercă să n-o bage în seamă. Ce motiv ar 
putea avea Roran să se-ntoarcă împotriva lui? 


Angela îi puse mâna pe umăr, ca să-l liniştească, 
şi-i oferi din nou burduful cu vin. De data aceasta, 
Eragon primi; băutura îl făcu să se simtă mai bine. 

— La urma urmei, poate că moartea va fi bine 
venită, glumi el, destul de agitat. 

„Roran să mă trădeze? Asta nu se poate! Nu va 
fi aşa!” 

— Poate, zise Angela solemn, apoi râse uşor. N- 
ar trebui să te agiți pentru ceea ce urmează să se- 
ntâmple. Viitorul nu ne poate face rău decât 
silindu-ne să ne facem griji. Îţi garantez că te vei 
simți mai bine odată ieşit la soare. 

— Poate că da. 

„Din păcate, se gândi el încurcat, nimic din ce 
mi-a spus nu va avea sens decât după ce se va fi 
întâmplat. Dacă se va întâmpla”, se corectă. 

— Ai folosit vorbe cu greutate, observă el, încet. 

Angela îl fulgeră din ochi: 

— Ce n-aş da să văd cum se va desfăşura restul 
vieții tale! Poţi vorbi cu pisicile fermecate, cunoşti 
limba străveche şi ai un viitor foarte interesant. Ca 
să nu mai spun că nu mulți tineri cu buzunarele 
goale şi îmbrăcați în haine ponosite de călătorie se 
pot aştepta să fie iubiţi de fete de viță nobilă. Cine 
eşti? 

Eragon îşi dădu seama că, după cât se părea, 
pisica fermecată nu-i spusese Angelei că el e 
Cavaler. Fu pe punctul de a răspunde: 

— Evan. 

Dar apoi se răzgândi şi declară simplu: 


— Sunt Eragon. 

Angela ridică din sprâncene. 

— Asta eşti sau aşa te cheamă? îl întrebă ea. 

— Ambele, zise Eragon, surâzând şi gândindu- 
se la tizul său, primul Cavaler. 

— Acum sunt şi mai curioasă să văd cum se va 
desfăşura viaţa ta. Şi zdrențărosul ăla care era cu 
tine ieri cine e? 

Eragon hotărî că n-are ce rău să facă dacă-i mai 
spune un nume: 

— Îl cheamă Brom. 

Brusc, Angelei îi scăpă un hohot de râs, care-o 
făcu să se-ndoaie de şale, veselindu-se. Se şterse 
la ochi şi luă o înghiţitură de vin, luptându-se cu 
o altă criză de râs. În cele din urmă, respirând din 
greu, zise chinuit: 

— Oh... ăsta! Habar n-aveam! 

— Ce e? o întrebă Eragon. 

— Nu, nu, nu te supăra, zise Angela, încercând 
să nu zâmbească. Se-ntâmplă doar că el - ei, ele 
bine cunoscut celor din tagma mea. Mi-e teamă că 
osânda sau, mă rog, soarta bietului om este un soi 
de glumă printre noi. 

— Nu-l vorbi de rău! E un om mai bun decât 
puteți voi găsi vreodată! se răsti Eragon. 

— Gata, gata, îl tachină, amuzată, Angela. Ştiu 
asta. Dacă ne vom mai întâlni la timpul potrivit, o 
să-ți povestesc cu siguranţă despre el. Între timp, 
ai face bine... 

Apoi se opri din vorbă, când Solembum veni 


între ei tiptil. Pisica fermecată îl privi pe Eragon 
fără să clipească. 

„Ce e?”, întrebă Eragon, supărat. 

„Ascultă cu atenţie; o să-ți spun două lucruri. 
Când vine vremea să ai nevoie de o armă, caută 
sub rădăcinile copacului Menoa. Apoi, când totul 
pare pierdut, iar puterea ta nu este suficientă, du- 
te la stânca din Kuthian şi spune-ţi numele ca să 
deschizi Bolta Sufletelor.” înainte ca Eragon să-l 
poată întreba ce vrea să spună, Solembum plecă, 
dând din coadă cu multă graţie. Angela îşi lăsă 
capul pe-o parte, cu fruntea ascunsă de bucle. 

— Nu ştiu ce ţi-a zis, şi nici nu vreau să ştiu. Ţi- 
a vorbit ție şi numai ție. Nu povesti la nimeni! 

— Cred că acum trebuie să plec, zise Eragon, 
tulburat. 

— Dacă aşa vrei, zise Angela, zâmbindu-i din 
nou. Eşti bine venit să rămâi aici cât doreşti, mai 
ales dacă mai şi cumperi ceva. Dar dacă vrei să 
pleci, pleacă; sunt sigură că ţi-am spus destule 
lucruri la care să te gândeşti pentru o vreme. 

— Da, zise Eragon, croindu-şi repede drum către 
uşă. Îți sunt recunoscător că mi-ai citit viitorul. 
„Sau cred că sunt.” 

— Cu plăcere, zise Angela, zâmbind în 
continuare. 

Eragon ieşi din prăvălie şi rămase în stradă, 
clipind des până când ochii i se obişnuiră cu 
lumina soarelui. Trecură câteva minute până 
izbuti să se gândească în linişte la ce aflase. O luă 


din loc, mergând, fără să-şi dea seama, din ce în 
ce mai repede, până când se năpusti afară din 
Teirm, zburând, nu alta, către ascunzătoarea 
Saphirei. 

O strigă de la poalele stâncii, iar, o clipă mai 
târziu, ea veni jos şi-l ridică până în vârf. Ajunşi în 
siguranță pe pământ, Eragon îi povesti cum îşi 
petrecuse ziua. „Aşadar, conchise el, cred că Brom 
are dreptate; pare-se că mereu nimeresc în 
mijlocul unor necazuri.” 

„Să ţii minte ce ţi-a zis pisica fermecată. E 
important.” 

„De unde ştii?”, întrebă el, curios. 

„Nu sunt sigură, dar numele pe care le-a rostit 
îmi dau o senzaţie de putere.” „Kuthian”, rosti ea, 
pronunțându-l cu mare grijă. „Nu, să nu cumva să 
uităm ce-a zis!” 

„Crezi că ar trebui să-i spun lui Brom?” 

„Faci cum vrei, dar gândeşte-te aşa: el n-are 
niciun drept să-ți cunoască viitorul. Dacă-i spui 
de Solembum şi de vorbele lui, n-o să faci decât să 
provoci întrebări la care poate că n-o să-ţi convină 
să răspunzi. lar dacă te hotărăşti să-l întrebi doar 
ce înseamnă vorbele astea, o să vrea să ştie de 
unde le-ai aflat. Crezi că-l poţi minţi cum trebuie?” 

„Nu”, recunoscu Eragon. „Poate mai bine nu-i 
spun nimic. Totuşi, ăsta poate fi un lucru prea 
important ca să-l țin ascuns.” Stătură de vorbă 
până când nu mai avură nimic de lămurit. Apoi 
rămaseră împreună ca doi prieteni, privind 


copacii, până la asfinţit. 

Eragon se grăbi să se întoarcă în Teirm şi, în 
scurt timp, bătea la uşa lui Jeod. 

— S-a întors Neal? îl întrebă pe valet. 

— Da, domnule. Cred că acum se află în birou. 

— Mulţumesc, zise Eragon. 

Se duse până la uşa încăperii şi privi înăuntru. 
Brom şedea în fața focului, fumând. 

— Cum a mers? îl întrebă Eragon. 

— Rău ca naiba, mârâi Brom, fără să-şi scoată 
pipa din gură. 

— Aşadar, ai vorbit cu Brand? 

— Da, şi n-a fost de niciun folos. Administratorul 
negoțului este cel mai rău soi de om. Respectă 
toate regulile şi-i face plăcere să facă doar cum 
vrea el, când vine vorba să încurce pe cineva; în 
plus, are impresia că procedează cum e mai bine. 

— Aşadar, nu ne lasă să ne uităm la registre? îl 
întrebă Eragon. 

— Nu, se răsti Brom, scos din răbdări. Nimic din 
ce i-am spus nu l-a înduplecat. A refuzat şi mita! 
Şi-ncă îi oferisem destul. N-am crezut să întâlnesc 
vreodată un nobil care să nu fie corupt. Acum, că 
l-am întâlnit, descopăr că-i prefer pe cei care sunt 
doar nişte nemernici lacomi. 

Pufăi din pipă furios şi continuă să murmure o 
serie de blesteme. 

După ce păru că s-a mai liniştit, Eragon îl 
întrebă ezitant: 

— Şi-acum? 


— O să ne petrecem săptămâna care vine 
învățându-te să citeşti. 

— Şi după aceea? 

Brom zâmbi larg: 

— După aceea, o să-i facem lui Brand o surpriză 
neplăcută. 

Eragon îl tot bătu la cap, cerându-i detalii, dar 
Brom refuză să-i mai spună ceva. 

Cina fu servită într-o sufragerie somptuoasă. 
Jeod stătea la un capăt la mesei, iar la celălalt, 
Helen, cu o figură îngheţată. Brom şi Eragon se 
aşezaseră între ei; un loc periculos, din câte simţea 
băiatul. De ambele părți avea câte un scaun gol, 
dar spaţiul liber nu-l deranja. Dimpotrivă, îl ajută 
să se apere de privirile supărate ale gazdei. 

Mâncărurile fură aduse în tăcere, iar Jeod şi 
Helen începură să mănânce fără să scoată o vorbă. 
Eragon le urmă exemplul, gândindu-se: „Am avut 
parte de mese mai vesele la înmormântări”. 

Şi chiar aşa şi era, în Carvahall. Îşi aminti multe 
înmormântări care, e drept, fuseseră triste, dar nu 
foarte. Aici, situaţia era cu totul diferită; în timpul 
cinei, simți cum dinspre Helen se revarsă valuri de 
ură. 


Despre citit şi făcut planuri 


Brom desenă o rună pe pergament, în cărbune, 
şi i-o arătă lui Eragon. 


— Asta-i litera a, îi spuse. Învaţ-o! 

Aşa îşi începu Eragon alfabetizarea. Era greu şi 
ciudat şi-i forța inteligența până la limită, dar îi 
făcea plăcere. Neavând nimic altceva de făcut şi 
având parte de un profesor bun - deşi, uneori, cam 
nerăbdător —, progresa cu repeziciune. 

În curând, îşi făcură un program zilnic. În fiecare 
dimineaţă, după ce se trezea, Eragon mânca în 
bucătărie, apoi trecea în birou la lecţii şi se 
chinuia să ţină minte sunetele asociate fiecărei 
litere şi regulile de scriere. Ajunsese ca, atunci 
când închidea ochii, să-i apară în minte litere şi 
cuvinte. În acest timp, nu se prea putea gândi la 
altceva. 

Înainte de masa de seară, el şi Brom obişnuiau 
să meargă în spatele casei lui Jeod pentru a se 
lupta. Servitorii veneau să-i privească, laolaltă cu 
o ceată mică de copii cu ochii măriți de admiraţie. 
Dacă-i mai rămânea timp, Eragon mergea apoi în 
camera sa să exerseze magia, trăgând bine 
perdelele. 

Singura lui grijă era Saphira. Trecea pe la ea în 
fiecare seară, dar timpul nu era destul pentru 
niciunul din ei. Peste zi, Saphira îşi petrecea 
majoritatea timpului vânând, undeva la mare 
distanță; nu putea vâna în apropiere de Teirm fără 
să trezească bănuieli. Eragon făcea şi el ce putea 
ca s-o ajute, dar ştia că singura soluție ca s-o facă 
să uite de foame şi de singurătate ar fi fost să plece 
cât mai departe de oraş. 


Cu fiecare zi, în Teirm ajungeau veşti din ce în 
ce mai sumbre. Negustorii care soseau povesteau 
despre atacuri îngrozitoare care aveau loc de-a 
lungul coastei. Se zvonea că diverşi oameni 
influenți dispăruseră de acasă în timpul nopții, 
pentru ca a doua zi dimineaţă să le fie găsite 
trupurile mutilate. Adesea, Eragon îi auzea pe 
Brom şi pe Jeod discutând cu voce scăzută despre 
cele petrecute; când se apropia el, discuţiile 
incetau. 

Zilele trecură destul de repede şi în curând se 
făcu o săptămână. Posibilităţile lui Eragon erau 
încă rudimentare, dar de-acum putea citi pagini 
întregi fără să-i ceară ajutorul lui Brom. Citea 
încet, dar ştia că, în timp, va reuşi s-o facă din ce 
în ce mai repede. Brom îl încuraja: 

— Nicio problemă, o să te descurci bine cu ce- 
am plănuit să facem. 

Într-o după-amiază, Brom îi chemă în birou şi pe 
Jeod, şi pe Eragon; făcu un semn către acesta din 
urmă şi-i spuse: 

— Acum, că ne poţi ajuta, cred că-i timpul să 
mergem mai departe! 

— La ce te-ai gândit? îl întrebă Eragon. 

Pe chipul lui Brom se ivi un zâmbet 
înspăimântător. Jeod gemu: 

— Îţi cunosc expresia asta; din cauza ei am 
intrat în bucluc şi prima dată. 

— O mică exagerare, zise Brom, deşi nu total 
neîntemeiată. Bun, iată ce vom face... 


„La noapte sau mâine plecăm”, îi spuse Eragon 
Saphirei, vorbind cu ea din camera sa. 

„Nu mă aşteptam la asta. O să fii în siguranţă în 
timpul acestei aventuri?” 

Eragon ridică din umeri. „Nu ştiu. S-ar putea s- 
ajungem să fugim din Teirm cu soldații pe urmele 
noastre.” O simți îngrijorată şi încercă s-o 
încurajeze. „O să fie bine. Şi Brom, şi eu putem 
folosi magia şi suntem luptători buni.” 

Se întinse pe pat, privind ţintă în tavan. Mâinile 
îi tremurau uşor şi mai simțea şi un nod în gât. 
Când era gata să cadă pradă somnului, brusc îl 
copleşi un sentiment de nelinişte. „Nu vreau să 
plec din Teirm, îşi dădu seama brusc. Timpul pe 
care l-am petrecut aici a fost... aproape normal. Ce 
n-aş da să nu mai fie nevoie să rătăcesc dintr-un 
loc într-altul! Ar fi minunat să pot rămâne aici şi 
să fiu ca toată lumea.” Apoi, prin minte îi trecu un 
alt gând. „Dar asta nu se poate întâmplă, câtă 
vreme există Saphira. Niciodată.” 

Visele puseră stăpânire pe mintea lui, răsucind- 
o şi conducând-o după voia lor. Din când în când, 
tremura de frică; alteori, râdea de bucurie. Apoi se 
schimbă ceva -— ca şi cum deschisese ochii pentru 
prima dată — şi Eragon se cufundă într-un vis mai 
limpede decât oricare altul de până atunci. 

Văzu o tânără ghemuită sub povara suferinței, 
legată cu lanţuri într-o hrubă rece şi urâtă. O rază 
de lună strălucea prin fereastra cu gratii, aşezată 


undeva, sus în zid. Raza cădea pe fața fetei. Pe 
obraz, i se rostogolea o singură lacrimă, ca un 
diamant lichid. 

Eragon se trezi brusc şi văzu că plângea 
amarnic; după ce se linişti, căzu înapoi într-un 
somn agitat. 


Hoţi la castel 


Eragon se trezi din somn, în timp ce soarele 
auriu tocmai apunea. Razele portocalii şi roşii se 
revărsau în cameră, căzând pe pat. Îi încălzeau în 
mod plăcut spatele, făcându-l să-i pară rău că 
trebuia să se mişte. Moţăia, dar lumina soarelui se 
strecură departe de el şi i se făcu frig. Soarele se 
cufundă sub linia orizontului, colorând cerul şi 
marea. „Aproape că a venit timpul!” 

Îşi petrecu pe spate arcul şi tolba, dar o lăsă pe 
Zar'roc în cameră; sabia n-ar fi făcut decât să-l 
încetinească şi parcă nu-i venea s-o folosească. 
Dacă ar fi trebuit să scoată pe cineva din luptă, se 
putea folosi de magie sau de o săgeată. Îşi trase 
vesta peste cămaşă şi o strânse bine. 

Aşteptă nerăbdător în camera lui până când se- 
ntunecă de tot. Apoi ieşi pe coridor şi ridică din 
umeri, ca să-şi aşeze bine tolba pe spate. Brom 
veni şi el, ducându-şi spada şi toiagul. 

Jeod, îmbrăcat cu un costum negru, fără 
mantie, îi aştepta afară. La brâu, îi atârna o sabie 


elegantă şi subțire, şi o pungă de piele. Brom 
cercetă sabia şi spuse: 

— Frigăruia aia e prea subțire pentru o luptă 
adevărată. Ce te faci dacă te urmăreşte cineva cu 
o sabie lată sau cu o halebardă? 

— Fii serios! zise Jeod. Străjerii nu au halebarde. 
În plus, frigăruia e mai rapidă decât o sabie lată. 

Brom ridică din umeri: 

— Mă rog, tu-ţi rişti pielea! 

O porniră liniştiți pe drum, evitându-i pe străjeri 
şi pe soldați. Eragon era încordat, cu inima 
bătându-i puternic. Trecând pe lângă prăvălia 
Angelei, observă o mişcare uşoară pe acoperiş, dar 
nu văzu pe nimeni. Palma începu să-l mănânce. 
Se uită din nou în sus, dar acoperişul era tot 
pustiu. 

Brom îi conduse de-a lungul zidului exterior. 
Când ajunseră lângă castel, cerul era complet 
negru. Zidurile ferecate ale fortăreței îl făcură pe 
Eragon să tremure. Nu i-ar fi plăcut să fie închis 
acolo, în tăcere, Jeod trecu în frunte şi merse cu 
paşi mari către poartă, încercând să pară în largul 
său. Ciocăni tare şi aşteptă. 

Se deschise un grilaj mic, din spatele căruia 
privea un străjer: 

— Mda? mormăi el, scurt. 

Eragon îi simțea răsuflarea îmbibată cu rom. 

— Trebuie să intrăm, zise Jeod. 

Străjerul îl privi mai cu atenţie: 

— Pen” ce? 


— Băiatul a uitat să ia din biroul meu ceva foarte 
prețios. Trebuie să recuperăm de îndată obiectul. 

Eragon, încercând să pară ruşinat, lăsă ochii în 
jos. 

Străjerul se-ncruntă, foarte nerăbdător să se- 
ntoarcă la sticlă. 

— Ei, fie, fie, zise el, bălăngănindu-şi braţul. Ai 
grijă şi dă-i ş' din partea mea o mamă dă bătaie. 

— Aşa o să fac, îl asigură Jeod, iar străjerul trase 
zăvorul de la o uşă mică tăiată în lemnul porții. 
Intrară în fortăreață, apoi Brom îi dădu străjerului 
câteva monede. 

— Mulţam, mormăi bărbatul, îndepărtându-se. 

De îndată ce-l văzu plecat, Eragon îşi scoase 
arcul de la locul lui şi-l încordă. Jeod îi conduse 
cu repeziciune către partea principală a castelului. 
Se grăbeau să ajungă la destinație, ciulind 
urechile după patrulele de soldați. Ajunşi la 
camera registrelor, Brom încercă uşa. Era 
încuiată. Îşi lipi palma de ea şi murmură un 
cuvânt pe care Eragon nu-l recunoscu. Uşa se 
deschise cu un zgomot uşor. Brom smulse o torță 
de pe perete şi cu toții se năpustiră înăuntru, 
închizând uşa după ei fără zgomot. 

Camera era înghesuită, plină cu rafturi din lemn 
în care se îngrămădeau pergamente. În peretele 
din fund, era tăiată o fereastră acoperită cu gratii. 
Jeod se strecură printre rafturi, cercetând din ochi 
pergamentele. Se opri undeva, în fundul camerei. 

— Aici, zise el. lată înregistrările tuturor 


mărfurilor transportate pe corăbii de cinci ani 
încoace. Data o aflați de pe peceţile de ceară din 
colţ. 

— Şi acum ce facem? îl întrebă Eragon, 
mulțumit că ajunseseră până aici fără să fie 
descoperiți. 

— Începi de sus în jos, zise Jeod. Unele dintre 
hârtii se referă doar la dări. Pe astea poți să nu le 
bagi în seamă. Caută orice menţiune despre uleiul 
de Seithr. 

El scoase din punga de la brâu o bucată de 
pergament pe care o întinse pe jos, aşezând alături 
o pană şi o călimară. 

— Asta ca să putem nota ce găsim, le explică el. 

Brom luă un vraf de pergamente din raftul de 
sus şi le îngrămădi pe podea. Se aşeză şi-l desfăcu 
pe primul. Eragon veni lângă el, aşezându-se astfel 
încât să poată vedea uşa. Această muncă 
plicticoasă se dovedi foarte grea pentru el, căci 
scrisul înghesuit de pe pergamente era diferit de 
cel pe care i-l arătase Brom. 

Căutând doar numele corăbiilor care navigau 
înspre nord, reuşiră să elimine multe pergamente, 
dar, chiar şi aşa, avansau încet, notând fiecare 
transport de ulei de Seithr pe care-l găseau. 

În afara încăperii era linişte, cu excepţia 
străjerilor care treceau când şi când. Deodată, pe 
Eragon începu să-l gâdile ceafa. Încercă să lucreze 
mai departe, dar sentimentul de nesiguranță 
persista. Nervos, ridică ochii şi tresări surprins — 


pe pervaz, stătea ghemuit un băiețel. Avea ochii 
oblici şi purta o crenguţă de vâsc în părul negru şi 
bogat. 

„Ai nevoie de ajutor?” întrebă o voce în mintea 
lui Eragon, care făcu ochii mari de uimire. Părea a 
fi Solembum. 

„Chiar tu eşti?” o întrebă el neîncrezător. 

„Crezi că sunt altcineva?” 

Eragon înghiți în sec şi se concentră pe 
pergamentul din fața ochilor. „Dacă nu mă-nşală 
privirile, atunci chiar eşti altcineva.” 

Băiatul zâmbi uşor,  dezvăluindu-şi dinții 
ascuțiți. „Cum arăt nu are importanţă. Sunt cine 
sunt. Doar nu crezi că-mi zice degeaba pisică 
fermecată, nu?” 

„Ce faci aici?” o întrebă Eragon. 

Pisica fermecată îşi lăsă capul pe o parte, de 
parcă se gândea dacă merită să răspundă. 
„Depinde ce faci tu aici. Dacă citeşti pergamentele 
alea de plăcere atunci înseamnă că vizita mea nu 
e de niciun folos. Dar dacă faci un lucru 
neîngăduit şi nu vrei să fii descoperit, poate că mă 
aflu aici ca să te previn că străjerul pe care l-aţi 
mituit tocmai i-a povestit înlocuitorului său 
despre voi şi că acest al doilea slujbaş al 
Imperiului a trimis soldații să vă caute.” 

„Mulţumesc că mi-ai spus”, zise Eragon. 

„Zău, chiar ţi-am spus ceva? Ei, da, presupun că 
da. Şi-acum ai face bine să ţii cont de asta.” 

Băiatul se ridică şi-şi dădu pe spate părul 


încâlcit. Eragon îl întrebă repede: 

„Ce-ai vrut să spui ultima dată cu bolta şi 
copacul?” 

„Exact ce-am spus.” 

Eragon încercă să-l mai întrebe câte ceva, dar 
pisica fermecată dispăruse pe fereastră. Apoi le 
spuse celorlalți, brusc: 

— Ne caută nişte soldați. 

— De unde ştii? îl întrebă Brom bănuitor. 

— Am ascultat ce spunea străjerul. Înlocuitorul 
lui tocmai a trimis nişte oameni să ne caute. 
Trebuie să plecăm de-aici. Cred că au descoperit 
deja că biroul lui Jeod este gol. 

— Eşti sigur? îl întrebă Jeod. 

— Da! zise Eragon, nerăbdător. Vin încoace. 

Brom smulse alt pergament din raft: 

— Nu contează. Acum trebuie să isprăvim ce-am 
început! 

În următoarele minute, munciră cu furie, 
cercetând înregistrările cât puteau de repede. 
După ce terminaseră şi cu ultimul pergament, 
Brom îl aruncă la loc pe raft, iar Jeod îşi îndesă în 
pungă pergamentul, pana şi călimara. Eragon luă 
torța. 

leşiră în goană din cameră şi închiseră uşa, dar, 
chiar când aceasta se închidea, auziră paşii 
apăsați ai soldaților la capătul coridorului. Se 
întoarseră ca să plece, dar Brom şopti furios: 

— Blestemăţie! Nu-i încuiată. 

Îşi puse mâna pe uşă. Zăvorul trosni chiar în 


clipa în care trei soldați înarmaţi le apărură 
înaintea ochilor. 

— Hei! Daţi-vă la o parte din fața uşii! strigă unul 
dintre ei. 

Brom se dădu cu un pas în spate, luându-şi o 
expresie nedumerită. Cei trei bărbați veniră către 
ei. Cel mai înalt întrebă: 

— De ce aţi încercat să intrați în camera 
registrelor? 

Eragon îşi strânse arcul în mâini şi se pregăti s- 
o ia la fugă. 

— Mi-e teamă că ne-am rătăcit. 

Glasul lui Jeod era, evident, neliniştit. Pe ceafă, 
i se prelingea o picătură de sudoare. 

Soldatul îi privi bănuitor: 

— Vezi în cameră, îi porunci el unuia dintre 
ceilalți. 

Eragon îşi ținu răsuflarea, când soldatul se 
apropie de uşă, încercă s-o deschidă, apoi bătu în 
ea cu pumnul său îmbrăcat într-o mănuşă de fier. 

— Să trăiţi, e încuiată! 

Conducătorul îşi scărpină bărbia. 

— E bine, atuncea... Nu ştiu ce gânduri aveați, 
dar, câtă vreme uşa-i încuiată, cred că vă pot da 
drumul. Hai! 

Soldaţii îi înconjurară, conducându-i înapoi prin 
fortăreață. 

„Nu pot să cred”, gândi Eragon. „Ne ajută să 
ieşim.” 

La poarta principală, soldatul le arătă cu degetul 


şi le zise: 

— Acuma, ieşiţi frumuşel pe acolo şi nu mai 
încercaţi nicio şmecherie. O să vă urmărim. Dacă 
trebuie să vă-ntoarceţi, aşteptaţi până dimineaţă. 

— Desigur, îi promise Jeod. 

Eragon simțea privirile străjerilor sfredelindu-le 
spatele, în timp ce părăseau în grabă castelul. În 
clipa în care porțile se închiseră în urma lor, un 
rânjet triumfător i se întipări pe față şi sări în sus 
de bucurie. Brom îi aruncă o privire de 
avertisment şi mârâi: 

— Mergi normal până acasă! Sărbătoreşti acolo! 

Dojenit, Eragon îşi luă o înfăţişare umilă, dar pe 
dinăuntru continuă să fie plin de energie. După ce 
ajunseseră în grabă acasă, intrând în birou, el 
exclamă: 

— Am izbutit! 

— Da, dar acum să vedem dac-a meritat, zise 
Brom. 

Jeod luă din raft harta întregii Alagaesii şi o 
desfăşură pe masa de lucru. 

În stânga hărţii se afla oceanul, pierzându-se în 
zonele necercetate de la apus. De-a lungul coastei 
se întindea Şira — un lanţ imens de munți. Centrul 
hărții era ocupat de deşertul Hadarac — iar capătul 
dinspre răsărit era alb. Undeva, în pustietatea 
aceea, se ascundeau vardenii. La sud era Surda, o 
țară mică, desprinsă din Imperiu după căderea 
Cavalerilor. Eragon aflase deja că, în secret, Surda 
îi sprijinea pe vardeni. 


La granița de răsărit a acestui regat se afla un 
lanț muntos, numit Beor. Eragon auzise de aceşti 
munți din multe poveşti — se spunea că ar fi de 
zece ori mai înalți decât Şira, deşi, în sinea lui, el 
credea că e o exagerare. La răsărit de munții Beor, 
harta era goală. 

În larg de Surda se aflau cinci insule: Nia, 
Parlim, Uden, Illium şi Beirland. Nia era doar un 
petic de stâncă, dar Beirland, cea mai întinsă, 
avea chiar şi un orăşel. Mai sus, lângă Teirm, se 
afla o insulă cu țărmuri neregulate, numită Colţul 
Rechinului, iar undeva sus, în nord, se mai găsea 
una, imensă, de forma unei mâini zbârcite. Eragon 
îi ştia numele fără să se uite pe hartă: Vroengard, 
străvechiul loc de baştină al Cavalerilor — fusese 
cândva un loc faimos, dar acum era doar o cochilie 
goală, pustiită, bântuită de fiare ciudate. În 
mijlocul insulei, se afla oraşul abandonat Doru 
Areaba. 

Carvahall era numai un punctuleț situat la 
capătul de sus al văii Palancar. La acelaşi nivel, 
dar dincolo de câmpie, se întindea pădurea Du 
Weldenvarden. La fel ca munţii Beor, capătul ei de 
răsărit ieşea din hartă. O parte a graniţei de apus 
a pădurii fusese colonizată, dar centrul ei 
rămăsese misterios şi necercetat. Pădurea era mai 
sălbatică decât Şira; puţinii oameni care se 
aventurau în adâncurile ei se întorceau adesea cu 
mințile rătăcite sau nu se mai întorceau deloc. 

Eragon fu cuprins de un fior, văzând în centrul 


Imperiului oraşul Ură'baen. Acolo domnea regele 
Galbatorix cu dragonul său negru, Shruikan. 
Eragon puse degetul pe Uri baen: 

— Sunt sigur că aici se ascund cei doi Ra'zac. 

— Mai bine speră că ăsta nu-i singurul lor 
refugiu, zise Brom, sec. Altfel n-o să te apropii 
niciodată de ei. 

El netezi harta cu mâinile sale zbârcite. 

Jeod scoase coala de pergament din pungă şi 
zise: 

— După cum am văzut din registre, au existat 
transporturi de ulei de Seithr către toate oraşele 
mari din Imperiu în ultimii cinci ani. Din câte ştiu 
eu, toate ar fi putut fi comandate de bijutierii 
bogați. Nu-mi dau seama cum putem restrânge 
lista, fără să obţinem alte informaţii. 

Brom îşi trecu o mână peste hartă: 

— Cred că putem scoate din discuţie anumite 
oraşe. Cei doi Razac trebuie să călătorească 
oriunde vrea regele şi sunt sigur că le dă destul de 
mult de lucru. De vreme ce li se cere să ajungă 
oriunde şi oricând, singurul loc firesc în care ar 
putea locui ar fi la o răspântie de drumuri, de unde 
pot ajunge relativ uşor în toate colțurile regatului. 

Bătrânul se însuflețise şi se plimba cu paşi mari 
prin cameră. 

— Această răspântie trebuie să fie suficient de 
mare pentru ca ei să treacă neobservațţi. Trebuie 
să aibă şi un negoț bine dezvoltat, pentru ca o 
comandă neobişnuită - mâncarea specială pentru 


animalele pe care călăresc, de exemplu - să nu 
iasă în evidenţă. 

— Pare logic, zise Jeod, încuviințând din cap. 
Judecând aşa, putem trece peste cele mai multe 
oraşe din nord. Singurele oraşe mari sunt Teirm, 
Gil'ead şi Ceunon. Ştiu sigur că în Teirm nu sunt 
şi mă îndoiesc că uleiul a fost expediat mai sus pe 
coastă, către Narda - e un oraş prea mic. Ceunon 
e prea izolat... Rămâne Gil'ead. 

— S-ar putea să fie acolo, recunoscu Brom. Ar fi 
destul de ironic. 

— Cam aşa ceva, fu de acord şi Jeod, cu glas 
scăzut. 

— Dar oraşele din sud? întrebă Eragon. 

— Păi, zise Jeod, este, desigur, Uri 'baen, dar 
asta nu-i o destinaţie probabilă. Dacă ar muri 
cineva din cauza uleiului de Seithr la curtea lui 
Galbatorix, ar fi mult prea simplu pentru vreun 
conte sau cine ştie ce alt nobil să descopere că 
Imperiul a cumpărat mari cantități din acest 
produs. Dar mai sunt şi alte oraşe, şi oricare 
dintre ele poate fi cel care ne interesează. 

— Da, zise Eragon, dar nu în toate s-a trimis 
ulei. N-am notat pe pergament decât Kuasta, 
Dras-Leona, Aroughs şi Belatona. Kuasta nu e 
potrivit pentru cei doi Ra’zac; e pe coastă şi e 
înconjurat de munţi. Aroughs e la fel de izolat 
precum Ceunon, deşi e un centru comercial. 
Rămânem cu Belatona şi Dras-Leona, care sunt 
destul de apropiate. Dintre ele, cred că mai potrivit 


e Dras-Leona. E mai mare şi mai bine plasat. 

— Şi de-asta aproape toate mărfurile din Imperiu 
trec pe acolo la un moment dat, zise Jeod. Ar fi o 
ascunzătoare bună pentru cei doi. 


— În concluzie... Dras-Leona, zise Brom 
aşezându-se şi aprinzându-şi pipa. Ce ne arată 
registrele? 


Jeod privi pergamentul: 

— lată! La începutul anului, trei transporturi de 
ulei de Seithr au ajuns în Dras-Leona, la interval 
de două săptămâni şi, după cum ne arată 
înregistrările, trimise de acelaşi negustor. La fel a 
fost şi anul trecut, şi acum doi ani. Mă îndoiesc că 
un singur bijutier sau chiar un grup are bani 
pentru atâta ulei. 

— Ce zici de Gil'ead? îl întrebă Brom, ridicând 
dintr-o sprânceană. 

— N-are atâta deschidere spre restul Imperiului. 
În plus, zise Jeod, bătând cu degetul în 
pergament, n-au primit ulei decât de două ori în 
ultimii ani. Se gândi o clipă, apoi adăugă: 

— În plus, cred că am uitat ceva — Helgrind25. 

Brom aprobă: 

— Ah, da, Porţile Negre. De mulţi ani nu m-am 
mai gândit la ele. Ai dreptate! în felul ăsta, Dras- 
Leona devine locul perfect pentru cei doi Ra’zac. 
Aşadar, cred că asta e; acolo mergem. 

Eragon se ridică brusc, prea ostenit ca să mai 


25 Porţile Morţii 


întrebe ce era Helgrind. „Credeam că voi fi fericit 
să plec iar la vânătoare. Când colo, mă simt de 
parcă mi s-ar fi deschis o prăpastie sub picioare. 
Dras-Leona! E aşa departe...” 

Harta foşni când Jeod o strânse la loc. I-o 
înmână lui Brom, spunându-i: 

— Mi-e teamă că o să aveți nevoie de asta. 
Adesea, drumul te duce în regiuni necunoscute. 

Dând din cap, Brom luă harta. Jeod îl strânse de 
umăr: 

— Parcă nu mi se pare firesc să pleci fără mine. 
Inima îmi dă ghes să vin cu voi, dar restul ființei 
mele îmi aminteşte de vârstă şi de 
responsabilitățile pe care le am. 

— Ştiu, zise Brom, dar acum ai o viață în Teirm. 
E momentul ca noua generație să preia ştafeta. Ţi- 
ai făcut treaba; fii fericit! 

— Dar tu? îl întrebă Jeod. Oare drumul tău se 
termină vreodată? 

De pe buzele lui Brom scăpă un râs sinistru: 

— Văd sfârşitul apropiindu-se, dar nu chiar 
imediat. 

Îşi stinse pipa şi plecară cu toţii în camere, 
osteniţi. Înainte să adoarmă, Eragon o căută pe 
Saphira şi-i povesti aventurile din timpul nopții. 


O greşeală periculoasă 


De dimineaţă, Eragon şi Brom îşi luară coburii 


din grajd şi se pregătiră de plecare. Jeod îl salută 
pe Brom, în timp ce Helen îi privea din prag. Cu o 
expresie serioasă întipărită pe chip, cei doi bărbaţi 
îşi strânseră mâinile. 

— O să-mi fie dor de tine, bătrâne, îi mărturisi 
Jeod. 

— Şi mie, îi răspunse Brom, emoţionat, 
înclinându-şi capul cărunt, apoi se întoarse către 
Helen. Vă mulțumesc pentru ospitalitate, îi zise el. 
Aţi fost foarte amabilă. 

Ea se înroşi la față. Eragon credea că se 
pregăteşte să-i dea o palmă. Netulburat, Brom 
continuă: 

— Aveţi un soţ bun. Îngrijiţi-vă de el! Nu sunt 
mulți bărbaţi pe lume aşa de curajoşi şi de 
hotărâți. Dar nici măcar el nu poate trece peste 
greutăți fără ajutorul celor pe care-i iubeşte. 

Se înclină din nou şi rosti cu blândeţe: 

— E doar o sugestie, scumpă doamnă! 

Eragon văzu cum indignarea şi tristețea îşi 
făceau loc pe rând pe chipul lui Helen. Ea le 
aruncă o privire scânteietoare şi închise uşa. 
Suspinând, Jeod îşi trecu degetele prin păr. 
Eragon îi mulțumi pentru tot ajutorul pe care li-l 
dăduse, apoi se urcă în şaua lui Cadoc. Luându- 
şi rămas-bun, Brom şi cu el plecară. 

La poarta de sud a oraşului, gărzile îi lăsară să 
treacă fără să-i bage prea mult în seamă. În timp 
ce călărea pe sub uriaşul zid exterior, Eragon zări 
ceva mişcându-se în umbră. Solembum era acolo, 


culcată pe jos, dând din coadă. Pisica fermecată îi 
urmări cu ochi de nepătruns. Când oraşul se 
pierdu în urma lor, Eragon îl întrebă: 

— Ce sunt pisicile fermecate? 

Brom păru surprins de întrebare: 

— De ce eşti aşa curios dintr-o dată? 

— Am auzit pomenindu-se de ele în Teirm. Nu 
există, nu-i aşa? continuă Eragon, prefăcându-se 
neştiutor. 

— Ba sigur că există. În timpul perioadei de 
glorie a Cavalerilor, ele erau la fel de faimoase ca 
dragonii. Regii şi elfii le țineau pe lângă ei ca 
însoțitoare — dar pisicile erau, de fapt, libere să 
facă ce doreau. Nu s-a ştiut niciodată prea mult 
despre ele. Mi-e teamă că, în ultima vreme, 
neamul lor s-a cam împuţinat. 

— Puteau folosi magia? îl întrebă Eragon. 

— Nimeni nu ştie sigur, dar e limpede că puteau 
face lucruri neobişnuite. Parcă ştiau întotdeauna 
ce se-ntâmpla şi, într-un fel sau altul, reuşeau să 
se bage şi ele la mijloc. 

Brom îşi trase gluga pe ochi, ca să se apere de 
vântul rece. 

— Ce e Helgrind? mai întrebă Eragon, după 
câteva clipe de gândire. 

— O să vezi când ajungem în Dras-Leona. 

După ce Teirm nici nu se mai zărea, Eragon îşi 
deschise mintea şi strigă: „Saphira!” Strigătul său 
mintal avu atâta putere, încât Cadoc îşi scutură 
urechile, deranjat. 


Saphira răspunse şi se grăbi cât putu să vină. 
Eragon şi Brom văzură mai întâi o pată întunecată 
desprinzându-se dintr-un nor, apoi auziră un 
zgomot surd când ea îşi deschise aripile. Soarele 
strălucea prin membranele subțiri, făcându-le 
transparente şi scoțând în evidenţă venele închise 
la culoare. Ea ateriză într-un vârtej. 

Eragon îi aruncă lui Brom hăţurile: 

— Ne vedem la prânz! 

Brom dădu din cap că da, părând totuşi 
îngrijorat de ceva. 

— Distracţie plăcută, zise el, apoi o privi pe 
Saphira şi zâmbi. Îmi pare bine să te revăd. 

„Şi mie.” 

Eragon sări pe umerii Saphirei şi se ţinu strâns 
când ea țâşni în sus. Ajutată de vânt, Saphira tăie 
aerul. „[ine-te bine”, îl preveni pe Eragon şi, 
scoțând un muget sălbatic, făcu o tumbă uriaşă. 
Eragon ţipă de încântare, ridicându-şi braţele în 
aer şi ținându-se numai cu genunchii. 

„N-am ştiu că este posibil să rămân în spinarea 
ta, când te roteşti aşa, chiar dacă nu sunt prins în 
şa”, zise el, rânjind. 

„Nici eu”, recunoscu Saphira, râzând în felul ei 
ciudat. Eragon o îmbrăţişă strâns şi o porniră într- 
un zbor drept, simțindu-se stăpânii văzduhului. 

Până la prânz, picioarele începură să-l doară 
pentru că zbura fără şa, iar fața şi mâinile îi 
amorțiseră de la aerul rece. Solzii Saphirei erau 
mereu calzi la pipăit, dar nici măcar ea nu-l putea 


apăra de răcoare. Când coborâră să mănânce, 
băiatul îşi vâri mâinile la adăpost sub haine şi se 
aşeză într-un loc călduros şi însorit. În timp ce el 
şi Brom mâncau, o întrebă pe Saphira: „Te superi 
dacă-l iau acum pe Cadoc?” Hotărâse să-l mai 
tragă de limbă pe Brom în legătură cu trecutul 
său. 

„Nu, dar să-mi spui şi mie ce zice.” Eragon nu se 
simți surprins că Saphira îi cunoştea planurile. De 
vreme ce erau aşa de strâns legaţi prin gânduri, 
era aproape imposibil să-i ascundă ceva. Odată 
masa terminată, ea îşi luă zborul, în timp ce el 
porni la drum alături de Brom. După ceva timp, 
făcându-l pe Cadoc să încetinească, Eragon zise: 

— Trebuie să-ți vorbesc. Am vrut s-o fac încă de 
când am ajuns în Teirm, dar m-am hotărât să 
aştept până acum. 

— Despre ce? îl întrebă Brom. 

Eragon făcu o pauză: 

— Se întâmplă multe lucruri pe care nu le- 
nțeleg. De exemplu, cine sunt „prietenii“ despre 
care vorbeai şi de ce te ascundeai în Carvahall? 
Am încredere în tine chiar cu preţul vieţii — de-asta 
şi călătorim încă împreună —, dar trebuie să aflu 
mai multe despre tine, cine eşti şi ce faci. Ce-ai 
furat din Gilead şi ce este această tuatha du 
orothrim prin care trebuie să trec cu ajutorul tău. 
Cred că merit o explicaţie, după tot ce s-a- 
ntâmplat. 

— Ai tras cu urechea la ce vorbeam! 


— O singură dată, zise Eragon. 

— Văd că mai ai încă de învăţat regulile politeţii, 
zise Brom sumbru, trăgându-se de barbă. Ce te 
face să crezi că toate astea te privesc? 

— De fapt, nimic, zise Eragon ridicând din 
umeri. Numai că e o coincidență curioasă că s-a- 
ntâmplat ca tu să te ascunzi în Carvahall exact 
când eu am găsit oul Saphirei, ca să nu mai 
spunem că ştii atâtea despre dragoni. Cu cât mă 
gândesc mai mult, cu atât pare mai puţin probabil. 
Mai erau şi alte indicii pe care, de cele mai multe 
ori, nu le-am băgat în seamă, dar acum, când mi 
le amintesc, mi se par limpezi. De exemplu, cum 
de ştiai despre cei doi Ra’zac şi de ce ei au luat-o 
la fugă la apropierea ta. Şi nu pot să nu mă întreb 
dacă nu cumva ai avut cumva de-a face cu apariția 
oului Saphirei. Sunt multe lucruri pe care ni le-ai 
ascuns, dar Saphira şi cu mine nu ne mai putem 
permite să trecem cu vederea nimic ce poate fi 
periculos. 

Pe fruntea lui Brom apărură riduri întunecate; el 
trase frâiele, oprindu-l în loc pe Văpaia Zăpezii. 

— Nu vrei să mai aştepţi? îl întrebă el. 

Eragon scutură încăpățânat din cap. Brom oftă. 

— Tot ce mi-ai spus n-ar fi o problemă, dacă n- 
ai fi tu aşa de bănuitor, dar, ce să zic, dacă n-ai fi 
aşa, atunci n-ar merita să-mi pierd timpul cu tine. 

Eragon nu ştia dacă să ia asta drept un 
compliment. Brom îşi aprinse pipa şi suflă încet o 
pală de fum în văzduh. 


— O să-ți povestesc, zise el, dar trebuie să 
înţelegi că nu-ţi pot dezvălui totul. 

Eragon dădu să protesteze, dar Brom i-o tăie 
scurt: 

— Nu spun asta din dorința de a-ți refuza 
dreptul la cunoaştere, ci pentru că nu accept să-ţi 
dezvălui secrete care nu-mi aparţin. Mai sunt şi 
alte poveşti aici, ţesute laolaltă. Ca să afli tot 
restul, va trebui să vorbeşti cu cei implicați. 

— Bine, atunci. Explică-mi ce poți, fu de acord 
Eragon. 

— Eşti convins? îl întrebă Brom. Am avut 
motivele mele să păstrez secretul. Am încercat să 
te apăr, ţinânduc-te la adăpost de nişte forțe care 
te-ar putea sfâşia. După ce afli adevărul despre ele 
şi despre scopurile lor, n-o să mai ai nicio şansă 
să trăieşti liniştit. Va trebui să-ţi alegi o tabără şi 
să treci la fapte. Chiar vrei să afli? 

— Nu pot să-mi trăiesc viaţa în neştiință, zise 
Eragon încet. 

— Un scop nobil... Ei, fie! în Alagaesia are loc un 
război crâncen, între vardeni şi Imperiu. Totuşi, 
conflictul dintre ei merge dincolo de rarele 
înfruntări armate. Sunt încleştaţi într-o luptă 
titanică pentru putere... în centrul căreia te afli tu. 

— Eu? îl întrebă Eragon, nevenindu-i să creadă. 
Nu se poate! Nu am nimic de-a face nici cu unii, 
nici cu alții. 

— Încă nu, zise Brom, dar simplul fapt că exişti 
este elementul principal asupra căruia se 


concentrează lupta lor. Vardenii şi Imperiul nu se 
luptă să controleze acest tărâm sau pe locuitorii 
lui. Scopul lor este de a stăpâni noua generaţie de 
Cavaleri, din care tu eşti primul. Cei care-i 
stăpânesc pe Cavaleri vor deveni stăpânii de 
necontestat în Alaga€sia. 

Eragon încercă să înțeleagă ce-i spunea Brom. 
Părea inexplicabil motivul pentru care atâţia 
oameni să se intereseze de el şi de Saphira. Nimeni 
în afară de Brom nu-l considerase demn de luat în 
seamă. Ideea că Imperiul şi vardenii se luptau 
pentru el era prea abstractă ca s-o poată înțelege 
pe de-a-ntregul. Imediat, se gândi la nişte obiecții: 

— Dar toți Cavalerii au fost ucişi, cu excepţia 
Trădătorilor, care-au trecut de partea lui 
Galbatorix. Din câte ştiu, chiar şi aceştia au murit. 
lar tu mi-ai spus, când eram în Carvahall, că 
nimeni nu ştie dacă mai există dragoni în 
Alaga&sia. 

— În legătură cu dragonii, te-am minţit, zise 
Brom sec. Chiar dacă au dispărut Cavalerii, mai 
există încă trei ouă de dragon - toate aflate în 
stăpânirea lui Galbatorix. De fapt, acum au rămas 
doar două, de când Saphira a ieşit la lumină. 
Regele le-a salvat în timpul ultimei mari lupte 
dintre el şi Cavaleri. 

— Adică, în curând pot să mai apară doi 
Cavaleri, amândoi devotați regelui? îl întrebă 
Eragon, simțindu-se pierdut. 

— Chiar aşa, zise Brom. Are loc o cursă 


infernală. Galbatorix încearcă disperat să 
găsească oamenii potriviți pentru ca dragonii săi 
să iasă din ou, iar vardenii îşi folosesc toate 
mijloacele pentru a-i omori pe cei aleşi de el sau 
pentru a fura ouăle. 

— Dar oul Saphirei de unde a apărut? Cum de- 
a putut cineva să-l ia de la rege? Şi cum de ştii tu 
toate lucrurile astea? îl întrebă Eragon, năucit. 

— Atâtea întrebări, râse, amar, Brom. Mai există 
un capitol din povestea asta, unul care a avut loc 
cu mult înainte să te naşti tu. Pe-atunci eram 
puțin mai tânăr, deşi, poate, nu aşa de înțelept. 
Uram Imperiul — din motive pe care o să le păstrez 
pentru mine — şi voiam să-i fac rău cu orice preţ. 
Patima mea m-a condus către un savant, Jeod, 
care pretindea că a descoperit o carte care vorbea 
despre un pasaj secret de intrare în castelul lui 
Galbatorix. Plin de însufleţire, l-am adus pe Jeod 
la vardeni — ei sunt „prietenii“ despre care vorbeam 
— iar ei au făcut planuri pentru a fura ouăle. 

„Vardenii!” 

— Totuşi, ceva a mers prost, iar hoţul trimis de 
noi a obținut un singur ou. Dintr-un motiv 
oarecare, a fugit cu el şi nu s-a mai întors la 
vardeni. Când el n-a mai apărut, Jeod şi cu mine 
am fost trimişi să-l aducem înapoi, pe el şi pe ou. 

Privirea lui Brom deveni absentă, iar el continuă, 
cu un glas ciudat: 

— A fost începutul uneia dintre cele mai mari 
căutări din istorie. Ne-am întrecut cu cei doi 


Ra'zac şi cu Morzan, ultimul dintre Trădători, cel 
mai bun slujitor al regelui. 

— Morzan! îl întrerupse Eragon. Păi el a fost cel 
care i-a trădat pe Cavaleri lui Galbatorix! „Şi asta 
s-a-ntâmplat acum atâţia ani! Morzan trebuie să fi 
fost foarte bătrân.” 

Nu-i convenea să i se aducă aminte ce vieți lungi 
aveau Cavalerii. 

— Ei, şi? îl întrebă Brom, ridicând dintr-o 
sprânceană. Da, era bătrân, dar puternic şi crud. 
Era unul dintre primii care-l urmaseră pe rege şi 
de departe cel mai credincios. Între noi se mai 
vărsase sânge şi înainte, aşa că vânătoarea oului 
a ajuns o luptă personală. Când oul a fost 
descoperit în Gilead, m-am repezit acolo şi m-am 
luptat cu Morzan pentru a-l dobândi. A fost o luptă 
teribilă, dar până la urmă l-am ucis. În acest timp, 
m-am pierdut de Jeod. Nu mai aveam timp să-l 
caut, aşa că am luat oul şi l-am dus vardenilor, 
care mi-au cerut să-l educ pe cel care avea să 
devină noul Cavaler. Am fost de acord şi m-am 
hotărât să mă ascund în Carvahall - unde mai 
fusesem de câteva ori - până când vardenii luau 
legătura cu mine. N-am mai fost chemat nici până 
în ziua de azi. 

— Atunci cum de oul Saphirei a apărut în Şiră? 
A mai fost vreunul furat de la rege? îl întrebă 
Eragon. 

Brom mormăi: 

— Nu prea cred. Le ţine pe cele două care i-au 


mai rămas sub o asemenea pază, încât să încerci 
să le furi ar fi curată sinucidere. Nu, Saphira a fost 
luată de la vardeni, şi cred că ştiu şi cum. Ca să 
apere oul, paznicul său trebuie să fi încercat să 
mi-l trimită prin magie. Vardenii nu au luat 
legătura cu mine ca să-mi explice cum de au 
pierdut oul, aşa că bănuiesc că mesagerii lor au 
fost interceptaţi de Imperiu, iar cei doi Ra’zac — 
trimişi în locul lor. Sunt sigur că erau de-a dreptul 
nerăbdători să mă găsească, fiindcă le stricasem 
deja multe planuri. 

— Atunci ei nu ştiau nimic despre mine când au 
ajuns în Carvahall, zise Eragon uimit. 

— Aşa-i, răspunse Brom. Dacă măgarul ăla de 
Sloan şi-ar fi ținut gura, poate că n-ar fi aflat 
nimic. Atunci lucrurile ar fi evoluat cu totul diferit. 
Într-un fel, ţie trebuie să-ţi mulțumesc că am 
scăpat cu viață. Dacă nu ar fi fost atât de 
îngrijorați din pricina ta, cei doi Ra'zac poate că m- 
ar fi luat prin surprindere şi atunci gata cu Brom, 
povestitorul. Singurul motiv pentru care au fugit a 
fost că eu sunt mai puternic decât ei amândoi, mai 
ales pe timpul zilei. Cred că intenționau să-mi dea 
să beau vreo licoare, noaptea, iar apoi să mă 
chestioneze în legătură cu oul. 

— Le-ai trimis vreun mesaj vardenilor să le spui 
despre mine? 

— Da. Sunt convins că ei o să vrea să te duc 
acolo cât de curând posibil. 

— Dar n-o s-o faci, nu? 


Brom scutură din cap: 

— Nu, n-o s-o fac. 

— De ce nu? Probabil că oricine ar fi mai în 
siguranţă cu vardenii decât urmărindu-i pe cei doi 
Ra'zac, mai ales un Cavaler nou. 

Brom pufni şi se uită cu duioşie la Eragon: 

—  Vardenii sunt oameni periculoşi. Dacă 
mergem la ei, o să fii prins în toate manevrele lor 
politice. Conducătorii te-ar putea trimite în vreo 
misiune numai ca să demonstreze câte ceva, chiar 
dacă, poate, n-ai fi îndeajuns de puternic pentru a 
o îndeplini. Vreau să fii bine pregătit înainte să ne- 
apropiem de vardeni. Măcar câtă vreme îi urmărim 
pe cei doi Razac, nu trebuie să-mi fac griji că 
cineva ți-ar putea otrăvi apa din care bei. Dintre 
două lucruri rele, l-am ales pe cel mai mic. În plus, 
zise el zâmbind, asta te ţine fericit cât timp te 
antrenez... Tuatha du orothrim e doar o etapă din 
pregătirea ta. Am de gând să te ajut să-i găseşti — 
poate chiar să-i omori - pe cei doi, pentru că ei 
sunt şi duşmanii mei, în egală măsură. Dar apoi 
va trebui să alegi. 

— Între ce şi ce? îl întrebă Eragon, cu prudenţă. 

— Dacă să te-alături vardenilor sau nu, zise 
Brom. Dacă-i omori pe cei doi Ra'zac, singurele căi 
prin care poți scăpa de mânia lui Galbatorix vor fi 
să te pui sub protecţia vardenilor, să fugi în Surda 
sau să implori mila regelui şi să te-alături forțelor 
lui. Şi chiar dacă nu-i omori, tot va trebui la un 
moment dat să alegi una din aceste căi. 


Eragon ştia că modul cel mai bun de a rămâne 
în siguranţă era să se alăture vardenilor, dar nu 
voia să-şi petreacă restul vieții luptându-se cu 
Imperiul, aşa cum făceau ei. Cântări vorbele lui 
Brom, încercând să le întoarcă pe toate feţele: 

— Tot nu mi-ai spus de unde ştii atâtea despre 
dragoni. 

— Aşa-i, nu ţi-am spus, zise Brom zâmbind 
ciudat. Ei, despre asta o să vorbim altă dată. 

„De ce eu?” se întrebă Eragon. Ce-l făcea atât de 
special, încât să devină Cavaler? 

— Ai cunoscut-o pe mama? bâigui el. 

— Da, zise Brom serios. 

— Cum era? 

Bătrânul oftă: 

— Era o persoană foarte demnă şi foarte 
mândră, la fel ca Garrow. Până la urmă, asta a 
dus-o la pierzanie, dar oricum era una dintre cele 
mai mari înzestrări pe care le avea... Indiferent de 
cum o ducea, îi ajuta întotdeauna pe cei săraci şi 
mai puțin norocoşi. 

— Ai cunoscut-o bine? îl întrebă Eragon, plin de 
uimire. 

— Îndeajuns de bine ca să-i duc dorul, după ce 
s-a dus. 

Pe când Cadoc îşi continua drumul, Eragon 
încercă să-şi amintească vremurile în care credea 
că Brom nu era decât un bătrân jerpelit care 
spunea poveşti. Acum înţelese pentru prima dată 
cât fusese de neştiutor. 


Îi spuse şi Saphirei ce aflase. Ea era mirată de 
explicațiile lui Brom, dar se înfioră la gândul de a 
intra în stăpânirea lui Galbatorix. În cele din 
urmă, ea îi spuse: „Nu te bucuri că n-ai rămas în 
Carvahall? Gândeşte-te câte lucruri interesante ai 
fi pierdut!” Eragon gemu, prefăcându-se supărat. 

Când se opriră pentru noapte, Eragon plecă să 
caute apă, în timp ce Brom pregătea cina. Băiatul 
îşi freca mâinile ca să le-ncălzească, mergând într- 
un cerc larg în jurul taberei şi încercând să audă 
susurul vreunui pârâiaş sau izvor. Printre copaci, 
era întuneric şi umezeală. 

Până la urmă, găsi un pârâu aflat la o oarecare 
distanță de tabără; se ghemui pe malul său, 
privind cum apa sălta peste pietre, şi-şi înmuie 
vârful degetelor. Apa înghețată de munte se 
învârteji în jurul mâinii sale, făcând să-i 
amorțească degetele. „Ce-i pasă izvorului ce se- 
ntâmplă cu noi sau cu oricine altcineva”, se gândi 
Eragon. Înfiorându-se, se ridică. 

O urmă neobişnuită de pe celălalt mal îi atrase 
atenţia. Avea o formă stranie şi era foarte mare. 
Curios, sări peste pârâu, oprindu-se pe o bucată 
de piatră. Când puse picioarele jos, nimeri un petic 
de muşchi umed. Se apucă de o cracă pentru a-şi 
recăpăta echilibrul, dar aceasta se rupse, aşa că 
fu nevoit să întindă o mână ca să-şi atenueze 
căderea. Îşi simţi încheietura dreaptă trosnind, 
atunci când atinse pământul. Brațul îi fu săgetat 
de durere. 


Încercă să nu ţipe, lăsând să-i scape printre dinți 
un lung şir de blesteme. Aproape orb de durere, se 
chirci la pământ, ţinându-şi strâns brațul. 
„Eragon!” auzi şi strigătul alarmat al Saphirei. „Ce 
s-a-ntâmplat?” 

„Mi-am rupt încheietura... am făcut o prostie... 
am căzut.” „Vin”, zise Saphira. 

„Nu - pot să ajung înapoi. Nu... veni! Copacii 
sunt prea deşi... ca să încapă aripile tale.” 

Ea îi transmise o imagine în care o putea vedea 
scoțând pădurea din rădăcini ca s-ajungă la el, 
apoi îi spuse: „Grăbeşte-te!” 

Gemând, el se ridică în picioare, cu mare 
greutate. Urma pe care-o văzuse era aproape de el, 
întipărită adânc în sol. Era urma lăsată de 
încălțăminte grea, placată cu metal. De îndată, 
Eragon îşi aminti de urmele care înconjurau 
mormanul de cadavre din Yazuac. 

— Urgali, zise el dezgustat, dorindu-şi s-o fi avut 
pe Zar'roc cu el. Cu o singură mână, nu-şi putea 
folosi arcul. Îşi înălță capul cu o mişcare bruscă şi 
strigă în minte: „Saphira! Urgalii! Apără-l pe 
Brom!” Eragon sări înapoi peste pârâu şi se 
năpusti spre tabără, scoțându-şi cuțitul de 
vânătoare. I se părea că vede duşmani în spatele 
fiecărui copac sau tufiş. „Sper că e doar un urgal.” 
Ţâşni în tabără, lăsându-se în jos atunci când 
coada Saphirei îi vâjâi pe deasupra capului. 

— Opreşte-te! Eu sunt, ţipă el. 

„Hopa”, zise Saphira, care-şi ţinea aripile 


adunate la piept ca un zid. 

— Hopa?! mârâi Eragon, alergând către ea. 
Puteai să mă omori. Unde-i Brom? 

— Aicea sunt, se auzi vocea iritată a lui Brom, 
venind din spatele aripilor Saphirei. Spune-i 
nebunei ăsteia să-mi dea drumul; pe mine nu m- 
ascultă. 

— Dă-i drumul, zise Eragon, la capătul răbdării. 
Nu i-ai explicat? „Nu, “ zise ea stânjenită. „Mi-ai 
spus doar să-l apăr.” îşi ridică aripile şi Brom făcu 
un pas în față, nervos. 

— Am găsit o urmă de urgal. Proaspătă. 

Brom deveni brusc foarte serios: 

— Pune şaua pe cai! Plecăm! 

El stinse focul, dar Eragon nu se mişcă din loc. 

— Ce-ai păţit la braț? 

— Mi-am rupt încheietura, îi răspunse el, 
clătinându-se pe picioare. 

Brom blestemă şi puse şaua pe Cadoc. Îl ajută 
să se urce pe cal, apoi îi spuse: 

— Trebuie să-ţi leg braţul în ațele cât mai repede. 
Până atunci, încearcă să nu-ţi mişti încheietura! 

Eragon luă hățurile, strângându-le în mâna 
stângă. Brom îi spuse Saphirei: 

» Aproape că s-a-ntunecat; ai putea să zbori 
drept în fața noastră. Dacă apar urgalii, n-o să le 
vină să atace, cu tine prin apropiere.” 

„Ar face bine, altfel, n-o să le mai vină nimic”, îi 
răspunse Saphira, înălțându-se. 

Se întuneca repede, iar caii erau obosiţi, dar cei 


doi îi îmboldeau fără încetare cu călcâiele. 
Încheietura lui Eragon, roşie şi umflată, continua 
să pulseze. Cam la un kilometru de tabără, Brom 
se opri: 

— Ascultă! zise el. 

Eragon auzi în spatele lor zgomotul slab al unui 
corn de vânătoare. Când acesta încetă, se simți 
cuprins de panică. 

— Probabil că au descoperit unde eram, zise 
Brom, şi cred că şi urmele Saphirei. Acum o să ne 
urmărească. Nu le stă în fire să lase prada să le 
scape. 

Imediat,  auziră două  cornuri  sunând. 
Urmăritorii se apropiau. Eragon fu străbătut de un 
fior. 

— N-avem altă scăpare decât fuga, zise Brom. 

Îşi înălță mâna spre cer, chemând-o pe Saphira, 
cu chipul împietrit. 

Ea veni în picaj din cerul întunecat şi se lăsă la 
pământ. 

— Lasă-l pe Cadoc! Du-te cu ea! O să fii mai în 
siguranţă, porunci Brom. 

— Dar tu? protestă Eragon. 

— N-o să păţesc nimic. Acum du-te! 

Eragon era prea obosit ca să-l mai contrazică. Se 
urcă în spatele Saphirei, în timp ce Brom legă 
hățurile Văpăii Zăpezii şi o porni mai departe cu 
Cadoc. Saphira zbura după el, dând din aripi 
deasupra cailor care alergau în galop. 

Eragon se ținea cât putea de bine de Saphira; de 


fiecare dată când mişcările ei îi scuturau 
încheietura,  strângea din dinți.  Cornurile 
răsunară în apropiere, provocându-i un nou val de 
frică. Brom zbura ca vântul prin iarba mică, 
forțând caii până la limita puterilor. Cornurile 
sunară la unison, puţin în urma lui, apoi tăcură. 

Trecură câteva minute. „Unde sunt urgalii?” se 
mira Eragon. Răsună încă un corn, de data 
aceasta la distanţă. El oftă de uşurare, aplecându- 
se pe gâtul Saphirei, în timp ce jos, pe pământ, 
Brom îşi încetinea goana. „A fost cât pe ce”, zise 
Eragon. 

„Da, dar nu ne putem opri până când...” 
cuvintele Saphirei fură întrerupte de sunetul unui 
corn, chiar dedesubtul lor. Eragon tresări de 
uimire, iar Brom îşi reluă fuga înfrigurată. Urgali 
încornorați, țipând cu vocile lor răguşite, tropăiau 
pe drum în urma cailor, câştigând repede distanţă. 
Aproape că-l ajunseseră pe Brom; bătrânul nu mai 
putea scăpa cu fuga. „Trebuie să facem ceva!” 
exclamă Eragon. „Ce?” 

„Lasă-te jos, în fața urgalilor!” 

„Eşti nebun?” îl întrebă Saphira. 

„Lasă-te jos! Ştiu ce fac, zise Eragon. N-avem 
timp de altceva. O să-l ajungă pe Brom!” 

„Cum vrei.” Saphira se îndepărtă de urgali, apoi 
se întoarse, pregătindu-se să coboare pe drum. 
Eragon încercă să-şi invoce puterea, simțind 
obstacolul cu care deja se obişnuise despărțindu- 
l de magie. Nu încercă încă să-l străpungă. Un 


muşchi îi tresărea pe gât. În timp ce urgalii fugeau 
pe drum, el strigă: „Acum!” 

Saphira îşi strânse brusc aripile şi se lăsă drept 
în jos de deasupra copacilor, coborând pe cărare 
şi împroşcând în jur cu praf şi pietricele. 

Urgalii scoaseră strigăte de alarmă şi smuciră 
frâiele cailor. Aceştia înțepeniră şi se izbiră unii de 
alții, dar urgalii se eliberară repede şi se întoarseră 
spre Saphira cu armele scoase. Privind-o, ura li se 
oglindea pe față. Erau doisprezece, cu toții nişte 
monştri oribili, brute batjocoritoare. Eragon se 
întrebă de ce nu fugiseră. Crezuse că doar vederea 
Saphirei îi va speria, împrăştiindu-i. „Ce mai 
aşteaptă? Ne atacă sau nu?” 

Se simţi tulburat când urgalul cel uriaş făcu un 
pas înainte şi scuipă: 

— Stăpânul nostru vrea să-ți vorbească, omule! 

Monstrul vorbea cu un glas răguşit, rostogolind 
sunetele din fundul gâtului. 

„E o capcană”, îl preveni Saphira, înainte ca 
Eragon să apuce să spună ceva. „Nu-l asculta!” 

„Măcar să auzim ce are de spus”, sugeră el, 
curios, dar foarte prudent. 

— Cine ţi-e stăpânul? îl întrebă pe urgal. 

Acesta rânji dispreţuitor: 

— Numele său nu poate fi rostit în fața unuia 
atât de umil ca tine. El stăpâneşte cerul şi 
pământul. În faţa lui, tu eşti o gânganie rătăcită. 
Totuşi, el a hotărât să-i fii adus, în viață. Bucură- 
te că ai ajuns vrednic de o asemenea cinste! 


— Nu merg cu voi, nici cu vreun altul dintre 
duşmani! declară Eragon, gândindu-se la Yazuac. 
Fie că slujeşti o Umbră, urgalule, sau vreun alt 
monstru pocit de care n-am auzit, nu doresc să 
stau la vorbă cu el. 

— Faci o mare greşeală, mârâi urgalul, rânjindu- 
şi colții. N-ai cum să-i scapi! Până la urmă, tot ai 
să ajungi în fața stăpânului. Dacă i te opui, o să- 
ți facă viaţa un chin. 

Eragon se întrebă cine avea destulă putere 
pentru a-i uni pe toți urgalii sub un singur steag. 
Mai exista oare şi o a treia forță dezlănţuită în 
regat — pe lângă Imperiu şi vardeni? 

— Păstrează-ţi propunerile pentru tine şi spune- 
i stăpânului, că din partea mea, n-au decât să-i 
mănânce corbii mațele. 

Urgalii fură cuprinşi de mânie; conducătorul lor 
urlă, scrâşnind din dinți: 

— Atunci o să te ducem cu forţa în fața lui! 

Îşi flutură braţul şi urgalii se năpustiră către 
Saphira. Ridicându-şi mâna dreaptă, Eragon rosti 
aspru: 

— Jierda 2 

„Nu”, strigă Saphira, dar era prea târziu. 

Mongştrii se clătinară, când palma lui Eragon 
începu să strălucească. Din ea ţâşniră raze care-i 
loviră în stomac, aruncându-i prin aer şi lovindu- 
i de trunchiurile copacilor, făcându-i să cadă 


kéd 

grămadă la pământ. 

Dintr-o dată, oboseala îi luă toate puterile lui 
Eragon, iar el se rostogoli de pe spatele Saphirei. 
Îşi simţea capul tulbure şi amortit. Saphira se 
aplecă deasupra lui, iar el îşi dădu seama că 
probabil mersese prea departe. Era nevoie de o 
cantitate imensă de energie pentru a ridica şi a 
arunca doisprezece urgali. Îl cuprinse groaza, în 
timp ce se lupta să nu leşine. 

Cu ochii  împăienjeniți, văzu un  urgal 
împleticindu-se către el, cu sabia în mână. Eragon 
încercă s-o prevină pe Saphira, dar era prea slab. 
„Nu...” se gândi el, slab. Urgalul se strecură spre 
Saphira, până când reuşi să treacă dincolo de 
coada ei, apoi ridică sabia să-i taie gâtul. „Nu!...” 
Saphira se răsuci spre monstru, scoțând un răget 
sălbatic.  Ghearele ei sfâşiară aerul cu o 
repeziciune orbitoare. Sângele țâşni peste tot, 
când urgalul fu rupt în două. 

Saphira scrâşni din dinţi hotărâtă şi se întoarse 
la Eragon. Îşi înfipse blând ghearele în pieptarul 
lui, apoi mârâi şi se înălță de la pământ. Noaptea 
deveni o mare de durere. Bătaia adormitoare a 
aripilor Saphirei îl cufundă într-un leşin ceţos: 
sus, jos, sus, jos... 

Când Saphira se lăsă în cele din urmă la 
pământ, Eragon îl auzi vag pe Brom vorbind cu ea; 
nu putea înțelege ce se spunea, dar îşi dădu seama 
că trebuia să se fi ajuns la o decizie, căci Saphira 
se înălță din nou. 


Leşinul lui se transformă în somn, care-l învălui 
ca o pătură moale. 


Imaginea desăvârşirii 


Eragon se tot sucea sub pături, refuzând să 
deschidă ochii. Aţipi, apoi îi trecu prin minte un 
gând confuz... „Cum am ajuns aici?” Nedumerit, 
îşi strânse păturile pe lângă trup şi simți ceva dur 
prins de braţul drept. Încercă să-şi mişte 
încheietura, dar îl străfulgeră o durere. „Urgalii!” 
se gândi el şi sări din aşternut. 

Se afla într-un mic luminiş, gol — cu excepția 
unui foc de tabără pe care se încălzea o oală plină 
cu fiertură de carne. Pe o creangă, scheuna o 
veveriță. Arcul şi tolba sa se găseau lângă pături. 
Încercă să se ridice, dar se strâmbă de durere, căci 
muşchii îi erau amorțiți şi slabi. Pe braţul său 
drept, plin de vânătăi, se afla o atelă solidă. 

„Unde or fi ceilalți?” se întrebă, simțindu-se 
părăsit. Încercă să o strige pe Saphira şi se alarmă 
văzând că nu-şi poate da seama pe unde era. Îi era 
o foame de lup, aşa că mâncă toată fiertura; nu se 
sătură şi începu să-şi caute coburii, sperând să 
găsească o bucată de pâine, dar nici şeile, nici caii 
nu se aflau în luminiş. „Fără îndoială că există un 
motiv bun şi pentru asta”, se gândi el, încercând 
să uite de grijă. 

Făcu turul luminişului, apoi se întoarse la locul 


în care dormise şi strânse păturile. Nu avea nimic 
mai bun de făcut, aşa că se aşeză sprijinit de un 
trunchi de copac şi se uită la norii care-i treceau 
pe deasupra. Orele se scurgeau, dar nici Brom, 
nici Saphira nu se arătară. „Sper că nu s-a- 
ntâmplat nimic.” 

Pe măsură ce orele după-amiezii se scurgeau 
încet, Eragon se plictisi şi porni să cerceteze 
pădurea din jur. Simţindu-se obosit, se aşeză sub 
un pin care se înclina deasupra unui bolovan; 
acesta avea o adâncitură de forma unui vas, plină 
cu apă limpede. 

Eragon rămase pe gânduri, privind ochiul de 
apă, şi-şi aminti ce-l învățase Brom în legătură cu 
vederea la distanță. „Poate o să pot vedea unde-i 
Saphira. Brom zicea că asta cere multă energie, 
dar eu sunt mai puternic decât el...” Respiră 
adânc şi închise ochii, îşi alcătui în minte 
imaginea Saphirei, cu cât mai multe amănunte. 
Era un lucru mai greu decât s-ar fi aşteptat. Apoi, 
privind către oglinda apei, rosti: 

— Draumr kópa! 

Suprafața apei deveni complet netedă, ca şi cum 
ar fi fost înghețată de o putere invizibilă. Imaginile 
reflectate dispărură şi apa se limpezi. Deasupra ei, 
se formă o imagine tremurată a Saphirei. 
Împrejurimile ei nu se puteau distinge, dar Eragon 
îşi dădu seama că zbura. Brom şedea pe spatele 
ei, cu barba în vânt şi sabia pe genunchi. 

Obosit, Eragon lăsă imaginea să se şteargă. 


„Măcar sunt în siguranţă.” îşi lăsă un răgaz de 
câteva minute ca să-şi revină, apoi se aplecă din 
nou deasupra apei. „Ce-o mai fi făcând Roran?” în 
gând, îşi vedea limpede vărul. Fără să cugete, 
apelă la magie şi rosti cuvintele. 

Apa se linişti şi pe suprafața ei se formă o 
imagine. Roran apăru, aşezat pe un scaun 
invizibil. La fel ca în cazul Saphirei, totul în jurul 
său rămăsese alb. Pe chipul lui Roran apăruseră 
riduri - semăna cu Garrow mai mult decât 
oricând. Eragon păstră imaginea cât de mult reuşi. 
„Oare Roran era în Therinsford? Trebuie să fi fost 
într-un loc prin care eu n-am trecut niciodată.” 

Efortul de a folosi magia îl făcuse să transpire. 
Oftă şi, o bună bucată de vreme, se mulțumi să 
rămână nemişcat. Apoi îi veni o idee absurdă: „Şi 
dacă aş încerca să privesc de la distanţă ceva ce 
doar mi-am imaginat sau am văzut în vis?” Zâmbi. 
„Poate că mi s-ar arăta chiar imaginea minţii 
mele.” 

Era o idee prea atrăgătoare pentru a mai renunța 
la ea. Îngenunche din nou lângă apă. „Ce să caut?” 
Se gândi la mai multe lucruri, dar le dădu pe toate 
la o parte, amintindu-şi visul despre femeia din 
hrubă. 

După ce-şi întipărise scena în minte, rosti 
cuvintele, privind fix către apă. Aşteptă, dar nu se- 
ntâmplă nimic. Cuprins de dezamăgire, era gata 
să dea drumul magiei, când pe suprafața apei se 
revărsă un întuneric ca de cerneală. În beznă, 


licări imaginea unei lumânări care pâlpâia într-o 
temniță de piatră. Femeia din vis era culcată pe o 
rogojină, într-un colț. Ea îşi înălță capul cu plete 
negre, care-i cădeau pe spate, şi privi drept către 
Eragon. El îngheţă, căci forța privirii ei îl ţintuia în 
loc. Când ochii li se întâlniră, fiori reci începură 
să-i alerge pe şira spinării. Apoi, femeia tremură şi 
căzu moale la pământ. 

Apa se limpezi. Eragon se lăsă pe călcâie, 
inspirând adânc: 

— Nu se poate. 

„N-ar trebui să existe; mi-a apărut numai în vis. 
De unde o fi ştiut că o privesc? Şi cum de-am putut 
vedea înăuntrul unei fortărețe pe care n-o 
cunosc?” Clătină din cap, întrebându-se dacă şi 
vreun alt vis al său fusese, de fapt, o viziune. 

Fâlfâitul aripilor Saphirei îi tăie firul gândurilor. 
Se grăbi înapoi spre luminiş şi ajunse chiar când 
ea se lăsa la pământ. Brom şedea pe spatele ei, 
exact aşa cum îl văzuse Eragon, dar acum sabia 
lui era plină de sânge. Avea chipul schimonosit şi 
barba plină de pete roşii. 

— Ce s-a-ntâmplat? îl întrebă Eragon, înfricoşat 
că bătrânul ar putea fi rănit. 

— Ce s-a-ntâmplat? tună Brom. Am tot încercat 
să dreg ce-ai stricat tu! 

Tăie aerul cu spada, împroşcând cu picături de 
sânge: 

— Ai idee ce-ai făcut cu şmecheria aia a ta? Ia zi! 

— l-am împiedicat pe urgali să te prindă, zise 


Eragon, simțind un gol din ce în ce mai adânc în 
stomac. 

— Da, mormăi Brom, numai că magia mai avea 
puţin şi te omora! Ai dormit două zile întregi. Erau 
doisprezece urgali acolo. Doisprezece! Dar asta nu 
te-a împiedicat să încerci să-i azvârli până în 
Teirm, nu-i aşa? Ce-a fost în capul tău? Ar fi fost 
mult mai înțelept să le spargi capul cu câte o 
piatră. Dar nu, tu a trebuit să-i ameţeşti, ca după 
aia să o poată lua la fugă. Mi-am petrecut ultimele 
două zile încercând să-i găsesc. Chiar şi cu 
ajutorul Saphirei, trei au scăpat! 

— Dar nu voiam să-i omor, zise Eragon, 
simțindu-se foarte umil. 

— În Yazuac n-ai avut remuşcări s-o faci. 

— Atunci n-aveam de ales şi nu puteam controla 
magia. De data asta, mi s-a părut pur şi simplu... 
prea mult. 

— Prea mult! strigă Brom. Nu-i prea mult, ţinând 
cont că lor nu le-ar fi fost milă de tine. Şi de ce, 
spune-mi, de ce i-ai lăsat să te vadă? 

— Tu mi-ai zis că găsiseră urmele Saphirei. De- 
acum nu mai conta dacă mă văd sau nu, zise 
Eragon, încercând să se apere. 

Brom îşi înfipse sabia în pământ şi se răsti la el: 

— Ţi-am zis că probabil i-au găsit urmele. Nu 
ştiam sigur dacă-i aşa. Poate li s-o fi părut că 
urmăresc nişte călători rătăciți. Dar de-acum, ce 
să mai creadă? La urma urmei, ai coborât din cer 
chiar în fața lor! Şi, fiindcă i-ai lăsat să scape cu 


viață, acuma s-au răspândit în tot regatul cu fel de 
fel de poveşti fantastice! Asta ar putea să ajungă 
chiar la urechile Imperiului! 

Bătrânul ridică braţele, scos din răbdări: 

— După chestia asta, băiete, nici nu mai meriți 
să fii numit Cavaler! 

Brom îşi smulse sabia din pământ şi se apropie 
cu paşi mari de foc. Scoase o cârpă dintr-un 
buzunar al robei şi începu să-şi curețe sabia. 

Eragon rămase cu gura căscată. Încercă să-i 
ceară sfatul Saphirei, dar ea nu-i zise decât: 
„Vorbeşte cu Brom”. 

Şovăind, Eragon se duse lângă foc şi întrebă: 

— Ajută cu ceva dacă-ţi spun că-mi pare rău? 

Brom oftă şi-şi băgă sabia în teacă: 

— Nu, nu ajută. Ce simţi tu acum nu poate 
schimba ce s-a întâmplat. 

Apoi, împungându-l pe Eragon cu degetul în 
piept, adăugă: 

— Ai luat nişte hotărâri foarte proaste, care ar 
putea avea urmări periculoase, printre care şi 
faptul că era gata să mori. Să mori, Eragon! De- 
acum înainte, va trebui să te gândeşti la ce faci. 
Există un motiv pentru care ne-am născut cu 
creier în cap, nu cu pietre. 

Eragon dădu din cap, abătut: 

— Totuşi nu-i aşa de rău cum crezi; urgalii ştiau 
deja de existența mea. Primiseră poruncă să mă ia 
prizonier. 

Brom făcu ochii mari de uimire, vârându-şi pipa 


neaprinsă în gură: 

— Nu, nu-i aşa de rău cum credeam. E şi mai 
rău! Mi-a zis Saphira că ai vorbit cu urgalii, dar de 
asta nu mi-a pomenit. 

Eragon se grăbi să-i descrie înfruntarea. 

— Aşadar, de-acuma au un soi de conducător, 
nu? îl întrebă Brom. 

Eragon făcu semn că da. 

— Iar tu tocmai l-ai sfidat, l-ai insultat şi i-ai 
atacat slujitorii? 

Brom clătină din cap: 

— Nu credeam că poate fi mai rău. Dacă urgalii 
ar fi fost ucişi, grosolănia ta ar fi trecut 
neobservată, dar acum ea nu mai poate fi ignorată. 
Felicitări, tocmai ţi-ai făcut un duşman: una 
dintre cele mai puternice ființe din Alagaesia. 

— Aşa e, am greşit, zise Eragon, mohorât. 

— Da, ai greşit, zise şi Brom, fulgerând din ochi. 
Totuşi, pe mine mă îngrijorează cine este acest şef 
al urgalilor. 

Tremurând, Eragon întrebă cu voce joasă: 

— Şi-acum ce facem? 

Se lăsă o tăcere grea. 

— Braţului tău o să-i trebuiască vreo două 
săptămâni ca să se vindece. Am face bine să ne 
petrecem timpul băgându-ţi puţin minţile în cap. 
Trebuie să recunosc că, într-un fel, e şi vina mea. 
Te-am tot învățat cum să faci anumite lucruri, dar 
nu şi dacă trebuie să le faci. Ai nevoie de discreţie, 
un lucru care e limpede că acum îţi lipseşte. Nici 


chiar toată magia din Alaga&sia n-o să te ajute, 
dacă nu ştii când s-o foloseşti. 

— Dar mai mergem în Dras-Leona, nu? îl întrebă 
Eragon. 

Brom îşi dădu ochii peste cap: 

— Da, putem să-i căutăm în continuare pe cei 
doi Ra'zac, dar, chiar dacă-i găsim, n-o să putem 
face nimic până nu te vindeci. Poţi să călăreşti? îl 
întrebă el, începând să scoată şaua de pe Saphira. 

— Cred că da. 

— Bun, atunci mai putem face un pic de drum 
azi. 

— Unde sunt caii? 

Brom arătă cu degetul într-o parte: 

— Puțin mai departe, într-acolo. l-am priponit 
într-un loc cu iarbă. 

Eragon se pregăti de plecare, apoi îl urmă pe 
Brom până la locul unde se aflau caii. 

Saphira îi spuse cu reproş: „Dacă mi-ai fi 
explicat ce aveai de gând să faci, nimic din toate 
astea nu s-ar fi întâmplat. Ți-aş fi spus că-i o idee 
proastă să nu-i omori pe urgali. Am primit să fac 
ce-mi cereai numai pentru că am presupus că e 
un lucru cât de cât de bun-simţ!” 

„Nu mai vreau să vorbesc despre asta.” 

„Fie cum vrei tu”, zise ea supărată. 

Pe măsură ce înaintau călare, fiecare movilă şi 
gropiță de pe drum îl făcea pe Eragon să strângă 
din dinți de durere. Dacă ar fi fost singur, s-ar fi 
oprit, dar cu Brom acolo nu îndrăznea să se 


plângă. Mai mult, Brom începu să-l bată la cap, 
inventând tot felul de situații complicate în care 
apăreau  urgalii, magia şi Saphira. Luptele 
imaginare erau multe şi variate. Uneori, era 
implicată şi o Umbră sau alți dragoni. Eragon 
descoperi că era posibil să-şi supună la tortură şi 
trupul, şi mintea, în acelaşi timp. Răspunse greşit 
la cele mai multe întrebări şi deveni din ce în ce 
mai nervos. 

Când se opriră pentru noapte, Brom mormăi 
scurt: 

— E şi ăsta un început! 

Eragon îşi dădu seama că bătrânul era 
dezamăgit. 


Maestru în mânuirea sabiei 


A doua zi, amândurora le veni mai uşor. Eragon 
se simțea mai bine, aşa că reuşi să răspundă 
corect la mai multe dintre întrebările puse de 
Brom. După un exercițiu extrem de greu, Eragon 
pomeni de femeia pe care o văzuse. Brom se trase 
de barbă: 

— Zici că era închisă acolo? 

— Da. 

— l-ai văzut chipul? îl întrebă Brom foarte 
serios. 

— Nu prea bine. Lumina era slabă, dar tot mi- 
am putut da seama că era frumoasă. E ciudat. I- 


am văzut foarte limpede ochii. lar ea chiar m-a 
privit. 

Brom clătină din cap: 

— Din câte ştiu eu, este imposibil ca să ştie 
cineva că este urmărit de la distanţă. 

— Bănuieşti cine ar putea fi? îl întrebă Eragon, 
surprins de propria însuflețire. 

— Nu prea, recunoscu Brom. Dacă trebuie, cred 
că aş putea să fac câteva presupuneri, dar niciuna 
prea sigură. Visul ăsta al tău e ciudat. Nu ştiu 
cum, dar ai reuşit să vezi în somn ceva ce nu mai 
văzuseşi niciodată — şi fără să rosteşti cuvintele de 
putere. Uneori, visele noastre ating lumea 
spiritelor, dar asta-i altceva. 

— Poate că pentru a înţelege trebuie să căutăm 
în fiecare închisoare şi în fiecare donjon, până 
când o găsim pe femeie, glumi Eragon. 

De fapt, i se părea o idee chiar bună. Brom râse 
şi porni mai departe. 

Lecţiile dure ale lui Brom umpleau aproape 
fiecare clipă din zilele care, încet-încet, deveniră 
săptămâni. Din cauza rănii, Eragon era silit să se 
dueleze cu mâna stângă şi în scurt timp reuşi să 
o folosească la fel de bine ca pe cealaltă. 

Până când trecură Şira şi ajunseră în câmpie, 
peste Alaga&sia venise primăvara, aducând cu ea 
o mulțime de flori. Copacii, rămaşi peste iarnă fără 
frunze, se umpluseră de muguri, iar printre firele 
uscate de iarbă, rămase din iarna trecută, 
începură să apară unele noi. Păsările se întorceau 


din lungile lor călătorii, începând să-şi facă noi 
cuiburi şi să se-mperecheze. 

Călătorii urmau cursul râului Toark, spre sud- 
vest, pe lângă munţii Şirei. Apele se umflau 
treptat, pe măsură ce mai multe pâraie se vărsau 
în râu pe ambele părți, hrănindu-i albia 
pântecoasă. Când râul ajunsese mai lat de o leghe, 
Brom arătă către peticele de noroi care se zăreau 
ici-colo şi zise: 

— Ne apropiem de Lacul Leona. E numai la vreo 
două leghe depărtare. 

— Crezi că ajungem până la căderea nopţii? îl 
întrebă Eragon. 

— Putem să-ncercăm. 

În curând, amurgul îi făcu să nu mai poată urma 
drumul cu uşurinţă, dar susurul apei care-i 
însoțea îi conduse în direcția cea bună. La 
răsăritul lunii, discul său strălucitor dădu 
suficientă lumină pentru ca ei să poată vedea pe 
unde mergeau. 

Lacul Leona arăta ca o pojghiță subţire de argint, 
răspândită pe pământ. Apa era atât de netedă şi 
de liniştită, încât nici nu părea lichidă. Dacă razele 
lunii nu s-ar fi reflectat în apă, lacul nu s-ar fi 
putut distinge nicicum de uscat. Saphira se afla 
deja pe ţărmul stâncos, fâlfâindu-şi aripile pentru 
a le usca. Eragon o salută, iar ea spuse: „Apa e 
minunată - adâncă, rece şi limpede.” 

„Poate înot şi eu puţin mâine”, îi răspunse el. Îşi 
făcură tabăra sub nişte copaci şi în scurt timp 


adormiră. 

În zori, Eragon se trezi nerăbdător să vadă lacul 
la lumina zilei — o imensă întindere de ape, pe care 
vântul o încrețea ici-colo, ca pe-un evantai. 
Mărimea lacului îl umplu de bucurie. Scoase un 
chiot şi fugi către apă. „Saphira, unde eşti? Hai să 
ne distrăm puţin!” 

Chiar în clipa în care Eragon i se urcă în spate, 
Saphira ţâşni deasupra apei. Se înălțară în 
văzduh, dând ocol lacului, dar malul opus nu se 
vedea nici măcar de-acolo de sus. „Vrei să faci o 
baie?” o întrebă Eragon pe Saphira, prefăcându-se 
nepăsător. 

Ea rânji cu viclenie. „[ine-te bine!” îşi întinse 
aripile şi se lăsă aproape de valuri, brăzdându-le 
crestele cu ghearele. Apa sclipea în lumina 
soarelui, în timp ce ei zburau peste ea. Eragon 
chiui din nou. Apoi Saphira îşi strânse aripile şi se 
scufundă în lac, intrând cu capul înainte şi gâtul 
întins, ca o suliță. 

Apa îl lovi pe Eragon ca un zid înghețat, tăindu- 
i răsuflarea şi aproape răsturnându-l de pe spatele 
Saphirei. Se ţinu strâns, în timp ce ea înota către 
suprafață. Din trei lovituri din picioare, ieşi 
deasupra apei, trimițând în văzduh o ploaie 
strălucitoare. Eragon trase aer în piept şi-şi 
scutură părul, în timp ce Saphira plutea pe lac, 
folosindu-şi coada drept cârmă. 

„Eşti pregătit?” 

Eragon făcu semn că da şi inspiră adânc, 


încordându-şi braţele. De data aceasta se 
scufundară încet. Apa curată le permitea să vadă 
la mare distanță. Saphira se răsuci în fel şi chip, 
strecurându-se prin apă ca un ţipar. Lui Eragon i 
se părea că se află pe spatele unuia dintre monştrii 
marini despre care povesteau legendele. 

Chiar când simțea că-i plesnesc plămânii, 
Saphira îşi arcui spatele şi-şi îndreptă capul în 
sus. O explozie de stropi îi întâmpină, atunci când 
ea țâşni în aer cu aripile desfăcute. Din două 
mişcări puternice, se ridică în înalt. 

„Oho! A fost minunat“ exclamă Eragon. 

„Da”, zise, fericită, Saphira. „Păcat că nu-ţi poți 
ține respirația mai mult timp.” 

„Asta-i situaţia”, zise el, storcându-şi apa din 
păr. Hainele îi erau complet ude, iar vântul stârnit 
de aripile Saphirei îl înfrigura. Trăgând de atelă, 
simți cum încheietura îl durea îngrozitor. 

După ce se uscă, Eragon înşeuă caii împreună 
cu Brom şi o porniră la drum, ocolind lacul, foarte 
bine dispuşi, în timp ce Saphira se juca plonjând 
în apă şi ieşind apoi din nou la suprafață. 


Înainte de cină, Eragon îşi acoperi sabia cu 
stratul protector, pregătindu-se pentru 
antrenamentul de zi cu zi. Nici el, nici Brom nu se 
mişcară din loc, fiecare aşteptându-l pe celălalt să 
lovească primul. Eragon se uită în jur, căutând 
ceva care i-ar fi putut fi de folos. Atenţia îi fu 
atrasă de un băț care zăcea lângă foc. El se aplecă 


rapid, luă bățul şi-l aruncă spre Brom. Atela îi 
stânjenea mişcările, aşa că Brom reuşi cu 
uşurinţă să se dea în lături din calea bucății de 
lemn. Bătrânul se repezi înainte, rotindu-şi sabia. 
Eragon se lăsă în jos chiar în momentul în care 
aceasta îi vâjâi pe deasupra capului, mârâi şi-l 
apucă strâns pe Brom de picioare. 

Se prăvăliră la pământ, fiecare încercând să 
rămână deasupra. Eragon se rostogoli pe o parte 
şi lovi cu sabia la nivelul pământului, către 
gleznele lui Brom. Acesta pară lovitura cu mânerul 
sabiei, apoi sări în picioare. Răsucindu-se în loc, 
Eragon atacă încă o dată, răsucind-o pe Zar'roc cu 
o mişcare complicată. Tăişurile scoteau scântei, în 
timp ce ei loveau o dată şi încă o dată. Brom îi bară 
toate atacurile, cu chipul încordat din cauza 
efortului, dar Eragon îşi dădu seama că e pe cale 
să obosească. Lupta continuă fără întrerupere, 
fiecare dintre ei căutând o breşă în apărarea 
celuilalt. 

Apoi Eragon simți cum balanța se înclină în 
favoarea lui. Câştiga teren cu fiecare lovitură; 
Brom para din ce în ce mai slab şi se retrăgea. 
Încercă să atace, dar Eragon îl blocă uşor. Venele 
de pe fruntea bătrânului pulsau, iar tendoanele 
gâtului i se umflaseră din cauza efortului. 

Devenit mai încrezător, Eragon îşi roti sabia mai 
repede ca niciodată, ţesând o pânză de oţel în jurul 
sabiei lui Brom. Dintr-o dată, el lovi cu latul lamei 
mâna bătrânului şi-i zbură sabia la pământ. 


Înainte ca Brom să poată reacţiona, Eragon îi puse 
vârful lui Zar'roc la gât. 

Rămaseră pe loc gâfâind, cu vârful sabiei 
roşiatice odihnindu-se pe clavicula lui Brom. Apoi 
Eragon îşi cobori încet brațul şi se dădu înapoi. 
Era prima dată când îl învingea pe Brom fără să-l 
păcălească. Bătrânul îşi ridică sabia şi o vâri în 
teacă. Respirând greu, spuse: 

— Gata pentru azi! 

— Dar de-abia am început, zise Eragon, mirat. 

Brom clătină din cap: 

— În privinţa mânuirii sabiei, nu mai am ce să 
te-nvăţ. Dintre toți luptătorii pe care i-am întâlnit, 
numai trei m-ar fi putut învinge aşa şi mă-ndoiesc 
că vreunul dintre ei ar fi reuşit să facă acest lucru 
cu mâna stângă. 

Bătrânul zâmbi trist: 

— N-oi mai fi eu aşa tânăr cum eram, dar oricum 
e limpede că ai un talent de luptător rar întâlnit. 

— Asta înseamnă că de-acum înainte nu ne mai 
duelăm? îl întrebă Eragon. 

— Nu scapi tu aşa uşor! râse Brom. Dar de-acum 
o s-o luăm mai încet. Nu mai contează dacă 
pierdem o noapte când şi când. 

El îşi şterse fruntea şi continuă: 

— Ţine minte un lucru: dacă vreodată ai 
ghinionul să te lupţi cu un elf — cât ar fi de slab 
pregătit, fie bărbat, fie femeie - aşteaptă-te să 
pierzi. Elfii, la fel ca dragonii sau alte ființe magice, 
sunt mult mai puternici decât e firesc. Chiar şi cel 


mai slab dintre elfi te-ar putea întrece cu uşurinţă. 
E valabil şi pentru cei doi Ra’zac — ei nu sunt 
oameni şi obosesc mult mai greu decât noi. 

— Există vreo cale să ajung la fel ca ei? îl întrebă 
Eragon, aşezându-se lângă Saphira cu picioarele 
încrucişate. 

„Te-ai luptat bine”, zise ea, iar el îi zâmbi. 

Brom se aşeză şi el, ridicând din umeri: 

— Ar fi, dar niciuna nu-i la îndemâna ta, 
deocamdată. Cu ajutorul magiei îi poţi înfrânge pe 
toți, în afara celor mai puternici duşmani. lar 
pentru aceştia vei avea nevoie de Saphira şi de 
mult noroc pe deasupra. Ţine minte: când ființele 
fermecate folosesc magia, ele pot face lucruri care 
pe un om l-ar ucide, datorită puterii sporite. 

— Cum te lupţi cu ajutorul magiei? îl întrebă 
Eragon. 

— Adică? 

— Păi, zise el, lăsându-se într-un cot, să zicem 
că mă atacă o Umbră. Cum pot să-i opresc vrăjile? 
Cele mai multe au loc într-o clipă, ceea ce 
înseamnă că e imposibil să reacționezi la timp. Şi, 
chiar dacă aş putea reacţiona, cum să fac să 
risipesc vraja duşmanului? Pare-mi-se că ar trebui 
să-i cunosc planurile încă dinainte să facă vreo 
mişcare. 

Eragon făcu o pauză, apoi zise: 

— Pur şi simplu nu înțeleg cum s-ar putea face. 
Cine atacă primul câştigă. 

Brom oftă: 


— Lucrul despre care vorbeşti - un duel între 
vrăjitori, să-i zicem -— este foarte periculos. Nu te- 
ai întrebat niciodată cum a reuşit Galbatorix să-i 
învingă pe toți Cavalerii, doar cu ajutorul celor 
doisprezece Trădători? 

— Nu m-am gândit la asta, recunoscu Eragon. 

— Sunt mai multe căi. Despre unele vei învăța 
mai târziu, dar lucrul hotărâtor este că Galbatorix 
era şi este încă un adevărat maestru când vine 
vorba de a invada minţile celorlalți. Vezi tu, într- 
un duel între vrăjitori există anumite reguli stricte 
pe care ambele părți trebuie să le respecte; dacă 
nu, amândoi luptătorii mor. Pentru început, 
niciunul nu foloseşte magia decât atunci când 
unul din ei reuşeşte să intre în mintea celuilalt. 

Saphira îşi încolăci comod coada în jurul lui 
Eragon şi întrebă: „Ce să mai aştepţi atâta? Până 
când duşmanul îşi dă seama că ai atacat, va fi prea 
târziu pentru el.” Eragon repetă întrebarea cu voce 
tare. 

Brom clătină din cap: 

— Nu, nu-i aşa. Dacă eu mi-aş folosi dintr-o dată 
puterea împotriva ta, Eragon, ai muri cu 
siguranță, dar, în acea scurtă clipă de dinainte să 
mori, ai avea timp să mă ataci la rândul tău. 
Aşadar, niciunul din combatanți nu atacă până 
când nu a străpuns apărarea celuilalt, decât dacă 
îşi doreşte să moară la rândul lui. 

— Şi-apoi? îl întrebă Eragon. 

Brom ridică din umeri şi zise: 


— După ce-ai pătruns în mintea duşmanului, e 
destul de uşor să prevezi ce va face şi să-l opreşti. 
Chiar şi bucurându-te de acest avantaj, poţi să 
pierzi, dacă nu ştii să contracarezi vrăjile. 

El îşi umplu pipa şi o aprinse. 

— Iar asta, mai zise, cere o gândire foarte rapidă. 
Înainte să te poţi apăra, trebuie să înţelegi exact 
natura forțelor dezlănțuite împotriva ta. Dacă eşti 
atacat cu căldura, trebuie să ştii dacă aceasta e 
transmisă prin aer, foc, lumină sau prin vreun alt 
mijloc. Numai după ce afli asta poți opri magia, de 
exemplu, răcind materia încinsă. 

— Pare greu. 

— E foarte greu, întări Brom, în timp ce o pală 
de fum i se înălța din pipă. Rar se întâmplă ca 
oamenii să supraviețuiască mai mult de câteva 
clipe într-un astfel de duel. Uriaşa cantitate de 
efort şi talentul de care este nevoie îl condamnă la 
o moarte grabnică pe cel căruia-i lipseşte 
antrenamentul cuvenit. După ce mai faci ceva 
progrese, o să-ncep să te-nvăț nişte metode pe 
care le poţi folosi. Între timp, dacă te trezeşti 
cumva în mijlocul unui duel de vrăjitori, ai face 
bine să o iei la fugă cât de repede poți. 


Mlaştina din Dras-Leona 


Luară prânzul la Fasaloft, un orăşel aglomerat 
de pe malul lacului. Era un loc încântător, aşezat 


undeva la înălțime, cu vedere spre lac. În timp ce 
mâncau în încăperea comună a hanului, Eragon 
asculta înfrigurat tot ce se vorbea şi se simți 
uşurat că nu auzi niciun zvon despre el sau 
Saphira. 

Poteca pe care veniseră, de-acum un drum în 
toată puterea cuvântului, se înrăutățise în 
ultimele două zile. Roţile de la căruțe şi copitele 
potcovite cu fier reuşiseră, lucrând împreună, să 
sfâşie pământul, făcând ca multe părți ale 
drumului să devină de netrecut. Numărul din ce 
în ce mai mare de călători o sili pe Saphira să 
rămână ascunsă în timpul zilei şi să-i prindă din 
urmă noaptea. 

Mai merseră de-a lungul malului Lacului Leona 
câteva zile bune. Eragon începu să se întrebe 
dacă-l vor înconjura vreodată, aşa că se simți 
încurajat când un bărbat pe care-l întâlniră le 
spuse că Dras-Leona era la mai puţin de o zi în 
fața lor. 


În dimineața următoare, Eragon se trezi 
devreme. Degetele îi tremurau, pline de speranţă, 
la gândul că-i va găsi în cele din urmă pe cei doi 
Ra’zac. „Trebuie să aveţi grijă amândoi, zise 
Saphira. Se poate ca urmăriţii să aibă iscoade care 
să caute nişte călători cu înfăţişarea voastră.” 

„O să ne străduim să nu ieşim în evidență”, o 
asigură el. 

Ea îşi plecă ochii până când privirile li se 


întâlniră. „Sper, dar dă-ți seama că eu n-o să te 
pot apăra, aşa cum am făcut cu urgalii. Am să fiu 
prea departe ca să-ți pot veni în ajutor şi nici nu 
aş rămâne multă vreme în viață pe străduțele 
înguste care-i sunt pe plac neamului tău. În 
cursul acestei vânători, ține-te după Brom; el ştie 
ce face.” 

„Ştiu”, zise Eragon sumbru. 

„Vei accepta să mergi cu el la vardeni? După ce- 
i omorâţi pe cei doi Razac, o să vrea să te ducă 
acolo. Şi, de vreme ce moartea lor o să-l înfurie pe 
Galbatorix, asta ar putea fi calea cea mai sigură.” 

Eragon îşi frecă braţele. „Nu vreau să ajung ca 
vardenii, să mă lupt mereu cu Imperiul. Viața 
înseamnă mai mult decât un război permanent. O 
să avem timp să ne gândim la asta după ce 
terminăm treaba.” 

„Nu fi aşa de sigur”, îl preveni ea, apoi plecă să 
se ascundă până la căderea nopții. 

Drumul era plin de fermieri care-şi duceau 
mărfurile la târg în Dras-Leona. Brom şi Eragon 
fură siliți să meargă la pas şi să le facă loc 
căruțelor care îi împiedicau să treacă. 

Deşi încă dinainte de prânz începură să vadă 
fum la orizont, oraşul nu se arătă decât după încă 
o leghe. Spre deosebire de Teirm, un oraş construit 
după un plan anume, Dras-lLeona era o 
amestecătură încâlcită, întinsă pe malul lacului, 
plină de case prăvălite într-o parte, construite pe 
străzi strâmbe. Centrul oraşului era înconjurat de 


un zid galben-deschis, făcut din lut. 

Ceva mai spre răsărit, un pisc de stâncă 
străpungea văzduhul cu crestele şi coloanele sale, 
ca o corabie întunecată, de coşmar. Pantele lui 
aproape verticale se înălțau din pământ ca un 
capăt de os sfărâmat. 

Brom arătă spre el: 

— Asta e Helgrind! De-asta a fost întemeiat aici 
Dras-Leona. Oamenii sunt fascinațţi de el, deşi este 
un loc nesănătos şi de rău augur. 

El făcu un semn către clădirile de dincolo de zid: 

— Ar fi mai bine să începem cu centrul oraşului. 

Mergând încet pe drumul spre Dras-Leona, 
Eragon observă că totuşi cea mai înaltă clădire din 
oraş era o catedrală masivă, care se înălța în 
spatele zidului. Avea o stranie asemănare cu 
Helgrind, mai ales când lumina cădea drept pe 
arcadele şi pasarelele sale. 

— La cine se închină? îl întrebă el. 

Brom se strâmbă disprețuitor: 

— Se roagă la Helgrind. Religia pe care o practică 
e foarte crudă. Beau sânge de om şi aduc ofrande 
de carne. Adesea, preoții lor se mutilează, crezând 
că eşti cu atât mai puţin legat de lumea muritoare 
cu cât îţi sacrifici mai mult din trup. Îşi petrec 
multă vreme certându-se care dintre cele trei 
vârfuri ale lui Helgrind este cel mai înalt şi mai 
important, şi dacă al patrulea - cel mai jos - ar 
trebui inclus şi el în ritualuri sau nu. 

— Ce oribil! zise Eragon înfiorându-se. 


— Aşa-i, fu de acord Brom, dar să nu-i spui asta 
unui credincios, căci o să-ți pierzi de îndată mâna 
în semn de „pocăință”. 

Ajunşi la porțile enorme ale oraşului, îşi mânară 
caii prin înghesuială. De ambele părți ale intrării, 
se aflau câte zece străjeri care cercetau mulțimea 
cu un aer degajat. Eragon şi Brom intrară fără 
nicio problemă. 

Casele din oraş erau foarte înalte şi zvelte, 
pentru a compensa lipsa de spaţiu. Cele de lângă 
zid se sprijineau pe acesta, dar cele mai multe se 
înălțau deasupra  străduțelor înguste şi 
lăturalnice, acoperind cerul, astfel încât era greu 
de spus dacă-i noapte sau zi. Aproape toate 
clădirile erau făcute din acelaşi soi de lemn, de 
culoare maroniu-închis, ceea ce făcea oraşul să 
pară şi mai întunecat, în aer, plutea un miros ca 
de canal; străzile erau foarte murdare. 

Printre case alerga un grup de copii zdrențăroşi, 
care se băteau între ei pentru câte o bucată de 
pâine. Cerşetori cu trupul schilodit stăteau 
ghemuiţi lângă poartă, cerând bani. Strigătele lor 
de ajutor sunau ca un cor al blestemaților. „Noi 
nici măcar cu animalele nu ne purtăm aşa”, se 
gândi Eragon, făcând ochii mari de mânie. 

— Nu vreau să rămân aici, zise el, revoltându-se 
de ce vedea. 

— Înăuntru e mai bine, zise Brom. Deocamdată, 
trebuie să găsim un han şi să ne facem un plan de 
bătaie. Dras-Leona poate fi un loc periculos chiar 


şi pentru omul cel mai grijuliu. Nu vreau să rămân 
pe străzi mai mult decât e nevoie. 

Pătrunseră mai adânc spre centrul oraşului, 
lăsând în urmă poarta cu tabloul ei dezagreabil. 
Ajungând în părțile mai bogate, Eragon se întrebă: 
„Cum de pot oamenii ăştia să trăiască în linişte, 
când suferinţa din jurul lor e aşa vădită?” 

Găsiră camere la hanul Globul de Aur, ieftin, dar 
nu sărăcăcios, în cameră se afla un pat îngust, 
înghesuit într-un perete, o masă şubredă şi un 
lighean. Eragon se uită la saltea şi zise: 

— Eu dorm pe jos. Cred că sunt destule gângănii 
în chestia asta ca să mă mănânce de viu. 

— Ei, eu nu vreau să le lipsesc de o masă, zise 
Brom, lăsându-şi coburii pe saltea. Eragon şi-i 
lăsă pe ai lui pe jos şi-şi dădu arcul jos de pe spate. 

— Şi acum ce facem? întrebă el. 

— Găsim ceva de mâncare şi nişte bere. Pe urmă, 
dormim. Mâine putem începe să-i căutăm pe cei 
pe care-i urmărim. 

Înainte să plece din cameră, Brom îl preveni: 

— Orice s-ar întâmpla, ai grijă să nu te ia gura 
pe dinainte. Dacă suntem descoperiţi, trebuie să 
plecăm imediat. 

Mâncarea de la han nu era cine ştie ce, dar berea 
era nemaipomenită. Când se întoarse pe trei cărări 
în cameră, Eragon îşi simţea capul plutind într-un 
mod foarte plăcut. Îşi întinse păturile pe podea şi 
se vâri sub ele, în timp ce Brom se prăvălea pe pat. 

Chiar înainte să adoarmă, o căută pe Saphira şi- 


i spuse: „O să rămânem aici câteva zile, dar n-ar 
trebui să ne ia aşa mult ca în Teirm. Când aflăm 
unde sunt cei doi Ra'zac, poate că ne vei ajuta şi 
tu să-i prindem. Vorbim mâine dimineaţă. Acuma 
nu gândesc prea limpede.” 

„Ai băut”, veni răspunsul pe un ton de reproş. 
Eragon se gândi o clipă şi nu putu să nu-i dea 
dreptate. Dezaprobarea ei era limpede, dar nu 
spuse decât atât: „N-o să te invidiez pentru cum o 
să te simți mâine dimineaţă”. 

„Tu nu, gemu Eragon, dar Brom - da. Ela băut 
de două ori mai mult ca mine.” 


Pe urma uleiului 


„Ce-o fi fost în mintea mea?” se gândea Eragon a 
doua zi dimineață. Capul îl durea groaznic şi-şi 
simțea limba îngroşată şi moale. Când un şobolan 
începu să alerge uşor pe podea, Eragon se strâmbă 
din cauza zgomotului. 

„Cum te simţi?” îl întrebă Saphira mulțumită. 

Eragon nu o băgă în seamă. 

O clipă mai târziu, Brom se rostogoli jos din pat, 
mormăind. Îşi băgă capul în apa rece din lighean, 
apoi ieşi din cameră. Eragon îl urmă în hol. 

— Unde te duci? întrebă el. 

— Să-mi revin. 

— Vin şi eu. 

La bar, Eragon descoperi că metoda aleasă de 


Brom pentru a-şi reveni presupunea să dea pe gât 
cantități uriaşe de ceai fierbinte şi apă de la 
gheață, ajutându-se şi de coniac. Când se 
întoarseră în cameră, Eragon se simţea ceva mai 
bine. 

Brom îşi legă sabia la şold şi-şi netezi roba: 

— Primul lucru pe care-l avem de făcut este să 
punem câteva întrebări discrete. Vreau să aflu 
unde anume în Dras-Leona a ajuns uleiul de 
Seithr şi unde a plecat de acolo. Cel mai probabil, 
în transportarea lui au fost amestecați soldați sau 
lucrători. Trebuie să-i găsim şi să-l facem pe unul 
dintre ei să vorbească. 

Plecară de la Globul de Aur şi începură să caute 
depozitele cărora li s-ar fi putut furniza ulei de 
Seithr. Aproape de centrul oraşului, străzile 
începură să urce în pante line, către un palat din 
piatră şlefuită. Era clădit pe o ridicătură, aşa că se 
înălța mai sus decât orice altă clădire, cu excepţia 
catedralei. 

Curtea era acoperită cu un mozaic de sidef, iar 
unele bucăți din zid erau placate cu aur. Se 
vedeau, de asemenea, nişe cu statui din piatră 
neagră, în ale căror mâini reci fumegau ofrande. 
Străjerii, aflați din loc în loc, la distanţe mici, îi 
priveau cu atenţie pe trecători. 

— Cine stă aici? întrebă Eragon, impresionat. 

— Marcus Tâbor, cel care conduce oraşul. El se 
supune numai regelui şi propriei conştiinţe, care 
în ultima vreme a fost cam amorțită, zise Brom. 


Ocoliră palatul, privind casele cu porți înalte şi 
împodobite din jur. 

Până la prânz, nu aflaseră nimic folositor, aşa că 
se opriră să mănânce. 

— Oraşul ăsta e prea mare ca să-l cercetăm 
împreună, zise Brom. Hai să ne despărțim! Ne 
vedem diseară, la apus, la Globul de Aur. 

Se uită pieziş la Eragon, pe sub sprâncenele sale 
stufoase, şi adăugă: 

— Am încredere în tine; să nu faci vreo prostie! 

— N-o să fac, îi promise Eragon. 

Brom îi dădu câteva monede, apoi plecă fiecare 
pe alt drum. 

În tot restul zilei, Eragon vorbi cu negustorii şi 
cu lucrătorii, încercând să fie cât mai fermecător 
şi mai politicos. Întrebările sale îl purtară dintr-un 
capăt al oraşului în celălalt, dar nimeni nu părea 
să ştie nimic despre ulei. Oriunde se ducea, 
catedrala îl privea de sus. Nu putea să scape din 
umbra turnurilor ei. 

În sfârşit, găsi un bărbat care ajutase la 
transportul uleiului de Seithr şi-şi amintea în ce 
depozit fusese dus. Încântat, Eragon se duse să 
vadă clădirea, apoi se întoarse la Globul de Aur. 
Brom sosi după mai mult de o oră, rupt de 
oboseală. 

— Ai găsit ceva? îl întrebă Eragon. 

Brom îşi dădu părul pe spate: 

— Am auzit foarte multe lucruri interesante azi, 
printre care şi că Galbatorix va vizita Dras-Leona 


în cursul acestei săptămâni. 

— Ce!? se miră Eragon. 

Brom se cuibări lângă perete, cu fruntea 
încrețită de riduri: 

— Se pare că Tâbor şi-a permis cam multe, aşa 
că Galbatorix s-a hotărât să vină să-i dea o lecție 
de umilință. E prima dată când regele pleacă din 
Ură'baen de mai mult de zece ani. 

— Crezi că a aflat ceva despre noi? îl întrebă 
Eragon. 

— Fireşte că a aflat ceva, dar cu siguranţă nu 
locul în care ne aflăm! Dacă ar fi ştiut asta, acum 
am fi fost deja în mâna celor doi Razac. Totuşi, 
asta înseamnă că, orice ne-am hotări să facem cu 
cei doi, trebuie făcut înainte de sosirea lui 
Galbatorix. Nu ne dorim să rămânem nici măcar 
la douăzeci de leghe de el. Există şi o parte bună a 
lucrurilor: cei pe care-i căutăm sunt sigur aici, 
pregătindu-se pentru vizita lui. 

— Vreau să-i prind, zise Eragon, cu pumnii 
strânşi, dar nu şi dacă asta înseamnă să mă lupt 
cu regele. Probabil că m-ar face bucățele. 

Brom păru amuzat: 

— Foarte bine! Ai învăţat ce-i aia prudenţă! Şi ai 
şi dreptate; n-ai avea nicio şansă în faţa lui 
Galbatorix. Acuma spune-mi ce-ai aflat azi! Poate 
că întăreşte ce-am auzit eu. 

Eragon ridică din umeri: 

— Sunt mai ales fleacuri, dar am reuşit să stau 
de vorbă cu un bărbat care ştia unde-a fost dus 


uleiul — acolo este numai un depozit vechi şi nimic 
mai mult. În afară de asta, n-am descoperit nimic 
folositor. 

— Ziua mea a fost ceva mai rodnică decât a ta. 
Am auzit şi eu acelaşi lucru, aşa că am mers la 
depozit şi am vorbit cu lucrătorii. N-a trebuit să 
mă rog de ei prea mult, ca să aflu că lăzile cu ulei 
de Seithr sunt trimise întotdeauna de la depozit la 
palat. 

— Şi-aşa că te-ai întors aici, termină Eragon 
fraza. 

— Nu! Nu mă întrerupe! După aceea am mers la 
palat şi m-am ales cu o invitaţie în locuinţele 
servitorilor, în calitate de bard. M-am plimbat pe 
acolo vreo câteva ore, distrându-le pe cameriste şi 
pe ceilalți servitori cu cântece şi poeme - şi 
punând tot timpul întrebări. 

Brom îşi umplu pipa cu mişcări lente: 

— E uimitor cât de multe lucruri află servitorii! 
Ştiai că unul dintre nobili are trei amante şi că 
toate trăiesc în aceeaşi aripă a palatului? 

Clătină din cap şi îşi aprinse pipa: 

— În afară de aceste nimicuri fascinante, mi s-a 
spus, dintr-o pură întâmplare, unde ajunge uleiul, 
plecând de la palat. 

— Adică...? îl întrebă Eragon, nerăbdător. 

Brom trase din pipă şi suflă un cerculeţ de fum: 

— Afară din oraş, desigur. La fiecare lună plină, 
doi sclavi sunt trimişi la poalele lui Helgrind, cu 
provizii pentru o lună. Când uleiul de Seithr 


ajunge în Dras-Leona, este trimis şi el o dată cu 
acestea. Sclavii nu se mai întorc. lar când cineva 
i-a urmărit, a dispărut şi acela. 

— Credeam că negoţul cu sclavi a fost desființat 
de Cavaleri, zise Eragon. 

— Din păcate, a înflorit din nou sub domnia 
regelui. 

— Aşadar, cei pe care-i căutăm sunt în Helgrind, 
zise Eragon, gândindu-se la muntele stâncos. 

— Acolo sau undeva prin apropiere. 

— Dacă sunt chiar pe munte, o să-i găsim fie la 
poale - apăraţi de o uşă masivă de piatră —, fie 
undeva sus, unde pot ajunge doar fiarele lor 
înaripate sau Saphira. Fie sus, fie jos, adăpostul 
lor trebuie să fie ascuns. 

Se gândi o clipă, apoi zise: 

— Dacă Saphira şi cu mine mergem să facem o 
tură pe acolo, precis că o să ne vadă, şi cei doi 
Ra'zac, şi toată Dras-Leona. 

— E o problemă, fu de acord şi Brom. 

Eragon se încruntă: 

— Şi dacă le-am lua locul celor doi sclavi? Nu 
mai e mult până la o noapte cu lună plină. Am 
avea o ocazie perfectă de-a ne apropia de ei. 

Brom se trase gânditor de barbă: 

— E riscant, ca să nu spun mai mult. Dacă 
sclavii sunt omorâţi de la distanță, am încurcat-o. 
Nu-i putem distruge pe cei doi Razac dacă nu-i 
vedem. 

— Dar nici nu ştim sigur dacă sclavii sunt sau 


nu omorâți, remarcă Eragon. 

— Sunt sigur că da, zise Brom, cu o expresie 
serioasă întipărită pe chip. 

Apoi ochii îi străluciră şi suflă încă un nor de 
fum. 

— Totuşi, ideea este interesantă. Dacă ar fi şi 
Saphira ascunsă prin apropiere şi dac-am avea 
şi... 

Apoi cuvintele sale se pierdură. 

— S-ar putea să meargă, dar trebuie să ne 
mişcăm repede. Nu avem mult timp până la 
sosirea regelui. 

— N-ar trebui să mergem până la Helgrind să 
aruncăm o privire? Ar fi bine să vedem locurile la 
lumina zilei, ca să nu fim luați prin surprindere de 
vreo ambuscadă, zise Eragon. 

Brom îşi pipăi toiagul: 

— Asta o putem face şi mai târziu. Mâine mă 
întorc la palat ca să văd cum putem lua locul 
sclavilor. Trebuie totuşi să am grijă să nu dau 
naştere la bănuieli — aş putea fi dat cu uşurinţă de 
gol de spionii şi de curtenii care ştiu de existența 
celor doi. 

— Nu-mi vine să cred; chiar i-am găsit, zise 
Eragon încetişor. 

Îi veni în minte imaginea unchiului său mort şi 
a fermei arse. Strânse din dinţi. 

— De-abia acum vine greul, dar recunosc că ne- 
am descurcat bine, continuă Brom. Dacă norocul 
ne surâde, în curând te vei fi răzbunat, iar vardenii 


vor fi scăpat de un duşman periculos. Ce vine 
după aceea, depinde numai de tine. 

Eragon îşi deschise mintea şi-i spuse Saphirei, 
foarte bucuros: „Am găsit bârlogul celor doi 
Ra’zac!” 

„Unde?” El îi explică în câteva cuvinte ce 
descoperiseră. „Helgrind”, zise ea gânditoare. „Un 
loc bun pentru ei.” 

Eragon căzu de acord. „Când terminăm aici, 
poate trecem prin Carvahall.” 

„Ce vrei să spui?” îl întrebă ea, dintr-o dată plină 
de amărăciune. „Să te întorci la viața pe care o 
aveai înainte? Ştii că asta nu se poate, aşa că nu 
te mai smiorcăi! Vine o vreme când trebuie să 
hotărăşti în ce parte o iei. Ai de gând să te ascunzi 
pentru tot restul vieții sau vrei să-i ajuţi pe 
vardeni? Astea sunt singurele lucruri pe care le 
poți face, dacă nu te dai de partea lui Galbatorix, 
ceea ce eu nu primesc şi nu voi primi niciodată.” 

Cu voce joasă, el îi spuse: „Dacă trebuie să aleg, 
atunci îmi leg soarta de cea a vardenilor. Ştii bine 
asta.” 

„Da, dar din când în când trebuie să te auzi pe 
tine însuți spunând-o”, zise ea, apoi îl lăsă să-i 
cântărească vorbele. 


Credincioşii din Helgrind 


A doua zi dimineață, Eragon se trezi singur în 


cameră. Pe perete se afla un mesaj, scrijelit cu un 
băț de cărbune: 


„Eragon, 

Mă întorc diseară târziu. Ai bani de mâncare sub 
saltea. Plimbă-te prin oraş, distrează-te, dar rămâi 
neobservat! 

Brom 


P.S. Stai departe de palat! Oriunde te-ai duce, ia- 
ți arcul cu tine şi ține-l încordat!” 


Eragon şterse peretele, apoi luă banii de sub pat. 
Îşi luă arcul pe spate, gândindu-se: „Mi-aş dori să 
nu fie nevoie să merg peste tot înarmat”. 

Plecă de la Globul de Aur şi rătăci pe străzi, 
oprindu-se să se uite la toate lucrurile care-i 
atrăgeau atenția. Erau multe prăvălii interesante, 
dar niciuna nu o întrecea pe cea a Angelei din 
Teirm. Din când în când, el arunca o privire către 
casele întunecoase şi înghesuite, dorindu-și să 
scape din acest oraş. Când i se făcu foame, 
cumpără o bucată de brânză şi o pâine, şi le 
mâncă, stând pe capacul unei fântâni. 

Ceva mai târziu, într-un colț îndepărtat al 
oraşului, auzi glasul unui licitator care citea o listă 
de prețuri. Curios, se îndreptă spre locul din care 
venea glasul şi ajunse la un spațiu mare şi gol 
dintre două clădiri. Pe o platformă care-i ajungea 
cam până la brâu, se aflau zece bărbați, iar în fața 


lor o mulțime colorată şi zgomotoasă. „Unde or fi 
mărfurile?” se întrebă Eragon. 

Licitatorul termină lista şi îi făcu semn unui 
tânăr din spatele platformei să vină lângă el. Omul 
se cățără cu greutate, căci de picioare şi de mâini 
îi atârnau lanţuri. 

— lată primul obiect! strigă licitatorul. Un bărbat 
sănătos din deşertul Hadarac, prins chiar luna 
trecută şi aflat într-o stare foarte bună. Uitaţi-vă 
ce braţe, ce picioare; e puternic ca un taur! Ar fi 
foarte bun să care scutul sau, dacă nu aveți 
încredere să-i dați o asemenea misiune, atunci 
puneți-l la muncă grea! Dar, doamnelor şi 
domnilor, dați-mi voie să vă spun că ar fi o mare 
pierdere. E şi foarte deştept, dacă-l puteți face să 
vorbească într-o limbă civilizată! 

Mulțimea râse, iar Eragon scrâşni din dinţi de 
furie. Dădu să rostească un cuvânt care l-ar fi 
eliberat pe sclav, iar braţul, de-abia scăpat de 
atelă, i se ridică. Semnul din palmă îi strălucea. 
Era pe punctul să dea drumul magiei, când îşi 
dădu seama: „N-ar avea nicio şansă de scăpare!” 
Sclavul ar fi fost prins înainte să ajungă la zidurile 
oraşului. Dacă încerca să-l ajute, Eragon n-ar fi 
făcut decât să înrăutățească situaţia. Îşi cobori 
braţul şi blestemă în surdină. „Gândeşte-te! Aşa ai 
intrat în încurcătura cu urgalii.” 

Privi neajutorat cum sclavul fu vândut unui 
bărbat înalt, cu nasul coroiat. Următorul sclav era 
o fetiță, nu mai în vârstă de şase ani, smulsă din 


braţele mamei sale care plângea. Când licitatorul 
începu tocmeala, Eragon se sili să plece, împietrit 
de mânie şi de umilinţă. 

Fu nevoit să străbată o distanță destul de 
mare.ca să nu mai audă plânsetele. „Ce-aş mai 
vrea să apară acuma un hoţ care să-ncerce să-mi 
taie punga”, se gândi el sumbru, aproape dorindu- 
şi să se întâmple. Frustrat, lovi cu pumnul într-un 
zid din preajmă, zdrelindu-şi degetele. 

„Aş putea pune capăt acestui gen de lucruri, 
dacă lupt împotriva Imperiului, îşi dădu el seama. 
Cu Saphira alături, i-aş putea elibera pe sclavii 
aceia. Mi s-au dăruit puteri speciale; aş fi egoist să 
nu le folosesc pentru binele altora. Atunci, de ce 
aş mai fi Cavaler?” îi luă ceva timp să-şi dea seama 
unde se afla — ajunsese în fața catedralei. 
Turnurile sale răsucite erau acoperite de statui şi 
decorațiuni. Pe marginile acoperişului, se înşirau 
gargui, ghemuiți cu gura căscată. Pe ziduri, se 
încolăceau monştri de legendă, iar de-a lungul lor, 
pe la poale, mărşăluiau eroi şi regi, înghețați în 
marmura rece. Pe toate laturile catedralei, se aflau 
arcade rotunjite, vitralii înalte şi coloane de 
diverse mărimi. Un turn singuratic încununa 
clădirea ca un catarg. 

Ascunsă în umbra din partea din față a 
catedralei, era o uşă ferecată în fier şi acoperită cu 
un scris argintiu; Eragon recunoscu limba 
străveche. Din câte îşi putea da el seama, textul 
spunea: „Fie ca, intrând aici, să înţelegi cât eşti de 


pieritor şi să uiţi ce te leagă de ceea ce iubeşti”. 

Întreaga clădire îl făcu pe Eragon să se înfioare. 
Era în ea ceva amenințător, ca şi cum ar fi fost un 
animal de pradă, ghemuit în mijlocul oraşului şi 
aşteptându-şi următoarea victimă. 

Un şir de trepte late ducea către intrarea în 
catedrală. Eragon le urcă solemn şi se opri în fața 
uşii. „Mă întreb dacă o să mă lase să intru.” 
Simţindu-se aproape vinovat, încercă uşa; aceasta 
se deschise uşor, alunecând în balamalele sale 
bine unse. Băiatul păşi înăuntru. 

Catedrala era goală şi cufundată într-o linişte de 
mormânt. Aerul dinăuntru era răcoros şi uscat. 
Pereţii goi se întindeau până la tavanul arcuit, 
care era aşa de înalt, încât Eragon se simți cât o 
furnică. Vitraliile străpungeau pereții, înfățişând 
tablouri de mânie, de ură şi de remuşcare; raze 
fantomatice de lumină scăldau porțiuni ale 
scaunelor de granit, îmbrăcându-le în nuanţe 
transparente, dar lăsând restul în umbră. Mâinile 
sale căpătaseră o culoare albastru-închis. 

Între vitralii se aflau statui cu ochi ficşi, palizi. 
El le întoarse privirile severe pe care i le aruncau, 
apoi păşi uşor prin spaţiul din centru, temându- 
se să nu facă prea mult zgomot. Încălțările sale de 
piele se strecurau pe podeaua lustruită de piatră. 

Altarul era o piatră mare, fără nicio podoabă. Pe 
el cădea o rază singuratică de lumină, în care 
pluteau particule aurii de praf. În spatele 
altarului, o orgă mare străpungea tavanul cu 


tuburile sale, care se deschideau în exterior. 
Instrumentul nu putea cânta decât atunci când 
asupra oraşului Dras-Leona se abătea vreo 
furtună. 

Din respect, Eragon îngenunche în fața altarului 
şi-şi plecă fruntea. Nu se ruga, dar aducea omagii 
catedralei înseşi. Din piatra ei se degaja tristețea 
vieților la care fusese martoră, precum şi 
stânjeneala provocată de spectacolele complicate 
care aveau loc între aceste ziduri. Era un loc 
neprimitor, pustiu şi rece. Totuşi, chiar în acea 
atmosferă înghețată, puteai parcă  întrezări 
eternitatea şi puterile care se găseau în ea. 

În cele din urmă, Eragon se înclină şi se ridică 
în picioare. Liniştit şi serios, murmură pentru sine 
câteva cuvinte din limba străveche, apoi dădu să 
plece, dar rămase pironit locului. Inima îi zvâcni 
în piept şi începu să-i bată cu putere. 

La intrarea în catedrală se aflau cei doi Ra’zac, 
urmărindu-l cu privirea. Aveau săbiile scoase; 
tăişul lor strălucea însângerat din cauza luminii 
stacojii. Cel mai mic de statură dintre ei şuieră. 
Niciunul nu se mişca din loc. 

Eragon se simţi copleşit de mânie. Îi urmărise 
atâta vreme, încât durerea provocată de faptele lor 
criminale începuse a se mai atenua. Dar acum 
răzbunarea era aproape. Furia lui explodă ca un 
vulcan, hrănită de sentimentele pe care şi le 
înăbuşise la vederea sclavilor. De pe buze îi scăpă 
un strigăt ce răsună ca un tunet, în timp ce-şi lua 


arcul de la spate. Cu multă îndemânare, potrivi o 
săgeată şi-i dădu drumul. O clipă mai târziu, 
urmară alte două. 

Cei doi Ra’zac se feriră din calea săgeţilor cu o 
repeziciune nefirească pentru un om şi porniră în 
fugă pe spaţiul dintre scaune, şuierând, cu 
mantiile fluturând ca nişte aripi de corb. Eragon 
se întinse după altă săgeată, dar se opri prudent. 
„Dacă au ştiut unde să mă găsească înseamnă că 
şi Brom e în pericol! Trebuie să-l previn!” Apoi, 
spre groaza lui Eragon, în catedrală mărşălui un 
şir de soldați şi mai multe uniforme puteau fi 
văzute înghesuindu-se la uşă. 

Eragon privi lacom către cei doi care veneau spre 
el, apoi se răsuci pe călcâie, căutând o cale de 
scăpare. Atenţia îi fu atrasă de un coridor din 
stânga altarului. El se năpusti pe sub arcadă, 
apucând-o pe coridorul care ducea către 
clopotnița unei  abații. Zgomotul  paşilor 
urmăritorilor săi îl făcu să se grăbească, până ce 
dădu brusc de o uşă închisă. 

Se împinse în ea, încercând s-o deschidă, dar 
lemnul se dovedi prea tare. Cei doi Ra'zac aproape 
că-l ajunseseră. Cu sufletul la gură, el trase aer în 
piept şi rosti scurt: 

— Jierda! 

Uşa se sfărâmă în bucăţi şi căzu la pământ. 
Eragon sări în cămăruţa a cărei uşă o deschisese 
şi continuă să alerge. 

Străbătu câteva camere, speriind un grup de 


preoţi. În urma lui, se înălțară strigăte şi blesteme. 
Clopotul abației începu să bată. Eragon se 
strecură printr-o bucătărie, trecu de doi călugări, 
apoi se furişă pe o uşă laterală. Ajungând într-o 
grădină înconjurată de un zid uriaş de cărămidă, 
fără nicio crăpătură, se opri, gata să cadă. Nu 
exista nicio altă ieşire. 

Eragon dădu să se întoarcă, dar auzi un şuierat 
înăbuşit când cei doi Ra’zac dădură uşa de perete. 
Disperat, se repezi în goană spre zid. Magia nu-i 
mai putea fi de folos — dacă sfărâma zidul printr-o 
vrajă, ar fi fost prea obosit ca să mai alerge. 

Sări. Chiar şi cu braţele întinse la maximum, 
numai vârfurile degetelor trecură de marginea 
zidului. Restul trupului său se izbi de cărămizi, 
tăindu-i răsuflarea. Eragon gâfâi şi rămase 
atârnat, încercând să nu cadă. Cei doi Ra’zac se 
furişară în grădină, răsucindu-şi capetele încoace 
şi încolo, ca nişte ogari adulmecând prada. 

Eragon le simți apropierea şi îşi încordă braţele. 
Umerii îl săgetau de durere, în timp ce se cățără 
cu greu pe zid, şi îşi dădu drumul în partea 
cealaltă. Se împiedică, apoi îşi regăsi echilibrul şi 
se năpusti pe o alee, chiar când cei doi Razac 
săriră peste zid. Recăpătându-şi forțele, Eragon o 
luă din nou la goană. 

Alergă mai mult de un kilometru, înainte să 
trebuiască să se oprească pentru a-şi trage 
sufletul. Neştiind sigur dacă-i pierduseră urma, el 
găsi o piață aglomerată şi se strecură sub o căruță 


oprită în loc. „Cum de m-au găsit?” se tot frământa 
băiatul, gâfâind. „N-ar fi trebuit să ştie unde 
sunt... doar dacă nu i s-a-ntâmplat ceva lui 
Brom!” Luă legătura mintal cu Saphira şi îi zise: 
„M-au găsit cei doi Ra’zac. Suntem cu toții în 
pericol! Vezi dacă Brom e bine şi, dacă-l găseşti, 
avertizează-l şi trimite-l la han, să ne întâlnim 
acolo. Şi fii gata să zbori încoace cât de repede poţi. 
S-ar putea s-avem nevoie de ajutorul tău ca să 
scăpăm”. 

Ea rămase o vreme tăcută, apoi îi spuse scurt: 
„Vă întâlniți la han. Nu te opri din mers; eşti în 
mare pericol”. 

„Ca şi cum n-aş şti”, murmură Eragon, 
rostogolindu-se de sub căruţă. Se grăbi înapoi la 
Globul de Aur, îşi împacheta repede lucrurile, 
înşeuă caii şi-i scoase în stradă. Brom sosi curând, 
cu toiagul în mână, încruntându-se fioros. Sări în 
şa pe Văpaia Zăpezii şi întrebă: 

— Ce s-a-ntâmplat? 

— Eram în catedrală şi dintr-o dată cei doi 
Ra'zac au apărut pur şi simplu în spatele meu, zise 
Eragon, urcând pe Cadoc. Am alergat înapoi cât 
de repede am putut, dar ei pot să apară în orice 
clipă. O să ne-ntâlnim cu Saphira după ce ieşim 
din Dras-Leona. 

— Trebuie să trecem de ziduri până să închidă 
porțile, dacă n-au şi făcut-o, zise Brom. Dacă sunt 
închise, o să ne fie aproape imposibil să plecăm. 
Orice-ai face, să nu te pierzi de mine. 


Eragon împietri, văzând un şir de soldați 
mărşăluind pe o parte a străzii. 

Brom blestemă, smuci hăţurile şi porni în galop. 
Eragon se aplecă peste gâtul lui Cadoc şi-l urmă. 
De câteva ori, în goana lor nebună şi periculoasă, 
aproape că se prăbuşiră, năpustindu-se printre 
mulțimile de oameni care umpleau străzile, pe 
măsură ce se apropiau de zidul exterior. Când, în 
sfârşit, se zări poarta, Eragon trase frâiele cu 
disperare. Aceasta era deja pe jumătate închisă, 
iar în drumul lor stătea un şir dublu de soldați 
înarmați cu sulițe. 

— O să ne facă bucăţi! strigă el. 

— Trebuie să încercăm, zise Brom cu glas 
hotărât. Mă ocup eu de soldați, dar tu trebuie să 
faci în aşa fel încât poarta să rămână deschisă. 

Eragon făcu semn că da, strânse din dinți şi-l 
îmboldi pe Cadoc cu călcâiele. 

Se năpustiră către şirul de soldați nemişcați, 
care-şi coborâră sulițele către pieptul cailor şi le 
înfipseră capetele în pământ. Deşi caii nechezau 
de frică, Eragon şi Brom îi îndemnară înainte. 
Eragon auzi strigătele soldaților, dar îşi concentră 
toată atenția asupra porții care se închidea încet. 

Când se apropiară de zidul de sulițe, Brom ridică 
brațul şi rosti ceva. Cuvintele loviră acolo unde 
trebuia; soldații căzură într-o parte şi în cealaltă, 
ca şi cum picioarele le-ar fi fost retezate de sub ei. 
Cu fiecare clipă, poarta se închidea mai mult. 
Sperând ca efortul să nu se dovedească peste 


puterile lui, Eragon îşi adună puterea şi strigă: 

— Du grind huildr!27 

Poarta  scrâşni cu un zgomot asurzitor, 
clătinându-se şi apoi oprindu-se în loc. Mulțimea 
şi străjerii tăcură, privind-o uimiţi. Brom şi Eragon 
țâşniră din spatele zidului; copitele cailor răsunau 
pe drum. În clipa în care se văzură scăpațţi, Eragon 
dădu drumul porţii. Ea se clătină din temelii, apoi 
se închise cu zgomot. 

Eragon tremura din cauza oboselii, aşa cum se 
aşteptase, dar reuşi să rămână în şa. Brom îl 
privea îngrijorat.  Continuară să  galopeze, 
străbătând împrejurimile oraşului, în timp ce pe 
zid răsunară trompetele care dădeau alarma. 
Saphira îi aştepta la marginea oraşului, ascunsă 
după nişte copaci. Ochii îi ardeau, iar coada îi 
zvâcnea încoace şi încolo. 

— Hai, urcă-te în spatele ei, zise Brom. Şi de data 
asta, orice mi s-ar întâmpla mie, rămâi în văzduh. 
O să o iau spre sud. Zboară undeva aproape de 
mine; nu-mi pasă dacă vă vede cineva. 

Eragon se urcă repede în şaua Saphirei. În timp 
ce pământul se pierdea sub ei, îl văzu pe Brom 
galopând pe drum. 

„Eşti teafăr?” îl întrebă Saphira. 

„Da, răspunse Eragon. Dar numai fiindcă am 
avut noroc.” 

Ea suflă fum pe nări. „Am petrecut atâta timp 


|? 


27 „Opreşte poarta 


căutându-i pe cei doi Ra’zac, şi degeaba.” 

„Ştiu, zise el, culcându-şi capul pe solzii ei. Dacă 
ei ar fi fost singurii duşmani, aş fi rămas să mă 
lupt, dar cu toți soldaţii ăia nu ar fi fost o luptă 
dreaptă!” 

„Îţi dai seama că de-acum se va vorbi despre noi? 
Nu se poate spune că ați scăpat neobservați. Va fi 
mai greu ca niciodată să fugim din calea 
Imperiului.” Glasul ei avea o nuanţă tăioasă cu 
care nu era obişnuit. 

„Ştiu.” 

Zburau jos şi repede pe lângă drum. Lacul Leona 
dispărea în spatele lor; pământul deveni tare şi 
stâncos, plin de tufişuri dure şi ascuţite şi de 
cactuşi înalți. Norii întunecau cerul. Undeva, în 
depărtare, scăpără un fulger. Când vântul începu 
să geamă, Saphira pluti drept în jos, către Brom. 
Acesta opri caii şi întrebă: 

— Ce s-a-ntâmplat? 

— Vântul e prea puternic. 

— Nu-i aşa rău, protestă Brom. 

— Ba da, acolo sus e, zise Eragon arătând spre 
cer. 

Brom blestemă şi-l îndemnă pe Cadoc. Porniră 
mai departe la trap; Saphira îi urma pe jos, dar de- 
abia reuşea să ţină pasul cu caii. 

Vântul deveni mai puternic, ridicând în aer nori 
de praf şi răsucindu-se ca o tornadă. Îşi legară 
câte o eşartă în jurul capului pentru a-şi apăra 
ochii. Roba lui Brom flutura în vânt, iar barba i se 


smucea de parcă ar fi fost însuflețită. Eragon spera 
să plouă; deşi asta i-ar fi nenorocit, măcar le-ar fi 
şters urmele. 

În curând, întunericul îi obligă să se oprească. 
Ghidându-se numai după stele, ei părăsiră 
drumul şi îşi făcură tabăra între doi bolovani. Ar fi 
fost prea periculos să aprindă focul, aşa că 
mâncară bucate reci, în timp ce Saphira îi apăra 
de vânt. 

După masa frugală, Eragon întrebă simplu: 

— Cum de ne-au găsit? 

Brom dădu să-şi aprindă pipa, dar se gândi mai 
bine şi o puse deoparte: 

— Unul dintre servitorii de la palat m-a prevenit 
că erau spioni printre ei. Probabil că zvonurile 
despre mine şi despre întrebările mele au ajuns la 
urechile lui Tâbor... şi după aceea la cei doi Ra'zac. 

— Nu ne putem întoarce în Dras-Leona, nu? îl 
întrebă Eragon. 

— Măcar câţiva ani de-acum încolo, zise Brom, 
clătinând din cap. 

Eragon îşi luă capul în mâini: 

— Atunci poate ar trebui să-i momim pe ei afară. 
Dacă o lăsăm pe Saphira să fie zărită, o să vină 
iute acolo. 

— Da, împreună cu cincizeci de soldați, zise 
Brom. Oricum, nu-i momentul să vorbim acum 
despre asta. Trebuie să ne concentrăm să scăpăm 
cu viață. În noaptea asta, pericolul va fi cel mai 
mare, pentru că cei doi Ra’zac o să ne urmărească 


pe întuneric, când dispun de cele mai mari puteri. 
Va trebui să facem de pază cu schimbul până 
mâine dimineaţă. 

— Aşa-i! zise Eragon, ridicându-se. 

El şovăi o clipă şi-şi miji ochii. I se păru că ar fi 
observat o mişcare, un petic de culoare care se 
distingea prin întuneric. Se duse către marginea 
taberei, încercând să vadă mai bine. 

— Ce e? îl întrebă Brom, în timp ce-şi desfăcea 
păturile. 

Eragon privi atent în întuneric, apoi se întoarse: 

— Nu ştiu. Mi s-a părut c-am zărit ceva. Trebuie 
să fi fost o pasăre, în ceafă îi explodă o durere. 
Saphira scoase un răget. Apoi Eragon se prăvăli 
leşinat la pământ. 


Cei doi Ra’zac se răzbună 


Un zgomot înfundat îl trezi pe Eragon. De câte 
ori sângele îi pulsa prin cap, aducea cu el un nou 
val de durere. Băiatul deschise ochii şi se 
cutremură; ochii i se umplură de lacrimi, căci 
privea drept într-o lampă strălucitoare. Clipi şi 
întoarse capul. Încercând să se ridice, îşi dădu 
seama că avea mâinile legate la spate. 

Se întoarse cu mişcări lente şi văzu braţele lui 
Brom. Eragon observă, uşurat, că fusese şi el 
legat. Simţea că e un lucru bun, dar de ce oare? 
Se chinui să-şi amintească, apoi îi veni dintr-o 


dată ideea: „Ei nu s-ar obosi să lege un mort!” Dar 
cine erau „ei? îşi răsuci capul ceva mai mult, dar 
se opri când dădu cu ochii de o pereche de 
încălțări negre. 

Eragon ridică ochii, privind drept în fața 
acoperită cu glugă a unui Ra’zac. Se cutremură de 
frică. Încercă să adune magia, să rostească un 
cuvânt care să-i ucidă pe cei doi, dar se opri, 
nedumerit. Nu-şi mai putea aminti cuvintele. 
Simţindu-se frustrat, încercă din nou, dar ele 
continuau să-i scape. 

Deasupra lui se auzi râsul duşmanului, care-i 
îngheţa sângele în vine: 

— Leacul îşi face efectul, aşa-i? Cred că de-acum 
n-o să ne mai faci necazuri. 

Undeva, la stânga, se auzi un zăngănit şi, spre 
marea lui groază, Eragon văzu cum cel de-al doilea 
Ra’zac petrecea o botniță peste capul Saphirei. 
Aripile ei erau strânse pe lângă corp cu lanţuri 
negre; avea picioarele încătuşate. Eragon încercă 
să-i vorbească, dar nu simţi nimic. 

— A fost foarte înțelegătoare, după ce am 
amenințat-o că te omorâm, şuieră cel care se 
aplecase peste el. 

Lăsându-se pe vine lângă lampă, el scotoci prin 
desagii lui Eragon, cercetând şi apoi dând la o 
parte diverse obiecte, până când ajunse la Zar'roc. 

Se aplecă mai aproape de băiat şi chicoti: 

— Ssau, poate, dacă te porți frumos, sstăpânul 
nostru o ssă te lasse ss-o cureți. 


Răsuflarea lui umedă răspândea un miros de 
carne crudă. 

Apoi, el întoarse sabia pe partea cealaltă şi 
scoase un țipăt ascuţit la vederea simbolului 
încrustat pe teacă. Tovarăşul lui se grăbi să i se 
alăture. Amândoi se aplecară peste sabie, 
şuierând şi cloncănind. În cele din urmă, se 
întoarseră cu fața spre Eragon: 

— O ssă-l sslujeşşti bine pe sstăpânul nosstru, 
da. 

Eragon îşi forță limba umflată să formeze 
cuvinte: 

— Dacă o fac, am să vă omor. 

Ei scoaseră un hohot de râs înghețat: 

— Ah, nu, ssântem prea preţioşşi. Dar tu... tu 
poţi fi ssacrificat. 

Saphira scoase un mârâit înfundat şi o trâmbă 
de fum pe nări. 

Cei doi Ra’zac nu-i dădură nicio atenție. 

În schimb, tresăriră amândoi când Brom gemu 
şi se rostogoli pe o parte. Unul din cei doi îl apucă 
de cămaşă şi-l trase în sus fără niciun efort. 

— Sse trezeşşte. 

— Mai dă-i ssă bea! 

— Mai bine ssă-l omorâm, zise cel mai scund 
dintre ei. Ne-a făcut deja prea multe probleme. 

Silueta mai înaltă îşi trecu un deget peste sabie: 

— E un plan bun. Dar aminteşşte-ţi că regele ne- 
a cerut ssă-i ținem în viață. 

— Putem sspune că a fosst ucis din greşşeală, 


când i-am prinss. 

— şi cu ăssta ce facem? întrebă celălalt, 
arătând cu sabia către Eragon. Dacă vorbeşşte? 

Tovarăşul său râse şi scoase un pumnal foarte 
ascuțit: 

— N-o ssă-ndrăzneasscă. 

Se lăsă o tăcere lungă, apoi primul zise: 

— De acord. 

Îl târâiră pe Brom până în mijlocul taberei şi-l 
aşezară în genunchi. Eragon privea cu o groază 
crescândă. „Trebuie să mă eliberez!” Trase de 
frânghiile cu care era legat, dar erau prea tari şi 
nu le putea rupe. 

— Gata cu asstea, zise cel mai înalt dintre cei doi 
Ra’zac, împungându-l cu latul sabiei. 

Apoi îşi ridică nările în vânt şi adulmecă; părea 
că-l nelinişteşte ceva. 

Cel de-al doilea mârâi, trase capul lui Brom pe 
spate şi flutură pumnalul către gâtul său 
descoperit. Chiar în acel moment se auzi un 
zbârnâit uşor şi duşmanul scoase un urlet. O 
săgeată i se înfipsese în umăr. Cel de lângă Eragon 
căzu la pământ, de-abia izbutind să scape din 
calea altei săgeți. Se târî către tovarăşul său rănit 
şi îşi aţțintiră amândoi privirile în întuneric, 
şuierând de mânie. Nu făcură niciun gest ca să-l 
oprească pe Brom, care se ridică în picioare cu 
multă greutate, clătinându-se ca un om beat. 

— Culcă-te la pământ! strigă Eragon. 

Brom se împletici, apoi se îndreptă spre Eragon. 


În timp ce atacatorii nevăzuţi umpleau tabăra de 
săgeți, cei doi Ra’zac se rostogoliră după nişte 
bolovani. O clipă se lăsă liniştea, apoi săgețile 
începură să vină din direcția opusă. Luaţi prin 
surprindere, cei doi Ra’zac reacționară prea încet. 
Mantiile lor fuseseră străpunse în mai multe 
locuri, iar unul din ei avea o săgeată ruptă înfiptă 
în braț. 

Cu un strigăt sălbatic, cel mai mic dintre ei o luă 
la fugă spre drum, lovindu-l tare pe Eragon cu 
piciorul în şold, atunci când trecu pe lângă el. 
Tovarăşul său ezită o clipă, apoi îşi smulse 
pumnalul de pe jos şi se năpusti după el. Când să 
plece din tabără, el azvârli pumnalul către Eragon. 

Deodată, în ochii lui Brom luci o lumină stranie. 
El se aruncă în fața lui Eragon, cu gura deschisă, 
ca şi cum ar fi zis ceva, fără a scoate însă vreun 
sunet. Pumnalul îl lovi cu un zgomot înfundat, iar 
el căzu grămadă, izbindu-se cu umărul de 
pământ. Capul îi atârna moale. 

— Nu! ţipă Eragon, deşi durerea îl făcea să se- 
ndoaie de şale. 

Auzi paşi, apoi ochii i se închiseră şi-şi pierdu 
cunoştinţa. 


Murtagh 


O lungă vreme, Eragon nu-şi dădu seama de 
altceva decât de şoldul care-l ardea. Fiecare 


încercare de a respira era dureroasă. Se simțea de 
parcă el, nu Brom, ar fi fost cel înjunghiat. Nu mai 
ştia nici măcar cât timp trecuse: poate săptămâni 
sau poate doar câteva minute. Când, în sfârşit, îşi 
reveni în simțiri, deschise ochii şi privi cu multă 
curiozitate focul de tabără care se afla la mică 
distanță de el. Avea mâinile încă legate, dar se 
părea că efectul drogului trecuse, căci îşi simțea 
din nou mintea limpede. „Saphira, eşti rănită?” 
„Nu, dar tu şi Brom sunteţi.” Ea stătea ghemuită 
deasupra lui Eragon, cu aripile întinse de-o parte 
şi de alta, apărându-l. 

„Saphira, n-ai făcut tu focul, nu? Şi cred că nu 
puteai scăpa din lanțuri de una singură.” 

„Nu.” 

„Aşa mă gândeam şi eu.” Eragon se chinui să se 
ridice în genunchi şi-l văzu pe un tânăr care şedea 
de cealaltă parte a focului. 

Străinul, îmbrăcat în haine ponosite, avea un 
aer liniştit, care trăda siguranţă de sine. În mâini 
ținea un arc, iar la şold avea o sabie lungă, care-i 
depăşea cu mult lungimea braţului. În poală ţinea 
un corn alb de vânătoare, legat în argint, iar din 
cizmă îi ieşea mânerul unui pumnal. Avea un chip 
grav şi privirea mândră, iar şuvițele de păr 
castaniu îi cădeau peste față. Părea cu vreo câţiva 
ani mai în vârstă decât Eragon şi poate şi puţin 
mai înalt. În spatele său, se afla priponit un cal 
masiv, cenuşiu. Străinul o privea bănuitor pe 
Saphira. 


— Cine eşti? îl întrebă Eragon, respirând cu 
greutate. 

Bărbatul îşi încleşta mâinile pe arc. 

— Murtagh, zise el, cu voce joasă şi bine 
controlată, dar ciudat de caldă. 

Eragon îşi trecu mâinile pe sub picioare, 
aducându-şi-le în faţă. Simţind o durere ascuțită 
la şold, strânse din dinți. 

— De ce ne-ai ajutat? 

— Nu sunteți singurii duşmani ai celor doi 
Ra'zac. Eram pe urmele lor. 

— Ştii cine sunt ei? 

— Da. 

Eragon îşi îndreptă atenţia spre frânghiile care-i 
țineau încheieturile legate şi-şi adună puterea. 
Şovăi o clipă, văzând că Murtagh îl priveşte, apoi 
hotări că nu conta. 

— Jierda! mormăi el. 

Frânghiile de la mâini se rupseră, iar el începu 
să-şi frece mâinile una de alta, ca să-şi pună 
sângele în mişcare. 

Murtagh inspiră adânc, luat prin surprindere. 
Eragon se încordă şi încercă să se ridice, dar 
coastele îl dureau îngrozitor. Căzu la loc, gâfâind, 
cu fălcile încleştate. Murtagh încercă să-l ajute, 
dar Saphira îl opri printr-un mârâit: 

— Ți-aş fi venit mai de mult în ajutor, dar 
dragonul tău nu mă lasă deloc să mă apropii. 

— O cheamă Saphira, zise Eragon, cu greu. 

„Hai, lasă-l să vină! Nu mă pot descurca singur, 


iar el ne-a salvat viețile.” Saphira mârâi din nou, 
dar îşi strânse aripile şi se dădu la o parte. 
Murtagh o privi pieziş, în timp ce se apropia. 

Îl luă pe Eragon de mână, ajutându-l cu 
blândeţe să se ridice. Eragon ţipă şi-ar fi căzut din 
nou, dacă nu ar fi avut cine să-l sprijine. Se duseră 
lângă foc, acolo unde Brom zăcea pe spate. 

— Cum îi merge? îl întrebă Eragon. 

— Rău, zise Murtagh, ajutându-l să se aşeze. 
Cuţitul i s-a înfipt drept între coaste. Poţi să te uiţi 
şi tu la el într-o clipă, dar mai întâi hai să vedem 
ce ți-au făcut ţie cei doi! 

Îl ajută pe Eragon să-şi scoată cămaşa, apoi 
fluieră: 

— Aoleu! 

— Aoleu, îl imită Eragon, cu voce slabă. 

Pe partea stângă a trupului, i se întindea o 
vânătaie urâtă. Pielea roşie, umflată era crăpată în 
mai multe locuri. Murtagh pipăi rana, apăsând 
uşor. Eragon ţipă, iar Saphira scoase un mârâit de 
avertizare. 

Murtagh îi aruncă o privire Saphirei, în timp ce 
luă de jos o pătură: 

— Cred că ai nişte coaste rupte. E greu de spus 
câte, dar cel puţin două, zic eu, dacă nu şi mai 
multe. Ai noroc că nu scuipi sânge. 

El rupse pătura în fâşii, pe care le legă peste 
pieptul lui Eragon. 

Băiatul îşi puse la loc cămaşa: 

— Da... am mare noroc. 


El trase cu multă greutate aer în piept şi se duse 
lângă Brom, văzând că Murtagh îi tăiase roba ca 
să-i poată bandaja rana. Desfăcu bandajul cu 
degete tremurătoare. 

— Mai bine nu face asta, îl preveni Murtagh. 
Fără bandaj, o să-i curgă tot sângele şi-o să 
moară. 

Eragon nu-l băgă în seamă şi ridică pânza de pe 
trupul lui Brom. Rana era mică şi îngustă, 
nelăsând să se vadă cât era de adâncă. Sângele 
curgea năvalnic. Aşa cum aflase de când cu 
Garrow, rănile provocate de cei doi Razac se 
vindecau greu. 

Îşi scoase mănuşile, încercând din greu să-şi 
reamintească vorbele despre care Brom îi spusese 
că aveau puterea de a vindeca. „Ajută-mă, 
Saphira, o imploră el. Sunt prea slăbit ca să mă 
descurc singur.” 

Saphira se ghemui lângă el, ațintindu-şi privirile 
asupra lui Brom. „Am venit, Eragon!” Când mintea 
ei se uni cu a lui, Eragon simţi cum forțe noi i se 
revarsă în trup. El strânse laolaltă puterile şi se 
concentră asupra vorbelor. Mâna, ţinută deasupra 
rănii, tremura: 

— Waise heill!23 rosti el. 

Palma îi străluci, iar pielea lui Brom se refăcu, 
de parcă rana nici n-ar fi existat vreodată. 
Murtagh privi cu atenţie. 


28 „Vindecă-l!” 


Totul se termină repede. Când lumina din palmă 
se stinse, Eragon se aşeză, simțind cum i se face 
greață. „N-am mai făcut asta niciodată”, zise el. 

Saphira făcu un semn din cap. „Împreună, 
putem face vrăji care, în mod normal, sunt peste 
puterile noastre.” 

Murtagh cercetă trupul lui Brom şi întrebă: 

— Acum e complet vindecat? 

— Nu pot să vindec decât ce este la suprafaţă. 
Nu ştiu destul de multe, încât să vindec şi răul din 
interior. De-acum depinde de el. Am făcut tot ce- 
am putut. 

Eragon îşi închise o clipă ochii, simțindu-se 
îngrozitor de epuizat. 

— Parcă... parcă aş pluti cu capul în nori. 

— Cred că trebuie să mănânci, zise Murtagh. O 
să fac o supă. 

În timp ce Murtagh se ocupa de mâncare, 
Eragon se întrebă cine-o fi străinul acesta. Sabia 
şi arcul său erau foarte bine lucrate; la fel, şi 
cornul de vânătoare. Era fie un hoț, fie un om 
obişnuit să aibă mulți bani. „De ce-i urmărea pe 
cei doi Ra’zac? Ce i-or fi făcut, de le-a devenit 
duşman? Mă întreb dacă e în slujba vardenilor.” 

Murtagh îi dădu un castron cu fiertură. Eragon 
o dădu iute pe gât şi întrebă: 

— Cât a trecut de când au fugit cei doi? 

— Câteva ore. 

— Trebuie să plecăm înainte să apuce să se 
întoarcă, aducându-şi întăriri. 


— Tu poate că ai reuşi să călătoreşti, zise 
Murtagh, dar el nu poate -— şi arătă către Brom. 
După ce-ai primit o lovitură în coaste, nu-i aşa 
simplu să te ridici şi s-o porneşti la drum călare. 

„Dacă facem o targă, ai putea să-l duci pe Brom 
în gheare, cum ai făcut cu Garrow?” o întrebă 
Eragon pe Saphira. 

„Da, dar va fi greu să cobor pe pământ.” 

„Măcar să poţi să-l duci”, zise Eragon, apoi i se 
adresă lui Murtagh: 

— Saphira poate să-l transporte, dar avem 
nevoie de o targă. Poţi să fabrici una? Eu nu am 
atâta putere. 

— Aşteaptă aici! 

Murtagh părăsi tabăra cu sabia scoasă. Eragon 
se târi până la desagi şi-şi luă arcul, din locul în 
care fusese aruncat de cei doi Ra’zac. Îl încordă, 
îşi găsi şi tolba, apoi o recuperă şi pe Zar'roc, care 
zăcea undeva, în umbră. În sfârşit, el mai luă şi o 
pătură, pentru a acoperi targa. 

Murtagh se întoarse cu doi copăcei tineri pe 
care-i retezase. Îi aşeză unul lângă altul pe jos, 
apoi legă pătura între ei. După ce-l aşeză, cu 
atenţie, pe Brom pe targa improvizată, legându-l 
ca să nu cadă, Saphira apucă marginile şi se înălță 
cu greu. 

— Nu credeam să văd vreodată aşa ceva, zise 
Murtagh, cu o voce ciudată. 

După ce Saphira dispăru în văzduhul întunecat, 
Eragon se duse şchiopătând spre Cadoc şi se 


ridică în şa, cu mare greutate: 

— Îţi mulţumesc pentru ajutor. Acum ar trebui 
să pleci. Ţine-te cât mai departe de noi! Dacă 
Imperiul ne găseşte împreună, ai să fii în mare 
pericol. Nu te putem ajuta şi n-aş vrea să ți se- 
ntâmple ceva rău din cauza noastră. 

— Frumoase vorbe, zise Murtagh, stingând 
focul, dar încotro o să vă duceţi? Este vreun loc 
prin apropiere unde să vă puteți odihni în 
siguranță? 

— Nu, recunoscu Eragon. 

Ochii lui Murtagh sclipiră, în timp ce-şi pipăia 
mânerul sabiei: 

— Atunci cred că o să vă-ntovărăşesc, până 
scăpați de pericol. Nu văd unde ar fi mai bine să 
mă duc. Şi, dacă rămân cu voi, cine ştie? S-ar 
putea să am ocazia să-i prind pe cei doi Ra'zac mai 
repede decât dac-aş merge de unul singur. În jurul 
unui Cavaler e musai să se-ntâmple tot felul de 
lucruri interesante. 

Eragon căzu pe gânduri, neştiind dacă e bine să 
primească ajutorul unuia pe care nu-l cunoştea 
deloc. Dar, în acelaşi timp, îşi dădea prea bine 
seama, ceea ce nu-i făcea nicio plăcere, că era prea 
slab pentru a-şi impune voința, indiferent ce-ar fi 
hotărât. „Dacă se dovedeşte că nu putem avea 
încredere în Murtagh, o să-l alunge Saphira.” 

— Rămâi cu noi, dacă vrei, zise el, ridicând din 
umeri. 

Murtagh încuviință şi se urcă pe calul său sur. 


Eragon îl apucă de căpăstru pe Văpaia Zăpezii şi 
părăsi tabăra, îndepărtându-se de drum. Luna 
încovoiată răspândea o lumină slabă, dar el îşi 
dădea seama că aceasta i-ar putea ajuta pe cei doi 
Ra'zac să le ia urma. 

Eragon dorea să-i mai pună câteva întrebări lui 
Murtagh, dar rămase tăcut, păstrându-şi puterile 
pentru călărit. Aproape de zori, Saphira zise: 
„Trebuie să mă opresc. Mi-au obosit aripile, iar 
Brom are nevoie de îngrijire. Am descoperit un loc 
potrivit, cam la doi kilometri în fața voastră”. 

O găsiră aşezată la poalele unei movile late de 
piatră, care se înălța din pământ ca un deal masiv. 
Pe laturile acesteia, se aflau peşteri de diferite 
mărimi. Diverse alte stânci asemănătoare erau 
răspândite peste tot prin jur. Saphira părea 
mândră de ea însăşi: „Am găsit o peşteră care nu 
se vede de pe pământ. E destul de mare ca să 
încăpem toți, chiar şi caii. Urmaţi-mă!” Se întoarse 
şi se cățără pe masivul de piatră, agățându-se cu 
ghearele de stâncă. Pentru cai era mai greu, căci 
le alunecau copitele. Eragon şi Murtagh petrecură 
aproape o oră împingându-i sau trăgându-i de 
hățuri, până să ajungă în peşteră. 

Aceasta avea cel puţin o sută de picioare în 
lungime şi mai mult de douăzeci în lățime, dar 
intrarea strâmtă îi putea apăra de vremea rea şi de 
privirile  iscoditoare. Capătul îndepărtat era 
cufundat în întunericul care învelea pereţii, ca 
nişte fuioare de lână moale. 


— Impresionant! zise Murtagh. Mă duc să adun 
vreascuri. 

Eragon se îndreptă grăbit spre Brom. Saphira îl 
aşezase pe o lespede mică din fundul peşterii. 
Eragon luă mâna moale a bătrânului şi-i privi 
îngrijorat chipul ridat. După câteva clipe, oftă şi se 
duse lângă focul pe care-l făcuse Murtagh. 

Mâncară în tăcere şi încercară să-i dea şi lui 
Brom puţină apă, dar bătrânul refuză să bea. 
Neavând ce face, îşi întinseră păturile şi se 
culcară. 


Moştenirea unui Cavaler 
„Eragon, trezeşte-te!” 
gemu. 

„Am nevoie de ajutor. Ceva e în neregulă!” 
Eragon încercă să nu bage în seamă glasul care-l 
chema şi să adoarmă din nou. 

„Trezeşte-te!” 

„Lasă-mă-n pace”, mormăi el. 

„Eragon!” în peşteră răsună un zgomot asurzitor. 
El sări în picioare, căutându-şi pe pipăite arcul. 
Saphira stătea ghemuită privindu-l pe Brom, care 
se rostogolise de pe lespede şi se zvârcolea pe 
podeaua peşterii. Chipul îi era schimonosit şi avea 
pumnii încleştați. Eragon se grăbi către el, 
temându-se de ce putea fi mai rău. 

— Ajută-mă să-l ţin! O să se rănească! îi strigă 


El se mişcă prin somn şi 


el lui Murtagh, înşfăcându-l pe Brom de brațe. 

Coastele îl ardeau, când bătrânul se zvârcolea de 
pe-o parte pe alta. Împreună, reuşiră să-l ţină pe 
Brom până când îi trecu criza. Apoi îl puseră la loc 
pe lespede, cu mare grijă. 

Eragon îi atinse fruntea lui Brom. Era atât de 
fierbinte, încât căldura se putea simţi înainte să-ți 
lipeşti mâna de ea. 

— Dă-mi apă şi o bucată de pânză, ceru el, 
îngrijorat. 

Murtagh i le aduse, iar Eragon umezi cu 
blândețe fața lui Brom, încercând să-l răcorească. 
Acum, că în peşteră era din nou linişte, observă că 
afară strălucea soarele. „Cât de mult am dormit?” 
o întrebă pe Saphira. 

„Destul de mult. În tot timpul ăsta, eu l-am păzit 
pe Brom. Era bine până acum câteva clipe, când a 
început să se zvârcolească. Te-am trezit după ce l- 
am văzut căzând.” 

Eragon se întinse şi tresări de durere, simțind o 
înțepătură în coaste. Deodată, o mână îl apucă de 
umăr. Ochii lui Brom se deschiseră brusc, iar 
privirea lui sticloasă se întoarse spre Eragon. 

— Hei, tu! zise el răguşit. Adu-mi burduful cu 
vin! 

— Brom? exclamă Eragon, bucurându-se să-l 
audă vorbind. N-ar trebui să bei vin! O să-ţi facă 
mai rău! 

— Adu-l, băiete, adu-l odată... oftă Brom. 

Mâna îi alunecase de pe umărul lui Eragon. 


— Vin imediat! Aşteaptă puţin! 

Eragon se năpusti la desagi şi scotoci în mare 
grabă. 

— Nu-l găsesc! strigă el, uitându-se disperat în 
jur. 

— Poftim, ia-l pe al meu, zise Murtagh, 
întinzându-i un burduf de piele. 

Eragon îl luă şi se întoarse la Brom. 

— Uite vinul, îi zise, îngenunchind lângă el. 

Murtagh se duse la gura peşterii ca să-i lase să 
vorbească între patru ochi. 

Cu glasul slab şi şovăielnic, Brom zise: 

— Bun... şi îşi mişcă moale brațul. Acuma... 
spală-mi palma dreaptă! 

— Ce... dădu să întrebe Eragon. 

— Nu pune întrebări! N-avem timp! 

Năucit, Eragon desfăcu burduful şi turnă vinul, 
frecându-i palma lui Brom şi pe față şi pe dos. 

— Mai pune, zise Brom, răguşit. 

Eragon îi mai turnă nişte vin în palmă, frecând 
cu putere. Văzând cum o vopsea de culoare 
închisă iese din pielea bătrânului, rămase cu gura 
căscată de uimire. În palma lui Brom se putea zări 
acum gedwey ignasia. 

— Eşti Cavaler? întrebă el, nevenindu-i să 
creadă. 

Pe fața lui Brom trecu un zâmbet îndurerat: 

— Am fost cândva... dar de-acum nu mai sunt. 
Când eram tânăr, mai tânăr decât eşti tu acum, 
Cavalerii m-au ales... m-au ales să intru în 


rândurile lor. În timp ce-mi făceam ucenicia, m- 
am împrietenit cu un alt elev... Morzan, înainte să 
devină unul dintre Trădători. 

Eragon rămase uluit — asta se întâmplase cu mai 
bine de o sută de ani în urmă. 

— Apoi, el ne-a trădat lui Galbatorix... şi în lupta 
de la Doru Areaba — oraşul de pe insula Vroengard 
- mi-a fost omorât dragonul. Numele... ei... era 
Saphira. 

— De ce nu mi-ai spus asta până acum? îl 
întrebă Eragon, cu glasul stins. 

Brom râse: 

— Pentru că... nu aveam de ce. 

Apoi tăcu o clipă; respira cu greu şi avea mâinile 
încleştate. 

— Sunt bătrân, Eragon... aşa de bătrân! Deşi mi- 
a fost omorât dragonul, viața mea a fost mai lungă 
decât a altora. N-ai de unde să ştii cum e să ajungi 
la vârsta mea, să priveşti înapoi şi să-ți dai seama 
că nici nu-ți mai aminteşti mare lucru; apoi să 
priveşti spre viitor şi să ştii că-ţi mai rămân încă 
mulți ani de trăit... După tot timpul ăsta încă mai 
jelesc după Saphira mea... şi-l urăsc pe Galbatorix 
pentru ceea ce mi-a răpit. Ochii săi, aprinşi de 
febră, îl sfredeleau pe Eragon. Ai grijă să nu ţi se 
întâmple aşa ceva! îi zise el insistent. Ai grijă! 
Păzeşte-o pe Saphira cu preţul vieţii, căci fără ea, 
aproape că nu mai merită să trăieşti. 

— N-ar trebui să spui aşa ceva. Ea n-o să 
păţească nimic, zise Eragon, îngrijorat. 


Brom îşi întoarse capul pe-o parte: 

— Poate c-am luat-o razna. 

Privirea lui trecu peste Murtagh, fără să-l vadă, 
apoi se opri iarăşi asupra lui Eragon şi vorbi din 
nou, cu glasul ceva mai puternic: 

— Eragon! Eu nu mai rezist mult. Rana asta... e 
cumplită; toate puterile mi se scurg din trup. Nu 
mai am forța să mă lupt... înainte să mă duc, 
primeşti binecuvântarea mea? 

— Te vei face bine, zise Eragon cu lacrimi în ochi. 
Nu-i nevoie să faci asta. 

— E în firea lucrurilor... Trebuie s-o fac. Primeşti 
binecuvântarea mea? 

Eragon îşi plecă fruntea şi făcu un semn de 
acceptare, copleşit de tristeţe. Brom îi puse o 
mână tremurătoare pe frunte: 

— Atunci, te binecuvântez. Fie ca anii care vin 
să-ți aduc multă fericire! 

Îi făcu semn lui Eragon să vină mai aproape. 
Foarte încet, îi şopti şapte cuvinte din limba 
străveche, apoi, şi mai încet, îi spuse ce înseamnă. 

— Asta-i tot ce pot să-ți dau... Foloseşte-le 
numai la mare ananghie. 

Brom îşi întoarse ochii spre tavanul peşterii, fără 
să-l mai vadă. 

— Şi acum, murmură el, plec în aventura cea 
mai mare dintre toate... 

Plângând, Eragon îl ţinea de mână, încercând 
să-l aline cât putea mai bine. Îl veghe fără să se 
mişte din loc, fără să mănânce sau să bea. Orele 


trecură încet; chipul lui Brom deveni din ce în ce 
mai palid şi mai cenuşiu, iar privirea — din ce în ce 
mai stinsă. Mâna îi era rece ca gheața; în jurul lui, 
începu să se răspândească un miros respingător. 
Eragon, neputincios, vedea cum rana provocată de 
Ra’zac îşi cere drepturile. 

De-abia se înnoptase, iar umbrele erau încă 
lungi, când Brom înțepeni deodată. Eragon îl 
strigă pe nume şi-l chemă pe Murtagh în ajutor, 
dar nu era nimic de făcut. În liniştea de gheaţă 
care se lăsase, privirile lui Brom se încrucişară cu 
cele ale lui Eragon. Apoi, pe chipul bătrânului se 
aşternu o expresie de mulțumire, iar de pe buze îi 
scăpă o ultimă răsuflare înceată. Aşa muri Brom, 
povestitorul. 

Cu degetele tremurătoare, Eragon închise ochii 
lui Brom şi se ridică. În spatele lui, Saphira îşi 
dădu capul pe spate şi scoase un răget de jale 
către cer, ca un bocet. Lacrimile curgeau pe obrajii 
lui Eragon, care se simțea copleşit de o senzaţie 
îngrozitoare de pierdere. Cu glas şovăielnic, el 
spuse: 

— Trebuie să-l îngropăm. 

— Şi dacă ne vede cineva? îl preveni Murtagh. 

— Nu-mi pasă! 

Murtagh ezită, apoi luă trupul lui Brom şi-l duse 
afară din peşteră, împreună cu sabia şi toiagul. 
Saphira îi urmă. 

— Du-l sus! zise Eragon cu vocea răguşită, 
făcând un gest spre culmea movilei de piatră. 


— Nu putem săpa un mormânt în piatră, 
protestă Murtagh. 

— Eu pot. 

Eragon se cățără pe movila cea netedă, 
înaintând greu din cauza coastelor care-l dureau. 
Ajunşi acolo, Murtagh îl întinse pe Brom la 
pământ. 

Eragon se şterse la ochi şi-şi fixă privirile asupra 
pietrei. Făcând un semn cu mâna, el rosti: 

— Moi stenr!29 

Suprafața pietrei se văluri. Ea începu să curgă 
ca o apă, formând o adâncitură în creasta 
dealului, de lungimea unui trup de om. Modelând 
piatra ca şi cum ar fi fost lut, el ridică în jurul 
adânciturii pereţi care-i ajungeau cam până la 
brâu. 

Îl aşezară pe Brom în bolta neterminată de 
piatră, împreună cu sabia şi toiagul său. Dându- 
se înapoi, Eragon începu iarăşi să modeleze piatra 
cu ajutorul magiei. Ea se închise peste chipul 
nemişcat al lui Brom şi se înălță deasupra, 
formând o coloană înaltă, cu mai multe feţe. Ca un 
ultim omagiu, Eragon înscrise în piatră aceste 
rune: 


„AICI ZACE BROM 
Cavaler al Dragonului 
Care mi-a fost 


| kéd 


29 „Preschimbă piatra 


Ca un tată. 
Fie ca numele şi gloria lui să trăiască în veci!” 


Apoi lăsă capul în jos şi-şi dădu frâu liber durerii. 
Rămase acolo nemişcat ca o statuie până seara, 
când totul în jur se întunecă. 

În noaptea aceea, o visă din nou pe femeia 
întemnițată. 

Îşi dădu seama că era ceva în neregulă cu ea. 
Respira greu şi tremura - poate de frig sau poate 
de durere. În semiîntunericul din temniţă, 
singurul lucru bine luminat era mâna ei, care 
atârna peste marginea rogojinii pe care dormea. 
Din vârful degetelor, îi curgea un lichid de culoare 
închisă. Eragon ştia că e sânge. 


Mormântul de diamant 


Când se trezi, Eragon îşi simți ochii împăienjeniți 
şi trupul înțepenit. În peşteră, rămăseseră doar 
caii. Dispăruse şi targa; din Brom nu mai era nicio 
urmă. El merse la intrarea în peşteră şi se aşeză 
pe piatra tasată. „Deci, vrăjitoarea Angela a avut 
dreptate - mă aştepta o moarte”, se gândi el, 
privind melancolic în jur. Soarele strălucitor făcea 
să fie cald ca în deşert, deşi era dimineață 
devreme. 

Pe chipul său împietrit, se scurse o lacrimă care 
se evaporă la lumina soarelui, lăsându-i pe piele o 


urmă sărată. El închise ochii şi se bucură de 
căldură, golindu-şi mintea de gânduri. Fără să-şi 
dea seama, scrijeli ceva cu unghia în piatră. 
Deschizând ochii, observă că scrisese: „De ce eu?” 

Se afla încă acolo când Murtagh se întoarse la 
peşteră, aducând doi iepuri. El se aşeză lângă 
Eragon în tăcere, apoi întrebă: 

— Cum te simţi? 

— Foarte rău. 

Murtagh îl privi gânditor: 

— O să-ţi revii? 

Eragon ridică din umeri. După câteva clipe de 
gândire, Murtagh zise: 

— Nu-mi face nicio plăcere să te-ntreb asta chiar 
acum, dar trebuie să aflu... Brom al tău era chiar 
vestitul Brom? Cel care a luat parte la furtul unui 
ou de dragon de la rege, l-a urmărit prin tot 
Imperiul şi l-a omorât pe Morzan în duel? Te-am 
auzit rostindu-i numele şi am citit inscripţia de pe 
mormânt, dar vreau să ştiu sigur. Chiar el a fost? 

— Da, chiar el, zise Eragon cu glas stins. 

Pe chipul lui Murtagh se aşternu o expresie 
tulburată. 

— De unde ştii toate astea? Vorbeşti despre nişte 
lucruri pe care cei mai mulți nu le cunosc, ca să 
nu mai spun că-i urmăreai pe cei doi Ra’zac exact 
când noi aveam nevoie de ajutor. Faci parte dintre 
vardeni? îl întrebă Eragon. 

Ochii lui Murtagh erau de nepătruns: 

— Sunt un fugar, la fel ca tine. 


În glas i se ghicea o tristeţe reţinută. 

— Nu le aparțin nici vardenilor, nici Imperiului. 
Şi nici nu datorez ascultare altuia, ci doar mie 
însumi. Cât despre faptul că v-am sărit în ajutor, 
recunosc că am auzit zvonuri tainice despre un 
nou Cavaler şi mi-am dat seama că, urmărindu-i 
pe cei doi Ra’zac, pot să descopăr dacă erau sau 
nu adevărate. 

— Credeam că vrei să-i omori, zise Eragon. 

Murtagh zâmbi: 

— Chiar asta şi vreau; dar, dac-aş fi făcut-o, nu 
v-aş mai fi întâlnit. 

„Dar Brom ar fi încă în viaţă... Ce mi-aş dori să 
fie aici! El ar şti dacă să aibă sau nu încredere în 
Murtagh.” Eragon îşi aminti cum reuşise Brom să- 
i afle intenţiile lui Trevor, când se aflau în Daret, 
şi se-ntrebă dacă putea face şi el la fel cu Murtagh. 
Încercă să-i atingă gândurile, dar, fără veste, dădu 
peste un zid tare ca fierul, pe care încercă să-l 
ocolească. Mintea lui Murtagh era foarte bine 
apărată. „De unde a învăţat să facă asta? Brom 
zicea că sunt foarte puţini cei care puteau să-i 
împiedice pe ceilalți să le pătrundă gândurile, fără 
vreun antrenament. Cine este, aşadar, acest 
Murtagh, de poate s-o facă?” Simţindu-se 
îngândurat şi singur, Eragon întrebă: 

— Unde-i Saphira? 

— Nu ştiu, răspunse Murtagh. Când am plecat 
la vânătoare, s-a ţinut o vreme după mine, apoi a 
pornit-o singură în zbor. N-am mai văzut-o de 


dinainte de prânz. 

Eragon sări în picioare şi se întoarse în peşteră. 
Murtagh îl urmă: 

— Acum ce-ai de gând să faci? 

— Nu m-am hotărât. 

„Şi nici nu vreau să mă gândesc la asta acum.” 

Îşi strânse păturile şi le legă de coburii lui Cadoc. 
Coastele îl dureau. Murtagh se duse să 
pregătească iepurii. Aranjându-şi lucrurile în 
desagi, Eragon dădu peste Zar'roc. Teaca roşie 
scânteia puternic. El scoase sabia... şi o cântări în 
mâini. 

N-o purtase niciodată pe Zar'roc, nici n-o folosise 
în vreo luptă — decât atunci când se duela cu Brom 
—, pentru că nu dorise ca oamenii s-o vadă. Dar 
de-acum nu-i mai păsa. Avusese impresia că sabia 
îi uimise şi-i speriase pe cei doi Razac; era un 
motiv în plus s-o poarte cu el. Străbătut de un fior, 
el îşi dădu jos arcul şi o legă pe Zarroc la 
cingătoare. „De-acum înainte, o să trăiesc cu 
ajutorul sabiei. Întreaga lume trebuie să vadă cine 
sunt. Nu mă tem. Acum sunt Cavaler, un Cavaler 
întreg, şi desăvârşit.” 

Căută şi prin lucrurile lui Brom, dar nu găsi 
decât haine, câteva lucruri fără importanţă şi o 
punguţă cu bani. Luă harta Alaga&siei şi puse 
coburii deoparte, apoi se aşeză lângă foc. Murtagh 
ridică privirile de la iepurele pe care-l jupuia; ochii 
i se îngustară. 

— Pot să-ți văd şi eu sabia? întrebă el, 


ştergându-se pe mâini. 

Eragon ezită la gândul de a-şi lăsa sabia din 
mână, fie şi pentru o clipă, apoi făcu semn că da. 
Murtagh cercetă cu multă atenție simbolul 
încrustat pe lamă. Chipul i se întunecă: 

— De unde-ai luat asta? 

— Mi-a dat-o Brom. De ce? 

Murtagh îi aruncă sabia şi-şi încrucişă furios 
braţele, respirând adânc. 

— Cândva, zise el mişcat, sabia aceasta era la fel 
de cunoscută ca acela care-o stăpânea. Ultimul 
Cavaler care-a purtat-o a fost Morzan - un bărbat 
fioros şi sălbatic. Credeam că eşti duşmanul 
Imperiului şi, când colo, porţi la brâu sabia unui 
nemernic de Trădător! 

Eragon privi năucit la Zar'roc. Îşi dădu seama că 
Brom o luase de la Morzan după ce se luptaseră în 
Gil'ead. 

— Brom nu mi-a spus niciodată de unde 
provine, zise el cu sinceritate. Habar n-aveam c-a 
fost a lui Morzan. 

— Nu ţi-a spus? îl întrebă Murtagh, parcă 
nevenindu-i să creadă. 

Eragon clătină din cap. 

— E ciudat, nu-mi vine în minte niciun motiv 
pentru care să-ţi fi ascuns lucrul ăsta. 

— Nici mie. Pe de altă parte el avea multe taine, 
zise Eragon. Nu se simţea în largul lui ştiind că are 
în stăpânire sabia celui care-i trădase pe Cavaleri 
lui Galbatorix! „Probabil că sabia asta a ucis, la 


vremea ei, mulți Cavaleri, se gândi ei revoltat. Şi, 
mai rău, mulți dragoni!” 

— Chiar şi aşa, tot am de gând s-o port. Nu am 
o sabie care să-mi aparțină pe de-a-ntregul. Până 
îmi găsesc una, am s-o folosesc pe Zar'roc. 

Murtagh se cutremură, auzindu-l pe Eragon 
rostindu-i numele. 

— Faci cum vrei, zise el, plecându-şi ochii şi 
apucându-se din nou să jupoaie iepurele. 

Odată masa pusă, Eragon mâncă încet, deşi îi 
era destul de foame. Mâncarea caldă îl făcu să se 
simtă mai bine. După ce-şi curățară castroanele, 
el zise: 

— Va trebui să-mi vând calul. 

— De ce nu pe-al lui Brom? îl întrebă Murtagh, 
căruia părea că-i trecuse supărarea. 

— Văpaia Zăpezii? Brom a făgăduit să aibă grijă 
de el. Acum că el... nu mai e, o s-o fac eu. 

Murtagh îşi lăsă castronul în poală: 

— Dacă asta vrei, sunt sigur că vom găsi un 
cumpărător prin oraşe sau prin târguri. 

— Vom găsi? îl întrebă Eragon. 

Murtagh îl privi gânditor dintr-o parte: 

— Nu cred că o să mai vrei să rămâi aici multă 
vreme. Dacă într-adevăr cei doi Ra’zac sunt prin 
apropiere, mormântul lui Brom o să-i atragă fără 
îndoială încoace. 

Eragon nu se gândise la asta. 

— Şi o să mai dureze ceva până să ţi se vindece 
coastele. Ştiu că te poţi apăra cu ajutorul magiei, 


dar ai nevoie de-un tovarăş care să poată ridica 
lucrurile de la pământ şi folosi sabia. Îţi cer să 
călătorim împreună, cel puțin deocamdată. Dar 
trebuie să te previn că Imperiul mă caută. Până la 
urmă, o să curgă şi sânge. 

Eragon râse uşor şi se trezi de îndată plângând 
de durere. Îşi trase sufletul, apoi zise: 

— Nu mi-ar păsa nici dacă te-ar căuta toată 
armata. Ai dreptate! Chiar am nevoie de ajutor. Mi- 
ar face plăcere să vii cu noi, numai că trebuie să 
vorbesc şi cu Saphira. Şi trebuie să te previn şi eu, 
la rândul meu, că s-ar putea ca Galbatorix chiar 
să trimită întreaga armată pe urmele mele. Dacă 
rămâi cu Saphira şi cu mine, să nu crezi că vei fi 
mai în siguranţă decât de unul singur. 

— Ştiu asta, zise Murtagh, aruncându-i un 
zâmbet. Dar n-o să mă facă să-mi schimb 
hotărârea. 

— Bine, atunci, îi zâmbi şi Eragon, recunoscător. 

În timpul acestei discuţii, Saphira se strecură în 
peşteră şi-l salută pe Eragon. Se bucura să-l vadă, 
dar în gândurile şi în vorbele ei se ghicea o adâncă 
tristeţe. Îşi lăsă jos capul mare şi albastru şi-l 
întrebă: 

„Ţi-ai revenit?” 

„Nu întru totul.” 

„Mi-e dor de bătrân.” 

„Şi mie... nici n-am bănuit că a fost şi el Cavaler. 
Brom! Era într-adevăr un om foarte bătrân - de 
vârsta Trădătorilor. Toate lucrurile despre magie 


pe care mi le-a spus trebuie să le fi aflat chiar de 
la Cavaleri.” 

Saphira se foi uşor. „Eu ştiam ce-i cu el încă de 
când m-a atins, acolo, la fermă.” 

„Şi de ce nu mi-ai spus?” 

„El mi-a cerut să n-o fac”, zise ea, simplu. 

Eragon hotări să nu facă mare caz de asta. 
Saphira n-avusese intenţia să-i facă vreun rău. 
„Brom avea mult mai multe taine, nu doar una”, îi 
spuse el, apoi îi explică totul despre Zarroc şi 
reacția pe care o avusese Murtagh. „Acum înţeleg 
de ce Brom nu mi-a dezvăluit originile sabiei, 
atunci când mi-a dăruit-o. Dacă mi-ar fi spus, 
cred că l-aş fi părăsit cu prima ocazie.” 

„Ai face bine să scapi de sabia asta, zise ea, 
dezgustată. Ştiu că-i o armă fără pereche, dar ți- 
ar fi mai bine cu una obişnuită, în locul celei cu 
care Morzan a masacrat atâtea ființe.” 

„Poate că da. Saphira, de-acum încotro s-o 
apucăm? Murtagh s-a oferit să vină cu noi. Nu-i 
cunosc trecutul, dar pare un om destul de cinstit. 
Crezi că ar trebui să mergem la vardeni? Problema 
e că nu ştiu cum să dau de ei. Brom nu ne-a spus 
asta niciodată.” 

„Ba mie mi-a spus”, zise Saphira. 

Eragon se înfurie. „De ce ţi-a încredinţat ţie, şi 
nu mie, toate tainele?” 

Solzii ei foşniră pe piatra uscată, când ea se 
ridică în picioare, privindu-l lung. „După ce-am 
plecat din Teirm şi am fost atacați de urgali, mi-a 


spus multe lucruri; despre unele n-am de gând să- 
ți spun nimic, decât la mare nevoie. Era îngrijorat 
la gândul morţii sale şi nu ştia ce se va-ntâmpla 
cu tine după aceea. Unul dintre lucrurile pe care 
mi le-a împărtăşit a fost numele unui bărbat, 
Dormnad, care trăieşte în Gilead. El ne poate 
ajuta să-i găsim pe vardeni. Brom voia şi ca tu să 
mai ştii că, dintre toți oamenii din Alagaesia, pe 
tine te credea cel mai potrivit să primeşti 
moştenirea Cavalerilor.” 

Ochii lui Eragon se scăldară în lacrimi. Aceasta 
era cea mai mare laudă pe care ar fi putut-o primi 
vreodată din partea lui Brom. „O să mă arăt demn 
de această responsabilitate.” 

„Aşa să faci!” 

„Atunci, să mergem spre Gil'ead, declară Eragon, 
simțind cum îi revin puterile şi hotărârea. De 
Murtagh ce crezi? Să-l luăm cu noi?” „îi datorăm 
vieţile, zise Saphira. Şi, chiar dacă n-ar fi aşa, de- 
acum ne-a văzut pe amândoi, aşa că ar trebui să- 
l ţinem pe-aproape. Altfel, de voie sau de nevoie, 
ar putea dezvălui Imperiului cum arătăm şi unde 
suntem.” 

El îi dădu dreptate, apoi îi povesti şi ce visase. 
„Ce-am văzut m-a întristat; cumva, am simţit că 
timpul ei e pe sfârşite — în curând, i se va întâmpla 
ceva groaznic. Sunt sigur că e în pericol de moarte, 
dar nu ştiu cum s-o găsesc! Ar putea fi oriunde.” 

„Inima ce-ţi spune?” îl întrebă Saphira. 

„Inima mea a murit acum ceva vreme, zise 


Eragon, cu o umbră de umor negru. Totuşi, cred 
c-ar trebui s-o pornim spre nord, către Gilead. 
Dacă avem puţin noroc, oraşul în care este închisă 
femeia este unul dintre cele pe care le vom 
străbate în drum. Mi-e groază la gândul că, data 
viitoare când o voi visa, voi vedea un mormânt. 
Asta n-aş putea îndura.” 

„De ce?” 

„Nu ştiu precis, zise el, ridicând din umeri. 
Numai că, de fiecare dată când o văd, simt că ea 
este o ființă de preţ, pe care n-ar trebui s-o pierd... 
E foarte ciudat.” Saphira îşi deschise gura mare şi 
începu să râdă pe înfundate; colții îi sclipeau. „Ce 
este?” se răsti Eragon. Ea clătină din cap şi plecă 
tăcută. 

Eragon bombăni ceva în sinea lui, apoi îi spuse 
lui Murtagh ce hotărâseră. Murtagh zise: 

— Dacă-l găsiți pe acest Dormnad şi vă duceți 
apoi la vardeni, am să vă părăsesc. Ajungând la ei, 
aş fi într-un pericol la fel de mare ca intrând 
neînarmat în Ură'baen, în sunetul trompetelor 
care-mi anunţă sosirea. 

— Deocamdată, nu va trebui să ne despărțim, 
zise Eragon. E mult de mers până în Gil'ead. 

Vocea îi tremura uşor şi-şi întoarse privirile către 
soare, ca să-şi abată gândurile. Ar fi mai bine să 
plecăm, să nu mai zăbovim aici prea mult. 

— Poţi să călătoreşti? îl întrebă Murtagh, 
încruntându-se. 

— Trebuie să fac ceva, altfel o să-nnebunesc, 


zise Eragon, scurt. Pe moment, nu prea pot nici să 
mă duelez, nici să fac exerciții de magie, nici să 
stau degeaba, aşa că m-am hotărât să călăresc. 

Stinseră focul, îşi strânseră bagajele şi scoaseră 
caii din peşteră. Eragon îi dădu lui Murtagh 
hăţurile ambilor cai şi-i spuse: 

— Ia-o înainte! Vin şi eu imediat! 

Murtagh începu să coboare încet, îndepărtându- 
se de peşteră. 

Eragon se chinui să ajungă pe culme, oprindu- 
se ca să se odihnească ori de câte ori durerea îi 
tăia respiraţia. Sus, o găsi pe Saphira şi împreună 
rămaseră în fața mormântului lui Brom, luându- 
şi rămas-bun. „Nu pot să cred că s-a dus... pentru 
totdeauna.” Când Eragon se întoarse să plece, 
Saphira îşi întinse gâtul şi atinse mormântul cu 
vârful nasului, începând să tremure uşor, în timp 
ce în aer se auzea un zumzăit înfundat. 

De jur-împrejurul nasului ei, piatra sclipea ca 
picăturile de rouă, devenind transparentă; ici-colo 
dansau sclipiri argintii. Eragon privi uimit cum 
fâşii albe de diamant se încolăceau pe suprafața 
mormântului, ţesând o pânză neprețuită. Pe 
pământ, se întindeau umbre strălucitoare, în care 
se oglindeau pete orbitoare de culoare. Piatra 
continuă să se transforme până când, pufnind 
mulțumită, Saphira se retrase să-şi admire opera. 

Ceea ce fusese cu câteva clipe mai înainte un 
monument de piatră se transformase într-o boltă 
strălucitoare de diamant, sub care se ghicea 


chipul lui Brom, rămas neatins. Eragon îl privi cu 
dor pe bătrânul care părea că doarme. 

„Ce-ai făcut?” o întrebă, plin de respect, pe 
Saphira. 

„l-am dăruit singurul lucru care-mi stătea în 
putere. Acum, timpul n-o să-i mai facă niciun rău. 
Se poate odihni în pace, pentru veşnicie.” 

„Îţi mulţumesc.” Eragon îşi puse mâna pe 
spatele ei şi plecară împreună. 


Capturaţi la Gil'ead 


Călăritul era foarte dureros pentru Eragon — 
coastele rupte îl împiedicau să meargă altfel decât 
la pas şi nici nu putea să respire adânc fără să 
simtă o durere îngrozitoare. Totuşi, el refuza să se 
oprească. Saphira zbura prin apropiere, 
împletindu-şi gândurile cu ale lui, ca să-l ajute şi 
să-i dea putere. 

Murtagh călărea sigur pe sine alături de Cadoc, 
armonizându-şi mişcările cu cele ale armăsarului 
său. O vreme, Eragon privi animalul sur, apoi 
spuse: 

— Ai un cal foarte frumos. Cum îl cheamă? 

— Tomac. L-am botezat după cel care m-a- 
nvăţat să lupt, zise Murtagh, mângâindu-şi calul. 
Mi-a fost dăruit când era încă mânz. Nu cred că 
poți găsi în toată Alagaesia un animal mai curajos 
şi mai deştept, în afară de Saphira, fireşte! 


— E minunat, zise Eragon cu admiraţie. 

Murtagh râse: 

— Da, dar Văpaia Zăpezii este aproape la fel de 
frumos; e printre puţinii cai pe care i-am văzut că 
se pot compara cu Tomac. 

Nu merseră prea mult în ziua aceea, dar Eragon 
se bucura, oricum, că se află din nou la drum. 
Asta-l ajuta să nu se mai gândească la alte 
probleme, mai grave. Ținutul prin care călăreau 
nu era populat. Drumul spre Dras-Leona se afla la 
câteva leghe în stânga lor. Mergând spre Gil'ead, 
care se afla aproape la fel de departe spre nord ca 
oraşul Carvahall, aveau de gând să ocolească locul 
pe la mare distanţă. 

Pe Cadoc reuşiră să-l vândă într-un sătuc. În 
timp ce noul proprietar se îndepărta, ducându-l de 
căpăstru, Eragon băgă în buzunar, cu regret, cei 
câțiva bănuţi pe care-i câştigase. Nu-i venea uşor 
să renunţe la Cadoc, după ce străbătuse cu el 
jumătate din Alaga&sia şi se întrecuse la fugă cu 
urgalii. 

Zilele treceau fără a se întâmplă ceva deosebit, 
în timp ce mica lor ceată străbătea pustietăţile. 
Eragon descoperi cu bucurie că el şi Murtagh 
aveau multe pasiuni comune; petrecură multe ore 
discutând diverse amănunte despre trasul cu 
arcul şi vânătoare. 

Rămânea totuşi un subiect pe care, printr-o 
înțelegere nerostită, îl ocoleau: vieţile lor trecute. 
Eragon nu-i dădu nicio explicaţie despre cum o 


găsise pe Saphira, cum îl întâlnise pe Brom şi nici 
despre locul din care se trăgea. Nici Murtagh nu-i 
povestise nimic despre motivele pentru care îl 
urmărea Imperiul. S-ar fi zis că încheiaseră un 
târg — simplu, dar eficient. 

Totuşi, faptul că trăiau unul în apropierea 
celuilalt însemna că, vrând-nevrând, ajunseseră 
să se cunoască destul de bine. Eragon era intrigat 
de Murtagh, văzându-l cât e de familiarizat cu 
lupta pentru putere şi cu politica din Imperiu. 
Părea să ştie ce făceau toți nobilii şi curtenii, şi 
cum faptele lor îi afectau pe ceilalți. Eragon 
asculta cu atenţie, în timp ce prin minte îi treceau 
tot felul de bănuieli. 

Prima săptămână trecu fără niciun semn al 
prezenţei vreunui Ra'zac, ceea ce îi alină, într-o 
oarecare măsură, temerile lui Eragon. Chiar şi 
aşa, noaptea făceau de strajă. Eragon se aşteptase 
să-i întâlnească pe urgali pe drumul spre Gil'ead, 
dar nu găsiră nici urmă de ei. „Credeam că locurile 
astea retrase sunt pline de monştri, se gândea el. 
Dar dacă s-au dus în altă parte, eu, unul, nu mă 
plâng.” 

Nu mai visă nimic despre femeia misterioasă. 
Încercă, în schimb, să o privească de la distanță, 
dar nu văzu decât o temniţă goală. Ori de câte ori 
treceau printr-un oraş, mai mic sau mai mare, el 
mergea să vadă dacă există vreo închisoare acolo. 
Dacă exista, se ducea s-o cerceteze, schimbându- 
şi înfăţişarea, dar nu reuşi să găsească nicio 


urmă. Deghizările sale deveniră din ce în ce mai 
complicate, pe măsură ce începu să observe 
anunţurile, cu numele şi descrierea lui, prin care 
se oferea o recompensă substanţială celui care l- 
ar fi luat prizonier. 

Călătoria spre nord îi obliga să treacă pe lângă 
Ură'baen, capitala Imperiului. Era un ţinut foarte 
populat, aşa că le venea greu să treacă 
neobservați. Soldaţii patrulau pe drumuri şi 
păzeau podurile. Le luă câteva zile să treacă de 
capitală -— zile pline de îngrijorare şi de mânie. 

O dată ce trecură cu bine de Ură'baen, ajunseră 
la marginea unei câmpii întinse. Era aceeaşi pe 
care Eragon o străbătuse după plecarea din valea 
Palancar, numai că acum se afla de cealaltă parte 
a ei. Rămaseră la marginea câmpiei şi continuară 
să meargă spre nord, urmând cursul râului Ramr. 

În acest timp, cea de-a şaisprezecea aniversare a 
lui Eragon veni şi trecu. Dacă ar îl rămas în 
Carvahall, ar fi avut parte de o sărbătorire a 
momentului ajungerii sale la vârsta bărbăţiei, dar, 
acolo unde se afla, în pustietate, nici nu se obosi 
să-i spună lui Murtagh. 

Având de-acum aproape şase luni, Saphira 
crescuse mult. Aripile îi erau uriaşe şi foarte 
necesare pentru a-şi sălta de la pământ trupul 
musculos şi oasele groase. Colţii ei erau la bază 
aproape de grosimea pumnului lui Eragon, cu 
vârfurile ascuţite ca ale sabiei Zar'roc. 


Veni, în sfârşit, şi ziua când Eragon îşi scoase 
pentru ultima oară bandajul de pe coaste. Rănile i 
se vindecaseră complet, rămânând o singură 
cicatrice micuță acolo unde încălțămintea grea a 
unuia din cei doi Razac îi zdrobise carnea. Sub 
ochii Saphirei, el se întinse uşor, apoi din ce în ce 
mai tare, văzând că nu mai simte nicio durere, 
încordându-şi muşchii fericit. În alte vremuri, ar fi 
zâmbit într-o asemenea situație, dar acum, după 
moartea lui Brom, nu-i mai venea prea uşor s-o 
facă. 

Îşi îmbrăcă tunica şi se întoarse la micul foc pe 
care-l aprinseseră. Lângă el stătea Murtagh, care 
sculpta o bucată de lemn. Eragon o scoase din 
teacă pe Zar'roc, iar Murtagh se încordă, deşi 
chipul îi rămase liniştit. 

— Acuma, că m-am întremat, n-ai vrea să ne 
duelăm? îl întrebă Eragon. 

Murtagh aruncă bucata de lemn: 

— Cu săbii ascuţite? Ne putem omori din 
greşeală. 

— Dă-mi spada! zise Eragon. 

Murtagh ezită, apoi îi întinse sabia sa cea lungă. 
Eragon îi acoperi tăişul prin magie, aşa cum îl 
învățase Brom. În timp ce Murtagh îşi cerceta 
sabia, Eragon zise: 

— După ce terminăm, o s-o fac la loc! 

Murtagh verifică greutatea armei, apoi zise 
mulțumit: 

— E bine aşa! 


Eragon o acoperi şi pe Zar'roc, luă poziţia de 
luptă, apoi atacă înspre umărul lui Murtagh. 
Săbiile li se întâlniră în aer. Răsucindu-şi sabia, 
Eragon se eliberă, atacă şi ripostă când Murtagh îi 
pară lovitura, mişcându-se cu repeziciune. 

„Ce repede se mişcă!” se gândi Eragon. 

Se mişcau înainte şi-napoi, încercând să se 
doboare unul pe celălalt. După o serie de lovituri 
foarte dure, Murtagh începu să râdă. Nu numai că 
niciunul din ei nu putea obţine vreun avantaj, dar 
erau atât de asemănători, încât şi oboseau în 
acelaşi timp. Recunoscându-şi reciproc talentul 
printr-un rânjet, continuară să se lupte până când 
brațele le amorţiră şi amândoi începură să 
transpire abundent. 

Până la urmă, Eragon strigă: 

— Gata, e destul! 

Murtagh se opri în mijlocul unei mişcări şi se 
aşeză, oftând din greu. Eragon se prăvăli la 
pământ, gâfâind din toți rărunchii. Luptele sale cu 
Brom nu fuseseră atât de aprinse. 

Încercând să-şi recapete suflul, Murtagh 
exclamă: 

— Eşti uimitor! Am studiat meşteşugul armelor 
de când mă ştiu, dar niciodată nu m-am luptat cu 
unul ca tine. Dacă ai vrea, ai putea ajunge 
maestrul de arme al regelui. 

— Şi tu eşti la fel de bun, remarcă Eragon, 
respirând din greu. Omul care te-a-nvăţat, acest 
Tomac, ar putea să facă avere deschizându-şi o 


şcoală. S-ar aduna oameni din toată Alaga&sia să- 
nveţe de la el. 

— A murit, zise, simplu, Murtagh. 

— Îmi pare rău. 

De atunci, se obişnuiră să se lupte în fiecare 
seară; asta-i ținea supli şi în formă, ca două săbii 
de acelaşi fel. Însănătoşindu-se, Eragon se 
reapucă şi să exerseze magia. Murtagh era foarte 
curios să-l urmărească şi, în curând, se dezvălui 
că ştia foarte multe lucruri despre cum funcționa 
aceasta, deşi nu cunoştea amănuntele exacte şi 
nu putea face vrăji. Ori de câte ori Eragon îşi 
revizuia cunoştinţele, vorbind în limba străveche, 
Murtagh obişnuia să asculte în tăcere, 
întrebându-l din când în când ce însemna vreun 
cuvânt anume. 


Ajungând la împrejurimile oraşului Gilead, îşi 
opriră caii unul lângă altul. Le luase cam o lună 
să ajungă acolo, timp în care primăvara reuşise, în 
cele din urmă, să alunge şi ultimele rămăşiţe ale 
iernii. Eragon simțise cum se transformă în timpul 
călătoriei, devenind mai puternic şi mai liniştit. Se 
gândea încă la Brom şi vorbea despre el cu 
Saphira, dar, de cele mai multe ori, se străduia să 
nu-şi trezească amintirile dureroase. 

De la distanţă, puteau observa că oraşul era un 
loc grosolan şi necivilizat, plin de case făcute din 
buşteni şi de câini care lătrau. În centrul lui, se 
afla o fortăreață din piatră, de formă neregulată. 


Aerul era îmbâcsit de fum albăstrui. Locul părea 
mai degrabă o aşezare temporară, dedicată 
negoțului, decât un loc stabil. La cinci kilometri 
distanță, se vedea conturul cețos al Lacului 
Isenstar. 

Se hotărâră să-şi facă tabăra la doi kilometri de 
oraş, pentru siguranță. În timp ce mâncarea 
fierbea pe foc, Murtagh zise: 

— Nu ştiu dacă ar fi bine să intri tu în Gil'ead. 

— De ce nu? Pot să-mi schimb înfăţişarea destul 
de bine, zise Eragon. Şi cred că Dormnad va vrea 
să vadă gedwey ignasia, ca să se convingă că sunt 
într-adevăr Cavaler. 

— Poate, zise Murtagh, dar Imperiul te vrea pe 
tine mult mai mult decât pe mine. Dacă mă prind, 
o să pot, până la urmă, să scap. Dar dacă tu eşti 
cel prins, o să te ducă la rege şi o să ai parte deo 
moarte înceată prin tortură — dacă nu i te alături. 
În plus, Gil'ead este unul dintre principalele locuri 
de adunare a armatei. Alea de-acolo nu sunt case, 
ci barăci de soldați. Dacă te duci, ar fi ca şi cum 
te-ai oferi regelui pe o tavă de argint. 

Eragon ceru şi părerea Saphirei. Ea îşi înfăşură 
coada în jurul picioarelor lui şi se aşeză alături. 
„Mai bine nu mă-ntrebai; el a spus numai lucruri 
de bun-simţ. Pot să-i dezvălui câteva cuvinte care- 
l vor convinge pe Dormnad că spune adevărul. Şi 
Murtagh are dreptate; dacă este ca vreunul din voi 
să rişte să fie prins, ar trebui să fie el, căci are 
şanse să scape cu viață.” 


El se strâmbă: „Nu-mi place ideea ca el să se 
pună în pericol din cauza noastră.” 

— Bine, du-te atunci, zise el cu voce tare, fără 
tragere de inimă. Dar dacă se-ntâmplă ceva, vin 
după tine. 

Murtagh râse: 

— Asta ar fi o legendă nemaipomenită: un 
Cavaler singuratic a înfrânt de unul singur armata 
regelui. 

Chicoti din nou şi se ridică: 

— Ar trebui să aflu ceva înainte să plec? 

— Nu-i mai bine să ne odihnim şi să aşteptăm 
până mâine? îl întrebă Eragon, prudent. 

— De ce? Cu cât stăm mai mult aici, cu atât 
cresc şansele să fim descoperiți. Dacă acest 
Dormnad te poate duce la vardeni, trebuie găsit 
cât mai repede. Niciunul din noi n-ar trebui să 
rămână mai mult de câteva zile pe lângă Gil'ead. 

„Încă o dată, din gură i se revarsă înţelepciunea”, 
zise Saphira sec. Ea îi transmise lui Eragon 
vorbele care trebuiau să ajungă la urechile lui 
Dormnad, iar el îl informă şi pe Murtagh. 

— Foarte bine, atunci, zise Murtagh, potrivindu- 
şi sabia la brâu. Dacă nu dau de vreun necaz, mă 
întorc cam în două ore. Ai grijă să-mi rămână şi 
mie ceva de mâncare. 

Făcându-le cu mâna, sări în şaua lui Tomac şi 
porni la drum. Eragon se aşeză lângă foc, bătând 
gânditor cu degetele în mânerul sabiei. 

Orele trecură, dar Murtagh tot nu se întorcea. 


Eragon se fâțâia în jurul focului, cu Zar'roc în 
mână, în timp ce Saphira privea atent către 
Gil'ead. Nu i se mişcau decât ochii. Niciunul din ei 
nu dădea glas grijilor pe care le simțea, deşi 
Eragon se pregătea, pe ascuns, să plece — în caz că 
vreo ceată de soldați ar fi ieşit din oraş, 
îndreptându-se către tabără. 

„Priveşte”, zise Saphira, deodată. 

Eragon se întoarse rapid cu faţa spre Gil'ead. În 
depărtare, îl văzu pe un călăreț ieşind din oraş şi 
îndreptându-se către tabăra lor. „Asta nu-mi 
place”, zise el, urcând în spatele Saphirei. „Fii gata 
să-ți iei zborul.” 

„Sunt gata de mai mult, chiar.” 

Când călărețul se apropie, Eragon îl recunoscu 
pe Murtagh, aproape culcat pe spatele lui Tomac. 
Nu părea să-l urmărească nimeni, dar asta nu-l 
făcu să-şi încetinească goana nebunească. El intră 
în galop în tabără şi sări jos, trăgându-şi sabia. 

— Ce s-a-ntâmplat? îl întrebă Eragon. 

Murtagh se încruntă: 

— M-a urmărit cineva, când am venit din 
Gil'ead? 

— Noi n-am văzut pe nimeni. 

— Bun. Atunci lasă-mă să mănânc şi pe urmă 
îți explic. Sunt lihnit. 

Apucă un castron şi începu să mănânce cu mare 
poftă. După câteva îmbucături hulpave, începu să 
vorbească, cu gura plină: 

— Dormnad a fost de acord să vină să se 


întâlnească mâine dimineaţă cu noi, la răsăritul 
soarelui, la ieşirea din Gilead. Dacă se convinge 
că eşti într-adevăr Cavaler şi că nu-i o capcană, o 
să te ducă la vardeni. 

— Şi unde urmează să ne-ntâlnim? îl întrebă 
Eragon. 

Murtagh arătă spre vest: 

— Pe un deluşor de dincolo de drum. 

— Şi ce s-a mai întâmplat? 

Murtagh îşi umplu încă o dată castronul: 

— Un lucru destul de simplu, dar cu atât mai 
periculos: m-a văzut pe stradă cineva care mă 
cunoaşte. Am făcut singurul lucru care-mi 
rămânea, adică am luat-o la fugă, dar a fost prea 
târziu: m-a recunoscut. 

Era un ghinion, desigur, dar Eragon nu-şi dădu 
seama cât de grave ar fi putut fi urmările. 

— De vreme ce nu-ţi cunosc prietenul, trebuie să 
te-ntreb: crezi că va spune cuiva? 

Murtagh râse încordat: 

— Dacă l-ai cunoaşte, nici n-ar mai fi nevoie să- 
ți răspund. Are o gură spartă, care-i atârnă mereu 
deschisă, lăsând să i se scurgă afară toate 
gândurile care-i trec prin minte. Întrebarea nu e 
dacă va spune cuiva, ci cui îi va spune. Dacă 
zvonul ăsta ajunge la anumite urechi, am 
încurcat-o! 

— Mă îndoiesc că o să trimită cineva soldaţi pe 
urmele tale, pe întuneric, remarcă Eragon. Măcar 
putem conta să rămânem în siguranță până 


dimineaţă, iar atunci, dacă totul merge bine, o să 
plecăm cu Dormnad. 

Murtagh clătină din cap: 

— Nu, numai tu o să mergi cu el. Ţi-am spus că 
nu merg la vardeni. 

Eragon îl privi cu tristețe. Şi-ar fi dorit ca 
Murtagh să rămână. 

În cursul călătoriei se împrieteniseră, iar acum 
nu-i venea să rupă legăturile înfiripate între ei. 
Încercă să protesteze, dar Saphira îi atrase atenţia 
să tacă şi-i spuse blând: „Aşteaptă până mâine! 
Acum nu-i momentul potrivit”. 

„Bine, bine”, zise el, sumbru. Rămaseră, de 
vorbă până când stelele începură să strălucească 
pe cer, apoi se culcară. Saphira rămase prima de 
veghe. 

Cu două ore înainte de răsărit, Eragon se trezi, 
simțind o mâncărime în palmă. În jur, era tăcere 
şi linişte, dar ceva îi atrăgea atenţia, ca şi cum i- 
ar fi trecut prin cap un gând ciudat. Îşi legă sabia 
la cingătoare şi se ridică, având grijă să nu facă 
vreun zgomot. Saphira îl privi curioasă, cu ochi 
mari şi strălucitori. „Ce e?” îl întrebă ea. 

„Nu ştiu”, îi răspunse Eragon, văzând că nimic 
nu părea în neregulă. 

Saphira adulmecă aerul plină de curiozitate. 
Şuieră uşor şi-şi înălță capul de la pământ. 
„Mirosul îmi spune că sunt cai prin apropiere, dar 
nu se mişcă. Răspândesc o duhoare ciudată.” 

Eragon se strecură spre Murtagh şi-l scutură de 


umăr. Murtagh se trezi tresărind, smulse de sub 
pătură un pumnal, apoi se uită uimit la Eragon. 
El îi făcu semn să tacă, şoptindu-i: 

— Sunt cai prin apropiere. 

Fără vreun cuvânt, Murtagh îşi trase sabia. În 
linişte, se aşezară fiecare de-o parte şi de alta a 
Saphirei, pregătiţi de un atac. În timp ce aşteptau, 
la răsărit apăru luceafărul de dimineaţă. Se auzi 
chițăitul unei veverițe. 

Deodată, un mârâit ameninţător îl făcu pe 
Eragon să se întoarcă pe călcâie, cu sabia ridicată. 
La marginea taberei stătea un urgal masiv, 
înarmat cu o secure foarte ascuţită. „De unde-a 
apărut? N-am văzut nicio urmă pe nicăieri!” se 
gândi Eragon. Urgalul scoase un răget şi-şi flutură 
arma, dar nu porni la atac. 

— Brisingr! strigă Eragon, atacând prin 
intermediul magiei. Chipul  urgalului se 
schimonosi de frică înainte ca el să explodeze, într- 
un fulger de lumină orbitoare. Sângele îl împroşcă 
pe Eragon, iar prin aer zbură ceva de culoare 
maronie. În spatele lui, Saphira dădu alarma 
printr-un zgomot ascuțit, ridicându-se pe 
picioarele din spate. Eragon se răsuci pe călcâie. 
În timp ce el era ocupat cu primul urgal, o ceată 
întreagă venise în fugă prin altă parte. „Ce 
prosteşte m-am lăsat păcălit!” 

Când Murtagh îi atacă pe urgali, răsună un 
zgomot metalic. Eragon încercă să ajungă lângă el, 
dar patru monştri îi tăiară calea. Primul încercă 


să-l lovească la umăr cu o sabie. Se lăsă în jos şi- 
l omori, folosind magia. Celui de-al doilea îi 
străpunse gâtul cu sabia, apoi se răsuci sălbatic 
şi-l împunse în inimă pe cel de-al treilea. În acest 
timp, al patrulea urgal se năpustea spre el, cu o 
bâtă uriaşă în mâini. 

Eragon îl văzu venind şi încercă să-şi ridice sabia 
în întâmpinarea bâtei, dar reacţionă cu o clipă 
prea târziu. Când bâta i se prăvăli pe creştet, el 
strigă: „Fugi, Saphira!” 

Văzu o lumină puternică în fața ochilor şi-şi 
pierdu cunoştinţa. 


Du Sundavar Freohr 


Cel dintâi lucru pe care-l observă Eragon era că 
se afla într-un loc cald şi uscat, cu obrazul culcat 
pe o bucată de pânză grosolană şi cu mâinile 
libere. Se mişcă, dar îi trebui ceva timp ca să se 
poată ridica şi să privească în jur. 

Se afla într-o temniță, întins pe o rogojină 
îngustă şi plină de noduri. Sus, în perete, se vedea 
o fereastră prevăzută cu gratii. Exista şi o uşă cu 
întărituri de fier, cu o ferestruică tăiată în partea 
de sus, prevăzută cu gratii la fel ca aceea din 
perete. Uşa era închisă şi ferecată. 

Când se mişcă, Eragon simți o crustă de sânge 
închegat pe față. Nu era al lui — dar îi luă ceva timp 
ca să-şi amintească. Capul îl durea groaznic — era 


de aşteptat, după lovitura pe care o primise - şi 
simţea o ameţeală ciudată. Încercă să folosească 
magia, dar nu se putea concentra îndeajuns 
pentru a-şi aminti niciun cuvânt din limba 
străveche. „Probabil că mi-au dat ceva să beau”, 
hotări el, în cele din urmă. 

Se ridică gemând, observând că i se luase sabia, 
pe care se obişnuise s-o simtă la şold, şi se duse 
împleticit până la fereastra din perete. Ridicându- 
se pe vârfuri, reuşi să privească afară. Îi trebuiră 
câteva clipe pentru ca ochii să i se obişnuiască 
oarecum cu lumina strălucitoare. Fereastra se afla 
la nivelul solului. De ambele părți ale temniţei, se 
întindea o stradă plină cu trecători grăbiţi, dincolo 
de care se aflau şiruri de case identice, făcute din 
buşteni. 

Simţindu-se slăbit, Eragon se lăsă să cadă pe 
podea şi rămase cu ochii în jos. Ceea ce văzuse 
afară îl neliniştea, dar nu-şi putea da seama de ce. 
Blestemându-şi mintea înceată, îşi dădu capul pe 
spate şi încercă să-şi limpezească gândurile. Un 
bărbat intră în cameră şi aşeză pe rogojină o tavă 
cu mâncare şi un vas cu apă. „Ce drăguţ din 
partea lui”, se gândi Eragon, zâmbindu-i frumos. 
Luă câteva îmbucături din supa subțire de varză 
şi din bucata veche de pâine, dar stomacul său de- 
abia reuşi să le suporte. „Măcar dacă mi-ar fi adus 
ceva mai bun”, se plânse el în gând, lăsând lingura 
să-i cadă. 

Dintr-o dată, îşi dădu seama ce nu era în regulă. 


„Am fost prins de urgali, nu de oameni! Cum am 
ajuns aici?” Mintea sa ameţită se luptă cu taina, 
neizbutind s-o dezlege. Renunţând, depozită 
descoperirea într-un colțişor al minţii, plănuind să 
revină asupra ei când va înțelege mai bine de unde 
s-o apuce. 

Se aşeză pe rogojină şi rămase cu ochii în gol. 
După câteva ore, i se mai aduse de mâncare. „Şi 
de-abia mi se făcea foame”, se gândi el cu greutate. 
De data aceasta reuşi să mănânce fără să i se facă 
rău. După ce termină, decise că venise momentul 
să doarmă puţin. La urma urmei, se afla pe un pat; 
altceva, ce putea face? 

Mintea sa începu să rătăcească; somnul îl 
învăluia. Apoi, undeva se auzi zgomotul unei porți 
deschizându-se şi ecoul unor cizme cu talpă de 
oțel păşind pe podeaua de piatră. Zgomotul deveni 
din ce în ce mai puternic, până când lui Eragon i 
se păru că cineva se află chiar în mintea lui, lovind 
cu lingura într-un castron. „De ce nu mă lasă în 
pace să mă odihnesc?” mormăi el. Dar o 
curiozitate neclară se dovedi mai puternică decât 
oboseala, aşa că se târi până la uşă, clipind din 
ochi ca o bufniță. 

Prin ferestruică reuşi să vadă un coridor larg de 
aproape zece iarzi. Pe peretele de vizavi, se aflau 
temnițe identice cu aceea în care se găsea el. Prin 
coridor mărşăluia un şir de soldați, cu săbiile 
scoase din teacă şi ţinute la-ndemână. Cu toții 
purtau armuri identice; pe chipuri aveau aceeaşi 


expresie dură şi păşeau cu precizia unui 
mecanism, fără să greşească ritmul nici măcar o 
dată. Sunetul era fascinant. Era o desfăşurare 
impresionantă de forțe. 

Eragon îi privi pe soldați până când se plictisi. 
Apoi observă un spaţiu gol la mijlocul şirului. O 
femeie leşinată era dusă pe braţe de doi soldați 
vânjoşi. 

Părul lung, negru ca smoala, îi cădea peste față, 
în ciuda unei fâşii de pânză legate la tâmple pentru 
a i-l ţine la locul lui. Era îmbrăcată cu pantaloni 
de piele de culoare închisă şi cu o cămaşă din 
acelaşi material. În jurul taliei subţiri, avea o 
curea strălucitoare, pe care, la şoldul drept, se afla 
atârnată o teacă goală. Picioarele ei mici, cu glezne 
subțiri, erau ascunse de cizmele înalte până la 
genunchi. 

Capul îi atârna pe o parte. Eragon rămase cu 
gura căscată, de parcă cineva l-ar fi lovit în 
stomac. Era chiar femeia pe care-o visase. Faţa ei 
fină era desăvârşită ca o pictură. Bărbia rotundă, 
pomețţii înalți şi genele lungi îi dădeau o înfăţişare 
exotică. Singurul lucru care-i ştirbea frumusețea 
era o cicatrice pe obraz, de-a lungul fălcii; totuşi, 
rămânea cea mai frumoasă femeie pe care o 
văzuse vreodată. 

Eragon o privea cu sângele clocotindu-i în vene. 
În el se trezi ceva — ceva ce nu mai simţise 
niciodată. Era ca o obsesie, dar şi mai puternică, 
aproape ca un delir provocat de febră. Apoi, părul 


femeii se revărsă într-o parte, dându-i la iveală 
urechile ascuţite. Băiatul fu străbătut de un fior 
rece. Era o elfă. 

Soldaţii continuau să mărşăluiască, 
îndepărtându-se cu ea cu tot. În urma lor, venea 
cu paşi apăsaţi un bărbat înalt şi mândru, cu o 
mantie de culoarea nisipului, care se învolbura în 
urma lui. Avea chipul palid ca moartea şi părul 
roşu, roşu ca sângele. 

Trecând pe lângă temnița lui Eragon, bărbatul 
întoarse capul şi privi drept spre el, cu ochii săi 
injectaţi. Buza de sus i se strâmbă într-un rânjet 
de fiară, dând la iveală dinţii ascuțiți ca nişte 
pumnale. Eragon se trase înapoi. Ştia ce era acel 
bărbat. „O Umbră. Pe toți zeii din ceruri... o 
Umbră.” Alaiul continuă să înainteze şi Umbra 
dispăru din ochii lui. 

Eragon se lăsă la podea, strângându-şi trupul cu 
brațele. Chiar în starea de zăpăceală în care se 
afla, el ştia că prezența Umbrei era un semn că 
răul fusese slobozit din lanţuri şi umbla liber prin 
regat. Peste tot, pe unde apăreau Umbrele, era 
limpede că vor curge valuri de sânge. „Ce face aici 
o Umbră? Soldaţii ar fi trebuit să o omoare pe loc!” 
Apoi gândurile i se întoarseră la femeia elfă şi se 
simți cuprins din nou de emoţiile de mai devreme. 

„Trebuie să scap de aici.” Dar hotărârea sa 
dispăru grabnic, din cauza tulburării din minte. 
Se întoarse la rogojină. Înainte ca zgomotul din 
coridor să înceteze, el deja adormise buştean. 


De îndată ce deschise ochii, Eragon îşi dădu 
seama că se petrecuse o schimbare. Îi venea mai 
uşor să-şi adune gândurile; îşi aminti că se afla în 
Gil'ead. „Au greşit! Leacul îşi pierde puterea!” Plin 
de speranţă, încercă să ia legătura cu Saphira şi 
să folosească magia, dar nu reuşi să facă niciuna, 
nici alta. În suflet, neliniştea i se zvârcolea ca un 
şarpe, în timp ce se întreba dacă Saphira şi 
Murtagh reuşiseră să scape. Îşi întinse braţele şi 
privi pe fereastră. Oraşul tocmai se trezea la viață; 
străzile erau goale, cu excepţia a doi cerşetori. 

Se întinse după cana cu apă, frământându-se cu 
gândul la elfă şi la Umbră. Dând să bea, simți că 
apa avea un miros slab, ca şi cum ar fi fost 
amestecată cu câteva picături de parfum rânced. 
Strâmbându-se, puse cana jos. „Probabil că leacul 
se află aici, şi poate şi-n mâncare!” îşi aminti că, 
atunci când fusese prins de cei doi Razac, îi 
trebuiseră câteva ore ca să-şi revină din amețeală. 
„Dacă mă abțin destul timp de la mâncare şi 
băutură, ar trebui să pot folosi magia. Apoi, voi 
izbuti s-o salvez pe elfă...” Gândul îl făcu să 
zâmbească. Se aşeză într-un colț, visând la modul 
în care putea s-o facă. 

O oră mai târziu, apăru temnicerul cel gras, 
aducând tava cu mâncare. Eragon îl aşteptă să 
plece, apoi duse tava la fereastră. Masa consta 
numai din pâine, brânză şi o ceapă, dar mirosul îi 
făcu stomacul să chiorăie jalnic. Împăcându-se cu 


gândul unei zile cumplite, el aruncă mâncarea pe 
fereastră, în stradă, sperând ca nimeni să nu bage 
de seamă. 

Eragon îşi petrecu întreaga zi încercând să scape 
de ameţeală. Îi venea greu să se concentreze mai 
mult timp, dar, pe măsură ce clipele treceau, 
mintea îi deveni mai ageră. Începu să-şi 
amintească unele cuvinte din limba străveche, 
deşi, rostindu-le, nu se întâmpla nimic. Îi venea să 
strige de furie. 

Când sosi prânzul, îl trimise şi pe el pe fereastră, 
pe urmele micului dejun. Foamea îl chinuia, dar 
nu mai mult decât lipsa de apă. Gâtul îi era uscat 
ca iasca. Cu fiecare răsuflare, îl chinuia gândul la 
apa limpede, de băut, iar gâtul şi gura i se uscau 
şi mai tare. Chiar şi aşa, se sili să nu bage de 
seamă vasul cu apă. 

O ceartă izbucnită în coridor îi abătu gândurile 
de la situația grea în care se afla. Un bărbat striga 
cu voce puternică: 

— N-ai voie să intri acolo! Ordinele pe care le-am 
primit au fost foarte clare. Nimeni n-are voie să-l 
vadă! 

— Aşa? Şi o să fii tu acela care o să moară, 
încercând să mă împiedice, căpitane? îl întrerupse 
un glas molatic. 

— Nu... dar regele... se mai auzi primul glas, 
deodată îmblânzit. 

— De rege mă ocup eu, îl întrerupse din nou al 
doilea. Acum, descuie uşa! 


După câteva clipe, în fața uşii lui Eragon se auzi 
un clinchet de chei. El încercă să-şi ia o expresie 
cât mai rătăcită. „Trebuie să mă port ca şi când n- 
aş înțelege ce se-ntâmplă. Orice mi-ar spune omul 
acesta, nu trebuie să par surprins.” 

Uşa se deschise, iar lui i se tăie respiraţia, 
văzând chipul Umbrei. Parcă privea o mască 
mortuară sau un craniu lustruit, îmbrăcat în piele 
ca să pară viu. 

— Te salut, zise Umbra cu un zâmbet înghețat, 
arătându-şi dinții ascuțiți. Am aşteptat mult până 
să te cunosc. 

— Cine... cine eşti? întrebă Eragon, rostind 
poticnit cuvintele. 

— Nu-s o persoană importantă, îi răspunse 
Umbra, cu ochii injectați arzând de focul unei 
amenințări de-abia înăbuşite. 

Se aşeză, fluturându-şi mantia: 

— Pentru unul aflat în situaţia ta, numele meu 
nu contează. Oricum, n-ai înțelege nimic din el. 
Tu, în schimb, mi-ai trezit interesul. Cine eşti? 

Întrebarea era destul de nevinovată, dar Eragon 
îşi dădu seama că trebuie să fie o capcană la 
mijloc, deşi nu vedea unde. O vreme se prefăcu 
nedumerit, apoi zise lent, încruntând din 
sprâncene: 

— Nu ştiu prea bine. M'cheamă Eragon, dar sunt 
mai mult d-atât, nu? 

Buzele înguste ale Umbrei se răsfrânseră într-un 
hohot de râs ascuțit: 


— Da, chiar aşa. Ce minte interesantă ai, tinere 
Cavaler! 

Umbra se aplecă spre el. Pielea de pe fruntea sa 
era subțire şi translucidă: 

— Se pare că trebuie să fiu mai direct. Care ţi-e 
numele? 

— Era... 

— Nu! Nu acesta! îl întrerupse Umbra, 
fluturându-şi mâna. Nu mai ai şi altul, unul pe 
care-l foloseşti numai din când în când? 

„Vrea să-mi ştie numele adevărat ca să mă poată 
controla!” îşi dădu seama Eragon. „Dar nu pot să 
i-l spun. Nici eu nu mi-l ştiu.” Se gândi cu 
înfrigurare, căutând să inventeze ceva care să-i 
ascundă neştiința. „Şi dacă i-aş da un nume fals?” 
Ezită — lucrul l-ar fi putut da cu uşurinţă de gol —, 
apoi se chinui să fabrice un nume care să poată fi 
crezut. Era pe punctul de a-l rosti, când se hotări 
să rişte şi să încerce să bage spaima în Umbră. 
Schimbă locul câtorva sunete, apoi dădu prosteşte 
din cap şi zise: 

— Mi l-a spus odată Brom. Era... 

Tăcerea ţinu câteva clipe, apoi chipul i se 
lumină, ca şi cum şi-ar fi amintit: 

— Era Du Sundavar Freohrs0. 

Ceea ce însemna, aproape cuvânt cu cuvânt, 
„moartea umbrelor”. 

În temniţă, se lăsă o tăcere îngheţată. Umbra 

rămase nemişcată, cu ochi de nepătruns. Părea să 
se gândească adânc, cântărind ceea ce aflase. 
Eragon se întrebă dacă nu cumva mersese prea 
departe. Aşteptă ca Umbra să facă o mişcare, apoi 
întrebă cu un aer nevinovat: 

— De ce-ai venit? 

Umbra îl privi cu ochii săi roşii, disprețuitori şi 
zâmbi: 

— Ca să mă fălesc cu izbânda, fireşte! N-are 
niciun rost să învingi, dacă nu te poți bucura. 

Glasul îi suna încrezător, dar părea stingherită 
de ceva, ca şi cum s-ar fi izbit de o piedică în calea 
planurilor sale. Se ridică brusc şi adăugă: 

— Trebuie să mă ocup de anumite lucruri, dar, 
cât lipsesc eu, ai face bine să te gândeşti pe cine 
ai prefera să slujeşti: pe un Cavaler care şi-a trădat 
ordinul, de care aparțţii şi tu, sau pe cineva de 
seama mea, dar cunoscător al artelor tainice. 
Când va veni momentul să alegi, nu vei avea nicio 
cale de mijloc. 

Se îndreptă spre uşă, apoi se uită la cana cu apă 
şi se opri, cu chipul împietrit, şi strigă scurt: 

— Căpitane! 

Un bărbat lat în umeri intră în temniță cu sabia 
în mână. 

— Ce s-a-ntâmplat, stăpâne? întrebă el, 
neliniştit. 

— Lasă jucăria aia deoparte! îi porunci Umbra. 

Se întoarse spre Eragon şi spuse cu un calm 
ucigător: 


— Băiatul nu şi-a băut apa. De ce? 

— Am vorbit mai devreme cu temnicerul. A 
mâncat absolut tot ce i-am dat. 

— Foarte bine, zise Umbra cu un glas mai blând. 
Dar ai grijă să înceapă din nou să bea. 

Se aplecă spre căpitan şi-i şopti ceva la ureche. 
Eragon prinse ultimele cuvinte: 

—... O doză mai mare, pentru orice 
eventualitate. 

Căpitanul încuviință dând din cap. Umbra îşi 
îndreptă din nou atenţia spre Eragon: 

— O să mai vorbim şi mâine, când nu voi mai fi 
aşa grăbit. Ca să ştii, numele mă fascinează cu 
adevărat. O să-mi facă plăcere să vorbim despre 
el, cu mult mai multe amănunte. 

Tonul pe care fuseseră rostite cuvintele îl făcu pe 
Eragon să se simtă pierdut. Văzându-i plecaţi, se 
culcă pe rogojină şi închise ochii. Lecţiile lui Brom 
îşi arătau valoarea; se bizuia pe ele pentru a nu 
intra în panică şi pentru a-şi recăpăta încrederea. 
„Mi s-a pus totul la dispoziţie; acum doar trebuie 
să profit.” Şirul gândurilor îi fu întrerupt de 
zgomotul scos de soldaţii care se apropiau. 

Plin de teamă, el se apropie de uşă şi văzu doi 
soldați târâind-o pe elfă pe coridor. Când se 
îndepărtară, Eragon căzu moale pe podea şi 
încercă din nou să atingă magia. Văzând că-i 
scapă, de pe buze i se revărsă un şir de blesteme. 

Privi oraşul, scrâşnind din dinţi. Era încă după- 
amiază devreme. Respirând adânc, ca să se 


liniştească, încercă să aştepte cu răbdare. 


Lupta cu Umbrele 


În temniţa lui Eragon era de-acum întuneric, 
când el se trezi tresărind, plin de însuflețire. Ceva 
se întâmplase! Timp de câteva ore, simțise magia, 
undeva la marginea minții sale, dar, de fiecare 
dată când încercase s-o folosească, eşuase. Cu 
ochii arzând de nerăbdare şi emoție, el îşi încleştă 
mâna şi zise: 

— Nagz reisa!’! 

Cu un zgomot sec, pătura de pe rogojină zbură 
în aer şi se strânse într-un ghemotoc de mărimea 
pumnului său, care căzu la podea, bufnind 
înfundat. 

Încântat, Eragon se ridică. Se simțea slăbit, din 
cauza postului pe care fusese silit să-l țină, dar 
însuflețirea lui se dovedi mai puternică decât 
foamea. „Acum, să facem o încercare adevărată.” 
îşi întinse gândurile, până când simţi lacătul de pe 
uşă. În loc să încerce să-l spargă sau să-l taie, nu 
făcu decât să-i mişte mecanismul interior, astfel 
încât să se deschidă. Clincănind, uşa alunecă 
înspre interior. 

Băiatul devenise mult mai puternic decât era 
atunci când folosise întâia oară magia pentru a-i 

ucide pe urgalii din Yazuac, ceea ce-i consumase 
aproape toată energia. Un lucru care, altădată, l- 
ar fi stors de puteri acum doar îl obosea puţintel. 

El ieşi cu grijă în coridor. „Trebuie s-o găsesc pe 
Zar'roc şi pe elfă. Pesemne că ea se află într-una 
dintre temniţele astea, dar n-am timp să caut în 
toate. Cât despre Zar'roc, poate că Umbra o ţine 
cu ea.” îşi dădu seama că încă nu gândeşte foarte 
limpede. „De ce mă aflu aici? Aş putea scăpa chiar 
acum, dacă mă întorc înăuntru şi deschid 
fereastra prin magie. Dar, atunci, n-aş mai putea 
s-o salvez pe elfă... Saphira, unde eşti? Am nevoie 
de ajutorul tău.” în tăcere, se dojeni că n-o căutase 
mai repede. Era primul lucru pe care ar fi trebuit 
să-l facă, după ce-şi recăpătase puterile. 

Răspunsul ei veni cu o repeziciune 
surprinzătoare: „Eragon! Mă aflu deasupra 
oraşului. Nu face nimic. Vine Murtagh”. 

„Ce...”, începu el, dar fu întrerupt de un zgomot 
de paşi. Se răsuci pe călcâie, lăsând umerii în jos 
când şase soldaţi apărură în coridor. Ei se opriră 
brusc, privind de la Eragon la uşa deschisă a 
temniței, pălind. „Bine, aşadar, ei ştiu cine sunt. 
Poate că reuşesc să-i sperii, ca să nu trebuiască 
să ne luptăm.” 

— Înainte! strigă unul dintre soldaţi, luând-o la 
fugă spre el. 

Ceilalți îşi scoaseră săbiile din teacă şi o porniră 
cu paşi apăsați pe coridor. 

Era o nebunie să se lupte cu şase soldați, fiind 


aşa de slab şi, în plus, neînarmat, dar gândul la 
elfă îl ajută să rămână pe loc. Nu se putea hotări 
s-o părăsească. Fără să ştie dacă efortul îi va mai 
îngădui să rămână în picioare, el îşi adună puterea 
şi ridică mâna; gedwe&y ignasia îi strălucea. În 
ochii soldaţilor se ivi o scânteie de frică, dar erau 
războinici încercați, aşa că nu se opriră. Când 
Eragon deschise gura pentru a pronunţa cuvintele 
ucigătoare, se auzi un zbârnâit uşor şi ceva se 
mişcă aproape nevăzut. Unul dintre soldați se 
prăbuşi la pământ, lovit în spate de o săgeată. Încă 
doi fură doborâți înainte să poată înțelege ce se 
petrecea. 

La capătul coridorului, pe unde intraseră 
soldații, se afla un bărbat zdrențăros şi bărbos, 
înarmat cu un arc. Pe jos, la picioarele lui, zăcea o 
cârjă, de care nu părea să aibă nevoie, căci era 
înalt şi puternic. 

Cei trei soldați rămaşi se întoarseră în loc, 
pentru a face față noii ameninţări. Eragon profită 
de încurcătura lor şi strigă: 

— Thrysta!52 

Unul dintre ei îşi duse mâna la piept şi se 
prăbuşi. Eragon se împletici, simțind cum magia îi 
slăbeşte puterile. Încă un soldat căzu, cu gâtul 
străpuns de o săgeată. Văzându-l pe salvatorul 
său ţintind către ultimul rămas, Eragon îi strigă: 

— Nu-l ucide! 


32 „Tinteşte-l!” 


Bărbosul îşi cobori arcul. 

Eragon se concentră asupra bărbatului din fața 
lui. Acesta respira greu şi i se vedea albul ochilor. 
Părea că înţelege că viaţa îi fusese cruțată. 

— Ai văzut ce pot face, zise Eragon cu voce 
aspră. Dacă nu-mi răspunzi la întrebări, o să-ţi 
petreci restul vieţii în chinuri groaznice. Spune-mi 
unde mi-e sabia — are o teacă roşie, la fel ca lama 
— şi în ce temniță se află femeia elfă! 

Bărbatul îşi încleştă buzele. 

Palma lui Eragon străluci ameninţător, când el 
se pregăti să dea drumul magiei. 

— Răspuns greşit, se răsti el. Ai idee cât de 
multă durere poate provoca un fir de nisip, mai 
ales atunci când este fierbinte ca focul şi ți se află 
în stomac? Şi ce să mai zic de faptul că o să-i ia 
douăzeci de ani să se răcească, timp în care o să- 
şi facă drum, încet, încet, prin trupul tău, până la 
călcâie!? Până când o să ajungă afară, ai să- 
nnebuneşti. 

El se opri o clipă, pentru a mări efectul: 

— Asta dacă nu-mi spui ce vreau să ştiu. 

Soldatul se holbă, dar rămase tăcut. Eragon luă 
o mână de praf de pe podeaua de piatră şi observă 
calm: 

— Asta-i puțin mai mult decât un grăunte de 
nisip, dar, fii liniştit, o să-şi croiască drum cu atât 
mai repede prin trupul tău. Ce-i drept, o să facă o 
gaură ceva mai mare. 

O dată cu aceste cuvinte, praful începu să 


scânteieze roşu-aprins, fără să-l ardă la mână. 

— Bine, bine, numai să nu îmi pui aia în mine! 
strigă soldatul. Elfa se află în ultima temniţă de pe 
partea stângă! Despre sabia ta nu ştiu nimic, dar 
cred că este sus, în camera de gardă. Acolo sunt 
toate armele. 

Eragon dădu din cap în semn de aprobare, apoi 
murmură: 

— Slytha.33 

Soldatul îşi dădu ochii peste cap şi se prăbuşi 
moale la pământ. 

— L-ai ucis? 

Eragon îl privi pe străin, care acum se afla numai 
la câţiva paşi depărtare. Îşi îngustă ochii, 
încercând să vadă cum arăta fără barbă: 

— Murtagh? Tu eşti? îl întrebă el. 

— Da, zise Murtagh, ridicându-şi o clipă barba 
de pe fața proaspăt bărbierită. Nu vreau să mi se 
vadă chipul. L-ai ucis? 

— Nu, doar l-am adormit. Cum ai intrat? 

— N-am timp să-ți explic. Trebuie să ajungem 
sus, înainte să ne găsească cineva. În câteva 
minute, o să avem o cale de scăpare şi nu vrem s- 
o ratăm. 

— N-ai auzit ce-am spus? îl întrebă Eragon, 
arătând spre soldatul leşinat. Aici, în temniţă, se 
află şi o elfă. Am văzut-o! Trebuie s-o salvăm, şi 
pentru asta am nevoie de ajutorul tău. 


33 A adormi 


— O elfă...! 

Murtagh alergă pe coridor, protestând: 

— E o greşeală, ar trebui să fugim cât mai avem 
ocazia. 

El se opri în fața temniţei despre care-i vorbise 
soldatul şi scoase o legătură de chei de sub haina 
zdrențuită pe care o purta. 

— Am luat-o de la unul dintre străjeri, îi explică 
el. 

Eragon făcu un semn, arătând spre chei. 
Murtagh ridică din umeri şi i le dădu. Eragon o 
găsi pe cea potrivită şi deschise uşa. Prin 
fereastră, îşi croia drum o singură rază de lumină, 
care inunda chipul elfei într-o lumină rece, 
argintie. 

Ea îl privea, ghemuindu-se încordată, pregătită 
pentru orice s-ar mai fi putut întâmpla. Îşi ţinea 
capul sus, ca o regină. Ochii ei verde-închis, 
aproape negri, uşor oblici, ca ai unei pisici, se 
ridicară către cei ai lui Eragon, care se simți 
străbătut de fiori. 

O clipă, privirile li se încrucişară, apoi elfa 
tremură şi se prăbuşi, fără nicio vorbă, la pământ. 
Eragon de-abia reuşi s-o prindă, înainte să se 
lovească. Era surprinzător de uşoară şi răspândea 
un miros de ace de pin de-abia strivite. 

Murtagh intră în temniță: 

— Ce frumoasă el 

— Dar e şi rănită. 

— O putem îngriji mai târziu. Poţi s-o duci în 


braţe? 

Eragon clătină din cap. 

— Atunci am s-o fac eu, zise Murtagh, luând 
trupul elfei pe umeri. Hai, sus, cu noi! 

Îi dădu şi lui Eragon un pumnal şi amândoi se 
grăbiră înapoi, în coridorul înțesat de trupurile 
soldaților. Cu paşi mari, Murtagh îl conduse către 
o scară tăiată în piatră, din capătul coridorului. În 
timp ce urcau, Eragon întrebă: 

— Cum să facem să ieşim neobservaţi? 

— N-o să fie cazul, mormăi Murtagh. 

Aceste vorbe nu reuşiră să-i aline frica lui 
Eragon. El asculta atent, încercând să surprindă 
orice zgomot scos de soldați sau de altcineva care 
s-ar fi putut afla prin apropiere, îngrozit la gândul 
unei întâlniri cu Umbra. În capul scărilor se afla o 
sală mare, plină cu mese lungi, de lemn. Pe pereţi 
erau înşirate scuturi, iar tavanul, tot din lemn, era 
străbătut de bârne curbate. Murtagh o aşeză pe 
elfă pe una dintre mese şi privi îngrijorat spre 
tavan: 

— Poţi să-i transmiţi ceva Saphirei? 

— Da. 

— Spune-i să mai aştepte cinci minute. 

Undeva, în depărtare, se auziră strigăte. Dincolo 
de intrarea în sală mărşăluiau soldați. Buzele lui 
Eragon se strânseră din cauza încordării pe care 
încerca să şi-o stăpânească. 

— Orice-ai avea de gând să faci, să ştii că nu cred 
să mai avem mult timp. 


— Spune-i ce ţi-am zis şi rămâi ascuns! se răsti 
Murtagh, luând-o la fugă. 

În timp ce Eragon transmitea mesajul, el auzi cu 
groază zgomotul scos de bărbaţii care urcau 
scările. Luptându-se cu foamea şi cu oboseala, el 
o trase pe elfă jos de pe masă şi o ascunse 
dedesubt. Se ghemui lângă ea, ţinându-şi 
respiraţia, cu mâna încleştată pe pumnal. 

În cameră intrară zece soldaţi. Ei trecură în 
grabă, privind numai sub vreo două mese, apoi îşi 
continuară drumul. Eragon se sprijini de unul din 
picioarele mesei, oftând din greu. Clipele de linişte 
îl făcură dintr-o dată să-şi dea seama că stomacul 
şi gâtlejul îl ardeau. Atenţia îi fu atrasă de o halbă 
cu capac, care se afla alături de o tavă cu resturi 
de mâncare, în celălalt capăt al camerei. 

Eragon ieşi în fugă din ascunzătoare, înşfacă 
mâncarea, apoi se năpusti înapoi sub masă. În 
halbă se afla bere limpede, pe care o bău din două 
înghițituri mari. Când lichidul rece i se scurse pe 
gât, alinându-i setea, se simți uşurat. Se abţinu 
din greu să nu râgâie, apoi începu să devoreze o 
bucată de pâine. 

Murtagh se întoarse, având-o cu el pe Zar'roc, 
împreună cu un arc de formă ciudată şi o sabie 
elegantă, fără teacă. l-o dădu pe Zarroc lui 
Eragon, spunându-i: 

— Am găsit cealaltă sabie şi arcul în camera de 
gardă. N-am mai văzut până acum asemenea 
arme, aşa că am presupus că sunt ale elfei. 


— Hai să aflăm, zise Eragon, cu gura plină de 
pâine. 

Sabia — îngustă şi uşoară, cu mânerul curbat şi 
ascuțit la capete — se potrivea perfect în teaca elfei. 
Nu aveau cum să-şi dea seama dacă şi arcul îi 
aparținea, dar avea o formă atât de fină, încât 
Eragon se îndoia că ar fi putut fi al altcuiva. 

— Acum ce facem? întrebă el, îndesându-şi în 
gură altă îmbucătură. Nu putem rămâne aici pe 
vecie. Mai devreme sau mai târziu, soldații o să ne 
găsească. 

— Acum, zise Murtagh, luându-şi arcul în mâini 
şi potrivind o săgeată la locul ei, aşteptăm. După 
cum ţi-am mai spus, evadarea noastră a fost 
plănuită cu grijă. 

— Nu pricepi? E şi o Umbră aici! Dacă ne 
găseşte, am păţit-o. 

— O Umbră! exclamă Murtagh. Atunci spune-i 
Saphirei să vină imediat. Trebuia să aşteptăm 
până la schimbarea gărzii, dar acum este prea 
periculos să mai amânăm, chiar şi atât. 

Eragon transmise pe scurt mesajul, fără să-i mai 
distragă atenţia Saphirei cu întrebări. 

— Ai scăpat de unul singur şi mi-ai stricat 
planurile, mormăi Murtagh, urmărind intrarea în 
cameră, de frică să nu vadă soldații apărând. 

Eragon zâmbi: 

— Atunci, mai bine aşteptam. Una peste alta, tu 
ai venit la ţanc. Dacă aş fi fost silit să mă lupt cu 
toți soldaţii prin magie, n-aş mai fi reuşit nici să 


mă târâi. 

— Mă bucur c-am putut fi de folos, îi răspunse 
Murtagh, apoi înțepeni, auzind zgomotul unor 
bărbaţi care alergau prin apropierea lor. Să 
sperăm că Umbra nu ne găseşte. 

Un hohot de râs îngheţat umplu sala: 

— Mi-e teamă că-i mult prea târziu. 

Murtagh şi Eragon se răsuciră pe călcâie. 
Umbra, singură, stătea la celălalt capăt al camerei, 
având în mână o sabie de culoare deschisă, a cărei 
lamă era străbătută de o dungă subţire. Îşi 
desfăcu broşa care-i ţinea mantia, lăsând-o să 
cadă pe pământ. Avea un trup ca al unui alergător, 
subțire şi bine legat, dar Eragon îşi aminti că Brom 
îl prevenise şi-şi dădu seama că înfăţişarea 
Umbrei era înşelătoare; era, de multe ori, mai 
puternică decât un om normal. 

— Aşadar, tinere Cavaler, vrei să-ți măsori 
puterile cu mine? îl batjocori Umbra. N-ar fi 
trebuit să am încredere, când căpitanul mi-a spus 
că ai mâncat tot. N-o să mai fac niciodată greşeala 
asta! 

— Mă ocup eu, zise Murtagh liniştit, punând jos 
arcul şi trăgându-şi sabia din teacă. 

— Nu, îi şopti Eragon. Pe mine mă vrea viu, nu 
pe tine. Pot să o întârzii o vreme, dar ar fi cel mai 
bine să ai o cale de scăpare pregătită. 

— Bine, du-te, zise Murtagh. Nu va trebui să 
rezişti prea mult. 

— Sper că nu, zise Eragon sumbru. 


Îşi scoase şi el sabia şi înaintă încet. Lama cea 
roşie sclipea în lumina torțelor de pe perete. Ochii 
injectaţi ai Umbrei ardeau ca nişte cărbuni. Ea 
râse încet: 

— Chiar crezi că mă vei învinge, Du Sundavar 
Freohr? Ce nume jalnic! M-aş fi aşteptat la ceva 
mai subtil din partea ta, dar, până la urmă, poate 
numai de atâta eşti în stare. 

Eragon se sili să nu se lase umilit. Privi ţintă 
spre chipul Umbrei, aşteptând să vadă o sclipire 
în ochi sau un tremur al buzelor, care să-i trădeze 
următoarea mişcare. „Nu pot folosi magia, de 
teamă să nu o provoc să facă la fel. Probabil, crede 
că poate învinge şi fără asta — şi cred că are 
dreptate.” 

Înainte ca vreunul să apuce să facă vreo 
mişcare, tavanul răsună şi se clătină. Praful 
începu să curgă, făcând totul în jur să pară 
cenuşiu, în timp ce pe lângă ei cădeau bucăți de 
lemn care se sfărâmau de podea. Dinspre acoperiş 
se auziră țipete şi zgomote metalice. Temându-se 
să nu fie strivit de bârnele care se prăbuşeau, 
Eragon îşi ridică ochii spre tavan. Umbra profită 
de momentul său de neatențţie şi atacă. 

Eragon de-abia reuşi să-şi ridice sabia la timp 
pentru a para o lovitură care i se îndrepta spre 
coaste. Săbiile se întâlniră cu un zgomot care-i 
făcu dinții să clănțănească şi brațul să 
amorțească. „Pe flăcările iadului! Ce putere!” O luă 
pe Zar'roc cu ambele mâini şi o răsuci din toate 


puterile către capul Umbrei, care pară lovitura cu 
uşurinţă, mişcându-şi sabia prin aer mai repede 
decât ar fi crezut Eragon că e cu putinţă. 

Deasupra lor răsună un scârţâit înfricoşător, ca 
zgomotul unor spiţe de fier care scrijeleau piatra. 
Pe tavan se întinseră trei crăpături lungi, prin care 
începură să cadă ţigle de pe acoperiş. Eragon nu 
le băgă în seamă, nici chiar când una dintre ele se 
sfărâmă pe podea exact lângă el. Deşi se pregătise 
cu Brom, un adevărat maestru, şi cu Murtagh, 
care era şi el un spadasin desăvârşit, nu se simţise 
niciodată atât de depăşit de situaţie. Umbra nu 
făcea altceva decât să se joace cu el. 

Eragon se retrase spre Murtagh, parând 
loviturile Umbrei cu braţe tremurătoare. Acestea 
păreau din ce în ce mai puternice. Eragon nu mai 
avea nici măcar destulă putere pentru a recurge la 
ajutorul magiei, chiar dacă ar fi dorit s-o facă. 
Deodată, mişcându-şi dispreţuitoare mâna din 
încheietură, Umbra îi smulse sabia. Puterea 
loviturii îl făcu să cadă în genunchi şi să rămână 
acolo, gâfâind. Scârţâitul se auzi mai tare ca 
oricând. Orice se întâmpla, era clar că se apropia. 

Umbra îl privi trufaşă: 

— Poate că reprezinţi o piesă importantă în jocul 
care se desfăşoară, dar sunt dezamăgită să văd că 
asta-i tot ce poţi. Dacă şi ceilalți Cavaleri erau la 
fel de slabi, probabil că nu controlau Imperiul 
decât prin mulțimea lor. 

Eragon îşi ridică ochii şi clătină din cap. Îşi 


dăduse seama ce plănuise Murtagh. „Saphira, 
cred c-ar fi momentul.” 

— Nu, ai uitat ceva. 

— Şi cam ce-ar putea fi asta? îl întrebă Umbra 
în bătaie de joc. 

Un zgomot ca de tunet răsună în încăpere, 
atunci când o bucată din tavan se desprinse, 
lăsând să se vadă cerul nopții. 

— Dragonii! spuse Eragon cu glas puternic, ca 
să acopere zgomotul, aruncându-se într-o parte, 
unde Umbra nu-l mai putea ajunge. 

Aceasta mârâi de mânie, rotindu-şi sabia prin 
aer cu ură. Nu-l nimeri, aşa că se întinse încă o 
dată, împietrind de uimire atunci când una dintre 
săgețile lui Murtagh i se înfipse în umăr. După o 
clipă de tăcere, Umbra hohoti şi rupse săgeata cu 
două degete. 

— Dacă vrei să mă opreşti, va trebui să faci mai 
mult de atât. 

Următoarea săgeată îl lovi drept în frunte. 
Umbra urlă de durere şi începu să se zvârcolească, 
luându-şi faţa în mâini. Pielea îi deveni cenușie. În 
jurul său, în aer, începu să se formeze o negură 
care o înghițea. Se auzi un zgomot înspăimântător, 
apoi negura dispăru. 

În locul în care fusese Umbra, nu se mai vedea 
nimic decât mantia sa şi o grămăjoară de haine. 

— Ai ucis-o! exclamă Eragon. Din legendele pe 
care le auzise, cunoştea doar doi eroi care 
scăpaseră cu viaţă, după ce uciseseră o Umbră. 


— N-aş fi aşa sigur, zise Murtagh. 

— Gata, se auzi strigătul unui bărbat A dat greş. 
Intraţi şi prindeţi-i! 

Soldaţi înarmaţi cu plase şi cu sulițe se 
revărsară din ambele capete ale încăperii. Eragon 
şi Murtagh se retraseră înspre perete, luând-o cu 
ei şi pe elfă. Bărbaţii formară un semicerc 
amenințător în jurul lor. Apoi Saphira îşi strecură 
capul prin gaura din tavan şi scoase un răget; ea 
prinse marginea deschizăturii cu ghearele sale 
puternice şi rupse o altă bucată din tavan. Trei 
soldați dădură bir cu fugiţii, dar restul rămaseră 
pe poziţii. Cu un zgomot răsunător, bârna care 
susținea tavanul pe la mijloc se crăpă, trimițând 
în jos o ploaie de aşchii de mari dimensiuni. 
Rândul de soldați se împrăştie în toate părțile, 
încercând să scape de grindina ucigătoare. Eragon 
şi Murtagh se înghesuiră lângă perete, ca să nu fie 
loviți de resturile care cădeau. Saphira scoase un 
alt răget, iar soldaţii o luară la fugă, călcându-se 
unii pe alții. 

Cu un efort suprem, Saphira rupse şi bucata de 
tavan care mai rămăsese, apoi pătrunse în sala de 
mese, cu aripile strânse. Sub greutatea ei, o masă 
se prăbuşi cu un zgomot sec. Aproape plângând 
de uşurare, Eragon o îmbrăţişă, iar ea începu să 
toarcă mulțumită. „Mi-a fost dor de tine, 
micuţule!” 

„Şi mie. Mai avem pe cineva cu noi. Poţi să ne 
duci pe toți trei?” 


„Desigur”, zise ea, îndepărtându-şi din drum, 
printr-o lovitură de picior, aşchii şi mese, ca să se 
poată înălța. Murtagh şi Eragon o scoaseră pe elfă 
din ascunzătoare; văzând-o, Saphira şuieră 
uimită. „O elfă!” 

„Da, este femeia pe care am visat-o”, zise Eragon, 
luând-o pe Zar'roc de pe jos. Îl ajută pe Murtagh 
să o aşeze pe elfă în şa în siguranţă, apoi se urcară 
şi ei pe spatele Saphirei. „Am auzit zgomot de luptă 
de pe acoperiş. Sunt străjeri acolo?” 

„Erau, dar acum nu mai sunt. Sunteţi gata?” 

„Da.” 

Saphira sări afară din sala de mese, drept pe 
acoperişul fortăreței, unde se aflau împrăştiate 
trupurile oamenilor care stătuseră de pază. 

— Priviţi! strigă Murtagh, arătând cu degetul. 

De cealaltă parte a sălii rămase fără acoperiş, pe 
un turn, se afla un şir de arcaşi. 

— Saphira, ia-ţi zborul chiar acum! o preveni 
Eragon. 

Ea îşi desfăcu aripile, alergă până la marginea 
acoperişului şi-şi luă avânt, proptindu-se în 
picioarele puternice. Greutatea din spinare o făcu 
să se lase îngrijorător de jos. În timp ce ea se 
străduia să se înalțe, Eragon auzi zbârnâitul 
armonios scos de corzile arcurilor. 

În jurul lor, săgețile vâjâiau prin întuneric. 
Saphira, rănită, scoase un muget de durere şi se 
rostogoli grabnic spre stânga, pentru a evita rafala 
următoare. Alte săgeți străpunseră văzduhul, dar 


noaptea îi apără de muşcătura lor mortală. 
Îngrijorat, Eragon se aplecă pe gâtul Saphirei. 
„Unde te-au lovit?” 

„Mi-au străpuns aripile... o săgeată n-a apucat 
să iasă, ci a rămas acolo, înfiptă”, răspunse ea, 
respirând greu. 

„Cât de departe poţi să ne duci?” 

„Destul.” Eragon o sprijini pe elfă; ei plutiră pe 
deasupra oraşului, apoi îl lăsară în urmă şi se 
îndreptară spre răsărit, tot mai sus, pierzându-se 
in noapte. 


Războinic şi tămăduitor 


Saphira pluti în jos înspre un luminiş, lăsându- 
se pe creasta unui deal, şi-şi întinse aripile 
desfăcute la pământ. Eragon o simțea cum 
tremură. Erau numai la o jumătate de leghe de 
Gil'ead. 

În luminiş, erau priponiţi Tomac şi Văpaia 
Zăpezii, care începură să necheze speriaţi la 
sosirea Saphirei. Eragon sări jos şi începu de 
îndată să-i cerceteze rănile, în timp ce Murtagh 
pregătea caii. 

Neputând să vadă prea bine pe întuneric, 
Eragon pipăi orbeşte aripile Saphirei. Găsi trei 
locuri în care săgețile străpunseseră membrana 
subțire, lăsând în urma lor găuri însângerate, de 
grosimea degetului mare. De asemenea, o bucăţică 


din partea din spate a aripii stângi îi fusese 
smulsă. Ea tremură, simţindu-i degetele cum îi 
pipăie rănile. Adunându-şi toate puterile care-i 
mai rămăseseră, el vindecă rănile cu ajutorul unor 
cuvinte din limba străveche, apoi îşi îndreptă 
atenția către săgeata care rămăsese înfiptă într- 
unul dintre muşchii de pe braţul care susținea 
aripa. Capătul săgeții ieşise prin partea de 
dedesubt; din el picura sânge cald. 

Eragon îl chemă pe Murtagh şi-i spuse ce avea 
de făcut. 

— 'Ţine-i aripa! Trebuie să scot săgeata, zise el, 
arătându-i de unde să o apuce. 

„O să te doară, o preveni pe Saphira, dar o să se 
termine repede, încearcă să nu te zbaţi, ca să nu 
ne loveşti.” 

Ea îşi întinse gâtul şi apucă un trunchi tânăr şi 
înalt de copac în colții săi curbați. Dintr-o singură 
mişcare a capului, scoase copacul din rădăcini şi- 
l strânse bine între fălci. „Sunt gata.” 

„Bine”, zise Eragon. 

— Ai grijă, îi şopti el lui Murtagh, apoi rupse 
capătul săgeţii. Încercând să nu-i mai facă şi alt 
rău, scoase restul din trupul Saphirei cu o mişcare 
dibace. Simţind cum îi iese din carne, ea îşi dădu 
capul pe spate, scâncind, ţinând copacul în dinți. 
Aripa îi zvâcni fără să vrea, lovindu-l pe Murtagh 
sub bărbie şi culcându-l la pământ. 

Mârâind, Saphira scutură copacul, 
împroşcându-i cu noroi, apoi îl aruncă într-o 


parte. După ce Eragon îi vindecă rana, el îl ajută 
pe Murtagh să se ridice. 

— M-a luat prin surprindere, recunoscu acesta, 
ducându-şi mâna la falca jupuită. 

„Îmi pare rău.” 

— N-a vrut să-ți facă vreun rău, îl asigură 
Eragon, apoi se duse să vadă cum îi mai mergea 
elfei, care încă nu-şi recăpătase cunoştinţa. 

„Va trebui s-o mai duci în spate încă puţin, îi 
spuse Saphirei. Nu putem s-o luăm pe cai, căci n- 
am mai putea să mergem îndeajuns de repede. 
Acum, că ţi-am scos săgeata, ar trebui să poţi 
zbura mai uşor.” 

Saphira îşi înclină capul. „Am s-o fac.” 

„Mulţumesc”, zise Eragon şi o strânse tare în 
braţe. „Ai făcut un lucru nemaipomenit; n-am să 
uit niciodată. 

Privirea ei se îmblânzi. „Plec acum.” El se dădu 
înapoi, lăsând-o să-şi ia zborul într-un vârtej de 
aer, care-i făcea părul elfei să fluture, în numai 
câteva clipe, dispărură din vedere. Eragon se grăbi 
spre Văpaia Zăpezii, se urcă în şa şi o porni în 
galop alături de Murtagh. 

În timp ce călăreau, Eragon încercă să-şi 
amintească ce ştia despre elfi. Ei trăiau mult — 
toată lumea spunea asta —, deşi nu ştia cât de 
mult. Vorbeau limba străveche, şi mulți dintre ei 
puteau folosi magia. După căderea Cavalerilor, 
elfii se retrăseseră în ascunzătorile lor şi de-atunci 
niciunul nu mai fusese zărit prin Imperiu. „Atunci 


de ce este ea aici acum? Şi cum de-a reuşit 
Imperiul s-o prindă? Dacă poate folosi magia 
înseamnă că i s-au dat aceleaşi leacuri ca şi mie.” 

Merseră toată noaptea, fără să se oprească nici 
măcar atunci când oboseala începu să-i 
stingherească. Ochii îi ardeau şi de-abia mai 
puteau să se mişte, dar îşi continuau drumul. În 
urma lor, şiruri de călăreți cu torțele în mână le 
căutau urma pe lângă Gil'ead. 

Trecură multe ore mohorâte până când zorile 
făcură cerul să se lumineze. Înţelegându-se fără 
vorbe, Eragon şi Murtagh îşi opriră caii. 

— Trebuie să facem un popas pe undeva, zise 
Eragon, mort de oboseală. E musai să dorm — chiar 
dacă ne prind din urmă. 

— De acord, zise Murtagh, frecându-se la ochi. 
Spune-i Saphirei să coboare ca să ne putem 
întâlni. 

Urmând instrucţiunile Saphirei, o găsiră la 
poalele unei creste, bând apă dintr-un râu; elfa era 
în continuare ghemuită pe spinarea ei. Saphira îi 
întâmpină, nechezând uşor, când Eragon cobori 
din şa. 

Murtagh îl ajută să o dea jos pe elfă şi să o 
întindă pe pământ, apoi se prăbuşiră amândoi cu 
spatele rezemat de stâncă, frânți de oboseală. 
Saphira o cercetă plină de curiozitate pe elfă. „De 
ce nu s-o fi trezit? Au trecut câteva ore bune de 
când am plecat din Gilead.” 

„Cine ştie ce i-au făcut?” zise Eragon, întristat. 


Murtagh le urmări privirile. 

— Din câte ştiu, zise el, este primul elf luat 
prizonier de rege. De când s-au ascuns, el i-a tot 
căutat, în zadar - până acum. Deci, din două una: 
fie le-a descoperit refugiul, fie ea a fost prinsă din 
greşeală — şi eu asta înclin să cred. Dacă i-ar fi 
descoperit, regele le-ar fi declarat război şi şi-ar fi 
trimis armata împotriva lor. De vreme ce asta nu 
s-a-ntâmplat, întrebarea e dacă oamenii lui 
Galbatorix au reuşit sau nu să-i afle taina, înainte 
ca noi s-o salvăm. 

— Asta n-o s-o ştim până când nu-şi revine în 
simțiri. Spune-mi ce s-a-ntâmplat după ce m-au 
prins. Cum am ajuns în Gilead? 

— Urgalii lucrează pentru Imperiu, zise Murtagh 
scurt, dându-şi părul pe spate. Şi, pare-se că şi 
Umbra la fel. Saphira şi cu mine i-am văzut pe 
urgali cum te-au dat pe mâna ei - deşi, la 
momentul respectiv, nu ştiam cine e; era acolo şi 
o ceată de soldați. Ei te-au dus în Gilead. 

„Aşa-i”, zise Saphira, culcându-se lângă ei. 

Gândurile lui Eragon se întoarseră la urgalii cu 
care vorbise la plecarea din Teirm şi la „stăpânul“ 
despre care pomeniseră. „Despre rege vorbeau! L- 
am insultat pe omul cel mai puternic din 
Alaga€sia!” îşi dădu el seama, îngrozit. Apoi îşi 
aminti şi spectacolul oribil al locuitorilor din 
Yazuac, măcelăriți. O senzaţie de scârbă şi mânie 
îi invadă stomacul. „Urgalii se supuneau ordinelor 
lui Galbatorix! Dar de ce să comită asemenea fapte 


cumplite împotriva propriilor supuşi?” 

„Pentru că-i rău până în măduva oaselor”, zise 
Saphira scurt. 

Aprins de furie, Eragon exclamă: 

— Asta înseamnă război! După ce vor afla 
oamenii din Imperiu, ei se vor răscula şi-i vor ajuta 
pe vardeni. 

Murtagh îşi sprijini bărbia în palmă: 

— Chiar dacă ar auzi de grozăvia asta, nu mulți 
ar reuşi să ajungă la vardeni. Avându-i pe urgali 
sub porunca lui, regele are destui războinici ca să 
închidă granițele Imperiului şi să rămână la 
putere, oricât ar fi oamenii de neliniştiți. Cu un 
asemenea regim de teroare, el poate face din 
Imperiu tot ce vrea. Deşi este urât de toți, oamenii 
pot fi mobilizați să i se alăture, dacă se iveşte un 
duşman comun. 

— Şi cine să fie acesta? îl întrebă Eragon, 
nedumerit. 

— Elfii şi vardenii. Zvonurile potrivite pot face 
din ei cei mai îngrozitori monştri din Alagaesia — 
fiare care de-abia aşteaptă să-ți smulgă din mâini 
pământul şi averea. Imperiul ar putea spune şi că 
urgalii au fost, de fapt, numai nişte neînţeleşi şi că 
ne sunt prieteni şi aliați împotriva unor asemenea 
duşmani îngrozitori. Eu mă întreb numai ce le-a 
promis regele în schimbul serviciilor pe care i le 
aduc. 

— N-ar ţine, zise Eragon, clătinând din cap. 
Nimeni nu s-ar lăsa aşa de uşor înşelat în privința 


lui Galbatorix şi a urgalilor. Mai mult decât atât, 
de ce-ar vrea regele s-o facă? Doar e deja la putere. 

— Da, numai că vardenii îl sfidează, iar oamenii 
sunt de partea lor. Mai e şi Surda, care i s-a 
împotrivit de când s-a desprins din Imperiu. 
Puterea lui Galbatorix e mare în interiorul 
Imperiului, dar nu şi în afara lui. Cât despre ceea 
ce spuneai, că oamenii îşi vor da seama de 
minciunile lui, să ştii că ei o să creadă orice vrea 
el să le spună. S-a mai întâmplat şi înainte. 

Murtagh tăcu şi rămase pe gânduri, cu privirile 
aţintite în gol. 

Vorbele lui îl neliniştiră pe Eragon. Saphira îi 
atinse gândurile: 

„Unde-i trimite Galbatorix pe urgali?” 

„Poftim?” 

„Şi în Carvahall, şi în Teirm ai auzit că urgalii îşi 
părăsesc ținuturile şi migrează spre sud-est, ca şi 
cum ar vrea să străbată deşertul Hadarac. Dacă 
regele îi controlează într-adevăr, atunci de ce-i 
trimite într-acolo? Poate că el îşi alcătuieşte o 
armată de urgali, în folosul propriu sau poate vrea 
să întemeieze un oraş al lor.” 

Eragon se înfioră la acest gând. „Sunt prea 
obosit ca să-mi dau seama. Orice planuri ar avea 
Galbatorix, nouă n-o să ne facă decât necazuri. Aş 
vrea doar să ştim unde sunt vardenii. Acolo ar 
trebui să mergem, dar fără ajutorul lui Dormnad 
suntem pierduţi. Orice-am face, Imperiul o să ne 
găsească.” 


„Nu renunţa”, zise ea ca să-l încurajeze, apoi 
adăugă sec, „deşi cred că ai dreptate.” 

„Mulţumesc.” Eragon se uită la Murtagh: 

— Ţi-ai pus viața-n pericol pentru mine; îţi 
rămân dator. Singur n-aş fi putut scăpa. 

Dar era mai mult de-atât. De-acum, între ei 
exista o legătură, făurită în focul luptei şi călită de 
loialitatea pe care Murtagh i-o dovedise: 

— Mă bucur că te-am putut ajuta. Asta... 

Murtagh se opri şi se frecă pe faţă: 

— Ceea ce mă îngrijorează cel mai mult acum 
este cum o să mai putem călători, când ne caută 
atâția. De mâine, soldații din Gilead o să 
pornească după noi; după ce găsesc urmele cailor, 
o să-şi dea seama că nu ai zburat mai departe cu 
Saphira. 

Eragon, mohorât, îi dădu dreptate. 

— Dar cum ai reuşit să intri în castel? mai 
întrebă el. 

Murtagh râse încet: 

— Am mituit din greu şi m-am târât printr-o 
țeavă împuțită de la bucătărie. Dar n-am fi izbutit 
să scăpăm fără Saphira. Ea, zise el, apoi se 
întrerupse şi i se adresă direct ei, adică tu, eşti 
singurul motiv pentru care am scăpat cu viaţă. 

Eragon îşi puse solemn mâna pe gâtul ei. În timp 
ce ea torcea mulțumită, el privi fascinat chipul 
elfei. Fără tragere de inimă, se ridică în picioare: 

— Ar trebui să-i facem un culcuş. 

Murtagh se ridică şi el şi întinse o pătură. Când 


o ridicară în braţe ca s-o aşeze pe ea, mâneca i se 
prinse într-o creangă şi i se rupse. Eragon dădu să 
i-o prindă la loc, dar rămase uluit. 

Braţul elfei era acoperit de un strat de vânătăi şi 
tăieturi; unele erau pe jumătate vindecate, altele 
erau proaspete şi încă sângerau. Eragon scutură 
mânios din cap şi-i trase mâneca mai sus. Rănile 
se întindeau până la umăr. Cu degete 
tremurătoare, el îi desfăcu spatele cămăşii, 
îngrozit de ce-ar putea găsi dedesubt. 

Când bucata de piele se dădu la o parte, 
Murtagh blestemă. Spatele elfei era puternic şi 
musculos, dar era acoperit cu plăgi din cauza 
cărora pielea ei arăta ca noroiul uscat şi crăpat. 
Fusese biciuită fără milă şi însemnată cu fierul 
roşu, care-i lăsase urme ca nişte gheare. În 
locurile în care pielea rămăsese intactă, era vânătă 
sau neagră din cauza bătăilor. Pe umărul stâng, 
avea un tatuaj cu cerneală violetă. Era acelaşi 
simbol care se aflase şi pe inelul cu safir al lui 
Brom. În sinea lui, Eragon jură să-l omoare pe cel 
răspunzător de chinurile îndurate de elfă. 

— Poţi s-o vindeci? îl întrebă Murtagh. 

— N-nu ştiu, zise Eragon, încercând să-şi 
învingă greața care-l cuprinsese dintr-o dată. Sunt 
aşa multe răni! 

„Eragon!” zise Saphira pe un ton grav. „Este o 
elfă. N-o putem lăsa să moară! Oricât ai fi de obosit 
şi de flămând, trebuie s-o salvezi. O să-mi unesc 
puterile cu ale tale, dar tu trebuie să mânuieşti 


magia.” 

„Da... ai dreptate”, murmură el, fără să-şi poată 
lua ochii de la elfă. Decis, îşi scoase mănuşile şi-i 
spuse lui Murtagh: 

— O să dureze ceva timp. Poţi să-mi faci rost de 
mâncare? Şi te mai rog şi să fierbi nişte cârpe ca 
s-o bandajăm; nu-i pot vindeca toate rănile. 

— Nu putem face focul fără să fim văzuți, 
protestă Murtagh. Va trebui să foloseşti cârpe 
nespălate şi să mănânci mâncare rece. 

Eragon se strâmbă, dar încuviinţă. Îşi puse 
mâna uşor pe spatele elfei, iar Saphira se aşeză 
lângă el, privind-o şi ea cu ochi sclipitori. El 
inspiră adânc, apoi chemă magia şi îşi începu 
misiunea. 

Mai întâi, rosti cuvintele străvechi: 

— Waise heill! 

Arsura pe care o atinsese străluci, iar pielea se 
refăcu, netedă şi curată, fără să rămână vreo 
cicatrice. Lăsă la o parte vânătăile şi rănile care nu 
erau periculoase — dacă le-ar fi vindecat pe toate, 
şi-ar fi consumat energia de care avea nevoie 
pentru cele mai adânci. În tot acest timp, Eragon 
nu încetă să se minuneze că elfa rămăsese încă în 
viață, după ce fusese torturată de atâtea ori şi 
adusă în pragul morții, cu o siguranță care-i 
îngheţa sângele în vine. 

Cu toate că încerca să nu se uite prea insistent 
la ea, nu putu să nu observe că avea un trup deo 
frumusețe uimitoare, în ciuda rănilor care-l 


sluțeau. Se simţea sleit de puteri, aşa că se strădui 
să nu se mai gândească la asta — dar, din când în 
când, se înroşea până în vârful urechilor, sperând 
ca Saphira să nu-şi dea seama ce avea el în minte. 

Trudi până în zori, oprindu-se când şi când, dar 
numai ca să mănânce şi să bea, încercând să se 
refacă după perioada de post, fuga din castel şi 
vindecarea  elfei. Saphira îi rămase alături, 
împărtăşindu-i din puterea ei ori de câte ori avea 
prilejul. Soarele se înălțase deja pe cer când el se 
ridică, în sfârşit, gemând de durere din cauza 
muşchilor care-i amorţțiseră. Mâinile i se 
învinețiseră şi avea ochii uscați şi împăienjeniți. 
Se împletici până la coburi şi luă o înghiţțitură 
bună din burduful cu vin. 

— Gata? îl întrebă Murtagh. 

Eragon făcu semn că da, tremurând din toate 
încheieturile. Nici nu îndrăznea să vorbească. 
Locul i se învârtea în fața ochilor; aproape că-şi 
pierdu cunoştinţa. „le-ai descurcat bine”, zise 
Saphira, încercând să-l aline. 

— O să scape cu viață? 

— Nu ştiu - chiar nu ştiu, răspunse el cu glasul 
răvăşit. Elfii sunt fiinţe puternice, dar nici măcar 
ei nu pot îndura asemenea chinuri fără să sufere. 
Poate că, dacă aş şti mai mult despre căile de 
vindecare, aş putea s-o readuc la viață, dar... 

Făcu un gest de neajutorare. Mâna îi tremura 
atât de tare, încât vărsă vinul. Mai luă o 
înghițitură, ca să-şi poată reveni. 


— Ar trebui să pornim iar la drum. 

— Nu! Trebuie să dormi, protestă Murtagh. 

— P-pot să dorm în şa. Dar nu ne mai permitem 
să rămânem aici; o să ne încolțească soldații. 

Fără tragere de inimă, Murtagh acceptă: 

— Atunci, tu odihneşte-te şi o să-ţi duc eu calul 
de căpăstru, înşeuară din nou caii, o aşezară pe 
elfă pe spatele Saphirei şi părăsiră tabăra. Eragon 
mâncă în timp ce stătea în şa, încercând să-şi 
refacă puterile, apoi se întinse pe Văpaia Zăpezii şi 
închise ochii. 


Apă din nisip 


Când se înnopta şi veni timpul să se oprească, 
Eragon se simțea la fel de rău şi, parcă, şi mai 
prost dispus. Cea mai mare parte a zilei şi-o 
petrecuseră făcând lungi ocoluri, pentru a nu fi 
descoperiţi de soldații care aveau cu ei şi câini de 
vânătoare. El descălecă de pe Văpaia Zăpezii şi o 
întrebă pe Saphira: „Cum se simte fata?” 

„Din câte îmi dau seama, nu-i e mai rău decât 
înainte. A tresărit de vreo câteva ori, în rest, nu s- 
a mişcat deloc.” Saphira se ghemui la pământ, 
pentru ca el s-o poată ridica pe elfă din şa. O clipă, 
trupul ei moale se lipi de Eragon, dar el o aşeză 
grăbit la pământ. 

Pregăti o masă frugală, împreună cu Murtagh, 
dar amândurora le venea greu să-şi învingă nevoia 


de somn. După ce terminară de mâncat, Murtagh 
zise: 

— N-o mai putem ţine aşa. Nu ne îndepărtăm 
deloc de soldați, încă o zi sau două ca asta şi precis 
ne ajung din urmă. 

— Altceva ce putem face? se răsti Eragon. Dacă 
eram numai noi doi şi ai fi fost dispus să renunți 
la Tomac, Saphira ne putea duce în zbor. Dar aşa, 
cu elfă cu tot, nu se mai poate. 

Murtagh îl privi cercetător: 

— Dacă vrei să pleci de unul singur, n-ai decât. 
Nu pot să vă cer, nici ţie, nici Saphirei, să rămâneți 
cu mine, când sunteţi în pericol să ajungeţi în 
temniță. 

— Mă jigneşti, bombăni Eragon. Numai datorită 
ție sunt în libertate. N-am de gând să te las în 
ghearele Imperiului. Ce mai recunoştinţă ar fi 
asta! 

Murtagh îşi lăsă capul în jos. 

— Cuvintele tale mă îmbărbătează, zise el, apoi 
tăcu o clipă şi adăugă: dar ele nu ne scot din 
necazuri. 

— Şi care ce-ar putea s-o facă? îl întrebă Eragon, 
arătând spre elfă. Măcar dacă ea ne-ar fi putut 
spune unde sunt elfii; poate am fi putut să ne 
refugiem la ei. 

— Ținând cont de cât de bine s-au apărat până 
acum, mă îndoiesc că ar fi de acord să ne dezvăluie 
locul. Şi, chiar dacă ar face-o, ceilalți din neamul 
ei s-ar putea să nu ne considere bine veniți. La 


urma urmei, de ce să ne adăpostească? Ultimii 
Cavaleri cu care au avut de-a face au fost 
Galbatorix şi Trădătorii. Nu prea cred că le-au 
lăsat în urmă nişte amintiri plăcute. Cât despre 
mine, nu am nici măcar nesigura onoare de a fi 
Cavaler, ca tine. Nu, pe mine sigur nu m-ar dori 
printre ei. 

„Pe noi ne-ar primi”, zise Saphira plină de 
încredere, aranjându-şi aripile într-o poziție mai 
comodă. 

Eragon ridică din umeri: 

— Chiar admițând că ei ne-ar putea apăra, n- 
avem cum să-i găsim, iar pe elfă n-o putem întreba 
până când nu-şi revine în simțiri. Trebuie să 
fugim, dar încotro - spre nord, sud, răsărit sau 
apus? 

Murtagh îşi împreună mâinile şi-şi apăsă 
tâmplele cu degetele mari: 

— Cred că n-avem altceva de făcut decât să 
părăsim Imperiul. Puținele locuri sigure sunt 
departe de aici şi ne-ar veni greu să ajungem acolo 
fără să fim prinşi sau urmăriți... în nord, e doar 
pădurea Du Weldenvarden 3? - în care ne-am 
putea ascunde —, dar nu-mi surâde ideea de a 
trece din nou pe lângă Gil'ead. La apus, sunt doar 
Imperiul şi marea. La sud, e Surda, unde am putea 
găsi pe cineva care să ne îndrume către vardeni. 
lar la răsărit... 


34 Pădurea ocrotitoare 


El ridică din umeri. 

— ... La răsărit, între noi şi ce-ar mai putea fi 
acolo se întinde deşertul Hadarac. Undeva prin el 
sunt şi vardenii, dar, fără vreo îndrumare, ne-ar 
putea lua ani de zile să-i găsim. 

„Totuşi, am fi în siguranță”, observă Saphira. 
„Atâta timp cât nu dăm peste urgali.” 

Eragon îşi încreți fruntea, simțind o durere de 
cap care amenința să-i înece gândurile cu 
pulsațiile ei fierbinți: 

— E prea periculos să mergem în Surda. Ar 
trebui să străbatem aproape tot Imperiul, ţinându- 
ne departe de orice aşezare. Între noi şi Surda sunt 
prea mulți oameni ca să putem trece neobservațţi. 

Murtagh ridică dintr-o sprânceană: 

— Aşadar, vrei s-o pornim prin deşert? 

— Altă cale nu văd. În plus, aşa putem părăsi 
Imperiul înainte să ne ajungă din urmă cei doi 
Ra'zac. Cu animalele lor zburătoare, probabil că 
vor fi în Gil'ead într-o zi sau două, aşa că nu prea 
mai avem timp. 

— Chiar dacă ajungem în deşert înainte să ne 
prindă ei, zise Murtagh, tot ne pot ajunge din 
urmă. N-am putea merge mai repede ca ei sub 
niciun chip. 

Eragon o mângâie pe Saphira pe şold, simţindu- 
i solzii duri cu degetele: 

— Asta dacă presupunem că ne pot lua urma. 
Dar, ca să ne prindă, trebuie să-şi lase soldații în 
urmă, ceea ce ne prinde bine. Dacă se ajunge la 


luptă, cred că noi trei putem să-i învingem... dacă 
nu ne iau prin surprindere, cum s-a-ntâmplat cu 
mine şi cu Brom. 

— Şi dacă ajungem cu bine de cealaltă parte a 
deşertului, zise Murtagh rar, de-acolo încotro ne- 
ndreptăm? Ținuturile acelea sunt mult în afara 
Imperiului. Nici nu ştim dacă există oraşe şi, 
oricum, nu pot fi prea multe. În plus, mai e şi 
deşertul. Ştii ceva despre el? 

— Ştiu doar că e fierbinte, uscat şi plin de nisip, 
îi mărturisi Eragon. 

— Cam asta-i tot, zise Murtagh. Dar e plin şi de 
plante otrăvitoare, pe care nu le poți mânca, de 
şerpi veninoşi, scorpioni, iar soarele arde ca focul. 
Ai văzut câmpia cea mare din drumul spre Gil'ead? 

Era o întrebare care nu aştepta răspuns, dar, 
oricum, Eragon spuse: 

— Da, şi o mai văzusem o dată. 

— Atunci ştii cât e de întinsă. Ocupă toată inima 
Imperiului. Acum închipuie-ţi ceva de două sau de 
trei ori mai mare şi ai să înţelegi cât e de uriaş 
deşertul Hadarac, cel pe care tu propui să-l 
străbatem. 

Eragon încercă să vadă cu ochii minții un ţinut 
atât de mare, dar nu-şi putu face o imagine a 
distanțelor. El luă harta Alaga&siei din coburi. 
Pergamentul, întins pe jos, răspândea un miros de 
mucegai. Eragon cercetă câmpiile şi scutură din 
cap, uluit: 

— Nu mă mir că Imperiul se sfârşeşte aici. Tot 


ce se află dincolo e mult prea departe pentru ca 
Galbatorix să-l poată controla. 

Murtagh îşi plimbă mâna peste partea dreaptă a 
hărții: 

— Toate ţinuturile de dincolo de deşert, care pe 
harta asta sunt albe, se aflau sub o singură 
stăpânire pe când trăiau Cavalerii. Dacă regele 
reuşeşte să făurească noi Cavaleri care să-i dea 
ascultare, asta i-ar permite să extindă Imperiul, 
aducându-l la dimensiuni nemaivăzute. Dar nu 
asta voiam să spun. Deşertul Hadarac e atât de 
mare şi atât de primejdios, încât şansele să-l 
putem străbate nevătămațţi sunt foarte mici. E o 
idee nebunească să alegem calea asta. 

— Noi chiar nu avem nicio speranţă, zise Eragon 
cu tărie. 

Cercetă cu atenţie harta şi continuă: 

— Dacă am încerca să trecem chiar prin centrul 
deşertului, ne-ar lua ceva mai mult de-o lună, 
poate chiar două. Dar, dacă am porni spre sud- 
est, spre munții Beor, am putea scăpa mult mai 
repede. Apoi avem de ales: fie să urmăm şirul de 
munți, afundându-ne în sălbăticie, fie să mergem 
spre vest, în Surda. Dacă harta e bine făcută, 
distanța de aici până la munţi este cam la fel de 
mare ca aceea pe care-am străbătut-o mergând 
spre Gil'ead. 

— Dar asta ne-a luat aproape o lună! 

Eragon clătină din cap nerăbdător: 

— Am călătorit încet din cauza rănilor mele. 


Dacă ne forțăm puţin, o să ne ia mult mai puţin 
timp să ajungem la munți. 

— Destul. Te-ai făcut înțeles, recunoscu 
Murtagh. Totuşi, înainte să mă declar de acord, 
trebuie să rezolvăm ceva. Sunt convins că ai 
observat că am cumpărat provizii şi pentru noi, şi 
pentru cai, cât am fost în Gilead. Dar de unde 
putem lua destulă apă? Triburile nomade care 
trăiesc în deşert îşi ascund, în general, puţurile şi 
oazele, ca nimeni să nu le poată fura apa. Şi este, 
practic, imposibil să cărăm cu noi o cantitate mai 
mare decât ceea ce ne trebuie pentru o zi. 
Gândeşte-te cât bea Saphira! Ea şi caii consumă 
mai multă apă o dată decât noi într-o lună. Dacă 
nu poți să faci aşa încât să plouă la poruncă, nu 
văd cum am putea s-o apucăm în direcția propusă 
de tine. 

Eragon se lăsă pe călcâie. Era cu mult peste 
puterile lui să aducă ploaia şi bănuia că nici măcar 
cel mai puternic Cavaler n-ar fi putut s-o facă. Să 
mişti atâția nori era ca şi cum ai fi încercat să 
ridici un munte. Avea nevoie de o soluție care să 
nu-i sece toată puterea. „Mă întreb dacă pot 
preschimba nisipul în apă. Asta ne-ar scoate din 
necazuri, dar numai dacă nu-mi consumă prea 
multă energie.” 

— Am o idee, zise el. Lasă-mă să fac o încercare, 
apoi îți dau răspunsul. 

Eragon ieşi din tabără, cu Saphira pe urmele lui. 

„Ce-ai de gând să încerci?” îl întrebă ea. 


— Habar n-am, şopti el. „Saphira, tu n-ai putea 
să cari apă destulă pentru noi toți?” 

Ea îşi clătină capul enorm. „Nu. Nici n-aş putea 
să ridic atâta greutate, darmite să mai şi zbor cu 
ea.” 

„Păcat.” El îngenunche şi luă o piatră care avea 
o scobitură de ajuns de mare pentru a conține o 
înghițitură de apă. Îndesă o mână de praf în 
scobitură şi o privi gânditor. Acum venea partea 
grea. Trebuia cumva să prefacă praful în apă. „Dar 
ce cuvinte să folosesc?” Rămase câteva clipe pe 
gânduri, apoi alese două care spera să-i fie de 
folos. Străpungând obstacolul din minte, cu care 
se obişnuise deja, simți atingerea de gheaţă a 
magiei şi porunci: 

— Deloi mois? 

De îndată, praful începu să-i absoarbă puterile, 
într-un ritm de necrezut. Eragon îşi aminti 
fulgerător că Brom îl prevenise că anumite 
încercări îi pot consuma toată puterea şi-l pot 
chiar omorî. Se simţi cuprins de panică. Încercă 
să dea drumul magiei, dar nu izbuti. Aceasta făcea 
parte din el, până când reuşea să-şi ducă treaba 
la bun sfârşit sau până când îşi dădea duhul. Nu 
putea decât să rămână nemişcat, simțindu-se din 
ce în ce mai slăbit. 

Chiar când se convinsese că va muri acolo, 
îngenuncheat, praful sclipi şi se preschimbă într- 


35 „Preschimbă nisipul în apă!” 


un deget de apă. Uşurat, Eragon se lăsă pe spate, 
respirând din greu. Inima îi bătea să-i spargă 
pieptul, iar foamea îi găurea măruntaiele. 

„Ce s-a-ntâmplat?” îl întrebă Saphira. 

Eragon clătină din cap, încă în stare de şoc şi 
slăbit. Era mulțumit că nu încercase să 
preschimbe altceva mai mare. „N-o... n-o să 
meargă”, zise el. „N-am putere nici cât să-mi fac 
mie însumi rost de apă.” 

„Trebuia să ai mai mare grijă”, îl dojeni ea. 
„Magia poate duce la lucruri neaşteptate, când 
cuvintele străvechi se combină într-un fel nou.” 

El o privi urât. „Ştiu asta, dar era singura cale 
să-mi încerc ideea. Doar nu era să aştept să 
ajungem în deşert!” Apoi îşi reaminti că ea nu 
dorea decât să fie de ajutor şi zise: „Cum de-ai 
reuşit să preschimbi mormântul lui Brom în 
diamant, fără să mori din cauza efortului? Eu de- 
abia pot să mă descurc cu un pic de praf, ce să 
mai zic de toată piatra aia...” 

„Nu ştiu cum am făcut-o”, zise ea liniştită. „Pur 
şi simplu s-a-ntâmplat.” 

„N-ai putea s-o faci din nou, dar de data asta să 
preschimbi piatra în apă?” 

„Eragon, îi zise ea, privindu-l drept în ochi, nu- 
mi pot controla puterile nici cât ştie s-o facă un 
păianjen. Astfel de lucruri se-ntâmplă cu sau fără 
voința mea. Brom ţi-a spus doar că în jurul 
dragonilor se petrec tot felul de lucruri ciudate. 
Asta-i adevărat. Nu ţi-a dat nicio explicaţie şi nici 


eu nu pot să-ți dau. Uneori, fac lucrurile să e 
schimbe doar din instinct, aproape fără să mă 
gândesc. În rest — ca acum, de exemplu - sunt la 
fel de lipsită de putere ca Văpaia Zăpezii.” 

„Nu eşti niciodată lipsită de putere”, zise el încet, 
mângâind-o pe gât. O lungă vreme rămaseră 
amândoi tăcuți. Eragon îşi aduse aminte de 
mormântul pe care-l făurise şi de Brom zăcând 
înăuntru. Putea încă să vadă piatra curgând peste 
chipul bătrânului. 

— Măcar l-am îngropat aşa cum trebuie, şopti el. 

Alene, el îşi mişcă un deget prin praf, desenând 
o linie curbă. Două astfel de linii alcătuiră o vale 
în miniatură, aşa că desenă şi munţii din jurul ei. 
Cu unghia, scrijeli şi un râu care curgea prin vale, 
apoi, fiindcă i se păruse prea puţin adânc, îl 
îngroşă. Mai adăugă câteva amănunte, până când 
desenul deveni o imagine destul de bună a văii 
Palancar. Dorul de casă îl copleşi, aşa că şterse 
valea dintr-o singură mişcare a mâinii. 

„Nu vreau să vorbesc despre asta”, mormăi el 
supărat, ca să o împiedice pe Saphira să pună 
întrebări. Îşi încrucişă braţele pe piept şi rămase 
cu ochii în jos. Aproape fără să vrea, privirea i se 
întoarse către locul în care zgâriase pământul. Se 
îndreptă de spate, surprins. Deşi pământul era 
uscat, şănțulețul pe care-l făcuse se umpluse cu 
apă. Curios, el săpă mai adânc în praf şi găsi un 
strat umed aflat la mică distanţă, dedesubt. 

— la uită-te! zise el încântat. 


Saphira îşi aplecă botul să vadă ce găsise. „Şi 
asta cu ce ne ajută? Apa din deşert trebuie să fie 
îngropată aşa de adânc, încât ar trebui să săpăm 
vreo săptămână până s-o găsim.” 

„Da, zise Eragon foarte mulțumit de el, dar câtă 
vreme ştiu că-i acolo, pot să ajung la ea. la 
priveşte!” El adânci groapa, apoi îşi umplu mintea 
de magie. În loc să preschimbe praful în apă, nu 
făcu decât să cheme la suprafață apa care se afla 
deja în pământ. Gâlgâind uşor, apa umplu groapa. 
El zâmbi şi luă o sorbitură. Era rece şi curată, 
foarte bună de băut. „Vezi? Putem obţine toate 
lucrurile de care avem nevoie.” 

Saphira adulmecă ochiul de apă. „Da, aici da. 
Dar în deşert? S-ar putea să nu fie destulă apă în 
pământ ca s-o poţi aduce la suprafaţă.” „O să 
meargă”, o asigură Eragon. „Nu fac decât să ridic 
apa, o treabă destul de uşoară. Câtă vreme o fac 
încet, puterile o să mă ţină. Chiar dacă e îngropată 
la o adâncime destul de mare, n-o să fie nicio 
greutate, mai ales dacă mă ajuţi şi tu.” 

Saphira îl privi cu îndoială. „Eşti sigur? 
Gândeşte-te bine înainte să răspunzi, căci o să 
plătim cu viața dacă faci vreo greşeală.” Eragon 
ezită, apoi spuse ferm: „Sunt sigur”. 

„Atunci du-te şi spune-i lui Murtagh. Eu o să 
stau de veghe cât timp voi dormiți.” 

„Dar şi tu ai stat trează toată noaptea”, protestă 
el. „Ar trebui să dormi.” 

„N-o să pățesc nimic — sunt mai puternică decât 


crezi tu”, zise ea cu blândețe. Solzii îi foşniră în 
momentul în care se încolăci pe jos, privind cu 
atenţie înspre nord, de unde se aşteptau să apară 
urmăritorii. Eragon o îmbrăţişa, iar ea începu să 
toarcă gros; tot trupul îi vibra. „Hai, du-te!” 

El mai rămase o clipă pe loc, apoi se întoarse la 
Murtagh, care-l întrebă: 

— Ei? Putem străbate deşertul? 

— Putem, încuviință Eragon. 

Aşezându-se pe pături, îi explică tot ce aflase. 
După ce terminară de vorbit, Eragon se întoarse 
cu fața spre elfă. Chipul ei fu ultimul lucru pe 
care-l văzu înainte de-a adormi. 


Râul Ramr 


Cu mare greutate, ei se treziră în orele cenuşii 
de dinaintea zorilor. Aerul răcoros îl făcu pe 
Eragon să tremure: 

— Cum să facem s-o ducem pe elfă? Nu mai 
poate sta multă vreme în spinarea Saphirei; solzii 
ei o să-i facă rău. Dar Saphira n-o poate duce nici 
în gheare, căci ar obosi, iar coborârea ar fi 
periculoasă. O targă n-are rost să facem, căci s-ar 
sfărâma în timpul mersului, şi nici nu vreau să 
îngreuiem caii, urcând-o în şa cu unul din noi. 

Murtagh se gândi, în timp ce punea şaua pe 
Tomac: 

— Dacă tu mergi cu Saphira, o putem lega în şa 


pe Văpaia Zăpezii, dar tot i-ar face rău. 

„Ştiu eu ce să facem”, zise Saphira pe 
neaşteptate. „Ce-ar fi să o legaţi de pieptul meu? 
Nu mi-ar stingheri mişcările şi ar fi mai în 
siguranță decât oriunde altundeva. Singurul 
pericol ar fi săgețile, dar pot să zbor deasupra lor, 
dacă e cazul.” 

Niciunul nu găsi o soluție mai bună, aşa că 
făcură după cum propusese ea. Eragon aranjă o 
pătură, o înveli pe elfă şi o duse către Saphira. Alte 
pături şi haine de schimb fură folosite pentru a 
face din ele funii îndeajuns de lungi, cu care să-i 
poată înconjura trupul. Cu ajutorul lor, o legară 
pe elfă cu spatele pe burta Saphirei şi cu capul 
între picioarele ei din față. Eragon îşi privi opera 
cu un ochi critic: 

— Mi-e teamă ca funiile să nu se rupă din cauza 
solzilor tăi, zise el. 

— O să ne uităm din când în când, să vedem 
dacă nu s-au ros, îi răspunse Murtagh. 

„Plecăm?” întrebă Saphira, iar Eragon repetă 
întrebarea cu voce tare. 

În ochii lui Murtagh apăru o strălucire 
periculoasă, iar buzele i se ridicară într-un surâs 
uşor. El aruncă o privire în direcția din care 
veniseră, unde fumul de la focurile făcute de 
soldați începea să se distingă limpede, şi zise: 

— Dintotdeauna mi-au plăcut întrecerile. 

— Şi-acum sunt în joc chiar viețile noastre! 

Murtagh sări în şaua lui Tomac şi ieşi din tabără 


la trap. Eragon îl urmă la mică distanţă, pe Văpaia 
Zăpezii. Saphira îşi luă zborul cu elfă cu tot, 
ținându-se aproape de pământ, ca să nu fie zărită 
de soldați. Astfel, toţi trei o porniră spre sud-est, 
către îndepărtatul deşert Hadarac. 

În timp ce călărea, Eragon se uita din când în 
când după urmăritori. Gândul îi tot zbura la elfă. 
O elfă! Reuşise să vadă una şi acum ea era 
împreună cu ei! se întrebă ce-ar fi zis Roran şi-şi 
dădu seama că, dacă s-ar întoarce vreodată în 
Carvahall, i-ar veni foarte greu să-i convingă pe 
ceilalți că toate aceste aventuri chiar se- 
ntâmplaseră. 


În tot restul zilei, Eragon şi Murtagh străbătură 
în grabă ţinutul, fără să bage de seamă oboseala 
şi lipsa de confort. Îşi mânau caii cât puteau de 
repede, până la limita rezistenței. Alteori, 
descălecau şi o luau la fugă pe jos, încercând să-i 
mai cruţe pe Tomac şi pe Văpaia Zăpezii. Se opriră 
numai de două ori — ca să le dea cailor nutreţ şi 
apă. 

Deşi de-acum soldații din Gilead rămăseseră 
mult în urma lor, Eragon şi Murtagh se treziră că 
trebuie să ocolească alți soldați, ori de câte ori 
treceau de vreun oraş mai mic sau mai mare. 
Cumva, toate locurile prin care treceau intraseră 
în alertă. De două ori era cât pe ce să cadă într-o 
ambuscadă pe drum, reuşind să scape numai 
datorită Saphirei, care, din întâmplare, simți 


mirosul oamenilor care-i aşteptau. După ce asta 
se-ntâmplă a doua oară, hotărâră să părăsească 
drumul cu totul. 

Amurgul îndulci contururile împrejurimilor, apoi 
seara îmbrăcă cerul într-o mantie neagră. Ei nu se 
opriră toată noaptea, străbătând o distanţă din ce 
în ce mai mare. La miezul nopții, ajunseră într-un 
loc în care pământul începea să se înalțe sub ei, 
formând dealuri înțesate de cactuşi. 

Murtagh arătă cu degetul în față: 

— Acolo, la câteva leghe, e oraşul Buliridge, pe 
care trebuie să-l ocolim. Precis că sunt şi acolo 
soldați cu ochii după noi. Ar trebui să încercăm să 
ne strecurăm pe lângă ei pe întuneric. 

După trei ore, zăriră lămpile galbene din 
Buliridge. În jurul oraşului, o adevărată mare de 
soldați patrula printre focurile de veghe răspândite 
peste tot. Eragon şi Murtagh descălecară şi o 
porniră mai departe cu băgare de seamă, având 
grijă ca săbiile să nu facă zgomot. Îşi duseră caii 
de dârlogi, ocolind oraşul pe la mare distanţă şi cu 
urechea ciulită, ca nu cumva să nimerească în 
vreun loc de popas al soldaților. 

Lăsând oraşul în urmă, Eragon se mai linişti. În 
cele din urmă, zorii se revărsară în cer, umplându- 
l de o roşeaţă fină, şi aerul rece al nopții se mai 
încălzi. Se opriră pe creasta unui deal ca să 
cerceteze împrejurimile. Râul Ramr se afla în 
stânga lor, dar şi la ceva distanţă înspre dreapta. 
El curgea spre sud cale de câteva leghe, apoi se 


întorcea pe propriile urme într-un cot îngust, 
înainte să o apuce spre apus. Făcuseră mai mult 
de 80 de kilometri într-o singură zi. 

Eragon se aplecă pe gâtul calului, fericit că 
străbătuseră o asemenea distanţă: 

— Hai să găsim o vale sau o râpă în care să 
putem dormi nestingheriți. 

Se opriră lângă un pâlc de ienuperi şi-şi 
întinseră păturile. Saphira aşteptă răbdătoare ca 
trupul elfei să fie dezlegat de pe pieptul ei. 

— Fac eu de strajă primul şi te trezesc pe la 
amiază, zise Murtagh, punându-şi sabia pe 
genunchi, la îndemână. 

Eragon încuviință cu glasul înfundat şi-şi trase 
pătura peste umeri. 


La căderea nopţii, erau frânți de oboseală şi 
amețiți, dar hotărâți să meargă mai departe. 
Pregătindu-se să plece, Saphira îi spuse lui 
Eragon: „Asta-i a treia noapte de când te-am salvat 
din Gilead, şi elfa tot nu s-a trezit. Mă 
îngrijorează. În plus, continuă ea, tot timpul ăsta 
nici n-a mâncat, nici n-a băut. Nu ştiu prea multe 
despre elfi, dar ea e firavă şi nu cred că poate 
rezista multă vreme fără hrană.” 

— Ce s-a-ntâmplat? îl întrebă Murtagh lăsându- 
se pe spatele lui Tomac. 

— E vorba de fată, zise Eragon, aplecându-se 
deasupra ei s-o privească. Saphira e neliniştită că 
n-a mâncat şi n-a băut nimic, şi asta mă 


îngrijorează şi pe mine. l-am vindecat rănile, cel 
puţin la suprafață, dar parcă n-am ajutat-o deloc. 

— Poate că Umbra i-a făcut ceva în minte, sugeră 
Murtagh. 

— Atunci, trebuie s-o ajutăm. 

Murtagh îngenunche lângă ea, privind-o cu 
multă atenție, apoi clătină din cap şi se ridică: 

— Din câte pot eu să-mi dau seama, doarme pur 
şi simplu. S-ar zice că aş putea s-o trezesc doar 
atingând-o sau vorbindu-i, dar nici vorbă de asta. 
Leşinul ăsta ar putea să şi-l fi provocat singură, 
cum fac elfii pentru a scăpa de dureri şi a se 
vindeca - dar, atunci, de ce nu-i pune capăt? De- 
acum nu mai e în pericol. 

— Dar crezi că ştie? îl întrebă Eragon cu voce 
înceată. 

Murtagh îi puse mâna pe umăr: 

— N-avem timp pentru asta. Acum trebuie să 
plecăm! Dacă nu, riscăm să ne pierdem avansul 
pe care de-abia l-am câştigat. Te poţi ocupa de ea 
mai târziu, când ne oprim. 

— Doar un lucru să fac, zise Eragon. 

El udă o cârpă, apoi o stoarse, făcând apa să 
picure printre buzele elfei. Făcu asta de câteva ori 
la rând, apoi o şterse pe frunte, deasupra 
sprâncenelor ascuţite, simțind, într-un mod 
ciudat, că trebuie să o apere. 


Porniră printre dealuri, fără să urce pe creste, de 
frică să nu fie văzuţi de vreo santinelă. Din 


aceleaşi motive, Saphira rămase şi ea pe pământ. 
În ciuda masivităţii ei, ştia să se strecoare; nu 
făcea zgomot decât cu coada, care se târa pe 
pământ ca un şarpe mare şi albastru. 

În cele din urmă, cerul se lumină la răsărit. 
Apăru şi luceafărul de dimineaţă, Aiedail, chiar 
când ei ajunseră la marginea unui mal abrupt, 
acoperit cu tufişuri pitice. Apa mugea dedesubt, 
prăvălindu-se peste bolovani şi foşnind printre 
crengi. 

— Rami! zise Eragon, încercând să se facă auzit. 

Murtagh încuviinţă: 

— Da! Acum trebuie să găsim un vad sigur. 

„Nu-i nevoie”, zise Saphira. „Pot eu să vă duc pe 
partea cealaltă, oricât ar fi râul de mare.” 

Eragon îi privi silueta de un albastru-cenuşiu. 
„Şi cu caii ce facem? Nu-i putem lăsa aici. Sunt 
prea grei ca să-i poți ridica.” 

„Câtă vreme nu sunteţi şi voi în spatele lor şi nu 
se zbat prea tare, sunt sigură că îi pot duce. Dacă 
am reuşit eu să scap de săgeți, având trei oameni 
în spinare, cred că pot şi să duc un cal peste un 
râu, în linie dreaptă.” 

„Te cred, dar hai să nu încercăm decât dacă nu 
avem încotro. E prea periculos.” 

Ea cobori în râpă, spunând: „Nu ne permitem să 
pierdem prea mult timp pe aici.” 

Eragon o urmă, trăgându-şi calul de dârlogi. 
Malul se termină brusc; dincolo de el, apele 
întunecate ale râului curgeau repede la vale. 


Deasupra apei se înălța un abur alb, ca sângele 
care fumega pe zăpadă. Nu puteau vedea până pe 
malul celălalt. Murtagh aruncă o creangă în râu şi 
o privi îndepărtându-se, rotindu-se pe deasupra 
apel. 

— Cât de adânc crezi că e? îl întrebă Eragon. 

— N-am de unde să-mi dau seama, îi răspunse 
Murtagh, părând îngrijorat. Nu poţi să vezi cât e 
până dincolo, cu ajutorul magiei? 

— Numai dacă fac aici o lumină ca un foc de 
tabără. 

Într-un vârtej de aer, Saphira se ridică şi pluti 
peste Ramr. După o scurtă vreme, Eragon o auzi 
spunând: „Am trecut. Râul are ceva mai puţin de 
un kilometru. Nici că puteaţi găsi un loc mai prost 
de traversat; aici Ramr face cotul şi este foarte lat.” 

— Aproape un kilometru?!? se miră Eragon, apoi 
îi spuse lui Murtagh despre propunerea Saphirei 
de a-i ajuta să treacă. 

— De dragul cailor, aş prefera să nu încercăm. 
Tomac nu s-a obişnuit cu Saphira, ca Văpaia 
Zăpezii. S-ar putea să se neliniştească şi să-i facă 
şi ei vreun rău. Spune-i Saphirei să caute un loc 
cu apă mică, pe unde putem înota în siguranţă. 
Dacă nu găseşte niciunul prin apropiere, cred că 
nu avem de ales şi va trebui să ne treacă ea în 
zbor. 

La rugămintea lui Eragon, Saphira primi să 
caute un vad. În timp ce ea cerceta locul, ei se 
aşezară lângă cai şi mâncară nişte pâine tare ca 


piatra. Nu după multă vreme, Saphira se întoarse; 
aripile ei catifelate se auzeau fâlfâind uşor pe cerul 
care tocmai se lumina. „Şi în sus, şi în jos, apa 
este adâncă şi învolburată.” 

Aflând asta, Murtagh zise: 

— Mai bine trec eu primul, ca să am grijă de cai. 

El se urcă în spinarea Saphirei, spunându-i: 

— Să ai grijă cu Tomac! îl am de mulți ani şi n- 
aş vrea să păţească cine ştie ce. 

De îndată, Saphira se înălță în văzduh. 

Când se întoarse, Eragon văzu că n-o mai 
aducea cu ea pe elfa leşinată. El îl conduse pe 
Tomac spre Saphira, făcându-se că nu-i aude 
nechezatul slab. Saphira se ridică pe picioarele din 
spate, pentru a putea să ia calul la piept cu cele 
din față. Cu ochii la ghearele ei fioroase, Eragon îi 
zise: 

— Aşteaptă! 

Apoi aranjă pătura de sub şaua lui Tomac, 
legându-i-o de piept, ca să-i apere părțile mai 
sensibile, şi-i făcu semn Saphirei să treacă la 
fapte. 

Tomac pufni înfricoşat pe nări şi dădu să sară, 
când labele din față ale Saphirei i se încolăciră în 
jurul trupului, dar ea îl ţinu strâns. Calul îşi dădea 
ochii peste cap, îngrozit; albul lor parcă amenința 
să se reverse peste pupilele dilatate. Eragon 
încercă să-l calmeze cu ajutorul gândurilor, dar 
Tomac era prea înfricoşat pentru a-l putea atinge. 
Înainte ca el să mai încerce încă o dată să scape, 


Saphira îşi luă avânt, proptindu-se atât de tare pe 
picioarele din spate, încât lăsă urme adânci de 
gheare în stâncile de dedesubt. Aripile i se 
încordară într-un efort gigantic, încercând să 
ridice enorma greutate. O clipă, se păru că ea se 
va prăbugşi la pământ, apoi, cu o ultimă zvâcnire, 
se înălță. Tomac ţipă de groază, lovind cu copitele 
în toate direcţiile şi zvârcolindu-se. Zgomotul era 
îngrozitor, asemenea  scârțâitului unei uşi 
metalice. 

Eragon blestemă, întrebându-se dacă se afla 
cineva prin apropiere, ca să-i audă. „Grăbeşte-te, 
Saphira!” Aşteptând-o să se întoarcă, îşi ciuli 
urechea după soldați, scrutând peisajul întunecos 
şi căutând luminile torțelor. În curând, dădu cu 
ochii de ele şi zări un şir de călăreți care alunecau 
în josul unei pante, la mai puţin de cinci kilometri 
distanţă. 

Saphira se întoarse să-l ia pe Văpaia Zăpezii şi 
spuse: „Prostul de animal al lui Murtagh a turbat 
de tot. A trebuit să-l lege ca să nu o ia la fugă”. Ea 
îl înşfăcă pe Văpaia Zăpezii şi se duse cu el, fără 
să dea nicio atenţie protestelor vehemente ale 
calului. Eragon o privi îndepărtându-se, simțindu- 
se singur în noapte. Călăreţii se apropiaseră. 

În sfârşit, Saphira veni să-l ia şi pe el, şi în 
curând ajunseră din nou cu picioarele pe pământ, 
cu spatele spre râu. După ce-şi liniştiră caii şi le 
puseră şeile la loc, o luară din nou la goană înspre 
munții Beor. Văzduhul se umpluse de zgomotele 


păsărilor care se trezeau din nou la viaţă. 

Eragon moţăia chiar şi când mergea pe jos. De- 
abia îşi dădea seama că Murtagh era la fel de 
somnoros. Din când în când, niciunul nu mai 
mâna caii şi numai datorită vigilenței Saphirei 
rămaseră pe drumul cel bun. 

În cele din urmă, picioarele începură să li se 
înfunde în pământul înmuiat, silindu-i să se 
oprească. Soarele se afla sus deasupra capetelor 
lor, iar râul Ramr rămăsese doar o dungă subţire, 
undeva în urmă. 

Ajunseseră în deşertul Hadarac. 


Deşertul Hadarac 


O mare de dune se întindea spre orizont, ca 
valurile unui ocean. Din când în când, câte o pală 
de vânt făcea nisipul roşu-auriu să se 
învârtejească în văzduh. Pe nişte petice de pământ 
tare — pe care orice fermier l-ar fi găsit nepotrivit 
pentru cultivat -, răspândite ici-colo, creşteau 
copaci piperniciţi. În depărtare, se vedea un şir de 
stânci abrupte, de culoare roşu-aprins. În toată 
uriaşa pustietate nu se zărea niciun animal, în 
afară de o pasăre care plutea în aer, dusă de zefir. 

— Eşti convins că vom găsi nutreţ pe acolo? 
întrebă Eragon, rostind cuvintele cu greutate, căci 
gâtul îl înțepa din cauza aerului fierbinte şi uscat. 

— Vezi stâncile? întrebă Murtagh, arătându-le 


cu mâna. În jurul lor creşte iarbă, mică şi ațoasă, 
ce-i drept, dar pentru cai o să fie îndeajuns. 

— Sper să ai dreptate, zise Eragon, uitându-se 
în soare cu ochii mijiți. Hai să ne odihnim puţin 
înainte să mergem mai departe! Mintea mi-e 
înceată ca un melc şi de-abia îmi mai pot mişca 
picioarele. 

Dădură trupul elfei jos de la pieptul Saphirei, 
mâncară, apoi se culcară la umbra unei dune. 
După ce Eragon se cuibări în nisip, Saphira se 
încolăci lângă el şi-şi întinse aripile deasupra lor. 
„Locul ăsta e minunat”, zise ea. „Aş putea sta aici 
ani de zile fără să-mi dau seama că a trecut 
timpul.” 

Eragon închise ochii. „E un loc bun pentru 
zburat”, încuviinţă el, pe jumătate adormit. 

„Nu doar asta. Mă simt ca şi cum aş fi fost făcută 
pentru deşertul ăsta. Are spaţiul de care am eu 
nevoie, munți unde-mi pot face cuibul şi pradă 
ascunsă, pe care aş putea s-o urmăresc zile de-a 
rândul. Şi ce căldură! Frigul nu mă deranjează, 
dar căldura mă face să mă simt plină de viaţă şi 
de energie.” Saphira îşi înălță capul spre cer, 
întinzându-se fericită. 

„Aşa mult îți place?” mormăi Eragon. 

„Da.” 

„Atunci, când totul se va termina, poate o să ne- 
ntoarcem aici...” El adormi înainte să-şi termine 
vorba. Saphira era încântată şi începu să toarcă 
blând, în timp ce Eragon şi Murtagh se odihneau. 


Era cea de-a patra dimineaţă de la plecarea din 
Gil'ead.  Făcuseră deja aproximativ 150 de 
kilometri. 


Dormiră îndeajuns de mult pentru a-şi limpezi 
minţile şi a le da cailor timp să se refacă. Nu se 
mai vedeau soldați în urma lor, dar asta nu-i 
determină să micşoreze pasul, căci ştiau că 
Imperiul va continua să-i caute până când se vor 
fi îndepărtat îndeajuns pentru ca regele să nu-i 
mai poată ajunge. Eragon zise: 

— Pesemne că oamenii de la Curte i-au dat deja 
lui Galbatorix vestea că am scăpat, iar el i-a trimis 
pe cei doi Ra’zac. Sunt sigur că ei sunt, de-acum, 
pe urmele noastre. O să le ia ceva timp să ne 
ajungă, chiar şi în zbor, dar ar trebui să fim 
pregătiți să dăm oricând peste ei. 

„Şi de data asta o să vadă că nu mă pot pune în 
lanţuri aşa de uşor”, zise Saphira. 

Murtagh se scărpină pe bărbie: 

— Sper să nu ne mai poată urmări dincolo de 
Buliridge. Trecerea râului a fost o cale bună de a 
face să ni se piardă urmele; putem nădăjdui să nu 
le mai găsească. 

— Ce bine ar fi, zise Eragon, cercetând starea 
elfei. 

Nu se schimbase nimic; oricât ar fi încercat s-o 
facă să-i răspundă, nu izbutea. 

— Totuşi, nu m-aş bizui pe noroc. Cine ştie, 
poate chiar în clipa asta cei doi sunt pe urmele 


noastre. 

La apus, ajunseră în dreptul stâncilor pe care le 
văzuseră de la depărtare, în acea dimineaţă. 
Blocurile uriaşe de piatră se înălțau ameninţător 
deasupra lor, aruncând umbre subțiri. În jurul lor, 
pe o oarecare distanţă, nu se aflau dune. Când 
cobori din şa, păşind pe pământul uscat şi crăpat, 
Eragon simţi lovitura ca de pumn a arşiței. Ceafa 
şi fața îi erau deja arse de soare; pielea îi era 
extrem de fierbinte, ca şi cum ar fi avut febră. 

Priponind caii într-un loc în care puteau paşte 
iarba rară, Murtagh făcu un foc mic. 

— Cât crezi că am mers? întrebă Eragon, 
dezlegând-o pe elfă de la pieptul Saphirei. 

— Habar n-am! se răsti Murtagh. Pielea i se 
înroşise şi avea ochii injectaţi. El luă un castron, 
blestemând cu voce înceată. Nu avem apă, mai 
zise el. Şi caii trebuie să se adape. 

Şi pe Eragon îl supăra căldura şi uscăciunea, 
dar el îşi ținea firea: 

— Adu caii! 

Saphira săpă cu ghearele o groapă, iar el închise 
ochii, încercând să apeleze la magie. Deşi 
pământul era foarte uscat, dedesubt exista 
destulă umezeală pentru ca plantele să poată trăi 
sau pentru a umple groapa cu apă de câteva ori la 
rând. 

În timp ce apa se aduna în groapă, Murtagh 
umplu burdufurile, apoi se dădu la o parte, 
făcându-le loc cailor să se adape. Animalele 


însetate băură pe săturate. Pentru a face faţă, 
Eragon se văzu silit să scoată apa şi mai de jos, 
ceea ce aproape că-i secă puterile. În cele din 
urmă, după ce caii se săturară, el îi spuse 
Saphirei: „Dacă vrei să bei, fă-o acum”. Unduindu- 
şi capul pe după el, ea luă două înghiţțituri mari, 
dar nu mai mult de-atât. 

Înainte să lase apa să se scurgă la loc în pământ, 
Eragon dădu şi el pe gât cât putu, apoi rămase pe 
gânduri, privind ultimele picături cum dispar din 
nou în praf. Menţinerea apei la suprafaţă era un 
lucru mai greu decât crezuse. „Măcar bine că pot 
s-o fac”, se gândi el, distrându-se la gândul că, 
odinioară, îi venise greu până şi să ridice în aer o 
pietricică. 

A doua zi, când se treziră, era foarte frig. În 
lumina dimineții, nisipul căpătase o tentă de roz, 
iar cerul era tulbure, ascunzând linia orizontului. 
Somnul nu-i readusese lui Murtagh buna 
dispoziție, iar Eragon observă că şi el devenea tot 
mai prost dispus. În timp ce mâncau de dimineaţă, 
el întrebă: 

— Crezi că mai avem mult până să ieşim din 
deşert? 

Murtagh se înveseli puţin: 

— Avem de străbătut doar o mică parte din el, 
aşa că nu cred să ne ia mai mult de două-trei zile. 

— Dar uită-te ce departe am ajuns, deja! 

— Da, poate nici atât. Deocamdată, tot ce mă 
interesează este să scăpăm de Hadarac cât mai 


repede posibil. Avem o treabă destul de dificilă 
chiar şi fără să trebuiască să ne scoatem nisipul 
din ochi la fiecare câteva minute. 

Terminară de mâncat şi Eragon se duse lângă 
elfă. Ea zăcea la pământ ca şi cum ar fi murit — 
dacă nu i s-ar fi simţit respirația uşoară, s-ar fi zis 
că e numai un cadavru. 

— Unde eşti rănită? şopti Eragon, îndepărtându- 
i o şuviță de păr de pe chip. Cum de poţi rămâne 
în viață dormind aşa? 

Ţinea încă minte cum o văzuse prima dată, în 
temniță, plină de viaţă şi în putere. Necăjit, o 
pregăti pentru drum, apoi puse şaua pe cal şi se 
urcă în spatele lui. 

Părăsind locul, observară un şir de pete 
întunecate, încă neclare din cauza văzduhului 
tulbure, pe linia orizontului. Murtagh credea că ar 
putea fi nişte dealuri, aflate undeva în depărtare. 
Eragon nu era sigur, dar nici nu prea putea să le 
distingă bine. 

Starea elfei îl obseda. Era convins că, dacă n-o 
ajuta în vreun fel, ea avea să moară, numai că nu 
ştia ce să facă. Şi Saphira era la fel de îngrijorată. 
Vorbiră îndelung despre asta, dar niciunul nu ştia 
îndeajuns de multe lucruri despre vindecare 
pentru a putea rezolva problema. 

La prânz, făcură o scurtă oprire, apoi, când 
porniră din nou la drum, Eragon observă că pâcla 
se mai limpezise, o dată cu trecerea timpului, iar 
petele din depărtare ajunseseră să se vadă mai 


bine. 

Nu mai erau doar nişte movilițe vinete, ci 
păreau, mai degrabă, a fi culmi mari, împădurite, 
bine reliefate. Deasupra lor, cerul era alb, 
pierzându-şi nuanțele obişnuite - ca şi cum acea 
dungă orizontală de cer care se afla deasupra 
dealurilor, întinzându-se către marginile 
orizontului, şi-ar fi pierdut orice urmă de culoare. 

Eragon privea, nedumerit, dar cu cât încerca mai 
mult să înțeleagă, cu atât se tulbura mai tare. El 
clipi din ochi şi scutură din cap, gândindu-se că 
ar putea fi un miraj provocat de deşert. Totuşi, 
deschizând din nou ochii, văzu aceeaşi imagine 
nepotrivită şi supărătoare, într-adevăr, albeaţa 
acoperea, ca o pătură, văzduhul, de la jumătate în 
sus. Dându-şi seama că trebuie să fie o problemă, 
dădu să le arate şi lui Murtagh, şi Saphirei, când, 
deodată, înțelese ce vedea. 

Ceea ce luaseră ei drept dealuri erau, de fapt, 
poalele unor munţi uriaşi, care se întindeau pe o 
mare distanţă. În partea de jos, se aflau păduri 
dese, dar în sus erau cu totul acoperiți de zăpadă 
şi gheaţă — iată ce-l făcuse pe Eragon să se înşele, 
crezând că cerul se albise. El îşi dădu capul pe 
spate, încercând să le zărească vârfurile, dar nu 
izbuti. Munţii se înălțau spre cer până când nu 
mai puteau fi cuprinşi cu vederea. Văi înguste, 
neregulate, cu praguri care aproape se atingeau, îi 
străbăteau ca nişte defilee adânci. Semănau cu un 
zid zgrunțuros, dărăpănat, care lega Alagaësia de 


ceruri. 

„Nu se mai termină!” se gândi el, impresionat. 
Toate poveştile despre munţii Beor vorbeau despre 
mărimea lor, dar el crezuse că astfel de relatări 
erau doar nişte invenții, pentru a înfrumuseța 
adevărul. Totuşi, acum se vedea silit să le dea 
dreptate. 

Simţindu-i uimirea, Saphira îi urmă privirile şi, 
în câteva clipe, recunoscu şi ea munții. „Mă simt 
de parcă de-abia aş fi ieşit din ou. Pe lângă ei, 
chiar şi eu par mică.” 

„Probabil că ne apropiem de capătul deşertului”, 
zise Eragon. „N-am mers decât două zile şi deja 
putem vedea dincolo de el.” Saphira se învârti în 
zbor pe deasupra dunelor. „Aşa-i, dar, ţinând cont 
de mărimea acelor vârfuri, ar putea să fie şi la 200 
de kilometri de-aici. E greu să judeci distanţele 
după ceva atât de mare. Nu crezi că ar fi un 
ascunziş foarte potrivit pentru elfi sau pentru 
vardeni>?” 

„Şi nu numai”, răspunse el. „Acolo s-ar putea 
găsi popoare întregi, ascunse din calea Imperiului. 
Închipuie-ţi cum e să trăieşti cu monştrii ăia de 
piatră deasupra ta!” El se apropie de Murtagh şi-i 
arătă cu degetul, rânjind. 

— Ce-i? îl întrebă Murtagh, privind în jur. 

— Uită-te mai atent! îl îndemnă Eragon. 

Murtagh se uită lung spre orizont, apoi dădu din 
umeri: 

— Nu înţe... 


Apoi cuvintele îi pieriră de pe buze şi rămase cu 
gura căscată, clătinând din cap şi murmurând: 

— Nu se poate! 

Privea cu atâta concentrare, încât colțurile 
ochilor i se încrețiseră. Dădu din nou din cap: 

— Ştiam eu că munţii Beor sunt masivi, dar nu 
chiar aşa de uriaşi! 

— Să sperăm că animalele care trăiesc pe acolo 
nu sunt şi ele pe măsură, zise Eragon, vesel. 

Murtagh zâmbi: 

— O să ne prindă bine să găsim ceva umbră şi 
să petrecem câteva săptămâni în tihnă. M-am 
săturat de marşul ăsta forțat. 

— Şi eu sunt obosit, recunoscu Eragon, dar nu 
vreau să ne oprim până când elfa nu se vindecă... 
sau moare. 

— Nu văd cum ar putea s-o ajute dacă mergem 
încontinuu, zise Murtagh serios. Un pat i-ar 
prinde mai bine decât să stea toată ziua la pieptul 
Saphirei. 

Eragon ridică din umeri: 

— Cine ştie? Când ajungem la munți, aş putea 
s-o duc în Surda - nu-i aşa departe. Trebuie să fie 
pe-acolo cineva care s-o poată vindeca; e clar că 
noi nu reuşim. 

Murtagh îşi duse mâna streaşină la ochi şi privi 
munții: 

— Vorbim mai încolo despre asta. Deocamdată, 
scopul nostru este să ajungem la Beor. Măcar ştim 
că acolo cei doi Ra’zac n-o să ne mai găsească aşa 


uşor, aşa că o să fim la adăpost de Imperiu. 

Pe măsură ce orele treceau, munţii Beor păreau 
să rămână la fel de îndepărtați, deşi peisajul se 
schimbă radical. Nisipul se preschimbă încet, din 
grăunţe roşietice în pământ bătătorit, de culoare 
maroniu-închis. Locul dunelor fu luat de petice 
neregulate de verdeață şi de şanţuri adânci pe care 
inundațiile le lăsaseră în pământ. Prin aer se 
simțea o briză răcoroasă, foarte bine venită. Şi caii 
simțeau schimbarea şi se grăbeau să înainteze. 

La căderea serii, poalele munților se aflau la mai 
puţin de cinci kilometri. Pe pajiştile cu iarbă grasă, 
unduitoare, țâşneau turme de gazele. Eragon o 
observă pe Saphira cum se uită la ele cu poftă. Îşi 
stabiliră tabăra la malul unui pârâu, uşuraţi că 
scăpaseră de apăsătorul deşert Hadarac. 


Se descoperă o cale 


Răvăşiți şi frânţi de oboseală, dar cu zâmbete 
triumfătoare, se aşezară în jurul focului, 
felicitându-se reciproc. Saphira scotea mugete de 
bucurie, care, evident, speriară caii. Eragon privea 
țintă flăcările, mândru că reuşiseră să facă 
aproape 250 de kilometri în cinci zile. Era ceva 
ieşit din comun, chiar pentru un călăreț care-şi 
putea schimba caii la intervale regulate. 

„Am ieşit din Imperiu.” Era un gând ciudat. Se 
născuse în Imperiu şi îşi petrecuse întreaga viață 


sub stăpânirea lui Galbatorix, îşi pierduse cei mai 
apropiați prieteni şi familia din cauza slujitorilor 
regelui şi de vreo câteva ori chiar şi viaţa, între 
aceste granițe. Acum însă era liber. Nici el, nici 
Saphira nu mai erau nevoiți să se ferească de 
soldați, să fugă din oraşe sau să-şi țină ascunsă 
identitatea. Era o descoperire plăcută, dar şi 
dureroasă, căci prețul pe care-l plătise fusese 
pierderea întregii sale lumi. 

Eragon privi stelele care sclipeau pe cer. Şi, cu 
toate că gândul de a-şi construi o casă acolo, la 
adăpostul pustietăţii, îl atrăgea, fusese martor la 
prea multe nedreptăţi înfăptuite în numele lui 
Galbatorix pentru a putea întoarce spatele 
Imperiului. De-acum nu-l mai mâna numai 
dorința de a răzbuna moartea lui Brom şi pe cea a 
lui Garrow - oricât ar fi fost aceasta de 
îndreptăţită. În calitate de Cavaler, era de datoria 
lui să-i ajute pe cei slabi să ţină piept tiraniei lui 
Galbatorix. 

Oftând, el se trezi din meditaţie şi cercetă starea 
elfei, care se afla întinsă lângă Saphira. Lumina 
portocalie a focului îi dădea feței ei o roşeață 
plăcută. Umbre vagi îi fluturau pe sub pomeți. Tot 
privind-o, îi veni o idee. 

Putea auzi gândurile oamenilor şi ale animalelor 
— şi, de asemenea, putea vorbi cu ei, dacă dorea — 
, dar nu o făcuse de prea multe ori, în afară de 
momentele în care stătea de vorbă cu Saphira. Îşi 
amintea în permanenţă de avertismentul lui Brom, 


care-i atrăsese atenția să nu intre în mintea 
nimănui decât dacă era absolută nevoie, în afara 
momentului în care căutase să afle gândurile lui 
Murtagh, se abţinuse de la orice încercare. 

Totuşi, acum, el se întrebă dacă exista vreo cale 
să ia legătura cu elfa cufundată în leşin. „Poate 
reuşesc să-mi dau seama din amintirile ei de ce 
starea nu i se schimbă. Dar, dacă-şi revine, oare 
mă va ierta pentru asta?... Oricum ar fi, trebuie să 
încerc. E aproape o săptămână de când nu s-a 
trezit.” Fără să le povestească lui Murtagh sau 
Saphirei ce avea de gând, Eragon îngenunche 
lângă elfă şi îi puse mâna pe frunte. 

Închizând ochii, el încercă să-i atingă mintea ca 
şi când ar fi pipăit-o uşor, cu un singur deget. 
Reuşi să o găsească fără nicio greutate. Nu era nici 
tulbure, nici plină de durere, cum se aşteptase, ci 
limpede ca sunetul scos de un clopot de cristal. 
Deodată, lama unui pumnal îngheţat îi pătrunse 
în minte. Simţi o explozie de durere, care-l făcea 
să vadă stele verzi. Încercă să evite atacul, dar îşi 
dădu seama că cineva îl ţine ca într-o menghină 
de fier, nelăsându-l să fugă. 

Eragon se luptă din toate puterile, folosind toate 
căile de apărare care-i veneau în minte, dar lama 
pumnalului îi străpunse din nou gândurile. 
Speriat, el încercă să-i ridice în cale toate 
obstacolele pe care le avea la dispoziţie, pentru a 
face atacul să înceteze. Durerea nu mai era atât de 
sfâşietoare ca prima dată, dar îl împiedica să se 


concentreze. Elfa profită de zăpăceala lui pentru 
a-i distruge fără milă orice mijloc de apărare. 

Eragon se simțea apăsat din toate părțile de o 
pătură care-l înăbuşea, împiedicându-l să 
gândească. Uriaşa putere începu să se strângă 
uşor, storcându-l încet-încet de viață, cu toate că 
el nu renunța la luptă, încercând să reziste. 

Elfa îşi spori strânsoarea, de parcă dorea să-l 
facă să se stingă ca o lumânare. Disperat, el strigă 
în limba străveche: 

— Eka ai fricai un Shur'tugal!ss Sunt Cavaler şi- 
ți sunt prieten! Strânsoarea nu cedă, dar nici nu 
spori; în schimb, Eragon simți că elfa era 
surprinsă. 

O clipă mai târziu, ea deveni bănuitoare, dar 
Eragon era conştient de faptul că acum ea trebuia 
să-l creadă; vorbind în limba străveche, el nu 
putea minți. Totuşi, faptul că-i spusese că-i e 
prieten nu însemna neapărat că-i vrea binele. Din 
punctul ei de vedere, Eragon se credea prieten, 
aşadar, nu mințţise în ceea ce-l privea, dar asta nu 
însemna că şi ea îl considera prieten. „Şi limba 
asta străveche are propriile limite”, se gândi 
Eragon, sperând că elfa va fi destul de curioasă, 
încât să-i dea drumul. 

Aşa se şi întâmplă. Greutatea se ridică, iar 
obstacolele din jurul minţii ei dispărură şovăielnic. 
Precaută, elfa primi ca minţile lor să se atingă, ca 

două animale care se întâlnesc pentru prima oară. 
Un fior rece îl străbătu pe Eragon. Mintea ei era 
foarte ciudată. Lăsa o impresie de măreție şi 
putere, fiind îngreunată cu amintiri din 
nenumărați ani. Gânduri negre pluteau în locurile 
pe care el nu le putea vedea sau atinge, născociri 
ale neamului ei, care făceau să i se ridice în cap 
părul măciucă atunci când se atingeau de ale sale. 
Cu toate acestea, printre toate senzațiile îşi făcea 
loc o melodie de o frumuseţe sălbatică, obsedantă, 
care era chiar temelia ființei ei. 

„Cum te cheamă?” îl întrebă ea, vorbind în limba 
străveche, cu un glas obosit şi calm, din care 
răzbătea disperarea. 

„Eragon. Dar pe tine?” Mintea ei îl atrăgea tot 
mai aproape, chemându-l să se înece în acordurile 
dulci ale sângelui ei. Cu mare greutate, el reuşi să 
reziste chemării, deşi parcă îl durea inima să o 
facă. Pentru prima dată, Eragon înţelese 
devastatorul farmec al elfilor. Erau ființe magice, 
nesupuse vreunei legi ale muritorilor - la fel de 
diferite de ale oamenilor pe cât erau dragonii de 
animale. 

„Arya. De ce ai luat legătura cu mine pe 
această cale? Sunt tot prizonieră în Imperiu?” 

„Nu, eşti liberă!” zise Eragon. Deşi nu cunoştea 
decât cuvinte disparate din limba străveche, reuşi 
să-i explice: „Am fost şi eu luat prizonier în Gilead, 
ca tine, dar am scăpat şi te-am luat cu mine. Au 
trecut cinci zile de atunci, timp în care am trecut 


de deşertul Hadarac, iar acum ne-am oprit lângă 
munții Beor. De-atunci, tu nu te-ai mişcat şi nici 
n-ai scos vreo vorbă.” 

„Ah... deci în Gil'ead a fost.” Ea făcu o pauză. 
„Ştiu că rănile mi-au fost vindecate. Atunci nu mi- 
am dat seama de ce — eram aproape sigură că mi 
se pregăteşte vreun nou chin. Acum înțeleg că tu 
ai făcut-o.” Apoi, cu voce înceată, ea continuă: 
„Chiar şi aşa, nu m-am trezit, şi asta te 
nedumereşte.” 

„Da.” 

„Cât timp am fost prizonieră, mi-a fost dată o 
otravă foarte rară, Skilna Bragh, împreună cu un 
leac care să-mi ia puterile. În fiecare dimineaţă mi 
se dădea şi antidotul pentru otrava pe care o 
înghițisem cu o zi în urmă, iar dacă refuzam să-l 
iau, îmi era turnat cu forța pe gât. Fără el, aş fi 
murit în câteva ore. lată de ce am ales să rămân 
în această transă — ea încetineşte acțiunea otrăvii, 
dar nu o poate opri... M-am gândit să mă trezesc 
ca să-mi pun capăt vieţii şi să-l sfidez pe 
Galbatorix, dar gândul că ai putea fi un aliat m-a 
împiedicat...” Cu aceste cuvinte, vocea i se stinse. 

„Cât de mult poţi rămâne în starea asta?” o 
întrebă Eragon. 

„Mai multe săptămâni, dar mi-e teamă că nu am 
atâta timp la dispoziție. Somnul acesta nu poate 
ține pe veşnicie moartea deoparte... Chiar şi acum 
o simt cum îmi curge prin vine. Dacă nu primesc 
antidotul, în trei sau patru zile voi muri din cauza 


otrăvii.” „Şi unde se poate găsi antidotul?” 

„În afara Imperiului, el se află numai în două 
locuri: la neamul meu şi la vardeni. Dar la casa 
mea nu se poate ajunge zburând cu un dragon.” 

„Dar cu vardenii cum rămâne? Te-am fi dus 
drept la ei, dar nu ştim unde să-i găsim.” 

„O să-ți spun eu - dacă-mi dai cuvântul că 
niciodată nu-i vei dezvălui asta lui Galbatorix sau 
vreunuia care-l slujeşte. În plus, trebuie să-mi juri 
că nu m-ai înşelat şi că nu le vrei răul elfilor, 
piticilor, vardenilor şi nici dragonilor.” 

Ce-i cerea Arya ar fi fost destul de simplu - dacă 
nu ar fi vorbit în limba străveche. Eragon ştia că 
ea dorea de la el nişte jurăminte mai puternice 
decât viaţa însăşi. Odată rostite, nu mai puteau fi 
încălcate. Le simți povara, în timp ce-şi dădea 
cuvântul în mod solemn. 

„Aşa să fie...” Un vârtej ameţitor de imagini îi 
trecu deodată prin minte. Se văzu călărind pe 
lângă lanţul munţilor Beor, călătorind multe leghe 
spre răsărit. Se strădui să țină minte drumul, în 
timp ce munții şi dealurile alergau pe lângă el. De- 
acum se îndrepta spre sud, urmând în continuare 
linia munţilor. Apoi totul se roti brusc, iar el 
pătrunse într-o vale îngustă şi şerpuită, care se 
strecura printre munți până la poalele unei 
cascade înspumate, care se prăvălea într-un lac 
adânc. 

Imaginile dispărură. „E departe, spuse Arya, dar 
nu te lăsa descurajat de distanță. Când ajungi la 


lacul  K6stha-merna 37 , la vărsarea râului 
Beartooth, ia o piatră, loveşte-o de creasta de 
lângă cascadă şi strigă: Ai varden abr du 
Shur'tugals gata vanta!s8 Atunci ai să fii primit. O 
să fii şi pus la încercare, dar nu şovăi oricât de 
periculos pare.” 

„Şi ce-ar trebui să-ţi dea ca leac pentru otravă?” 
o întrebă el. 

Glasul ei tremură, dar apoi îşi recăpătă puterea. 
„Spune-le — să-mi dea Nectarul lui Tunivor. Acum 
lasă-mă... am risipit deja prea multă putere. Nu- 
mi mai vorbi decât dacă nu există nicio nădejde să 
ajungi la vardeni. Dacă se întâmplă aşa, va trebui 
să-ți spun nişte lucruri fără de care ei nu pot 
rămâne în viață. Adio, Eragon, Cavaler al 
Dragonilor... viața mea e în mâinile tale.” 

Arya rupse legătura. Acordurile nepământene 
care răsunaseră tot timpul discuţiei dispărură. 
Eragon respiră întretăiat şi deschise ochii. 
Murtagh şi Saphira stăteau de-o parte şi de 
cealaltă a lui, privindu-l îngrijorați. 

— Ţi-e bine? îl întrebă Murtagh. Stai acolo în 
genunchi de vreun sfert de oră. 

— Aşa mult? îl întrebă Eragon, clipind des. 

„Da, şi te strâmbai ca o fiară apucată de dureri”, 
comentă Saphira sec. 

Eragon se ridică, întinzându-şi genunchii 
amorțiți cu o strâmbătură de durere. 


37 Lacul Foot 

— Am vorbit cu Arya! 

Murtagh se încruntă întrebător, ca şi cum i s-ar 
fi părut că a luat-o razna. Eragon îi explică: 

— Elfa — aşa o cheamă. 

„Şi de ce suferă?” îl întrebă Saphira, 
nerăbdătoare. 

În grabă, Eragon le povesti întreaga discuţie. 

— Cât de departe sunt vardenii? îl întrebă 
Murtagh. 

— Nu sunt chiar sigur, mărturisi Eragon. Din ce 
mi-a arătat, cred că sunt chiar mai departe decât 
e de-aici până în Gilead. 

— Şi vrei să zici că trebuie să facem tot drumul 
ăsta în trei sau patru zile? întrebă Murtagh, 
supărat. Ne-a luat cinci zile foarte lungi să 
ajungem aici. Ce-ai de gând, să omori caii? Şi-aşa 
sunt la capătul puterilor! 

— Dar, dacă nu facem nimic, ea va muri! Dacă 
se dovedeşte prea greu pentru cai, Saphira poate 
să o ia înainte, cu Arya şi cu mine; măcar aşa am 
ajunge la vardeni la timp. lar tu poţi ajunge după 
câteva zile. 

Murtagh mormăi şi-şi încrucişă braţele pe piept: 

— Ei, da, sigur! Murtagh, animalul de povară. 
Murtagh, cel care mână caii. Trebuia să-mi aduc 
aminte că, în ultima vreme, numai de asta sunt 
bun. Ah, şi să nu uităm că de-acum toţi soldații 
din Imperiu mă caută pentru că tu nu te-ai putut 
apăra singur şi a trebuit să vin eu să te salvez. Da, 
ce să fac, o să-ţi ascult poruncile şi o să vin cu 


amândoi caii în urmă, ca un slujitor de nădejde. 

Veninul care apăruse pe neaşteptate în glasul lui 
Murtagh îl lăsă pe Eragon cu gura căscată: 

— Ce ţi-a venit? îţi sunt recunoscător pentru ce- 
ai făcut. N-ai niciun motiv să te superi pe mine! 
Nu ţi-am cerut eu să mă întovărăşeşti, nici să mă 
salvezi din Gil'ead. A fost alegerea ta. Eu nu te-am 
silit să faci nimic. 

— A, nu, nu pe faţă. Dar ce puteam să fac, să nu 
te ajut să scapi de cei doi Ra’zac? Şi, după aceea, 
în Gil'ead, cum aş fi putut să plec mai departe fără 
să am mustrări de conştiinţă? Problema cu tine, 
zise Murtagh, împungându-l cu degetul în piept, 
este că eşti atât de neajutorat, încât îi sileşti pe toți 
să-ți poarte de grijă! 

Cuvintele lui loviră adânc în mândria lui Eragon; 
el recunoscu că aveau şi un sâmbure de adevăr. 

— Nu mă atinge! mârâi el. 

Murtagh râse cu asprime: 

— Şi ce-o să-mi faci, o să-mi dai un pumn? N-ai 
putea să nimereşti niciun zid de cărămidă. 

Încercă să-l mai îmbrâncească o dată, dar 
Eragon îi prinse brațul şi-l lovi în stomac: 

— Ţi-am spus să nu mă atingi! 

Murtagh se îndoi de şale, blestemând. Apoi 
scoase un strigăt şi se năpusti la Eragon. Căzură 
la pământ, unul peste altul, lovindu-se cu pumnii. 
Eragon încercă să-i dea un picior în şold, dar nu 
izbuti, nimerind, în schimb, focul. Prin aer se 
împrăştiară scântei şi cărbuni aprinşi. 


Cei doi se rostogoliră încoace şi încolo, încercând 
să se prindă unul pe altul. Eragon reuşi să-şi 
petreacă picioarele pe sub pieptul lui Murtagh, 
lovindu-l cu putere. Murtagh zbură cu capul în jos 
peste el, lovindu-se cu spatele de pământ, cu o 
bufnitură. El respiră şuierător, se ridică ţeapăn şi 
se întoarse cu fața la Eragon, gâfâind din greu. 
Săriră din nou la bătaie, dar coada Saphirei se 
prăvăli între ei, însoţită de un răget asurzitor. 
Eragon nu o băgă în seamă şi încercă să sară peste 
coadă, dar o labă cu gheare ascuţite îl lovi şi-l 
culcă la pământ. 

„Gata! 

El încercă, fără folos, să-şi dea piciorul musculos 
al Saphirei jos de pe piept, apoi văzu că şi Murtagh 
se afla în aceeaşi situație. Saphira scoase din nou 
un răget, scrâşnind din fălci. Ea îşi răsuci capul 
spre Eragon şi îl privi încruntată: „Tocmai tu, care 
ar trebui să te porți mai frumos! auzi, să vă 
încăierați ca doi câini pentru un ciolan! Ce-ar zice 
Brom?” 

Eragon îşi simți obrajii îmbujoratți şi lăsă ochii în 
jos. Ştia ce-ar fi zis Brom. Saphira îi ţinu la 
pământ, lăsându-i să fiarbă, apoi îi zise lui 
Eragon, fără drept de apel: „Acuma, dacă nu vrei 
să stai toată noaptea sub piciorul meu, o să-l 
întrebi frumos pe Murtagh ce e cu el”. Ea îşi 
întoarse capul către Murtagh şi-l privi fix, cu ochii 
ei albaştri şi nemişcați. „Şi spune-i că n-am de 
gând să vă las nici să vă insultaţi.” 


„Vrei, te rog, să ne laşi să ne ridicăm?” se plânse 
Eragon. 

„Nu.” 

Fără tragere de inimă, Eragon se întoarse către 
Murtagh, simțind că îi curgea sânge din colțul 
gurii. Murtagh îi ocoli privirea şi se uită la cer. 

— Ei, are de gând să ne lase în pace? 

— Numai dacă stăm de vorbă... Mi-a cerut să te 
întreb care este, de fapt, problema, zise Eragon, 
ruşinat. 

Saphira mârâi în semn de aprobare şi continuă 
să-l privească fix pe Murtagh. El nu-i putea ocoli 
privirea sfredelitoare. În cele din urmă, ridică din 
umeri, mormăind ceva cu voce înceată. Ghearele 
Saphirei se încordară pe pieptul lui, iar coada îi 
vâjâi prin aer. Murtagh îi aruncă o privire 
mânioasă, apoi, morocănos, zise puţin mai tare: 

— Ţi-am mai spus — nu vreau să merg la vardeni. 

Eragon se încruntă. Doar atâta era? 

— Nu vrei... sau nu poţi? 

Murtagh încercă să dea jos piciorul Saphirei, 
apoi renunţă, blestemând. 

— Nu vreau! O să-mi ceară lucruri pe care nu le 
pot da. 

— Ai furat ceva de la ei? 

— Ce n-aş da să fie aşa simplu! 

Scos din răbdări, Eragon îşi dădu ochii peste 
cap: 

— Atunci, care-i problema? Ai omorât vreo 
persoană însemnată sau ai împărțit patul cu cine 


nu trebuia”? 

— Nu, doar m-am născut, zise Murtagh, 
enigmatic. 

O împinse din nou pe Saphira şi, de data asta, 
ea le dădu drumul. Sub ochii ei vigilenţi, cei doi se 
ridicară de la pământ şi-şi scuturară praful de pe 
spate. 

— Încerci să ocoleşti răspunsul, zise Eragon, 
pipăindu-şi buza spartă. 

— Şi ce dacă? scuipă Murtagh, mergând spre 
munte. 

După o clipă, oftă: 

— Nu contează cum am ajuns în încurcătura 
asta, dar îți spun că vardenii nu m-ar primi bine 
nici dacă aş sosi cu capul tăiat al regelui în mână. 
Oh, poate că m-ar întâmpina politicos şi m-ar 
primi la sfaturile lor, dar n-ar avea niciodată 
încredere în mine. lar dacă aş ajunge la ei în 
împrejurări mai puțin fericite, ca acum, de 
exemplu, cred că m-ar azvârli în lanţuri. 

— N-ai vrea să-mi spui despre ce e vorba? îl 
întrebă Eragon. Şi eu am făcut lucruri cu care nu 
mă mândresc, aşa că să nu crezi că am să te judec. 

Murtagh clătină încet din cap, cu ochi sclipitori: 

— Nu-i vorba de asta. Eu nu am făcut nimic ca 
să merit să fiu tratat aşa, deşi ar fi fost mai simplu 
să ispăşesc ceva de soiul ăsta. Nu... singura mea 
greşeală este că am venit pe lume. 

El se opri, şi trase aer în piept, tremurând: 

— Vezi tu, tatăl meu... 


Şuieratul brusc al Saphira îl întrerupse. „Uită- 
te!” 

Urmându-i privirile, îşi întoarseră capul spre 
apus. Murtagh păli: 

— Pe demonii din cer şi de sub pământ! 

Cam la o leghe distanţă, paralel cu munţii, se 
afla un şir de siluete care mărşăluiau spre răsărit. 
Erau sute şi se întindeau pe mai mult de un 
kilometru. Praful stârnit de picioarele lor se 
învârtejea prin aer. Armele le sclipeau în lumina 
slabă a serii. În faţa lor, călărea un purtător de 
stindard într-un car negru, fluturând un steag 
roşu-aprins. 

— Imperiul, zise Eragon stors de puteri. Cine ştie 
cum... dar ne-au găsit. 

Saphira îşi înălță capul peste umărul lui, privind 
şirul de soldați. 

— Da... dar sunt urgali, nu oameni, zise 
Murtagh. 

— De unde ştii? 

Murtagh arătă spre steag: 

— Vezi? Alea sunt însemnele personale ale unei 
căpetenii de urgali. E un monstru nemilos, 
cunoscut pentru crizele lui de nebunie şi de 
violență. 

— Îl cunoşti? 

Ochii lui Murtagh se îngustară: 

— L-am întâlnit o dată, în treacăt. M-am ales cu 
nişte cicatrice pe care le mai am şi acum. Poate că 
urgalii ăştia nu au fost trimişi aici pe urmele 


noastre, dar de-acum sunt singur că ne-au văzut 
şi că o să ne urmărească. În niciun caz, căpetenia 
nu va lăsa să-i scape un dragon, mai ales dacă a 
auzit ce s-a-ntâmplat în Gil'ead. 

Eragon se repezi la foc şi-l acoperi cu pământ. 

— Trebuie să fugim! Chiar dacă tu nu vrei să 
mergi la vardeni, eu trebuie s-o duc pe Arya acolo, 
până nu moare. Uite ce-ţi propun: vino cu mine 
până la lacul K6stha-merna, apoi du-te unde vrei. 

Murtagh şovăi, iar Eragon adăugă repede: 

— Dacă pleci acum, în văzul lor, urgalii o să se 
ia după tine. Şi-atunci, cum ai să te descurci, dacă 
e să le faci față singur? 

— Fie, zise Murtagh, punând şaua pe Tomac, dar 
să ştii că, atunci când vom ajunge în apropierea 
vardenilor, chiar voi pleca. 

Eragon ardea de dorința de a-i mai pune 
întrebări, dar, cu urgalii în apropiere, nu putea s- 
o facă. Îşi adună lucrurile şi puse şaua pe Văpaia 
Zăpezii. Saphira îşi desfăcu aripile şi se înălță în 
grabă, dând târcoale pe deasupra lor şi păzindu-i 
la ieşirea din tabără. 

„incotro să zbor?” îl întrebă ea. 

„Spre răsărit, pe lângă munți.” 

Tinându-şi aripile drepte, Saphira se ridică, 
folosindu-se de curenţii de aer; plutind în vârful 
coloanei de aer cald, ea se învârti în cer, pe 
deasupra cailor. „Mă întreb de ce-au venit urgalii. 
Poate că au fost trimişi să-i atace pe vardeni. 

Atunci ar trebui să încercăm să-i prevenim”, zise 


Eragon,  îndemnându-şi calul să ocolească 
piedicile de-abia vizibile. Pe măsură ce se 
întuneca, urgalii dispărură în negura din urma 
lor. 


Înfruntarea voinţelor 


La revărsatul zorilor, obrazul lui Eragon ardea 
din cauza frecării cu grumazul calului; bătaia cu 
Murtagh îi lăsase vânătăi pe tot corpul. Pe rând, 
cei doi dormiseră în şa, toată noaptea. Asta le 
îngăduise să lase în urmă şirul de urgali, dar 
niciunul dintre ei nu ştia dacă pot păstra avansul 
câştigat. Caii erau atât de osteniți, încât se aflau 
pe punctul de a se opri, deşi ţineau încă pasul. 
Pentru a scăpa, era musai să-şi țină caii în viață. 
Dar scăparea depindea şi de monştri — de cât erau 
ei de odihniți. 

Munţii Beor aruncau umbre lungi peste pământ, 
furând căldura soarelui. La nord, se întindea 
deşertul Hadarac, o dungă albă, strălucitoare, ca 
zăpada la amiază. 

„Trebuie să mănânc”, zise Saphira. „Au trecut 
câteva zile de când n-am mai vânat. Foamea îmi 
găureşte stomacul. Dacă pornesc de-acum, pot să 
mai prind câţiva dintre cerbii ăia săltăreți, destul 
cât să iau câteva îmbucături.” 

Eragon zâmbi, auzind-o cum exagerează. „Dacă 
trebuie, du-te, dar las-o pe Arya aici.” 


„N-o să dureze mult.” 

El dezlegă trupul elfei şi o aşezară în şa. Saphira 
se înălță, dispărând înspre munţi. Eragon fugea pe 
lângă cai, destul de aproape de Văpaia Zăpezii 
pentru a o sprijini pe Arya. Nici el, nici Murtagh 
nu rupseră tăcerea. Cearta de ieri nu mai părea 
aşa importantă, din cauza urgalilor, dar vânătăile 
nu trecuseră încă. 

Într-o oră, Saphira termină de vânat şi-l anunţă 
pe Eragon că totul mersese bine. Eragon era 
mulțumit, ştiind că se va-ntoarce curând. Lipsa ei 
îl neliniştea. 

Se opriră lângă o baltă, pentru a-şi adăpa caii. 
Eragon, cu mintea aiurea, culese un fir de iarbă 
de jos şi începu să-l răsucească între degete, 
uitându-se pierdut la elfă. Scrâşnetul metalic al 
unei săbii scoase din teacă îl trezi din visare. O 
înşfăcă pe Zar'roc din instinct şi se întoarse pe 
călcâie, căutând duşmanul, dar nu-l văzu decât pe 
Murtagh, cu sabia lui cea lungă în mână. El arătă 
către un deal din faţa lor, unde se afla un bărbat 
înalt, îmbrăcat cu o mantie închisă la culoare, 
care, cu un buzdugan în mână, şedea în şaua unui 
roib. În spatele lui, se mai aflau douăzeci de 
călăreți. Niciunul nu se mişca. 

— Pot fi vardeni? îl întrebă Murtagh. 

Pe ascuns, Eragon îşi încordă arcul. 

— Arya spunea că mai avem de făcut multe leghe 
până la ei. Dar asta ar putea fi o patrulă de-a lor 
sau o ceată trimisă-n recunoaştere. 


— Asta dacă nu-s bandiți, zise Murtagh, sărind 
în şaua lui Tomac şi pregătindu-şi, la rândul său, 
arcul. 

— Să încercăm să scăpăm cu fuga? îl întrebă 
Eragon, acoperind-o pe Arya cu o pătură. 

Călărețul nu avea cum să n-o fi văzut, dar măcar 
spera să ascundă faptul că era elfă. 

— N-ar folosi la nimic, zise Murtagh, clătinând 
din cap. Tomac şi Văpaia Zăpezii sunt cai 
minunați de luptă, nu de curse, iar acum sunt şi 
obosiţi. Uită-te ce cai au oamenii ăia! Sunt făcuți 
pentru alergare. Ne-ar ajunge din urmă înainte să 
fi făcut vreun kilometru. În plus, ar putea avea să 
ne transmită ceva important. Mai bine spune-i 
Saphirei să se grăbească. 

Eragon făcea deja asta. El îi explică situația şi o 
preveni: „Nu te arăta decât dacă e musai. Nu mai 
suntem în Imperiu, dar tot nu vreau ca lumea să 
afle despre existenţa ta.” 

„Lasă asta, răspunse ea. Ţine minte, magia te 
poate apăra, acolo unde agilitatea şi norocul dau 
greş.” El o simți pornind repede în zbor către ei, 
ținându-se aproape de pământ. 

Grupul de bărbați îi privea de pe deal. 

Eragon, neliniştit, strânse sabia în mână, 
apucând ferm mânerul împodobit cu fir de aur. Cu 
glas scăzut, el zise: 

— Dacă ne ameninţă, pot să-i sperii cu ajutorul 
magiei. Dacă asta nu ţine, mai e şi Saphira. Mă 
întreb ce reacție ar avea să vadă un Cavaler. S-au 


povestit atâtea despre puterile lor... ar putea fi 
destul pentru a scăpa de luptă. 

— Nu te bizui pe asta, zise Murtagh simplu. 
Dacă se ajunge la luptă, tot ce trebuie să facem e 
să omorâm cât mai mulți, ca să-şi dea seama că 
nu merităm efortul. 

Chipul său era liniştit şi lipsit de expresie. 

Bărbatul călare pe roib făcu un semn cu 
buzduganul, trimițându-şi călăreţii la trap către 
ei. Aceştia fluturau deasupra capului sulițe 
scurte, apropiindu-se cu un zgomot puternic. 
Aveau scuturi ciobite care le atârnau pe o parte şi 
arme ruginite şi pătate. Patru dintre ei îşi 
îndreptară arcurile, cu săgețile gata pregătite, 
către Murtagh şi Eragon. 

Conducătorul lor îşi răsuci buzduganul în aer, 
iar oamenii îi răspunseră prin strigăte scurte, în 
timp ce-i înconjurau în grabă pe cei doi. Buza lui 
Eragon tremură. Era cât pe ce să trimită un fulger 
de magie drept în mijlocul lor, dar se abţinu. „Încă 
nu ştim ce vor”, îşi reaminti, ţinându-şi în frâu 
neliniştea, care se făcea din ce în ce mai puternică. 

În clipa în care Eragon şi Murtagh fuseseră 
înconjurați din toate părțile, conducătorul smuci 
hățurile, apoi îşi încrucişă braţele pe piept şi-i 
privi cercetător, ridicând din sprâncene: 

— Ei, da, ăştia-s mai buni decât prăpădiţii pe 
care-i găsim de obicei. Măcar de data asta am pus 
mâna pe unii sănătoşi. Şi nici n-a trebuit să 
tragem în ei. Grieg o să fie mulțumit, chicoti 


bărbatul. 

Auzind aceste cuvinte, Eragon simți cum se 
învârteşte pământul cu el. În mintea lui, îşi făcu 
loc o bănuială. „Saphira...” 

— Acuma, voi doi, zise conducătorul către 
Eragon şi Murtagh, rogu-vă frumos, aruncați-vă 
armele şi aşa oamenii mei n-o să vă ciuruiască. 

Arcaşii rânjiră cu subînțeles, iar ceilalți râseră 
din nou. 

Murtagh nu făcu decât să-şi schimbe sabia 
dintr-o mână în alta. 

— Cine sunteţi şi ce vreţi? Noi suntem oameni 
liberi care călătoresc prin acest ţinut. Nu aveţi 
niciun drept să ne opriţi. 

— Ah, ba am toate drepturile, zise bărbatul cu 
dispreț. Cât despre cum mă cheamă, află că un 
sclav nu vorbeşte aşa cu stăpânul său, dacă nu 
vrea să ia o mamă de bătaie. 

Eragon blestemă în sinea lui. „Negustori de 
sclavi!” îşi reaminti foarte limpede de oamenii pe 
care-i văzuse scoşi la târg în Dras-Leona şi începu 
să clocotească de mânie, privindu-i pe oamenii 
care-l înconjurau cu o nouă izbucnire de furie şi 
dezgust. 

Ridurile de pe fața conducătorului se adânciră: 

— Aruncațţi-vă săbiile şi predați-vă! 

Negustorii de sclavi se încordară, privindu-i cu 
ochi reci, atunci când nici Eragon, nici Murtagh 
nu-şi coborâră armele. Pe Eragon începu să-l 
mănânce palma. Auzi un foşnet, apoi un blestem 


răsunător în spatele lui. Uimit, se răsuci pe 
călcâie. 

Unul dintre atacatori trăsese pătura de pe trupul 
Aryei, descoperindu-i chipul. El rămase cu gura 
căscată de uimire, apoi strigă: 

— Torkenbrand, asta-i o elfă! 

Oamenii se foiră mirațţi, în timp ce conducătorul 
lor îşi îmboldi calul să se apropie de Văpaia 
Zăpezii. El o privi pe Arya şi fluieră. 

— Ei, da’ cât face? întrebă cineva. 

Torkenbrand rămase câteva clipe tăcut, apoi îşi 
desfăcu palmele şi spuse: 

— Cel mai mic preț? Averi peste averi. Imperiul 
o să ne dea pe ea un munte de aur! 

Negustorii de sclavi scoaseră strigăte de 
încântare şi se loviră unul pe altul peste spate. În 
mintea lui Eragon răsună un răget, când Saphira 
se lăsă dintr-o dată în jos, din văzduh. „Atacă-i 
acum!” strigă el. „Dar, dacă o iau la fugă, lasă-i să 
scape.” De îndată, ea îşi strânse aripile şi veni în 
picaj. Eragon îi atrase atenţia lui Murtagh, dându- 
i semnalul cu un strigăt ascuţit. Murtagh înțelese 
şi îi dădu un cot zdravăn în față unuia dintre 
atacatori, doborându-l din şa, apoi îşi înfipse 
călcâiele în coastele lui Tomac. 

Scuturând din cap, calul sări înainte, se răsuci 
şi se ridică pe picioarele din spate. Murtagh tăie 
aerul cu sabia, în timp ce Tomac se lăsa din nou 
la pământ, lovind cu copitele din față în spinarea 
bărbatului rămas fără cal. Acesta începu să zbiere. 


Înainte ca negustorii de sclavi să-şi poată veni în 
fire, Eragon se furişă afară din încercuire şi îşi 
ridică mâinile, rostind cuvinte din limba 
străveche. Un glob de foc indigo lovi pământul 
drept în mijlocul agitaţiei, explodând într-un şuvoi 
de picături topite care se risipiră ca roua în bătaia 
soarelui. O clipă mai târziu, Saphira se lăsă din 
văzduh şi se aşeză lângă el. Ea îşi desfăcu fălcile, 
arătându-şi colții uriaşi şi scoase un muget. 

— Priviţi! strigă Eragon, încercând să se facă 
auzit. Sunt Cavaler! 

El o ridică pe Zar'roc deasupra capului, ațintind- 
o apoi spre negustorii de sclavi; lama cea roşie 
sclipea în lumina soarelui. 

— Fugiţi, dacă vreți să scăpați cu viaţă! 

Oamenii scoaseră strigăte neînţelese şi începură 
să se îimbrâncească unul pe celălalt, grăbindu-se 
să scape. În toată agitația, Torkenbrand fu lovit la 
tâmplă de o suliță scurtă; ameţit, el se prăvăli la 
pământ. Ceilalți nici nu băgară de seamă căderea 
conducătorului şi o luară la fugă în dezordine, 
aruncându-i Saphirei priviri pline de teamă. 

Cu greu, Torkenbrand se ridică în genunchi. 
Sângele îi curgea de la tâmplă, scurgându-i-se pe 
obraz ca nişte firişoare roşii. Murtagh descălecă şi 
veni spre el cu sabia în mână. Torkenbrand ridică 
moale un braț, ca şi cum ar fi încercat să oprească 
o lovitură. Murtagh îl privi cu răceală, apoi îşi 
cobori sabia spre gâtul lui. 

— Nu, ţipă Eragon, dar era prea târziu. 


Trupul lui Torkenbrand, rămas fără cap, se 
prăvăli la pământ, ridicând praful. Capul lui lovi 
pământul cu un zgomot puternic. Eragon se repezi 
spre Murtagh, strigând în gura mare: 

— Ce-ai în cap, câlți? De ce l-ai omorât? 

Murtagh îşi şterse sabia de spatele veşmântului 
lui Torkenbrand, lăsând o pată întunecată. 

— Nu înţeleg de ce eşti aşa de supărat... 

— Supărat! izbucni Eragon. E mult mai mult de- 
atât! Ţi-a trecut vreo clipă prin cap că puteam să- 
l lăsăm aici pur şi simplu şi să ne vedem de drum? 
Nu! în loc de asta, tu faci pe călăul şi îi zbori capul. 
Nici nu se putea apăra! 

Murtagh părea uimit de mânia lui Eragon. 

— Păi, nu puteam să-l luăm cu noi - în fond, 
chiar era periculos. Ceilalţi au fugit... iar, fără cal, 
el n-ar fi putut ajunge prea departe. Nu voiam să- 
l găsească urgalii şi să afle despre Arya. Aşa că m- 
am gândit că ar fi mai bine... 

— Da, dar ce l-ai omorât? îl întrerupse Eragon. 

Saphira adulmecă trupul lui Torkenbrand cu 
multă curiozitate. Ea îşi întredeschise gura, ca şi 
cum ar fi vrut să-l înghită, apoi păru că se 
răzgândeşte şi se duse lângă Eragon. 

— Mă străduiesc numai să scap cu viaţă, declară 
Murtagh. Viața unui străin nu este mai 
importantă decât a mea. 

— Dar nu poți să recurgi la astfel de cruzimi 
nejustificate. De ce nu încerci să te pui în locul 
lor? mârâi Eragon, arătând spre capul tăiat. 


— Poftim? Să mă pun în locul lor? Crezi că-mi 
permit să mă pun în locul duşmanilor mei? Vrei 
să stau pe gânduri dacă să mă apăr sau nu, 
pentru că asta-i va produce altuia suferință? Păi, 
dac-aş fi procedat aşa, aş fi fost mort de ani de zile. 
Indiferent de preţ, trebuie să fii gata să te aperi, pe 
tine şi pe cei pe care-i iubeşti. 

Eragon îşi trânti sabia la loc, în teacă, clătinând 
nervos din cap: 

— Dacă gândeşti aşa, poţi găsi scuze pentru 
orice sălbăticie. 

— Şi crezi că mie-mi place? strigă Murtagh. Din 
clipa în care m-am născut, viața mi-a fost 
amenințată! Mi-am petrecut toate zilele de veghe 
încercând să evit pericolul, într-o formă sau alta. 
lar de adormit, nu pot s-o fac cu uşurinţă, pentru 
că mă tot întreb dacă voi mai ajunge să văd zorii. 
Dacă m-am simțit vreodată în siguranţă, pesemne 
că a fost în pântecele mamei, deşi nici acolo pe de- 
a-ntregul! Tu nu pricepi — dar dacă ai fi trăit cu 
această groază, ai fi învăţat aceeaşi lecție pe care- 
am învăţat-o eu: Nu risca niciodată. 

El se opri şi arătă spre cadavrul lui 
Torkenbrand: 

— Ăsta a fost un risc, pe care l-am eliminat. Nu 
accept să mă căiesc şi n-am de gând să mă 
chinuiesc pentru ceea ce nu mai poate fi schimbat. 

Eragon îşi apropie ameninţător chipul de cel al 
lui Murtagh: 

— Totuşi, a fost ceva rău. 


Legând-o pe Arya la pieptul Saphirei, el se urcă 
în şa: 

— Hai să mergem! 

Murtagh îşi îmboldi calul, făcându-l să ocolească 
trupul lui  Torkenbrand, prăvălit în praful 
însângerat. 


Călătoriră într-un ritm pe care, cu o săptămână 
în urmă, Eragon l-ar fi crezut cu totul imposibil; 
străbăteau kilometru după kilometru, ca şi când 
ar fi avut aripi la picioare. O apucară spre sud, 
printre două braţe ale munţilor, care aveau forma 
unui cleşte pe cale să se strângă; vârfurile erau la 
o distanță de-o zi de mers unul față de celălalt, dar 
distanța părea mai mică din pricina măreției 
munților. Parcă s-ar fi aflat într-o vale croită 
pentru uriaşi. 

Când se opriră pentru noapte, Eragon şi 
Murtagh mâncară în tăcere, fără să-şi ridice 
privirile din pământ. După aceea, Eragon zise 
încordat: 

— O să fac eu primul de veghe. 

Murtagh încuviinţă şi se întinse pe pături, cu 
spatele la el. 

„Vrei să vorbim?” îl întrebă Saphira. 

„Nu, nu chiar acum”, murmură Eragon. „Lasă- 
mi ceva vreme să mă gândesc; sunt... tulburat.” 

Ea îşi retrase gândurile, mângâindu-l şi 
şoptindu-i: „Te iubesc, micuţule!” 

„Şi eu pe tine”, zise el. Ea se încolăci alături, 


încălzindu-l, iar el rămase nemișcat în întuneric, 
luptându-se cu neliniştea care-l chinuia. 


Fuga prin vale 


De dimineaţă, Saphira se înălță, ducându-l şi pe 
Eragon, laolaltă cu Arya. Eragon voia să plece o 
vreme de lângă Murtagh. El tremură, strângându- 
şi hainele pe lângă corp. Părea că o să ningă. 
Alene, Saphira se lăsă să urce cu ajutorul unui 
curent de aer şi îl întrebă: „La ce te gândeşti?” 

Eragon admiră munţii Beor, care se înălțau cu 
mult deasupra lor, chiar dacă Saphira zbura sus, 
peste pământ. „Ce s-a-ntâmplat ieri a fost o crimă. 
Nu am cum să-i spun altfel.” 

Saphira viră la stânga. „A fost o faptă pripită şi 
necugetată, dar să ştii că Murtagh a încercat să 
facă tot ce trebuia. Oamenii care cumpără şi vând 
alți oameni merită orice nenorocire care se abate 
asupra lor. Dacă nu ar trebui să o ajutăm pe Arya, 
m-aş lua după fiecare dintre ei în parte şi l-aş 
sfâşia în bucăţi.” 

„Da, zise Eragon nefericit, dar Torkenbrand era 
lipsit de apărare. Nu se putea folosi de scut, nici 
nu putea fugi. Dacă ar mai fi apucat, probabil că 
s-ar fi predat. Murtagh nici nu i-a dat ocazia. 
Măcar, dacă Torkenbrand ar fi fost în stare să se 
lupte, nu ar fi fost aşa de rău.” 

„Eragon, chiar dacă s-ar fi luptat, s-ar fi ajuns la 


acelaşi lucru. Ştii la fel de bine ca mine că puţini 
oameni pot să se măsoare cu Murtagh sau cu tine 
în mânuirea sabiei. Torkenbrand tot ar fi murit — 
dar tu eşti înclinat să crezi că ar fi fost mai drept 
sau mai onorabil să moară într-o luptă pe care nici 
n-ar fi putut s-o câştige.” 

„Nici nu ştiu cum e drept!” recunoscu Eragon, 
întristat. „Nu pot da niciun răspuns potrivit.” 

„Uneori, zise Saphira cu blândeţe, nu există 
răspunsuri. Află de la Murtagh tot ce poţi despre 
asta. Apoi iartă-l! Şi, dacă nu-l poţi ierta, măcar 
uită, fiindcă el nu ţi-a dorit răul, oricât de pripită 
i-ar fi fost fapta. Tu încă mai ai capul pe umeri, 
nu?” 

Încruntându-se, Eragon se mişcă în şa. El se 
scutură, ca un cal care încearcă să scape de o 
muscă, apoi se uită peste umărul Saphirei, să 
vadă unde era Murtagh. Atenţia îi fu atrasă de o 
pată de culoare, aflată mai jos pe drum. 

Erau urgalii, care-şi făcuseră tabăra pe malul 
unui pârâiaş pe care ei îl trecuseră în ziua 
precedentă, târziu. Inima lui Eragon începu să 
bată mai tare. Cum de reuşeau urgalii să-i ajungă 
din urmă, deşi mergeau pe jos? Saphira îi văzu şi 
ea pe monştri şi-şi strânse pe jumătate aripile pe 
lângă corp, lăsându-se să coboare brusc, 
străpungând aerul. „Nu cred că ne-au văzut”, zise 
ea. 

Eragon spera să fie adevărat. În timp ce ea 
cobora, într-un unghi şi mai mic, el îşi încordă 


privirile. „Probabil că îi mână căpetenia într-o 
grabă nemaipomenită”, spusese el. 

„Da — poate mor cu toții de oboseală.” 

Când îi văzu venind, Murtagh întrebă tăios: 

— Acum ce mai e? 

— Urgalii ne ajung, îl înştiință Eragon, arătând 
spre tabăra urmăritorilor. 

— Cât mai avem de mers? îl întrebă Murtagh, 
ridicând mâinile spre cer şi măsurând cât timp 
mai aveau până la apus. 

— În mod normal?... Aş zice că încă vreo cinci 
zile, dar, la cât de repede mergem, numai vreo trei. 
Numai că, dacă nu reuşim să ajungem mâine, 
probabil că urgalii ne vor prinde, iar Arya va muri 
cu siguranţă. 

— Poate că mai rezistă o zi. 

— Nu ne putem bizui pe asta, protestă Eragon. 
Singura cale pe care putem ajunge la vardeni la 
timp este să nu ne mai oprim pentru nimic, în 
niciun caz ca să dormim. Nu avem altă şansă. 

Murtagh râse cu amărăciune: 

— Şi cum ai vrea să facem asta? Deja am mers 
zile întregi fără să dormim îndeajuns. Şi tu pari la 
fel de obosit ca mine, dacă nu cumva Cavalerii 
sunt făcuți din alt aluat decât noi, muritorii de 
rând. Am străbătut o distanță ameţitoare, iar caii, 
dacă n-ai observat, mai au puţin şi cad din 
picioare. Încă o zi de felul ăsta şi putem muri cu 
toții. 

Eragon ridică din umeri: 


— Oricum ar fi, nu avem de ales. 

Murtagh privi gânditor spre munţi: 

— Am putea să ne despărțim, iar tu să zbori 
înainte cu Saphira... Asta i-ar sili pe urgali să se 
despartă la rândul lor şi ţi-ar da o şansă mai bună 
să ajungi la vardeni. 

— Ar fi adevărată sinucidere, zise Eragon, 
încrucişându-şi brațele. Nu ştiu cum, dar urgalii 
ăştia merg mai repede pe jos decât noi, care avem 
cai. Te-ar hăitui ca pe un cerb. Singura cale să 
scăpăm de ei este să ne apere vardenii. 

În ciuda a ceea ce spunea, Eragon nu era sigur 
că-şi dorea ca Murtagh să rămână. „Îmi place, îşi 
mărturisi el în gând, dar nu mai sunt sigur dacă 
ăsta e un lucru bun.” 

— O să scap eu mai târziu, zise Murtagh dintr-o 
dată. Când ajungem la vardeni, pot să mă strecor 
printr-o vale mai dosnică şi să-mi croiesc drum în 
Surda, unde mă pot ascunde fără să atrag prea 
multă atenţie. 

— Aşadar, rămâi? 

— Fie că dormim, fie că nu, o să te-nsoţesc până 
la vardeni, îi promise Murtagh. 


Cu hotărârea încolțită în suflet, cei doi se 
chinuiră să se îndepărteze de urgali, dar 
urmăritorii se tot apropiau, pas cu pas. La căderea 
nopții, monştrii erau cam cu a treia parte din 
drum mai aproape decât fuseseră dimineața. Când 
oboseala îi storcea de puteri, Eragon şi Murtagh 


dormeau, pe rând, în şa; cel rămas treaz mâna caii 
în direcţia cea bună. 

Eragon se bizuia pe amintirile Aryei, care să-i 
ducă la ţintă. Mai şi greşea, din cauza ciudatei 
alcătuiri a minţit ei, ceea ce-i făcea să piardă un 
timp preţios. După o vreme, ei o cotiră spre poalele 
brațului muntos de la răsărit, căutând valea care 
urma să-i ducă la vardeni. Miezul nopţii veni şi 
trecu, fără ca ei să poată găsi valea mult căutată. 

Când soarele răsări din nou, observară cu 
bucurie că urgalii rămăseseră mult în urmă. 

— Asta-i ultima zi, zise Eragon, căscând din 
greu. Dacă până la prânz nu ajungem destul de 
aproape de vardeni, o să zbor înainte cu Arya. 
Atunci, tu ai să poţi pleca oriunde vrei, dar va 
trebui să-l iei cu tine şi pe Văpaia Zăpezii, căci eu 
nu voi avea cum să mă-ntorc după el. 

— S-ar putea să nu fie nevoie; poate totuşi 
ajungem la timp, zise Murtagh, frecându-şi 
mânerul sabiei. 

Eragon ridică din umeri: 

— S-ar putea. 

El se apropie de Arya şi-i puse o mână pe frunte. 
Era umedă şi fierbinte. Ochii i se mişcau uşor pe 
sub pleoape, ca şi cum ar fi avut un coşmar. 
Eragon îi puse pe frunte o cârpă umedă, dorindu- 
şi să fi putut face mai mult pentru ea. 


Aproape de amiază, după ce ocoliseră un munte 
foarte mare, Eragon zări o vale îngustă, cuibărită 


la capătul îndepărtat al acestuia. Valea era aşa de 
bine ascunsă, încât putea fi uşor trecută cu 
vederea. Râul Beartooth, pe care îl pomenise Arya, 
se revărsa din ea şi apoi şerpuia fără grijă prin 
ținut. Eragon zâmbi uşurat; aici trebuia să ajungă. 

Privind înapoi, el observă cu groază că distanța 
dintre ei şi urgali se micşorase, ajungând să fie nu 
mai mare de patru-cinci kilometri. Arătându-i 
valea lui Murtagh, îi spuse: 

— Dacă ne putem strecura acolo fără să fim 
văzuți, s-ar putea să-i zăpăcim. 

Murtagh părea sceptic: 

— Merită să încercăm. Dar, până acum, s-au 
ținut destul de uşor pe urmele noastre. 

Apropiindu-se de intrarea văii, trecură pe sub 
crengile noduroase ale pădurii care acoperea 
munții Beor. Copacii erau înalți, cu scoarța adânc 
brăzdată, de culoare aproape neagră, cu ace de 
aceeaşi culoare şi rădăcini noduroase, care ieşeau 
din pământ ca nişte genunchi dezveliți. Pe jos, se 
aşternuseră conuri, fiecare de mărimea unui cap 
de cal. Veverițe argintii se auzeau chițăind din 
vârful copacilor, iar în scorburi se vedeau sclipirile 
mai multor perechi de ochi. De crengile strâmbe, 
atârnau smocuri încâlcite de omag. 

Pădurea îi dădea lui Eragon o senzaţie de 
nelinişte; părul de pe ceafă i se zbârlise. În aer 
plutea ceva duşmănos, ca şi cum copacii priveau 
cu ochi răi venirea lor. „Sunt foarte bătrâni”, zise 
Saphira, atingând cu botul un trunchi. 


„Da, zise Eragon, dar nu şi prietenoşi.” Pădurea 
devenea din ce în ce mai deasă, pe măsură ce se 
afundau în ea. Din cauza locului strâmt, Saphira 
se văzu nevoită să se înalțe împreună cu Arya. În 
lipsa unei cărări pe care s-o poată urma, Eragon 
şi Murtagh erau încetiniți de plantele tari peste 
care călcau. Pe lângă ei se unduia râul Beartooth, 
care umplea văzduhul cu susurul său. Soarele era 
ascuns de un pisc din apropiere, cufundându-i 
într-un întuneric timpuriu. 

Ajuns la intrarea văii, Eragon îşi dădu seama că, 
deşi părea numai o despărțitură îngustă dintre 
creste, aceasta era, de fapt, la fel de largă precum 
multe văi din Şiră; părea înghesuită numai din 
cauza dimensiunilor uriaşe ale munților cu multe 
creste şi umbroşi. De ambele părți, pe pereţii 
abrupți, se prăvăleau cascade. Cerul nu se mai 
vedea decât ca o fâşie subțire care se unduia pe 
deasupra lor, ascunsă aproape cu totul de nişte 
nori cenuşii. Din pământul umed se înălța o ceață 
persistentă, care făcea aerul să se răcească tot mai 
mult, până când călătorilor începură să le iasă 
aburi din gură. Pe covorul de muşchi şi ferigi se 
întindeau rugi de căpşuni sălbatici, care se luptau 
să prindă lumina slabă a soarelui. Ciuperci roşii şi 
galbene  răsăriseră pe grămezile de lemne 
putrezite. 

Era un loc tăcut şi liniştit, căci orice zgomot era 
înăbuşit de aerul greu. Saphira se lăsă la pământ, 
într-un luminiş din apropierea lor; sunetul aripilor 


ei răsuna nefiresc de încet. Întorcându-şi capul de 
colo-colo, ea cercetă împrejurimile. „Tocmai am 
trecut în zbor de un stol de păsări care aveau 
semne verzi şi roşii pe aripi. N-am mai văzut 
niciodată unele ca astea.” 

„Totul pare ciudat în munţii ăştia”, îi răspunse 
Eragon. „Ai ceva împotrivă să zbor cu tine o 
vreme? Vreau să mai văd pe unde sunt urgalii.” 

„N-am nimic împotrivă.” 

Eragon se întoarse spre Murtagh: 

— Vardenii se ascund undeva, la capătul văii. 
Dacă ne grăbim, putem ajunge până la căderea 
Nopții. 

Murtagh mormăi, punându-şi mâinile în şolduri: 

— Cum mai ies eu de aici? Nu văd nicio altă vale 
care să dea în asta, iar urgalii o să ne înghesuie în 
curând. Îmi trebuie o cale de scăpare. 

— Nu te îngrijora, zise Eragon, nerăbdător. Valea 
e lungă; precis există o ieşire pe undeva. 

El o dezlegă pe Arya şi o urcă în şa, pe Văpaia 
Zăpezii. 

— Ai grijă de ea — eu zbor cu Saphira. Ne 
întâlnim mai în față. 

Se urcă pe spinarea Saphirei şi se prinse bine în 
şa. 

— Ai grijă! îl preveni Murtagh, încruntându-se şi 
căzând pe gânduri. 

Apoi le dădu ghes cailor şi se grăbi să se cufunde 
la loc în pădure. 

În timp ce Saphira se înălța spre cer, Eragon 


zise: „Crezi că ai putea să zbori până la unul dintre 
piscurile alea? De-acolo am putea vedea unde 
trebuie să ajungem şi să-i găsim şi lui Murtagh o 
cale. Nu mai am chef să-l aud smiorcăindu-se tot 
drumul.” 

„Putem încerca, încuviință Saphira, dar o să fie 
cu mult mai frig decât aici.” 

„Sunt îmbrăcat gros.” 

„Atunci, ţine-te bine!” Brusc, Saphira se înălță 
drept în sus, făcându-l să se lase pe spate în şa. 
Bătea cu putere din aripi, ridicându-se din ce în 
ce mai sus. Dedesubtul lor, valea devenise o 
simplă dungă verde. Râul Beartooth sclipea ca 
argintul, în bătaia luminii. 

Se ridicară până la nivelul norilor, acolo unde 
aerul era saturat de umezeala înghețată. Pătura 
cenuşie, fără formă, îi înghiți, nu mai puteau 
vedea nici la o palmă în fața lor. Eragon spera să 
nu se ciocnească de ceva, în toată negura aceea. 
Făcu o încercare şi întinse mâna, fluturând-o prin 
aer. Apa se condensă pe ea şi i se scurse pe braţ, 
udându-i mâneca. 

Deasupra capului său flutură ceva cenuşiu, şi el 
izbuti să zărească un porumbel care dădea din 
greu din aripi. Avea o fâşie albă legată de picior. 
Saphira se năpusti spre pasăre, cu limba scoasă 
şi fălcile căscate. Porumbelul piui când dinții 
ascuțiți ai Saphirei se strânseră, la numai un 
deget de penele sale din coadă, apoi ţâşni înainte 
şi dispăru în ceață; zgomotul bătăilor sale 


disperate din aripi se stinse în depărtare. 

Când străpunseră norii şi ieşiră la suprafaţa lor, 
solzii Saphirei erau acoperiți cu mii de picături de 
apă, care făceau să se reflecte curcubee 
minuscule, şi sclipeau albastru. Eragon se 
scutură, împroşcând cu apă în jur, şi tremură. Nu 
mai putea zări pământul, doar grămezile de nori 
care se strecurau printre munți. 

Copacii de pe pante le făcuseră loc ghețarilor 
groşi, care apăreau albaştri şi albi în bătaia razelor 
de soare. Strălucirea zăpezii îl sili pe Eragon să 
închidă ochii. Încercă să-i deschidă la loc după 
vreun minut, dar lumina îl năuci. Nervos, îşi 
acoperi ochii cu braţul. „Cum de poți îndura?” o 
întrebă pe Saphira. 

„Ochii mei sunt mai puternici decât ai tăi”, îi 
răspunse ea. 

Era un ger năprasnic. Apa din părul lui Eragon 
îngheţă, ca un coif lucitor. Pantalonii şi cămaşa îi 
acopereau trupul ca o carapace. Solzii Saphirei 
deveniră alunecoşi din cauza gheții, iar aripile i se 
acoperiseră de brumă. Nu mai zburaseră niciodată 
atât de sus, dar vârfurile munților erau încă la 
mare distanţă. 

Încet-încet, bătăile aripilor Saphirei încetiniră, 
iar ea începu să respire greu. Eragon îşi pierdu 
răsuflarea şi începu să gâfâie; parcă nu mai era 
suficient aer în jur. Luptându-se cu panica, el se 
apucă de ţepii de pe gâtul Saphirei ca să se 
sprijine. 


„Trebuie... să plecăm de-aici”, zise el. În fața 
ochilor îi jucau punctuleţe roşii. „Nu pot... să 
respir.” Saphira părea că nu-l aude, aşa că îi mai 
spuse o dată, mai tare, dar nici acum nu primi 
vreun răspuns. „Nu mă poate auzi”, îşi dădu el 
seama. Se clătină, venindu-i foarte greu să se mai 
gândească la ceva, apoi o lovi cu putere şi strigă: 

— Coboară! 

Efortul îl ameţi şi o negură îi învălui privirile. 

Îşi recăpăta cunoştinţa exact când ieşeau de sub 
plafonul de nori. Capul îi zvâcnea dureros. „Ce s- 
a-ntâmplat?” o întrebă el, ridicându-se în şa şi 
privind în jur, nedumerit. 

„Ai leşinat”, îi răspunse Saphira. 

El încercă să-şi treacă degetele prin păr, dar se 
opri, dând peste un ţurțure de gheaţă. „Da, asta 
ştiu, dar de ce nu mi-ai răspuns?” „Mintea mi se 
tulburase. Cuvintele tale parcă nu aveau niciun 
înțeles. Când ţi-ai pierdut cunoştinţa, mi-am dat 
seama că era ceva în neregulă şi am coborât. Nici 
n-a trebuit să ajung prea jos ca să-mi dau seama 
ce s-a întâmplat.” 

„Ce bine că n-ai leşinat şi tu”, zise Eragon râzând 
stingherit. Saphira nu făcu decât să dea din coadă. 
El privi cu jind spre piscurile care, de-acum, erau 
ascunse de nori. „Ce păcat că nu am putut ajunge 
undeva sus... Ei, dar de-acuma ştim: din valea 
asta nu putem ieşi decât pe unde am intrat. Dar 
cum de-am rămas fără aer? De ce aicea, jos, este 
îndeajuns, iar acolo nu?” 


„Nu ştiu, dar n-o să mai îndrăznesc vreodată să 
zbor atât de aproape de soare. Ar trebui să ținem 
minte asta. Ne-ar putea fi de folos dacă ajungem 
vreodată să ne luptăm cu un alt Cavaler.” 

„Sper să nu se întâmple asta niciodată”, zise 
Eragon. „Hai să rămânem aicea, jos, deocamdată. 
Aventurile astea îmi ajung pentru o zi.” Ei plutiră 
pe deasupra curenților uşori de aer, alunecând de 
la un munte la altul, până când Eragon observă că 
şirul de urgali ajunsese la intrarea în vale. „Oare 
ce-i mână cu atâta grabă şi cum de pot îndura?” 

„Acum că ne-am apropiat, zise Saphira, observ 
că urgalii ăştia sunt mai mari decât cei pe care i- 
am întâlnit mai înainte. Cred că un om, oricât ar 
fi de înalt, le ajunge cam până la brâu. Nu ştiu din 
ce tărâm vin, dar pesemne că e un loc sălbatic, de 
dă naştere unor asemenea fiare.” 

Eragon privi în jos, spre pământ - nu putea 
observa ce văzuse ea. „Dacă o ţin tot aşa, o să-l 
prindă pe Murtagh înainte să-i putem găsi pe 
vardeni.” 

„Nu-ţi pierde speranţa! Poate că pădurea îi va 
mai încetini... Nu i-am putea opri cu ajutorul 
magiei?” 

Eragon clătină din cap. „Să-i oprim... nu. Sunt 
prea mulți.” Apoi îi trecu prin minte stratul subţire 
de ceață de pe podeaua văii şi rânji. „Totuşi, cred 
că pot să-i încetinesc un pic.” El închise ochii, 
alese cuvintele de care avea nevoie, fixă ceața cu 
privirile şi porunci: 


— Gath un reisa du rakr!59 

Jos se produse o învălmăşeală. Privind de sus, 
părea că pământul curge şi se adună ca apele 
leneşe ale unui râu. O fâşie de ceaţă întărită se 
adună în fața urgalilor, îngroşându-se şi formând 
un zid impresionant, întunecat ca un nor de 
furtună.  Urgalii  şovăiră văzându-l, apoi 
continuară să înainteze ca un berbec de luptă, de 
neoprit. Obstacolul de ceaţă se răsuci în jurul lor, 
ascunzându-i vederii pe cei care mergeau în 
primele rânduri. 

Deodată, Eragon simţi cum puterea i se scurge 
năvalnic din trup, făcându-i inima să bată cu 
putere, ca o pasăre muribundă. Îşi pierdu 
răsuflarea, iar ochii mai că-i ieşiră din orbite. 
Încercă să scape de magia care pusese stăpânire 
pe el, să astupe gaura prin care viața i se scurgea 
din trup. Cu un strigăt sălbatic, el se îndepărtă de 
magie şi rupse legătura cu ea. Firişoare de vrajă i 
se învârtejeau prin minte ca nişte şerpi cu capetele 
tăiate, apoi se retraseră încet din gândurile sale, 
smulgându-i şi ultimele rămăşiţe de putere. Zidul 
de ceață dispăru, iar negura se prăvăli la pământ 
ca un turn de noroi. Urgalii nu fuseseră câtuşi de 
puţin deranjațţi. 

Eragon se lăsă să zacă moale pe spatele 
Saphirei, gâfâind. De-abia acum îşi amintea ce-i 
spusese Brom: „Magia este influențată de distanţe, 


|? 


39 „Ceaţă, învăluie-l 


ca o săgeată sau o suliță. Dacă încerci să ridici sau 
să mişti ceva ce se află la mare distanţă de tine, o 
să-ți consumi mai multă energie decât dac-ar fi 
fost aproape”. „N-o să mai uit de asta”, se gândi el 
incruntat. 

„Nu trebuia să uiţi nicio clipă”, îi atrase Saphira 
atenţia, băgându-se şi ea în vorbă. „Întâi povestea 
cu praful, la Gilead, acum asta. N-ai fost atent la 
nimic din ce ţi-a spus Brom? Dacă o ţii tot aşa, o 
să te omori.” 

„Ba am fost atent”, insistă el, frecându-şi bărbia. 
„Numai că a trecut ceva vreme şi nu am mai avut 
când să cuget la asta. N-am mai folosit magia de 
la distanţă, aşa că nu aveam de unde să ştiu cât 
va fi de greu.” 

Ea mârâi. „Parcă văd că o să încerci şi să readuci 
morții la viață. Nu uita că Brom te-a prevenit şi în 
legătură cu asta.” 

„N-o să uit”, zise el nerăbdător. Saphira se lăsă 
înspre pământ, căutându-l pe Murtagh şi caii. 
Eragon ar fi vrut s-o ajute, dar de-abia mai putea 
sta ridicat. 

Cu o zvâcnitură, Saphira cobori într-o poieniţă, 
iar Eragon, mirat, îl văzu pe Murtagh care oprise 
caii şi acum îngenunchease şi cerceta pământul. 
Observând că Eragon nu se dă jos din şa, Murtagh 
se grăbi spre el şi-l întrebă: 

— Ai păţit ceva? 

Părea supărat, îngrijorat şi foarte obosit în 
acelaşi timp. 


— ... Am făcut o greşeală, îi mărturisi Eragon. 
Urgalii au intrat în vale. Am încercat să-i zăpăcesc, 
dar am uitat legile magiei şi asta m-a costat 
scump. 

Cu o strâmbătură, Murtagh arătă cu degetul 
peste umăr: 

— Am găsit nişte urme de lup, dar sunt late de 
două palme şi foarte adânci. Pe-aici sunt fiare care 
ar putea fi periculoase şi pentru tine, Saphira, 
adăugă el întorcându-se spre ea. Ştiu că nu poți 
intra în pădure, dar crezi că ai putea să zbori pe 
deasupra mea? Poate că aşa fiarele o să se 
îndepărteze. Altfel, s-ar putea să nu rămână din 
mine decât nişte fărâme. 

— Îţi arde de glume, Murtagh? îl întrebă Eragon, 
zâmbind uşor. 

Mugşchii îi tremurau şi îi venea greu să se 
concentreze. 

— Numai când sunt la ananghie. 

Murtagh se frecă la ochi. 

— Nici nu-mi vine să cred că pe urmele noastre 
sunt aceiaşi urgali. Ar trebui să fie păsări ca să ne 
prindă din urmă. 

— Saphira spune că sunt mai mari decât cei pe 
care i-am văzut înainte, îi mărturisi Eragon. 

Murtagh  blestemă, încleştându-şi mâna pe 
mânerul sabiei: 

— Asta era! Saphira, dacă ai dreptate, înseamnă 
că ăştia-s kulli, cei mai zdraveni dintre urgali. 
Trebuia să-mi dau seama că ei i-au fost 


încredințați căpeteniei. Nu călăresc, pentru că 
niciun cal nu-i poate duce - niciunul dintre ei nu 
are mai puţin de doi metri şi jumătate în înălțime 
— şi pot să alerge zile-n şir fără să doarmă, şi tot 
sunt gata de luptă. Ca să omori unul, poate fi 
nevoie şi de cinci oameni. Kullii nu ies din peşteri 
decât când pleacă la război, aşa că pesemne se 
aşteaptă la un mare măcel, dacă s-au adunat 
atâția. 

— Putem să rămânem înaintea lor? 

— Cine ştie? zise Murtagh. Sunt puternici, 
hotărâți şi mulți la număr. S-ar putea să 
trebuiască să-i înfruntăm. Dacă se întâmplă aşa, 
nu pot să sper decât că vardenii au oameni 
ascunşi pe undeva, care să ne poată sări în ajutor. 
În ciuda priceperii noastre şi a faptului că o avem 
pe Saphira, pe ăştia nu-i putem învinge. 

Eragon se clătină: 

— Poţi să-mi aduci nişte pâine? Trebuie să 
mănânc. 

Murtagh îi aduse în grabă o bucată. Era veche şi 
tare, dar Eragon o mâncă recunoscător. Murtagh 
cercetă pereţii văii, cu priviri îngrijorate. Eragon 
ştia că el caută o cale de ieşire: 

— O să găsim ceva, mai încolo. 

— Sigur că da, zise Murtagh, silindu-se să pară 
vesel, apoi se lovi peste coapsă. 

— Hai, la drum! 

— Cum se simte Arya? îl întrebă Eragon. 

— Febra i-a crescut, zise Murtagh ridicând din 


umeri. S-a tot zvârcolit de pe o parte pe alta. La ce 
te-aştepţi? Puterile o părăsesc. Ar trebui să zbori 
cu ea la vardeni înainte ca otrava să-i afecteze şi 
mai mult organismul. 

— Nu te pot lăsa în urmă, insistă Eragon, 
recăpătându-şi puterile cu fiecare îmbucătură. Nu 
acum, când urgalii sunt aşa aproape. 

Murtagh ridică din nou din umeri: 

— Faci cum vrei! Dar, te previn, dacă rămâi cu 
mine ea o să moară. 

— Nu spune asta, zise Eragon, ridicându-se în 
şaua Saphirei. Ajută-mă s-o salvez! încă putem să 
reuşim. Priveşte asta ca pe o răscumpărare — 
pentru moartea lui Torkenbrand. 

Pe dată, chipul lui Murtagh se întunecă: 

— Nu-ţi datorez nimic. Tu... 

Apoi se opri, auzind sunetul unui corn care 
străbătea pădurea întunecată. 

— O să-ţi spun mai multe, ceva mai târziu, zise 
el scurt, mergând cu paşi apăsați spre cai. 

Apucă hăţurile şi o porni la drum, aruncându-i 
lui Eragon o privire mânioasă. 

Eragon închise ochii, iar Saphira se înălță în 
zbor. El şi-ar fi dorit să zacă pe un pat moale, 
uitând de toate grijile. „Saphira, zise el în cele din 
urmă, cuprinzându-şi urechile în palme ca să şi le 
încălzească, şi dacă am duce-o pe Arya la vardeni? 
După ce ea ajunge în siguranţă, putem zbura 
înapoi la Murtagh ca să-l ajutăm.” 

„Vardenii n-o să te lase”, zise Saphira. „Cum pot 


fi ei siguri că nu te întorci ca să le dezvălui 
urgalilor ascunzătoarea? Modul în care venim la ei 
nu este cel mai bun pentru a le câştiga încrederea. 
O să vrea să ştie cum de-am adus o întreagă ceată 
de kulli drept la uşa lor.” 

„O să le spunem adevărul şi sperăm că o să ne 
creadă”, zise Eragon. 

„Şi ce ne facem dacă Murtagh este atacat de 
kulli?” 

„Ne luptăm cu ei, desigur! N-o să-l las nici pe el, 
nici pe Arya, să fie prinşi sau ucişi”, zise Eragon, 
indignat. 

În glasul ei se simţi o umbră de ironie: „Ce nobil 
eşti! Da, o să culcăm mulți urgali la pământ - tu 
cu magia şi cu spada, eu cu armele mele: dinții şi 
ghearele —, dar până la urmă tot degeaba va fi. 
Sunt prea numeroşi... Izbânda poate fi numai a 
lor, nu a noastră.” „Şi-atunci?” o întrebă el. „Să ştii 
că n-o las pe Arya sau pe Murtagh la mila lor.” 

Saphira îşi flutură coada, cu un sunet puternic. 
„Nu-ţi cer asta! Pe de altă parte, dacă atacăm noi 
primii, am putea obține un avantaj.” 

„Ai înnebunit? O să...” Dar, gândindu-se la asta, 
Eragon se opri. „N-o să poată face nimic”, conchise 
el cu uimire. 

„Chiar aşa”, zise Saphira. „Le putem face multe 
pagube, ținându-ne în siguranță, la depărtare.” 

„Să-i lovim cu pietre de sus!” propuse Eragon. 
„Poate se împrăştie.” 

„Doar dacă nu au capetele îndeajuns de tari.” 


Saphira zbură spre dreapta şi cobori repede spre 
râu. Ea apucă un bolovan destul de mare cu 
ghearele sale puternice, în timp ce Eragon adună 
câteva pietre cât pumnul. Încărcată, Saphira pluti 
în linişte până când ajunseră deasupra cetei de 
urgali. „Acum! strigă ea, dând drumul 
bolovanului.  Proiectilele se prăvăliră printre 
crengile copacilor, făcându-le să se sfărâme şi 
pârâind înăbuşit. O clipă mai târziu, valea se 
umplu de gemete de durere. 

Eragon zâmbi satisfăcut, auzind cum urgalii se 
înghesuiau să caute un adăpost. „Hai să mai 
găsim pietre”, îi propuse el, aplecându-se pe gâtul 
Saphirei. Ea mârâi a încuviinţare şi se întoarse la 
malul râului. 

Era o muncă tare grea, dar izbutiră să-i 
încetinească pe urgali - deşi nici nu se punea 
problema să-i oprească de tot. Urgalii câştigau 
teren ori de câte ori Saphira se ducea după pietre. 
Totuşi, efortul lor îi permise lui Murtagh să 
rămână la distanță de urmăritori. 

Valea se întuneca, pe măsură ce treceau orele. 
Acum că soarele nu mai încălzea, gerul se lăsase 
peste tot ţinutul, iar ceața înghețase printre 
crengile copacilor, îmbrăcându-i în alb. Animale 
de noapte începură să iasă din vizuinile lor, pentru 
a-i privi, din ascunzători întunecoase, pe străinii 
care le încălcau teritoriul. 

Eragon continua să cerceteze coastele munților, 
căutând cascada care ar fi însemnat că ajunseseră 


la capătul drumului. Cu durere, el îşi dădea seama 
că fiecare clipă care trecea o aducea pe Arya tot 
mai aproape de moarte. 

— Mai repede, mai repede, mormăia cu voce 
înceată, privindu-l de sus pe Murtagh. 

Înainte ca Saphira să mai adune pietre, el îi 
spuse: „Hai să ne luăm un răgaz şi să vedem ce e 
cu Arya. Ziua aproape că s-a sfârşit şi mi-e teamă 
că viaţa ei se măsoară de-acum în ore, dacă nu în 
minute.” 

„Viaţa Aryei este în mâinile sorții. Ai ales să 
rămâi cu Murtagh; acum e prea târziu să-ți mai 
schimbi hotărârea, aşa că nu te mai chinui... Mă 
gâdili! Cel mai bun lucru pe care-l avem de făcut 
acum este să-i lovim pe urgali.” Eragon ştia că are 
dreptate, dar vorbele ei nu-l ajutau să-şi 
potolească neliniştea. Încercă să caute cascada, 
dar o culme masivă ascundea tot ce se afla în fața 
lor. 

În vale începu să se întunece de-a binelea; bezna 
se lăsa peste copaci şi peste munți ca un nor de 
cerneală. Nici chiar Saphira, cu auzul ei ascuțit şi 
cu mirosul fin, nu-i mai putea găsi pe urgali prin 
desişul pădurii. Luna, care i-ar fi putut ajuta, nu 
se vedea; mai erau multe ore până când avea ea să 
se ridice deasupra munților. 

Saphira făcu un viraj larg şi uşor la stânga, 
plutind pe după culmea muntoasă. Eragon simți 
vag cum aceasta trece pe lângă ei, apoi îşi miji 
ochii, văzând o dungă albă, slabă, în fața lor. „O fi 


cascada?” se întrebă el. 

Privi cerul, care păstra încă urme din strălucirea 
amurgului. Siluetele întunecate ale munţilor se 
arcuiau laolaltă, formând un arc neregulat care 
închidea valea. „Ne-am apropiat de capătul văii!” 
strigă el, arătând spre munți. „Crezi că vardenii 
ştiu că venim? Poate ne trimit pe cineva în ajutor.” 

„Nu prea cred să ne ajute până când nu află dacă 
suntem prieteni sau duşmani”, zise Saphira, 
lăsându-se brusc la pământ. „Mă întorc la 
Murtagh - de-acum ar trebui să rămânem cu el. 
De vreme ce nu-i mai pot găsi pe urgali înseamnă 
că pot da năvală peste el fără să ne dăm seama.” 

Eragon îşi scoase sabia pe jumătate din teacă, 
întrebându-se dacă avea destulă putere pentru o 
luptă. Saphira cobori pe malul stâng al râului, 
apoi se ghemui în aşteptare. În depărtare, se auzea 
mugetul cascadei. „Vine Murtagh”, zise ea. Eragon 
îşi încordă auzul şi reuşi să audă zgomot de copite. 
Murtagh ieşi în fugă din pădure, mânând caii 
înaintea lui. Îi văzu, dar nu încetini. 

Eragon sări din şa, împiedicându-se puţin, şi se 
luă după Murtagh. În spatele lui, Saphira se duse 
spre râu, ca să-i poată urma fără să fie stânjenită 
de copaci. Înainte ca Eragon să-i poată da veştile, 
Murtagh zise: 

— V-am văzut cum aruncaţi cu bolovani — bună 
ispravă! Kullii s-au oprit, s-au întors din drum? 

— Sunt tot în spatele nostru, dar am ajuns 
aproape de capătul văii. Cum se simte Arya? 


— N-a murit încă, zise Murtagh cu asprime, 
gâfâind uşor, şi adăugă, cu un calm prefăcut, ca 
un om care încearcă să-şi ascundă un sentiment 
puternic: Există vreo vale sau vreun defileu prin 
care să mă pot strecura? 

Neliniştit, Eragon încercă să-şi amintească dacă 
văzuse vreo spărtură în munţii care-i înconjurau; 
de la o vreme, problema lui Murtagh îi ieşise din 
minte. 

— E întuneric, începu el, şovăielnic, aplecându- 
se ca să treacă pe sub o creangă, deci aş fi putut 
s-o trec cu vederea, dar... nu e nimic. 

Murtagh blestemă cu glas tare şi se opri brusc, 
smucind hățurile, până când caii se opriră la 
rândul lor: 

— Vrei să-mi spui că n-am unde să mă duc decât 
la vardeni? 

— Da, dar nu te opri! Aproape că ne-au ajuns 
urgalii. 

— Nu! strigă Murtagh, mânios, arătând cu 
degetul spre Eragon. Te-am prevenit că eu la 
vardeni nu mă duc, dar nici nu ţi-a păsat şi m-ai 
adus aici între ciocan şi nicovală! Tu eşti cel care 
a văzut amintirile elfei. De ce nu mi-ai spus că aici 
e o fundătură? 

Eragon se zbârli la rândul său şi răspunse: 

— Nu ştiam decât unde trebuie să ajungem, nu 
şi ce se afla pe parcurs. Nu da vina pe mine pentru 
că ai ales să vii încoace! 

Murtagh respira  şuierat printre dinți, 


întorcându-se furios pe călcâie. Eragon nu mai 
putea vedea din el decât o siluetă nemişcată, 
adusă de spate. La rândul său, el stătea cu umerii 
încordaţi şi cu o venă pulsându-i la gât. Îşi puse 
mâinile în şolduri, din ce în ce mai nerăbdător. 

„De ce v-aţi oprit?” îl întrebă Saphira, îngrijorată. 

„Nu-mi distrage atenţia!” 

— Ce ai de împărțit cu vardenii? Nu poate fi ceva 
atât de îngrozitor, încât să trebuiască să-mi 
ascunzi adevărul chiar şi acum. Preferi să te lupţi 
cu kullii, în loc să-mi spui? De câte ori trebuie să 
mai trecem prin asta, înainte să ai încredere în 
mine? 

Se lăsă o tăcere îndelungată. 

„Urgalii!” îi reaminti Saphira cu insistenţă. 

„Ştiu, ştiu”, zise Eragon, încercând să se 
liniştească. „Dar treaba asta trebuie rezolvată.” 

„Repede, repede! 

— Murtagh, zise Eragon, cu sinceritate, dacă nu 
vrei să mori, trebuie să mergem la vardeni. Nu mă 
lăsa să ajung la ei fără să aflu cum o să reacționeze 
la vederea ta. O să fie şi-aşa destul de periculos şi 
n-am nevoie de surprize. 

În cele din urmă, Murtagh se întoarse spre 
Eragon, respirând greu şi repede, ca un lup 
încolțit. El rămase o clipă tăcut, apoi spuse, cu 
vocea gâtuită: 

— Ai dreptul să afli. Sunt... sunt fiul lui Morzan, 
primul şi ultimul dintre Trădători. 


O situaţie cu adevărat dificilă 


Eragon rămase mut de uimire. Nu-i venea să 
creadă şi încerca să găsească o cale să refuze 
cuvintele lui Murtagh. „Niciunul dintre Trădători 
n-a avut copii, mai ales Morzan. Morzan! Cel care 
i-a trădat pe Cavaleri lui Galbatorix şi a rămas 
până la sfârşitul vieţii slujitorul preferat al regelui. 
Poate fi adevărat?” 

O clipă mai târziu, simți şi uimirea Saphirei. Ea 
se năpusti printre copaci şi tufişuri, venind 
dinspre râu şi lăsându-se lângă el, având colții 
dezveliți şi coada ridicată ameninţător. „Fii gata de 
orice”, îl preveni ea. „Poate că ştie să folosească 
magia.” 

— Eşti moştenitorul lui? îl întrebă Eragon, 
luându-şi pe furiş sabia în mână. 

„Ce-o fi vrând de la mine? Oare chiar lucrează 
pentru rege?” 

— N-a fost alegerea mea, strigă Murtagh cu 
chipul schimonosit de suferință. 

Îşi smulse hainele de pe el cu gesturi 
deznădăjduite, rupându-şi tunica şi cămaşa ca să- 
şi arate pieptul. 

— Uită-te! se rugă el, întorcându-se cu spatele 
la Eragon. 

Nesigur pe el, Eragon se aplecă înainte, 
încercând să vadă prin întuneric. Pe pielea 
bronzată şi musculoasă a lui Murtagh se vedea o 
cicatrice lungă, albă, care se întindea de la umărul 


drept până la şoldul stâng - urmă a vreunui chin 
îngrozitor. 

— Vezi asta? îl întrebă Murtagh cu amărăciune. 

De-acum vorbea repede, ca şi cum s-ar fi simțit 
uşurat că taina fusese, în sfârşit, dată în vileag. 

— Când m-am ales cu ea, aveam numai trei ani. 
Într-o criză de beţie — lucru care se întâmplă des — 
, Morzan s-a înfuriat şi a aruncat cu sabia în mine, 
când treceam pe lângă el. Spatele mi-a fost sfâşiat 
chiar de sabia pe care tu o porți acum la şold — 
singurul lucru pe care m-aşteptam să-l 
moştenesc, până când Brom a furat-o de pe 
cadavrul tatălui meu. Am avut noroc, pot spune, 
că era un vindecător prin apropiere care m-a 
salvat de la moarte. Înţelege că nu iubesc Imperiul 
şi nici pe rege! Nu am nicio obligaţie să-i slujesc şi 
nu vreau să-ţi fac vreun rău! 

Destăinuirile lui sunau ca ale unui om cuprins 
de febră. 

Eragon, stingherit, îşi luă mâna de pe mânerul 
sabiei. 

— Atunci, zise el cu voce slabă, pe tatăl tău l-a 
omorât... 

— Brom, da, zise Murtagh, trăgându-şi hainele 
la loc cu mult calm. 

În spatele lor răsună un corn, care-l făcu pe 
Eragon să strige: 

— Hai, să fugim! 

Murtagh smuci hățurile cailor şi-i sili să o ia, 
osteniți, la trap, cu privirile aţintite înainte, în 


timp ce Arya se legăna uşor în şa, pe Văpaia 
Zăpezii. Saphira rămase lângă Eragon, ținând 
pasul cu uşurinţă, cu picioarele sale lungi. „Pe 
malul râului, ai putea să mergi nestingherită”, îi 
zise el, văzând-o silită să treacă printre nişte 
crengi înnodate strâns. 

„Nu te las singur cu el.” 

Eragon se bucură să o ştie acolo. „Fiul lui 
Morzan!” Fără să se oprească din alergare, el 
spuse: 

— Povestea ta e greu de crezut. De unde ştiu că 
nu minți? 

— De ce să mint? 

— Ai putea fi... 

Murtagh îl întrerupse brusc: 

— Deocamdată, nu-ţi pot dovedi nimic. 
Păstrează-ţi îndoielile până ajungem la vardeni. Ei 
o să mă recunoască destul de repede. 

— Trebuie s-o ştiu, insistă Eragon. Eşti în slujba 
Imperiului? 

— Nu. lar dacă aş fi, ce aş rezolva călătorind cu 
tine? Dacă aş fi vrut să te iau prizonier sau să te 
omor, te-aş fi lăsat în temniță. 

Murtagh se împiedică, sărind peste un buştean 
prăbuşit. 

— Poate că vrei să-i duci pe urgali la vardeni. 

— Atunci, zise Murtagh scurt, de ce mai sunt 
alături de tine? De-acum ştiu unde sunt vardenii. 
Ce motiv aş avea să mă dau în mâinile lor? Dacă 
aveam de gând să-i atac, aş fi putut să mă-ntore 


şi să mă alătur urgalilor. 

— Poate eşti un ucigaş, zise Eragon brusc. 

— Poate. N-ai de unde să ştii, nu? 

„Saphira?” o întrebă, simplu, Eragon. 

Coada ei îi vâjâi pe deasupra capului. „Dacă voia 
să-ți facă rău, ar fi putut s-o facă de mult.” 

O creangă îl zgârie pe Eragon pe gât, făcând să- 
i apară pe piele o dâră de sânge. Cascada se auzea 
din ce în ce mai tare. „Când ajungem la vardeni, te 
rog să fii cu ochii pe Murtagh. Poate să facă vreo 
prostie şi nu vreau să fie ucis din greşeală.” 

„O să fac tot ce pot”, zise ea, făcându-şi loc cu 
umerii printre doi copaci, jupuindu-i de scoarță. 
În spatele lor, cornul răsună din nou. Eragon 
aruncă o privire peste umăr, aşteptându-se să-i 
vadă pe urgali năvălind din întuneric. Zgomotul 
monoton al cascadei de care se apropiau acoperea 
toate celelalte sunete ale nopții. 

Pădurea se termină, iar Murtagh opri caii. Se 
aflau pe o plajă de pietricele, chiar la stânga față 
de gura râului Beartooth. Adâncul lac K6stha- 
merna umplea valea, tăindu-le drumul. Apa 
sclipea în lumina stelelor. Pavăza munţilor făcea 
ca în jurul lacului să existe un singur loc de 
trecere — o fâşie de țărm, de-o parte şi de alta, nu 
mai lată de câţiva paşi. La capătul îndepărtat al 
lacului, o perdea deasă de apă se prăvălea din 
înălțimea unei culmi negre, fierbând înspumată. 

— Mergem la cascadă? îl întrebă Murtagh, cu 
glasul sugrumat. 


— Da. 

Eragon trecu în față, alegând să-şi continue 
drumul prin stânga lacului. Pietricelele pe care 
călca erau umede şi acoperite de noroi. Saphira 
de-abia avea loc să umble între peretele abrupt al 
văii şi apa lacului; trebuia să păşească prin apă cu 
două picioare. 

Se aflau deja la jumătatea drumului spre 
cascadă, când Murtagh îi preveni: 

— Urgalii! 

Eragon se întoarse într-o clipă, risipind pietrele 
cu călcâiul. La malul lacului, acolo unde se 
aflaseră şi ei cu câteva clipe mai devreme, văzu 
nişte siluete masive ieşind din pădure. Urgalii se 
adunară în fața lacului. Unul dintre ei arătă spre 
Saphira; peste apă, se făcură auzite cuvinte rostite 
cu glasuri înfundate. De îndată, hoarda se împărți 
în două şi o apucă de-o parte şi de alta a lacului, 
lăsându-i fără nicio cale de scăpare. Malul îngust 
îi silea pe masivii kulli să meargă în şir indian. 

— Fugi! strigă Murtagh, scoțându-şi sabia şi 
lovind caii peste crupă. 

Fără veste, Saphira se înălță în aer şi se roti 
înapoi, pornind spre urgali. 

— Nu! strigă Eragon, îndemnând-o şi cu gândul 
să se întoarcă, dar ea zbură înainte, fără să-i ia în 
seamă rugămințile. Cu un efort suprem, el îşi luă 
ochii de la ea şi se repezi înainte, smulgându-şi 
sabia din teacă. 

Saphira se năpusti spre urgali, scoțând răgete 


fioroase. Aceştia încercară să scape, dar erau 
prinşi în capcană din cauza peretelui de stâncă. 
Ea prinse în gheare un kull, care începu să strige, 
şi-l ridică în sus, sfâşiindu-l cu colții. O clipă mai 
târziu, corpul lui se prăvăli în apele lacului, fără 
un braț şi un picior. 

Netulburaţi, kullii continuară să înconjoare 
K6stha-merna. Saphira se năpusti din nou spre ei, 
scoțând foc pe nări. Ea se răsuci şi se rostogoli 
prin aer, când un nor negru de săgeți se îndreptă 
către ea. Cele mai multe ricoşară în solzii care-i 
acopereau trupul, lăsând cel mult o vânătaie, dar 
câteva îi străpunseră aripile şi o făcură să scoată 
un răget. 

Eragon simți la rândul său dureri în brațe, 
datorită legăturii care-i unea, şi trebui să se 
sforțeze să nu-i sară în ajutor. Frica îl copleşi, 
văzând şirul de urgali care se apropia de ei. 
Încercă să fugă mai repede, dar era prea obosit, iar 
pietrele, prea alunecoase. 

Deodată, Saphira se aruncă în lac, cu un 
pleoscăit puternic. Ea se scufundă cu totul, 
făcând oglinda apei să se încrețească. Urgalii 
priveau neliniştiți valurile întunecate care se 
spărgeau de picioarele lor. Unul mârâi ceva 
imposibil de înţeles şi îşi întinse sulița spre lac. 

Apa sări în toate părțile când capul Saphirei ieşi 
la iveală din adâncuri. Fălcile ei se încleştară în 
jurul suliței, frângând-o ca pe o crenguţă şi 
smulgând-o din mâna urgalului cu o smucitură 


puternică. Înainte să-l poată prinde şi pe urgal, 
tovarăşii acestuia îşi aruncară sulițele înspre ea, 
rănind-o la bot. 

Saphira se trase înapoi şi şuieră mânioasă, 
lovind apa cu coada. Ţinându-şi în continuare 
sulița aţintită asupra ei, cel care mergea în față 
încercă să se strecoare pe lângă ea, dar se opri 
când ea se năpusti să-l muşte de picioare. Şirul de 
urgali era silit să rămână pe loc, neputând să 
treacă. Între timp, cei de pe cealaltă parte a lacului 
se grăbeau în continuare spre cascadă. 

„l-am prins, îi spuse Saphira lui Eragon, scurt, 
dar grăbiți-vă — nu-i pot ţine mult.” Arcaşii rămaşi 
pe mal începuseră deja să țintească spre ea. 
Eragon îşi adună puterile ca să meargă mai 
repede, dar o piatră pe care călcă se rostogoli de la 
locul ei, făcându-l să se împiedice. Braţul puternic 
al lui Murtagh îl ajută să rămână în picioare; 
ținându-şi mâinile încleştate unul de altul, ei 
îmboldiră caii prin strigăte. 

Aproape că ajunseseră la cascadă. Zgomotul 
scos de aceasta era foarte puternic, ca o avalanşă. 
De pe stâncă se prăvălea un zid alb de apă, ce 
lovea cu furie bolovanii de mai jos, trimițând în aer 
un nor de picături care le împroşcau feţele. În 
apropierea perdelei tunătoare, plaja se lăţea, 
făcându-le loc să se mişte. 

Saphira scoase un răget când sulița unui urgal 
îi zgârie un picior, apoi se adăposti sub apă. 
Văzând aceasta, kullii o luară la fugă cu paşi mari. 


Erau numai la câteva sute de metri distanţă. 

— Acum ce facem? îl întrebă Murtagh, cu 
răceală. 

— Nu ştiu. Lasă-mă să mă gândesc! îi strigă 
Eragon, scotocind în amintirile Aryei după 
ultimele instrucțiuni pe care i le dăduse. El se uită 
în jur, până când găsi o piatră de mărimea unui 
măr, o luă şi bătu cu ea în stânca de lângă 
cascadă, strigând: 

— Ai varden abr du Shur'tugals gata vanta! 

Nu se întâmplă nimic. 

Mai încercă o dată, strigând şi mai tare ca 
înainte, dar nu izbuti altceva decât să-şi jupoaie 
pielea de pe mână. Disperat, se întoarse spre 
Murtagh: 

— Suntem prinşi în cap... 

Saphira îi tăie vorba, ieşind la suprafața lacului 
şi împroşcându-i cu apă rece ca gheața. Ea se 
aşeză pe mal şi se ghemui acolo, pregătită de 
luptă. 

Caii se mişcau de colo-colo înfricoşați, gata să o 
ia la fugă. Eragon încercă să-i liniştească, 
atingându-le mintea. „Ai grijă în spate!” ţipă 
Saphira. El se întoarse şi-l zări pe urgalul care 
conducea şirul alergând către el, cu sulița ridicată. 
Văzut de-aproape, un kull era de înălțimea unui 
uriaş din cei mai mici, cu picioare şi brațe groase 
cât un trunchi de copac. 

Murtagh îşi dădu braţul pe spate şi-şi aruncă 
sabia cu o forță de necrezut. Arma cea lungă se 


răsuci o dată prin aer, apoi îl lovi pe kull cu vârful 
în piept, înfigându-se cu un zgomot înfundat. 
Urgalul cel uriaş se prăbuşi la pământ, scoțând un 
strigăt gâtuit. Înainte ca vreun alt kull să poată 
ataca, Murtagh se repezi şi-şi luă sabia din trupul 
celui ucis. 

Eragon îşi ridică palma, strigând: 

— Jierda theirra kalfis!*0 

Un pocnet puternic se auzi dinspre stâncă. 
Douăzeci dintre urmăritori căzură în lac, urlând şi 
ducându-şi mâinile la picioare, acolo unde oasele 
se vedeau ieşindu-le prin piele. Netulburați, 
ceilalți înaintară, trecând peste tovarăşii lor căzuți 
la pământ. Eragon încercă să-şi recapete forțele, 
sprijinindu-se de Saphira. 

Un nor de săgeți, imposibil de văzut din cauza 
întunericului, zbură pe lângă ei, lovind peretele de 
piatră. Eragon şi Murtagh se lăsară în jos, 
acoperindu-şi capetele. Mârâind uşor, Saphira 
sări lângă ei, pentru ca trupul ei acoperit cu solzi 
să-i apere şi pe ei, şi pe cai. De îndată se făcu auzit 
zgomotul scos de al doilea nor de săgeți, care 
ricoşa din trupul ei. 

— Ce facem acum? îi strigă Murtagh. 

În stâncă, nu se vedea încă nicio deschizătură. 

— Nu putem rămâne aici. 

Eragon o auzi pe Saphira gemând de durere 
când o săgeată îi lovi vârful aripii, străpungând 

membrana subţire. El îşi întoarse capul în toate 
părțile, încercând să-şi dea seama de ce 
instrucțiunile date de Arya nu dăduseră niciun 
rezultat: 

— Nu ştiu! Ăsta e locul în care trebuie să fim! 

— De ce nu o întrebi pe elfă, ca să te-asiguri? îi 
sugeră Murtagh. 

El îşi lăsă sabia din mână, înşfacă arcul din 
coburii lui Tomac şi, cu o mişcare meşteşugită, 
slobozi o săgeată printre ţepii de pe spinarea 
Saphirei. O clipă mai târziu, un urgal se prăbuşi 
în apă. 

— Acum? De-abia mai trăieşte! De unde să mai 
aibă puterea să spună ceva? 

— Habar n-am! strigă Murtagh, dar mai bine 
gândeşte-te la ceva, pentru că nu putem ţine pe 
loc o întreagă armată! 

„Eragon”, mârâi Saphira alarmată. 

„Ce-i?” 

„Trebuia să ajungem pe cealaltă parte a lacului! 
Am văzut şi eu amintirile Aryei prin ochii tăi şi 
tocmai mi-am dat seama că nu e ăsta locul cel 
bun.” Ea îşi trase capul între umeri, văzând un alt 
nor de săgeți îndreptându-se spre ei. Coada îi 
zvâcni de durere când o atinseră. „N-o mai pot ține 
aşa! Ăştia mă fac bucățele!” 

Eragon îşi vâri sabia la loc în teacă, dintr-o 
mişcare bruscă, şi strigă: 

— Vardenii sunt pe cealaltă parte a lacului. 
Trebuie să trecem prin cascadă. 


Observă cu groază că urgalii de dincolo aproape 
că ajunseseră la cascadă. Ochii lui Murtagh se 
îndreptară imediat spre revărsarea de ape care le 
tăia drumul: 

— N-o să reuşim niciodată să trecem caii pe aici, 
chiar dacă noi ne putem ţine pe picioare. 

— O să-i conving eu să ne urmeze, se răsti 
Eragon. lar pe Arya o poate duce Saphira. 

Strigătele şi mugetele urgalilor îl făceau pe 
Văpaia Zăpezii să tresară speriat. Elfa se clătina 
pe spatele lui, fără să-şi dea seama de primejdie. 

Murtagh ridică din umeri: 

— Oricum, e mai bine decât să mori sfârtecat. 

De îndată, el tăie legăturile care-o ţineau pe Arya 
în şa, iar Eragon o prinse în braţe. 

„Sunt gata”, zise Saphira, ridicându-se pe 
jumătate. Urgalii care se apropiau şovăiră o clipă, 
neştiind ce vrea să facă. 

— Acum! îi strigă Eragon. 

El şi cu Murtagh o ridicară pe Arya pe spinarea 
Saphirei, legându-i picioarele în curele. Nici nu 
apucaseră să termine, când Saphira îşi deschise 
aripile şi zbură peste lac. Urgalii din spatele ei 
începură să urle, văzând-o plecând. Săgeţile o 
loviră în stomac, fără să-i poată pătrunde în carne. 
Kullii de pe celălalt mal grăbiră pasul, ca să ajungă 
la cascadă înaintea ei. 

Eragon îşi întinse gândurile, încercând să intre 
cu forța în mintea cailor, şi le spuse, în limba 
străveche, că, dacă nu înoată prin cascadă, vor fi 


ucişi şi mâncaţi de urgali. Deşi nu pricepură tot ce 
le spuse, înțeleseră totuşi cât de cât ce-au de 
făcut. 

Tomac şi Văpaia Zăpezii îşi dădură capetele pe 
spate, apoi se năpustiră spre şuvoiul de apă, 
nechezând când acesta îi lovi în spate, şi se 
aruncară, încercând să rămână la suprafaţă. 
Murtagh îşi băgă sabia în teacă şi sări după ei; 
capul său dispăru sub un val de spumă, apoi se 
ivi din nou, scuipând apa care-i intrase în gură. 

Urgalii erau chiar în spatele lui Eragon, care le 
auzea pietrele trosnind sub picioare. Cu un strigăt 
sălbatic, el sări pe urmele lui Murtagh, închizând 
ochii cu o clipă înainte ca apa rece ca gheaţa să-l 
lovească. 

Uriaşa greutate a cascadei îi căzu pe umeri, mai- 
mai să-i rupă spinarea. Zgomotul de neînțeles al 
apei îi umplu auzul. Apa îl trăgea în jos, până când 
atinse fundul lacului cu genunchii. Îşi luă avânt 
cu picioarele cât putu de mult şi se ridică pe 
jumătate la suprafaţă, dar, înainte să poată trage 
aer în piept, cascada îl băgă din nou la fund. 

Dedesubt, nu putea vedea decât o negură albă — 
apa înspumată care se învârtejea în jurul său. 
Încerca din răsputeri să iasă la suprafaţă şi să-şi 
umple plămânii care-l ardeau, dar se ridică numai 
câțiva metri înainte ca revărsarea să-l oprească. 
Intrând în panică, începu să dea din mâini şi din 
picioare, luptându-se cu apa. Îngreunat de Zar'roc 
şi de hainele îmbibate cu apă, se duse din nou la 


fundul lacului, neputând nici măcar să rostească 
vreun cuvânt din limba străveche care ar fi putut 
să îl salveze. 

Deodată, un braț puternic îl apucă de spatele 
tunicii şi-l trase în sus, prin apă. Salvatorul său 
străbătea lacul cu mişcări repezi şi scurte; Eragon 
spera că era Murtagh, şi nu vreun urgal. leşiră la 
suprafață şi se împleticiră pe plaja de pietricele. 
Eragon tremura din toate încheieturile, străbătut 
de fiori reci. 

La dreapta sa, izbucniră zgomote de luptă, iar el 
se răsuci într-acolo, aşteptându-se la un atac al 
urgalilor. Monştrii de pe malul celălalt - acolo 
unde se aflase şi el cu numai câteva clipe mai 
devreme — se prăbugşiră sub o grindină cumplită de 
săgeți care veneau din scobiturile ce se vedeau ici 
şi colo, în peretele de stâncă. În apă pluteau deja 
o sumedenie de cadavre de urgali, cu burta în sus, 
ciuruiți de săgeți. Şi cei de pe malul pe care se afla 
Eragon se aflau în aceeaşi situaţie. Niciunul din 
grupuri nu se putea retrage din locurile 
descoperite în care se aflau, căci, ca prin farmec, 
în spatele lor apăruseră şiruri de războinici, acolo 
unde lacul întâlnea pereţii muntelui. Un kull se 
afla foarte aproape de Eragon, dar nu-l putea 
atinge, din cauza unei ploi neîntrerupte de săgeți 
— arcaşii nevăzuți păreau decişi să-i țină pe urgali 
la distanţă. 

Un glas răguşit, venind de undeva de lângă 
Eragon, zise: 


— Akh Gunteraz dorzâda!+l Pentru numele lui 
Gunteraz! Era cât pe ce să vă-necaţi! 

Eragon tresări, surprins. Lângă el nu se afla 
Murtagh, ci un omuleţ care nu-i ajungea mai sus 
de cot. 

Piticul era ocupat să-şi stoarcă de apă barba 
lungă şi împletită. Avea pieptul lat şi purta o 
cămaşă de zale, despicată la umeri, din care 
ieşeau două brațe puternice. O toporişcă era 
prinsă de o cingătoare lată de piele, care-i strângea 
mijlocul. Pe cap, bine înfundat, avea un coif din 
piele de bou, legat în fier, pe care era încrustat un 
simbol: un ciocan înconjurat de douăsprezece 
stele. Nici cu acel coif pe cap nu avea nici măcar 
un metru jumătate înălțime. Privind cu jind lupta, 
zise: 

— Barzul“2, ce n-aş da să fiu şi eu acolo! 

„Un pitic!” Eragon îşi scoase sabia şi îi căută pe 
Saphira şi pe Murtagh. În peretele de stâncă se 
deschiseseră două uşi, groase de aproape patru 
metri, dând la iveală un tunel larg, înalt de 
aproape zece metri, care-şi croia drum în 
adâncurile tainice ale muntelui. Un şir de lămpi, 
care luminau fără flacără, scăldau tunelul într-o 
lumină albastră şi palidă, care se revărsa înspre 
lac. 

Saphira şi Murtagh stăteau la intrarea în tunel, 
înconjurați de un grup amestecat de oameni şi 

pitici. La cotul lui Murtagh se afla un om chel şi 
fără barbă, îmbrăcat cu o robă în dungi purpurii 
şi aurii. Era mai înalt decât toți ceilalți — şi ţinea 
un pumnal la gâtul lui Murtagh. 

Eragon încercă să-şi adune puterile, dar omul în 
robă îi zise cu un glas sec şi amenințţător: 

— Opreşte-te! Dacă foloseşti magia, o să-ți omor 
drăgălaşul prieten care a fost aşa de bun şi ne-a 
spus că eşti Cavaler. Să nu crezi că n-am să-mi 
dau seama dacă încerci s-o faci. Nu-mi poți 
ascunde nimic! 

Eragon încercă să vorbească, dar bărbatul mârâi 
şi apăsă pumnalul pe gâtul lui Murtagh: 

— Ai grijă! Dacă spui sau faci ceva fără să-ți dau 
eu voie, ăsta moare. Hai, toată lumea înăuntru! 

El intră cu spatele în tunel, trăgându-l pe 
Murtagh şi cu ochii ațintiți asupra lui Eragon. 

„Ce să fac, Saphira?” o întrebă Eragon repede, în 
timp ce oamenii şi piticii se luau după cel care-l 
prinsese pe Murtagh, mânând şi caii. 

„Mergi cu ei, îl sfătui ea, şi să sperăm că 
rămânem în viață.” Intră şi ea în tunel, atrăgând 
privirile neliniştite ale celor care o înconjurau. De 
nevoie, Eragon o urmă, simțind privirile 
războinicilor ațintite asupra lui. Piticul care-l 
salvase mergea lângă el, ținând o mână pe 
mânerul toporului. 

Stors de puteri, Eragon se împletici în tunel. 
Uşile de piatră se închiseră în urma lui cu un 
zgomot ca o şoaptă. Întorcând capul, el văzu un 


perete de stâncă fără nicio crăpătură, acolo unde 
fuseseră uşile. De-acum erau prinşi înăuntru. 
Dar, oare, erau mai în siguranță? 


Căutând răspunsuri 


— Pe-aici! zise poruncitor chelul. 

El făcu un pas înapoi, ţinându-şi în continuare 
pumnalul sub bărbia lui Murtagh, apoi se răsuci 
spre dreapta, dispărând printr-o uşă cu arcadă. 
Războinicii îl urmară precauțţi, cu ochii ațintiți la 
Eragon şi la Saphira. Caii fură conduşi printr-un 
alt tunel. 

Năucit de întorsătura pe care o luaseră lucrurile, 
Eragon o apucă pe urmele lui Murtagh. Îi aruncă 
o privire Saphirei, pentru a se convinge că Arya se 
mai afla încă pe spatele ei. „Trebuie să-i dea 
antidotul!” se gândi el înfricoşat, ştiind că otrava 
era chiar pe punctul de a-i da elfei lovitura de 
graţie. 

El trecu în grabă pe sub arcadă şi o luă pe 
urmele chelului, coborând într-un coridor îngust. 
Războinicii îşi țineau în continuare armele ațintite 
asupra lui. Trecură pe lângă o sculptură care 
reprezenta un animal ciudat, cu ghimpi groşi pe 
spate. Coridorul o lua la stânga, într-un unghi 
ascuțit, apoi la dreapta. Se deschise o uşă, iar ei 
intrară într-o încăpere goală, destul de mare 
pentru ca Saphira să se poată mişca uşor prin ea. 


Uşa se închise cu un zgomot răsunător, apoi se 
auzi scrâşnetul zăvorului, tras pe partea cealaltă. 

Eragon privi atent în jur, ţinându-şi sabia strâns 
în mână. Pereţii, podeaua şi tavanul erau din 
marmură şlefuită în care imaginea lor se reflecta 
palid, ca într-o oglindă de lapte închegat. În fiecare 
colț, se afla câte o lampă din soiul acela neobişnuit 
pe care-l mai văzuse. 

— Avem cu noi o... începu el, dar un gest 
poruncitor al chelului îl făcu să se oprească: 

— Taci! O să vorbim despre asta după ce te 
punem la încercare. 

Îl îmbrânci pe Murtagh spre unul dintre 
războinici, care-i puse sabia la gât. Chelul bătu 
uşor din palme: 

— Dă-ţi armele jos şi împinge-le încet spre mine! 

Un pitic îi desfăcu sabia lui Murtagh de la 
cingătoare, lăsând-o să cadă la pământ cu un 
zgomot puternic. 

Fără nicio tragere de inimă, la gândul că rămâne 
fără Zar'roc, Eragon desprinse teaca şi o aşeză pe 
podea, împreună cu sabia. Alături, îşi puse arcul 
şi tolba şi împinse grămada spre războinici. 

— Acum îndepărtează-te de dragon şi vino încet 
spre mine! îi porunci chelul. 

Uimit, Eragon înaintă. Când ajunse în fața lui, 
la mică distanţă, bărbatul îi spuse: 

—  Opreşte-te acolo! îndepărtează-ți toate 
obstacolele prin care îți aperi mintea şi pregăteşte- 
te să mă laşi să-ţi cercetez gândurile şi amintirile. 


Dacă încerci să-mi ascunzi ceva, o să iau cu forța 
ceea ce-mi doresc... şi asta o să te facă să- 
nnebuneşti. Dacă nu primeşti, tovarăşul tău va fi 
omorât. 

— De ce? îl întrebă Eragon, înghețat de spaimă. 

— Ca să fim siguri că nu eşti în slujba lui 
Galbatorix şi ca să-nţelegem de ce ne-am trezit cu 
sute de urgali la uşă, mârâi chelul. 

Ochii săi mici şi apropiaţi se mişcau cu mare 
repeziciune dintr-o parte într-alta: 

— Nimănui nu-i este permis să intre în Farthen 
Dur+5 fără să fie pus la încercare. 

— Nu avem timp! Avem nevoie de un vindecător, 
protestă Eragon. 

— Linişte! tună bărbatul, îndreptându-şi roba cu 
degetele sale subțiri. Cuvintele tale nu înseamnă 
nimic pentru noi până când nu te punem la 
încercare! 

— Dar Arya e pe moarte! ripostă Eragon, furios, 
arătând spre ea. 

Erau într-o situație dificilă, dar nu avea de gând 
să lase să se mai întâmple ceva înainte s-o ştie pe 
Arya în siguranţă. 

— Va trebui să aştepte! Nimeni nu părăseşte 
încăperea până când nu descoperim adevărul. 
Decât dacă vrei... 

Piticul care-l scosese pe Eragon din lac sări ca 
ars: 

— Eşti orb, Egraz Cam? Nu vezi că acolo e o elfă? 
N-o putem ţine aici dacă e în pericol! Ajihad şi 
regele o să ne ia capul dacă moare. 

Ochii bărbatului se îngustară de mânie, dar 
după o clipă se linişti şi spuse calm: 

— Sigur, Orik, sigur că nu vrem să se-ntâmple 
asta. 

El pocni din degete şi arătă spre Arya: 

— Daţi-o jos de pe dragon! 

Doi războinici, amândoi oameni, îşi puseră 
săbiile în teacă şi se apropiară şovăitor de Saphira, 
care-i privea cu atenţie. 

— Hai, repede, repede! 

Oamenii o dezlegară pe Arya din şa şi o întinseră 
pe podea. Unul din ei îi cercetă chipul şi spuse 
tare: 

— E Arya, aceea care a plecat cu oul de dragon! 

— Poftim? strigă chelul. 

Orik, piticul, îşi căscă ochii de uimire. Chelul îşi 
aținti privirea tăioasă asupra lui Eragon şi îi spuse 
simplu: 

— Ai multe explicaţii de dat! 

Eragon îi întoarse privirea cu toată dârzenia de 
care era în stare: 

— A fost otrăvită cu Skilna Bragh, în timp ce se 
afla în temniță. De-acum, numai Nectarul lui 
Tunivor o mai poate salva. 

Chipul chelului deveni imposibil de descifrat. El 
rămase nemişcat; doar buzele îi tresăreau din 
când în când. 


— Bine, atunci. Duceţi-o la vindecători şi 
spuneţi-le de ce are nevoie! Păziți-o până când se 
termină ritualul. După aceea o să primiți alte 
porunci. 

Războinicii încuviințară scurt din cap şi o 
scoaseră pe Arya din încăpere. Eragon îi urmări cu 
privirea, dorindu-şi să o poată însoți. Apoi, atenţia 
îi fu din nou atrasă de chel, care spuse: 

— Gata cu asta, am pierdut şi-aşa destul timp! 
Pregăteşte-te să fii cercetat! 

Eragon nu voia ca acest om ameninţător şi fără 
păr să-i pătrundă în minte, descoperindu-i fiecare 
gând şi sentiment, dar ştia că ar fi zadarnic să se 
opună. Tensiunea plutea în aer. Privirea lui 
Murtagh îi ardea fruntea. În cele din urmă, el lăsă 
capul în jos: 

— Sunt gata. 

— Bun, atunci... 

Orik îl întrerupse brusc: 

— Ai grijă să nu-l răneşti, Egraz Cam, sau regele 
o să-ți zică vreo două. 

Chelul îl privi supărat, apoi se întoarse spre 
Eragon cu un surâs uşor: 

— Nu-i fac niciun rău dacă nu se opune. 

El îşi lăsă capul în jos şi îngână câteva cuvinte 
pe care nimeni nu le putu auzi. 

Eragon îngheță de durere şi de spaimă, când 
simți cum cineva îşi croieşte drum în mintea lui, 
pas cu pas. Dădu ochii peste cap şi, fără să se 
gândească la ce face, începu să-şi ridice zidurile 


de apărare în minte. Atacul era incredibil de 
puternic. 

„Nu face asta!” îi strigă Saphira. Mintea ei i se 
alătură, dându-i putere. „Îl pui pe Murtagh în 
pericol!” Eragon se opri, strânse din dinți, apoi se 
sili să-şi coboare pavezele, lăsându-se pradă 
minţii care-l cerceta hămesită. Simţi dezamăgirea 
chelului, care-şi înteți atacurile. Din mintea lui 
părea că se desprinde o putere nesănătoasă; era 
ceva în neregulă în toată povestea asta. 

„Vrea să mă lupt cu el!” îi strigă Eragon, simțind 
cum se revarsă peste el un nou val de durere. O 
clipă mai târziu, acesta se retrase, dar un altul îi 
luă locul. Saphira făcea tot ce putea pentru a-l 
ajuta, dar nici măcar ea nu putea ţine piept în 
întregime atacurilor. 

„Dă-i ce vrea să afle, zise ea repede, dar ţine tot 
restul ascuns. O să te-ajut şi eu. Puterea lui nu se 
compară cu a mea; deja am izbutit să tăinuiesc 
această discuţie.” 

„Şi-atunci, de ce mai simt durere?” 

„Asta vine din tine.” 

Eragon se chirci când simţi cum mintea celuilalt 
pătrunde şi mai adânc, căutând să afle totul, ca 
un cui înfipt în creştet. Chelul îi înşfăcă amintirile 
din copilărie şi începu să scotocească prin ele. „De 
astea n-are nevoie — scoate-l de-acolo!” mârâi 
Eragon, furios. 

„Nu pot, ar însemna să te pun în pericol”, zise 
Saphira. „Pot să ascund anumite lucruri, dar 

trebuie s-o fac înainte să ajungă la ele. Gândeşte 
repede şi spune-mi ce vrei să ţii ascuns.” 

Eragon încercă să-şi adune gândurile, în ciuda 
durerii. El îşi parcurse în grabă amintirile, 
începând cu momentul în care găsise oul Saphirei. 
Ascunse câteva bucăți din discuţiile cu Brom şi 
toate cuvintele străvechi pe care le aflase de la 
acesta. Drumurile prin valea Palancar, Yazuac, 
Daret şi Teirm le lăsă neatinse, dar o puse pe 
Saphira să tăinuiască tot ce-şi amintea despre 
profețiile Angelei şi Solembum. Trecu de la 
momentul jafului din Teirm la moartea lui Brom, 
apoi la întemnițarea din Gilead şi, în cele din 
urmă, la clipa în care Murtagh îi dezvăluise 
adevărata sa identitate. 

Ar fi vrut să tăinuiască şi asta, dar Saphira 
ripostă. „Vardenii au dreptul să afle cui îi oferă 
adăpost sub acoperişul lor, mai ales dacă-i vorba 
de fiul unui Trădător!” 

„Fă-o”, zise el, strângând din dinţi, simțindu-se 
răscolit de un alt val de durere. „N-o să fiu eu cel 
care îl dă de gol, cel puţin nu în fața omului 
ăstuia.” 

„O să se descopere adevărul de îndată ce-l 
cercetează şi pe Murtagh”, îl preveni cu seriozitate 
Saphira. 

„Fă-o, îţi spun 

După ce ascunse cele mai importante lucruri, lui 
Eragon nu-i mai rămase nimic de făcut decât să 
aştepte sfârşitul cercetării. Era ca şi cum ar fi 


» 


încercat să rămână nemişcat în timp ce i se 
smulgeau unghiile cu cleşti ruginiți. Tot trupul îi 
înțepenise; fălcile i se încleştaseră. Avea pielea 
încinsă şi, pe gât, transpiraţia îi curgea şiroaie. 
Simţea fiecare clipă din lungile minute care 
trecură. 

Chelul se învârti alene prin amintirile lui, ca o 
coardă de viță care-şi croieşte drum către lumina 
soarelui. Acordă multă atenţie unor lucruri pe care 
Eragon le considera irelevante, precum amintirile 
despre mama sa, Selena, insistând intenționat 
asupra lor ca şi cum ar fi vrut să-i prelungească 
suferința.  Petrecu multă vreme cercetându-i 
amintirile despre cei doi Razac, şi apoi despre 
Umbră. Numai după ce-i parcursese pas cu pas 
toate aventurile, chelul începu să se retragă din 
mintea lui Eragon. 

De data aceasta, băiatul se simțea de parcă i s- 
ar fi scos o aşchie din trup. Tremură din toate 
încheieturile, se clătină şi căzu la pământ. 

Două braţe puternice îl prinseră în ultima clipă, 
aşezându-l cu blândeţe pe marmura rece. În 
spatele său, îl auzi pe Orik exclamând: 

— Ai mers prea departe! Nu era atât de puternic 
încât să îndure asta! 

— O să scape cu viaţă, asta-i important, îi 
răspunse chelul, scurt. 

Se auzi un mormăit mânios: 

— Ce-ai descoperit? 

Linişte. 


— Ei, este sau nu de încredere? 

Răspunsul veni, şovăielnic: 

— Nu... nu vă este duşman. 

În încăpere, se făcură auzite răsuflări de 
uşurare. 

Ochii lui Eragon se deschiseră încetişor. Se 
ridică în picioare, cu grijă. 

— Hai, ia-o uşor, zise Orik, petrecându-şi un 
braț puternic după umerii lui şi ajutându-l să se 
ridice. 

Eragon se clătină, nesigur pe el, uitându-se urât 
la chel. Saphira mârâi în surdină. 

Chelul nici nu-i băgă în seamă, ci se întoarse 
spre Murtagh, care era în continuare înconjurat de 
săbii îndreptate spre el. 

— E rândul tău acum! 

Murtagh înţepeni şi scutură din cap. Sabia de la 
gât îi făcu o tăietură uşoară din care începu să 
picure sânge. 

— Nu. 

— Ai să rămâi fără apărare dacă nu primeşti. 

— Eragon a fost declarat om de încredere, aşa că 
nu mă puteți amenința că-l omorâţi, ca să-mi 
schimbaţi hotărârea. De vreme ce nu puteţi face 
asta, nimic din ce-mi puteţi spune sau face nu mă 
va îndupleca să-mi deschid mintea. 

Chicotind, chelul făcu o strâmbătură, de parcă 
ar fi ridicat din sprâncenele pe care nu le avea. 

— Dar viaţa ta? încă ţi-o pot lua. 

— Degeaba mă amenințţi, zise Murtagh cu 


încăpățânare şi cu o asemenea hotărâre, încât nu- 
i puteai pune vorbele la îndoială. 

Chelul începu să gâfâie de supărare: 

— N-ai de ales! 

El făcu un pas înainte şi îi atinse fruntea lui 
Murtagh, înşfăcându-i braţul ca să-l ţină pe loc. 
Murtagh se încordă, cu chipul ca de piatră şi 
pumnii încleştați, umflându-şi muşchii gâtului. 
Era limpede că se împotriveşte din toate puterile. 
Chelul îşi rânji dinţii de furie şi de necaz că i se 
opune rezistență; degetele lui îl strângeau pe 
Murtagh cu putere. 

Eragon tresări, simțind parcă pe pielea lui lupta 
care se dădea între ei. „Nu-l poți ajuta?” o întrebă 
el pe Saphira. 

„Nu”, zise ea în şoaptă. „Nu dă voie nimănui să- 
i pătrundă în minte.” 

Orik se încrunta din ce în ce mai tare, privind 
lupta. 

— Ilf carnz oroduiim 44, mormăi el, apoi sări 
înainte şi strigă: 

— Gata! 

Îl apucă de braţ pe bărbatul cel chel şi-l smulse 
de lângă Murtagh cu o putere nefirească pentru 
mărimea sa. 

Chelul se împletici, apoi se întoarse furios către 
Orik. 

— Cum îndrăzneşti? ţipă el. Îmi pui autoritatea 

la îndoială, deschizi porțile fără permisiunea mea 
şi-acum asta! Te porți ca un trădător neobrăzat! 
Crezi că acum regele tău o să-ți mai ia apărarea? 

Orik se zbârli: 

— Tu i-ai fi lăsat să moară! Dacă mai aşteptam 
puţin, urgalii i-ar fi ucis. 

Apoi arătă spre Murtagh, care respira greu: 

— Nu avem niciun drept să-l torturăm ca să-i 
smulgem informaţii. Ajihad n-ar îngădui asta, mai 
ales după ce l-ai cercetat pe Cavaler şi ai văzut că 
n-ai ce să-i reproşezi. Ca să nu mai spun că ei ne- 
au adus-o pe Arya. 

— Ai de gând să-l laşi să intre necercetat? Eşti 
atât de prost, încât să ne pui pe toți în primejdie? 
îl întrebă chelul. 

Avea o privire ca de fiară, plină de o mânie care 
era pe cale să se reverse; părea gata să-l rupă în 
bucăţi pe pitic. 

— Ştie să folosească magia? 

— Asta... 

— Ştie să folosească magia? tună Orik. 

Glasul său grav răsună în încăpere. 

Chipul chelului rămase dintr-o dată fără 
expresie. El îşi încleşta mâinile la spate: 

— Nu. 

— Atunci, de ce ţi-e teamă? N-are cum să scape 
şi nu poate pune nimic la cale, dacă suntem noi 
toți aici, mai ales dacă puterile tale sunt aşa de 
mari cum spui. Dar nu-i nevoie să-mi dai mie 
ascultare; întreabă-l pe Ajihad ce vrea să faci. 


Chelul îl privi o clipă, cu o expresie de 
nedescifrat pe chip, apoi îşi ridică fața spre tavan 
şi închise ochii. Umerii îi înțepeniră într-o poziție 
ciudată, în timp ce buzele i se mişcau fără zgomot. 
Pielea palidă de deasupra ochilor i se încreţi, iar 
degetele i se încleştară, de parcă îl sugruma pe un 
duşman nevăzut. Rămase aşa câteva minute, 
cufundat într-o discuţie care nu se putea auzi. 

Când deschise ochii, el nu-l băgă în seamă pe 
Orik, ci se răsti la ceilalți războinici: 

— Plecaţi acum! 

În timp ce ei ieşeau pe uşă, unul după altul, eli 
se adresă cu răceală lui Eragon: 

— Pentru că nu mi-am putut duce cercetarea la 
bun sfârşit, tu şi cu... prietenul tău veți rămâne 
peste noapte aici. Dacă încearcă să plece, va fi 
ucis. 

Cu aceste cuvinte, el se întoarse pe călcâie şi ieşi 
cu paşi mari din încăpere, cu craniul său palid 
care sclipea în lumina lămpilor. 

— Mulţumesc, îi şopti Eragon lui Orik. 

Piticul mormăi: 

— O să vă trimit ceva de mâncare. 

Apoi, murmurând ceva cu voce scăzută, începu 
să clatine din cap şi plecă. Zăvorul fu tras la loc, 
pe cealaltă parte a uşii. 

Eragon se aşeză, simțindu-se într-o stare 
ciudată de visare, după toate aventurile din acea 
zi şi după marşul forțat. Pleoapele i se 
îngreunaseră. Saphira se aşeză lângă el. „Trebuie 


să avem grijă. Se pare că avem tot atâţia duşmani 
pe aici câți aveam şi în Imperiu.” El încuviinţă din 
cap, prea obosit ca să mai vorbească. 

Murtagh, cu ochii aprinşi şi lipsiţi de expresie, 
se sprijini cu spatele de peretele îndepărtat şi 
alunecă până pe podeaua strălucitoare. Îşi duse 
mâna la gât, încercând să-şi oprească sângerarea. 

— Ai păţit ceva? îl întrebă Eragon. 

Murtagh făcu un semn tremurat că nu. 

— A scos ceva de la tine? 

— Nu. 

— Cum de-ai putut să i te împotriveşti? E foarte 
puternic. 

— M-am antrenat din greu. 

În glasul lui răsuna o umbră de amărăciune. 

Liniştea îi învălui. Privirea lui Eragon fu atrasă 
de una dintre lămpile care atârnau în colțuri. 
Gândurile sale o luară razna, până când el spuse 
dintr-o dată: 

— Să ştii că nu le-am spus cine eşti. 

Murtagh părea uşurat. Îşi plecă fruntea: 

— Îţi mulţumesc că nu m-ai trădat. 

— Nu te-au recunoscut. 

— Nu. 

— Şi încă pretinzi că eşti fiul lui Morzan? 

— Da, oftă el. 

Eragon dădu să vorbească, dar se opri, simțind 
cum îi curge pe mână o picătură de lichid fierbinte. 
Se uită în jos şi observă cu uimire că pielea i se 
pătase de sânge negru, care picura din aripa 


Saphirei. „Am uitat că eşti rănită!” exclamă el, 
ridicându-se cu greutate. „Hai să te vindec.” 

„Ai grijă. E uşor să greşeşti când eşti aşa obosit.” 

„Ştiu.” 

Saphira îşi desfăcu aripa şi o lăsă la podea. 
Murtagh îl privi pe Eragon, care-şi trecea mâinile 
peste membrana albastră şi caldă, rostind, de 
fiecare dată când găsea o urmă de săgeată: 

— Waise heill. 

Din fericire, rănile erau destul de uşoare, chiar 
şi cele de pe bot. 

Terminându-şi treaba, Eragon se lipi de Saphira, 
respirând din greu. Îi auzea uriaşa inimă bătând, 
în ritmul neîntrerupt al vieții. 

— Sper să vină repede cu mâncarea, zise 
Murtagh. 

Eragon ridică din umeri; era prea obosit ca să-i 
mai fie foame. El îşi încrucişă brațele pe piept, 
simțind lipsa sabiei, pe care se obişnuise să o 
poarte la şold: 

— De ce eşti aici? 

— Poftim? 

— Dacă eşti într-adevăr fiul lui Morzan, 
Galbatorix n-avea cum să-ți dea voie să te plimbi 
liber prin Alagaësia. Cum de-ai reuşit să-i găseşti 
pe cei doi Ra’zac de unul singur? De ce n-am auzit 
ca vreunul dintre Trădători să aibă copii? Şi ce faci 
aici? 

La sfârşit, el îşi ridicase glasul, ajungând 
aproape să strige. 


Murtagh îşi trecu mâinile peste față: 

— E mult de povestit. 

— Doar nu plecăm nicăieri, îi răspunse Eragon. 

— E prea târziu ca să mai stăm de vorbă. 

— Mâine nu cred că vom mai avea răgaz. 

Murtagh îşi cuprinse genunchii cu braţele şi îşi 
puse bărbia pe ei, legănându-se înainte şi-napoi 
cu privirea aţintită în jos. 

— Nu €... începu el, apoi se întrerupse. Nu vreau 
să fiu nevoit să mă opresc... aşa că aşază-te bine! 
O să-mi ia ceva timp să-ţi povestesc tot. 

Eragon se foi pe lângă Saphira, aşezându-se mai 
bine, şi încuviință din cap. Saphira îi privea cu 
mare atenție pe amândoi. 

Murtagh începu să spună cu o voce stinsă, dar, 
pe parcurs, aceasta deveni mai puternică şi mai 
hotărâtă: 

— Din câte ştiu... sunt singurul copil al unuia 
dintre cei Treisprezece Slujitori sau Trădători cum 
li se mai spune. Poate că mai există şi alții, căci ei 
aveau puterea să țină ascunse diverse lucruri, dar 
eu nu cred; o să-ți explic mai târziu şi de ce. 
Părinții mei s-au întâlnit într-un târguşor — n-am 
reuşit să aflu locul exact — în timp ce tatăl meu 
călătorea, trimis de rege într-o misiune. Morzan a 
vrăjit-o pe mama cu nişte fleacuri - doar ca să-i 
câştige încrederea prin înşelăciune, şi ea a plecat 
după aceea cu el. Au călătorit împreună o vreme 
şi, după cum se întâmplă adesea, ea s-a 
îndrăgostit nebuneşte de el. Morzan s-a bucurat 


să afle asta, nu doar pentru că-i dădea prilejul să 
o chinuiască, ci şi pentru că înțelegea cât era de 
important să aibă o slujitoare care să nu-l trădeze 
niciodată. Aşa că, întorcându-se la curtea lui 
Galbatorix, mama a devenit unealta pe care el se 
bizuia cel mai mult. O folosea pentru a trimite 
mesaje de taina şi a învăţat-o şi o formă grosolană 
de magie, care o ajuta să treacă neobservată şi, din 
când în când, să obţină de la oamenii din jur 
diverse informații. A făcut tot ce-a putut ca s-o 
apere de ceilalți doisprezece tovarăşi — nu pentru 
că i-ar fi păsat de ea, ci pentru că ei ar fi folosit-o 
împotriva lui, dacă ar fi prins prilejul. Aşa au 
trecut trei ani, până când mama a rămas 
însărcinată. 

Murtagh se opri o clipă, jucându-se cu o şuviță 
de păr. Apoi continuă, cu vocea întretăiată: 

— Orice s-ar spune, tata a fost un om foarte 
şiret. Ştia că această sarcină îl punea în pericol şi 
pe el, şi pe mama - ca să nu mai vorbesc de copil, 
adică de mine. Aşa că, la miezul nopţii, el a scos-o 
pe furiş din palat şi a dus-o în castelul lui. Ajuns 
acolo, a făcut nişte vrăji puternice pentru ca 
nimeni să nu poată pătrunde pe domeniu, în afara 
câtorva slujitori de încredere. Astfel că sarcina a 
rămas o taină pentru toți, în afară de Galbatorix. 
El ştia toate amănuntele despre viața Celor 
Treisprezece: intrigile lor, certurile şi — lucrul cel 
mai important - chiar gândurile lor. Îi făcea 
plăcere să-i vadă luptându-se şi, adesea, îl ajuta 


pe unul sau pe altul, numai ca să se distreze. Nu 
ştiu de ce, dar el nu a dezvăluit niciodată taina 
existenţei mele. M-am născut la momentul sorocit 
şi am fost încredințat unei doici, pentru ca mama 
să se poată întoarce lângă Morzan. Ea n-a avut de 
ales. Morzan îi îngăduia să vină să mă vadă, o dată 
la câteva luni, dar în afară de asta am fost 
despărțiți. Au mai trecut trei ani, după care el mi- 
a dăruit... cicatricea de pe spate. 

Murtagh rămase pe gânduri aproape un minut, 
apoi continuă: 

— Aş fi crescut aşa, dacă Morzan nu ar fi fost 
chemat să pornească după oul Saphirei. De îndată 
ce-a plecat, mama, care nu plecase cu el, a 
dispărut. Nimeni nu ştie unde s-a dus sau de ce. 
Regele a încercat să o găsească, dar oamenii lui nu 
i-au putut lua urma - mulțumită lecţiilor lui 
Morzan, fără îndoială. În momentul naşterii mele, 
numai cinci dintre Cei Treisprezece mai erau în 
viață. Până când a plecat Morzan, rămăseseră 
numai trei, iar când, în cele din urmă, el s-a luptat 
cu Brom în Gil'ead, era singurul rămas în viață. 
Trădătorii au murit în diverse feluri: s-au sinucis, 
au fost atacați pe neaşteptate, au folosit prea 
multă magie... dar de cele mai multe ori a fost 
opera vardenilor. Am auzit că regele s-a mâniat 
teribil din pricina acestor pierderi. Totuşi, înainte 
să se afle vestea despre moartea lui Morzan şi a 
celorlalți, mama s-a întors. Trecuseră mai multe 
luni de la dispariţia ei. Era suferindă, ca şi cum ar 


fi trecut printr-o boală grea, şi, treptat, starea ei s- 
a înrăutățit. În mai puţin de două săptămâni, a 
murit. 

— Şi după aceea? îl întrebă Eragon. 

Murtagh ridică din umeri: 

— Am crescut. Regele m-a adus la palat şi s-a 
ocupat de cele necesare pentru educația mea, dar, 
în rest, m-a lăsat în pace. 

— Şi-atunci, de ce-ai plecat? 

Murtagh râse zgomotos: 

— Mai corect spus, am fugit. La ultima mea 
aniversare, când am împlinit optsprezece ani, 
regele m-a chemat în camerele lui ca să luăm masa 
împreună. Asta m-a uimit, pentru că mă ţinusem 
în permanenţă departe de Curte şi nu-l întâlnisem 
decât rareori. Din când în când vorbeam cu el, dar 
de fiecare dată erau de față alți nobili, care trăgeau 
cu urechea. Am acceptat invitația, fireşte, ştiind că 
nu ar fi un lucru prea inteligent să refuz. Masa a 
fost foarte bogată, numai că el a stat tot timpul cu 
ochii lui negri ațintiți asupra mea. Avea o privire 
care mă nedumerea, de parcă ar fi căutat pe fața 
mea nişte semne ascunse. N-am ştiut ce să înțeleg 
şi m-am străduit din greu să port o conversație 
politicoasă, dar el nu mi-a răspuns, aşa că am 
renunţat să mai încerc. În sfârşit, după ce am 
terminat de mâncat, a început să vorbească. Tu 
nu i-ai auzit niciodată glasul, aşa că mi-e greu să 
te fac să înţelegi cum a fost. Vorbele lui erau 
fascinante, ca ale unui şarpe care-mi şoptea la 


ureche minciuni poleite cu aur. N-am auzit 
niciodată un om mai convingător şi mai 
înfricoşător. Mi-a descris o viziune: Imperiul, aşa 
cum şi-l imagina el. În tot regatul se vor construi 
oraşe superbe, pline cu cei mai aleşi războinici, 
meşteşugari, muzicieni şi învățați. Urgalii vor fi, în 
sfârşit, distruşi. Imperiul se va extinde în cele 
patru zări până când va ajunge în cele mai 
îndepărtate colțuri din Alagaesia. Pacea şi bogăția 
vor înflori, dar, un lucru şi mai minunat, Cavalerii 
vor fi readuşi la viață, pentru a conduce cu 
blândeţe teritoriile stăpânite de Galbatorix. L-am 
ascultat, vrăjit, timp de mai multe ore. Când a 
terminat, l-am întrebat plin de însufleţire cum vor 
fi readuşi la viață Cavalerii, căci toată lumea ştia 
că nu mai există niciun ou de dragon. Atunci, 
Galbatorix a amuţit şi m-a privit gânditor. A rămas 
o lungă vreme tăcut, apoi mi-a întins mâna şi m-a 
întrebat: „Accepţi, fiu al prietenului meu, să mă 
slujeşti în efortul meu de a crea acest rai 
pământesc?” Cu toate că ştiam povestea despre 
cum el şi cu tata ajunseseră la putere, visul pe 
care mi-l înfățişase mă atrăgea prea tare, era prea 
plin de farmec ca să-l pot trece cu vederea. M-am 
simțit plin de zel pentru această misiune şi, fără 
să preget, i-am jurat că-l voi sluji. Galbatorix m-a 
binecuvântat, fiind vizibil mulțumit, apoi m-a 
lăsat să plec, spunându-mi că mă va chema când 
va avea nevoie de mine. Au mai trecut câteva luni 
până să o facă. lar când mi-a trimis vorbă, m-am 


simțit la fel de încântat ca şi prima dată. Ne-am 
întâlnit din nou între patru ochi, dar de această 
dată regele nu a mai fost plăcut sau fermecător. 
Vardenii tocmai îi măcelăriseră trei brigăzi, 
undeva în sud, iar el era în culmea furiei. Cu un 
glas înspăimântător, mi-a poruncit să iau un 
detaşament de soldați şi să distrug oraşul Cantos, 
unde se ştia că se ascund, din când în când, 
rebelii. Când l-am întrebat ce urmează să fac cu 
locuitorii şi cum să aflu dacă sunt vinovați sau nu, 
a strigat: „Cu toții sunt nişte trădători! Arde-i pe 
rug şi îngroapă-le cenuşa în bălegar!” Apoi a 
continuat să urle, blestemându-şi duşmanii şi 
descriindu-mi cum va devasta pământurile 
tuturor celor care-l privesc cu ochi răi. Tonul lui 
era foarte diferit de cum fusese prima dată şi m-a 
făcut să-mi dau seama că nu e capabil de milă şi 
nu are acea minte luminată prin care să câştige 
devotamentul oamenilor; domneşte numai prin 
forță brută, stăpânit de propriile patimi. Atunci m- 
am hotărât să fug de el şi de Urăbaen pentru 
totdeauna. De îndată ce-am rămas din nou singur, 
m-am pregătit să fug împreună cu Tomac, 
slujitorul meu credincios. Am plecat chiar în 
noaptea aceea, dar, nu ştiu cum, Galbatorix şi-a 
dat seama ce aveam de gând, căci la poartă ne 
aşteptau nişte soldați. Da, şi sabia mea era 
însângerată şi sclipea în lumina slabă a lămpilor. 
I-am înfrânt... dar Tomac a fost ucis în acea luptă. 
Singur şi trist, am fugit la un vechi prieten care m- 


a adăpostit pe moşia lui. Cât am stat ascuns, am 
tras cu urechea la toate zvonurile, încercând să 
prevăd ce va face Galbatorix şi să-mi plănuiesc 
viitorul, în acel timp, mi-a ajuns la urechi că doi 
Ra'zac fuseseră trimişi să prindă sau să omoare pe 
cineva. Amintindu-mi planurile regelui în legătură 
cu readucerea la viaţă a Cavalerilor, m-am hotărât 
să-i găsesc şi să-i urmăresc pe Ra’zac. Exista 
şansa ca ei chiar să descopere un dragon. Şi aşa 
v-am întâlnit pe voi... astea-s toate tainele mele. 

„Tot nu ştim dacă spune adevărul”, îl preveni 
Saphira pe Eragon. 

„Ştiu, îi răspunse el, dar de ce să ne mintă?” 

„Poate că-i nebun.” 

„Nu prea cred.” Eragon mângâie cu un deget 
solzii Saphirei, privindu-i cum reflectă lumina. 

— Şi atunci, de ce nu te alături vardenilor? O 
vreme, n-o să aibă încredere în tine, dar, după ce- 
ți demonstrezi loialitatea, o să te trateze cu 
respect. Nu-ţi sunt, într-un fel, aliaţi? Şi ei se luptă 
să pună capăt domniei regelui. Nu asta vrei şi tu? 

— Chiar trebuie să-ți explic totul ca unui copil? 
îl întrebă Murtagh. Nu vreau ca Galbatorix să afle 
unde sunt, iar asta este de neocolit dacă oamenii 
încep să vorbească, spunând că m-am aliat cu 
duşmanii lui, ceea ce n-am făcut niciodată. 

El făcu o pauză, apoi spuse cu scârbă: 

— Răzvrătiții ăştia încearcă nu numai să-l 
răstoarne pe rege, ci şi să distrugă Imperiul... Dar 
eu nu vreau asta. N-ar face decât să işte dezordine 


şi haos. Da, regele are părțile lui rele, dar sistemul 
este bun. Cât despre respectul vardenilor — ce să 
zic! O dată ce află despre mine, o să mă trateze ca 
pe-un ucigaş sau chiar mai rău. Şi, mai mult, 
bănuiala o să cadă şi asupra voastră, pentru că 
am călătorit împreună! 

„Are dreptate”, zise Saphira. 

Eragon nu o luă în seamă: 

— Nu-i chiar aşa rău, zise el, încercând să pară 
optimist. 

Murtagh pufni cu dispreț şi-şi întoarse privirea. 

— Sunt sigur că n-o să fie... 

Eragon se întrerupse, când uşa se deschise de 
un lat de palmă şi înăuntru fură împinse două 
castroane. Urmară o pâine şi o halcă de carne 
crudă, apoi uşa se închise din nou. 

— În sfârşit! mormăi Murtagh, mergând să ia 
mâncarea. 

Carnea i-o aruncă Saphirei, care o prinse din aer 
şi o înghiți pe nemestecate. Apoi rupse pâinea în 
două, îi dădu jumătate lui Eragon, îşi luă 
castronul şi se retrase într-un colț. 

Mâncară în tăcere. Murtagh îşi înfigea nervos 
lingura în mâncare. 

— Mă duc la culcare, îi anunţă el de îndată, 
lăsând castronul jos, fără să mai zică nimic. 

— Noapte bună, îi spuse Eragon, culcându-se şi 
el lângă Saphira, cu braţele sub cap. 

Ea îşi încolăci gâtul în jurul lui, cum îşi 
încolăcesc pisicile coada, şi-şi puse capul jos lângă 


al lui. Una din aripile ei se întinse peste el ca un 
cort albastru, învăluindu-l în întuneric. 

„Noapte bună, micuţule!” 

Colţurile gurii lui Eragon se ridicară într-un 
zâmbet slab, dar el deja adormise. 


Splendoarea oraşului Tronjheim 


Eragon sări în picioare, auzind un mârâit în 
ureche. Saphira dormea încă; ochii i se mişcau 
uşor sub pleoape, iar buza de sus îi tremura, ca şi 
cum se pregătea să ragă. El zâmbi, apoi tresări, 
auzind-o mârâind încă o dată. 

„Pesemne că visează”, îşi dădu el seama. O mai 
privi câteva clipe, apoi se strecură uşor de sub 
aripa ei. Se ridică şi se întinse. În încăpere, era o 
răcoare plăcută. În colțul îndepărtat, Murtagh 
şedea întins pe spate, cu ochii închişi. 

Când Eragon păşi pe după Saphira, Murtagh se 
mişcă. 

— ’Neața, zise el, încet, ridicându-se. 

— De când te-ai trezit? îl întrebă Eragon pe 
şoptite. 

— De ceva vreme. Mă mir că Saphira nu te-a 
trezit mai de mult. 

— Eram aşa de obosit, că puteam să dorm şi în 
mijlocul unei furtuni, zise Eragon, zâmbind. 

El se aşeză lângă Murtagh şi-şi sprijini capul de 
perete: 


— Ştii ce oră e? 

— Nu. De-aici, dinăuntru, nu-mi pot da seama. 

— A venit cineva să ne vadă? 

— Încă nu. 

Rămaseră unul lângă altul, fără să se mişte sau 
să-şi vorbească. Eragon se simțea legat de 
Murtagh într-un fel foarte ciudat. „Am purtat cu 
mine sabia tatălui lui, care-ar fi trebuit să fie... 
moştenirea lui. Suntem asemănători în multe 
privințe, deşi înfăţişarea şi felul în care am fost 
crescuți se deosebesc atât de mult.” Se gândi la 
cicatricea lui Murtagh şi se înfiora. „Ce fel de om e 
în stare să îi facă asta unui copil?” 

Saphira îşi înălță capul şi clipi, ca să-şi 
limpezească privirea. Ea adulmecă aerul, apoi 
căscă larg, răsucindu-şi vârful limbii. „S-a- 
ntâmplat ceva?” Eragon clătină din cap. „Sper să- 
mi dea mai mult de mâncare decât gustarea aia de 
azi-noapte. Mi-e aşa o foame, că aş mânca o 
cireadă de vaci.” 

„O să-ţi dea”, o asigură el. 

„Ar face bine.” Ea se aşeză lângă uşă şi se puse 
pe aşteptat, dând din coadă. Eragon închise ochii, 
bucurându-se de clipele de răgaz. Moţăi puțin, 
apoi se ridică şi începu să se plimbe prin încăpere. 
Plictisit, se apucă să cerceteze o lampă. Era făcută 
dintr-o singură bucată de sticlă, în formă de 
lacrimă, cam de două ori mai mare decât o lămâie, 
şi umplută cu o lumină plăcută, albastră, care nu 
pâlpâia. Patru gratii subțirele de metal se 


încolăceau uşor în jurul sticlei, întâlnindu-se la 
vârf pentru a forma un mic cârlig, şi la fund, unde 
se uneau şi se desfăceau la loc, formând trei 
picioare de o formă foarte graţioasă. În întregul 
său, obiectul era de-a dreptul atrăgător. 

Eragon fu întrerupt din cercetarea sa de 
glasurile care se auziră în afara încăperii. Uşa se 
deschise şi intrară o duzină de războinici. Cel care 
mergea în față înghiți în sec la vederea Saphirei. 
Pe urmele lor, veneau Orik şi chelul, care le spuse: 

— Aţi fost chemaţi dinaintea lui Ajihad, 
conducătorul vardenilor. Dacă trebuie să mâncaţi, 
o veţi face în mers. 

Eragon şi Murtagh se ridicară, privindu-l cu 
neîncredere: 

— Unde ne sunt caii? Şi aş vrea să mi se 
înapoieze sabia şi arcul, dacă se poate, zise 
Eragon. 

Chelul îl privi disprețuitor: 

— Armele vă vor fi înapoiate când consideră de 
cuviință Ajihad, nu înainte. Caii vă aşteaptă în 
tunel. Haideţi! 

Pregătindu-se să plece, Eragon întrebă repede: 

— Cum se simte Arya? 

Chelul şovăi: 

— Nu ştiu. Este încă în grija vindecătorilor. 

El ieşi din încăpere, însoțit de Orik. Unul dintre 
războinici făcu un semn spre Eragon: 

— Tu primul! 

Eragon trecu pe sub arcadă, urmat de Saphira 


şi de Murtagh. Se întoarseră prin coridorul pe 
care-l străbătuseră noaptea trecută, trecând şi de 
statuia animalului țepos. Ajunşi la tunelul uriaş 
prin care se ajungea la intrarea în munte, îi găsiră 
pe chel şi pe Orik, aşteptându-i. Orik ţinea 
hăţurile celor doi cai. 

— O să călăriți unul în spatele celuilalt, pe 
mijlocul tunelului, îi înştiința chelul. Dacă 
încercați să o apucaţi pe altă parte, veți fi opriți. 

Eragon dădu să se urce în spatele Saphirei, dar 
chelul strigă: 

— Nu! Vei merge pe cal până când îţi spun eu. 

Eragon ridică din umeri şi-l luă de hățuri pe 
Văpaia Zăpezii. El sări în şa, veni lângă Saphira şi- 
i spuse: „Stai pe aproape, în caz că am nevoie de 
ajutorul tău”. 

„Sigur că da”, răspunse ea. 

Murtagh se urcă pe Tomac şi porni pe urmele 
Saphirei. Chelul cercetă şirul, apoi le făcu semn 
războinicilor, care se împărțiră în două, pentru a- 
i înconjura, lăsând totuşi cât mai mult loc pentru 
Saphira. Orik şi chelul porniră în fruntea alaiului. 

Aruncându-le încă o privire, chelul bătu de două 
ori din palme şi o porni înainte, pe jos. Eragon îl 
atinse uşor pe Văpaia Zăpezii, îmboldindu-l 
înainte. Tot grupul se îndreptă spre inima 
muntelui. Copitele cailor, lovind podeaua de 
piatră, făceau să răsune tot tunelul, sunetele 
amplificându-se în coridorul pustiu. Din când în 
când, treceau pe lângă uşi şi porţi care 


străpungeau zidurile netede, dar acestea erau 
mereu închise. 

Eragon se minună de imensitatea tunelului, care 
fusese săpat cu mult meşteşug — pereții, podeaua 
şi tavanul erau perfect şlefuite, fără niciun cusur. 
Zidurile coborau în unghiuri drepte şi, după cât îşi 
dădea seama, tunelul nu se abătea nici măcar cu 
un deget de la drumul pe care-l urma. 

Pe măsură ce înaintau, Eragon deveni din ce în 
ce mai îngrijorat de întâlnirea cu Ajihad. 
Conducătorul vardenilor era un personaj misterios 
pentru oamenii din Imperiu. El venise la putere cu 
aproape douăzeci de ani în urmă şi, de-atunci, 
pornise un război crâncen împotriva regelui 
Galbatorix. Nimeni nu ştia de unde apăruse şi nici 
măcar cum arăta. Se zvonea că este un maestru al 
strategiei, un luptător fără scrupule. Cu o 
asemenea reputație, Eragon se întreba cu 
îngrijorare cum îi va primi. Totuşi, ştiind că Brom 
avusese destulă încredere în vardeni pentru a-i 
sluji, se simțea puţin mai încrezător. 

Văzându-l din nou pe Orik, îi veniseră în minte 
alte întrebări. Tunelul era, fără îndoială, opera 
piticilor — nimeni altcineva nu putea săpa stânca 
într-un chip aşa de meşteşugit —, dar oare piticii 
făceau parte dintre vardeni sau doar îi protejau? 
Şi cine era regele de care pomenise Orik? Să fi fost 
Ajihad? Eragon înțelesese de-acum că vardenii 
reuşiseră să rămână nedescoperiţi, ascunzându- 
se sub pământ, dar ce era cu elfii? Aceştia unde se 


aflau? 

Aproape o oră, chelul îi conduse prin tunel, fără 
să se abată sau să schimbe direcția. „Probabil, am 
străbătut deja vreo patru kilometri”, îşi dădu 
seama Eragon. „Poate ne duc până în cealaltă 
parte a munților.” în cele din urmă, în faţa lor se 
zări o lumină slabă. El îşi încordă privirile, 
încercând să afle de unde venea, dar era încă prea 
departe pentru a putea observa amănuntele. 
Lumina se intensifica, pe măsură ce se apropiau 
de ea. 

De-acum, Eragon putea zări stâlpii groşi de 
marmură, împodobiți cu rubine şi ametiste, care 
se înşirau de-a lungul pereţilor. Zeci de lămpi 
atârnau între stâlpi, revărsând în aer o strălucire 
schimbătoare. La picioarele stâlpilor, era sculptată 
o decoraţiune aurie care sclipea, precum metalul 
topit. Arcuindu-se pe tavan, se vedeau capete de 
corbi sculptate, cu ciocurile larg deschise. La 
capătul sălii, erau două uşi negre, uriaşe, puse şi 
mai mult în evidență de dungile argintii, 
sclipitoare, care închipuiau o coroană cu şapte 
vârfuri, întinsă pe ambele uşi. 

Chelul se opri şi ridică o mână. Se întoarse spre 
Eragon: 

— De-acum ai să mergi pe spatele dragonului. 
Să nu încerci să fugi în zbor! O să fii supravegheat, 
aşa că aminteşte-ţi cine şi ce eşti! 

Eragon se dădu jos de pe cal, apoi se cățără pe 
spatele Saphirei. „Cred că vor să ne înfățişeze 


lumii, ca să se laude cu noi”, zise ea, în timp ce el 
se aşeza în şa. 

„O să vedem. Aş fi vrut s-o am cu mine pe 
Zar'roc”, răspunse el, legându-şi curelele în jurul 
picioarelor. 

„Poate că e mai bine că nu porți sabia lui 
Morzan, când te arăţi vardenilor pentru prima 
oară.” 

„Aşa-i.” 

— Sunt gata, zise Eragon, îndreptându-şi 
spatele. 

— Bine, zise chelul, apoi el şi Orik trecură de o 
parte şi de alta a Saphirei, rămânând însă destul 
de în urmă; astfel, ea era, fără îndoială, aceea care 
deschidea şirul. 

— Acum mergi spre uşi şi, când se deschid, 
urmează-ți drumul! Mergi încet! 

„Eşti gata?” îl întrebă Eragon. 

„Sigur.” Saphira se apropie de uşi cu paşi 
măsurați. Solzii îi scânteiau în lumină, făcând ca 
pe stâlpii de marmură să danseze pete de culoare. 
Eragon respiră adânc, ca să se liniştească. 

Fără veste, uşile se desfăcură în afară, rotindu- 
se în balamalele lor nevăzute. Pe măsură ce 
deschizătura din fața lor se lărgea, razele soarelui 
pătrunseră în tunel, căzând pe Saphira şi pe 
Eragon. Orbit, acesta din urmă clipi şi-şi miji 
ochii. După ce se obişnui cu lumina, rămase cu 
gura căscată de ce vedea. 

Se aflau înăuntrul unui uriaş crater vulcanic. 


Pereţii acestuia se îngustau până la o deschizătură 
cu formă neregulată, aflată atât de sus, încât 
Eragon nu-şi putea da seama de distanţă — puteau 
să fie chiar mai mult de douăzeci de kilometri. Prin 
deschizătură, cădea un fascicul de raze care 
luminau mijlocul craterului, lăsând restul uriaşei 
peşteri în penumbră. 

Capătul îndepărtat al craterului, care se vedea 
de la distanţă într-un albastru tulbure, părea la 
mai mult de cincisprezece kilometri depărtare. 
TŢurţuri uriaşi, groşi de zeci de metri şi lungi de 
sute sau chiar mii, atârnau la mare distanță 
deasupra capetelor lor, ca nişte pumnale 
sclipitoare. De pe urma întâmplării din vale, 
Eragon ştia că nimeni, nici măcar Saphira, nu 
putea atinge acele înălțimi semeţe. Mai în jos, 
pereții interiori ai craterului erau acoperiți de pete 
întunecate de muşchi şi licheni. 

El îşi cobori ochii şi zări o potecă largă, pavată, 
care pornea din pragul uşii. Ea ducea drept în 
mijlocul craterului, unde se isprăvea, la poalele 
unui munte alb ca zăpada, care sclipea ca o piatră 
prețioasă neşlefuită, încărcat de mii de luminiţe 
colorate. Acesta părea a avea mai puţin de o 
zecime din înălțimea craterului care se ridica 
deasupra şi în jurul său, dar asta nu era decât o 
aparenţă, căci, de fapt, avea ceva mai mult de 4 
000 de metri. 

Cât era de lung, tunelul nu-i purtase decât pe o 
latura a peretelui craterului. Eragon rămase cu 


ochii holbaţi, apoi îl auzi pe Orik spunând cu 
solemnitate: 

— Uită-te bine, omule, căci niciun Cavaler n-a 
mai dat cu ochii de asta, de mai bine de o sută de 
ani! Uriaşul pisc sub care ne aflăm este Farthen 
Dûr, pe care l-a descoperit, acum mii de ani, 
strămoşul neamului nostru, Korgan, în timp ce 
săpa după aur. lar în centru se află cea mai mare 
operă a noastră: Tronjheim, oraşul-munte, clădit 
din marmura cea mai pură. 

Uşile se închiseră cu zgomot. 

„Un oraş!” 

Apoi, Eragon zări mulțimea. Fusese atât de 
captivat de ceea ce vedea, încât nu observase 
marea de oameni care se înghesuiau la intrarea în 
tunel. Ei se înşirau de-a lungul cărării pavate — 
pitici şi oameni laolaltă, vârâți unul într-altul 
precum copacii dintr-un desiş. Erau sute... mii. 
Toţi ochii, toate chipurile erau îndreptate spre 
Eragon. Şi cu toţii erau tăcuți. 

Eragon apucă unul dintre ţepii de pe gâtul 
Saphirei. El văzu copii în hăinuțe murdare, 
bărbați vânjoşi cu mâinile brăzdate de cicatrice, 
femei în rochii țesute în casă şi pitici îndesațţi, bine 
făcuți, care-şi treceau degetele prin barbă. Toţi 
aveau aceeaşi expresie încordată - cea a unui 
animal rănit, care ştie că fiara este prin apropiere 
şi că nu mai are scăpare. 

O picătură de sudoare se rostogoli pe chipul lui 
Eragon, dar el nu îndrăznea să facă nicio mişcare 


ca s-o şteargă. „Ce să fac?” o întrebă el, în culmea 
îngrijorării. 

„Zâmbeşte, ridică mâna, fă ceva 
Saphira imediat. 

Eragon încercă să zâmbească forțat, dar nu 
reuşi decât să-şi facă buzele să tremure puțin. 
Adunându-şi tot curajul, el îşi ridică o mână în 
sus, fluturând-o uşor. Văzând că nu se întâmplă 
NIMIC, se înroşi de ruşine, îşi cobori braţul şi-şi 
lăsă capul în jos. 

Tăcerea fu ruptă de un glas, care începu să 
aclame. Cineva începu să bată tare din palme. O 
clipă, mulțimea şovăi, apoi se auzi un muget 
sălbatic şi se ridică un vacarm care-l copleşi pe 
Eragon. 

— Foarte bine, zise chelul, din spatele lui. Acum 
începe să mergi! 

Uşurat, Eragon se îndreptă în şa şi o întrebă 
vesel pe Saphira: „Ei, mergem?” Ea îşi arcui gâtul 
şi păşi înainte. Trecând de primul rând de oameni, 
ea privi într-o parte şi în cealaltă, şi suflă o pală de 
fum pe nări. Mulțimea tăcu şi se trase înapoi, apoi 
reîncepu să aclame cu şi mai multă tragere de 
inimă. 

„Ce-ţi place să te făleşti!” o tachină Eragon. 
Saphira dădu din coadă, fără să-l bage în seamă. 
În timp ce ea înainta pe cărarea pietruită, el se uită 
curios la mulțimea care se înghesuia. Piticii erau 
mult mai numeroşi decât oamenii... iar mulți 
dintre ei îl priveau cu ură. Ba chiar, unii se 


» 


îi răspunse 


» 


întoarseră cu spatele şi plecară, cu chipuri ca de 
piatră. 

Oamenii erau zdraveni şi trecuți prin multe 
încercări. Toţi bărbaţii aveau la brâu cuțite sau 
pumnale; mulți erau înarmaţi ca pentru luptă. 
Femeile se ţineau foarte drepte, dar păreau să 
ascundă o oboseală profundă. Copiii - nu erau 
prea mulți, nici prunci, nici din cei mărişori — îl 
priveau pe Eragon cu ochii mari de uimire. El îşi 
dădu limpede seama că aceşti oameni trecuseră 
prin multe chinuri şi că, de-acum, vor face tot ce 
va fi nevoie ca să se apere. 

Vardenii îşi găsiseră ascunzişul perfect. Pereţii 
lui Farthen Dûr erau prea sus pentru ca un 
dragon să poată zbura peste ei şi nicio armată nu 
putea sfărâma stânca, şi dacă ar fi reuşit să 
găsească intrările ascunse. 

Mulțimea venea la câțiva paşi în urma lor, 
făcându-i loc suficient Saphirei. Încet-încet, 
oamenii se liniştiră, deşi atenţia lor rămase 
îndreptată spre Eragon. El privi în urmă şi-l văzu 
pe Murtagh călărind ţeapăn şi palid la față. 

Se apropiară de oraşul-munte, iar Eragon văzu 
că marmura albă din care era clădit Tronjheim era 
bine şlefuită şi că i se dăduseră forme meşteşugite, 
ca şi cum ar fi fost turnată în acel loc. Era înţesată 
cu nenumărate ferestre rotunde, înconjurate de 
sculpturi măiestre. La fiecare fereastră atârna câte 
o lampă colorată, care arunca o strălucire slabă 
asupra pietrei dimprejur. Nu se vedeau turnuri, 


nici hornuri. Drept în fața lor, doi grifoni de aur, 
înalți de aproape zece metri, străjuiau o poartă 
masivă din lemn, care se adâncea cam douăzeci de 
metri în temelia oraşului, umbrită de stâlpi groşi 
care susțineau o boltă arcuită, aflată undeva sus. 

Ajungând la temelie, Saphira se opri, aşteptând 
poruncile  chelului. Văzând că nu primeşte 
niciuna, ea o luă spre poartă. Pe lângă pereţi, se 
înşirau coloane acoperite de jur-imprejur cu 
şănțuleţe, făcute din jasp roşu ca sângele. Printre 
ele, se zăreau statui masive ale unor ființe 
nemaivăzute, imortalizate de dalta sculptorilor. 

Poarta cea mare se deschise în fața lor cu un 
zgomot înfundat, când lanţuri nevăzute făcură să 
se ridice uriaşele grinzi. Un coridor înalt cât patru 
niveluri se întindea drept spre centrul 
Tronjheimului. Cele trei niveluri de sus erau 
străpunse de arcade care dădeau la iveală tunele 
cenuşii, care o coteau şi se pierdeau în depărtare. 
Arcadele erau pline de grupuri de oameni, care-i 
aşteptau cu nerăbdare pe Eragon şi pe Saphira. În 
schimb, la nivelul solului, arcadele erau închise cu 
uşi zdravene. Printre diferitele niveluri atârnau 
tapiserii bogate, brodate cu figuri de eroi şi scene 
aprige de luptă. 

Când Saphira păşi în sală şi începu să o străbată 
țanţoşă, se înălțară din nou urale. Eragon îşi 
ridică mâna, făcând mulțimea să-l aclame, deşi 
mulți dintre pitici nu se alăturară strigătelor de 
bun venit. 


Coridorul, lung de mai mult de un kilometru 
jumătate, se termina printr-o arcadă, flancată de 
stâlpi negri de onix. Pietre de zircon, de trei ori mai 
mari decât un om, încununau stâlpii întunecați, 
făcând ca prin sală să se alerge raze aurii. Saphira 
păşi prin deschizătură, apoi se opri şi-şi dădu 
capul pe spate, torcând gros. 

Se aflau într-o încăpere rotundă, care părea să 
aibă cam 30 de metri în diametru şi atingea bolta 
oraşului, aflată la peste 1500 de metri înălțime, 
îngustându-se pe măsură ce urca. Pereţii erau 
înțesați de arcade — câte un şir pentru fiecare nivel 
al oraşului-munte iar podeaua era făcută din 
cornalină şlefuită, pe care era încrustat un ciocan 
înconjurat de douăsprezece pentagrame, la fel ca 
pe coiful lui Orik. 

În încăpere, se întâlneau patru coridoare — 
printre care cel pe care veniseră ei - care 
împărțeau oraşul pe sferturi. Acestea erau 
identice, în afară de cel aflat drept în fața lui 
Eragon. La dreapta şi la stânga acestuia, se aflau 
arcade înalte care se deschideau spre un şir de 
trepte care coborau, plasate simetric una față de 
cealaltă. 

Tavanul era încununat de un safir în formă de 
stea, albastru-violet, de o mărime uriaşă. Piatra 
avea cam douăzeci de metri în diametru şi aproape 
la fel de mult în grosime. Una dintre feţele ei fusese 
şlefuită astfel încât să închipuie un trandafir 
înflorit, iar lucrătura era atât de meşteşugită, încât 


floarea părea reală. În jurul safirului, se afla un 
cerc larg de lămpi care aruncau dungi striate de 
lumină roşiatică pe tot ce se afla jos. Razele care 
pâlpâiau în interiorul stelei de safir făceau să pară 
că un ochi uriaş îi privea de sus. 

Eragon nu putea decât să caşte gura de uimire. 
Nimic nu-l pregătise pentru această privelişte. 
Părea imposibil ca oraşul să fi fost clădit de fiinţe 
muritoare. Tronjheim făcea de ruşine tot ce văzuse 
până atunci în Imperiu. Eragon credea că nici 
măcar Ură'baen nu-l putea egala în bogăţie şi 
splendoare. Tronjheim era un monument amețţitor 
al puterii şi al răbdării piticilor. 

Chelul păşi în fața Saphirei şi zise: 

— De-acum o să mergeţi pe jos. 

Când el vorbi, din mulțime răsunară ici-colo 
huiduieli. Un pitic veni să ia caii. Eragon se dădu 
jos de pe spatele Saphirei, dar rămase lângă ea, în 
timp ce chelul îi conducea de-a lungul podelei de 
cornalină, spre coridorul din dreapta. 

Merseră de-a lungul lui vreo sută de metri, apoi 
intrară într-un tunel mai mic. Cei care-i păzeau 
rămaseră cu ei, în ciuda spaţiului îngust. După ce 
dădură patru colțuri, în unghi ascuțit, ajunseră la 
o uşă masivă din lemn de cedru, cu pete negre — 
semne ale vechimii. Chelul o deschise şi-i duse pe 
toți înăuntru, în afară de străjeri. 


Ajihad 


Eragon intră într-un birou elegant, cu două 
etaje, cu pereţii plini de un şir de rafturi de cărți 
din lemn de cedru. O scară de fier urca, în spirală, 
până la un balconaş unde se aflau două scaune şi 
o masă de citit. Pe pereţi şi pe tavan atârnau lămpi 
albe, aşa că peste tot prin încăpere era loc să 
citeşti o carte. Podeaua de piatră era acoperită de 
un covor oval, cu o lucrătură complicată. La 
capătul îndepărtat al încăperii se afla un bărbat, 
în spatele unei mese mari, din lemn de castan. 

Pielea lui, de culoarea fildeşului uns cu ulei, 
sclipea. Avea capul complet ras, dar o barbă tăiată 
scurt îi acoperea bărbia şi buza de sus. Chipul lui 
era umbrit de trăsături puternice, iar sub frunte i 
se zăreau ochii serioşi şi inteligenți. Avea umeri 
lați şi puternici, puşi în evidenţă de un surtuc 
roşu, brodat cu fir de aur, purtat peste o cămaşă 
largă, purpurie. Se ţinea foarte demn, cu un aer 
grav şi impresionant. 

Când vorbi, glasul său era puternic şi sigur pe 
sine: 

— Bine aţi venit în Tronjheim, Eragon şi Saphira! 
Eu sunt Ajihad. Vă rog, luaţi loc! 

Eragon se strecură într-un fotoliu, alături de 
Murtagh, în timp ce Saphira se aşeză în spatele 
lor, protectoare. Ajihad ridică mâna şi pocni din 
degete. Din spatele scării ieşi un bărbat, care 
semăna leit cu chelul, aflat chiar lângă el. Eragon 


se holbă uimit la cei doi, iar Murtagh înţepeni. 

— Încurcătura voastră e explicabilă; sunt frați 
gemeni, zise Ajihad, cu un zâmbet şters. V-aş 
spune şi numele lor, numai că n-au. 

Saphira şuieră a neplăcere. Ajihad o privi o clipă, 
apoi se aşeză într-un scaun cu spătar înalt, din 
spatele mesei. Gemenii se retraseră sub scară şi 
rămaseră acolo nemişcaţi, unul lângă altul. 
Privindu-i pe Eragon şi pe Murtagh, Ajihad îşi 
strânse mâinile laolaltă. Îi cercetă îndelung, fără 
să-şi ia ochii de la ei. 

Eragon se foi stingherit. După o pauză, care i se 
păru că durase câteva minute, Ajihad îşi lăsă 
mâinile în jos şi le făcu un semn Gemenilor. Unul 
din ei se grăbi spre el. Ajihad îi şopti ceva la 
ureche. Chelul păli brusc şi clătină puternic din 
cap. Ajihad se încruntă, apoi încuviință din cap, 
ca şi cum i s-ar fi confirmat o bănuială. Îl privi pe 
Murtagh şi-i spuse: 

— M-ai pus într-o situaţie foarte dificilă, 
refuzând să fii cercetat. Ai fost primit în Farthen 
Dûr pentru că Gemenii m-au asigurat că te pot 
ține în frâu şi datorită a ceea ce-ai făcut pentru 
Eragon şi Arya. Înţeleg că pot exista anumite 
lucruri pe care doreşti să le ţii ascunse în minte, 
dar, câtă vreme e aşa, nu putem avea încredere în 
tine. 

— Oricum n-aţi avea, zise Murtagh, sfidător. 

Auzind acestea, chipul lui Ajihad se întunecă, iar 
în ochi i se aprinse o strălucire periculoasă: 


— Au trecut douăzeci şi trei de ani de când l-am 
auzit... dar cunosc acest glas. 

El se ridică ameninţător în picioare; pieptul i se 
umflă puternic. Gemenii, părând alarmațţi, îşi 
apropiară capetele unul de altul, discutând în 
şoapte aprinse. 

— Era glasul altuia, un bărbat care era mai mult 
fiară decât om. Ridică-te! 

Murtagh se supuse de nevoie, privind când la 
Gemeni, când la Ajihad. 

— Scoate-ţi cămaşa, îi porunci acesta din urmă. 

Ridicând din umeri, Murtagh făcu întocmai. 

— Acum, în toarce-te! 

Când tânărul se întoarse pe o parte, lumina căzu 
pe cicatricea de pe spatele său. 

— Murtagh, şopti Ajihad. 

Orik mormăi, surprins. Fără veste, Ajihad se 
întoarse spre Gemeni şi tună: 

— Ştiaţi asta? 

Gemenii îşi lăsară capetele în jos: 

— Am descoperit acest nume în mintea lui 
Eragon, dar n-am bănuit că băiatul ăsta era fiul 
unui personaj aşa de puternic precum Morzan. Nu 
ne-a trecut prin cap că... 

— Şi nu mi-aţi spus? îi întrebă Ajihad. 

El ridică mâna, împiedicându-i să mai dea vreo 
explicație. 

— O să vorbim despre asta mai târziu, zise el şi 
se întoarse din nou spre Murtagh. Mai întâi, 
trebuie să descâlcesc încurcătura asta. Tot nu 


primeşti să fii pus la încercare? 

— Nu, îi răspunse Murtagh cu hotărâre, 
trăgându-şi tunica la loc. Nu o să dau voie 
nimănui să-mi intre în minte. 

Ajihad se sprijini pe birou: 

— Refuzul tău va avea urmări neplăcute. Dacă 
Gemenii nu pot confirma că nu reprezinți o 
amenințare, nu-ți putem acorda încredere, în 
ciuda sau poate tocmai din cauza ajutorului pe 
care i l-ai dat lui Eragon. Dacă nu treci prin 
această încercare, toți cei de-aici, fie pitici, fie 
oameni, te vor face bucăţi de îndată ce află de 
prezența ta. Va trebui să te ţin închis în 
permanenţă - şi pentru siguranţa ta, şi pentru a 
noastră. Va fi şi mai rău după ce regele piticilor, 
Hrothgar, îmi va cere să te ia sub puterea lui. Nu 
te băga în încurcătura asta, câtă vreme ea poate fi 
cu uşurinţă evitată! 

Murtagh scutură din cap cu încăpățânare: 

— Nu... chiar dacă m-aş supune, tot aş fi tratat 
ca un lepros şi un om de nimic. Nu vreau decât să 
plec. Dacă mă lăsaţi s-o fac în linişte, n-o să 
dezvălui niciodată Imperiului locul în care vă 
aflați. 

— Şi ce se va-ntâmpla dacă eşti prins şi adus în 
fața lui Galbatorix? îl întrebă Ajihad. Oricât ai fi de 
puternic, el va afla toate tainele direct din mintea 
ta. Chiar dacă i-ai putea ţine piept, cum să avem 
încredere în tine că nu vei trece din nou de partea 
lui, la un moment dat? Nu pot să-mi asum acest 


risc. 

— O să mă ţii închis pentru totdeauna? îl întrebă 
Murtagh, îndreptându-şi spatele. 

— Nu, zise Ajihad, numai până când primeşti să 
fii cercetat. Dacă se descoperă că eşti de încredere, 
Gemenii o să îndepărteze din mintea ta toate 
informaţiile despre Farthen Dur, apoi vei fi lăsat 
să pleci. N-o să ne asumăm riscul ca un om care 
ştie astfel de lucruri să cadă în mâinile lui 
Galbatorix. Cum rămâne, Murtagh? Hotărăşte-te 
repede, altfel altcineva va alege în locul tău! 

„Hai, cedează”, se rugă Eragon în sinea lui, 
îngrijorat pentru siguranța lui Murtagh. „Nu 
merită să te lupţi pentru asta.” 

În cele din urmă, Murtagh vorbi, rostind 
cuvintele limpede şi fără grabă: 

— Mintea mea este cel din urmă refugiu care nu 
mi-a fost furat. Au mai încercat şi alții să-l încalce, 
dar eu am învățat să mă apăr cu străşnicie, pentru 
că numai cu gândurile mele cele mai ascunse mă 
simt în siguranță. Îmi ceri singurul lucru pe care 
nu-l pot da, mai ales ăstora doi, zise el, arătând 
spre Gemeni. Fă ce vrei cu mine, dar află un lucru: 
o să mor mai degrabă decât să mă las cercetat de 
ei. 

Ochii lui Ajihad sclipiră de admiraţie: 

— Alegerea ta nu mă surprinde, deşi nădăjduiam 
să fie altfel... Străjeri! 

Uşile din lemn de cedru se dădură de perete şi 
războinicii se năpustiră înăuntru, cu armele la 


îndemână. Ajihad arătă spre Murtagh şi porunci: 

— Duceţi-l într-o încăpere fără ferestre şi 
zăvorâţi uşa bine! Puneţi şase oameni de pază la 
intrare şi nu lăsați pe nimeni înăuntru, până nu 
vin eu să-l văd! Şi să nu vorbiţi cu el! 

Războinicii îl  înconţurară pe Murtagh, 
aruncându-i priviri bănuitoare. În timp ce ei 
părăseau sala, Eragon prinse privirea lui Murtagh 
şi-i spuse, din vârful buzelor: 

— Îmi pare rău! 

Murtagh ridică din umeri, apoi îşi aţinti privirea 
înainte, cu hotărâre. El dispăru în coridor, 
împreună cu străjerii. Zgomotul paşilor lor se 
stinse în depărtare. 

Ajihad zise brusc: 

— Să iasă toți, în afară de Eragon şi Saphira. 
Imediat! 

Făcând o plecăciune, Gemenii ieşiră, dar Orik 
spuse: 

— Domnule, regele va dori să afle despre 
Murtagh. Şi mai e şi povestea cu nesupunerea 
mea... 

Ajihad se încruntă, apoi făcu un semn cu mâna: 

— O să-i vorbesc chiar eu lui Hrothgar. Cât 
despre faptele tale... aşteaptă afară să te chem. 
Nu-i lăsa pe Gemeni să plece! Nici cu ei n-am 
terminat. 

— Foarte bine, zise Orik, plecându-şi capul, apoi 
ieşi şi închise uşa cu zgomot. 

După o lungă pauză, Ajihad se aşeză, oftând 


obosit. Îşi trecu o mână peste față şi-şi ridică 
privirile înspre tavan. Eragon aştepta nerăbdător 
să-i vorbească. Văzând că Ajihad nu spune nimic, 
el întrebă dintr-o dată: 

— Arya e bine? 

Ajihad se uită la el şi spuse cu seriozitate: 

— Nu... dar vindecătorii mi-au spus că o să-şi 
revină. S-au ocupat de ea toată noaptea. Otrava i- 
a făcut mult rău şi, dacă nu erai tu, n-ar fi 
supraviețuit. Pentru asta, ai cele mai adânci 
mulțumiri din partea vardenilor. 

Umerii lui Eragon se lăsară în jos de uşurare. 
Pentru prima dată simțea că plecarea lor din 
Gil'ead meritase efortul. 

— Şi acum? îl întrebă el. 

— Vreau să-mi povesteşti cum ai găsit-o pe 
Saphira şi tot ce s-a-ntâmplat de-atunci, zise 
Ajihad, lipindu-şi palmele una de alta. Anumite 
lucruri le ştiu din mesajul trimis de Brom, altele 
de la Gemeni. Dar vreau să aud totul de la tine, 
mai ales amănuntele despre moartea lui Brom. 

Eragon nu prea se simțea în largul său, 
împărtăşindu-şi viața unui străin, dar Ajihad era 
răbdător. „Haide”, îl îmboldi Saphira cu blândeţe. 
Eragon se foi, apoi începu să povestească. La- 
nceput îi venea greu, dar pe parcurs totul deveni 
mai simplu. Intervenind din când în când, Saphira 
îl ajută să-şi amintească toate amănuntele. În tot 
acest timp, Ajihad ascultă cu mare atenţie. 

Eragon vorbi timp de câteva ore, oprindu-se 


adesea pentru a-şi găsi cuvintele. Îi spuse lui 
Ajihad de Teirm - păstrând pentru el profeţiile 
Angelei — şi despre felul în care el şi cu Brom îi 
găsiseră pe cei doi Ra’zac. Povesti chiar şi despre 
faptul că o visase pe Arya. Când ajunse la ce se- 
ntâmplase în Gil'ead şi pomeni de Umbră, chipul 
lui Ajihad se înăspri, iar el se lăsă pe spătarul 
scaunului, cu ochii tulburi. 

Terminându-şi povestea, Eragon tăcu, tot 
gândindu-se la ce se petrecuse. Ajihad se ridică, 
ducându-şi mâinile la spate, şi începu să se uite 
la un raft de cărți, cu gândurile aiurea. După o 
vreme, se întoarse la masă: 

— Moartea lui Brom este o mare pierdere. Îmi 
era prieten apropiat şi un aliat puternic al 
vardenilor. De multe ori ne-a salvat de la pieire, 
numai prin curajul şi inteligența sa. Chiar şi 
acum, după ce-a murit, ne-a dat singurul lucru 
care ne poate asigura victoria — pe tine. 

— Dar ce se poate aştepta să fac eu? îl întrebă 
Eragon. 

— O să-ți explic totul, zise Ajihad, dar sunt 
lucruri mai urgente de care trebuie să ne ocupăm 
mai întâi. Veştile despre alianța urgalilor cu 
Imperiul sunt foarte grave. Dacă Galbatorix adună 
o armată de urgali ca să ne distrugă, vardenii vor 
avea mult de lucru pentru a scăpa cu viață, chiar 
dacă mulți dintre noi sunt la adăpost aici, în 
Farthen Dur. Faptul că un Cavaler, chiar unul aşa 
de ticălos ca Galbatorix, poate accepta să facă un 


pact cu astfel de monştri este o dovadă limpede a 
nebuniei sale. Mi-e groază să mă gândesc ce le-a 
făgăduit, în schimbul credinţei lor înşelătoare. Şi 
mai e şi Umbra. Poţi să mi-o descrii? 

Eragon făcu semn că da: 

— Arăta ca un bărbat înalt, slab şi foarte palid, 
cu păr şi ochi roşii. Era îmbrăcat în negru din cap 
până-n picioare. 

— Dar sabia - i-ai văzut-o? îl întrebă Ajihad, cu 
multă seriozitate. Avea o zgârietură lungă pe 
lamă? 

— Da, zise Eragon, surprins. De unde ştii? 

— Pentru că eu i-am făcut-o, încercând să-i scot 
inima din piept, zise Ajihad cu un zâmbet sumbru. 
I se spune Durza - este unul dintre cei mai ticăloşi 
şi mai vicleni duşmani care au bântuit vreodată 
acest ținut. Este slujitorul perfect pentru 
Galbatorix şi un duşman foarte periculos pentru 
noi. Spui că l-aţi omorât. Cum aţi făcut-o? 

Eragon îşi amintea foarte bine: 

— Murtagh a tras în el cu arcul, de două ori. 
Prima dată l-a nimerit în umăr; a doua oară, în 
frunte. 

— De-asta mi-era teamă, zise Ajihad, încruntat. 
Nu l-aţi omorât. Umbrele nu pot fi distruse decât 
dacă le străpungi inima. Orice altceva le va face să 
dispară şi să reapară ca spirite, în altă parte. Este 
un lucru neplăcut, dar Durza o să scape cu viață 
şi o să se-ntoarcă, mai puternic ca niciodată. 

Între ei se lăsă o tăcere stânjenitoare, ca un nor 


amenințător de furtună. Apoi Ajihad declară: 

— Eşti o enigmă, Eragon, o problemă pe care 
nimeni nu poate s-o rezolve. Toată lumea ştie ce 
vor vardenii — sau urgalii, sau chiar Galbatorix —, 
dar nimeni nu ştie ce vrei tu. Şi asta te face 
periculos, mai ales pentru Galbatorix. Îi este 
teamă de tine, pentru că nu ştie ce vei face mai 
departe. 

— Vardenii se tem de mine? îl întrebă Eragon, 
cu voce scăzută. 

— Nu, îi răspunse Ajihad, grijuliu. Noi ne punem 
speranța în tine. Dar dacă acea speranţă se 
dovedeşte înşelătoare, atunci, da, ne vom teme. 

Eragon lăsă ochii în jos. 

— Trebuie să înţelegi în ce poziție ciudată te afli. 
Există nişte grupuri care vor să slujeşti numai 
interesele lor şi pe ale nimănui altcuiva. În clipa în 
care ai intrat în Farthen Dûr, influenţa şi puterea 
lor a început să-ţi dea târcoale. 

— E vorba şi de tine? îl întrebă Eragon. 

Ajihad chicoti, deşi privirea îi rămase gravă. 

— Da, e vorba şi de mine. Trebuie să afli anumite 
lucruri: mai întâi, cum de s-a-ntâmplat ca oul 
Saphirei să apară în Şiră. Ţi-a spus Brom ce s-a 
făcut cu oul ei, după ce ni l-a adus aici? 

— Nu, zise Eragon, aruncându-i o privire 
Saphirei. 

Ea clipi din ochi şi scoase limba la el. 

Ajihad bătu cu degetele în tăblia mesei, apoi 
spuse: 


— Când Brom a adus oul la vardeni pentru 
prima oară, toată lumea a fost foarte interesată de 
soarta lui. Crezusem că toți dragonii fuseseră 
nimiciți. Piticii doreau numai să se asigure că 
viitorul Cavaler va fi un aliat - deşi unii nu 
acceptau deloc ideea de a avea un nou Cavaler în 
timp ce elfii şi vardenii aveau un motiv mai 
personal pentru a se interesa de asta. Motivul e 
destul de simplu: toți Cavalerii din istorie au fost 
elfi sau oameni, elfii fiind cei mai mulți la număr. 
N-a existat niciodată un pitic Cavaler. Din cauza 
trădării lui Galbatorix, elfii nu prea ar fi vrut să 
lase oul pe mâna vardenilor, de teamă ca nu 
cumva dragonul dinăuntru să se ataşeze de un om 
la fel de instabil cum a fost regele. Era o situație 
foarte încordată, căci ambele părți doreau să aibă 
un Cavaler al lor. Piticii n-au făcut decât să 
îngreuneze situaţia, certându-se cu încăpățânare 
şi cu elfii, şi cu noi, de câte ori aveau prilejul. 
Spiritele s-au încins şi, nu după mult timp, au 
început să apară ameninţări pe care după aceea 
cu toții le-au regretat. Atunci, Brom a propus un 
compromis care le-a permis ambelor tabere să-şi 
salveze prestigiul —- anume ca oul să fie transportat 
de la vardeni la elfi şi înapoi, în fiecare an. În 
ambele locuri, copiii se perindau pe lângă el, iar 
purtătorii oului aşteptau să vadă dacă dragonul 
ieşea sau nu la iveală. Dacă nu, se întorceau cu el 
în cealaltă tabără. Dar, dacă dragonul ar fi ieşit, 
urma ca noul Cavaler să-şi înceapă de îndată 


antrenamentul. La început, un an sau doi, el sau 
ea ar fi rămas aici, în grija lui Brom, apoi ar fi fost 
dus la elfi, care să-i desăvârşească educaţia. De 
voie, de nevoie, elfii au fost de acord cu acest 
plan... numai cu precizarea că, dacă Brom ar fi 
murit înainte ca dragonul să iasă din ou, ei ar fi 
fost liberi să-l antreneze pe noul Cavaler după cum 
ar fi dorit. Târgul înclina în favoarea lor - căci 
ştiam cu toții că, după toate probabilitățile, 
dragonul va alege un elf —, dar el dădea o impresie 
de egalitate de care aveam mare nevoie. 

Ajihad se opri, cu privirea întunecată. Umbrele i 
se întindeau pe chip, sub pomeţi, făcându-i să iasă 
în evidenţă. 

— Se nădăjduia ca acest nou Cavaler să aducă 
cele două neamuri mai aproape unul de altul. Am 
aşteptat mai mult de zece ani, dar dragonul nu a 
ieşit din ou. Problema nu ne-a mai preocupat şi nu 
ne mai gândeam decât rareori la ea, mulțumindu- 
ne să ne plângem de faptul că oul nu dădea niciun 
semn. Apoi, anul trecut, am suferit o mare 
pierdere. Arya şi oul au dispărut, în timp ce se 
întorceau de la Tronjheim în Osilon, oraşul elfilor. 
Aceştia le-au descoperit cei dintâi lipsa. l-au găsit 
calul şi pe cei doi însoțitori ucişi, în Du 
Weldenvarden, lângă un grup de urgali măcelăriți. 
Dar nici Arya, nici oul nu se mai aflau acolo. Când 
veştile au ajuns până la mine, m-am temut că o 
prinseseră urgalii, care ar fi aflat în curând unde 
era Farthen Dûr, precum şi capitala elfilor, 


Ellesmera, unde trăieşte regina Islanzadi. Acum 
înțeleg că urgalii slujeau Imperiul, ceea ce este 
mult mai rău. Până nu se trezeşte Arya, nu o să 
ştim precis ce s-a-ntâmplat în timpul acelui atac, 
dar, din ce mi-ai povestit, am dedus câteva 
amănunte. 

Vesta îi foşni, când Ajihad îşi lăsă coatele pe 
birou. 

— Pesemne că atacul a fost scurt şi puternic, 
altfel, Arya ar fi scăpat. Luată prin surprindere şi 
neavând unde să se ascundă, nu putea face decât 
un lucru - să folosească magia pentru a duce oul 
în altă parte. 

— Ea ştie să folosească magia? îl întrebă Eragon. 

Arya pomenise că i se dăduse un leac care să-i 
ia puterile, dar Eragon voia să fie sigur că vorbea 
despre magie. Se întrebă dacă ea ar fi putut să-l 
înveţe alte cuvinte în limba străveche. 

— Ăsta a fost unul dintre motivele pentru care a 
fost aleasă să păzească oul. Oricum, Arya nu-l 
putea trimite îndărăt la noi — era prea departe —, 
iar regatul elfilor este apărat de granițe secrete 
care nu permit ca vreun lucru să treacă de ele prin 
mijloace magice. Pesemne că s-a gândit la Brom 
şi, în disperare de cauză, a trimis oul înspre 
Carvahall. Neavând timp să se pregătească, nu mă 
mir că a nimerit aşa de departe. Ştiu de la Gemeni 
că asta este o artă lipsită de precizie. 

— Dar cum de se afla mai aproape de valea 
Palancar decât de vardeni? îl întrebă Eragon. De 


fapt, unde trăiesc elfii? Unde este acest oraş... 
Ellesméra? 

Privirea pătrunzătoare a lui Ajihad îl sfredeli pe 
Eragon, în timp ce bărbatul cugeta la întrebare: 

— Nu-mi vine uşor să-ți dezvălui locul, căci elfii 
păzesc cu mare grijă această informație. Dar tu ai 
dreptul s-o afli, aşa că o să-ți spun totuşi, în semn 
de încredere. Oraşele lor se află departe, spre nord, 
în cele mai îndepărtate colțuri ale nesfârşitei 
păduri Du Weldenvarden. Din vremea Cavalerilor, 
nimeni — nici pitic, nici om - nu a fost destul de 
apropiat de elfi pentru a pătrunde în bolțile lor 
înverzite. Eu nici nu ştiu să ajung la Ellesméra. 
Cât despre Osilon... dacă mă gândesc la locul în 
care a dispărut Arya, bănuiesc că se află lângă 
partea de apus a pădurii, înspre Carvahall. 
Probabil că mai ai şi alte întrebări, dar dă-mi răgaz 
să termin! 

Îşi adună amintirile, apoi vorbi ceva mai repede: 

— După dispariția Aryei, elfii au refuzat să-i mai 
ajute pe vardeni. Mai ales regina Islanzadi s-a 
mâniat şi n-a vrut să mai aibă de-a face cu noi. 
Drept urmare, deşi eu am primit mesajul lui Brom, 
elfii încă nu ştiu de tine şi de Saphira... 
Nemaiavând ajutorul lor, cu care să-mi susțin 
soldații, am dus-o destul de rău în aceste ultime 
luni, în luptele cu Imperiul. Acum, că Arya s-a 
întors şi ai sosit şi tu, sper ca duşmănia reginei să 
se risipească. Faptul că tu ai salvat-o pe Arya o să 
ne fie de mare folos, când vom avea de-a face cu 


ea. Pe de altă parte, antrenamentul tău va fi o 
problemă şi pentru vardeni, şi pentru elfi. E 
limpede că Brom a avut ocazia să te-nveţe, dar 
trebuie să aflăm cât de bine s-a descurcat. Aşa că 
e necesar să fii pus la încercare, ca să-ți 
cunoaştem puterile. În plus, elfii vor dori ca tu să- 
ți termini antrenamentul printre ei, deşi nu sunt 
sigur că avem timp pentru asta. 

— De ce nu? îl întrebă Eragon. 

— Din mai multe motive, dar mai ales din cauza 
veştilor pe care ni le-ai adus despre urgali, zise 
Ajihad, cu ochii la Saphira. Vezi tu, Eragon, 
vardenii se află într-o situaţie foarte delicată. Pe de 
o parte trebuie să le facem pe plac elfilor, dacă 
dorim să ni-i păstrăm ca aliaţi. În acelaşi timp, nu- 
i putem supăra nici pe pitici, ca să putem rămâne 
în Tronjheim. 

— Dar piticii nu sunt şi ei vardeni? îl întrebă 
Eragon. 

Ajihad şovăi: 

— Într-un fel, da. Ei ne îngăduie să locuim aici 
şi ne ajută în lupta împotriva Imperiului, dar sunt 
loiali numai regelui lor. Eu nu am nicio putere 
asupra lor, în afară de ce-mi îngăduie Hrothgar, şi 
chiar şi el are uneori necazuri cu clanurile. Cele 
treisprezece clanuri îi sunt supuse lui Hrothgar, 
dar fiecare şef de clan are o putere enormă; când 
un rege moare, ei sunt cei care-l aleg pe 
următorul. Hrothgar priveşte cu ochi buni 
misiunea noastră, dar mulți dintre şefi — nu. Nu- 


şi poate permite să-i supere fără un motiv 
întemeiat, altfel, îşi va pierde sprijinul poporului, 
aşa că măsurile pe care le-a luat în favoarea 
noastră nu au mers prea departe. 

— Şefii ăştia de clan, zise Eragon, sunt şi 
împotriva mea? 

— Chiar mai mult decât împotriva noastră, din 
păcate, îi răspunse Ajihad obosit. Între pitici şi 
dragoni există o duşmănie veche -— înainte ca elfii 
să vină să facă pace, dragonii se obişnuiseră să 
mănânce turmele piticilor şi să le fure aurul —, iar 
piticii nu uită prea uşor relele trecute. De fapt, ei 
niciodată nu i-au acceptat întru totul pe Cavaleri, 
nici nu le-au îngăduit să țină ordinea în regatul 
lor. Venirea la putere a lui Galbatorix nu a făcut 
decât să-i convingă pe mulți dintre ei că ar fi mai 
bine să nu mai aibă nimic de-a face cu vreun 
Cavaler sau cu vreun dragon. 

Aceste ultime vorbe îi erau adresate direct 
Saphirei. 

Eragon zise rar: 

— Cum de Galbatorix nu ştie unde sunt Farthen 
Dûr şi Ellesméra? Trebuie să i se fi povestit despre 
ele când a fost educat de Cavaleri. 

— I s-a povestit, da — dar nu i s-a arătat unde se 
află. Una e să ştii că Farthen Dûr se află în aceşti 
munți, cu totul altceva e să-l găseşti. Galbatorix 
nu fusese dus în niciunul dintre aceste locuri 
înainte să-i moară dragonul. După aceea, fireşte, 
Cavalerii nu au mai avut încredere în el. A încercat 


el să scoată cu forța aceste informații de la unii 
Cavaleri, în timpul răzvrătirii sale, dar ei au 
preferat să moară mai degrabă decât să-i dezvăluie 
taina. Cât despre pitici, el n-a reuşit până acum 
să prindă niciunul viu, deşi e doar o chestiune de 
timp. 

— Atunci, de ce nu-şi ia o armată cu el, ca s-o 
pornească prin Du Weldenvarden până găseşte 
Ellesmera? îl întrebă Eragon. 

— Pentru că elfii au încă destulă putere pentru 
a-i ţine piept, zise Ajihad. Nu îndrăzneşte să se 
măsoare cu ei, cel puţin nu încă. Dar puterile lui 
vrăjitoreşti blestemate cresc cu fiecare an. Cu un 
alt Cavaler alături, ar fi de neoprit. Tot încearcă el 
să facă unul din cei doi dragoni să iasă din ouăle 
pe care le are, dar până acum nu a izbutit. 

Eragon se miră: 

— Dar cum să-i crească puterile? Forța 
trupească îi limitează capacităţile — nu poate să se 
refacă la nesfârşit. 

— Nu ştim asta, zise Ajihad, ridicând din umerii 
săi laţi, şi nici elfii n-o ştiu. Nu putem decât să 
nădăjduim că, într-o zi, va pieri din cauza uneia 
dintre vrăji le sale. 

El băgă mâna într-un buzunar al vestei şi, cu un 
aer grav, scoase o bucată zdrenţțuită de 
pergament. 

— Ai idee ce e asta? îl întrebă el, aşezând 
pergamentul pe masă. 

Eragon se aplecă să-l cerceteze. Pagina era 


umplută cu rânduri scrise cu negru, într-o limbă 
pe care nu o cunoştea. Mai multe părți din 
scrisoare nu se mai vedeau, pentru că fuseseră 
stropite cu sânge. Una dintre marginile 
pergamentului era arsă. Eragon clătină din cap: 

— Nu, nu ştiu. 

— A fost luată de la căpetenia urgalilor pe care 
i-am distrus în noaptea trecută. Ne-a costat viețile 
a doisprezece oameni — s-au sacrificat ca să puteți 
fi voi în siguranță. Scrisul acesta este o găselniță 
a regelui, de care se foloseşte pentru a ţine 
legătura cu slujitorii săi. Mi-a luat ceva timp, dar 
am reuşit să-i înțeleg sensul, cel puţin acolo unde 
se poate citi. Spune aşa: 


„.„„.Paznicului porţii de la Ithr6 Zhâda + i se 
porunceşte să-l lase să treacă pe purtătorul 
acesteia şi pe cei care-l urmează. Ei trebuie puşi 
laolaltă cu ceilalți din neamul lor şi alături... Dar 
numai dacă cele două grupuri nu se încaieră. Se 
vor da porunci în numele lui Tarok, al lui Gashz, 
al lui Durza şi al lui Ushnark?6 cel Puternic”. 


— Ushnark e Galbatorix. În limba urgalilor, 
cuvântul înseamnă „tată”, iar lui îi place să fie 
flatat. 


„Aflaţi la ce sunt buni şi... Pedestraşii şi... 

trebuie ținuți separat. Să nu li se dea arme până 
când... pentru drum.” 


— După asta, nu se mai poate citi nimic, în afara 
câtorva cuvinte vagi, zise Ajihad. 

— Unde-i Ithr6 Zhâda? N-am auzit niciodată de 
asta. 

— Nici eu, îi confirmă Ajihad, ceea ce mă face să 
bănuiesc că Galbatorix a dat un alt nume unui loc 
deja existent, pentru motive numai de el ştiute. 
După ce-am citit asta, mi-am pus întrebarea ce 
făceau sute de urgali prin munţii Beor, atunci 
când i-aţi văzut voi prima dată, şi unde se duceau. 
Pergamentul vorbeşte de „ceilalți din neamul lor“ 
aşa că presupun că acolo unde se duceau se află 
şi mai mulți urgali. Regele nu poate avea decât un 
singur motiv să adune o asemenea forță — vrea să 
alcătuiască o armată corcită, din oameni şi 
monştri, cu care să ne distrugă. Deocamdată, nu 
avem altceva de făcut decât să aşteptăm şi să fim 
cu ochii în patru. Fără alte informaţii, nu avem 
cum să găsim Ithr6 Zhâda. Farthen Dûr nu a fost 
încă descoperit, aşa că mai putem nădăjdui. 
Singurii urgali care l-au văzut au murit azi- 
noapte. 

— Dar de unde ştiați că venim? îl întrebă 
Eragon. Unul din Gemeni ne aştepta şi mai era 
pregătită şi o ambuscadă pentru kulli... 

Băiatul îşi dădu seama că Saphira îi asculta cu 
atenţie. Deşi nu spusese nimic până atunci, era 


limpede că va avea ceva de comentat mai târziu. 

— Avem oameni de pază la intrarea în valea prin 
care ați venit voi — pe ambele maluri ale râului 
Beartooth. Au trimis un porumbel cu vestea, îi 
explică Ajihad. 

Eragon se întrebă dacă nu cumva era chiar 
pasărea pe care Saphira încercase s-o mănânce. 

— Când oul şi Arya au dispărut, i-ați trimis 
vorbă lui Brom? El a zis că nu primise nicio veste 
de la vardeni. 

— Am încercat să-l prevenim, zise Ajihad, dar 
presupun că oamenii noştri au fost prinşi şi ucişi 
de Imperiu. Altfel, de ce s-ar fi dus cei doi Ra’zac 
în Carvahall? După aceea, Brom a plecat cu tine, 
şi n-am mai reuşit să aflăm nimic de el. Când mi- 
a trimis vorbă din Teirm, m-am simţit uşurat şi nu 
m-a mirat că s-a dus la Jeod; erau prieteni vechi. 
Iar lui Jeod nu i-a venit greu să ne trimită vorbă, 
pentru că el ne-ajută să facem rost de provizii, 
aducându-le prin Surda. Dar toate astea ne ridică 
probleme serioase. De unde a ştiut Imperiul unde 
s-o aştepte pe Arya şi, mai târziu, pe cei trimişi în 
Carvahall? Cum a aflat Galbatorix ce negustori îi 
ajută pe vardeni? De când ai plecat de la el, 
afacerea lui Jeod a fost, practic, distrusă; la fel, şi 
cele ale celorlalți negustori care ne ajută. Toate 
corăbiile care pleacă dispar. Piticii nu ne pot face 
rost de tot ce avem nevoie, aşa că acum vardenii 
au o nevoie disperată de provizii. Mi-e teamă că 
printre noi se află unul sau mai mulți trădători, în 


ciuda eforturilor noastre de a cerceta mințile 
oamenilor, căutând să vedem dacă ne-nşală. 

Eragon se cufundă în gânduri, cântărind ce 
aflase. Ajihad îl aşteptă liniştit să vorbească; 
tăcerea nu părea să-l deranjeze. Pentru prima dată 
de când găsise oul Saphirei, Eragon simțea că 
înțelege ce se-ntâmplă în jurul lui. Măcar ştia de 
unde provenea Saphira şi ce l-ar mai putea 
aştepta. 

— Ce vreţi de la mine? îl întrebă el. 

— Cum adică? 

— Vreau să spun, ce aşteaptă cei din Tronjheim 
de la mine? Şi voi, şi elfii v-aţi făcut planuri în 
legătură cu mine, dar dacă nu-mi convin? 

Glasul i se înăspri: 

— O să lupt când e nevoie, o să mă bucur când 
am prilejul, o să jelesc când e timpul pentru jale şi 
o să mor dacă-mi sună ceasul... dar n-o să las pe 
nimeni să se folosească de mine, împotriva voinţei 
mele. 

El făcu o pauză, pentru a se face bine înţeles: 

— Cavalerii din vechime erau cei care împărțeau 
dreptatea, dincolo şi chiar mai presus de 
conducătorii din vremea lor. Nu pretind acest rol — 
nu prea cred că oamenii vor accepta o asemenea 
supraveghere, după ce toată viața n-au avut parte 
de ea, mai ales de la unul aşa tânăr ca mine. Dar 
am şi eu putere şi o s-o folosesc cum cred de 
cuviință. Ceea ce vreau să aflu este cum plănuiți 
voi să vă folosiți de mine. Apoi o să mă hotărăsc 


dacă sunt sau nu de acord. 

Ajihad îl privi pieziş: 

— Dacă ai fi fost altcineva şi te-ai fi înfățişat altui 
conducător, probabil că ai fi fost omorât pentru 
vorbele astea trufaşe. Ce te face să crezi că o să-ţi 
dezvălui planurile mele, numai pentru că mi-o 
ceri? 

Eragon roşi, dar nu-şi plecă privirea. 

— Totuşi, ai dreptate. Poziţia ta îți dă dreptul să 
spui astfel de lucruri. Nu ai cum scăpa de 
aspectele politice ale situației tale - o să fii 
influenţat, într-un fel sau altul. Dar nici eu nu 
vreau să te văd devenind un pion al vreunui grup, 
după cum nici tu nu vrei. Trebuie să-ți păstrezi 
libertatea, căci asta ţi-e adevărata putere: 
capacitatea de a lua hotărâri, indiferent de părerea 
oricărui conducător sau rege. Şi puterea pe care o 
voi avea eu asupra ta va fi mică, dar cred că e mai 
bine aşa. Greutatea este să ne asigurăm că aceia 
care deţin puterea te primesc la sfaturile lor. În 
plus, în ciuda neîncrederii tale, oamenii de aici 
aşteaptă anumite lucruri de la tine. O să-ți 
destăinuiască problemele lor, oricât ar fi de 
mărunte, şi o să-ți ceară să le rezolvi. 

Ajihad se aplecă spre el, vorbind cu voce foarte 
gravă: 

— O să fie momente când viitorul vreunei 
persoane va fi în mâinile tale... Cu un singur 
cuvânt poţi să-i faci fericiți sau nefericiți. Fetele o 
să te întrebe cu cine ar trebui să se mărite — multe 


dintre ele te vor vrea chiar pe tine de soț —, iar 
bătrânii, căruia dintre copii să-i lase moştenirea. 
Trebuie să te arăţi blând şi înțelept cu toți, căci ei 
au încredere în tine. Nu vorbi cu dispreț sau 
necugetat, căci vorbele tale vor avea un impact 
mult mai mare decât ai vrea tu să aibă. 

Ajihad se lăsă pe spate, cu o privire de 
nepătruns: 

— A fi conducător e o povară, căci eşti 
responsabil pentru bunăstarea oamenilor care s- 
au lăsat în grija ta. Am avut de-a face cu asta din 
prima zi în care am fost ales să-i conduc pe 
vardeni, iar acum vei înțelege şi tu. Ai grijă! Sub 
comanda mea, nu accept nedreptatea. Nu te 
îngrijora că eşti tânăr şi lipsit de experienţă! în 
curând, nu vei mai avea asemenea probleme. 

Eragon nu era prea încântat de ideea ca oamenii 
să vină să-i ceară sfatul: 

— Dar tot nu mi-ai spus ce urmează să fac aici. 

— Deocamdată, nimic. Ai străbătut mai mult de 
900 de kilometri în opt zile — o ispravă de care poţi 
fi mândru. Sunt convins că odihna o să-ți prindă 
bine. După ce-ţi revii, o să te punem la încercare, 
ca să vedem cum te comporți în luptă şi ce poți 
face cu ajutorul magiei. După aceea - mă rog, o 
să-ți explic pe ce căi poţi s-o apuci şi va trebui să 
hotărăşti singur. 

— Şi cu Murtagh ce-o să fie? îl întrebă, cu 
asprime, Eragon. 

Chipul lui Ajihad se întunecă. El băgă mâna sub 


birou şi o scoase de-acolo pe Zar'roc. Teaca poleită 
a sabiei sclipea în lumină. Ajihad îşi trecu palma 
peste ea, zăbovind asupra sigiliului încrustat. 

— O să rămână aici până când le permite 
Gemenilor să-i cerceteze gândurile. 

— Nu-l poți întemnița! încercă Eragon să 
protesteze. Nu e vinovat de nicio crimă. 

— Nu-i putem da libertatea fără să fim siguri că 
n-o să se-ntoarcă împotriva noastră. Nevinovat 
sau nu, poate fi la fel de periculos pentru noi ca 
taică-său, zise Ajihad, cu o umbră de tristeţe în 
glas. 

Eragon îşi dădu seama că nu-l poate convinge în 
niciun fel şi că Ajihad era într-adevăr îngrijorat. 

— Cum de i-ai recunoscut glasul? 

— L-am întâlnit o dată pe taică-său, zise Ajihad 
scurt. 

El bătu cu degetele în mânerul sabiei. 

— Mi-aş fi dorit ca Brom să-mi spună că a luat 
cu el sabia lui Morzan. Îţi sugerez să nu o porţi la 
vedere, în Farthen Dûr. Mulţi dintre cei de-aici îşi 
aduc aminte cu ură de vremea în care trăia 
Morzan, mai ales piticii. 

— O să ţin minte, promise Eragon. 

Ajihad i-o dădu pe Zar'roc: 

— Că veni vorba, am aici inelul lui Brom, pe care 
mi l-a trimis ca să-şi dovedească identitatea. Îl 
păstram pentru el, dacă s-ar fi întors în Tronjheim. 
Acum, că el e mort, cred că inelul îți revine ţie şi 
cred că şi-ar fi dorit să-l ai. 


El deschise un sertar al biroului şi scoase de- 
acolo inelul. Eragon îl primi cu respect. Simbolul 
încrustat pe fața safirului era acelaşi cu tatuajul 
de pe umărul Aryei. Îşi puse inelul pe degetul 
arătător, privind cu admiraţie cum reflecta 
lumina. 

— Sunt... sunt onorat, zise el. 

Ajihad încuviinţă din cap cu seriozitate, apoi îşi 
dădu scaunul în spate şi se ridică. Se întoarse spre 
Saphira şi i se adresă, cu glas din ce în ce mai tare: 

— Să nu crezi că te-am uitat, puternice dragon! 
Am spus toate astea atât pentru tine cât şi pentru 
Eragon. E chiar mai important să le afli tu, 
întrucât îți revine sarcina de a-l apăra în aceste 
vremuri periculoase. Nu-ţi subestima puterile şi 
nu şovăi să fii lângă el, căci fără tine va pieri cu 
siguranţă. 

Saphira îşi lăsă capul în jos, până când privirile 
lor se aflau la acelaşi nivel, şi se uită fix la el, cu 
pleoapele sale negre pe jumătate închise. Se 
cercetară unul pe celălalt în tăcere, fără să 
clipească. Ajihad se mişcă primul. El îşi plecă 
privirea şi zise încet: 

— Este, într-adevăr, o onoare pentru mine să te- 
ntâlnesc. 

„E un om de treabă”, zise Saphira, întorcându- 
se spre Eragon. „Spune-i că sunt impresionată şi 
de Tronjheim, şi de el. Pe bună dreptate se teme 
Imperiul de el. Mai spune-i totuşi că, dacă s-ar fi 
hotărât să te omoare, aş fi distrus oraşul, iar pe el 


l-aş fi făcut bucăţi cu colții.” 

Eragon şovăi, surprins de tonul ei duşmănos, 
apoi transmise mesajul. Ajihad o privi pe Saphira 
cu gravitate. 

— Nu m-aş fi aşteptat la mai puţin din partea 
unei ființe atât de nobile — dar mă îndoiesc că ai fi 
reuşit să treci de Gemeni. 

Saphira pufni cu dispreț. „Hm! 

Ştiind ce voia să spună, Eragon zise: 

— Atunci înseamnă că ei sunt mult mai 
puternici decât par. Cred că ar fi puşi într-o mare 
încurcătură, dacă ar trebui să ţină piept mâniei 
unui dragon. Împreună, poate că ei m-ar putea 
învinge pe mine, dar pe Saphira niciodată. Ar 
trebui să afli că dragonul întăreşte puterile magice 
ale Cavalerului, dincolo de limitele normale. De- 
asta Brom era tot timpul mai slab ca mine. Cred 
că, în lipsa Cavalerilor, Gemenii şi-au făcut o idee 
cam exagerată despre puterile lor. 

Ajihad părea tulburat: 

— Brom era considerat unul dintre cei mai 
puternici vrăjitori ai noştri. Numai elfii îl 
întreceau. Dacă spui adevărul, va trebui să ne 
schimbăm părerea despre multe lucruri. 

El se înclină în fața Saphirei: 

— Dacă-i pe aşa, mă bucur că n-a fost nevoie să 
îi fac rău vreunuia din voi. 

La rândul său, Saphira înclină din cap. 

Cu un gest mândru, Ajihad se ridică şi strigă: 

— Orik! 


Piticul intră grăbit şi rămase în picioare în fața 
mesei, cu brațele încrucişate. Ajihad se încruntă 
nervos la el: 

— Mi-ai făcut foarte multe necazuri, Orik! Toată 
dimineaţa a trebuit să-l ascult pe unul din Gemeni 
plângându-se de nesupunerea ta. N-o să se lase 
până nu te văd pedepsit. Din păcate, au dreptate. 
E o problemă serioasă, care nu poate fi trecută cu 
vederea. Trebuie să dai socoteală. 

Orik îi aruncă o privire lui Eragon, dar pe chipul 
său nu se oglindi nicio emoție. Vorbi repede, cu 
voce răguşită: 

— Kullii aproape că înconjuraseră lacul. Trăgeau 
cu săgeți în dragon, Eragon şi Murtagh, dar 
Gemenii nu făceau nimic ca să-i oprească. Ca 
nişte... sheilven?7, se împotriveau să se deschidă 
porțile, chiar dacă îl văzusem pe Eragon rostind 
vorbele cuvenite, de cealaltă parte a cascadei. N- 
au făcut nimic nici când au văzut că Eragon nu 
mai iese din apă. Poate am greşit, dar nu puteam 
lăsa un Cavaler să moară. 

— N-aveam destulă putere ca să ies singur din 
apă, zise şi Eragon. Dacă el nu m-ar fi scos la 
suprafață, m-aş fi înecat. 

Ajihad îi aruncă o privire, apoi îl întrebă grav pe 
Orik: 

— Dar după aceea, de ce te-ai mai împotrivit? 

Orik îşi ridică sfidător privirea: 

— Nu era drept să-i las să intre cu forța în 
mintea lui Murtagh. Dar, dacă aş fi ştiut cine e, nu 
i-aş fi oprit. 

— Nu, ai făcut bine, deşi lucrurile ar fi mai 
simple dacă n-ai fi făcut-o. Nu se cuvine să intrăm 
cu forța în minţile oamenilor, oricine ar fi ei. 

Ajihad îşi trecu degetele prin barba deasă: 

— Al făcut ceea ce se cuvenea, dar ai încălcat 
porunca venită din partea unui conducător. 
Pentru asta, pedeapsa a fost întotdeauna moartea. 

Orik înţepeni. 

— Nu-l poți omori pentru ce-a făcut! Nu voia 
decât să mă ajute! strigă Eragon. 

— Nu te băga, zise Ajihad cu gravitate. Orik a 
încălcat legea şi trebuie să suporte consecințele. 

Eragon dădu să protesteze din nou, dar Ajihad 
ridică mâna să-l oprească: 

— Totuşi, ai dreptate. Pedeapsa va fi mai blândă, 
datorită împrejurărilor. Din acest moment, Orik, 
nu mai faci parte dintre războinici şi nu mai ai 
dreptul să te lupţi sub porunca mea. Ai înțeles? 

Chipul lui Orik se întunecă, dar după aceea păru 
doar nedumerit. El încuviinţă tăios: 

— Da! 

— Mai mult, pentru că nu mai trebuie să-ți 
îndeplineşti sarcinile obişnuite, te numesc călăuza 
lui Eragon şi a Saphirei, pentru tot timpul cât vor 
sta aici. Îți revine sarcina de a te asigura că au 
parte de tot confortul pe care-l putem oferi. 
Saphira va avea locuința mai sus de Isidar 


Mithrim45, iar Eragon poate sta unde doreşte. Când 
îşi revine de pe urma călătoriei, du-l la câmpurile 
de antrenament. Cei de-acolo îl aşteaptă, zise 
Ajihad, cu o sclipire amuzată în ochi. 

Orik se aplecă până la pământ: 

— Am înţeles. 

— Bine, vă puteţi retrage, cu toţii. Trimiteţi-mi-i 
pe Gemeni! 

Eragon făcu o plecăciune şi dădu să plece, apoi 
întrebă: 

— Unde este Arya? Aş vrea s-o văd. 

— Nimeni nu are voie să o viziteze. Va trebui să 
aştepţi să vină ea la tine. 

Ajihad îşi lăsă ochii în jos, către masa de lucru, 
dând de înţeles că venise momentul ca ei să plece. 


Argetlam, binecuvântează pruncul! 


Ajuns în coridor, Eragon se întinse; după ce 
şezuse jos atâta vreme, se simţea amorţit. În 
spatele lui, Gemenii intrară în camera de lucru a 
lui Ajihad şi închiseră uşa. Eragon îl privi pe Orik: 

— Îmi pare rău că ai necazuri din cauza mea, se 
scuză el. 

— Nu te frământa, mormăi Orik, trăgându-se de 
barbă. Ajihad mi-a dat exact ce-am vrut. 

Chiar şi Saphira fu luată prin surprindere de 

această declarație. 

— Cum adică? îl întrebă Eragon. Nu mai ai 
dreptul să te antrenezi sau să lupți şi ai rămas şi 
cu mine pe cap, să mă călăuzeşti. Cum să fie asta 
ceea ce-ţi doreai? 

Piticul îl privi liniştit: 

— Ajihad este un bun conducător. El înțelege 
cum să facă să menţină legea, fără să fie nedrept. 
Am fost pedepsit de el, dar, în acelaşi timp, eu sunt 
supusul lui Hrothgar, aşa că sunt încă liber să fac 
tot ce-mi doresc. 

Eragon îşi dădu seama că n-ar fi înţelept să uite 
că Orik slujea la doi stăpâni şi că puterea în 
Tronjheim era împărțită. 

— Ajihad tocmai te-a pus într-o poziţie foarte 
importantă, nu-i aşa? 

Orik chicoti mulțumit: 

— Chiar aşa, şi într-un fel de care nici Gemenii 
nu se pot plânge. Asta precis o să-i enerveze. 
Ajihad e tare şmecher, să ştii că da! Hai, flăcăule, 
precis că ţi-e foame! Şi trebuie să conducem 
dragonul în noua locuinţă. 

Saphira şuieră înfundat, iar Eragon spuse: 

— O cheamă Saphira. 

Orik îi făcu o scurtă plecăciune: 

— Îmi cer iertare, o să țin minte asta. 

El luă o lampă portocalie de pe perete şi-i 
conduse de-a lungul coridorului. 

— Mai este lume în Farthen Dûr care să ştie să 
folosească magia? îl întrebă Eragon, străduindu- 


se să ţină pasul cu piticul, care mergea foarte 
repede, şi ţinând-o cu grijă pe Zar'roc, astfel ca 
simbolul de pe teacă să fie acoperit de braţul său. 

— Nu prea multă, zise Orik, ridicând uşor din 
umerii îmbrăcaţi în zale. lar cei pe care-i avem nu 
prea pot face altceva decât nişte vânătăi. A fost 
nevoie de puterile tuturor laolaltă ca s-o 
îngrijească pe Arya şi să încerce s-o vindece. 

— Nu şi de Gemeni. 

— Eh, bombăni Orik, oricum ea n-ar fi primit 
ajutorul lor; meşteşugul lor nu e vindecarea. Au 
un mare talent pentru intrigi şi mereu plănuiesc 
să pună mâna pe putere - împotriva tuturor 
celorlalți. Deynor, înaintaşul lui Ajihad, le-a 
îngăduit să se alăture vardenilor pentru că avea 
nevoie de sprijinul lor... nu te poți împotrivi 
Imperiului fără să ai nişte vrăjitori care pot face 
față pe câmpul de luptă. Sunt o pereche 
periculoasă, dar au rolul lor. 

Intrară într-unul dintre cele patru tuneluri care 
împărțeau oraşul. Pe-acolo treceau grupuri de 
pitici şi de oameni, ale căror glasuri răsunau 
puternic lovindu-se de podeaua lustruită. Văzând- 
o pe Saphira, discuţiile încetară dintr-o dată; o 
sumedenie de ochi se întoarseră către ea. Orik nu- 
i băgă în seamă pe privitori şi se întoarse spre 
stânga, apucând-o spre una din porţile pe care se 
ieşea din Tronjheim, aflată undeva la distanţă. 

— Unde mergem? îl întrebă Eragon. 

— leşim de-aici, pentru ca Saphira să poată 


zbura spre cuibul de dragoni aflat deasupra lui 
Isidar Mithrim, Steaua de Safir. Cuibul nu are 
acoperiş — piscul oraşului Tronjheim se deschide 
către cer, la fel ca Farthen Dûr —, aşa că ea, adică 
tu, Saphira, vei putea să te strecori direct în 
adăpost. Acolo stăteau de obicei Cavalerii, când 
veneau să viziteze oraşul. 

— Dar, fără acoperiş, nu e frig şi umezeală? îl 
întrebă Eragon. 

— Nu, clătină Orik din cap. Farthen Dûr ne 
apără de furia naturii. Aici nu intră nici ploaie, nici 
zăpadă. În plus, pe pereţii cuibului sunt mai multe 
peşteri de marmură făcute special pentru dragoni, 
bine adăpostite. Numai de țurțuri trebuie să te 
temi; în cădere, pot tăia în două şi un cal. 

„O să fie bine”, îl linişti Saphira pe Eragon. „O 
peşteră de marmură este cel mai sigur loc în care 
am stat până acum.” 

„Poate că da... Crezi că lui Murtagh o să-i fie 
bine?” 

„Ajihad îmi pare un om de cuvânt. Dacă Murtagh 
nu încearcă să scape, nu cred că i se va face vreun 
rău.” 

Eragon îşi încrucişă brațele, fără să mai aibă 
chef să continue discuția. Era năucit de cât de 
mult se schimbaseră lucrurile, față de ziua 
precedentă. După fuga lor nebunească din Gilead, 
ajunseseră, în sfârşit, la ţintă, dar trupul său 
parcă aştepta încă să alerge sau să călărească. 

— Unde ne sunt caii? 


— În grajduri, lângă poartă. Putem trece pe- 
acolo înainte să ieşim din Tronjheim. 


leşiră din oraş pe aceeaşi poartă pe care 
intraseră. Grifonii aurii sclipeau în mai multe 
culori, în lumina numeroaselor lămpi. Cât timp 
Eragon stătuse de vorbă cu Ajihad, soarele se 
mişcase din loc — de-acum în Farthen Dûr nu mai 
intra lumină, prin gura craterului. În lipsa razelor 
soarelui, interiorul scobit al muntelui era 
cufundat într-o beznă ca de catifea. Singura sursă 
de lumină era Tronjheim, care sclipea puternic 
prin întuneric. Strălucirea oraşului-munte era 
îndeajuns pentru a lumina pământul la zeci de 
metri distanţă. 

Orik arătă spre piscul alb al oraşului. 

— Ai acolo carne proaspătă şi apă limpede de 
munte, îi spuse Saphirei. Poţi să stai în orice 
peşteră doreşti. După ce te hotărăşti, o să vină 
cineva să-ți pună aşternuturile, apoi n-o să te mai 
deranjeze nimeni. 

— Credeam că mergem cu toții. Nu vreau să mă 
despart de ea, protestă Eragon. 

Orik se întoarse către el: 

— Cavaler Eragon, o să fac tot ce pot ca să-ţi 
îndeplinesc dorințele, dar ar fi mai bine ca Saphira 
să aştepte în cuib până când mănânci. Tunelele 
care duc la sala de banchet nu sunt destul de mari 
pentru a ne însoți şi ea. 

— De ce nu mi se poate aduce mâncare în cuib? 


— Pentru că, zise Orik cu chipul nemişcat, 
mâncarea se pregăteşte aici, jos, şi până sus e cale 
lungă. Dacă vrei, pot trimite un servitor să-ți ducă 
masa sus. O să ia ceva timp, dar apoi vei putea 
mânca împreună cu Saphira. 

„Vorbeşte serios”, se gândi Eragon, mirat că 
oamenii aceştia erau gata să facă atâtea pentru el. 
Dar felul în care o spusese Orik îl făcu să se 
întrebe dacă nu cumva piticul îl punea la 
incercare. 

„Sunt obosită”, zise Saphira. „lar cuibul ăsta de 
dragoni pare a fi pe gustul meu. Du-te, mănâncă, 
apoi vino la mine! O să fie plăcut să ne odihnim 
împreună, fără teamă de fiare sau soldați. Prea 
mult am îndurat greutățile drumului.” 

Eragon o privi gânditor, apoi îi spuse lui Orik: 

— O să mănânc jos! 

Piticul zâmbi, părând mulțumit. Eragon îi scoase 
şaua Saphirei, pentru ca ea să se poată aşeza 
comod. „Vrei, te rog, s-o iei pe Zar'roc cu tine?” 

„Da”, zise ea, luând sabia şi şaua în gheare. „Dar 
arcul păstrează-l! Trebuie s-avem încredere în 
oamenii ăştia, dar asta nu-nseamnă să ne purtăm 
prosteşte.” 

„Ştiu”, zise el, neliniştit. 

Făcând o săritură înaltă, Saphira îşi luă zborul 
de la pământ şi se înălță în văzduhul liniştit. 
Zgomotul ritmic al aripilor ei era singurul care se 
auzea în întuneric. După ce ea dispăru, ajungând 
în vârful oraşului, Orik respiră adânc: 


— Ah, băiete, să ştii că ai fost într-adevăr 
binecuvântat! Dintr-o dată m-a apucat dorul de 
cerul liber şi de piscurile înalte, şi de senzaţia 
minunată de a vâna ca un uliu. Totuşi, picioarele 
mele stau mai bine pe pământ - sau, şi mai bine, 
sub el. 

Piticul bătu zgomotos din palme: 

— Dar nu-mi fac decât datoria de gazdă. Ştiu că 
n-ai mai mâncat nimic de la masa aceea jalnică pe 
care-au binevoit să ţi-o dea Gemenii, aşa că hai 
să-i găsim pe bucătari, să le cerem nişte carne şi 
nişte pâine. 

Eragon îl urmă înapoi în Tronjheim şi printr-un 
labirint de coridoare, până când ajunseră într-o 
încăpere lungă, plină cu mese de piatră, înalte ca 
pentru pitici. În spatele unei tejghele, se afla un 
cuptor de piatră în care ardea focul. 

Orik îi vorbi într-o limbă necunoscută unui pitic 
îndesat şi roşu la față, care le înmână de îndată 
farfurii de piatră pline ochi cu ciuperci aburinde şi 
peşte. Apoi Orik îl duse pe Eragon sus, urcând 
câteva şiruri de trepte, într-un intrând tăiat în 
zidul exterior al oraşului, unde se aşezară cu 
picioarele încrucişate sub ei. Fără nicio vorbă, 
Eragon începu să mănânce. 

După ce-şi goliră farfuriile, Orik  răsuflă 
mulțumit şi scoase o pipă lungă, pe care-o 
aprinse, spunând: 

— Bine-am mai mâncat, deşi ar fi trebuit şi o 
gură bună de mied ca să se ducă mai bine pe gât. 


Eragon privi pământul de dedesubt: 

— Aveţi şi ferme în Farthen Dûr? 

— Nu, nu-i suficientă lumină decât pentru 
muşchi, ciuperci şi mucegai. Tronjheim nu poate 
supravieţui fără proviziile care-i vin din văile din 
împrejurimi şi de-asta mulți dintre noi preferă să 
trăiască în altă parte în munții Beor. 

— Mai sunt şi alte oraşe de pitici? 

— Nu câte ne-am fi dorit. Tronjheim e cel mai 
mare. 

Sprijinindu-se într-un cot, Orik trase adânc din 
pipă: 

— N-ai văzut decât etajele de jos, aşa că nu ţi-ai 
dat seama, dar să ştii că totuşi cea mai mare parte 
din Tronjheim e părăsită. Cu cât urci mai sus, cu 
atât e mai pustiu. Etaje întregi au rămas neatinse 
de secole. Mulţi pitici preferă să locuiască sub 
Tronjheim şi Farthen Dûr, în peşterile şi tunelele 
care sfredelesc stânca. De-a lungul vremurilor, am 
săpat adânc în munţii Beor. Acum poţi trece dintr- 
o parte a munților în cealaltă, fără să pui piciorul 
afară. 

— Mi se pare o risipă să fie atâta loc nefolosit în 
Tronjheim, zise Eragon. 

Orik încuviinţă: 

— Unii au propus să părăsim cu totul acest loc, 
pentru că ne secătuieşte resursele, dar Tronjheim 
mai îndeplineşte un scop foarte important. 

— Care? 

— În vremuri de restrişte, aici se poate adăposti 


tot neamul nostru. De când ne ştim, numai de trei 
ori am fost siliți să recurgem la asta, dar de fiecare 
dată ne-a salvat pe toți de la o moarte sigură. De- 
asta îl ținem mereu populat, ca să ne putem folosi 
de el în orice clipă. 

— N-am văzut niciodată ceva aşa de minunat, 
recunoscu Eragon. 

Orik zâmbi, fără să-şi scoată pipa din gură: 

— Mă bucur că spui asta. Oraşul a fost construit 
vreme de mai multe generaţii — iar noi trăim mai 
mult decât oamenii. Din păcate, din pricina 
blestematului de Imperiu, nu mulți străini îi pot 
admira frumuseţea. 

— Câţi vardeni sunt aici? 

— Pitici sau oameni? 

— Oameni - vreau să aflu câți au fugit din 
Imperiu. 

Orik suflă o pală lungă de fum, care i se încolăci 
încetişor în jurul capului: 

— Sunt aici aproape patru mii din neamul tău. 
Dar asta nu te-ajută să afli ce vrei să ştii de fapt. 
Aici vin numai oamenii care vor să lupte. Ceilalți 
sunt în Surda, sub protecţia regelui Orrin. 

„Aşa puţini?” se gândi Eragon, simțind că-şi 
pierde nădejdea. Numai armata regelui număra 
şaisprezece mii de oameni, când se aduna, fără să- 
i pună la socoteală şi pe urgali. 

— De ce nu se luptă şi Orrin cu Imperiul? îl 
întrebă el. 

— Dacă ar declara război pe faţă, îi răspunse 


Orik, Galbatorix l-ar distruge. Aşa, nu se grăbeşte 
s-o facă, pentru că are impresia greşită că Surda 
reprezintă un pericol minor. Dar numai cu 
ajutorul lui Orrin au putut vardenii să 
dobândească cele mai multe arme şi provizii. Fără 
el, nimeni n-ar mai putea să țină piept Imperiului. 
Să nu te înfricoşeze numărul mic de oameni din 
Tronjheim. Sunt mulți pitici aici - mult mai mulți 
decât ai văzut până acum - şi vor lupta cu toţii 
când va veni vremea. Şi Orrin ne-a promis trupe, 
pentru momentul în care îl vom ataca pe 
Galbatorix, iar elfii ne-au făgăduit şi ei ajutorul. 

Cu gândurile aiurea, Eragon o căută pe Saphira; 
ea tocmai mânca, cu mare plăcere, o halcă de 
carne însângerată. El observă din nou ciocanul şi 
stelele gravate pe coiful lui Orik. 

— Ce semnifică desenul ăsta? L-am văzut şi pe 
podea, în Tronjheim. 

Orik îşi scoase coiful de fier şi mângâie semnul, 
cu degetele sale groase: 

— Este însemnul clanului meu. Noi suntem 
Ingietum, lucrători în metal şi maeştri fierari. 
Ciocanul şi stelele au fost gravate în podeaua din 
Tronjheim pentru că era blazonul personal al lui 
Korgan, strămoşul nostru, al tuturor. Un clan care 
domneşte şi alte douăsprezece care-l înconjoară. 
Şi regele Hrothgar este Dirgrimst*” Ingietum”0 şi a 
adus multă faimă şi multă cinstire casei mele. 

Când se întoarseră cu farfuriile ca să i le dea 
bucătarului, dădură peste un pitic pe coridor. El 
se opri în fața lui Eragon, făcu o plecăciune şi 
spuse cu respect: 

— Argetlam!5! 

Eragon rămase în încurcătură, neştiind ce să-i 
răspundă, roşu la față şi stingherit dar, în acelaşi 
timp, ciudat de încântat de acest gest. Nimeni nu- 
i mai făcuse plecăciuni până atunci. 

— Ce-a zis? îl întrebă el, apropiindu-se de Orik. 

Încurcat, acesta ridică din umeri: 

— E un cuvânt de-al elfilor, cu care erau 
denumiți în general Cavalerii. Înseamnă „Mână- 
Argintie”. 

Eragon îşi privi mâna înmănuşată, gândindu-se 
la gedwëy ignasia care-i făcea palma să 
strălucească. 

— Vrei să te întorci la Saphira? 

— Nu m-aş putea îmbăia mai întâi? De mult n- 
am mai putut scăpa de praful adunat de pe drum. 
lar cămaşa mea e ruptă, pătată de sânge şi mai şi 
miroase urât. Aş vrea s-o schimb, dar nu am bani 
să-mi cumpăr una nouă. N-aş putea să muncesc, 
în schimbul ei? 

— Eragon, cauţi să insulți ospitalitatea lui 
Hrothgar? îl întrebă Orik. Cât timp te afli în 
Tronjheim, nu va trebui să cumperi nimic. 

O să plăteşti pe alte căi — Ajihad şi Hrothgar vor 

avea grijă de asta. Hai! O să-ţi arăt unde poți să te 
speli, apoi îţi aduc şi o cămaşa. 

Îl conduse pe Eragon în jos, pe o scară cu multe 
trepte, până când ajunseră cu mult sub nivelul 
oraşului. De-acum, coridoarele deveniseră tunele 
- prin care Eragon fu silit să se ghemuiască, 
pentru că aveau numai cinci picioare în înălțime — 
şi toate lămpile erau roşii. 

— Asta pentru ca lumina să nu te orbească, 
atunci când intri sau ieşi dintr-o peşteră 
întunecoasă, îi explică Orik. 

Intrară într-o încăpere goală, cu o uşă mică în 
capătul celălalt. Orik îi arătă: 

— Acolo sunt bazinele, perii şi săpun. Lasă-ţi 
hainele aici! Până te întorci, o să-ţi aduc altele. 

Eragon îi mulțumi şi începu să se dezbrace. Se 
simțea stingher aici, singur, sub pământ, mai ales 
din cauza tavanului jos de piatră. Se dezbrăcă 
repede şi, înfrigurat, se repezi pe uşă, ajungând 
într-un loc complet întunecat. Pipăi cu degetele de 
la picioare până ce atinse apa caldă, apoi se 
cufundă încet în ea. 

Bazinul era uşor sărat, dar îi dădea o senzaţie de 
pace şi linişte. O clipă, se temu ca nu cumva să se 
îndepărteze de uşă, ajungând într-o zonă cu apă 
adâncă, dar, înaintând, îşi dădu seama că aceasta 
îi venea numai până la brâu. Pipăi un perete 
alunecos până când găsi periile şi săpunul, apoi 
se spălă şi se lăsă să plutească, închizând ochii şi 
bucurându-se de căldură. 


Revenind în încăperea luminată, cu apa 
picurându-i de pe trup, găsi un prosop, o cămaşă 
frumoasă de în şi o pereche de pantaloni. Hainele 
îi veneau destul de bine. Mulţumit, ieşi în tunel. 

Orik îl aştepta acolo, cu pipa în mână. Urcară 
din nou în Tronjheim, apoi ieşiră din oraşul- 
munte. Eragon privi către vârful acestuia şi o 
chemă în gând pe Saphira. În timp ce ea cobora 
din cuibul de dragoni, el întrebă: 

— Cum reugşiţi să ajungeţi la cei aflați sus? 

Orik chicoti: 

— Am rezolvat de mult problema asta. Tu n-ai 
observat, dar în spatele arcadelor deschise care 
marchează fiecare etaj se află o scară neîntreruptă 
care urcă în spirală în jurul pereţilor încăperii 
centrale din Tronjheim. Ea duce până sus, la 
cuibul de dragoni de deasupra lui Isidar Mithrim. 
Noi îi spunem Vol Turin, „Scara fără Sfârşit”. 
Numai că să fugi în sus sau în jos pe ea îţi ia cam 
mult timp, când este vreo urgenţă, şi nu e prea 
uşor, pentru treburile de zi cu zi. Aşa că 
transmitem ce-avem de spus cu ajutorul lămpilor. 
Mai există o cale, dar e rar folosită. Când s-a 
construit Vol Turin*2, alături a fost tăiat în piatră 
şi un jgheab lung, pe care poți aluneca în jos; e 
uriaş, înalt cam cât un munte. 

Buzele lui Eragon schițară un surâs: 

— E periculos? 

— Să nu-ţi dea prin cap să-l încerci! A fost 
construit pentru pitici, iar pentru un om e prea 
strâmt. Dacă aluneci de pe el, poţi să fii azvârlit pe 
scări şi să te izbeşti de arcade sau chiar să cazi în 
gol. 

Saphira cobori la o aruncătură de suliță de ei; 
solzii îi foşneau ca nişte frunze uscate. În timp ce 
îl salutau pe Eragon, o mulțime de oameni şi pitici 
ieşiră din Tronjheim şi se adunară în jurul ei, 
murmurând interesaţi. Eragon privi stingherit 
grupul, care devenea din ce în ce mai numeros. 

— Mai bine du-te, îi spuse Orik, împingându-l 
din spate. Mâine dimineață te aştept să ne 
întâlnim aici, la poarta asta. 

Eragon întrebă şovăielnic: 

— Şi de unde ştiu când se face dimineață? 

— O să pun pe cineva să te trezească. Hai, du- 
te! 

Fără să mai protesteze, Eragon se strecură 
printre oamenii care se îmbrânceau s-o vadă pe 
Saphira şi sări în spinarea ei. Înainte ca ea să 
apuce să-şi ia zborul, o bătrână înaintă şi îl apucă 
strâns pe Eragon de picior. El încercă să se 
elibereze, dar mâna ei era ca o gheară de fier în 
jurul gleznei sale - nu putea s-o facă să-i dea 
drumul. Ea îşi aținti ochii asupra lui - erau 
cenuşii, arzători şi înconjurați de zbârcituri 
adunate de-o viață; pielea de pe obrajii ei supţi se 
încrețea, formând riduri lungi. Avea în braţe o 
boccea învelită în zdrenţe. 


Înfricoşat, Eragon o întrebă: 

— Ce vrei de la mine? 

Femeia îşi mişcă braţul şi o cârpă care acoperea 
bocceaua căzu, dând la iveală chipul unui prunc. 
Cu voce spartă şi deznădăjduită, ea spuse: 

— Copilul nu mai are părinți - n-are cine 
altcineva să aibă grijă de ea decât mine, iar eu 
sunt slabă. Binecuvânteaz-o cu puterea ta, 
Argetlam! Binecuvânteaz-o, ca să aibă noroc! 

Eragon se uită la Orik, cerându-i ajutorul din 
priviri, dar piticul nu făcu decât să-l privească; pe 
chip, nu i se desluşea nicio expresie. Mulțimea 
tăcu, aşteptându-i răspunsul. Femeia continua 
să-l țintuiască din priviri. 

— Binecuvânteaz-o, Argetlam, binecuvânteaz-o! 
insistă ea. 

Eragon nu mai binecuvântase pe nimeni până 
atunci. În Alaga€sia, acesta nu era un lucru uşor, 
căci o binecuvântare putea imediat s-o ia razna şi 
să devină mai curând un blestem - mai ales dacă 
era rostită cu rea voinţă sau fără convingere. „Oare 
îndrăznesc să-mi iau această responsabilitate?” se 
întrebă el. 

— Binecuvânteaz-o, Argetlam, binecuvânteaz-o! 

Hotărându-se dintr-odată, el căută o frază sau o 
expresie pe care s-o poată folosi. Nu-i veni nimic 
în cap până când, inspirat, se gândi la limba 
străveche. Da, va fi o binecuvântare în toată 
puterea cuvântului, rostită cu vorbe de putere de 
către un om cu mari puteri. 


Se aplecă şi-şi scoase mănuşa de pe mâna 
dreaptă. Atingând fruntea pruncului, el rosti: 

— Atra giilai un ilian tauthr ono un atra ono waise 
skölir frå rauthr.55 

Spre surprinderea lui, vorbele îl istoviră, ca şi 
cum ar fi folosit magia. Îşi puse mănuga la loc, cu 
mişcări încete, apoi îi spuse femeii: 

— Asta-i tot ce pot face pentru ea. Dacă există 
vorbe care să poată împiedica nenorocirile, atunci 
acestea sunt. 

— Îți mulțumesc, Argetlam, şopti ea, făcând o 
uşoară plecăciune. Dădu să acopere la loc 
pruncul, dar Saphira pufni şi se răsuci, până când 
capul ei se înălță deasupra acestuia. Femeia 
înțepeni şi rămase cu respirația tăiată. Saphira îşi 
cobori botul şi mângâie copilul între ochi cu vârful 
nasului, apoi se îndepărtă uşor. 

Se auziră exclamaţii de uimire, căci pe fruntea 
copilului, acolo unde o atinsese Saphira, se afla 
acum o pată în formă de stea, la fel de albă şi de 
strălucitoare ca gedwey ignasia din palma lui 
Eragon. Femeia se holbă la Saphira cu o privire 
rătăcită, mulțumindu-i din ochi. 

De îndată, Saphira îşi luă zborul, făcându-i pe 
privitorii rămaşi cu gura căscată să se clatine din 
cauza vârtejului stârnit de bătăile ei puternice din 
aripi. În timp ce pământul rămânea jos, sub ei, 
Eragon trase adânc aer în piept şi-i îmbrățişă 


|? 


53 „Să ai parte de noroc şi fericire, iar necazurile să te ocolească 


strâns gâtul. „Ce-ai făcut?” o întrebă el încet. 
„l-am dat o speranţă. lar tu i-ai dat un viitor.” 
Deodată, în ciuda prezenţei Saphirei, Eragon se 
simţi copleşit de singurătate. Împrejurimile îi erau 
atât de străine — pentru prima dată îşi dădu seama 
cât era de departe de casă. O casă distrusă, dar în 
care îi rămăsese inima. „Ce-am ajuns, Saphira?” o 
întrebă el. Nu sunt nici măcar de un an la vârsta 
bărbăţiei, dar iată că am stat la sfat cu 
conducătorul  vardenilor, sunt urmărit de 
Galbatorix, am călătorit cu fiul lui Morzan - iar 
acum lumea îmi cere binecuvântarea! Ce 
înțelepciune pot eu să le ofer, pe care ei să n-o fi 
dobândit deja? Ce fapte vitejeşti pot face eu, pe 
care o armată să nu le facă mai bine ca mine? E o 
nebunie! Ar trebui să fiu îndărăt în Carvahall, cu 
Roran.” Saphirei îi trebui multă vreme ca să-i 
răspundă, dar, în cele din urmă, îi spuse cu voce 
blândă: „Eşti un puişor, asta eşti. Un puişor care 
se zbate să se descurce în lume. Poate că eu sunt 
mai tânără ca tine ca vârstă, dar ca minte, sunt 
din vremurile străvechi. Nu te îngrijora de aceste 
lucruri! Găseşte-ţi pacea acolo unde eşti şi simte- 
te bine cu ceea ce eşti! Adesea, lumea ştie ce 
trebuie făcut — dar tu nu trebuie decât să le arăţi 
calea; asta e înțelepciunea. Cât despre isprăvile 
tale, să ştii că nicio armată nu ar fi putut dărui o 
binecuvântare, aşa ca tine.” 
„Dar n-a fost mare lucru”, protestă el. „Un fleac.” 
„Nu, n-ai dreptate! Ceea ce-ai văzut a fost 


începutul unei alte poveşti, al unei alte legende. 
Crezi că acel copil se va mulțumi să devină hangiu 
sau fermier, când pe fruntea sa străluceşte 
semnul dragonului, iar cuvintele tale îi călăuzesc 
viața? Nu subestima nici puterea ta, nici pe cea a 
sorții.” 

Eragon lăsă capul în jos. „Este copleşitor. Mă 
simt de parcă trăiesc într-o iluzie, într-un vis în 
care orice e posibil. Ştiam că se întâmplă şi lucruri 
uimitoare pe lume, dar credeam că ele se întâmplă 
totdeauna altcuiva, într-un loc îndepărtat şi în alte 
vremuri. Dar iată că eu am găsit oul în care erai 
tu, am fost educat de un Cavaler şi m-am luptat 
cu o Umbră - nu se poate ca toate astea să fie 
aventurile unui băiat de la ţară, cum sunt eu sau 
cum eram. Ceva mă preschimbă.” „Da, e vorba de 
wyrda, zise Saphira. „Fiecare epocă are nevoie de 
un erou — poate că rolul ăsta îți revine ţie. Nu 
degeaba un băiat de la ţară primeşte numele 
primului Cavaler. Ăsta a fost începutul, iar acum 
tu eşti urmarea. Sau poate sfârşitul.” 

„Of, zise Eragon clătinând din cap. Tot ce-mi 
spui e o enigmă... Dar dacă toate faptele noastre 
sunt scrise dinainte, ce mai înseamnă alegerile pe 
care le facem? Sau, poate, tot ce-avem de făcut 
este să ne împăcăm cu soarta?” 

Saphira zise cu tărie: „Eragon, eu te-am ales, 
dinăuntrul oului meu. Ţi s-a dat o şansă pentru 
care mulți ar muri s-o aibă. Asta te face nefericit? 
Alungă din minte astfel de gânduri! Ele nu au 


răspuns şi nu-ţi vor readuce mulțumirea.” 

„Aşa-i, zise el înnegurat. Totuşi, ele nu-mi dau 
pace.” 

„De când a murit Brom, totul a fost... tulbure. Şi 
pe mine m-a neliniştit”, recunoscu Saphira, ceea 
ce-l uimi, pentru că ea nu părea prea des 
îngrijorată. De-acum se aflau deasupra oraşului. 
Eragon privi prin deschizătura din vârf şi văzu 
podeaua cuibului de dragoni - Isidar Mithrim, 
marea stea de safir. Ştia că dedesubtul ei se afla 
numai uriaşa sală centrală din Tronjheim. Fără 
zgomot, Saphira cobori în cuib. Ea se strecură 
peste margine şi se lăsă pe Isidar Mithrim; 
ghearele îi atinseră podeaua cu un sunet ascuțit. 

„Să nu cumva s-o zgârii”, zise Eragon. 

„Nu cred. Nu-i o piatră ca toate celelalte.” Eragon 
cobori de pe spatele ei şi se răsuci uşor pe călcâie, 
cercetând priveliştea neobişnuită. Se aflau într-o 
încăpere rotundă, fără acoperiş, înaltă de şaizeci 
de picioare şi la fel de lungă în diametru. Pe pereţi, 
se înşirau intrările întunecate ale peşterilor, de 
mărimi diferite — de la grote cam de mărimea unui 
om, până la guri căscate, mai mari decât o casă. 
În pereţii de marmură erau scări bine lustruite, pe 
care oamenii puteau ajunge până la peşterile de 
sus. Din cuib, se ieşea printr-o arcadă enormă. 

Eragon cercetă piatra prețioasă pe care călca şi, 
dintr-un impuls, se culcă pe ea. Îşi lăsă obrazul pe 
safirul rece, încercând să vadă prin el. Contururi 
strâmbe şi pete schimbătoare de culoare sclipeau 


prin piatră, dar grosimea ei nu-i îngăduia să vadă 
limpede nimic din ce se afla pe podeaua sălii, 
aflată la un kilometru dedesubt. „Trebuie să dorm 
separat de tine?” 

Saphira îşi clătină capul uriaş. „Nu, în peştera 
mea e şi un pat pentru tine. Vino să vezi!” Ea se 
întoarse şi, fără să-şi deschidă aripile, sări 
douăzeci de picioare în aer, până la o peşteră 
mijlocie. El se cățără după ea. 

Interiorul peşterii era de culoare brun-închis şi 
mai mare decât se aşteptase. Pereţii aspri dădeau 
impresia că fuseseră creați de natură, nu de om. 
Lângă peretele din spate, se afla o pernă groasă, 
pe care Saphira se putea încolăci comod. Lângă 
ea, era un pat săpat în perete. Peştera era 
luminată de o singură lampă roşie, dotată şi cu 
întrerupător, pentru ca strălucirea ei să poată fi 
oprită. 

„Îmi place”, zise Eragon. „Pare un loc sigur.” 

„Da.” Saphira se culcă pe pernă, privindu-l. 
Oftând, el se lăsă pe saltea, simțindu-se frânt de 
oboseală. 

„Saphira, de când am ajuns aici, nu mi-ai spus 
mare lucru. Ce crezi despre Tronjheim şi despre 
Ajihad?” 

„O să vedem... Mi se pare, Eragon, că am dat aici 
de un război cu totul diferit de cel cu care eram 
obişnuiţi. Săbiile şi ghearele nu folosesc la nimic, 
în schimb, vorbele şi alianțele sunt la mare preț. 
Gemenii ne urăsc — şi ar trebui să fim cu ochii în 


patru, să nu pună la cale vreo înşelăciune. Mulţi 
pitici nu au încredere în noi. Elfii nu doreau un 
Cavaler uman, aşa că şi ei ne vor face greutăți. Cel 
mai bun lucru de făcut ar fi să-i descoperim pe cei 
care deţin puterea şi să ne împrietenim cu ei. Şi 
încă repede.” 

„Crezi că putem să rămânem independenţi de 
toți conducătorii ăştia?” 

Ea îşi aranjă aripile într-o poziție mai comodă. 
„Ajihad este de acord să ne păstrăm libertatea, dar 
s-ar putea să nu scăpăm cu viață dacă nu jurăm 
credință vreunuia dintre grupuri. În curând, vom 
afla şi asta.” 


Rădăcină de mătrăgună şi limbă de şopârlă 


Eragon se trezi cu păturile ghemuite sub el, dar 
încă îi era cald. Saphira dormea pe perna ei, 
respirând regulat. 

Pentru prima dată de la sosirea în Farthen Dûr, 
Eragon se simțea în siguranţă şi plin de speranţă. 
Încet-încet, sentimentul lui de tensiune scădea — o 
tensiune care se acumulase încă de la moartea lui 
Brom, şi chiar de mai înainte, de la plecarea din 
valea Palancar. 

„Nu mai trebuie să mă tem. Dar cum rămâne cu 
Murtagh?” Oricât ar fi fost vardenii de ospitalieri, 
Eragon nu putea primi asta cu conştiinţa 
împăcată, atâta vreme cât — intenţionat sau nu — 


el fusese cel din cauza căruia Murtagh fusese 
întemnițat. Situaţia trebuia cumva rezolvată. 

Gândindu-se la Arya, privirea începu să-i 
rătăcească pe tavanul grosolan al peşterii. 
Dojenindu-se pentru că visa cu ochii deschişi, el 
îşi mută capul şi începu să cerceteze cuibul de 
dragoni. La gura peşterii şedea o pisică mare, 
lingându-şi o lăbuţă. Îl privi şi el observă 
strălucirea ochilor săi roşii, alungiți. 

„Solembum?” o întrebă el, nevenindu-i să 
creadă. 

„Evident.” Pisica fermecată îşi scutură coama 
bogată şi căscă din toate puterile, arătându-şi 
colții lungi. Se întinse, apoi sări din peşteră, 
aterizând douăzeci de picioare mai jos, pe Isidar 
Mithrim, cu o bufnitură răsunătoare. „Hai, vii?” 

Eragon privi spre Saphira. Şi ea se trezise şi-l 
privea nemişcată. „Du-te liniştit, eu n-o să pățesc 
nimic”, şopti ea. Solembum îl aştepta sub arcada 
prin care se cobora spre Tronjheim. 

În clipa în care picioarele lui Eragon atinseră 
Isidar Mithrim, pisica fermecată se întoarse, cu o 
mişcare bruscă, şi dispăru prin arcadă. Eragon se 
luă după ea, frecându-se la ochi. El trecu de 
arcadă şi ajunse la capătul „Scării fără Sfârşit“ — 
Vol Turin. Nu avea unde să se mai ducă, aşa că o 
luă în jos spre etajul următor. 

Ajuns acolo, se opri sub arcada care făcea o 
curbă uşoară spre stânga şi ocolea sala centrală 
din Tronjheim. Printre coloanele zvelte care 


sprijineau arcada, Eragon putea zări Isidar 
Mithrim, care sclipea puternic deasupra lui, la fel 
ca podeaua oraşului-munte, aflată la mare 
distanță dedesubt. Diametrul sălii centrale se 
mărea cu fiecare etaj. Scara cobora prin podeaua 
arcadei către nivelul de dedesubt, la fel cu cel de 
deasupra, şi astfel străbătea zeci de arcade până 
când se pierdea în depărtare. La capătul ei, se 
găseau mai multe pătrate din piele pe care te 
puteai aşeza pentru a-ți da drumul în jos. La 
dreapta lui Eragon, se afla un coridor plin de praf 
care dădea spre încăperile şi locuinţele de la acel 
etaj. Solembum ţopăi pe el, dând din coadă. 

„Aşteaptă”, zise Eragon. Încercă să-l ajungă din 
urmă, dar nu mai apucă să-l zărească decât în 
treacăt, pe coridorul părăsit. Apoi, după ce dădu 
un colț al coridorului, îl văzu din nou, oprindu-se 
în fața unei uşi şi mieunând. Ca de la sine, uşa se 
deschise spre interior. Solembum se strecură în 
încăpere, apoi uşa se închise. Eragon se opri uimit 
în faţa ei. Îşi ridică mâna ca să bată, dar, înainte 
să apuce s-o facă, uşa se mai deschise o dată şi o 
lumină caldă se revărsă în coridor. După o clipă 
de nehotărâre, el păşi înăuntru. 

Ajunse într-o locuinţă cu două încăperi, frumos 
împodobite, cu decoraţiuni din lemn sculptat şi cu 
plante agățătoare. Aerul era cald, proaspăt şi 
umed. Pe pereți şi pe tavanul jos, atârnau lămpi 
care străluceau puternic. Pe podea, prin colțuri, 
erau grămezi de obiecte ciudate. În camera din 


spate se afla un pat cu baldachin, acoperit de un 
număr şi mai mare de plante. 

În mijlocul încăperii principale, pe un scaun din 
piele acoperit cu pluş, stătea Angela, prezicătoarea 
şi vrăjitoarea. Ea îi zâmbi larg. 

— Ce faci aici? lăsă să-i scape Eragon. 

Angela îşi strânse mâinile în poală: 

— Păi, aşază-te pe jos şi-ţi spun! Ți-aş da un 
scaun, dar nu mai e altul în afară de cel pe care 
stau. 

Lui Eragon îi treceau prin minte tot felul de 
întrebări. El se aşeză între două flacoane pline cu 
poţiuni verzi, cu miros înțepător, care fierbeau. 

— Aşa! exclamă Angela, aplecându-se înainte. 
Aşadar, chiar eşti Cavaler. Bănuiam eu, dar până 
ieri n-am fost sigură. Sunt convinsă că Solembum 
ştia, dar nu mi-a spus. Trebuia să-mi dau seama, 
de când ai pomenit de Brom. Saphira... îmi place 
numele — e potrivit pentru un dragon. 

— Brom a murit, zise Eragon dintr-o dată. L-au 
omorât cei doi Ra'zac. 

Angela se înnegură şi începu să-şi răsucească pe 
deget o şuviță din părul său des. 

— Îmi pare rău, zău că da, zise ea încet. 

Eragon zâmbi amărăciune: 

— Dar nu eşti surprinsă, nu? La urma urmei, i- 
ai prezis moartea. 

— Nu ştiam despre a cui moarte va fi vorba, zise 
ea clătinând din cap. Dar nu... nu sunt surprinsă. 
L-am întâlnit pe Brom o dată sau de două ori. Nu- 


i plăcea atitudinea mea „neserioasă“ față de magie. 
Îl enerva. 

Eragon se încruntă: 

— În Teirm, ai râs de soarta lui şi ai zis că era 
un fel de glumă. De ce? 

O clipă, chipul Angelei se încordă. 

— Privind în urmă, îmi dau seama că a fost o 
glumă cam de prost gust, dar atunci nu ştiam ce 
urma să i se întâmple. Cum să-ţi spun? într-un 
fel, Brom era blestemat de wyrda să eşueze în 
toate, cu o singură excepție, deşi nu era cu nimic 
de vină. A fost ales Cavaler, dar i-a murit dragonul. 
A iubit o femeie, dar tocmai sentimentele lui au 
dus-o la pieire. A fost ales, presupun, să te 
păzească şi să te pregătească pe tine, dar până la 
urmă şi în asta a eşuat. Singurul lucru pe care a 
reuşit să-l facă a fost să-l omoare pe Morzan, şi 
nici că putea face un lucru mai bun. 

— Brom nu mi-a vorbit niciodată despre vreo 
femeie, îi răspunse Eragon. 

Angela ridică nepăsătoare din umeri: 

— Am auzit asta de la cineva care nu mă putea 
minți. Dar gata cu vorbele astea! Viața merge 
înainte şi n-ar trebui să-i tulburăm pe morți cu 
grijile noastre. 

Ea adună de pe jos un braț de rădăcini şi începu 
să le împletească apoi, cu mult meşteşug, punând 
capăt discuţiei. 

Eragon şovăi, apoi cedă: 

— Fie. Aşadar, spune-mi de ce te afli în 


Tronjheim, şi nu în Teirm? 

— Ah, în sfârşit o întrebare interesantă, zise 
Angela. Auzind numele lui Brom, o dată cu vizita 
pe care mi-ai făcut-o, mi-am dat seama că trecutul 
se întoarce în Alaga&sia. Se şoptea că Imperiul 
pornise în urmărirea unui Cavaler. Am înțeles că 
dragonul din oul vardenilor trebuia să fi ieşit la 
lumină, aşa că mi-am închis prăvălia şi am pornit 
să aflu mai multe. 

— Ştiai de ou? 

— Sigur că da. Doar nu-s proastă! Am trăit mult 
mai mult decât îți poţi închipui. Se întâmplă foarte 
puţine lucruri de care eu să nu ştiu. 

Ea făcu o pauză, concentrându-şi atenţia asupra 
rădăcinilor pe care le împletea: 

— Oricum, ştiam că trebuie să ajung cât mai 
repede la vardeni. Sunt aici de vreo lună, deşi zău 
că nu-mi place locul ăsta - e prea întunecos 
pentru gustul meu. Şi toată lumea din Farthen 
Dur e aşa de serioasă şi de nobilă! Probabil că toți 
sunt sortiți să moară în chip tragic, cine ştie. 

Ea oftă adânc, cu o expresie batjocoritoare: 

— Iar piticii sunt numai o ceată superstițioasă 
de pămpălăi care se mulțumesc să dea cu dalta în 
piatră toată viața. Singurul lucru care-mi place 
aici este că în Farthen Dûr cresc o grămadă de 
ciuperci. 

— Atunci de ce mai rămâi? o întrebă Eragon, 
zâmbind. 

— Pentru că îmi place să fiu acolo unde se petrec 


lucruri importante, zise Angela, lăsându-şi capul 
pe o parte. În plus, dacă rămâneam în Teirm, 
Solembum ar fi plecat fără mine, şi mie-mi place 
tovărăşia lui. Dar spune-mi, prin ce aventuri ai 
mai trecut de când nu am mai vorbit? 

Timp de o oră, Eragon îi povesti pe scurt ce i se 
întâmplase în ultimele două luni şi jumătate. 
Angela îl ascultă în tăcere, dar, auzind numele lui 
Murtagh, ea pufni: 

— Murtagh! 

Eragon încuviință: 

— Mi-a spus cine e. Dar lasă-mă să-mi termin 
povestea, apoi poţi să comentezi. 

Şi continuă să vorbească. După ce termină, 
Angela se lăsă pe spătarul scaunului, gânditoare, 
uitând să mai împletească rădăcinile. Fără veste, 
Solembum țâşni de unde se ascunsese şi-i sări în 
poală. Se încolăci acolo, privindu-l trufaş pe 
Eragon. 

Angela mângâie pisica fermecată: 

— Fascinant! Galbatorix s-a aliat cu urgalii, iar 
Murtagh a ieşit, în sfârşit, la iveală... Te-aş preveni 
să ai grijă cu Murtagh, dar văd că-ţi dai şi singur 
seama de pericol. 

— Murtagh mi-a fost prieten credincios şi un 
tovarăş de încredere, zise Eragon, cu hotărâre. 

— Totuşi, ai grijă, zise Angela, apoi tăcu o clipă. 
Şi mai e şi problema cu Umbra, Durza. Cred că, în 
acest moment, el este cel mai mare pericol pentru 
vardeni, în afara lui Galbatorix. Urăsc Umbrele — 


ele practică magia cea mai murdară, în afară de 
necromanțţie. Mi-ar plăcea să-i scot inima din piept 
cu un ac de păr bont şi să i-o dau unui porc s-o 
mănânce. 

Eragon rămase uimit de  vehemenţa ei 
neobişnuită: 

— Nu înțeleg. Brom mi-a spus că Umbrele sunt 
magicieni care folosesc spiritele pentru a-şi 
îndeplini dorințele, dar de ce asta îi face aşa de 
ticăloşi? 

Angela clătină din cap: 

— Nu-i vorba de asta! Magicienii obişnuiţi sunt 
doar atât — obişnuiţi; nici mai buni, nici mai răi 
decât noi, ceilalți. Îşi folosesc puterea magică 
pentru a controla spiritele şi forțele acestora. 
Umbrele, în schimb, renunţă la această putere, 
căutând să dobândească una şi mai mare, şi 
îngăduie ca trupurile lor să fie stăpânite de spirite. 
Din păcate, numai spiritele cele mai ticăloase 
caută să-i stăpânească pe oameni şi, o dată ce şi- 
au găsit locul, nu mai pleacă de acolo. Asta se 
poate întâmpla şi fără voia magicianului, dacă el 
cheamă un spirit care este mai puternic decât el 
însuşi. Problema este că, o dată ce se naşte o 
Umbră, ea e foarte greu de omorât. După cum sunt 
sigură că ştii, numai două persoane, Laetri elful şi 
Cavalerul Irnstad au scăpat cu viață dintr-o 
asemenea încercare. 

— Am auzit poveştile, zise Eragon, apoi arătă 
spre încăpere. De ce locuieşti aşa de sus în 


Tronjheim? Nu-i incomod să fii aşa izolată? Şi cum 
de-ai urcat toate lucrurile astea până aici? 

Angela îşi dădu capul pe spate şi râse cu 
subînțeles: 

— Sincer? Mă ascund. Când am ajuns acum în 
Tronjheim, am avut parte doar de câteva zile de 
linişte, până când unul dintre străjerii care mi-au 
dat drumul în Farthen Dûr şi-a dat drumul la gură 
şi a spus cine sunt. Apoi, toți cei de-aici care 
practică magia -— deşi nu prea îşi merită numele — 
m-au tot bătut la cap să mă alătur grupului lor de 
taină. Mai ales acei Gemeni drajl* care-l conduc. 
Până la urmă, i-am ameninţat că-i preschimb pe 
toți în broaşte râioase — scuză-mă, în broaşte pur 
şi simplu, dar când am văzut că nici asta nu-i 
sperie, am fugit aici în miez de noapte. N-a fost aşa 
greu, mai ales pentru cineva cu puterile mele. 

— A trebuit şi tu să-ți deschizi mintea în fața 
Gemenilor, înainte să fii primită în Farthen Dûr? 
o întrebă Eragon. Eu am fost silit să-i las să-mi 
scotocească amintirile. 

În ochii Angelei apăru o sclipire rece: 

— Gemenii n-ar îndrăzni niciodată să mă 
cerceteze pe mine; le e frică de ce le-aş putea face. 
Ah, ce le-ar mai plăcea, dar ştiu că efortul i-ar 
sfărâma şi i-ar face să-şi piardă minţile. Eu vin aici 
de mult, dinainte ca vardenii să înceapă să caute 
în mințile oamenilor... şi doar n-o să se ia de mine 

acum. 

Ea aruncă o privire în cealaltă încăpere şi zise: 

— Ei, a fost o discuţie foarte interesantă, dar mi- 
e teamă că acum trebuie să pleci. Fiertura de 
rădăcină de mătrăgună şi limbă de şopârlă 
aproape că a clocotit, şi trebuie să mă ocup de ea. 
Mai vino pe aici când ai timp. Şi, te rog, nu spune 
nimănui că sunt aici. Nu mi-ar conveni să 
trebuiască iar să mă mut. M-ar... enerva foarte 
tare. Şi doar nu vrei să mă enervezi! 

— O să păstrez taina, îi promise Eragon, 
ridicându-se. 

Angela se ridică şi ea, după ce Solembum îi 
sărise jos din poală. 

— Perfect! exclamă ea. 

Eragon îi spuse la revedere şi plecă. Solembum 
îl conduse înapoi în cuibul de dragoni, apoi îl 
concedie cu o mişcare a cozii şi se îndepărtă 
sprinten. 


Sala regelui de sub munte 


În cuibul de dragoni, Eragon găsi un pitic care-l 
aştepta. Acesta făcu o plecăciune şi murmură: 

— Argetlam. 

Apoi îi spuse, cu un accent pronunțat: 

— Bun. Treaz. Knurla” Orik te aşteaptă. 

Mai făcu o plecăciune şi plecă în grabă. Saphira 
sări din peşteră, venind lângă Eragon, cu Zar'roc 
în gheare. 

„De ce-ai mai adus şi asta?” o întrebă el, 
incruntat. 

Ea îşi lăsă capul într-o parte. „Poart-o! Eşti 
Cavaler şi ar trebui să porți sabia unui Cavaler. 
Poate că Zar'roc are un trecut sângeros, dar asta 
nu ar trebui să-ți influențeze acțiunile. Făureşte-i 
o nouă istorie şi poart-o cu mândrie!” 

„Eşti sigură? îţi aminteşti de sfaturile lui 
Ajihad?” 

Saphira pufni şi suflă pe nas o pală de fum. 
„Poart-o, Eragon! Dacă vrei să rămâi mai presus 
de forțele care se-nfruntă aici, nu lăsa ca 
dezaprobarea cuiva să-ți spună ce să faci.” 

„Cum vrei”, zise el, fără tragere de inimă, 
legându-şi sabia la şold. Se cățără pe spinarea ei, 
iar Saphira îşi luă zborul. De-acum era destulă 
lumină în Farthen Dûr, astfel că siluetele tulburi 
ale pereților craterului se puteau zări, la opt 
kilometri în fiecare direcţie, în timp ce coborau 
spre intrarea în oraşul-munte, Eragon îi povesti 
Saphirei despre întâlnirea cu Angela. 

De îndată ce ajunseră la poartă, Orik veni în fugă 
spre Saphira: 

— Regele meu, Hrothgar, vrea să vă vadă pe 
amândoi. Dă-te repede jos! Trebuie să ne grăbim! 

Pe urmele piticului, Eragon intră grabnic în 
Tronjheim, cu Saphira după el. Nebăgându-i în 


seamă pe oamenii care-i priveau din coridorul 
înalt, Eragon întrebă: 

— Unde ne întâlnim cu Hrothgar? 

Fără să încetinească, Orik răspunse: 

În sala tronului, aflată sub oraş. Va fi o 
audiență privată, ca semn de otho»... — de 
„credinţă”. Nu ţi se cere săi te E Mee E în vreun 
fel anume, dar vorbeşte-i cu respect. Hrothgar se 
mânie iute, dar e înțelept şi poate pătrunde cu 
uşurinţă în gândurile oamenilor, aşa că gândeşte- 
te bine înainte să vorbeşti. 

După ce intrară în sala centrală din Tronjheim, 
Orik îl conduse spre cele două scări care coborau. 
O apucară pe cea din dreapta, care se răsucea 
uşor spre interior, ajungând cu fața în direcția din 
care veniseră, apoi se întâlnea cu cea din partea 
opusă, dând naştere unui şir de trepte late şi slab 
luminate care, după vreo 30 de metri, se terminau 
în fața a două uşi de granit. De-a latul acestora, se 
afla încrustată o coroană cu şapte vârfuri. 

De fiecare parte a uşilor stăteau de strajă şapte 
pitici, având în mâini târnăcoape sclipitor de 
curate şi purtând cingători încrustate cu 
diamante. Când Eragon, Saphira şi Orik se 
apropiară, piticii izbiră cu cozile târnăcoapelor de 
podea, cu un zgomot care răsună în sus pe scări. 
Uşile se deschiseră înspre interior. 

În fața lor se afla o sală întunecată, lungă cam 

cât bătaia unei săgeți. Sala tronului era o peşteră 
naturală; pe pereţi, se înşiruiau stalactite şi 
stalagmite, mai groase decât un trup de om. Ici şi 
colo atârnau lămpi ce răspândeau o lumină 
mohorâtă. Podeaua brună era netedă şi bine 
lustruită. La capătul sălii se afla un tron negru, pe 
care şedea o siluetă nemişcată. 

Orik făcu o plecăciune: 

— Regele vă aşteaptă. 

Eragon îşi puse mâna pe spatele Saphirei şi 
înaintară împreună, în spatele lor, uşile se 
închiseră, lăsându-i singuri cu regele în sala 
întunecată a tronului. 

Zgomotul paşilor lor răsună prin sală, în timp ce 
înaintau către tron. În locurile dintre perechile de 
stalactite şi stalagmite se observau statui de mari 
dimensiuni. Fiecare dintre ele îl reprezenta pe câte 
un rege al piticilor, având coroana pe cap şi stând 
pe tron; ochii lor goi priveau ferm în depărtare, iar 
pe chip aveau expresii trufaşe. La baza fiecărei 
statui se afla un nume, încrustat în piatră, scris 
cu rune. 

Eragon şi Saphira păşiră solemn printre cele 
două şiruri de regi, de mult dispăruți. Erau peste 
patruzeci de statui, după care veneau nişe goale şi 
întunecate, care-i aşteptau pe viitorii regi. Cei doi 
se opriră la capătul sălii, în faţa lui Hrothgar. 

Regele stătea şi el, ca o statuie, pe un tron 
înălțat, tăiat într-o singură bucată de marmură 
neagră. Era grosolan, neimpodobit, dar sculptat 


cu o precizie uimitoare - tronul emana putere, o 
putere care se întindea înapoi până în vremurile 
străvechi, când piticii domniseră în Alagaesia fără 
vreo împotrivire din partea elfilor sau a oamenilor. 
Pe cap, în loc de coroană, Hrothgar avea un coif de 
aur, împodobit cu diamante şi rubine. Chipul său 
era mohorât şi zbârcit; se vedea că trecuse prin 
multe. Sub fruntea sa ridată sclipeau ochii 
adânciți în orbite, scăpărători şi pătrunzători. O 
cămaşă vălurită de zale îi acoperea pieptul. Barba 
albă era prinsă în cingătoare, iar în poală ţinea un 
mare ciocan de luptă, care avea încrustate pe cap 
însemnele clanului lui Orik. 

Eragon făcu o plecăciune stângace şi 
îngenunche. Saphira rămase dreaptă. Regele 
tresări, ca şi cum s-ar fi trezit dintr-un somn 
îndelungat şi mormăi: 

— Ridică-te, Cavalere, nu trebui să-mi arăţi mie 
supunere! 

Îndreptându-se, Eragon întâlni privirea de 
nepătruns a lui Hrothgar. 

Regele îl cercetă cu ochi duri, apoi rosti, cu o 
voce guturală: 

— Az knurl deimi lanok””. „Ai grijă, piatra se 
preschimbă“ — este un vechi dicton al nostru. lar 
în aceste vremuri, piatra se preschimbă chiar 
foarte repede. 

El pipăi ciocanul pe care-l avea în poală şi 

continuă: 

— Nu am avut timp să te primesc mai repede, 
cum a făcut Ajihad, pentru că a trebuit să mă ocup 
de duşmanii pe care-i am în interiorul clanurilor. 
Mi-au cerut să refuz să-ți dau adăpost şi să te 
alung din Farthen Dûr. A fost nevoie de un efort 
susținut ca să-i conving să-şi schimbe părerea. 

— Îţi mulţumesc, Maiestate, zise Eragon. Nu am 
bănuit ce necazuri va isca sosirea mea. 

Regele îi acceptă mulțumirile, apoi ridică o mână 
zbârcită şi-i arăta: 

— Priveşte, Cavaler Eragon, acolo sunt 
predecesorii mei, aşezaţi pe tronurile lor sculptate. 
Sunt patruzeci şi unul, cu toţii, iar eu al patruzeci 
şi doilea. Când voi pleca din această lume, 
ajungând în grija zeilor, hirna*5 mea va ajunge şi 
ea printre ei. Prima statuie îl reprezintă pe Korgan, 
strămoşul meu, care a făurit acest buzdugan, 
Volund. De opt mii de ani — de când a apărut 
neamul nostru - piticii au domnit aici, sub 
Farthen Dûr. Noi suntem oasele pământului, mai 
vechi şi decât elfii cei fermecători, şi decât dragonii 
cei sălbatici. 

Saphira se foi uşor. Hrothgar se aplecă în față şi 
continuă, cu glas profund şi aspru: 

— Sunt bătrân, omule - chiar şi după socoteala 
noastră; îndeajuns de bătrân ca să-i fi văzut pe 
Cavaleri în toată splendoarea lor trecătoare, 

îndeajuns de bătrân ca să-l fi cunoscut pe Vrael, 
ultimul lor conducător, care mi s-a închinat chiar 
aici, în această sală. Nu mai sunt mulţi în viață 
care pot spune asta. Mi-i amintesc pe Cavaleri, 
cum se amestecau în treburile noastre. Îmi 
amintesc şi pacea pe care-au adus-o ei, datorită 
căreia puteai să mergi nestingherit de la 
Tronjheim la Narda. Şi-acum, iată-te pe tine în 
fața mea - o veche tradiție, readusă la viaţă. 
Spune-mi adevărul: de ce ai venit în Farthen Dûr? 
Ştiu ce te-a făcut să fugi din Imperiu, dar ce ai de 
gând să faci acum? 

— Deocamdată, Saphira şi cu mine vrem doar să 
ne refacem puterile în Tronjheim, îi răspunse 
Eragon. Nu am venit ca să iscăm necazuri, ci doar 
ca să fim în siguranţă din calea pericolelor pe care 
le-am înfruntat atâtea luni de zile. Poate că Ajihad 
ne va trimite la elfi, dar până atunci nu vrem să 
plecăm. 

— Aşadar, numai dorința de a fi în siguranţă v- 
a adus aici? îl întrebă Hrothgar. Vreți numai să 
trăiţi aici şi să uitaţi ce necazuri ați avut cu 
Imperiul? 

Eragon clătină din cap, refuzând cu mândrie să 
accepte aceste cuvinte: 

— Maiestate, dacă Ajihad ţi-a povestit trecutul 
meu, atunci ştii că am destule motive să mă lupt 
cu Imperiul până când nu rămâne decât cenuşa 
din el. Şi mai e ceva... vreau să-i ajut pe cei care 
nu pot scăpa de Galbatorix, printre care şi vărul 


meu. Am puterea să-i ajut, aşa că trebuie s-o fac. 

Regele părea mulțumit de răspuns. El se 
întoarse spre Saphira şi o întrebă: 

— Dar tu, puternice dragon, ce crezi despre 
asta? De ce ai venit încoace? 

Saphira mârâi, ridicându-şi colțurile buzelor. 
„Spune-i că sunt însetată de sângele duşmanilor 
noştri şi că aştept cu nerăbdare ziua în care vom 
porni la luptă împotriva lui Galbatorix. Nu am 
nicio prețuire şi niciun kilometru pentru trădătorii 
de teapa acestui fals rege, care nu ştiu decât să 
sfărâme ouăle. M-a ţinut în puterea lui mai mult 
de o sută de ani şi, chiar şi acum, mai are doi din 
neamul meu, pe care i-aş elibera, dacă s-ar putea. 
Şi spune-i lui Hrothgar că eu cred că eşti gata 
pentru această misiune.” 

Eragon se strâmbă, auzindu-i vorbele, dar le 
repetă conştiincios. Colţurile gurii lui Hrothgar se 
ridicară într-un soi de zâmbet sumbru, care-i făcu 
zbârciturile de pe chip să se adâncească: 

— Văd că dragonii nu s-au schimbat, cu trecerea 
timpului. 

El lovi uşor tronul cu dosul palmei şi zise: 

— Ştiţi de ce acest scaun a fost făcut aşa de plat 
şi de drept? Ca nimeni să nu poată sta comod pe 
el. Nici mie nu mi-a venit uşor, iar când va sosi 
timpul, îl voi părăsi fără să-mi pară rău. Ţie ce-ţi 
aminteşte de îndatoririle tale, Eragon? Dacă 
Imperiul cade, ai de gând să-i iei locul lui 
Galbatorix şi să pretinzi domnia? 


— Nu vreau să port coroana sau să domnesc, 
zise Eragon, tulburat. E destul de greu să fii 
Cavaler. Nu, nu aş vrea să stau pe tronul din 
Ură'baen... decât dacă nu s-ar găsi nimeni care să 
poată şi care să vrea s-o facă. 

Cu multă seriozitate, Hrothgar îl preveni: 

— E limpede că ai fi un rege mai blând decât 
Galbatorix, dar niciun neam nu ar trebui să aibă 
un conducător care nu îmbătrâneşte şi nu 
părăseşte tronul. Vremea Cavalerilor a trecut, 
Eragon! Ei nu se vor mai întoarce — nici chiar dacă 
şi ceilalți doi dragoni ies din ouă. 

Privind la şoldul lui Eragon, pe chip îi trecu o 
umbră: 

— Văd că porți sabia unui duşman; mi s-a 
povestit despre asta şi despre faptul că ai călătorit 
împreună cu fiul unui Trădător. Nu-mi face 
plăcere să văd această armă, adăugă el, apoi 
întinse mâna. Te rog, dă-mi-o să mă uit la ea! 

Eragon scoase sabia din teacă şi i-o întinse 
regelui, cu mânerul înainte. Hrothgar o luă şi privi 
lama cea roşie cu ochi de cunoscător. Tăişul ei 
prinse lumina lămpii şi străluci puternic. Regele îi 
încercă vârful în palmă, apoi spuse: 

— O lamă făurită cu măiestrie, într-adevăr. Elfii 
nu prea făuresc săbii — preferă arcurile şi sulițele 
—, dar când o fac, sunt neîntrecuţi. Dar asta-i 
piază-rea; nu mă bucur s-o văd în regatul meu. 
Totuşi, dacă vrei s-o porți, poart-o; poate că 
norocul i s-a schimbat. 


I-o dădu înapoi pe Zar'roc, iar Eragon o puse la 
loc în teacă. 

— Nepotul meu a fost de ajutor de când aţi ajuns 
aici? 

— Cine? 

Hrothgar ridică dintr-o sprânceană stufoasă: 

— Orik, fiul celei mai tinere dintre surorile mele. 
El a slujit sub comanda lui Ajihad, ca să arate că 
eu îi sprijin pe vardeni. Totuşi, se pare că acum s- 
a întors la porunca mea. Am fost mulțumit să aud 
că ai vorbit în apărarea lui. 

Eragon înțelese că acesta era încă un semn de 
otho, „credinţă”, din partea lui Hrothgar: 

— O călăuză mai bună nici n-aş putea găsi. 

— E bine, atunci, zise regele, vizibil mulțumit. 
Din păcate, nu mai pot sta de vorbă cu voi. 
Sfetnicii mei mă aşteaptă, căci am de rezolvat 
anumite probleme. Dar am să vă spun un lucru: 
Dacă doriți sprijinul piticilor din regatul meu, 
trebuie mai întâi să le arătați că o meritaţi. Noi 
ținem minte multe lucruri şi nu ne pripim să luăm 
hotărâri. Vorbele nu rezolvă nimic, numai faptele. 

— O să ţin minte, zise Eragon, făcând din nou o 
plecăciune. 

Hrothgar încuviinţă, cu un aer regesc: 

— Atunci, puteţi pleca! 

Eragon se întoarse împreună cu Saphira şi ieşiră 
amândoi din sala regelui, de sub munte. Orik îi 
aştepta, de cealaltă parte a uşilor de piatră, cu o 
expresie îngrijorată pe chip. Li se alătură, în timp 


ce urcau înapoi spre sala principală din 
Tronjheim: 

— Totul a mers bine? Aţi fost primiți cum 
trebuie? 

— Cred că da. Dar regele vostru e foarte prudent, 
zise Eragon. 

— Aşa a izbutit să supravieţuiască atâta vreme. 

„N-aş vrea să-l văd pe Hrothgar supărat pe noi”, 
zise şi Saphira. 

Eragon o privi. „Nu, nici eu. Nu ştiu ce-a crezut 
despre tine — nu par să-i placă dragonii, deşi n-a 
spus-o pe față.” 

Asta părea s-o amuze pe Saphira. „Şi bine-a 
făcut, mai ales că îmi vine doar până la genunchi.” 

Ajunşi în centrul oraşului, sub strălucirea care 
venea de la Isidar Mithrim, Orik spuse: 

— Povestea de ieri, cu binecuvântarea, i-a stârnit 
pe vardeni, care acum bâzâie ca un stup de albine 
răsturnat. Copila pe care a atins-o Saphira este 
privită acum ca o viitoare eroină. Ea şi bătrâna 
care-o îngrijeşte au fost duse în cele mai bune 
încăperi. Toată lumea vorbeşte despre „minunea“ 
pe care-aţi făcut-o. Toate mamele din neamul 
omenesc par decise să vă găsească şi să vă ceară 
acelaşi lucru pentru copiii lor. 

Neliniştit, Eragon privi pe furiş în jurul lui: 

— Ce să facem? 

— Dacă tot n-ai cum să-ţi iei fapta înapoi, zise 
Orik sec, atunci mai bine staţi cât mai ascunşi. 
Nimeni nu are voie să urce în cuibul de dragoni, 


aşa că acolo nu veţi fi deranjațţi. 

Dar Eragon nu voia încă să se întoarcă în cuib. 
Era devreme şi ar fi vrut să umble cu Saphira prin 
Tronjheim. Acum, că scăpaseră din Imperiu, nu 
mai aveau niciun motiv să stea despărțiți. Dar nici 
nu voia să atragă atenţia, mergând alături de ea. 
„Saphira, tu ce vrei să faci?” 

Ea îşi lipi botul de el, atingându-l cu solzii pe 
braț. „O să mă întorc în cuib. E acolo cineva cu 
care vreau sa mă-ntâlnesc. Plimbă-te cât vrei!” 

„Bine, zise el, dar despre cine vorbeşti?” Saphira 
nu-i răspunse, ci-i făcu cu ochiul şi o porni pe 
unul dintre cele patru tunele principale din 
Tronjheim. 

Eragon îi explică lui Orik unde se ducea ea, apoi 
spuse: 

— Aş vrea să mănânc puțin şi apoi să mai văd 
câte ceva din Tronjheim; e un loc uimitor. Nu aş 
vrea să merg la câmpurile de antrenament până 
mâine, căci încă nu m-am refăcut de tot. 

Orik încuviinţă, făcându-şi barba să-i tresalte pe 
piept: 

— Atunci ce-ai zice să vezi biblioteca? E foarte 
veche şi conține multe pergamente de mare 
valoare. Poate te-ar interesa să citeşti o istorie a 
Alaga&siei care n-a fost murdărită de mâna lui 
Galbatorix. 

Cu o strângere de inimă, Eragon îşi aminti cum 
îl învățase Brom să citească şi se întrebă dacă mai 
ştia. Trecuse multă vreme de când nu mai văzuse 


cuvinte scrise: 

— Da, hai! 

— Foarte bine, atunci. 

După ce mâncară, Orik îl conduse printr-o 
sumedenie de coridoare, către locul pe care doreau 
să-l vadă. Când ajunseră la arcada sculptată prin 
care se intra în bibliotecă, Eragon păşi înăuntru 
plin de respect. 

Camera îi amintea de o pădure. Şiruri de arcade 
zvelte se ramificau, urcând spre tavanul întunecat 
şi curbat, aflat cu cinci etaje mai sus. Între coloane 
se aflau, spate în spate, câte două biblioteci din 
marmură albă. Pereţii erau şi ei acoperiţi de rafturi 
pline cu pergamente, printre care se aflau alei 
înguste, la care se ajungea pe una dintre cele trei 
scări răsucite. De-a lungul pereţilor, la intervale 
regulate, se aflau bănci de piatră, aşezate față în 
faţă, două câte două. Între ele erau mese mici, care 
păreau sculptate din aceeaşi piatră cu podeaua. 

În încăpere, se aflau nenumărate cărți şi 
pergamente. 

— Aceasta este adevărata moştenire a neamului 
nostru, zise Orik. Aici sunt scrierile celor mai mari 
regi şi învățați, din vechime până astăzi. Tot aici 
se păstrează cântecele şi poveştile compuse de 
artiştii de pe la noi. Poate că această bibliotecă 
este averea noastră cea mai de preț. Dar nu e 
opera noastră în întregime -— sunt şi scrieri de-ale 
oamenilor pe aici. Vieţile voastre sunt scurte, dar 
foarte rodnice. De la elfi nu avem aproape nimic. 


Ei îşi păstrează tainele cu mare grijă. 

— Cât timp am voie să rămân aici? îl întrebă 
Eragon, ducându-se spre unul dintre rafturi. 

— Cât vrei. Dacă ai întrebări, caută-mă! 

Eragon cercetă volumele cu încântare, luându- 
le la rând pe toate cele care aveau titluri sau 
coperte interesante. În mod surprinzător, piticii 
foloseau pentru scris aceleaşi rune ca oamenii. 
Băiatul se simți uşor descumpănit, văzând cât de 
greu îi venea să citească, după ce luni de zile nu 
se mai ocupase de asta. Trecu de la o carte la alta, 
croindu-şi încet drum prin uriaşa bibliotecă. În 
cele din urmă, se cufundă într-o traducere a 
poemelor lui Dondar, al zecelea rege al piticilor. 

În timp ce parcurgea frumoasele versuri, auzi un 
zgomot de paşi, necunoscuţi, venind din spatele 
raftului cu cărți. Tresări, apoi se mustră singur 
pentru prostie - doar nu putea fi el singura 
persoană din bibliotecă. Chiar şi aşa, el puse 
cartea la loc, în linişte, şi se strecură de-acolo, cu 
ochii în patru, atent la orice primejdie. Fusese luat 
prin surprindere de prea multe ori, ca să nu bage 
în seamă astfel de lucruri. Auzi din nou paşii, 
numai că acum erau două persoane. Înfricoşat, o 
luă printr-o deschizătură, încercând să-şi aducă 
aminte exact unde era Orik. Făcu vreo doi paşi, 
tresărind puternic, când dădu nas în nas cu 
Gemenii. Aceştia stăteau unul lângă altul, cu 
umerii atingându-se şi cu o expresie de necercetat 
pe chipurile lor fără păr. Ochii negri, ca de şarpe, 


îl sfredeleau. Mâinile le zvâcneau uşor, ascunse 
printre faldurile robelor purpurii. Amândoi îi 
făcură o plecăciune, dar cu mişcări trufaşe şi 
batjocoritoare. 

— Te căutam, zise unul. 

Avea un glas care suna, în chip neliniştitor, ca al 
unui Ra'zac. 

Eragon îşi înăbuşi un fior. 

— Pentru ce? întrebă el, deschizându-şi mintea 
şi căutând-o pe Saphira, care-şi uni pe dată 
gândurile cu ale lui. 

— De când te-ai întâlnit cu Ajihad, am tot vrut 
să ne... cerem scuze pentru ce-am făcut. 

Vorbele lor erau spuse în bătaie de joc, dar în 
aşa fel încât Eragon nu avea motive să protesteze. 

— Am venit să ne închinăm în faţa ta! 

Eragon roşi de mânie, văzându-i că fac din nou 
o plecăciune. 

„Ai grijă!” îl preveni Saphira. 

El era cât pe ce să-şi iasă din fire, dar se potoli. 
Nu-şi putea permite să iasă prost din această 
înfruntare. Îi veni o idee şi zise, zâmbind uşor: 

— Nu, eu sunt cel care ar trebui să vi se închine. 
Fără acordul vostru, nu aş fi putut fi primit în 
Farthen Dûr. 

Se înclină la rândul său, cu o mişcare cât mai 
trufaşă. Prin ochii Gemenilor trecu un fulger de 
mânie, dar ei zâmbiră şi ziseră: 

— Suntem onorați că o persoană atât de... 
importantă... ca tine are o părere aşa de bună 


despre noi. Îți rămânem îndatoraţi pentru 
cuvintele frumoase. 

Acum era rândul lui Eragon să se mânie: 

— Îmi voi aminti asta, când voi fi la greu. 

Saphira interveni brusc în gândurile lui. 
„Exagerezi! Nu spune nimic de care ar putea să-ţi 
pară rău. Ăştia o să ţină minte fiecare vorbuliță, 
ca să o poată folosi împotriva ta.” 

„E şi-aşa destul de greu, fără să mai comentezi 
şi tu!” se răsti el. Saphira se retrase, mormăind, 
scoasă din fire. 

Gemenii veniră mai aproape; poalele veşmintelor 
purtate de ei mângâiau podeaua. Glasurile le 
deveniră mai blânde: 

— Te-am căutat şi din alt motiv, Cavalere! Puţinii 
ştiutori de magie care locuiesc în Tronjheim au 
format un grup. Ne spunem Du Vrangr gata”, 
adică... 

— Ştiu, „Cărarea Şerpuită”, îi întrerupse Eragon, 
amintindu-şi ce-i spusese Angela. 

— E uimitor cât de multe ştii despre limba 
străveche, zise blând unul din Gemeni. După cum 
spuneam, Du Vrangr Gata a auzit despre faptele 
tale măreţe, aşa că am venit să te poftim să ni te 
alături. Am fi onorați ca un om aşa important ca 
tine să ne fie tovarăş. Şi, la rândul nostru, credem 
că te putem ajuta. 

— Cum? 


59 Cărarea şerpuită 


Celălalt Geamăn zise: 

— Noi doi am acumulat multă experienţă în 
chestiunile legate de magie. Te-am putea călăuzi... 
arătându-ţi vrăjile pe care le-am descoperit şi 
învățându-te vorbele de putere. Nimic nu ne-ar 
bucura mai tare decât să te ajutăm, atât cât 
putem, în drumul tău spre glorie. Nu cerem nimic 
în schimb, deşi am fi tare mulțumiți dacă ai crede 
de cuviință să ne împărtăşeşti câteva mărunțţişuri 
din ceea ce ştii. 

Chipul lui Eragon se înăspri, când îşi dădu 
seama ce-i cereau. 

— Credeţi că n-am minte? întrebă el, cu mânie. 
N-am de gând să devin ucenicul vostru, ca să 
puteți învăța de la mine cuvintele pe care mi le-a 
încredințat Brom! Probabil că nu v-a convenit că 
nu mi le-aţi putut fura din minte. 

Pe neaşteptate, Gemenii renunțară să se mai 
prefacă zâmbitori: 

— Nu-ţi bate joc de noi, băiete! Noi suntem cei 
care te vor pune la încercare, pentru a-ți cunoaşte 
puterile magice. Şi asta poate deveni foarte 
neplăcut. Adu-ţi aminte, e nevoie de o singură 
vrajă rătăcită ca să omori un om. Oi fi tu Cavaler, 
dar noi doi împreună suntem mai puternici ca 
tine. 

Eragon se sili să nu dea la iveală faptul că 
stomacul i se strânsese într-un nod dureros: 

— O să mă gândesc la propunerea voastră, dar... 

— Atunci mâine aşteptăm să ne dai răspunsul. 


Ai grijă să fie cel care trebuie. 

Cei doi zâmbiră cu răceală şi se afundară pe 
culoarele bibliotecii. 

Eragon se încruntă. „N-am de gând să intru în 
Du Vrangr Gata, orice mi-ar face.” 

„Mai bine vorbeşte cu Angela”, zise Saphira. „Ea 
a mai avut de-a face cu Gemenii. Poate o să vină 
şi ea acolo, când te pun la încercare, iar asta i-ar 
putea împiedica să-ți facă vreun rău.” 

„Bună idee!” 

Eragon se plimbă printre rafturi până când îl 
găsi pe Orik, aşezat pe o banchetă, lustruindu-şi 
cu mare interes toporul de luptă: 

— Aş vrea să mă întorc la cuibul de dragoni. 

Piticul petrecu mânerul toporului printr-un laţ 
de piele care-i atârna la cingătoare, apoi îl duse pe 
Eragon până la poartă, unde-l aştepta Saphira. În 
jurul ei se adunaseră deja o mulțime de persoane. 
Fără să-i bage în seamă, Eragon se urcă în 
spinarea ei şi se înălțară amândoi în văzduh. 

„Problema trebuie rezolvată repede. Nu le poți 
permite Gemenilor să te intimideze”, zise Saphira, 
coborând pe Isidar Mithrim. 

„Ştiu. Dar sper să nu-i mâniem. Ar putea fi nişte 
duşmani periculoşi.” El cobori repede, ţinându-şi 
sabia cu mâna. 

„ŞI tu la fel. Vrei să-i iei aliați?” 

El clătină din cap. „Nu, nu chiar... Mâine am să 
le spun că nu intru în Du Vrangr Gata“ 

Eragon o lăsă pe Saphira în peşteră şi plecă din 


cuibul de dragoni. Voia să o vadă pe Angela, dar 
nu-şi amintea cum să găsească ascunzătoarea ei, 
iar Solembum nu mai era acolo ca să-l conducă. 
El bântui încoace şi încolo pe coridoarele părăsite, 
sperând s-o întâlnească pe Angela din întâmplare. 

Obosit să se mai holbeze la încăperile goale şi la 
pereții cenușii nesfârşiți, se întoarse în cuib pe 
propriile urme. Apropiindu-se, auzi pe cineva 
înăuntru care vorbea. Se opri să asculte, dar 
glasul limpede tăcu. „Saphira? Cine-i acolo?” 

„O femeie... Pare obişnuită să poruncească. O 
să-i abat atenţia până te întorci tu.” Eragon îşi 
potrivi sabia în teacă. 

„Orik mi-a spus că nimeni nu are voie în cuibul 
de dragoni, aşadar, cine poate fi?” El se sili să se 
liniştească, apoi intră în cuib cu mâna pe mânerul 
sabiei. 

În mijlocul încăperii, se afla o fată care se uita 
plină de curiozitate la Saphira; aceasta din urmă 
tocmai îşi scosese capul din peşteră. Fata părea să 
aibă cam şaptesprezece ani. Steaua de safir o 
învăluia într-o lumină trandafirie, punându-i în 
valoare pielea, care era la fel de închisă la culoare 
ca a lui Ajihad. Hainele sale de catifea erau roşii 
ca vinul şi elegant croite. La şold, îi atârna un 
pumnal încrustat cu diamante, tocit de atâta 
purtare, într-o teacă de piele cusută. 

Eragon îşi încrucişă brațele, aşteptând ca fata 
să-l bage în seamă. Ea o privi mai departe pe 
Saphira, apoi făcu o plecăciune şi întrebă cu voce 


dulce: 

— Vă rog, puteți să-mi spuneţi unde este 
Cavalerul Eragon? 

Ochii Saphirei sticliră de amuzament. Zâmbind 
uşor, Eragon spuse: 

— Sunt aici. 

Femeia se întoarse cu fața la el, ducându-şi de 
îndată mâna la pumnal. Avea un chip 
impresionant, cu ochi migdalaţi, buze mari şi 
pomețţi rotunzi. Se linişti văzându-l şi făcu din nou 
o plecăciune. 

— Eu sunt Nasuada, zise ea. 

Eragon înclină din cap: 

— E limpede că ştiţi cine sunt eu, dar ce doriți? 

Nasuada zâmbi fermecător: 

— Tatăl meu, Ajihad, m-a trimis cu un mesaj. 
Vreţi să vi-l spun? 

Conducătorul vardenilor nu-i păruse lui Eragon 
un om înclinat să se însoare şi să devină tată. Se 
întreba cine o fi fost mama Nasuadei — pesemne o 
femeie ieşită din comun, de vreme ce-i atrăsese 
atenţia lui Ajihad. 

— Da, vă rog. 

Nasuada îşi dădu părul pe spate şi rosti dintr-o 
suflare: 

— E bucuros să afle că o duceți bine, dar vă 
avertizează să nu mai faceţi ce-aţi făcut ieri, cu 
binecuvântarea. Astfel de lucruri creează mai 
multe probleme decât pot rezolva. De asemenea, 
vă îndeamnă să vă lăsați pus la încercare cât mai 


repede cu putinţă — trebuie să afle cât sunteți de 
puternic înainte să ia legătura cu elfii. 

— Aţi urcat până aici numai ca să-mi spuneți 
asta? o întrebă Eragon, gândindu-se la cât era de 
mare Vol Turin. 

Nasuada clătină din cap: 

— Am folosit sistemul de pârghii prin care se 
transportă diverse bunuri la etajele de sus. 
Puteam să trimitem mesajul prin semnale 
luminoase, dar m-am hotărât să vin chiar eu şi să 
vă cunosc. 

— Vreţi să luaţi loc? o întrebă Eragon, arătând 
spre peştera Saphirei. 

Nasuada râse uşor: 

— Nu, sunt aşteptată în altă parte. Ar trebui să 
mai aflați că tatăl meu a hotărât că-l puteţi vizita 
pe Murtagh, dacă doriţi, zise ea, cu o expresie 
întunecată care-i tulbura trăsăturile armonioase. 
L-am cunoscut pe Murtagh ceva mai devreme... E 
nerăbdător să vă vorbească. Părea să sufere de 
singurătate; ar trebui să treceţi pe la el. 

Ea îi explică lui Eragon cum să ajungă la temnița 
în care era închis Murtagh. Eragon îi mulțumi şi 
întrebă: 

— Ce-i cu Arya? Se simte mai bine? Pot s-o văd? 
Orik nu a putut să-mi spună prea multe. 

Ea îi zâmbi ştrengăreşte: 

— Arya îşi revine repede, ca toți elfii. Nimeni nu 
are permisiunea s-o vadă, în afară de tatăl meu, 
de Hrothgar şi de vindecători. Au petrecut multă 


vreme cu ea, ca să afle tot ce s-a-ntâmplat cât a 
fost întemnițată. 

Ea îşi mută privirea spre Saphira: 

— Acum trebuie să plec. Doriţi să-i comunic ceva 
lui Ajihad? 

— Doar că vreau s-o văd pe Arya. Şi mulțumiți-i 
pentru ospitalitatea pe care ne-a arătat-o. 

— O să-i transmit de îndată. La revedere, 
Cavaler Eragon! Sper să ne mai întâlnim curând. 

Ea făcu o plecăciune şi ieşi cu capul sus din 
cuibul de dragoni. 

„Dacă a urcat până aici numai ca să ne cunoască 
— chiar dacă s-a folosit de sistemul de pârghii — 
înseamnă că e ceva mai mult la mijloc, nu doar 
vorbe”, observă Eragon. 

„Aşa-i”, zise Saphira, retrăgându-se în peşteră. 
Eragon urcă la ea şi rămase uimit să-l vadă pe 
Solembum, încolăcit în scobitura de la baza 
gâtului ei. Pisica fermecată torcea zgomotos, 
fluturând încoace şi încolo din coada sa, neagră la 
vârf. Cei doi îl priviră trufaş pe Eragon, ca şi când 
l-ar fi întrebat: „Ei, ce-i?” 

Eragon clătină din cap, râzând în hohote. 
„Saphira, cu Solembum voiai să te-ntâlneşti>” 

Amândoi  clipiră, uitându-se la el, şi-i 
răspunseră: „Da”. 

„Întrebam şi eu”, zise el, continuând să se 
amuze. Părea normal ca ei doi să se 
împrietenească - aveau firi asemănătoare şi 
amândoi erau ființe magice. Oftă, încercând să 


uite de ziua încordată, şi-şi desfăcu sabia de la 
brâu. „Solembum, nu ştii unde-i Angela? N-am 
reuşit s-o găsesc şi am nevoie de sfatul ei.” 

Solembum începu să frământe cu lăbuţele 
spinarea acoperită cu solzi a Saphirei. „E undeva 
prin Tronjheim.” 

„Când se întoarce?” 

„Curând.” 

„Cât de curând? o întrebă Eragon, nerăbdător. 
Trebuie să vorbesc cu ea chiar azi.” 

„Nu chiar aşa curând.” 

În ciuda întrebărilor insistente ale lui Eragon, 
pisica fermecată refuză să-i mai spună ceva. 
Băiatul se dădu bătut şi se cuibări lângă Saphira. 
Solembum torcea în surdină, deasupra capului 
său. „Mâine trebuie să merg să-l văd pe Murtagh”, 
se gândi el, jucându-se cu inelul lui Brom. 


Încercarea Aryei 


În dimineaţa celei de-a treia zile petrecute în 
Tronjheim, Eragon cobori din pat refăcut şi plin de 
energie. Îşi legă sabia la brâu şi-şi luă arcul în 
spate, cu tolba pe jumătate plină cu săgeți. După 
un zbor scurt cu Saphira prin Farthen Dûr, el se 
întâlni cu Orik lângă una dintre cele patru porți 
principale ale oraşului-munte şi-i puse întrebări 
despre Nasuada. 

— O fată ciudată, îi răspunse Orik, privind 


dezaprobator spre Zar'roc. E credincioasă trup şi 
suflet tatălui ei şi-şi petrece tot timpul ajutându-l. 
Cred că face mai mult chiar decât îşi dă Ajihad 
seama - au fost momente în care i-a jucat pe 
degete pe duşmanii lui, fără să-i spună ce rol a 
avut. 

— Cine-i mama ei? 

— Asta nu ştiu. Când a adus-o pe Nasuada, de- 
abia născută, în Farthen Dûr, Ajihad era singur. 
Nu a spus niciodată de unde se trag. 

„Aşadar, şi ea a crescut fără să-şi cunoască 
mama”, se gândi Eragon, apoi alungă gândul. 

— Parcă nu-mi găsesc locul. Mi-ar prinde bine 
să-mi dezmorțesc muşchii. Unde să merg pentru 
„incercarea“ de care-mi vorbea Ajihad? 

Orik arătă undeva, înspre Farthen Dûr. 

— Terenul de antrenament este la jumătate de 
kilometru de Tronjheim, dar nu poți să-l vezi de- 
aici, pentru că e în spatele oraşului-munte. E o 
zonă întinsă, unde se antrenează şi oamenii, şi 
piticii. 

„Vin şi eu”, declară Saphira. 

Eragon îi spuse lui Orik, iar acesta se trase de 
barbă: 

— S-ar putea să nu fie o idee prea bună. E multă 
lume acolo şi, în mod sigur, vei atrage atenţia. 

Saphira mârâi zgomotos. „Am zis că vin şi eu!” Şi 
aşa rămase. 


Apropiindu-se de câmp, îi întâmpină zgomotul 


amestecat al luptei: zăngănitul săbiilor care se 
loveau una de alta, bufnetul săgeţilor care loveau 
țintele căptuşite, trosnetele bețelor de lemn şi 
strigătele scoase de oamenii care se prefăceau că 
se luptă. Era un zgomot ameţitor, dar fiecare grup 
avea propriul ritm. 

Cea mai mare parte a terenului de antrenament 
era ocupat de un grup de pedestraşi, dispuşi în 
semicerc, care trăgeau de scuturile şi de 
halebardele aproape la fel de mari ca ei, făcând 
instrucție împreună. Pe lângă ei, se antrenau 
separat sute de războinici - echipați cu săbii, 
buzdugane, sulițe, bastoane — şi chiar, după cum 
observă Eragon, unul dintre ei cu o furcă. Aproape 
toți luptătorii purtau armură, în general cămăşi de 
zale şi coifuri; platoşe nu se prea vedeau. Erau tot 
atâția pitici câți oameni, deşi cele două neamuri 
stăteau, în majoritatea cazurilor, la distanţă. În 
spatele celor care se duelau, un şir lung de arcaşi 
trăgeau săgeată după săgeată în manechinele 
îmbrăcate în pânză cenuşie de sac. 

Eragon nici nu apucase să se întrebe ce trebuia 
să facă, când un bărbat cu barbă, cu capul şi 
umerii lați, acoperiți de o apărătoare făcută din 
zale, se îndreptă cu paşi mari către ei. Restul 
trupului îi era acoperit de un veşmânt grosolan din 
piele de bou, care încă avea păr pe el. Pe spatele 
său lat purta o sabie uriaşă - aproape la fel de 
lungă cât statura lui Eragon. Îi privi în fugă pe 
Eragon şi pe Saphira, ca şi cum s-ar fi întrebat cât 


sunt de periculoşi, apoi zise răstit: 

— Knurla Orik! Ai lipsit prea mult! Nu mai am cu 
cine să mă duelez. 

Orik zâmbi: 

— Oei50, asta pentru că îi umpli pe toţi de vânătăi 
cu sabia ta monstruoasă! 

— Pe toţi în afară de tine, îl corectă bărbatul. 

— Da, pentru că sunt mai rapid decât un uriaş 
ca tine. 

Omul îl privi din nou pe Eragon: 

— Eu sunt Fredric. Mi s-a spus să aflu ce ştii să 
faci. Ţi-au revenit puterile? 

— Destul, îi răspunse Eragon. Trebuie să fiu în 
putere ca să mă pot lupta cu ajutorul magiei. 

Fredric clătină din cap; zalele scoaseră un 
clinchet, ca un sac de bani: 

— Magia n-are de-a face cu ce facem noi aici. 
Dacă n-ai fost soldat, atunci cred că luptele la care 
ai luat parte nu ţineau mai mult de câteva minute. 
Noi vrem să ştim cum te-ai descurca într-o bătălie 
care s-ar putea să dureze şi câteva ore sau chiar 
săptămâni, dacă-i vorba de un asediu. Ştii să 
foloseşti şi alte arme, în afară de sabia aia şi de 
arc? 

Eragon se gândi o clipă: 

— Numai pumnii. 

— Bun răspuns! râse Fredric. Ei, o să începem 
cu arcul, ca să vedem ce poți face. Pe urmă, după 

ce se mai eliberează pe aici, o să încercăm... 

El se întrerupse brusc şi privi dincolo de Eragon, 
încruntându-se mânios. 

Gemenii veneau spre ei, cu capetele palide care 
se distingeau din robele purpurii. Orik mormăi 
ceva pe limba lui, scoțându-şi toporul de luptă de 
la cingătoare. 

— V-am spus să nu călcați în zona de 
antrenament, le zise Fredric, înaintând 
amenințător spre ei. 

Pe lângă figura lui uriaşă, Gemenii păreau foarte 
fragili. 

Ei îl priviră cu aroganță: 

— Ajihad ne-a poruncit să vedem cum se 
descurcă Eragon cu magia - înainte ca tu să-l 
storci de puteri, jucându-vă cu bucăţile astea de 
metal. 

Fredric se încruntă: 

— De ce nu poate s-o facă altcineva? 

— Nimeni nu are atâta putere, îi spuseră 
Gemenii, cu dispreţ. 

Saphira mârâi puternic şi îi privi urât. Din nări 
îi ieşea o trâmbă de fum, dar ei nu o băgară în 
seamă. 

— Vino cu noi, îi porunciră lui Eragon şi se 
îndreptară spre un colț al terenului în care nu se 
mai afla nimeni. 

Ridicând din umeri, Eragon îi urmă, împreună 
cu Saphira. În spatele lui, auzi cum Fredric îi 
spunea lui Orik: 


— Trebuie să avem grijă să nu meargă prea 
departe. 

— Ştiu, îi răspunse Orik în şoaptă, dar eu nu 
mai am cum să mă bag. Hrothgar mi-a spus 
limpede că a doua oară nu mă mai poate apăra. 

Eragon încercă să-şi învingă teama, care tot 
creştea. Poate că Gemenii cunoşteau mai multe 
cuvinte şi procedee... Totuşi, îşi amintea ce-i 
spusese Brom: Cavalerii erau mai puternici, în 
privința magiei, decât oamenii obişnuiţi. Dar, oare, 
va fi îndeajuns pentru a le ţine piept amândurora? 

„Nu-ţi face atâtea griji, o să te-ajut”, îi zise 
Saphira. „Şi noi suntem doi.” 

El o atinse cu blândeţe pe un picior, uşurat. 
Gemenii îl priviră şi-l întrebară: 

— Şi ce răspuns ne dai, Eragon? 

Neluând în seamă chipurile uimite ale 
însoțitorilor săi, el răspunse scurt: 

— Nu. 

Gemenii îşi subțiară buzele şi se întoarseră spre 
Eragon, privindu-l dintr-o parte. Aplecându-se, ei 
desenară o pentagramă mare pe jos. Păşiră în ea, 
apoi spuseră brusc: 

— Acum începem. Nu trebuie decât să încerci să 
faci ce spunem noi. 

Unul din ei băgă mâna într-un buzunar, scoase 
o piatră şlefuită cam cât pumnul lui Eragon şi o 
aşeză pe pământ: 

— Ridic-o până la nivelul ochilor. 

„E destul de uşor”, îi spuse Eragon Saphirei. 


— Stenr reisa! 

Piatra se clătină, apoi se ridică uşor de la 
pământ. Înainte să urce mai sus de un picior, 
întâlni un obstacol neaşteptat şi se opri în aer. 
Gemenii zâmbiră uşor. Eragon îi privi mâniat — 
încercau să-l facă să nu reuşească. Dacă s-ar fi 
obosit de pe-acum, nu ar mai fi putut îndeplini 
misiunile mai grele care i se pregăteau. Era 
limpede că amândoi erau încrezători că puterile lor 
unite puteau să-l istovească uşor. 

„Dar nici eu nu sunt singur”, râse Eragon în 
sinea lui. „Acum, Saphira!” Mintea ei se uni cu a 
lui, iar piatra țâşni în sus şi se opri, tremurând, la 
nivelul ochilor. Gemenii îl priviră pieziş, cu 
cruzime. 

— Foarte... bine, ziseră ei, şuierat. 

Fredric părea tulburat la vederea efectelor 
magiei. 

— Acum, fă piatra să se rotească! 

Din nou, Eragon se luptă cu încercările lor de a- 
l stânjeni şi din nou izbândi, ceea ce-i mânie în 
mod evident pe cei doi. În scurt timp, încercările 
deveniră mai complexe şi mai dificile; de-acum, 
Eragon trebuia să se gândească bine ce cuvinte să 
folosească. De fiecare dată, Gemenii se luptau cu 
el din toate puterile, deşi efortul nu li se putea citi 
pe chipuri. 

Numai cu ajutorul Saphirei reuşi Eragon să 
reziste. Într-o pauză dintre două încercări, el o 
întrebă: „De ce îi tot dau înainte cu proba asta? 


Din ce-au văzut în mintea mea, era clar ce ştim să 
facem.” Ea căzu pe gânduri, lăsându-şi capul într- 
o parte. „Ştii ce?” zise el mohorât, înțelegând ce se 
petrecea. „Ei profită de ocazie ca să vadă ce cuvinte 
străvechi cunosc şi poate că învaţă şi ei unele noi.” 

„Atunci vorbeşte în şoaptă, ca să nu te audă, şi 
foloseşte cuvintele cele mai simple cu putință. ” 

Din acea clipă, Eragon folosi numai câteva 
cuvinte de bază pentru a-şi îndeplini misiunile. 
Dar găsirea unui mod prin care să facă acele 
cuvinte să funcţioneze în locul unei întregi 
propoziții îi cerea toată dibăcia de care era capabil. 
Se simți răsplătit, văzând chipurile Gemenilor 
strâmbate din cauza frustrării, în timp ce el le 
dejuca planurile o dată şi încă o dată. Orice ar fi 
încercat, nu puteau să-l facă să folosească alte 
cuvinte din limba străveche. 

Trecu mai mult de o oră, dar Gemenii nu dădeau 
semne că ar intenționa să se oprească. Lui Eragon 
îi era cald şi sete, dar se abținu să le ceară un 
răgaz — avea de gând să reziste cât ei. Îl trecură 
prin multe încercări: să manevreze apa, să işte un 
foc, să vadă la distanţă, să jongleze cu pietre, să 
întărească pielea, să facă diverse lucruri să 
îngheţe, să dirijeze zborul unei săgeți sau să 
vindece zgârieturile. Eragon se întreba cât o să mai 
treacă până când Gemenii o să rămână în pană de 
idei. 

În cele din urmă, ei ridicară mâinile şi spuseră: 

— Doar un lucru mai rămâne de făcut. Este ceva 


destul de simplu - orice persoană pricepută la 
magie ar trebui să-l considere uşor. 

Unul din ei îşi scoase de pe deget un inel de 
argint şi i-l înmână lui Eragon cu un aer superior: 

— Cheamă esenţa argintului! 

Eragon privi inelul, nedumerit. Ce trebuia să 
facă? Esenţa argintului, asta ce mai era? Saphira 
nu avea habar, iar Gemenii — nici vorbă să-l ajute. 
Nu aflase cum se numea argintul în limba 
străveche, deşi de-acum ştia că trebuie să fie o 
parte din cuvântul argetlam. În disperare de 
cauză, el legă singurul cuvânt care l-ar fi putut 
ajuta, ethgri 6&1 , „a chema”, de arget. 62 
Îndreptându-şi umerii, el adună toate puterile pe 
care le mai avea şi deschise gura, pregătindu-se să 
dea glas chemării. Deodată, lângă ei se auzi un 
glas limpede şi puternic: 

— Stai! 

Cuvântul se revărsă peste Eragon ca apa 
proaspătă - glasul era ciudat de familiar, ca un 
cântec de care nu-şi mai aducea aminte decât pe 
jumătate. Simţi furnicături la ceafă. Cu mişcări 
încete, el se întoarse să vadă cine vorbise. 

În spatele lor se afla o siluetă singuratică: Arya. 
Fruntea ei era înconjurată de o bentiță de piele, 
care-i ținea părul bogat, făcându-l să i se reverse 
pe umeri ca o cascadă sclipitoare. La brâu avea 
sabia cea subțire, iar pe spate — arcul. Era 


61 A chema, a invoca 
62 Argint 


îmbrăcată în veşminte simple, din piele neagră, 
sărăcăcioase pentru o ființă atât de frumoasă. Era 
mai înaltă decât majoritatea oamenilor şi păşea 
foarte grațios şi liniştit. Pe chipul ei fără nicio pată 
nu se reflecta nimic din cruzimile la care fusese 
supusă. 

Ochii verzi, scăpărători ai Aryei erau ațintiți 
asupra Gemenilor, care păliseră de frică. Ea se 
apropie cu paşi neauziţi şi spuse cu o voce joasă, 
amenințătoare: 

— Ruşine! Ruşine că-i cereţi ceea ce numai un 
maestru poate face! Ruşine că folosiți astfel de 
metode! Ruşine să vă fie că i-ați spus lui Ajihad că 
nu ştiţi ce poate face Eragon! E priceput! Acum, 
plecați! 

Arya se încruntă amenințător; sprâncenele sale 
oblice se întâlniră ca două fulgere, într-un unghi 
ascuțit. Ea arătă spre inelul din mâna lui Eragon 
şi rosti cu voce puternică: 

— Arget! 

Argintul sclipi, iar alături apăru o imagine 
fantomatică a inelului. Cele două erau identice, 
numai că mirajul părea mai pur şi strălucea mai 
puternic. Văzând aceasta, Gemenii se răsuciră pe 
călcâie şi o luară la fugă, cu hainele fluturând pe 
ci. Inelul lipsit de substanță dispăru din palma lui 
Eragon, rămânând doar cel adevărat. Orik şi 
Fredric săriseră în picioare, urmărind-o bănuitor 
pe Arya. Saphira se ghemui, gata de acțiune. 

Elfa îi privi pe toți, pe rând. Ochii ei oblici se 


opriră asupra lui Eragon. Apoi, ea se întoarse şi 
păşi spre mijlocul câmpului de antrenament. 
Războinicii îşi încetară duelurile şi o priviră uimiți. 
În câteva clipe, întregul câmp se cufundă în tăcere; 
cu toţii păreau impresionați de prezenţa ei. 

Vrăjit, Eragon se simți tras înainte de o putere 
căreia nu i se putea opune. Saphira îi spuse ceva, 
dar nici n-o auzi. În jurul Aryei se formă un cerc 
larg de oameni. Uitându-se la Eragon, ea spuse: 

— Invoc dreptul încercării de arme. Scoate-ţi 
spada! 

„Vrea să se lupte cu mine 

„Dar nu cred că are de gând să-ţi facă rău”, îi 
răspunse încet Saphira. Ea îl împinse înainte cu 
botul. „Du-te şi dă-ţi toată silința! Te urmăresc!” 

Fără tragere de inimă, Eragon înaintă. Nu prea 
ar fi vrut să facă asta, acum când se simțea obosit 
de atâta magie şi cu atâţia oameni de faţă. În plus, 
Arya nu avea cum să fie în stare să se lupte. 
Trecuseră doar două zile de când primise Nectarul 
lui Tunivor. „O să lovesc încet, ca să n-o rănesc”, 
se hotări el. 

Se opriră unul în fața celuilalt, în mijlocul 
cercului de războinici. Arya îşi scoase sabia cu 
mâna stângă. Aceasta era mai subțire decât a lui 
Eragon, dar la fel de lungă şi ascuţită. La rândul 
său, el o scoase pe Zar'roc din teaca ei poleită, 
ținând-o pe lângă corp, cu vârful în jos. O lungă 
vreme rămaseră nemişcațţi, privindu-se unul pe 
altul, elf şi om. Lui Eragon îi trecu prin minte că 


» 


aşa începuseră multe dintre luptele sale cu Brom. 

El se mişcă prudent, dar Arya, într-un fulger, 
sări spre el, încercând să-l lovească în coaste. 
Eragon pară atacul din reflex, iar săbiile se 
ciocniră, scoțând scântei. Zar'roc fu împinsă într- 
o parte, ca şi cum ar fi fost uşoară ca o gânganie. 
Totuşi, elfa nu profită de faptul că el rămăsese 
descoperit, ci se răsuci spre dreapta, cu pletele 
fluturându-i prin aer, şi-l lovi din cealaltă parte. El 
de-abia reuşi să oprească lovitura şi se retrase 
grabnic, uimit de repeziciunea ei şi de duritatea cu 
care-l ataca. 

De-abia acum îşi aminti Eragon de ce-i spusese 
Brom: până şi cel mai slab elf putea să învingă, cu 
uşurinţă, un om. Nu avea mai multe şanse de ao 
învinge pe Arya decât avusese cu Durza. Ea îl 
atacă din nou, încercând să-l lovească la cap. El 
se aplecă, lăsând sabia ascuţită ca briciul să-i 
treacă pe deasupra. Nu pricepea de ce se juca aşa 
cu el. O vreme fu prea ocupat să-i pareze loviturile, 
pentru a se mai gândi la asta, dar apoi îşi dădu 
seama: „Vrea să vadă cât sunt de priceput”. 

Înţelegând asta, se lansă în cea mai complicată 
serie de atacuri pe care o cunoştea. Trecea lesne 
de la o poziție la alta, legându-le şi 
preschimbându-le neîncetat, în toate felurile. Dar, 
oricât de ingenios era el, sabia Aryei reuşea mereu 
să o oprească pe a sa. Îi ținea piept cu graţie şi fără 
niciun efort. 

Ca într-un dans sălbatic, trupurile lor erau 


legate şi despărțite de săbiile care fulgerau prin 
aer. Din când în când, aproape că se atingeau, şi 
trupul ei încordat era la o distanță mai mică decât 
un fir de păr, apoi inerția îi făcea să se răsucească 
şi se îndepărtau pentru câteva clipe, reunindu-se 
însă imediat. Trupurile lor agile se împleteau ca 
fuioarele răsucite de fum în bătaia vântului. 

Eragon nu-şi mai putea aminti de câtă vreme 
începuse lupta. Parcă timpul nici nu mai trecea; 
totul devenise doar o succesiune de atacuri şi 
riposte. Simţea sabia cum îi atârnă din ce în ce 
mai greu în mână; brațul îl ardea cu fiecare 
lovitură. În cele din urmă, când el se întinse, 
încercând s-o lovească, Arya făcu un pas uşor în 
lături, lipindu-i vârful sabiei de bărbie cu o 
repeziciune ieşită din comun. 

Simţind metalul rece atingându-i pielea, Eragon 
îngheţă. Tot trupul îi tremura din cauza efortului. 
Undeva, departe, o auzi pe Saphira trâmbițând şi 
uralele răgugşite ale războinicilor adunați în jurul 
lor. Arya îşi cobori vârful sabiei şi o vâri în teacă. 

— Ai trecut, îi spuse ea încet, în mijlocul 
vacarmului. 

Ameţit, el se ridică de la pământ, cu greutate. 
Fredric venise lângă el, lovindu-l cu palma pe 
spate, cu mult entuziasm: 

— Ce duel fantastic! Privindu-vă, am învăţat 
chiar şi eu câteva mişcări noi. lar elfa e uluitoare! 

„Dar am pierdut”, protestă Eragon în gând. Orik 
îi lăudă măiestria cu un zâmbet larg, dar Eragon 


n-o vedea decât pe Arya, care stătea de-o parte, 
singură şi tăcută. Ea îi făcu un semn uşor din 
deget — o tresărire, nu mai mult — către o movilă 
aflată cam la un kilometru şi jumătate de câmpul 
de antrenament, apoi se întoarse pe călcâie şi se 
îndepărtă. Mulțimea se dădea în lături ca să-i facă 
loc; piticii şi oamenii tăcură, când ea trecu pe 
lângă ei. 

Eragon se întoarse spre Orik: 

— Trebuie să plec. O să mă întorc în curând în 
cuibul de dragoni. 

Dintr-o mişcare agilă, el îşi vâri sabia în teacă şi 
se urcă în spinarea Saphirei. Ea se înălță 
deasupra câmpului de antrenament, care deveni o 
mare de chipuri întoarse către ea. 

În timp ce pluteau spre movilă, Eragon o văzu pe 
Arya alergând pe sub ei, cu mişcări uşoare şi 
elegante. Saphira comentă: „Trupul ei ţi se pare 
frumos, nu-i aşa?” 

„Da”, recunoscu el, roşind. 

„Chipul ei e mai interesant decât chipurile celor 
mai mulți oameni”, zise ea cu afectare. „Dar e 
alungit, ca de cal, şi, una peste alta, să ştii că-i 
cam pocită.” 

Eragon o privi uimit pe Saphira. „Eşti geloasă, 
aşa-i>” 

„Cu neputinţă. Eu nu sunt niciodată geloasă”, 
zise ea, simțindu-se ofensată. 

„Ba da, hai, recunoaşte!” râse el. 

Ea scrâşni cu zgomot din dinţi. „Îţi spun că nu!” 


El zâmbi şi clătină din cap, dar o lăsă în pace. Ea 
cobori în vârful movilei, atingând pământul cu o 
smucitură puternică, dar el sări jos fără să-i mai 
reproşeze. 

Arya era la mică distanţă în spatele lor. Paşii săi 
uşori o purtau mai repede decât pe orice alt 
alergător pe care Eragon îl văzuse până atunci. 
Când ajunse în vârful movilei, respira uşor şi 
regulat. Rămas dintr-o dată fără cuvinte, Eragon 
îşi lăsă ochii în jos. Ea trecu pe lângă el şi îi spuse 
Saphirei: 

— Skulblaka, eka celöbra ono un mulabra ono un 
onr Shur'tugal né haina. Atra nosu waise fricai.63 

Eragon nu recunoscu prea multe cuvinte, dar, 
după toate aparențele, Saphira înțelese mesajul. 
Ea îşi aranjă aripile şi o privi curioasă pe Arya, 
apoi încuviință din cap, torcând gros. Arya zâmbi. 

— Mă bucur că ţi-ai revenit, zise Eragon. Nu 
ştiam dacă vei reuşi sau nu să scapi cu viață. 

— De-asta am venit azi aici, zise Arya, cu ochii 
la el. 

Avea un glas grav, cu accente exotice — vorbea 
limpede, cu un uşor tremurat, de parcă era pe 
punctul să înceapă să cânte: 

— Am o datorie la tine care trebuie plătită. Mi-ai 
salvat viața şi nu pot uita asta. 

— Nu... n-are importanţă, zise Eragon, bâiguind 
cuvintele şi ştiind, chiar în timp ce le rostea, că nu 


63 „Dragonule, sunt onorat şi îți doresc ţie şi Cavalerului tău numai bine! 
Aş vrea să fim prieteni!” 


sunt adevărate. 

Ruşinat, schimbă subiectul: 

— Cum ai ajuns în Gilead? 

Chipul Aryei se umbri de durere. Ea îşi aținti 
privirile în depărtare: 

— Hai să ne plimbăm! 

Coborâră de pe movilă şi se îndreptară spre 
Farthen Dûr, pe un drum şerpuit. În timpul 
plimbării, Eragon respectă tăcerea Aryei. Saphira 
venea în spatele lor, fără să facă zgomot. În cele 
din urmă, Arya îşi înălță capul şi zise, cu grația 
specifică neamului ei: 

— Ajihad mi-a spus că erai de față când a apărut 
oul Saphirei. 

— Da. 

Pentru prima dată, Eragon se gândi la energia 
care trebuia să se fi consumat pentru a muta oul 
la sute de kilometri - distanța dintre Du 
Weldenvarden şi munţii Şirei. O asemenea 
încercare însemna să cauţi cu tot dinadinsul o 
nenorocire, dacă nu chiar moartea. 

Următoarele ei cuvinte erau încărcate de tristeţe. 

— Atunci află şi asta: în clipa în care tu ai văzut 
oul pentru prima dată, eu am fost prinsă de Durza, 
zise ea, cu multă amărăciune şi jale în glas. El se 
afla în fruntea urgalilor care ne-au luat prin 
surprindere şi i-au măcelărit pe tovarăşii mei de 
drum, Faolin şi Glenwing. Nu ştiu cum de-a aflat 
unde să ne aştepte — am fost complet nepregătiți. 
Mie mi s-a dat un leac care să mă adoarmă şi am 


fost dusă în Gilead. Acolo, Durza a primit poruncă 
de la Galbatorix să afle unde trimisesem oul şi tot 
ce ştiam de Ellesmera. 

Ea privi ţintă înainte, cu fălcile încleştate: 

— Luni de zile, Durza a tot încercat să ducă 
poruncile la îndeplinire, dar n-a izbutit. Metodele 
sale au fost... brutale. Văzând că tortura nu dă 
rezultate, le-a poruncit soldaților să facă ce doreau 
cu mine. Din fericire, încă aveam puterea de a-i 
împiedica, intrând în gândurile lor. Până la urmă, 
Galbatorix a poruncit să fiu dusă în Ură baen. M- 
am îngrozit când am aflat, căci şi trupul, şi mintea 
îmi osteniseră şi nu mai aveam puterea să-i țin 
piept. Dacă n-ai fi fost tu, într-o săptămână m-aş 
fi aflat în faţa lui Galbatorix. 

Pe Eragon îl străbătu un fior. Era uimitor că ea 
trecuse prin atâtea încercări şi scăpase cu viaţă. 
Parcă vedea încă în fața ochilor trupul ei acoperit 
de răni. Întrebă, cu glasul stins: 

— De ce-mi spui toate astea? 

— Ca să ştii de la ce-am fost salvată. Să nu crezi 
că pot trece cu vederea ce-ai făcut pentru mine. 

Copleşit, el lăsă capul în jos: 

— Şi acum ce vei face — te întorci în Ellesméra? 

— Nu, încă nu. Mai sunt multe de făcut aici. Nu- 
i pot părăsi pe vardeni. Ajihad are nevoie de 
ajutorul meu. Astăzi te-am văzut pus la încercare 
şi în arta magiei, şi în luptă. Brom te-a instruit 
bine. Eşti gata să mergi mai departe cu 
antrenamentul. 


— Vrei să ajung şi eu în Ellesméra? 

— Da. 

Eragon simți o uşoară iritare. Oare nici Saphira, 
nici el nu aveau nimic de spus în privința asta? 

— Când? 

— Încă nu s-a hotărât asta, dar nu în 
următoarele câteva săptămâni. 

„Măcar ne-au mai lăsat ceva vreme”, se gândi 
Eragon. Saphira îi aminti de ceva, iar el o întrebă 
pe Arya: 

— Ce mă puseseră Gemenii să fac? 

Arya strâmbă dezgustată din buze: 

— Ceva ce nici măcar ei nu pot face. Este posibil 
ca, rostind numele unui obiect în limba străveche, 
să-i invoci adevărata formă. E nevoie de ani de 
muncă şi de o mare putere de concentrare, dar 
rezultatul este că obţii controlul desăvârşit al 
obiectului. Din această cauză, fiecare îşi ține 
ascuns adevăratul nume, pentru că, dacă ar fi 
cunoscut de cineva cu intenții rele, acesta l-ar 
putea lua cu totul în stăpânirea sa. 

— E ciudat, zise Eragon, după o clipă, dar, 
înainte să fiu prins în Gilead, te-am văzut în vise. 
Era ca şi cum aş fi văzut la distanţă, cu ajutorul 
magiei — şi, într-adevăr, după aceea am reuşit să 
te văd şi aşa, dar numai în somn. 

Arya îşi subție gânditoare buzele: 

— Din când în când, simțeam că mă urmăreşte 
cineva, dar adesea eram cu mintea rătăcită din 
cauza febrei. N-am mai auzit de nimeni, nici din 


cărți, nici din poveşti, care să poată vedea în somn 
cu ajutorul magiei. 

— Nici eu nu înțeleg, zise Eragon, privindu-şi 
mâinile şi răsucindu-şi pe deget inelul lui Brom. 
Ce înseamnă tatuajul de pe umărul tău? N-am 
vrut să-l văd, dar... n-am avut ce face, atunci când 
ţi-am vindecat rănile. E la fel ca pecetea acestui 
inel. 

— Ai un inel pe care este încrustat yawë?6+ îl 
întrebă ea tăios. 

— Da. A fost al lui Brom. Vezi? 

Îi întinse inelul; Arya cercetă safirul, apoi spuse: 

— Acest inel e un gaj pe care îl dăruim numai 
celor mai prețuiți prieteni de-ai elfilor — atât de 
prețuiți, încât de secole n-a mai existat niciunul. 
Sau aşa credeam. Nu am ştiut niciodată că regina 
Islanzadi avea o părere aşa bună despre Brom. 

— Atunci n-ar trebui să-l port, zise Eragon, 
speriat că ar fi putut fi considerat arogant. 

— Ba da, păstrează-l! O să te apere dacă te 
întâlneşti din întâmplare cu alții din neamul meu 
şi te-ar putea ajuta să obţii bunăvoința reginei. Nu 
spune nimănui de tatuajul meu. E un lucru care 
nu trebuie dezvăluit. 

— Aşa o să fac. 


Lui Eragon îi făcu plăcere să discute cu Arya şi 
şi-ar fi dorit să dureze mai mult convorbirea lor. 


64 Un semn al încrederii 


După ce se despărțiră, el continuă să se plimbe 
prin Farthen Dûr, vorbind cu Saphira. În ciuda 
insistențelor lui, ea refuză să-i spună ce-i zisese 
Arya. Până la urmă, gândurile i se întoarseră la 
Murtagh şi la sfaturile pe care i le dăduse 
Nasuada. „O să mănânc ceva, apoi mă duc să-l 
văd”, se hotări el. „Vrei să mă aştepţi, ca să ne 
putem întoarce împreună în cuib?” 

„Te-aştept. Hai, du-te!” îi răspunse Saphira. 

Zâmbindu-i recunoscător, Eragon se repezi în 
Tronjheim, mâncă undeva, într-un colțişor al 
bucătăriei, apoi se luă după ce-i spusese Nasuada 
şi ajunse la o uşă mică, cenuşie, păzită de un om 
şi de un pitic. Când ceru permisiunea să intre, 
piticul bătu de trei ori în uşă, apoi trase zăvorul. 

— Când vrei să ieşi, strigă, îi spuse omul, cu un 
zâmbet prietenos. 

Temniţa era călduroasă şi bine luminată, având 
într-un colț un lighean şi în altul o masă de scris 
— cu tot cu pene şi cerneală. Tavanul era decorat 
cu figuri lăcuite; pe podea, era întins un covor de 
pluş. Murtagh stătea întins pe un pat mare, citind 
un pergament. Îşi ridică privirile, surprins, şi 
exclamă vesel: 

— Eragon! Nădăjduiam că ai să vii! 

— Cum de... Adică, eu credeam că... 

— Credeai că m-au zvârlit în vreo gaură de 
şobolani, unde să mă hrănesc cu pesmeţți uscați, 
zise Murtagh, ridicându-se şi rânjind. De fapt, şi 
eu tot la asta mă aşteptam, dar Ajihad mi-a pus 


toate astea la dispoziție, câtă vreme nu-i fac 
necazuri. Mi se aduc nişte mese copioase şi tot ce 
vreau din bibliotecă. Dacă nu am grijă, o să ajung 
un învăţat grăsan. 

Eragon râse şi se aşeză lângă Murtagh cu un 
zâmbet larg: 

— Dar nu te supără că încă eşti prizonier? 

— La început, m-a deranjat, zise Murtagh 
ridicând din umeri. Dar, pe măsură ce mă 
gândeam mai bine, mi-am dat seama că ăsta-i 
locul cel mai bun pentru mine, la urma urmei. 
Chiar dacă Ajihad mi-ar reda libertatea, tot în 
camera mea aş rămâne cel mai mult timp. 

— De ce? 

— Ştii şi tu. Nimeni nu s-ar simți în largul lui în 
preajma mea, ştiind cine sunt de fapt, şi s-ar găsi 
mereu câte cineva care nu s-ar mulțumi să se uite 
urât sau să-mi spună vreo vorbă rea. Dar, gata cu 
asta! Mor de nerăbdare să aflu ce mai e nou. Hai, 
povesteşte! 

Eragon îi povesti ce se-ntâmplase în ultimele 
două zile, inclusiv întâlnirea din bibliotecă, cu cei 
doi Gemeni. Când termină, Murtagh se lăsă 
gânditor pe spate. 

— Bănuiesc, zise el, că Arya este o persoană mai 
importantă decât credeam noi. Gândeşte-te la tot 
ce-ai aflat: e maestră în mânuirea sabiei, are mari 
puteri magice şi, lucrul cel mai important, a fost 
aleasă să păzească oul Saphirei. Nu poate fi o 
persoană neînsemnată, nici măcar printre elfi. 


Eragon îi dădu dreptate. Murtagh îşi aţinti 
privirile în tavan: 

— Ştii, e ciudat, viaţa în temnița asta mi se pare 
foarte liniştită. E prima dată în viaţă când nu mai 
trebuie să mă tem. Ştiu că ar trebui să fiu... dar e 
ceva aici care mă face să mă simt bine. Şi ajută şi 
faptul că pot să dorm bine peste noapte. 

— Da, înţeleg, zise Eragon, gânditor, căutând un 
colț mai moale al patului, pe care să se aşeze. 
Nasuada mi-a spus că te-a vizitat. Ţi-a povestit 
ceva interesant? 

Privirea lui Murtagh rămase pierdută în 
depărtare; el clătină din cap: 

— Nu, voia doar să mă vadă. Nu-i aşa că arată 
ca o prințesă? Ai văzut cum merge? Când a intrat 
prima dată pe uşă, am crezut că trebuie să fie vreo 
mare doamnă de la curtea lui Galbatorix. Am 
văzut nişte neveste de conți şi duci care, pe lângă 
ea, păreau mai potrivite să trăiască într-o cocină, 
decât să ducă o viaţă de lux. 

Eragon îi ascultă laudele, simțindu-se din ce în 
ce mai speriat. „Poate că nu înseamnă nimic”, îşi 
reaminti. „Nu te grăbi să tragi vreo concluzie.” Dar 
presimţirea cea sumbră nu voia să-i dea pace. 
Încercând să scape de ea, întrebă: 

— Cât mai ai de gând să rămâi întemnițat, 
Murtagh? Nu te poţi ascunde la nesfârşit. 

Murtagh ridică nepăsător din umeri, deşi se 
vedea că nu-i vine prea uşor: 

— Deocamdată, mă mulțumesc să stau aici şi să 


mă odihnesc. N-am de ce să caut adăpost în altă 
parte sau să mă las pe mâna Gemenilor. Sigur că, 
mai devreme sau mai târziu, o să mă satur de asta, 
dar deocamdată... sunt mulțumit. 


Umbrele se întind 


Saphira îl trezi pe Eragon îmbrâncindu-l cu 
botul; falca ei puternică îi lăsă pe piele o vânătaie. 
— Au! strigă el, ridicându-se în capul oaselor. 

Peştera era cufundată în întuneric, în afară de 
strălucirea slabă pe care o răspândea lampa. 
Dincolo de prag, Isidar Mithrim sclipea într-o mie 
de culori, luminată de lămpile care o înconjurau. 

Chiar la intrarea în peşteră, se afla un pitic 
neliniştit, care-şi tot frângea mâinile, spunând: 

— Argetlam, trebuie să vii! Necaz mare — Ajihad 
te cheamă. Nu-i vreme de pierdut! 

— Ce s-a-ntâmplat? îl întrebă Eragon. 

Piticul nu făcu altceva decât să scuture din cap, 
clătinându-şi barba: 

— Mergi, trebuie! Carkna bragha!6> Acuma! 

Eragon îşi puse sabia la brâu, înşfăcă arcul şi 
săgețile, apoi puse şaua pe Saphira. „Şi eu care 
ziceam că apuc să dorm bine în noaptea asta”, 
mormăi ea, lăsându-se la pământ pentru ca el să 
i se poată cățăra în spate. Când Saphira îşi dădu 

drumul din peşteră, Eragon căscă zgomotos. 

Aterizând la porțile oraşului, îl găsiră pe Orik 
care-i aştepta, cu o expresie mohorâtă: 

— Hai, ceilalți vă aşteaptă! 

El îi duse prin Tronjheim, până la camera de 
lucru a lui Ajihad. Pe drum, Eragon îl tot sâcâi cu 
întrebările, dar Orik spuse numai atât: 

— Eu, unul, nu ştiu prea multe. Aşteaptă să auzi 
ce spune Ajihad. 

Doi străjeri uriaşi deschiseră uşa cea mare, care 
dădea în camera de lucru. Ajihad se afla în spatele 
mesei, cercetând o hartă, cu chipul îngândurat. Se 
afla acolo şi Arya, împreună cu un bărbat cu braţe 
puternice. Ajihad îşi ridică ochii şi zise: 

— Ai ajuns, Eragon, bine! El e Jormundur, 
adjunctul meu. 

Cei doi îşi înclinară capul în semn de salut, apoi 
îşi îndreptară atenţia către Ajihad. 

— V-am trezit pe toţi cinci pentru că suntem cu 
toții într-un mare pericol. Cam acum o jumătate 
de oră, un pitic a sosit în fugă printr-un tunel 
părăsit de sub Tronjheim. Sângera şi aproape că 
nu se înțelegea ce spunea, dar s-a dezmeticit 
îndeajuns pentru a le povesti celorlalți că pe 
urmele lui vine o armată de urgali, care mai are 
cam o zi de mărşăluit până să ajungă aici. 

În încăpere, se lăsă o tăcere provocată de uimire. 
Apoi Jârmundur blestemă furios şi începu să pună 
întrebări, în acelaşi timp cu Orik. Arya rămase 
tăcută. Ajihad îşi ridică mâinile: 


— Linişte! mai am ceva de spus. Urgalii nu vin 
pe pământ, ci pe dedesubt. Au intrat în tunele... o 
să fim atacați de jos. 

Eragon reuşi să se facă auzit peste vacarmul 
iscat: 

— Cum de piticii n-au aflat despre asta mai 
devreme? Şi cum de-au găsit urgalii tunelele? 

— Am avut noroc să aflăm chiar şi acum! strigă 
Orik. 

Toţi tăcură, ca să-l asculte. 

— Sunt sute de tunele care străbat munții Beor, 
nelocuite din ziua în care au fost săpate. Singurii 
care se plimbă pe acolo sunt nişte pitici excentrici 
care nu vor să aibă de-a face cu nimeni. Puteam, 
la fel de bine, să nu fim nici măcar preveniți. 

Ajihad arătă spre hartă, iar Eragon veni mai 
aproape. Harta înfățişa sudul Alaga&siei, dar, spre 
deosebire de cea pe care o avea el, arăta în 
amănunt tot lanțul munţilor Beor. Degetul lui 
Ajihad se afla deasupra acelei bucăţi care se 
învecina cu granița de est a regatului Surda. 

— De aici, spuse Ajihad, pretinde piticul că a 
venit. 

— Orthiad! exclamă Orik, apoi, văzând privirea 
întrebătoare şi uimită a lui Jârmundur, le explică: 
Acolo se află un locaş străvechi de-al nostru, care 
a fost părăsit după ce am terminat de clădit 
Tronjheim. La vremea lui, era cel mai mare dintre 
oraşele noastre. Dar nimeni n-a mai trăit acolo de 
sute de ani. 


— E îndeajuns de vechi pentru ca unele tunele 
să se fi prăbuşit, zise Ajihad. Aşa bănuim noi că a 
putut fi găsit de la suprafață. Mi-e teamă că de- 
acum Orthiad se numeşte Ithrö Zhâda. Într-acolo 
se îndrepta grupul de urgali care i-a urmărit pe 
Eragon şi pe Saphira, şi sunt convins că acolo s- 
au dus toți urgalii care au migrat în cursul acestui 
an. Din Ithr6 Zhâda pot ajunge oriunde vor, în toți 
munții Beor. De-acum au posibilitatea de a-i 
distruge şi pe vardeni, şi pe pitici. 

Jormundur se aplecă deasupra hărții, privind-o 
cu atenţie: 

— Ştii câți urgali sunt? Oare vin cu ei şi soldaţii 
lui Galbatorix? Nu ne putem plănui apărarea fără 
să ştim cât e de numeroasă armata lor. 

Nefericit, Ajihad răspunse: 

— Nu suntem siguri nici de una, nici de alta, dar 
de ultima întrebare atârnă chiar scăparea noastră. 
Dacă Galbatorix şi-a trimis oamenii să intre în 
rândurile urgalilor, nu avem nicio şansă. Dar dacă 
nu a făcut-o — pentru că, dintr-un motiv sau altul, 
nu vrea încă să se ştie că a încheiat această alianță 
atunci putem să învingem. Nici Orrin, nici elfii nu 
ne pot ajuta -— e prea târziu. Chiar şi aşa, am trimis 
mesageri în ambele părți, anunțându-i ce ni s-a- 
ntâmplat. În cel mai rău caz, dacă noi suntem 
înfrânți, ei o să afle despre asta. 

Îşi trecu o mână peste chipul întunecat şi 
adăugă: 

— Am vorbit deja cu Hrothgar şi, împreună, am 


hotărât ce avem de făcut. Singura speranţă este 
să-i ținem pe urgali în trei dintre tunelele cele mai 
mari şi să-i mânăm în Farthen Dûr, ca să nu dea 
năvală în Tronjheim ca nişte lăcuste. Voi, Eragon 
şi Arya, trebuie să-i ajutaţi pe pitici să facă 
tunelele celelalte să se prăbuşească. Două grupuri 
de pitici au trecut deja la treabă: unul se află la 
ieşirea din Tronjheim, celălalt — dedesubt. Eragon, 
tu lucrezi cu grupul de deasupra, Arya - cu 
celălalt. O să vă conducă Orik. 

— De ce să nu dărâmăm toate tunelele? De ce să 
le lăsăm neatinse pe cele mari? întrebă Eragon. 

— Pentru că, zise Orik, asta i-ar sili pe urgali să- 
şi croiască drum prin dărâmături, şi cine ştie dacă 
nu se hotărăsc s-o apuce într-o direcție pe care noi 
n-o dorim?! mai mult, dacă ne izolăm aici, poate 
că ei vor ataca alte oraşe de-ale piticilor — pe care 
noi n-o să le putem ajuta la timp. 

— Mai e un motiv, zise şi Ajihad. Hrothgar m-a 
prevenit că Tronjheim se află deasupra unei 
încrengături de tunele atât de vaste, încât, dacă se 
dărâmă prea multe, unele părți din oraş se vor 
prăbuşi în pământ, din cauza propriei greutăți. Nu 
putem risca să se întâmple aşa ceva. 

Jormundur ascultă cu atenţie, apoi întrebă: 

— Aşadar, n-o să fie nicio luptă în Tronjheim? Ai 
spus că urgalii vor fi mânațţi în afara oraşului, 
către Farthen Dur. 

Ajihad răspunse repede: 

— Aşa-i. Nu putem apăra toate împrejurimile 


oraşului — e prea mult pentru forțele noastre —, aşa 
că o să închidem toate căile care duc aici. Asta-i 
va sili pe urgali să iasă într-unul dintre podişurile 
din jur, unde armata noastră are loc destul să se 
mişte. De vreme ce urgalii au acces la tunele, nu 
putem să riscăm o bătălie de lungă durată. Cât 
timp se află aici, suntem mereu în pericol ca ei să 
ajungă în Tronjheim pe dedesubt, iar, dacă se 
întâmplă asta, o să cădem în capcană, fiind atacați 
şi din afară, şi dinăuntru. Trebuie să-i împiedicăm 
pe urgali să ocupe oraşul. Dacă apucă să se 
întărească aici, înăuntru, nu prea cred că vom mai 
reuşi să-i urnim. 

— Şi ce facem cu familiile noastre? îl întrebă 
Jormundur. N-am de gând să-mi las soția şi fiul 
să fie ucişi de urgali. 

Ridurile de pe chipul lui Ajihad se adânciră: 

— Femeile şi copiii vor fi duşi în văile din 
împrejurimi. Dacă suntem învinşi, vor avea 
călăuze care să-i conducă în Surda. Ținând cont 
de împrejurări, asta-i tot ce pot face. 

Jormundur ridică din umeri, încercând să-şi 
ascundă uşurarea. 

— Domnule, zise el, se duce şi Nasuada cu ei? 

— Nu-i prea convine, dar se duce, zise Ajihad, 
apoi continuă, îndreptându-şi umerii, cu toate 
privirile ațintite asupra lui: urgalii vor fi aici în 
câteva ore. Ştiu că sunt mulți, dar trebuie să 
apărăm Farthen Dûr. Dacă nu izbutim, piticii vor 
dispărea, vardenii vor muri iar, până la urmă, 


Surda şi elfii vor fi şi ei învinşi. Nu avem voie să 
pierdem bătălia asta. Acum, treceţi la treabă! 
Jormundur, pregăteşte-i pe oameni de luptă! 

* 


Cu toții părăsiră încăperea şi se risipiră: 
Jörmundur o luă înspre locuințele soldaților, Orik 
şi Arya — spre scările care coborau sub pământ, iar 
Eragon şi Saphira - de-a lungul unuia dintre cele 
patru mari coridoare din Tronjheim. Deşi era 
foarte devreme, oraşul-munte forfotea de agitație 
ca un muşuroi de furnici. Oamenii fugeau de colo- 
colo, îşi strigau unul altuia câte ceva şi îşi cărau 
lucrurile. 

Eragon mai luptase şi omorâse alte ființe şi 
înainte, dar bătălia care-i aştepta îl făcea să simtă 
fiori reci în piept. Nu mai avusese ocazia să se 
gândească dinainte la o luptă, iar acum, în situația 
în care se afla, se simţea îngrozit. Într-o 
confruntare cu câțiva duşmani avea destulă 
încredere în el — ştia că, având sabia în mână şi 
folosind magia, putea cu uşurinţă să învingă trei 
sau patru urgali deodată —, dar într-o bătălie de 
mari dimensiuni se putea întâmpla orice. 

leşiră din Tronjheim şi-i căutară pe piticii pe care 
trebuia să-i ajute. Nefiind nici soare, nici lună, în 
Farthen Dûr era întuneric beznă; numai ici-colo se 
vedeau sclipirile lămpilor care se deplasau cu 
greutate prin crater. „Poate că o să-i găsim de 
cealaltă parte a oraşului”, sugeră Saphira. Eragon 
încuviinţă şi se urcă pe spinarea el. 


Plutiră în zbor, în jurul oraşului, până când 
zăriră mai multe lămpi, adunate laolaltă. Saphira 
se îndreptă spre ele, apoi cobori, aproape fără 
zgomot, lângă un grup de pitici uimiți care săpau 
de zor cu târnăcoapele. De îndată, Eragon le 
explică de ce venise. Un pitic cu nasul coroiat îi 
spuse: 

— Chiar sub noi, cam la vreo patru metri, se află 
un tunel. Dacă ne-ai putea ajuta cu ăsta, ar fi 
foarte bine. 

— Eliberaţi zona de deasupra lui, ca să văd ce 
pot face. 

Piticul cu nas coroiat părea cam neîncrezător, 
dar le porunci săpătorilor să părăsească locul. 
Respirând adânc, Eragon se pregăti să folosească 
magia. Poate c-ar fi reuşit să scoată, pur şi simplu, 
tot pământul din tunel, dar trebuia să-şi păstreze 
puterile pentru mai târziu. În loc de asta, se hotărî 
să încerce să facă tunelul să se prăbuşească, 
forțând părțile slabe din tavanul său. 

— Thrysta deloi! 66 şopti el, trimițându-şi 
puterea în pământ, ca pe nişte braţe. Nu trecu 
mult şi dădu de piatră, dar n-o băgă în seamă şi 
merse mai departe, până când simţi golul din 
tunel. Apoi începu să caute crăpăturile din stâncă. 
De câte ori găsea una, o forța, făcând-o mai lungă 
şi mai lată. Era o muncă grea, dar la fel de dificil 
ar fi fost şi să sfărâme piatra cu un târnăcop. Nu 

părea să aibă vreun succes — iar piticii nerăbdători 
observaseră asta. 

Dar Eragon nu se dădu bătut şi, nu după multă 
vreme, fu răsplătit — la suprafaţă se auzi, limpede, 
un trosnet puternic, urmat de un scârțâit prelung; 
de îndată, pământul alunecă înăuntru, ca apa 
care se scurge pe un canal, lăsând în urmă o 
groapă căscată, de şapte iarzi. 

În timp ce piticii, încântați, blocau tunelul cu 
pământ, cel cu nasul coroiat îl conduse pe Eragon 
către următorul. De data aceasta îi veni mult mai 
greu să-l facă să cadă, dar, până la urmă, izbuti. 
În următoarele ore, cu ajutorul Saphirei, el făcu să 
se prăbuşească mai mult de şase tunele, 
răspândite peste tot prin Farthen Dûr. 

În timp ce el lucra, peticul de cer de deasupra 
începu să se lumineze. Deşi încă nu putea vedea 
limpede, se simți ceva mai sigur pe el. Se întoarse 
pe călcâie, cu spatele la dărâmăturile tunelului pe 
care tocmai îl dărâmase, şi privi în jur cu interes. 

Un şir imens de femei şi copii, însoțiți de cei mai 
bătrâni dintre vardeni, se scurgea pe porțile 
oraşului-munte. Cu toții cărau provizii, haine şi 
diverse alte lucruri. Pe urmele lor, venea un grup 
mic de războinici, format mai ales din băieți şi 
bătrâni. 

Cea mai mare agitație avea însă loc lângă zidul 
oraşului, unde vardenii şi piticii îşi adunau 
armata, împărțită în trei. Fiecare grup ducea cu el 
stindardul vardenilor: un dragon alb, care ţinea 


un trandafir, aflat deasupra unei săbii cu vârful în 
jos, pe un câmp violet. 

Oamenii stăteau tăcuți şi încordaţi. Părul le 
cădea pe umeri, pe sub coifuri. Mulţi dintre ei 
aveau numai o sabie şi un scut, dar erau şi câteva 
rânduri formate din războinici înarmaţi cu sulițe 
lungi sau scurte. Undeva, în spate, arcaşii îşi 
cercetau corzile arcurilor. 

Piticii erau echipați în veşminte grele de luptă. 
Cămăşi lucitoare de zale le atârnau până la 
genunchi, iar pe brațul stâng duceau scuturi 
rotunde, groase, pe care se vedeau însemnele 
clanurilor. Aveau la brâu săbii scurte, iar în mâna 
dreaptă duceau câte o secure sau un topor de 
luptă. Picioarele le erau acoperite de zale foarte 
uşoare. Pe cap aveau coifuri de fier, iar în picioare 
— cizme cu talpa de aramă. 

Din grupul cel mai îndepărtat se desprinse o 
siluetă micuță, care se grăbi spre Eragon şi 
Saphira. Era Orik, îmbrăcat la fel ca toți ceilalți 
pitici. 

— Ajihad vrea să vă alăturaţi armatei, spuse el. 
Nu mai sunt tunele care să trebuiască dărâmate. 
Am pregătit ceva de mâncare pentru amândoi. 

Eragon şi Saphira îl însoţiră până la un cort, 
unde găsiră pâine şi apă pentru Eragon şi o 
grămadă de carne uscată pentru Saphira. 
Mâncară fără să se plângă; era mai bine decât să 
stea flămânzi. 

După ce terminară, Orik le spuse să-l aştepte şi 


dispăru printre şirurile de soldați, apoi se întoarse, 
în fruntea unui şir de pitici încărcați cu grămezi 
mari de bucăți de armură. Orik luă o bucată şi i-o 
dădu lui Eragon. 

— Ce-i asta? îl întrebă acesta din urmă, pipăind 
metalul lustruit. 

Armura avea o lucrătură complicată şi era 
împodobită cu gravuri şi cu filigran de aur. În 
unele locuri avea o grosime de doi centimetri şi 
jumătate şi era foarte grea. Niciun om nu ar fi 
putut lupta cu atâta greutate în spate, şi mai erau 
şi prea multe bucăţi pentru o singură persoană. 

— Un dar de la Hrothgar, zise Orik, părând 
foarte mulțumit de el. A zăcut atâta vreme printre 
celelalte comori ale noastre, încât aproape că 
uitasem de ea. A fost făurită într-o altă epocă, 
înainte de prăbuşirea Cavalerilor. 

— Dar la ce foloseşte? îl întrebă Eragon. 

— Păi, e o armură pentru un dragon, fireşte! 
Doar nu crezi că dragonii mergeau la luptă 
neprotejați. Un echipament complet e foarte greu 
de găsit, pentru că îți ia mult timp să-l făureşti şi 
pentru că dragonii creşteau încontinuu. Totuşi, 
Saphira încă nu e foarte mare, aşa că asta ar 
trebui să-i vină destul de bine. 

„Armură pentru dragoni!” în timp ce Saphira 
adulmeca una dintre bucăţi, Eragon o întrebă: „Ce 
zici?” 

„Hai s-o încercăm”, îi răspunse ea, cu o sclipire 
mândră în ochi. 


După ce se chinuiseră destul de mult, Eragon şi 
Orik se dădură câțiva paşi înapoi, ca să-şi admire 
opera. Tot gâtul Saphirei — fără ţepii de pe ceafă — 
era acoperit cu bucăţi triunghiulare de metal, care 
se intersectau. Cele mai grele bucăți îi acopereau 
pieptul şi burta, iar cele mai uşoare - coada. 
Picioarele şi spatele îi erau complet acoperite, dar 
aripile rămăseseră libere. Pe cap, avea un 
acoperământ făurit dintr-o singură bucată, care-i 
lăsa falca de jos liberă, pentru a putea muşca. 

Saphira îşi arcui gâtul, pentru a vedea cum se 
simte cu armura, şi văzu că aceasta se mişca 
nestingherită, o dată cu ea. „O să mă încetinească, 
dar o să-mi fie de folos împotriva săgeţilor. Cum 
arăt?” 

„Foarte fioroasă”, îi răspunse sincer Eragon. 
Acest lucru păru să-i facă plăcere Saphirei. 

Orik luă de jos bucățile care mai rămăseseră: 

— Ți-am adus şi ție o armură, deşi mi-a luat 
destul de mult să găsesc ceva pe măsură. Nu prea 
făurim noi arme pentru oameni sau elfi. Nu ştiu 
pentru cine a fost făcută asta, dar n-a fost folosită 
niciodată şi cred că o să-ți prindă bine. 

Eragon îşi petrecu peste cap o cămaşă țeapănă 
din zale căptuşite cu piele, care-i atârna până la 
genunchi, ca o fustă. Îl apăsa pe umeri şi zornăia 
la fiecare pas. Deasupra, el îşi legă sabia, 
împiedicând zalele să se mai legene. Pe cap, îşi 
puse o cască din piele, apoi una din zale şi, la 
sfârşit, un coif din aur şi argint. Pentru mâini avea 


mănuşi de zale, căptuşite cu piele. În cele din 
urmă, Orik îi dădu un scut lat, pe care fusese 
încrustat un stejar. 

Ştiind că el şi cu Saphira primiseră o adevărată 
avere, Eragon se înclină şi spuse: 

— Îţi mulțumesc pentru daruri. Suntem 
recunoscători pentru tot ceea ce ne-a oferit 
Hrothgar. 

— Nu-mi mulțumi acum, zise Orik, chicotind. 
Aşteaptă să-ți salveze viața! 

Războinicii din jurul lor începură să 
mărşăluiască. Cele trei grupuri se deplasau fiecare 
în alt loc, răspândindu-se prin Farthen Dûr. 
Neştiind ce să facă, Eragon se uită spre Orik, care 
ridică din umeri şi spuse: 

— Aş zice să mergem după ei. 

Se luară pe urmele unuia dintre grupuri, care se 
îndrepta spre peretele craterului. Eragon întrebă 
de urgali, dar Orik nu ştia decât că în tunele 
fuseseră trimişi străjeri, care încă nu văzuseră şi 
nu auziseră nimic. 

Batalionul de soldați se opri lângă unul dintre 
tunelele prăbuşite. Piticii îl astupaseră în aşa fel 
încât cei care veneau pe dedesubt puteau să iasă 
cu uşurinţă la suprafaţă. „Pesemne că ăsta-i unul 
dintre locurile în care vor să-i scoată pe urgali”, 
observă Saphira. 

Sute de lămpi fură urcate în vârful unor prăjini 
de lemn, pe care le înfipseră în pământ. Lămpile 
luminau puternic, precum soarele de după- 


amiază. De-a lungul marginii tunelului, ardeau 
focuri pe care se încălzeau cazane cu smoală. 
Eragon îşi întoarse privirile, luptându-se cu 
repulsia care-l cuprinsese. Era groaznic să ucizi, 
chiar şi un urgal. 

Trunchiuri de copac, cu vârful ascuţit, fuseseră 
înfipte în pământ, pentru a ridica un obstacol între 
soldați şi tunel. Eragon găsi prilejul să dea o mână 
de ajutor şi se alătură unui grup de oameni care 
săpau şanţuri printre trunchiuri. Îl ajută şi 
Saphira, care scormonea pământul cu ghearele ei 
uriaşe. În timp ce ei lucrau, Orik se îndepărtă 
pentru a supraveghea ridicarea unei baricade care 
să-i apere pe arcaşi. Un burduf de vin trecea din 
mână în mână, iar Eragon bău cu bucurie din el, 
ori de câte ori îl primi. După ce terminară de săpat 
şanțţurile, pe fundul cărora fuseseră înfipte ţepuşe, 
Saphira şi Eragon se odihniră. 

Orik se întoarse şi-i găsi aşezaţi unul lângă altul. 
Se şterse pe frunte şi spuse: 

— Toţi oamenii şi toţi piticii sunt pe câmpul de 
luptă. Intrările în Tronjheim au fost închise. 
Hrothgar comandă batalionul de la stânga 
noastră, iar Ajihad pe cel din față. 

— Dar pe ăsta? 

— Jormundur, zise Orik, pufnind nemulțumit şi 
lăsându-şi toporul de luptă la pământ. 

Saphira îl înghionti pe Eragon. „Priveşte!” Mâna 
lui se încleştă pe mânerul sabiei, văzându-l pe 
Murtagh care se apropia de ei împreună cu Tomac, 


purtând un coif, în mână cu sabia sa cea lungă şi 
cu un scut al piticilor. 

Orik blestemă şi sări în picioare, dar Murtagh îi 
zise de îndată: 

— E în regulă! Ajihad m-a eliberat. 

— Şi de ce, mă rog? îl întrebă Orik. 

Murtagh zâmbi insinuant: 

— Mi-a zis că am prilejul să-mi dovedesc bunele 
intenţii. Se pare că nu crede că aş putea face prea 
mult rău, chiar dacă m-aş întoarce împotriva 
vardenilor. 

Eragon dădu din cap în semn de bun venit, 
lăsând sabia din mână. Murtagh era un luptător 
foarte bun şi necruţător - tocmai cel pe care 
Eragon voia să-l aibă alături în timpul luptei. 

— De unde ştim noi că nu minți? îl întrebă Orik. 

— Pentru că aşa zic eu, se auzi o voce puternică. 

Ajihad apăru în mijlocul lor, înarmat ca pentru 
luptă cu o platoşă şi o sabie cu mâner de fildeş. El 
îşi lăsă mâna puternică pe umărul lui Eragon şi-l 
trase la o parte, unde ceilalți nu-l puteau auzi. 
Privindu-i armura, îi spuse: 

— Bine că a avut Orik grijă de tine. 

— Aşa-i... s-a observat ceva în tunele? 

— Nimic, zise Ajihad, sprijinindu-se în sabie. 
Unul din Gemeni va rămâne în Tronjheim, pentru 
a supraveghea bătălia din cuibul de dragoni şi 
pentru a-mi trimite veşti prin fratele său. Ştiu că 
şi tu poți vorbi cu ajutorul gândurilor. Vreau să le 
comunici Gemenilor tot, tot ce ţi se pare ciudat, în 


timpul bătăliei. Şi eu o să-ți dau ordine prin ei. 
Înţelegi? 

Gândul de a intra în legătură cu Gemenii îl 
scârbea pe Eragon, dar ştia că este necesar: 

— Da, înţeleg. 

După o clipă de tăcere, Ajihad continuă: 

— Tu nu eşti nici pedestraş, nici călăreț, nici 
vreun alt fel de războinic dintre cei pe care-i 
comand eu de obicei. S-ar putea să mă înşel, dar 
totuşi cred că tu şi cu Saphira veți fi mai în 
siguranță dacă rămâneţi pe jos. În văzduh, arcaşii 
urgali vă pot nimeri uşor. Ai de gând să lupţi călare 
pe Saphira? 

Eragon nu fusese niciodată într-o luptă călare, 
cu atât mai puțin pe Saphira: 

— Nu ştiu ce să zic. Dacă mă urc în spatele ei, 
nu mă pot lupta decât cu un kull, altfel, sunt prea 
sus. 

— Mi-e teamă că o să fie destui kulli pe aici, zise 
Ajihad, ridicându-se şi scoțându-şi sabia din 
pământ. Singurul sfat pe care ţi-l pot da este să 
nu-ți pui viața în primejdie dacă nu e neapărată 
nevoie. Vardenii nu-şi pot permite să te piardă. 

Spunând acestea, el se întoarse şi plecă. Eragon 
se întoarse la Orik şi la Murtagh şi se aşeză lângă 
Saphira, sprijinindu-şi scutul de genunchi. Toţi 
patru aşteptară în linişte, la fel ca sutele de 
războinici din jur. În Farthen Dûr se făcea din ce 
în ce mai întuneric, pe măsură ce soarele cobora 
dincolo de buza craterului. 


Eragon se întoarse să privească în jur şi îngheţă, 
cu inima zbătându-i-se în piept. La vreo treizeci de 
picioare de el se afla Arya, cu arcul în poală. Deşi 
ştia că nu se cuvine, el nădăjduise ca ea să fi 
plecat din Farthen Dûr, împreună cu celelalte 
femei. Îngrijorat, se grăbi spre ea: 

— Vei lupta şi tu? 

— Îmi fac datoria, îi răspunse liniştită Arya. 

— Dar e prea periculos! 

Chipul ei se întunecă: 

— Nu mă dădăci, omule! Elfii îşi pregătesc şi 
bărbații, şi femeile pentru luptă. Nu sunt una 
dintre fetele voastre neajutorate care fug din calea 
primejdiei. Mi s-a dat misiunea de a apăra oul 
Saphirei... şi n-am izbutit. Familia mea, căreia noi 
îi spunem breoal7, şi-a pierdut onoarea, şi aş face- 
o şi mai rău de ruşine dacă nu aş fi aici, să te apăr 
pe tine şi pe Saphira. Ai uitat că puterile mele 
magice sunt mai mari decât ale oricărui altul de 
aici, chiar şi decât ale tale? Dacă vine Umbra, cine 
o poate învinge, în afară de mine? Şi cine ar fi mai 
îndreptățit s-o facă? 

Eragon o privi neajutorat, dându-i dreptate, deşi 
nu se putea împăca nicicum cu gândul ăsta. 

— Atunci măcar stai undeva în siguranţă, zise 
el, disperat, adăugând şi câteva cuvinte în limba 
străveche:  Wiol pâmnuria ilian 68 - „Pentru 
fericirea mea”. 

Arya îşi întoarse privirile, tulburată; pletele îi 
ascundeau chipul: 

— Wyrd, destinul meu, m-a adus aici. Trebuie 
să-mi plătesc datoria! 

El se întoarse în grabă la Saphira. Murtagh îl 
privi Curios: 

— Ce-a zis? 

— Nimic. 

Cufundaţi în propriile gânduri, apărătorii căzură 
într-o tăcere apăsătoare, pe măsură ce orele se 
scurgeau încet. Craterul lui Farthen Dûr se 
întunecă din nou; singura lumină venea de la 
lămpile roşii ca sângele şi de la focurile care 
încălzeau smoala. Eragon nu făcea altceva decât 
să-şi cerceteze, cu ochii mijiți, ochiurile cămăşii de 
zale sau să se uite pe furiş către Arya. Orik îşi tot 
ascuţea toporul cu o bucată de gresie, încercându- 
i din când în când tăişul; zgomotul metalului care 
se freca de piatră era supărător. Murtagh 
rămăsese, pur şi simplu, cu ochii aţintiți în 
depărtare. 

Din când în când, prin tabără treceau în fugă 
mesageri care-i făceau pe toți războinicii să sară în 
picioare, dar de fiecare dată era o alarmă falsă. 
Oamenii şi piticii obosiră; din ce în ce mai des se 
auzeau glasuri mânioase. Cel mai rău lucru din 
Farthen Dûr era lipsa vântului - văzduhul era 
nemişcat, mort. Când se făcu înăbuşitor de cald şi 
aerul se umplu de fum, era de-a dreptul 
îimpovărător. 


Pe măsură ce noaptea se scurgea, câmpul de 
luptă se linişti, cufundându-se într-o tăcere de 
moarte. Cu muşchii amorțiţi de aşteptare, Eragon 
privea țintă în întuneric; pleoapele i se 
îngreunaseră de somn. Se scutură, ca să se 
trezească, şi încercă să se concentreze pentru a-şi 
alunga starea de amorțeală. 

În cele din urmă, Orik spuse: 

— E târziu. Ar trebui să dormim. Dacă se 
întâmplă ceva, ne trezesc ceilalți. 

Murtagh mormăi, dar Eragon era prea obosit ca 
să se mai plângă. Se ghemui lângă Saphira, cu 
capul pe scut. Înainte să închidă ochii, o văzu pe 
Arya, trează, veghindu-i. 

În vis, îi apărură lucruri care-l zăpăceau şi-l 
tulburau - numai monştri cu coarne şi ameninţări 
nevăzute. Mereu şi mereu auzea un glas care-l 
întreba: „Eşti pregătit>”, dar niciodată nu-i putea 
răspunde. Chinuit de asemenea închipuiri, dormi 
prost, fără să se poată odihni, până când simţi 
cum cineva îi atinge brațul. Se trezi, tresărind. 


Lupta de sub Farthen Dûr 


— A început, spuse Arya, cu o expresie plină de 
jale. 

Soldaţii din tabără se ridicaseră în picioare, 
neliniştiți, cu armele pregătite. Orik îşi roti toporul 
prin aer, ca să se convingă că avea destul loc. Arya 


puse o săgeată în arc şi-l încordă, gata să tragă. 

— Acum câteva minute, un mesager a ieşit în 
fugă din tunel, îi zise Murtagh lui Eragon. Vin 
urgalii! 

Unul lângă altul, ei urmăreau gura întunecată a 
tunelului, printre şirurile de oameni şi de ţepuşe. 
Cu mare greutate, trecu un minut... apoi altul şi 
altul. Fără să-şi ia ochii de la tunel, Eragon se urcă 
în şaua Saphirei;, sabia, care-i atârna greu în 
mână, îl făcea să se simtă un pic mai sigur pe sine. 
Lângă el, Murtagh se urcă şi el în şaua lui Tomac. 
Apoi, un bărbat strigă: 

— Îi aud venind! 

Războinicii rămaseră nemişcaţi, cu mâinile 
încleştate pe arme. Niciunul nu se clintea... nici 
măcar nu mai respirau. Undeva, se auzi 
nechezatul unui cal. 

Deodată, strigătele răguşite ale urgalilor rupseră 
tăcerea, iar umbre întunecate începură să se 
înghesuie la gura tunelului. Cazanele cu smoală 
se răsturnară la poruncă, tunând lichidul fierbinte 
în gâtlejul căscat al tunelului. Monştrii urlară de 
durere, lovind aerul cu brațele. Cineva zvârli o 
torță în băltoaca fumegândă şi, de îndată, o 
coloană de foc, roşiatic şi uleios, începu să 
trosnească în deschizătură, înghițindu-i pe urgali. 
Scârbit, Eragon privi în jur, către celelalte două 
batalioane răspândite în Farthen Dûr, şi văzu 
peste tot acelaşi tablou. Îşi puse sabia în teacă şi 
încordă arcul. 


În scurt timp, alți urgali reuşiră să treacă de 
smoala care ardea şi ieşiră din tunel, călcând 
peste trupurile semenilor lor. Se adunară laolaltă, 
ridicând un zid de trupuri în fața oamenilor şi a 
piticilor. În spatele palisadei la care muncise Orik, 
arcaşii din primul şir îşi încordară arcurile şi 
traseră. Eragon şi Arya îşi trimiseră şi ei săgețile 
prin norul ucigător, privindu-le cum muşcă din 
rândurile urgalilor. Aceştia şovăiră; păreau pe 
punctul de a rupe rândurile, dar se apărară cu 
scuturile şi izbutiră să țină piept atacului. Arcaşii 
traseră din nou, dar urgalii continuară să iasă la 
suprafață, în număr din ce în ce mai mare. 
Văzându-i câţi erau, Eragon se simți descurajat. 
Oare trebuia să-i omoare pe toți? Părea ceva 
nebunesc. Singurul lucru care-l mai îmbărbăta 
era că nu văzuse niciun soldat de-al lui Galbatorix, 
în rândurile urgalilor. Cel puţin, nu încă. 

Duşmanii se adunară, alcătuind un corp 
compact care părea că se întinde la nesfârşit. În 
mijlocul lor, se înălțară stindarde zdrenţuite şi 
murdare. Sunetele lugubre ale conurilor de luptă 
răsunară peste tot prin Farthen Dûr. Întregul grup 
de urgali se năpusti înainte, scoțând strigăte 
sălbatice. Ei năvăliră peste şirurile de ţepuşe, 
scăldându-le într-un strat alunecos de sânge; 
trupurile celor din primele rânduri, împinse de la 
spate, rămaseră inerte, înfigându-se în palisadă. 
Pe deasupra ei, zbură un nor de săgeți negre, care 
se îndreptau spre apărătorii ghemuiţi la pământ. 


Eragon se aplecă, ridicând scutul, în timp ce 
Saphira îşi punea, şi ea, capul la adăpost. Săgeţile 
se loveau de armura ei, fără să-i facă vreun rău. 

Neputând să treacă de ţepugşe, hoarda de urgali 
se opri o clipă, în dezordine. Vardenii se strânseră 
laolaltă, aşteptând atacul următor. Nu trecu mult 
şi strigătele de luptă răsunară din nou, iar urgalii 
începură din nou să înainteze; asaltul lor fu 
necruţător. Urgalii trecură în forță peste ţțepuşe, 
ajungând la şirul de pedestraşi care încercau să-i 
facă să se retragă, lovindu-i în disperare cu 
sulițele. O clipă, aceştia reuşiră să rămână pe 
poziţii, dar valul necruţător de urgali, de neoprit, 
se revărsă peste ei şi-i copleşi. 

Odată spartă linia întâi a apărării, duşmanii se 
izbiră pentru prima dată, față în față. Oamenii şi 
piticii se  repeziră înainte, scoțând strigăte 
asurzitoare. Saphira scoase şi ea un răget şi sări 
la luptă, într-un vârtej de sunete şi mişcări 
fulgerătoare. Cu fălcile şi ghearele, ea sfâşie un 
urgal. Dinţii ei erau la fel de ucigători ca o sabie, 
iar coada - o măciucă uriaşă. Urcat pe spatele ei, 
Eragon pară lovitura de ciocan a unei căpetenii de 
urgali, apărându-i aripile expuse. Lama sângerie a 
sabiei Zar'roc părea să sclipească de bucurie, 
împroşcată de sânge până la mâner. 

Undeva, în spate, Eragon reuşi să-l zărească pe 
Orik, care tăia gâturile urgalilor, lovind puternic 
cu toporul. Lângă pitic se afla Murtagh, călare pe 
Tomac, cu chipul schimonosit, răsucindu-şi sabia 


prin aer fără ca vreun duşman să-i poată ţine 
piept. Apoi, Saphira se răsuci, iar Eragon o văzu 
pe Arya sărind peste trupul fără viaţă al unui 
duşman. 

Un urgal culcă la pământ un pitic rănit şi 
încercă să o atingă pe Saphira la piciorul drept din 
faţă. Sabia îi alunecă pe armura ei, într-o ploaie de 
scântei. Eragon îl lovi în creştet, dar Zar'roc se izbi 
de coarnele monstrului şi-i zbură din mână. 
Blestemând, se lăsă să alunece din şa şi se 
năpusti spre urgal, strivindu-i capul cu scutul, îşi 
smulse sabia din craniul duşmanului şi se lăsă la 
pământ, văzând cum un alt urgal se năpusteşte 
spre el. 

„Saphira, ajută-mă!” strigă el, dar încleştarea 
bătăliei îi făcuse să se piardă unul de celălalt. 
Dintr-o dată, un kull sări la el, ridicându-şi 
măciuca să-l lovească. Neputând să-şi ridice 
scutul la timp, Eragon rosti: 

— Jierda! 

Gâtul monstrului se frânse, iar capul îi zvâcni pe 
spate, cu o mişcare bruscă. Încă patru urgali 
căzură, sub mugşcătura aprigă a lui Zar'roc, apoi 
Murtagh, călare, ajunse lângă Eragon, făcându-i 
pe urgali să se dea înapoi. 

— Haide! strigă el, întinzându-i o mână şi 
trăgându-l în şa, în spatele lui. Se repeziră spre 
Saphira, care fusese încercuită de o ceată de 
duşmani. În jurul ei se adunaseră doisprezece 
urgali care o înțepau cu sulițele. Izbutiseră deja să 


o rănească la amândouă aripile; 

sângele îi picura pe pământ. Ori de câte ori 
dădea să se repeadă către un urgal, ei se adunau 
laolaltă şi încercau să o lovească în ochi, silind-o 
să se dea înapoi. Ea încerca să le smulgă sulițele 
din mână cu ghearele, dar urgalii săreau înapoi, 
izbutind să-i scape. 

Văzând-o rănită, Eragon se înfurie. Cu un strigăt 
sălbatic, sări din şaua lui Tomac şi-i spintecă 
pieptul primului urgal pe care-l întâlni în cale; 
năpustindu-se în ajutorul Saphirei, era de neoprit. 
Năvala lui era tocmai lucrul de care ea avea nevoie 
pentru a scăpa din împrejmuire. Lovind cu 
piciorul, îl azvârli prin aer pe unul dintre urgali, 
apoi veni în goană spre Eragon, care se prinse de 
unul dintre ţepii de pe spinarea ei şi se ridică din 
nou în şa. Murtagh le făcu un semn cu mâna, apoi 
se repezi către un alt grup de urgali. 

Înţelegând intenţiile lui Eragon, Saphira îşi luă 
zborul şi se înălță deasupra celor două armate 
încleştate în luptă, căutând un refugiu din calea 
prăpădului. Eragon gâfâia; trupul i se încordase, 
gata să ţină piept următorului atac. Se simţea plin 
de energie în tot corpul, mai viu decât oricând. 

Saphira pluti prin aer îndeajuns pentru ca 
amândoi să-şi recapete puterile, apoi se lăsă în jos, 
către urgali, zburând deasupra solului, ca să nu 
fie observată. Ea se apropie de monştri din spate, 
acolo unde se adunaseră arcaşii lor. 

Înainte ca urgalii să-şi dea seama ce se întâmpla, 


Eragon reteză capetele a doi arcaşi, iar Saphira 
sfâşie alți trei. De îndată ce se sună alarma, ea se 
înălță din nou, ieşind grabnic din bătaia săgeților. 
Repetară manevra şi într-o altă parte a câmpului 
de luptă. Saphira zbura repede şi cu mare 
pricepere, iar în jur era întuneric, aşa că urgalii nu 
izbuteau cu niciun chip să-şi dea seama din ce 
parte va veni atacul. Ori de câte ori Saphira se 
ridica de la pământ, Eragon trăgea şi el cu arcul, 
dar rămase destul de repede fără săgeți. În scurt 
timp, nu mai avea la dispoziție decât magia, dar 
nu voia să o folosească decât când s-ar fi aflat cu 
adevărat la strâmtoare. 

Zburând cu Saphira pe deasupra luptătorilor, 
Eragon observă în amănunt cum se desfăşura 
lupta. În jurul fiecăruia dintre cele trei tunele din 
Farthen Dăr se încinsese o bătălie. Urgalii erau 
dezavantajați pentru că-şi răspândiseră forțele 
peste tot şi pentru că nu-şi puteau scoate toată 
armata din tunele în acelaşi timp. Chiar şi aşa, 
vardenii şi piticii nu puteau opri înaintarea 
monştrilor şi se vedeau siliți să se retragă încet 
spre Tronjheim. Numărul apărătorilor părea foarte 
mic pe lângă grămada de urgali care sporea pe 
măsură ce ei continuau să iasă din tunele. 

Duşmanii se grupaseră în jurul câtorva 
stindarde, fiecare cu însemnele câte unui clan, dar 
nu se înțelegea cine era la comanda întregii 
armate. Clanurile nu dădeau nicio atenţie unul 
altuia, de parcă ar fi primit porunci din altă parte. 


Eragon îşi dorea să afle cine îi comanda, pentru ca 
el şi Saphira să-l ucidă. 

Amintindu-şi de ordinele lui Ajihad, el începu să 
le transmită informaţii Gemenilor. Aceştia se 
arătară interesaţi de veştile sale despre faptul că, 
la prima vedere, urgalii duceau lipsă de căpetenie, 
şi-i puseră întrebări amănunțite. Vorbiră pe scurt 
şi la obiect. Gemenii îi spuseră: „Ţi se ordonă să-l 
ajuţi pe Hrothgar; nu-i merge bine”. 

„Am înţeles”, răspunse Eragon. 

Saphira zbură grabnic spre piticii asediați, 
plutind la mică distanță deasupra lui Hrothgar. 
Înveşmântat într-o armură aurită, regele se afla în 
fruntea unui grup mic de pitici, înarmat cu 
Volund, ciocanul strămoşilor săi. Barba sa albă 
strălucea în lumina lămpilor, când el privi în sus 
spre Saphira, cu ochii sclipind de admirație. 

Saphira se lăsă la pământ alături de pitici şi se 
întoarse spre urgalii care dădeau năvală. Până şi 
cei mai curajoşi dintre kulli şovăiau în fața 
sălbăticiei ei, dându-le piticilor răgazul să treacă 
la atac. Eragon încercă să o apere; din partea 
stângă o acopereau piticii, dar în fața şi în dreapta 
ei se frământa o mare de duşmani. Fără să-l cruţe 
pe vreunul, Eragon profită de fiecare prilej, 
folosind magia ori de câte ori Zar'roc nu-i mai era 
de ajutor. O suliță îi ricoşă din scutul ciobit, 
învinețindu-i umărul. Fără să bage de seamă 
durerea, el sfărâmă ţeasta unui urgal, într-o 
învălmăşeală de creieri, oase şi metal. 


Vederea lui Hrothgar îl umplea de respect — deşi 
acesta era foarte în vârstă, după socoteala 
oamenilor, dar şi a piticilor, nu şovăia nicio clipă 
pe câmpul de luptă. Niciun urgal, fie el kull sau 
nu, nu putea rămâne în viață în fața regelui şi a 
gărzii sale. Cu fiecare lovitură a lui Volund, suna 
ceasul altui duşman. După ce o suliță îi culcase la 
pământ un războinic, Hrothgar o înşfăcă şi, cu o 
putere uimitoare, o azvârli către posesorul ei, aflat 
la douăzeci de metri, pe care îl străpunse fără greş. 
Această faptă îl îmboldi pe Eragon să se arunce în 
primejdii şi mai mari, căutând să ţină pasul cu 
puternicul rege. El se întinse, încercând să-l 
lovească pe un kull uriaş, dar din cauza distanţei 
se dezechilibră, aproape căzând din şa. Înainte ca 
Eragon să-şi fi putut recăpăta echilibrul, monstrul 
trecu de Saphira şi ridică sabia, izbindu-l într-o 
parte a coifului şi aruncându-l pe spate; Eragon 
văzu stele verzi şi urechile începură să-i ţiuie 
asurzitor. 

Ameţit, el încercă să se ridice, dar duşmanul era 
gata să-l lovească din nou. Totuşi, acesta nu 
apucă să-şi coboare braţul, căci în piept i se 
înfipse dintr-o dată o lamă subţire de oţel. Urlând, 
monstrul căzu pe o parte, iar în locul său apăru 
Angela. Vrăjitoarea purta o capă lungă şi roşie, 
deasupra unei armuri cu aspect străin; avea 
gulerul înalt şi era vopsită în negru şi verde. 
Angela ducea, cu ambele mâini, o armă ciudată — 
un mâner lung de lemn care avea la ambele capete 


câte o lamă, ca de sabie. Ea îi făcu cu ochiul lui 
Eragon, zâmbindu-i ştrengăreşte, apoi o luă la 
fugă pe câmpul de luptă, rotindu-şi toiagul ca un 
derviş. La câțiva paşi în urma ei venea Solembum, 
sub chipul unui băieţel cu plete încâlcite. Avea în 
mână un pumnal mic şi negru şi-şi arăta colții, 
rânjind ca o fiară. 

Deşi se simțea încă ameţit de lovitura pe care o 
primise, Eragon reuşi să se urce din nou în şa. 
Saphira se ridică în aer şi începu să dea târcoale 
pe deasupra, dându-i răgaz să-şi revină. 
Aruncându-şi privirea prin Farthen Dûr, el văzu, 
spre marea sa nefericire, că toate trei bătăliile 
mergeau rău. Ajihad, Jormundur şi Hrothgar nu 
le puteau ţine piept urgalilor, care erau, pur şi 
simplu, prea mulți. 

Eragon se întrebă câți urgali putea ucide dintr-o 
dată, cu ajutorul magiei. De-acum îşi cunoştea 
destul de bine limitele. Dacă ar fi încercat să 
distrugă îndeajuns de mulți... probabil că s-ar fi 
omorât. Şi poate că tocmai de asta era nevoie 
pentru izbândă. 

Lupta continuă ore întregi. Vardenii şi piticii 
erau storşi de puteri, dar urgalii, cărora le soseau 
mereu întăriri, aveau încă forțele proaspete. 
Pentru Eragon, totul era un coşmar. Deşi el şi 
Saphira luptau din greu, totuşi în locul fiecărui 
urgal pe care-l ucideau răsărea altul. Tot trupul — 
şi mai ales capul — îl durea. De câte ori folosea 
magia, îşi mai pierdea puțin din putere. Saphira 


era într-o stare ceva mai bună, deşi aripile îi erau 
presărate cu răni. 

Chiar când încercă să pareze o lovitură, simţi că 
Gemenii vor să-i spună ceva urgent. „De sub 
Tronjheim se aud zgomote puternice. Se pare că 
urgalii încearcă să intre în oraş pe dedesubt. Tu şi 
cu Arya trebuie să faceţi să li se prăbuşească 
tunelele.” 

Eragon îşi culcă duşmanul la pământ dintr-o 
lovitură. „Venim imediat.” O căută pe Arya şi o 
văzu luptându-se cu un grup de urgali care tot 
încercau să o lovească. De îndată, Saphira îşi croi 
drum spre elfă, lăsând în urmă o grămadă de 
trupuri strivite. Eragon întinse mâna şi-i spuse 
Aryei: 

— Urcă! 

Fără să şovăie, Arya sări pe spinarea Saphirei, 
petrecându-şi brațul pe după mijlocul lui Eragon 
şi ţinându-şi cu cealaltă mână sabia pătată de 
sânge. Saphira tocmai se ghemuia, luându-şi 
avânt, când un urgal alergă spre ea, urlând, îşi 
ridică securea şi o lovi puternic în piept. 

Saphira mugi de durere şi se prăvăli înainte; 
picioarele i se ridicară de la pământ. Aripile i se 
deschiseră dintr-o mişcare; ea se chinuia să-şi 
mențină echilibrul, dar tot aluneca într-o parte, în 
timp ce vârful aripii sale drepte scrijelea pământul. 
Dedesubt, urgalul ridică braţul, gata să arunce cu 
securea. Arya îşi îndreptă mâna spre el, strigă 
ceva, şi din palma ei țâşni un fulger de energie 


care-l ucise de îndată. Împingându-se din greu cu 
umerii, Saphira se îndreptă, de-abia reuşind să 
treacă peste capetele războinicilor. Bătând 
puternic din aripi şi gâfâind, ea se îndepărtă de 
câmpul de luptă. 

„Eşti rănită rău?” o întrebă Eragon, îngrijorat, 
neputând să vadă unde fusese lovită. 

„O să scap cu viaţă, răspunse ea mohorâtă, dar 
lovitura mi-a strâmbat armura în partea din faţă, 
şi acum mă doare pieptul şi nu prea mă pot 
mişca.” 

„Poţi să ajungi până în cuibul de dragoni?” 

„...Vom vedea.” 

Eragon îi explică Aryei în ce stare se găsea 
Saphira. 

— O să rămân eu cu ea, după ce ajungem sus, 
şi o s-o ajut, promise aceasta. După ce-i scot 
armura, o să vin lângă tine. 

— Mulţumesc, spuse el. 

Zborul se dovedi destul de greu pentru Saphira; 
ea se lăsa să plutească ori de câte ori avea prilejul. 
Ajunsă în cuib, se lăsă cu greutate pe Isidar 
Mithrim; acolo ar fi trebuit să fie Gemenii, 
supraveghind lupta, dar nu era nimeni. Eragon 
sări jos şi se înfioră, văzând cât rău îi făcuse 
urgalul. Patru piese de metal, care-i acopereau 
pieptul Saphirei, fuseseră strivite una în cealaltă; 
ea nu se mai putea apleca şi aproape că nu mai 
putea respira. 

— Ai grijă de tine, îi spuse, mângâind-o, apoi fugi 


spre arcadă. 

Ajuns în vârful lui Vol Turin, „Scara fără Sfârşit”, 
el se opri în loc şi blestemă. Îngrijorat de starea 
Saphirei, nu se gândi se cum să facă să ajungă jos, 
la poalele oraşului, acolo unde urgalii încercau să 
pătrundă. Nu avea timp să coboare pe trepte. 
Aruncă o privire spre șanțul îngust aflat la dreapta 
scărilor, apoi luă o bucată de piele şi se întinse pe 
ea. 

Jgheabul de piatră era neted ca lemnul lăcuit. 
Datorită bucății de piele, el prinse aproape imediat 
o viteză înfricoşătoare; nu mai vedea pereţii, decât 
printr-o negură, iar coturile jgheabului îl 
împingeau în zid. Stătea complet întins, ca să 
coboare şi mai repede. Coiful îi vibra, frecându-se 
cu aerul, ca o roză a vânturilor bătută de furtună. 
Jgheabul era prea strâmt pentru el, aşa că se afla 
mereu în primejdie să alunece în afară, dar se 
simțea în siguranță, câtă vreme îşi ținea brațele şi 
picioarele pe lângă corp. 

Cobora repede, dar tot îi trebuiră cam zece 
minute să ajungă jos. La capăt, jgheabul se 
îndreptă; din cauza avântului, Eragon se trezi 
alunecând cam până la jumătatea podelei uriaşe 
din cornalină. Când, în sfârşit, se opri, se simțea 
prea ameţit ca să meargă. Încercă să se ridice în 
picioare, dar i se făcu rău, aşa că se ghemui la 
pământ, cu capul în mâini, aşteptând ca lucrurile 
din jurul lui să nu se mai învârtească. Când se 
simți ceva mai bine, se ridică şi privi cu atenţie în 


jur. 

Uriaşa încăpere era complet pustie, cufundată 
într-o tăcere care-l neliniştea. De sus, dinspre 
Isidar Mithrim, venea o lumină roşiatică. Eragon 
şovăi — încotro să se îndrepte? — şi încercă să ia 
legătura cu Gemenii, dar nu primi răspuns. 
Deodată, rămase împietrit, auzind nişte lovituri 
puternice care răsunau în tot oraşul. 

O explozie făcu totul în jur să se cutremure. O 
bucată lungă din podea se desprinse şi sări zece 
metri în aer, apoi se prăbuşi, făcând să țâşnească 
în toate părțile aşchii de piatră. Eragon se 
împletici, amețţit, căutând-o pe Zar'roc. Din groapa 
din podea apărură siluete diforme de urgali. 

Eragon şovăi. S-o ia la fugă? Sau mai bine să 
rămână şi să încerce să închidă tunelul? Dar, 
chiar dacă izbutea să-l blocheze, înainte ca urgalii 
să-l atace, de unde ştia că oraşul nu mai fusese 
străpuns şi prin alte locuri? Nu avea cum să 
ajungă peste tot la timp, ca să împiedice cucerirea 
lui. „Ce-ar fi să alerg până la una dintre porți şi să 
o deschid, ca vardenii să poată recâştiga oraşul 
fără să-l asedieze?” înainte să se poată hotări, un 
bărbat înveşmântat din cap până-n picioare într-o 
armură neagră ieşi din tunel şi se uită drept la el. 

Era Durza. 

Umbra avea în mână sabia sa deschisă la 
culoare, însemnată cu zgârietura lăsată de Ajihad. 
Pe braţ, ducea un scut rotund, negru, încrustat cu 
un însemn de culoarea sângelui. Avea un coif 


întunecat, bogat împodobit, ca al unui general, iar 
în jurul trupului îi flutura o mantie din piele de 
şarpe. În ochii săi injectaţi ardea flacăra nebuniei, 
nebunia celui care se bucură de putere şi ştie că 
se poate folosi de ea. 

Eragon ştia că nu este îndeajuns de rapid sau de 
puternic pentru a scăpa de monstrul care-i 
apăruse în față. Fără preget, o preveni pe Saphira, 
cu toate că ştia că nici ea nu-l poate salva. Se 
ghemui la pământ şi-şi aminti într-o clipă ce-i 
spusese Brom despre lupta cu o altă persoană 
care ştia să folosească magia. Nu erau nişte 
lucruri prea încurajatoare. lar Ajihad îi spusese că 
Umbrele nu puteau fi ucise decât dacă li se 
străpungea inima. 

Durza îl privi cu dispreţ şi spuse: 

— Kaz jtierl trazhid! Otrag bagh.69 

Urgalii îl priviră bănuitori pe Eragon şi îl 
înconjurară, formând un cerc larg pe lângă pereții 
încăperii. Durza se apropie încet, cu o expresie de 
învingător: 

— Aşa, tinere Cavaler, aşadar, ne întâlnim din 
nou. Rău ai făcut că ai fugit de mine în Gilead. 
Până la urmă, asta n-o să-ţi prindă bine deloc. 

— N-o să mă las prins de viu, mârâi Eragon. 

— Zău? îl întrebă Umbra, ridicând dintr-o 
sprânceană. 

Lumina reflectată de steaua de safir o făcea să 

69% „Nu-l atacați! încercuiți-l 


semene cu un spectru: 

— Nu-l văd prin preajmă pe „prietenul“ tău 
Murtagh, să te mai ajute. De-acum nu mă poți 
opri. Nici tu, nici altcineva! 

Eragon se îngrozi. „De unde ştie de Murtagh?” 
Cu glasul său cel mai batjocoritor, îi răspunse: 

— Ţi-a plăcut să se tragă cu săgețile în tine? 

O clipă, chipul lui Durza se schimonosi: 

— Pentru asta, o să curgă sânge. Acuma, spune- 
mi unde ţi-e ascuns dragonul. 

— Niciodată! 

Umbra se întunecă la faţă: 

— Atunci am să te silesc să mi-o spui! 

Sabia sa şuieră prin aer. În clipa în care Eragon 
ridică scutul ca să se apere, simţi cum celălalt îi 
intră în minte, ca o ţepuşă. Luptându-se să-şi 
apere gândurile, el îl respinse pe Durza şi atacă la 
rândul său. Lovi din toate puterile în obstacolele 
tari ca fierul care înconjurau mintea duşmanului, 
dar fără rost. Îşi roti sabia, încercând să-l ia pe 
Durza prin surprindere. Umbra îi respinse lovitura 
fără nicio greutate, apoi lovi la rândul său, 
fulgerător. 

Vârful sabiei îl lovi pe Eragon în coaste, 
străpungându-i cămaşa de zale şi tăindu-i 
răsuflarea. Totuşi, cămaşa alunecă, iar lama trecu 
milimetric pe lângă trupul lui. Durza nu avu 
nevoie decât de o clipă de neatenţie pentru a 
pătrunde în mintea lui Eragon şi a începe să pună 
stăpânire pe el. 


— Nu! strigă băiatul, aruncându-se spre Umbră. 

Cu chipul schimonosit de ură, se luă la trântă 
cu Durza, trăgându-l de braţul cu care ţinea sabia. 
Durza încercă să-i reteze mâna, dar aceasta era 
apărată de mănuşa din zale; sabia duşmanului 
alunecă în jos. Eragon îl lovi în picior, dar Durza 
scuipă printre dinţi şi lovi cu scutul, culcându-l la 
pământ. Eragon simți gustul sângelui în gură; 
gâtul îi pulsa dureros. Neluându-şi în seamă 
rănile, el se rostogoli într-o parte şi încercă să-l 
lovească pe Durza cu scutul. Deşi Umbra se mişca 
mult mai repede, reuşi să o atingă la şold. Durza 
se împletici, iar Eragon îl lovi cu sabia aproape de 
umăr. Din brațul Umbrei începu să curgă sânge. 

Eragon atacă şi cu gândurile, reuşind să 
străpungă obstacolele ridicate de Durza, deja 
slăbit. Dintr-o dată, asupra lui se revărsă un potop 
de imagini care-i treceau fulgerător prin minte. 


„Durza, în copilărie, locuind cu părinţii săi 
nomazi pe câmpiile pustii. Tribul îi părăsise şi-l 
numise pe tatăl său «Cel care şi-a călcat 
jurămintele». Dar pe-atunci nu-l chema Durza, ci 
Carsaib - numele pe care-l îngâna maică-sa, 
pieptănându-l.” 


Umbra se răsuci sălbatic, cu chipul schimonosit 
de durere. Eragon încercă să stăvilească potopul 
de amintiri, dar puterea lor era prea mare. 


„Stătea în picioare, pe un deal, lângă mormintele 
părinților săi, plângând pentru că oamenii nu-l 
uciseseră şi pe el. Apoi se întorcea şi o pornea 
împleticit, orbeşte, prin deşert...” 


Durza se întoarse spre Eragon, aruncându-i 
priviri de ură din ochii injectaţi. Eragon se ridicase 
într-un genunchi — aproape în picioare — încercând 
să-şi apere mintea. 


„Cum arăta bătrânul, atunci când îl văzuse 
pentru prima oară pe Carsaib zăcând, aproape 
mort, în vârful unei dune. Îi trebuiseră multe zile 
să-şi revină. Cu câtă teamă descoperise că 
salvatorul său era un magician. Cum îl mai 
implorase să-l înveţe să stăpânească spiritele. În 
cele din urmă, Haeg se înduplecase. Îl numea 
«Şobolanul-Deşertului»...“ 


De-acum, Eragon era în picioare. Durza se 
năpusti spre el, cu sabia ridicată... ars de turbare, 
uitase să-şi ia scutul. 


„Câte zile se mai antrenase, sub soarele arzător, 
fiind mereu cu ochii în patru după şopârlele cu 
care se hrăneau. Cum puterile lui creşteau încet, 
făcându-l să se simtă mândru şi încrezător în sine. 
Câte săptămâni petrecuse îngrijindu-şi stăpânul, 
care se îmbolnăvise din cauza unei vrăji 
neizbutite. Cum se mai bucurase când Haeg îşi 


revenise...” 


Nu mai avea timp să reacționeze... nu mai avea 
timp... 


„Bandiţii care-i atacaseră în timpul nopţii, 
ucigându-l pe Haeg. Mânia pe care o simţise 
Carsaib şi spiritele pe care le chemase ca să se 
răzbune. Dar spiritele se dovediseră mai puternice 
decât se aştepta el. Îl atacaseră, luându-i mintea 
şi trupul în stăpânire. El scosese un strigăt. De- 
acum era — DE-ACUM SUNT DURZA!“ 


Sabia îl lovi pe Eragon în spate, cu putere, 
străpungând şi cămaşa de zale, şi pielea. El scoase 
un strigăt, simțindu-se copleşit de durere, şi căzu 
în genunchi. Chinul îl făcu să se aplece de mijloc, 
uitându-şi orice gând. Aproape leşinat, se clătină, 
simțind sângele fierbinte scurgându-i-se pe spate. 
Durza spuse ceva ce el nu putu auzi. 

Pradă suferinţei, Eragon îşi ridică ochii spre cer, 
cu obrajii scăldațţi în lacrimi. Totul fusese în zadar. 
Vardenii şi piticii erau pierduţi. El fusese învins. 
Saphira se va preda de dragul lui — o mai făcuse şi 
înainte —, iar Arya va fi din nou prinsă sau 
omorâtă. De ce se terminase aşa? Ce dreptate mai 
era şi asta? Totul se irosise. 

Privind spre Isidar Mithrim, care se afla undeva 
sus, mult deasupra siluetei sale chircite, văzu 
izbucnirea unui fulger de lumină care-l orbi. O 


clipă mai târziu, în încăpere răsună un zgomot 
asurzitor. Apoi vederea i se limpezi şi rămase cu 
gura căscată, nevenindu-i să creadă. 

Steaua de safir se sfărâmase. Bucăţi uriaşe, 
ascuţite ca nişte pumnale, se prăbuşeau spre 
podeaua aflată undeva jos, într-un semicerc care 
se tot lărgea - cioburile sclipitoare se prelingeau 
pe lângă pereţi, în mijloc venea Saphira, zburând 
cu capul înainte. Din botul ei căscat curgea un 
potop de flăcări de culoare galben strălucitor, cu 
sclipiri albastre. Pe spinarea ei se afla Arya, cu 
pletele în vânt, cu brațul ridicat; în palmă, îi 
strălucea un glob verde de magie. 

Timpul păru să stea în loc; Eragon îl zări pe 
Durza ridicându-şi ochii spre tavan. Pe chipul 
Umbrei se oglindi întâi uimirea, apoi mânia. 
Rânjind sfidător, el îşi ridică mâna, arătând spre 
Saphira şi îngânând ceva. 

Brusc, din străfundurile ființei lui Eragon 
izbucni un izvor de putere ascunsă. Degetele i se 
încleştară pe mânerul sabiei. El îşi străpunse 
obstacolul din minte şi chemă magia. Toată 
durerea şi toată furia i se topiră într-un singur 
cuvânt: 

— Brisingr! 

Zar'roc sclipi sângeriu; de-a lungul tăişului ei 
alergau flăcări reci... 

Eragon se întinse înainte... 

Şi-l străpunse pe Durza drept în inimă. 

Durza îşi plecă ochii, năucit, văzând vârful sabiei 


care-i ieşea din piept. Deschise gura, dar, în loc de 
cuvinte, de pe buze i se revărsă un strigăt 
nepământesc. Degetele rămase fără viață dădură 
drumul sabiei. Încercă să o apuce pe Zar'roc, ca şi 
cum ar fi vrut să şi-o scoată din trup, dar nu putu 
s-o mişte. 

Apoi, pielea lui Durza deveni transparentă. Sub 
ea nu se afla nici carne, nici os, ci doar un vârtej 
întunecat. El strigă din ce în ce mai tare, în timp 
ce vârtejul se umfla, ieşindu-i prin piele. Cu un 
ultim strigăt, trupul lui Durza se despică din 
creştet până în călcâie, eliberând întunecimea 
care se despărți în trei; spiritele trecură prin pereți 
şi îşi luară zborul din Farthen Duăr. Umbra 
dispăruse. 

Stors de puteri, Eragon căzu pe spate cu braţele 
întinse. Deasupra lui, Saphira şi Arya aproape că 
ajunseseră jos — i se părea că se vor prăvăli peste 
el, laolaltă cu toate sfărâmăturile din Isidar 
Mithrim. Înainte ca vederea să i se întunece, i se 
păru că toate — Saphira, Arya, miliardele de aşchii 
— se opriseră în loc şi rămăseseră nemişcate în aer. 


Înțeleptul Îndurerat 


Prin mintea lui Eragon continuau să treacă 
frânturi din amintirile Umbrei. Îl copleşi un vârtej 
de fapte cumplite şi sentimente întunecate, din 
cauza cărora nici nu putea gândi. Cufundat în 


vârtej, nu mai ştia nici cine e, nici unde se află. 
Era prea slab ca să se elibereze de prezenţa străină 
care-i învăluia gândurile. Imagini violente, crude, 
din trecutul Umbrei i se derulau ca într-un fulger 
pe dinainte, până când spiritul său începu să 
strige, îngrozit de viziunile sângeroase. 

În faţa lui se înălță un morman de cadavre... 
nevinovații măcelăriți din porunca Umbrei. Văzu 
şi mai multe cadavre — sate întregi de oameni ucişi 
— a căror viață fusese curmată de mâna sau de 
cuvântul magicianului. Nu avea cum să scape de 
masacrul care-l înconjura. Tremura ca flacăra 
unei lumânări, neputând ţine piept potopului de 
ticăloşie. Se ruga să apară cineva care să-l smulgă 
din ghearele coşmarului, dar nu se găsea nimeni 
să-l călăuzească. Măcar dacă şi-ar fi putut aminti 
cine trebuia să fie: băiat sau bărbat, tâlhar sau 
erou, Umbră sau Cavaler; totul se amestecase 
într-un ghem de nedescâlcit. Era pierdut, pentru 
vecie, fără scăpare, în acel vârtej. 

Dintr-o dată, câteva dintre propriile amintiri 
izbutiră să străpungă norul cumplit lăsat de 
mintea perversă a Umbrei. Într-un fulger de 
lumină rece îşi aminti tot ce se întâmplase de când 
găsise oul Saphirei. Îşi revăzu succesele şi 
eşecurile laolaltă. Pierduse mult din ceea ce 
ajunsese să iubească, dar soarta îi oferise daruri 
măreţe şi rare; pentru prima dată se simți 
mândru, pur şi simplu pentru ceea ce ajunsese. 
Drept răspuns la scurtul moment în care se 


simțise încrezător în sine, esența întunecată a 
Umbrei se năpusti din nou asupra lui, ca să-l 
înăbuşe. Uitarea de sine îl copleşi; nesiguranța şi 
teama îi distrugeau senzațiile. Cine se credea el — 
să scape cu viață după ce provocase la luptă toate 
puterile din Alaga&sia? 

Se luptă cu gândurile oribile ale Umbrei; la 
început, de-abia le putea ţine piept, apoi, deveni 
mai puternic. Şopti cuvinte din limba străveche şi 
constată că ele îi dădeau forța de a opri tenebrele 
care-i încețoşau mintea. Deşi era încă pe punctul 
de a ceda, începu, încet-încet, să-şi adune 
gândurile împrăştiate, ca un sâmbure strălucitor. 
Îşi dădu seama că undeva, în afara minţii sale, se 
află o durere atât de mare, încât ameninţa să-i ia 
chiar şi viața, dar ceva — sau cineva — părea să o 
țină la distanţă de el. 

Era încă prea slab pentru a-şi limpezi cu totul 
mintea, dar se dezmeticise îndeajuns pentru a-şi 
reaminti toate lucrurile prin care trecuse, de când 
plecase din Carvahall. De-acum, unde se va 
duce... şi cine-i va arăta drumul? Fără Brom, nu 
mai era nimeni care să-l conducă şi să-l înveţe. 

— Vino la mine! 

Eragon se dădu înapoi, simțind atingerea unei 
alte minţi — atât de întinsă şi de puternică, încât 
părea un munte care se înălța deasupra lui. Ea îl 
ajutase să pună capăt durerii, înțelese el. La fel ca 
în mintea Aryei, şi aici răsuna o melodie: acorduri 
ample, aurii ca ambra, care vibrau cu o tristeţe 


maiestuoasă. 

În cele din urmă, îndrăzni să întrebe: 

— Cine... cine eşti? 

— Cineva care vrea să te ajute. 

Într-o străfulgerare de gând nerostit, apăsarea 
Umbrei fu dată la o parte ca o pânză nedorită de 
păianjen. Eliberat de povară, Eragon îşi lăsă 
mintea să se întindă în toate părțile, până când 
dădu de un obstacol de care nu putea trece. 

— Te-am apărat cât am putut de bine, dar eşti 
atât de departe, încât nu pot decât să te feresc de 
durere. 

Şi din nou: 

— Cine eşti tu, de poți face asta? 

Se auzi un zgomot înfundat, ca de tunet. 

— Sunt  Osthato Chetowă 70 „Înţeleptul- 
Îndurerat”. Şi Togira Ikonoka 71, „Schilodul- 
Nevătămat”. Vino la mine, Eragon, căci îți pot 
răspunde la toate întrebările. Nu vei fi în siguranță 
până când nu mă găseşti. 

— Dar cum să te găsesc, dacă nu ştiu unde eşti? 
întrebă el, disperat. 

— Ai încredere în Arya şi du-te cu ea în 
Ellesméra -— voi fi şi eu acolo. Am aşteptat mult, 
aşa că nu întârzia, căci în curând poate fi prea 
târziu... Eragon, tu eşti un om mai mare decât 
crezi. Gândeşte-te la ce-ai făcut şi bucură-te, căci 
ai scăpat lumea de un mare rău. Ai făcut ceva ce 


70 Înțeleptul-Îndurerat 
71 Schilodul-Nevătămat 


nimeni altcineva nu putea face. Mulţi îți sunt 
îndatorați. 

Străinul avea dreptate; ceea ce făcuse el era un 
lucru demn de cinstire, de faimă. Oricâte încercări 
va mai avea de trecut, de-acum nu mai era doar 
un pion în jocul puterii. Trecuse de asta şi acum 
era altceva, ceva mai mult. Devenise ceea ce dorise 
Ajihad: o putere care nu depindea de niciun rege 
sau conducător. 

Ajungând la această concluzie, simți cum 
celălalt îi dă dreptate. 

—  Înveţi repede, zise înţeleptul-îndurerat, 
venind mai aproape. 

Dinspre el spre Eragon pluti o imagine: o 
izbucnire de culoare care-i umplu gândurile; când 
se limpezi, Eragon văzu o siluetă cocârjată, 
îmbrăcată în alb, stând în vârful unei stânci 
scăldate în soare. 

— E timpul să te odihneşti, Eragon! Când te 
trezeşti, nu pomeni nimănui de mine, îi spuse cu 
blândeţe înțeleptul, cu chipul acoperit de un nor 
argintiu. Ține minte că trebuie să ajungi la elfi. 
Acum, dormi... 

Îşi ridică o mână, ca pentru a-l binecuvânta, şi 
Eragon se simți împăcat. 

Ultimul său gând fu că Brom ar fi fost mândru 
de el. 


— Trezeşte-te, îi porunci glasul. Trezeşte-te, 
Eragon, căci ai dormit mult prea mult! 


El tresări fără voia lui, parcă nevrând să se 
supună. Căldura care-l înconjura era mult prea 
plăcută ca s-o părăsească. Glasul răsună din nou: 

— Ridică-te, Argetlam! E nevoie de tine! 

El se sili să deschidă ochii şi se trezi întins pe un 
pat lung, acoperit cu pături moi. Alături de el, pe 
un scaun, stătea Angela, care-l privea cu mare 
atenţie. 

— Cum te simţi? îl întrebă ea. 

Tulburat şi zăpăcit, el privi în jur, prin mica 
încăpere. 

— Nu... nu ştiu, îngână cu gura uscată şi 
dureroasă. 

— Atunci, nu te mişca! Păstrează-ţi puterile! zise 
Angela, trecându-şi o mână prin părul cârlionțat. 

Eragon văzu că ea era îmbrăcată tot cu armura 
în care o văzuse ultima oară. Oare de ce? Un acces 
de tuse îl făcu să amețească; tot trupul îl durea. 
Mâinile şi picioarele îi ardeau şi aproape că nu le 
putea mişca. Angela luă de jos un corn poleit cu 
aur şi i-l duse la buze: 

— Poftim, bea! 

Miedul rece îi alunecă pe gât, răcorindu-l. Simţi 
o căldură plăcută în stomac, care-i readuse şi 
culoarea în obraji. Tuşi din nou şi capul îi zvâcni 
şi mai tare. „Cum am ajuns aici? A fost o luptă... 
pe care o pierdeam... apoi a apărut Durza şi...” 

— Saphira! o strigă el, ridicându-se în capul 
oaselor, apoi se lăsă la loc, închizând ochii, 
cuprins de ameţeală şi simțind că i se face rău. Ce- 


i cu Saphira? E bine? Urgalii câştigau... ea se 
prăbuşea. Şi Arya? 

— Au scăpat cu viaţă, îl asigură Angela, şi au tot 
aşteptat să te trezeşti. Vrei să le vezi? 

El încuviință slab. Angela se ridică şi deschise 
uşa, iar Arya şi Murtagh intrară, unul după altul. 
Saphira îşi strecură şi ea capul înăuntru, căci nu- 
şi putea face loc pe uşă. Pieptul îi vibra în timp ce 
torcea gros, cu ochi sclipitori. 

Zâmbind, Eragon îi atinse mintea, simțindu-se 
uşurat şi recunoscător. 

„Ce bine că ţi-ai revenit, micuţule”, îi zise ea cu 
gingăşie. 

„Şi eu mă bucur să te văd, dar cum de...?“ 

„Ceilalţi vor să-ți povestească ei, aşa că nu mă 
bag.” 

„Ai scuipat flăcări! Te-am văzut!” 

„Da”, zise ea mândră. 

El surâse uşor, simțindu-se încă ameţit, apoi 
privi spre Arya şi Murtagh. Amândoi erau 
bandajaţi — Arya la braț, Murtagh la cap. Murtagh 
rânji larg: 

— Era şi timpul să te trezeşti! De ore întregi tot 
stăm pe coridor. 

— Ce... ce s-a-ntâmplat? întrebă Eragon. 

Arya părea tristă, dar Murtagh trâmbiţă: 

— Am câştigat! A fost ceva de necrezut! Când 
spiritele care sălăşluiseră în corpul Umbrei — dacă, 
într-adevăr, asta erau - şi-au luat zborul prin 
Farthen Dûr, urgalii au oprit lupta ca să le vadă 


plecând şi a fost ca şi cum s-ar fi trezit dintr-o 
vrajă, căci, imediat, clanurile au început să se 
lupte între ele. Toată armata s-a risipit în câteva 
clipe. Iar după asta, i-am pus pe fugă! 

— Au murit cu toţii? întrebă Eragon. 

Murtagh clătină din cap: 

— Nu, mulți au scăpat prin tunele. Vardenii şi 
piticii se tot chinuiesc să-i scoată de acolo, dar o 
să le ia ceva timp. Îi ajutam şi eu, dar un urgal m- 
a pocnit în cap, aşa că m-au trimis aici. 

— Nu te mai bagă în temniță? 

Chipul lui Murtagh deveni serios: 

— Deocamdată, nimeni nu se mai gândeşte la 
asta. Au murit mulți vardeni şi pitici; 
supraviețuitorii încearcă din greu să-şi vină în fire, 
după bătălie. Dar măcar tu ai motive să fii fericit. 
Eşti un adevărat erou! Toată lumea vorbeşte 
despre cum l-ai omorât pe Durza. Dacă nu erai tu, 
am fi pierdut. 

Eragon se simţi tulburat de aceste cuvinte, dar 
se hotări să se gândească mai târziu la ele. 

— Unde erau Gemenii? în orice caz, nu acolo 
unde ar fi trebuit — nu i-am putut găsi. Şi aveam 
nevoie de ajutorul lor. 

Murtagh ridică din umeri: 

— Mi s-a spus că s-au luptat vitejeşte cu o ceată 
de urgali care a dat năvală în Tronjheim printr-o 
altă parte. Probabil că erau prea ocupați ca să mai 
vorbească şi cu tine. 

Ceva nu părea în regulă, dar Eragon nu putea 


spune ce. Se întoarse spre Arya, ai cărei ochi mari 
şi strălucitori nu se mişcaseră de la el. 

— Cum se face că nu te-ai prăbuşit? Saphira şi 
cu tine... încercă el să zică, dar îşi pierdu şirul 
cuvintelor. 

Fără grabă, ea îi spuse: 

— Când ai prevenit-o pe Saphira că a apărut 
Durza, eu încă încercam să-i scot armura 
strâmbată. Am terminat prea târziu ca să mai 
cobor pe Vol Turin - ai fi fost prins înainte ca eu 
să pot ajunge jos, ca să nu mai spun că Durza te- 
ar fi ucis, ca să nu te pot eu salva, adăugă ea, şi 
continuă cu glasul plin de regrete: Aşa că am făcut 
singurul lucru care-i putea distrage atenţia: am 
spart Steaua de Safir. 

„lar eu am dus-o jos”, adăugă Saphira. 

Eragon se strădui să priceapă, dar un alt vârtej 
de amețeală îl făcu să închidă ochii. 

— Dar cum de nu ne-au lovit bucăţile — nici pe 
tine, nici pe mine? 

— Am avut eu grijă de asta. Când am ajuns 
aproape de podea, le-am oprit în aer, apoi le-am 
lăsat uşor la pământ - altfel s-ar fi sfărâmat în mii 
de bucăți şi te-ar fi ucis, zise simplu Arya. 

Cuvintele îi trădau puterea. 

Angela adăugă cu amărăciune: 

— Da, iar isprava asta aproape că te-a omorât pe 
tine. A trebuit să îmi folosesc toate puterile şi 
îndemânarea ca să vă ţin pe amândoi în viaţă. 

Deodată, Eragon simți un fior de nelinişte, 


aproape la fel de intens ca durerea de cap care-l 
chinuia. „Spatele meu...” Dar acolo nu simțea 
niciun bandaj. 

— Câtă vreme am zăcut aici? întrebă el, 
îngrijorat. 

— Doar o zi şi jumătate, îi răspunse Angela. Ai 
avut noroc că eram eu prin preajmă, altfel, ți-ar fi 
luat câteva săptămâni să te vindeci - dacă ai fi 
reuşit să scapi cu viaţă. 

Înfiorat, Eragon îşi dădu păturile la o parte de pe 
piept şi se răsuci să-şi pipăie spatele. Angela îl 
prinse de încheietură cu mâna ei mică şi-l privi cu 
multă îngrijorare: 

— Eragon... trebuie să-nţelegi că puterea mea 
nu seamănă cu a ta sau cu a Aryei, ci depinde de 
ierburi şi poţiuni. Nu pot să fac chiar totul, mai 
ales cu o aşa... 

El îşi smulse mâna din strânsoarea ei şi se pipăi 
pe spate. Pielea era netedă şi caldă, fără niciun 
defect. Simţi muşchii puternici încordându-i-se pe 
sub piele când se mişca. Îşi trecu mâna pe la baza 
gâtului şi, pe neaşteptate, simți acolo o ridicătură 
tare, lată cam de un centimetru şi ceva. Din ce în 
ce mai îngrozit, o urmări cu degetele până la brâu. 
Lovitura lui Durza îi lăsase o cicatrice uriaşă, 
şerpuită, care se întindea de la umărul drept până 
la şoldul stâng. 

Arya murmură, cu o expresie de milă: 

— Ai plătit un preț îngrozitor pentru ce-ai făcut, 
Eragon, „Învingătorul-Umbrei”. 


Murtagh râse aspru: 

— Da. Acum eşti întocmai ca mine. 

Eragon închise ochii, copleşit de spaimă. Era 
desfigurat. Apoi îşi aminti ceva din timpul cât 
zăcuse fără cunoştinţă... o siluetă în alb care-l 
ajutase. „Schilodul-Nevătămat“ - Togira Ikonoka. 
Ce-i spusese acesta? „Gândeşte-te la ce-ai făcut şi 
bucură-te, căci ai scăpat lumea de un mare rău. 
Ai făcut ceva ce nimeni altcineva nu putea face. 
Mulţi îți sunt îndatorați...” 

„Vino la mine, Eragon, căci îți voi răspunde la 
toate întrebările.” 

Eragon se simți puțin mai liniştit şi împăcat. 

„Voi veni.” 


Glosar 


Limba Străveche 


Notă: Cum Eragon nu stăpâneşte perfect limba 
străveche, cuvintele sale nu sunt traduse literal. 


Ai varden abr du Shurtugals gata vanta. - 
„Pasajul de sub lac al vardenilor şi cavalerilor“ 

Aiedail — Luceafărul de dimineață 

arget — argint 

Argetlam —- Mână-Argintie 

Atra giilai un ilian tauthr ono un atra ono waise 


skölir frá rauthr. — „Să ai parte de noroc şi fericire, 
iar necazurile să te ocolească!” 
Böetq istalri! — „Foc năprasnic!” 


breoal — familie 

brisingr — numele focului 

Deloi moi! — „Preschimbă nisipul în apă!” 
delois — plantă mică şi verde cu flori roşii 
Domia abr Wyrda — Stăpânirea sorții (carte) 
dras — oraş 

draumr kópa — a vedea la distanță 

Du grind huildr! — „Opreşte poarta!” 

Du Silbena Datia — Negura Suspinelor (poem) 
Du Sundavar Freohr —- Moartea Umbrelor 
Du Vrangr Gata — Cărarea şerpuită 

Du Weldenvarden — Pădurea ocrotitoare 
Edoc'sil — Cea de necucerit 


eitha — a pleca 

Eka ai fricai un Shur'tugal! — „Sunt Cavaler şi-ţi 
sunt prieten!” 

ethgri — a chema, a invoca 

Fethrblaka, eka weohnata neiat haina ono. Blaka 
eom iet lam — „Pasăre, n-o să-ţi fac rău! Vino şi te 
aşază pe mâna mea!” 

garjzla — lumină, fulger 

Gath un reisa du rakr! — „Ceaţă, învăluie-l 

gedwey ignasia — palma strălucitoare 

Geuloth du knifr! — „Toceşte tăişul sabiei 

Helgrind — Porţile Morţii 

iet — eu 

jierda — „loveşte! 

Jierda theirra kalfis! — „Loveşte-i în picioare!” 


» 


» 


Manin! Wyrda! Hugin! — „Memorie! Soartă! 
Gând!” 

Moi stenr! — „Preschimbă piatra!” 

Nagz reisa! — „Piatră, ridică-te!” 


Osthato Chetowă — Înţeleptul-Îndurerat 

pömnuria — eu 

Ristvak’baen - Locul de Jale (Capitala 
Imperiului) 

seithr — vrăjitoarea 

Shur'tugal — Cavalerii Dragonilor 

Skulblaka, eka celöbra ono un mulabra ono un 
onr Shur'tugal né haina. Atra nosu watse fricai. - 
„Dragonule, sunt onorat şi îți doresc ție şi 
Cavalerului tău numai bine! Aş vrea să fim 
prieteni!” 


slytha — a adormi 


Stenr reisa! — „Piatră, pluteşte!” 

thrysta — „Tinteşte-l!” 

Thrysta deloi. — „Comprimă pământul!” 

Thverr stenr un atra eka hórna! — „Străbate zidul 


şi fă-mă să aud!” 
Togira Ikonoka — Schilodul-Nevătămat 
tuatha du orothrim — ascuţirea minții ucenicului 
nătâng (o etapă din instruirea Cavalerului) 
Varden — vardeni 
vondr — băț subţire şi drept 
Waise heill! — „Vindecă-l!” 
Wiol pâmnuria ilian — „Pentru fericirea mea!” 
wyrda — destin 
yawë — un semn al încrederii 


Limba Piticilor 


Akh Gunteraz dorzâda! — „Pentru numele lui 
Guntera!” 

Az knurl deimi lanok. — „Ai grijă, piatra se 
preschimbă!” 

barzul — blestem 

Carkna bragha! — „Mare primejdie”! 


duirgrimst — clan 

Farthen Dûr - Tatăl nostru 

hirna — statuie 

Ilf carnz oroduiiim. — „E o hotărâre a sorții.” 
Ingietum — lucrători în metal, maiştri fierari 
Isidar Mithrim — Steaua de Safir 


knurl — piatră 

knurla — pitic 

K6stha-merna — Lacul Foot 

oei — da 

otho — credință 

sheilven — laş 

Tronjheim — Căpetenia uriaşilor 
Vol Turin — Scara fără sfârşit 


Limba Urgalilor 


drajl — vierme 

Ithr6 Zhâda (Orthiad) — Oraşul Răzvrătiţilor 

Kaz jtierl trazhid! Otrag bagh. — „Nu-l atacați! 
încercuiți-l!” 

ushnark - tata 


Mulţumiri 


Într-adevăr, eu am scris Eragon, dar succesul de 
care această carte se bucură este rodul eforturilor 
şi entuziasmului prietenilor, familiei, fanilor, 
librarilor, profesorilor şi colegilor mei, celor care s- 
au ocupat cu distribuţia cărții, şi mulți, mulți alții. 
Aş vrea să le pot menţiona numele tuturor celor 
care m-au ajutat, dar lista ar fi prea lungă. Ei ştiu 
acest lucru şi le mulțumesc. 

Eragon a fost publicat pentru prima dată în 2002 
de editura părinților mei - Paolini Internaţional 
LLC. Ei publicaseră deja alte trei cărți, deci era 
normal ca acelaşi lucru să se întâmple şi cu 
Eragon. Ştiam că această carte va fi pe placul 
cititorilor, iar provocarea, pentru noi a constat în 
a o face cunoscută. 

Pe tot parcursul anului 2002 şi începutul anului 
2003 am călătorit prin Statele Unite ale Americii 
prezentând şi lansând cartea în şcoli, librării şi 
magazine; în total au fost 130 de şedinţe de 
autografe. Toate aceste evenimente au fost 
organizate de mama mea împreună cu mine. La 
început, într-o lună eram prezent la unul sau două 
evenimente de acest gen, dar cu timpul am reuşit 
să fiu mult mai eficient şi cartea mea era cerută în 
diverse colțuri ale țării, astfel că, mai tot timpul, 
călătoream. 

Am întâlnit mulți oameni minunati, unii mi-au 
devenit buni prieteni şi fani adevăraţi, asemenea 


lui Michelle Frey, acum editorul meu, şi Knopf 
Books for Youngs Readers, care mi-a făcut o ofertă 
pentru cumpărarea acestui titlu. Cred că nu mai e 
nevoie să vă spun, am fost foarte încântat când am 
aflat că se interesează de cartea mea cei de la 
Knopf Books. 

Drept urmare, oamenii cărora trebuie să le 
mulțumesc se împart în două grupuri: cei de la 
Paolini Internaţional LLC care au publicat pentru 
prima dată cartea şi, apoi, cei de la Knopf Books 
pentru ediția deosebită pe care au realizat-o. 

lată în continuare spiritele de excepţie care l-au 
adus pe Eragon la viață Echipa de la început 
căreia îi mulțumesc: mamei mele pentru 
corectură, tatălui meu pentru munca istovitoare 
necesară editării, tot timpul pe care l-a petrecut 
dând o formă concretă ideilor mele, deseori vagi şi 
capricioase, paginând cartea, realizând coperta şi 
ascultând atât de multe; m-au însoţit la atâtea 
prezentări; bunicii Shirley pentru că m-a ajutat să 
creez un început şi un sfârşit pe măsura poveştii, 
surorii mele pentru sfaturile şi umorul ei deosebit 
servindu-mi drept model pentru vrăjitoare în 
Eragon şi pentru timpul îndelungat pe care mi l-a 
acordat creând ochiul Saphirei de pe copertă; lui 
Kathy Tyres pentru că m-a determinat să rescriu 
primele trei capitole, lui John Taliaferro pentru 
sfaturile şi revizia cărții, unui fan poreclit Tornado 
—- Eugene Walker — care mi-a atras atenţia asupra 
câtorva greşeli din această ediție, Donnei Overall 


care mi-a demonstrat cât de mult i-a plăcut 
această carte editând-o şi dându-mi sfaturi în 
privința redactării. Dacă în realitate există un 
Cavaler al Dragonului ea este aceea - persoana 
care îl ajută complet dezinteresat pe scriitorul 
pierdut în Mlaştina Virgulelor. 

Echipa de acum: Michelle Frey, căreia nu numai 
că i-a plăcut într-atât de mult povestea încât şi-a 
asumat riscul să editeze un roman fantasy scris 
de un adolescent, dar a şi manageriat curentul 
Eragon; agentul meu Simon Lipskar care l-a ajutat 
pe Eragon să-şi găsească cea mai bună casă. Chip 
Gibson şi Beverly Horowitz pentru ajutorul 
prețios, Lawrence Leny pentru umorul de calitate 
şi consultanța juridică, Judith Hant pentru 
publicitatea de cea mai înaltă clasă. Daisy Kline 
pentru campania de marketing, Isabel Warren- 
Kline care a conceput supracoperta, interiorul 
cărții şi harta, John Jude Palencar care a realizat 
supracoperta (am numit valea Palencar drept 
semn de mulțumire cu mult înainte de a se implica 
el în acest proiect). 

Artee Bennet şi întreaga echipă de la Knopf care 
a făcut posibilă această aventură. 

În sfârşit, personajelor mele, care au înfruntat 
cu curaj primejdiile pe care le-am „pricinuit“ şi 
fără de care această poveste n-ar fi existat. Fie ca 
tăişul sabiei voastre să rămână veşnic ascuţit! 


Christopher Paolini 


